
Skiriu tėvui ir jo šeimai — 
šešiems broliams ir dviem seserims Falco iš Einslio 
gatvės Niujorko Bruklino rajone, bei savo motinai ir jos 
šeimai, Catapano ir Esposito, iš to paties rajono. Jie visi, 
imigrantų italų vaikai, sukūrė gerą, padorų gyvenimą 
sau, savo artimiesiems, savo vaikams ir vaikų vaikams, 
tarp kurių yra gydytojų, juristų, mokytojų, sportininkų, 
menininkų ir bemaž visų kitų profesijų atstovų. 
Taip pat mūsų rajono šeimos gydytojui penktajame ir 
šeštajame dešimtmetyje Patui Franzese, kuris lankydavo 
mus namuose, kai apsirgdavome, ir mumis 
rūpindavosi, dažnai už dyką ar menką atlygį, 
kurį tegalėdavome jam pasiūlyti. 
Su meile, 
visokeriopais gerais linkėjimais 


ir didžiule pagarba. 

DŽUZEPĖ MARIPOZA laukė prie lango rankas įrėmęs į šo- 
nus, akis įsmeigęs į „Empire State“ pastatą. Kad pamatytų jo 
viršų — į adatą panašią melsvą anteną, skrodžiančią dangų, - pa- 
silenkė prie lango ir prisispaudė veidu prie stiklo. Kadaise jis 
matė, kaip pastatas auga nuo pamatų, ir mėgdavo pasakoti vai- 
kinams buvęs vienas iš paskutiniųjų, vakarieniavusių senajame 
„Waldort-Astoria“ — puikiame viešbutyje, prieš dešimtmečius 
stovėjusiame toje vietoje, kur dabar dunkso aukščiausias pasau- 
lio pastatas. Džuzepė atsitraukė nuo lango ir delnu nubraukė 
dulkes nuo kostiumo švarko. 

Apačioje, gatvėje, stambus vyras darbo drabužiais sėdėjo ant 
šiukšlių vežimo, tingiai linguojančio link sankryžos. Pasidėjęs 
ant kelių juodą katiliuką, jis pliaukšėjo nutriušusiomis odinė- 
mis vadelėmis per šonus kuinui nesveikai įlinkusia nugara. Džu- 
zepė stebėjo, kaip vežimas pasuka už kampo, tada paėmė nuo 
palangės skrybėlę, prispaudė prie krūtinės ir pažiūrėjo į savo 
atspindį lango stikle. Jo plaukai dabar buvo balti, bet vis dar 
tankūs, vešlūs; jis delnu nusibraukė juos atgal. Pasiraisė kakla- 
raiščio mazgą, patiesino jį toje vietoje, kur buvo kiek išlinkęs 
prieš dingdamas po liemene. Jam už nugaros, tamsiame tuščio 
buto kampe, Džeikas Lakontis mėgino kalbėti, bet Džuzepė te- 
girdėjo karkiant. Kai apsisuko, pro buto duris įėjo ir į kamba- 
rį įdrimblino Tomazinas su rudu popieriniu maišeliu rankoje. 

Plaukai kaip visada susišiaušę, nors Džuzepė šimtą kartų jam 
liepė šukuotis, ir nesiskutęs kaip visada. Tomazinas buvo labai 
netvarkingas. Džuzepė metė į jį niekinantį žvilgsnį, bet Tomazi- 
nas kaip paprastai to nepastebėjo. Jo kaklaraiščio mazgas buvo 
atlaisvintas, marškinių apykaklė nesusegta, susiglamžęs švarkas 
kruvinas. Iš atsegtos marškinių apykaklės styrojo susisukusių 
juodų plaukų kuokštai. 

— Ką nors pasakė? — Tomazinas išsitraukė iš maišelio škotiš- 
ko viskio butelį, atsuko kamštelį ir gurkštelėjo. 

Džuzepė žvilgrtelėjo į laikrodį: pusė devynių ryto. 

— Ar panašu, kad jis galėtų ką nors pasakyti, Tomi? 

Džeiko veidas buvo nusėtas mėlynių, žiauna atvipusi. 

— Nenorėjau sulaužyti jam žandikaulio, — teisinosi Tomazinas. 

— Duok jam išgerti, — tarė Džuzepė. — Gal padės. 

Džeikas tysojo pusiaugula, nugara atsišliejęs į sieną, parie- 
tęs po savim kojas. Tomis ištempė jį iš viešbučio kambario šeš- 
tą ryto, tad vis dar vilkėjo šilkinę pižamą juodais ir baltais dry- 
žiais, su kuria iš vakaro atsigulė į lovą; tik dabar dvi viršutinės 
sagos buvo išplėštos ir buvo matyti raumeninga ketvirtą de- 
šimtį pradėjusio, maždaug perpus jaunesnio už Džuzepę vyro 
krūtinė. Tomis atsiklaupė šalia Džeiko, šiek tiek jį kilstelėjo ir 
palenkė galvą taip, kad galėtų įpilti į gerklę viskio. Džuzepė 
susidomėjęs stebėjo: jam rūpėjo, ar gėrimas padės. Jis nusiuntė 
Tomį atnešti viskio iš automobilio, kai Džeikas prarado sąmo- 
nę. Vyras sukosėjo ir ant krūtinės ištiško kraujas. Jis pramerkė 
užtinusias akis ir kažką pasakė — nebūtum galėjęs suprasti ką, 
jei nebūtų be paliovos kartojęs tuos pačius tris žodžius visą lai- 
ką; kol buvo talžomas. „Jis mano tėvas“, — sakė jis, bet girdėti 
buvo: „Iš men tėvėš.“ 

— Taip, mes žinom. — Tomis pakėlė akis į Džuzepę. — Reikia 
pripažinti, vyrukas lojalus. 

Džuzepė atsiklaupė šalia Tomazino. 

— Džeikai, — tarė. — Džakomai. Aš vis tiek jį surasiu. 

Jis išsitraukė iš kišenės nosinę ir, kad nesusiteptų krauju, ap- 
vyniojęs ja ranką pakreipė vyruko veidą į save. 

— Tavo senio Rozarijo dainelė sudainuota. Tu niekuo nėgali 
padėti. Rozarijas priėjo liepto galą. Supranti mane, Džeikai? 

— S, — atsakė Džakomas. Šį vienintelį skiemenį ištarė aiškiai. 

— Tai gerai, — atsakė Džuzepė. — Kur jisai? Kur slapstosi tas 
šunsnukis? 

Džakomas mėgino pajudinti sulaužytą dešinę ranką ir sude- 
javo iš skausmo. 

— Sakyk mums, kur jis, Džeikai! — užriko Tomis. — Po vel- 
nių, kas tau pasidarė?! 

Džakomas mėgino praplėšti akis, tarsi norėdamas pamatyti, 
kas ant jo rėkia. 

— Iš men tėvėš. 

— Che cazzo!** — Džuzepė skėstelėjo rankomis. Jis žiūrėjo į 
Džeiką, klausėsi sunkaus jo šnopavimo. Iš gatvės pasigirdo gar- 
sūs vaikų riksmai, bet tuoj pat nutilo. 

Džuzepė žvilgtelėjo į Tomaziną ir išėjo iš buto. Palaukė už 
durų, kol išgirdo prislopintą duslintuvo garsą — lyg kas plaktu- 
ku būtų trinktelėjęs į lentą. Iš buto išėjus Tomiui, Džuzepė jo 
paklausė: 

— Įsitikinęs, kad jį pribaigei? 

Jis užsidėjo skrybėlę ir nulenkė kraštą žemyn, kaip jam pa- 
tikdavo. 

— O ką tu manai, Džo? — atsakė Tomis. — Kad nemoku savo 
darbo? 

Džuzepei nieko neatsakius, jis išraiškingai pavartė akis. 

— Viršugalvio neliko. Smegenys apdrabstė visas grindis. 

Apačioje, prie laiptų į gatvę, Džuzepė stabtelėjo ir tarė: 

— Jis nieku gyvu neišdavė tėvo — reikia už tai jį gerbti. 

— Laikėsi kietai, — pritarė Tomis. — Vis dar manau, kad turė- 
jai man leisti patvarkyti jam dantis. Patikėk: nėra nė vieno, kuris 
neprašnektų, kai truputį juos patvarkai. 

Džuzepė gūžtelėjo pečiais pripažindamas, kad Tomis, ko 
gero, teisūs. 


* Taip (t). 
** Kas per šiknius?! (7£.) 

— Yra dar kitas sūnus, — tarė. — Ar nusigavome bent kiek 
arčiau jo? 

— Kol kas ne, — atsakė Tomis. — Galbūt slapstosi kartu su 
Rozariju. 

Džuzepė pagalvojo apie kitą Rozarijo sūnų, bet jau po aki- 
mirkos jo mintys vėl nukrypo į Džeiką Lakontį ir kaip nepavyko 
kankinimais priversti jį išduoti tėvą. 

— Žinai ką? — kreipėsi jis į Tomaziną. - Paskambink motinai 
ir pasakyk, kur jį rasti. 

Kiek pagalvojęs pridūrė: 

— Tegul suranda gerus laidojimo namus, kad gražiai jį su- 
tvarkytų, ir surengia dideles laidotuves. 

— Nežinau, ar pavyks gražiai jį sutvarkyti, Džo, — atsakė 
Tomis. 

— Kaip pavardė to laidojimo namų savininko, kuris taip ge- 
rai paruošė O'Banioną? — paklausė Džuzepė. 

— Žinau, ką turi galvoje. 

— Kreipkis į jį, — tarė Džuzepė patapšnodamas Tomiui per 
krūtinę. — Aš pats viską apmokėsiu, iš savo kišenės. Artimieji 
neturi to sužinoti. Liepk jam pasiūlyti savo paslaugas už dyką — 
girdi, jis Džeiko draugas ir panašiai. Mes juk galim taip pada- 
ryti, tiesa? 

— Be abejo, — atsakė Tomis. — Tu labai dosnus, Džo. 

Jis paplekšnojo Džuzepei per ranką. 

— Ką gi, — tarė Džuzepė. - Šis klausimas išspręstas. 

Jis pasileido žemyn, kaip mažas vaikas šokdamas per du laip- 
tus iš karto. 


SONIS ĮSITAISĖ ant priekinės sunkvežimio sėdynės ir nu- 
sileido ant akių fetrinės skrybėlės kraštą. Sunkvežimis buvo ne 
jo, bet aplinkui nebuvo nieko, kas būtų galėjęs apie tai klau- 
sinėti. Antrą nakties šiame Vienuoliktojo aveniu ruože buvo 
tylu, tik retkarčiais plačiu šaligatviu prašlitiniuodavo koks gir- 
tuoklis. Anksčiau ar vėliau pasirodys patruliuojantis faras, bet 
Sonis nusprendė tuomet susigūšiąs ant sėdynės; net jeigu faras 
jį pastebės — 0 tai mažai tikėtina, — palaikys valkata, prisigėrusiu 
ir užmigusiu šeštadienio vakarą. Tai būtų ne taip jau toli nuo 
tiesos, nes Sonis daug išgėrė. Tik girtas jis nebuvo. Mat septy- 
niolikmetis jau buvo per šimto aštuoniasdešimties centimetrų 
ūgio, raumeningas, plačių pečių, todėl lengvai nepasigerdavo. Jis 
nuleido šoninį langelį, kad gaivus vėjelis nuo Hadsono upės pa- 
dėtų neužmigti. Sonis jautėsi išvargęs, tad vos tik atsipalaidavo 
prie didžiulio sunkvežimio vairo, jį ėmė lenkti miegas. 

Prieš valandą jis buvo Harlemo „Džuko užeigoje“ su Korku 
ir Niku, o dar valanda anksčiau — spykyzėje* kažkur miesto vi- 
duryje. Ten jį nusivedė Korkas, kai juodu prakišo beveik šimtą 
žalių lošdami pokerį su kažkokiais lenkais Grinpointe. Jie visi 
juokėsi, kai Korkas pasakė, kad jiedviem su Soniu reikia nešti 
kudašių, kol jiems nenumovė kelnių. Sonis irgi juokėsi, nors 


* Speak-easy (angl.) — baras, kuriame JAV sausojo įstatymo metais (1920-1933) 
buvo nelegaliai prekiaujama alkoholiniais gėrimais (vert. past. ). 

nedaug trūko, kad vos prieš akimirką būtų išvadinęs stambiau- 
sią šūdlenkį prie staliuko niekingu sukčiaujančiu šunsnukiu. 
Korkas tiesiog skaitydavo Sonio mintis, tad išsitempė jį lauk, 
kol tas neiškrėtė kokios kvailystės. Kai juodu galiausiai atsidūrė 
„Džuko užeigoje“, Sonis buvo nusilesęs — arba netoli to. Jis kiek 
pašoko, išgėrė dar, nusprendė, kad tam vakarui užteks, ir buvo 
beeinąs namo. Tada prie durų jį sustabdė kažkoks Korko drau- 
gužis ir papasakojo apie Tomą. Sonis jau norėjo vaikinui vožti, 
bet apsigalvojo ir davė keletą žalių. Vyrukas pasakė jam adresą, 
taigi dabar Sonis drybsojo kažkokiame kledare, iš pažiūros iš- 
likusiame dar nuo Pirmojo pasaulinio karo, ir stebėjo šešėlius, 
mirguliuojančius už Kelės O'Rurkės užuolaidų. 

Bute Tomas rengėsi, o Kelė vaikštinėjo po kambarį prispau- 
dusi po viena krūtimi paklodę ir eidama šlavė ja grindis. Kelė 
buvo kiek dramblora, bet kažkaip dramatiškai gražaus veido: 
lygutėlės, be dėmelės odos, raudonų lūpų, melsvai žalių akių, 
virš kurių garbanomis krito skaisčiai rudi plaukai. Po kambarį 
ji irgi vaikštinėjo kažkaip dramatiškai, tarsi vaidindama kokio 
kino filmo sceną ir įsivaizduodama, kad Tomas — Keris Grantas 
ar Randolfas Skotas. 

— Ber kodėl tu turi eiti? — nežinia kelintą kartą paklausė ji. Lais- 
vąją ranką laikė priglaudusi prie kaktos, tarsi tikrintų, ar nekarčiuo- 
ja. - Jau vidurnaktis, Tomai. Kodėl nori pabėgti nuo merginos? 

"Tomas apsivilko apatinius marškinius. Lova, iš kurios ką tik 
išlipo, veikiau panėšėjo į vaikišką lovelę; grindys aplink ją buvo 
apverstos žurnalais, daugiausia Saturday Evening Post, Grand ir 
American Girl. Jam prie kojų Glorija Svonson viliojamai žiūrėjo 
į jį iš seno Zhe New Movie numerio. 

— Pupa... — mėgino raminti jis. 

— Nevadink manęs pupa! — atrėžė Kelė. — Visi vadina mane 
pupa. 

Ji atsišliejo sienos prie lango, paleido iš rankos paklodę ir 
koketiškai atkišo į priekį šlaunį. 

— Kodėl nenori likti sa manim, Tomai? Argi tu ne vyras? 

Nenuleisdamas akių nuo Kelės, Tomas apsivilko marškinius 

ir ėmė juos sagstytis. Jos žvilgsnis buvo kažkoks nerimastingas, 
vos ne baikštus, tarsi ji baimintųsi, kad bet kurią akimirką gali 
prasidėti kažkas baisaus. 

— Ko gero, tu gražiausia mergina, kurią kada nors esu ma- 
tęs, — pripažino jis. 

— Niekad nesi buvęs su gražesne už mane? 

— Tikrai nesu buvęs su gražesne mergina už tave, — atsakė 
Tomas. —- Dievaži. 

Nerimas dingo Kelei iš akių. 

— Praleisk šią naktį su manim, Tomai, — paprašė ji. — Neišeik. 

Tomas atsisėdo ant Kelės lovos krašto, pagalvojo apie tai ir 
apsiavė batus. 

Sonis žiūrėjo į gatvę perpus dalijančius geležinkelio bėgius, 
žvilgančius ketinio žibinto šviesoje. Uždėjęs ranką ant biliardo 
rutulio, užsukto ant sunkvežimio pavarų svirties, prisiminė, kaip 
vaikystėje sėdėdamas ant šaligatvio žiūrėdavo į prekinius trauki- 
nius, dundančius Vienuoliktuoju aveniu, o priešais joja Niujorko 
policininkas ir vaiko girtuoklius bei vaikus, kad nepakliūtų po 
ratais. Kartą matė ant prekinio vagono stovintį vyrą prabangiu 
kostiumu. Sonis jam pamojo, O vyras piktai išsišiepė ir nusispjo- 
vė, tartum pasidygėjęs Sonio išvaizda. Berniukui paklausus moti- 
nos, kodėl vyras šitaip pasielgė, ji pakėlė ranką ir tarė: 

— Stazitt'K Kažkoks cafon** nusipjauna ant šaligatvio, o tu 
manęs klausi kodėl? Madon'“** 

Ji supykusi nuėjo. Kai Sonis buvo mažas, dažniausiai ji taip 
atsakydavo į jo klausimus. Jam atrodė, kad kiekvienas jos saki- 
nys prasideda „Siazitt!“, „Va Napoli'*** ar „MadonY“ 

Namuosejisbuvo nuoboda, s:ucc*****,besipainiojantis visiems 
po kojų, todėl stengdavosi kuo daugiau laiko leisti lauke ir da- 
vėsi gatvėmis su kaimynų vaikais. 


* Užsičiaupk! (žr) 
** Stuobrys (7r.). 
** Madona! (žt.) 
Paž.: važiuok į Neapolį! Čia: velnias! (r. ). 
Žodžio succiameen (įkyruolis) santrumpa (7t.). 

Vėl atsidūręs rajone, pramintame Velnio virtuve, žiūrėdamas 
į trijų aukštų daugiabučius, kurių pirmame aukšte buvo įrengtos 
krautuvėlės, Sonis mintimis grįžo į vaikystę, į tuos metus, kai 
tėvas kasryt atsikėlęs važiuodavo į Hester gatvę ir savo kontorą. 
sandėlyje, kur dar ir šiandien dirba. Aišku, dabar, jau suaugęs, 
Sonis kitaip galvojo apie tėvą ir kaip šis uždirba pragyvenimui. 
Tačiau anuomet jo tėvas jam buvo verslininkas, drauge su Džen- 
ku Abandandu valdantis „Dženko tyro alyvuogių aliejaus“ ben- 
drovę. Tais laikas pamatęs tėvą gatvėje Sonis prie jo prilėkdavo, 
įsikibdavo į ranką ir pliaukšdavo apie viską, kas dėjosi mažoje 
jo galvelėje. Berniukas matė, kaip kiti žmonės žiūri į jo tėvą, ir 
didžiavosi, nes šis buvo didelis šulas, turėjo savą verslą ir visi — 
visi — pagarbiai su juo elgėsi. Taigi jau nuo mažų dienų Sonis 
ėmė žiūrėti į save kaip į kokį princą, didelio šulo sūnų. Jam 
buvo vienuolika, kai visa tai pasikeitė, nors gal labiau tiktų sa- 
kyti — pakrypo kitaip, nes vis dar tarėsi esąs princas — tik dabar, 
aišku, kitoks. 

Kitoje gatvės pusėje, Kelės O'Rurkės bute virš kirpyklos, už 
gerai pažįstamų juodų gaisrinių kopėčių raizgalynės, kažkokia 
žmogysta prisilietė prie užuolaidos ir mažumą ją praskyrė, tad 
Sonis pastebėjo ryškios šviesos ruoželį, šmėstelinčią baltai raus- 
vą odą ir rudų plaukų kuperą. Jis pasijuto taip, lyg vienu metu 
būtų dviejose vietose iš karto: septyniolikmetis Sonis žiūrėjo iš 
gatvės į užuolaidomis uždengtą Kelės O'Rurkės buto antrame 
aukšte langą, o vienuolikmetis Sonis stovėjo ant gaisrinių kopė- 
čių ir pro langą žvelgė į kambarį už „Merfio baro“ salės. Kai ką 
iš to vakaro „Merfio bare“ jis prisiminė kuo aiškiausiai. Metas 
nebuvo vėlus, gal pusė dešimtos, ne vėliau kaip dešimta. Jis ką 
tik atsigulė į lovą ir išgirdo besišnekančius tėvą ir motiną. Mama 
kalbėjo negarsiai — ji niekados nekeldavo balso prieš tėtį — ir 
Sonis nesuprato žodžių, bet jos tonas buvo aiškus net vaikui: 
mama buvo nuliūdusi arba sunerimusi. Paskui jis išgirdo atsida- 
rant ir užsidarant duris ir tėvą, lipantį laiptais. Tais laikais niekas 
neidavo sargybos prie lauko durų, joks vairuotojas nelaukdavo 
dideliame „Packarde“ ar juodame aštuonių cilindrų „Essexe“ tė- 

čio, kad nuvežtų jį ten, kur jis nori. Tą vakarą Sonis pro langą 
matė, kaip tėvas išeina pro priekines duris, nulipa lauko laipte- 
liais ir pasuka link Vienuoliktojo aveniu. Tėvui nespėjus pasukti 
už kampo ir dingti iš akių, Sonis apsirengė ir gaisrinėmis kopė- 
čiomis nulėkė žemyn į gatvę. 

Tik už kelių kvartalų nuo namų Sonis paklausė savęs, ką 
išdarinėja: jeigu tėvas jį užklups, gerai išpers kailį. Ir jis negalėtų 
net purkštauti: juk bastosi gatvėmis, kai turėtų miegoti. Iš tos 
baimės sulėtino žingsnį ir vos nepasuko atgal, bet smalsumas 
paėmė viršų. Sonis užsitraukė vilnonę kepurę beveik iki nosies ir 
toliau sekė tėvą. Atsilikęs per visą kvartalą jis panirdavo į tamsą 
ir vėl iš jos išnirdavo. Kai juodu ėjo per rajonus, kuriuose gy- 
veno airiai, Soniui pasidarė dar baugiau. Čia jam tėvai neleido 
žaisti, o jeigu ir būtų leidę, nebūtų žaidęs, nes žinojo, kad italų 
vaikus čia primuša. Jis net buvo girdėjęs pasakojimų, kaip už- 
klydę į airių rajoną italiukai dingdavo ir jų niekas nematydavo 
ištisas savaites, o paskui juos rasdavo plūduriuojančius Hadsone. 
Per kvartalą priekyje einantis tėvas žingsniavo sparčiai, susikišęs 
rankas į kišenes, pasistatęs švarko apykaklę, kad apsigintų nuo 
žvarbaus vėjo, pučiančio nuo upės. Sonis sekė, kol jie beveik 
priėjo prieplaukas, tada pamatė, kad tėvas sustoja po dryžuota 
stogine, priešais ženklą „Merfio baras ir kepsninė“. Berniukas 
nėrė į krautuvėlės prieangį ir sustingo. Tėvui įeinant į barą, lauk 
ištrūko besijuokiančių ir dainuojančių vyrų balsai, bet durims 
užsidarius jie pritilo. Sonis ir toliau juos girdėjo, tik prislopin- 
tus. Jis perbėgo per gatvę nuo vieno tamsos lopinėlio prie kito, 
nuo vienos krautuvėlės prieangio prie kitos, kol atsidūrė tiesiai 
priešais užeigą ir pro langą pamatė tamsius virš baro palinkusių 
vyrų siluetus. 

Sonis pasislėpė tamsoje, įsitikino, kad tėvas negali jo pamaty- 
ti, ir tuoj pat tekinas vėl pasileido akmenimis grįsta gatve. Įbėgo 
į šiukšlėmis nuklotą akligarvį. Jis gerai nebūtų galėjęs pasakyti, 
ką galvojo, — gal tikėjosi, kad ten bus užpakalinis įėjimas į užei- 
gą ir pro jį ką nors pamatys. Iš tikrųjų apėjęs „Mertfio barą“ jis 
išvydo uždarytas duris ir šalia užuolaida užtrauktą langą; pro jį į 

akligarvį sklido gelsva šviesa. Nuo žemės pro langą nieko nema- 
tė, tad užlipo ant sunkaus metalinio šiukšlių konteinerio kitoje 
akligarvio pusėje, nuo jo užšoko ant apatinio gaisrinių kopėčių 
laiptelio, išsitiesė kniūbsčias ir pažvelgė į apačią pro plyšį tarp 
lango viršaus ir užuolaidos į „Merfio baro“ kambarį. Jis buvo 
užgriozdintas medinėmis ir kartoninėmis dėžėmis. Sonio tėvas 
stovėjo susikišęs rankas į kišenes ir ramiai kalbėjosi su vyru, ma- 
tyt, pririštu prie kėdės aukšta arkalte. Sonis pažino vyrą ant kė- 
dės — buvo matęs jį tame rajone su žmona ir vaikais. Jo rankų 
berniukas nematė — jos buvo už atkaltės, ir Sonis įsivaizdavo, 
kad ten jos surištos. Juosmenį ir krūtinę apvyniojusi skalbinių 
virvė buvo giliai įsirėžusi į susiglamžiusį geltoną švarką. Vyrui 
iš lūpos bėgo kraujas, jis nenulaikė galvos ir ji vis sviro, tarsi jis 
būtų girtas ar mieguistas. Priešais vyriškį Sonis pamatė ant me- 
dinių dėžių krūvos sėdintį dėdę Piterį piktu veidu, o dėdė Salis 
rimtas stovėjo susidėjęs rankas ant krūtinės. Rimta Salio išraiška 
Sonio nestebino — toks jis dažniausiai būdavo, bet piktas dėdė 
Piteris buvo kas kita. Sonis pažinojo jį visą gyvenimą kaip žmo- 
gų, kuris amžinai šypsosi ir pasakoja juokingas istorijas. Dabar 
berniukas stebėjo juos nuo savo laktos be galo susidomėjęs: jo 
tėvas ir dėdės kambaryje už baro su pririštu prie kėdės vyru iš to 
rajono. Jis negalėjo įsivaizduoti, kas čia vyksta. Galva neišnešė. 
Tada jo tėvas uždėjo ranką vyrui ant kelio, atsiklaupė šalia jo ir 
vyras spjovė jam į veidą. 

Vitas Korleonė išsitraukė iš kišenės nosinę ir nusišluostė vei- 
dą. Piteris Klemenca jam už nugaros pakėlė prie kojų gulintį 
laužtuvą ir tarė: 

— Užteks! Tam valkatai galas! 

Vitas iškėlė ranką duodamas jam ženklą palaukti. 

Klemenca išraudo. 

— Vitai! — sušuko jis. — Vancu/'F Su tokiu bukagalviu kaip 
šitas mikas** nesusikalbėsi. 

* Nešvankus keiksmas, prasme artimas „po velnių!“ (ž£.). 


** Niekinama airių pravardė Amerikoje, kilusi iš priedėlio Mc („sūnus“), kuriuo 
prasideda nemažai airių pavardžių (vert. past. ). 

Vitas žvilgtelėjo į kruviną vyriškį, paskui pro langą, tarsi 
žinodamas, kad ant gaisrinių kopėčių įsitaisęs Sonis jį stebi, — 
tik jis to nežinojo. Rodės, jis net nemato lango ir apdriskusios 
užuolaidos. Visos jo mintys buvo nukreiptos į vyrą, kuris ką tik 
spjovė jam į veidą, į jį žiūrintį Klemencą ir už Klemencos stovin- 
tį Tesiją — šis irgi į jį žiūrėjo. Kambarys buvo skaisčiai apšviestas 
palubėje kabančia plika lempute; metalinių karoliukų laidas jos 
aukščiui reguliuoti tabalavo Klemencai virš galvos. Už skląsčiu 
užšautų medinių durų į barą sklido garsiai dainuojančių ir besi- 
juokiančių vyrų balsai. 

Vitas pasisuko į vyriškį ir tarė: 

— Elgiesi neprotingai, Henri. Turėjau paprašyti Klemencos 
elgtis maloniai ir nesulaužyti tau kojų. 

Nespėjus Vitui dar ką nors pridurti, įsiterpė Henris: 

— Aš jums, italpalaikiai, nieko neskolingas. Šūdžiai italiūkš- 
čiai! — Nors buvo girtas, žodžiai skambėjo kuo aiškiausiai, ne- 
gana to, buvo tariami su airiams būdingu dainingumu. — Galit 
visi grįžt į savo mylimą supistą Siciliją ir dulkint savo mylimas 
perkruštas motinas sicilietes. 

Klemenca žengtelėjo atatupstas. Atrodė ne tiek supykęs, kiek 
nustebęs. 

— Vitai, tas šunsnukis beviltiškas, — tarė Tesijas. 

Klemenca dar kartą pakėlė laužtuvą, Vitas vėl kilstelėjo ran- 
ką. Šįsyk Klemenca užsiplieskė ir užvertęs akis į lubas paleido il- 
giausią itališkų keiksmų virtinę. Vitas laukė, kol jis baigs, paskui 
palaukė dar — kol šis galiausiai į jį pažiūrėjo. Jis tylomis atlaikė 
Klemencos žvilgsnį, tada vėl atsigręžė į Henrį. 

Sonis ant gaisrinių kopėčių užsidengė delnais krūtinę ir susi- 
gūžė nuo šalčio. Vėjas sustiprėjo, artinosi lietus. Nuo upės gatvė- 
mis atsklido pratisas, žemas laivo sirenos kauksmas. Sonio tėvas 
buvo vidutinio ūgio, bet galingo sudėjimo; nuo tų laikų, kai dir- 
bo geležinkelyje, rankos ir pečiai vis dar buvo raumeningi. Kar- 
tais vakare jis atsisėsdavo ant Sonio lovos krašto ir pasakodavo 
jam prisiminimus apie tas dienas, kai į prekinius vagonus ir iš jų 
kraudavo krovinius. Tik beprotis galėjo spjauti jam į veidą. Nie- 

ko geriau Sonis negalėjo sugalvoti tokiam akiplėšiškam elgesiui 
pateisinti: tas vyras ant kėdės tikriausiai pamišęs. Ši mintis Sonį 
apramino. Iš pradžių jam buvo baisu, nes nežinojo, kaip paaiš- 
kinti tai, ką mato, bet paskui pamatė, kad tėvas vėl atsiklaupia 
kalbėtis su vyru, ir iš jo laikysenos suprato, jog jis nusiteikęs ra- 
miai ir santūriai kaip visada, kai būdavo rimtas ir norėdavo, kad 
Sonis kai ką suprastų. Berniukas pasijuto geriau nuo minties, 
kad vyras pamišęs ir kad tėvas mėgina jį įtikinti. Sonis nė kiek 
neabejojo: tuoj vyras pritariamai linktelės, tėvas lieps jį paleisti, 
o kilęs nesusipratimas tuo ir baigsis, nes tėvas akivaizdžiai tam 
ir buvo čia pakviestas: ištaisyti kažkokio nesusipratimo. Visi toje 
miesto dalyje žinojo, kad jo tėvas sprendžia ginčus. Tiek apie 
jį žinojo visi. Sonis stebėjo prieš akis vykstančią sceną ir laukė, 
kada tėvas sutvarkys šį reikalą. Nieko panašaus: vyras ant kėdės 
ėmė muistytis, jo veidas suliepsnojo pykčiu. Jis atrodė panašus į 
pančius mėginantį sutraukyti gyvulį. Tada jis pakėlė galvą ir vėl 
spjovė į Sonio tėvą. Seilės buvo kruvinos — matyt, vyras kažkaip 
susižeidė. Sonis matė, kaip seilės išlekia jam iš burnos ir užtykšta 
tėvui ant veido. 

Paskutinis Sonio to vakaro prisiminimas — tai, kas nutiko 
toliau. Tai buvo vienas iš tų vaikystėje dažnai pasitaikančių pri- 
siminimų, kurie tuo metu atrodo keisti ir paslaptingi, bet tampa 
kuo aiškiausi, kai įgyji patirties. Na, bet tuo metu Sonis suglumo. 
"Tėvas atsistojo, nusišluostė seiles nuo veido, paskui žvilgtelėjo į 
vyrą, nusigręžė nuo jo ir nuėjo šalin, bet tik keletą žingsnių, iki 
durų; ten jis stovėjo nejudėdamas, o jam už nugaros dėdė Salis 
išsitraukė iš švarko kišenės... pagalvės užvalkalą! Dėdė Salis buvo 
aukščiausias iš tų vyrų, bet vaikščiodavo pakumpinęs pečius ir 
maskatuodamas prie šonų ilgomis rankomis, tarsi nežinotų, ką 
su jomis daryti. Pagalvės užvalkalas. Sonis ištarė tuos žodžius 
balsu — pašnibždomis. Dėdė Salis priėjo prie kėdės atkaltės ir 
užmovė užvalkalą vyrui ant galvos. Dėdė Piteris pakėlė laužtuvą 
ir tvojo — kas atsitiko paskui, Soniui susiliejo į miglą. Kai ką So- 
nis prisiminė aiškiai: dėdė Salis užmovė baltą pagalvės užvalkalą 
vyrui ant galvos, dėdė Piteris smogė laužtuvu, baltas užvalkalas 

nusidažė raudonai, skaisčiai raudonai, du jo dėdės palinko prie 
vyro ant kėdės ir kažką ėmė daryti — rišti virves. Nieko daugiau 
Sonis negalėjo prisiminti. Tikriausiai nuėjo namo. Turbūt atsi- 
gulė atgal į lovą. Tačiau visai to neprisiminė, visiškai. Viską iki 
to pagalvės užvalkalo matė ganėtinai aiškiai, kas buvo paskui — 
lyg pro miglą, o kas dar vėliau — visiškai negalėjo atkurti. 

Labai ilgai Sonis nesuprato, ką matė. Praėjo daug metų, kol 
sudėjo į daiktą visas to vakaro prisiminimų nuotrupas. 

Kitoje Vienuoliktojo aveniu pusėje virš kirpyklos užuolaida 
krustelėjo, paskui visai prasiskyrė, ir lange įrėminta Kelė O'Rurkė 
pažiūrėjo žemyn į gatvę. Iš visų pusių apsupta gaisrinių kopėčių, 
suodinų raudonų plytų sienų ir tamsių langų, nutvieksta šviesos 
jauna moteris atrodė it koks stebuklas. 

Kelė žiūrėjo į tamsą ir lietė savo pilvą — pastarąsias kelias 
savaites vis susigriebdavo nesąmoningai be perstojo taip daranti, 
mėginanti užčiuopti virpesius gyvybės, kuri, žinojo jinai, ten jau 
užsimezgė. Perbraukė pirštais vis dar standžią odą, raumenis ir 
pamėgino sukaupti dėmesį, sutelkti į visas puses bandančias išsi- 
lakstyti mintis. Jos šeima, jos broliai jau išsižadėjo jos — išskyrus 
gal tik Šoną. Tai kodėl jai vis dar rūpi, ką jie apie ją galvoja? 
Klube ji išgėrė vieną iš tų mėlynų tablečių ir pasijuto lengva, tie- 
siog besvorė, o visos mintys nuplaukė. Priešais matė vien tamsą 
ir savo pačios atspindį lango stikle. Metas buvo vėlus; visi am- 
žinai palieka ją vieną. Ji prispaudė delną prie pilvo mėgindama 
ką nors užčiuopti. Kad ir kaip stengėsi sukaupti mintis, neleisti 
joms išsiblaškyti, nepavyko. 

Tomas priėjo prie Kelės ir užtraukė užuolaidą. 

— Nagi, mieloji, — tarė jis. - Kam tau to reikia? 

— Ko reikia? — nesuprato Kelė. 

— Štai taip stovėti priešais langą. 

— O kas? Bijai, kad kas nors gali pamatyti tave čia su manim, 
Tomai? 

Kelė uždėjo ranką sau ant klubo, paskui nuleido; šis gestas 
tarsi išdavė ją susitaikius su tuo, ko nebepakeisi. Tada vėl ėmė 
vaikštinėti pirmyn atgal po kambarį, tai nuleidusi akis į grindis, 

tai pakėlusi į sienas. Rodės, Tomo ji visai nemato, o jos mintys 
klajoja nežinia kur. 

— Klausyk, Kele, — tarė Tomas. — Aš vos prieš kelias savaites 
pradėjau mokytis koledže, ir jeigu negrįšiu... 

— Dėl Dievo meilės, tik neverkšlenk, — pertarė jį Kelė. 

— Aš neverkšlenu. Tik mėginu paaiškinti. 

Kelė sustojo. 

— Žinau, — tarė. — Tu esi kūdikis. Žinojau, kai tave pakabi- 
nau. Beje, kiek tau metų? Aštuoniolika? Devyniolika? 

— Aštuoniolika, — atsakė Tomas. — Aš tik sakau, kad turiu 
grįžti į bendrabutį. Jeigu ryte ten nebūsiu, kas nors pastebės. 

Kelė timptelėjo sau už ausies lezgelio ir įsmeigė akis į Tomą. 
Abu tylėdami vienas į kitą žiūrėjo. Tomas mėgino atspėti, ką 
mato Kelė. Ta mintis nedavė jam ramybės nuo tada, kai ji koja 
už kojos priėjo prie jo stalelio „Džuko užeigoje“ ir pakvietė šok- 
ti tokiu gašliu balsu, kad atrodė, jog kviečia pergulėti su ja. Ta 
mintis kilo vėl, kai po kelių šokių ir vienintelės taurelės paprašė 
palydėti ją namo. Juodu mažai kalbėjosi. Tomas pasakė jai stu- 
dijuojąs Niujorko universitete. Jinai pasakė jam šiuo metu esanti 
bedarbė; ji iš didelės šeimos, bet su artimaisiais nesutarianti. Ji 
nori tapti kino aktore. Kelė vilkėjo ilgą mėlyną suknelę su gi- 
lia iškirpte; šilkinis audeklas, glaudžiai prigludęs nuo blauzdų 
iki pat krūtų, išryškino baltą jos odą. Tomas pasakė neturįs au- 
tomobilio, į užeigą atėjęs su draugais. Nieko baisaus, atsakiusi 
Kelė, ji turinti automobilį. Tomas nepasidomėjo, iš kur bedarbė 
mergina iš didelės šeimos turi automobilį. Jis pamanė, kad auto- 
mobilis galbūt ne jos, ir kai ji atvažiavo į Velnio virtuvę, jis ne- 
pasakė jai užaugęs už kelių kvartalų nuo tos vietos, kur ji pastatė 
automobilį Vienuoliktajame aveniu. Pamatęs jos butą, Tomas 
suprato, kad automobilis ne jos, bet neturėjo laiko klausinėti, 
nes abu tuoj pat sugulė į lovą ir jo mintys nukrypo kitur. Įvykiai 
tą naktį rutuliojosi sparčiai ir jam tai buvo neįprasta. Dabar, ją 
stebėdamas, jis įtemptai mąstė. Rodės, ji kas sekundę keičiasi: iš 
pradžių buvo gundytoja, paskui — lengvai pažeidžiama mergina, 
nenorinti, kad jis išeitų, o dabar tapo rūsti, kažkokia pikta. Žiū- 

rint į jį, jos smakras įsitempė, lūpos kietai susičiaupė. Tomas irgi 
keitėsi viduje. Jis rengėsi tam, ką ji pasakys ar padarys, mintyse 
repetavo atsaką. 

— Tai kas tu esi? — paklausė Kelė. Ji atatupsta priėjo prie spin- 
telės šalia baltos keraminės plautuvės, atsisėdo ant jos ir užsikėlė 
koją ant kojos. — Koks nors airių ir italų mišrūnas? 

"Tomas susirado ant lovos krašto savo megztinį, užsimetė ant 
nugaros ir surišo rankoves po kaklu. 

— Aš pusiau vokietis, pusiau airis. Kodėl sakai, kad italas? 

Kelė rado pakelį „Wings“ spintelėje už nugaros, atplėšė, išsi- 
ėmė cigaretę ir užsirūkė. 

— Nes žinau, kas esi, — atsakė ji ir padarė dramatišką pauzę, 
tartum vaidindama scenoje. — Tu esi Tomas Heigenas. Vito Kor- 
leonės įsūnis. 

Ji giliai užtraukė dūmo. Už dūmų uždangos akys žvilgėjo 
sunkiai perprantamu džiaugsmo ir pykčio mišiniu. 

"Tomas apsidairė rūpestingai įsidėmėdamas, ką mato. O matė 
tik pigų nuomojamą kambarį, net butu nebūtum jo pavadinęs, 
su plautuve ir spintelėmis viename gale ir vaikiško dydžio lovele 
kitame. Grindys užverstos žurnalais, gaiviųjų gėrimų buteliais, 
drabužiais, saldainių popierėliais, tuščiais „Wings“ ir „Ches- 
terfield“ pakeliais. Drabužiai atrodė gerokai per brangūs tokiai 
aplinkai. Kambario kampe Tomas pastebėjo šilkinę palaidinu- 
kę — ji turėjo kainuoti daugiau negu mėnesio nuoma. 

— Nesu Korleonių įsūnis, — atsakė jis. - Užaugau pas juos, 
bet jie manęs niekada neįsūnijo. 

— Koks skirtumas? — tarė Kelė. — Tai kas tada esi? Mikas, 
italpalaikis ar koks mikas, maišytas su italiūkščiu? 

Tomas atsisėdo ant lovos krašto. Ką gi — juodu bent jau kal- 
basi. Kažkas rimčiau. 

— Vadinasi, pakabinai mane dėl to, kad žinai kažką apie 
mano šeimą, tiesą? 

— O ką tu pamanei, vaikuti? Dėl tavo grožio? — Kelė nukratė 
cigaretės pelenus į plautuvę ir atsuko vandenį, kad juos nuplautų. 

— O ką bendra su visu tuo turi mano šeima? 

— Su kuo? — paklausė ji. Šypsena jos veide buvo nuoširdi, 
tarsi galiausiai jai būtų pasidarę smagu. 

— Su tuo, kad parsivedei mane čia ir aš tave iškrušau. 

— "Tu manęs neiškrušai, vaikeli, — aš iškrušau tave. - Ji nutilo 
ir vis dar šypsodamasi žiūrėjo į jį. 

Tomas paspyrė „Chesterfield“ pakelį. 

— Kas rūko šitas? 

— Aš. 

— Rūkai ir „Wings“, ir „Chesterfield“? 

— „Wings“ — kai perku pati. O šiaip — „Chesterfield“. 

Tomas iškart nieko neatsakė, tad ji pridūrė: 

— Šilčiau, jau šilčiau. Kalbėk toliau. 

— Na, gerai, — atsakė Tomas. — Tai kieno automobiliu čia 
atvažiavome? Jis ne tavo. Antraip gyventum ne čia. 

— Šaunuolis, vaike! — pagyrė ji. - Dabar užduodi tinkamus 
klausimus. 

— O kas perka tau tuos prašmatnius skudurus? 

— Tiesiai į dešimtuką! Nebeišsisuksiu. Drabužius man perka 
mano vaikinas. Automobilis jo. 

— Turėtum jam pasakyti, kad rastų tau geresnį kambarį. — 
Tomas apsidairė, tarsi apstulbintas kambario bjaurumo. 

— Žinau! — Kelė irgi vertinamai apžiūrėjo kambarį, tartum 
apstulbusi ne mažiau negu jis. — Ar gali patikėti, kad man tenka 
gyventi šitoj skylėj?! 

— Tau reikėtų pasikalbėti su juo, — patarė Tomas. — Su tuo 
savo vaikinu. 

Kelė, rodės, jo negirdi — vis dar dairėsi po kambarį, tarsi 
matydama pirmą kartą. 

— Jis turbūt manęs nekenčia, kad verčia gyventi tokioj skylėj, 
ar ne? — paklausė ji. 

— Tau reikėtų pasikalbėti su juo, — pakartojo Tomas. 

— Eik lauk! — paliepė Kelė, nušoko nuo spintelės ir įsisupo į 
paklodę. — Šiaušk! Man nusibodo su tavim žaisti. 

Tomas pasuko prie durų — ten ant vagio paliko kepurę. 


KORLEONIŲ ŠEIMA + 25 


— Girdėjau, tavo šeima turi milijonus, — tarė Kelė vis dar 
nusigręžusiam nuo jos Tomui. — Vitas Korleonė ir jo gauja. 

"Tomas užsismaukė kepurę ant viršugalvio, paskui pasitaisė. 

— Ką čia sumanei, Kele? Gal klok man tiesiai? 

Kelė pamosavo cigarete ragindama jį išeiti. 

— O dabar eik. Viso gero, Tomai Heigenai. 

Tomas mandagiai atsisveikino ir išėjo, bet vos tik žengė porą 
žingsnių, durys atsivėrė. Tamsiame koridoriuje stovėjo Kelė; pa- 
klodė, kuria buvo susisupusi, liko kažkur kambaryje. 

— Jūs, Korleonės, ne tokie jau kieti vyrukai. 

Tomas suėmė kepurės kraštą ir nenusiimdamas ją pasitaisė. 
Ilgai žiūrėjo į begėdiškai stovinčią šiapus durų Kelę. 

— Abejoju, ar galiu laikyti save šeimos atstovu. 

— Cha! — tarstelėjo Kelė ir perbraukė pirštais banguotus 
plaukus. Matyt, Tomo atsakymas ją suglumino ir ji dingo savo 
bute iki galo neuždariusi durų. 

Tomas užsismaukė kepurę ant kaktos ir pasuko prie laiptų 
į gatvę. 

Sonis išlipo iš sunkvežimio ir nuskubėjo Vienuoliktuoju ave- 
niu, vos tik Tomas išėjo iš pastato. Tomas ištiesė ranką sau už 
nugaros, tarsi norėdamas nerti atgal į vestibiulį, bet Sonis prie jo 
prišoko, uždėjo ranką ant peties, truktelėjo Tomą ant šaligatvio 
ir nusitempė prie gatvės kampo. 

— Ei, idiota“ — sušuko Sonis. — Pasakyk man vieną dalyką, 
bičiuli: nori, kad tave užmuštų, ar tik esi str0n2**? Žinai, kieno 
merginą ką tik patvarkei? Žinai, kur esi? 

Sulig kiekvienu klausimu Sonis vis labiau kėlė balsą. Galiau- 
siai jis įstūmė Tomą į skersgatvį. Jis sugniaužė kumštį, bet susi- 
laikė nevožęs ir nepriplojęs prie sienos, tik sugriežė dantimis. 

— Nė nenumanai, į kokią bėdą įkliuvai, tiesa? — Jis palinko 
prie Tomo, tarsi galėtų bet kurią akimirką imti jį tvatinti. — Beje, 
kurių galų tau prireikė kažkokios mikų šliundros?! 


* Beprogi! (žt.) 
** Kvailys (žr. ). 

Jis iškėlė rankas ir apėjo Tomą ratu vos ne alsuodamas jam į 
veidą, iškėlęs akis į dangų, tarsi šaukdamasis dievų. 

— Cazzo“ — užriko. — Turėčiau taip spirt tau į šikną, kad, 
velniai rautų, nusiristum į kanalizacijos griovį! 

— Soni, — tarė Tomas, - būk geras, nurimk. 

Jis susikišo išsipešusius marškinius, pasitaisė megztinį ant 
nugaros. 

— Nurimk? — pakartojo Sonis. — Klausiu dar kartą: ar Žinai, 
kieno merginą ką tik krušai? 

— Ne, nežinau, — atsakė Tomas. — Kieno merginą aš ką tik 
krušau? 

— Tu nežinai... 

— Visiškai nenutuokiu, Soni. Kodėl man nepasakai? 

Sonis su nuostaba pažvelgė į Tomą ir jo įniršis bemat prany- 
ko — jam taip dažnai nutikdavo. 

— Ji - Lukos Brazio merga, mulki! — nusijuokė jis. — Jis, ma- 
tot, nežinojo! 

— Visiškai nenumaniau, — prisipažino Tomas. — Kas tas Luka 
Brazis? 

— Kas tas Luka Brazis? — pakartojo Sonis. — Geriau tau ne- 
žinoti, kas tas Luka Brazis. Šis vyrukas nuraus tau ranką, paims 
visą kruviną ir mirtinai ja užtvatins vien todėl, kad ne taip į jį 
pažiūrėjai. Pažįstu labai kietų vaikinų, kurie mirtinai bijo Lukos 
Brazio. O tu ką tik patvarkei jo paną. 

Tomas ramiai išklausė šią informaciją, tartum apmąstyda- 
mas jos reikšmę. 

— Gerai, — tarė, — dabar tavo eilė atsakyti į vieną klausimą. 
Ką, po velnių, čia veiki?! 

— Eikš! — paliepė Sonis. Jis taip apkabino Tomą, kad šis kone 
užduso, ir įdėmiai nužvelgė brolį. - Kaip ji lovoj? — Jis sumosta- 
gavo rankomis. — Madon" Tikra gražuolė! 

"Tomas apėjo Sonį iš šono. Gatvėje įmitęs keršis tempė furgo- 
ną su užrašu „Pekterio kepykla“ palei geležinkelio bėgius; vienas 


* Bybi! (žr) 

iš užpakalinio rato stipinų buvo lūžęs. Vadeles laikantis storulis 
vangiai žvilgtelėjo į Tomą. Šis kilstelėjo jam kepurę ir vėl pasi- 
suko į Sonį. 

— O ko tu čia išsipuošęs, lyg ką tik vakarieniavęs su Olandu 
Šulcu*? — Jis pačiupinėjo Sonio dvieilio švarko atlapus, patapš- 
nojo per prašmatnaus audeklo liemenę. — Iš kur automobilių 
mechanikas gavo tokį kostiumą? 

— Ei, klausimus čia užduodu aš! — atkirto Sonis. Jis vėl apka- 
bino Tomą per pečius ir nusivedė į gatvę. - Rimtai, Tomuk. Ar 
numanai, į kokią bėdą galėjai įkliūti? 

— Nežinojau, kad ji to Lukos Brazio mergina. Jinai man ne- 
sakė. — Jis mostelėjo ranka į gatvę. —- Kur mes einam? Atgal į 
Dešimtąjį aveniu: 

— Kurių galų triniesi „Džuko užeigoje“? — paklausė Sonis. 

— Iš kur žinai, kad buvau „Džuko užeigoj“? 

— Buvau ten, kai tu išėjai. 

— Tai kurių galų triniesi „Džuko užeigoj ? 

— Užsičiaupk, nes tuoj užvošiu! — Sonis spustelėjo Tomui 
petį, parodydamas, kad iš tikrųjų ant jo nepyksta. — Ne aš dabar 
turėčiau įnikęs studijuoti knygas. 

— Šeštadienio vakaras, - priminė Tomas. 

— Nebe. Jau sekmadienio rytas. Varge, — pridūrė, tarsi tik 
dabar prisiminęs, koks vėlus metas. — Koks aš pavargęs! 

Tomas nusimetė nuo pečių Sonio ranką, nusiėmė kepurę, pa- 
sitaisė plaukus, vėl užsidėjo kepurę ir užsmaukė ją iki par akių. 
Prisiminė Kelę, vaikštinėjančią pirmyn atgal po mažytį kambarėlį, 
velkančią iš paskos paklodę, tarsi žinotų, kad reikėtų prisidengti, 
bet jai nė motais. Jis negalėjo apibūdinti jos kvapo. Suspaudė 
viršutinę lūpą — taip darydavo įtemptai mąstydamas — ir pajuto 
nuo pirštų sklindantį jos kvapą. Daugialypį, sodrų, atsiduodantį 
kūnu, vulgaroką. Visa, kas nutiko, jį apstulbino. Tarsi gyventų 
kažkieno kito gyvenimą. Kažkieno, panašesnio į Sonį. 


* Tikroji pavardė - Arthuras Elegenheimeris (1902-1935), garsus to meto Niujor- 
ko gangsteris (vert. past.). 

Vienuoliktajame aveniu paskui arklio tempiamą furgoną 
dardėjo automobilis. Jis sulėtino greitį, vairuotojas žvilgtelėjo į 
šaligatvį, aplenkė furgoną ir nuvažiavo toliau. 

— Kur einam? — paklausė Tomas. — Pasivaikščiojimui per vėlu. 

— Turiu automobilį, — atsakė Sonis. 

— Turi automobilį? 

— Jis dirbtuvių. Man leidžiama juo naudotis. 

— Po velnių - kur jį palikai? 

— Dar už kelių kvartalų. 

— Kurių galų palikai jį kažin kur, jeigu žinojai, kad aš... 

— Che cazzo! - Sonis skėstelėjo rankomis parodydamas, kad 
Tomo nesupratingumas jį stulbina. — Todėl, kad ten Lukos 
Brazio teritorija. Lukos Brazio, O'Rurkių ir gaujos pamišusių 
mikų. 

— O koks tau skirtumas? — paklausė Tomas atsistodamas 
priešais Sonį. — Kodėl automobilių mechanikui rūpi, kieno ten 
teritorija? 

Sonis stumtelėjo Tomą iš kelio. Smarkokai, bet šypsodamas. 

— Ten pavojinga, - paaiškino. — Nesu toks neatsargus kaip tu. 

Vos tik ištarė tuos žodžius, nusijuokė, tarsi ką tik būtų pats 
save nustebinęs. 

— Na, gerai, paklausyk, — tarė Tomas vėl eidamas gatve to- 
liau. — Nuėjau į „Džuko užeigą“ su pažįstamais vyrukais iš ben- 
drabučio. Norėjome truputį pašokti, išmesti po porą taurelių 
ir grįžti. Tada ta pupytė pakviečia mane šokti ir nė nepajuntu, 
kaip atsiduriu lovoje su ja. Nežinojau, kad ji to Lukos Brazio 
mergužėlė — prisiekiu! 

— Madon'! — Sonis parodė į juodą „Packardą“, pastatytą po 
gatvės žibintu. — Šitas mano. 

— Norėjai pasakyti, dirbtuvių. 

— Taigi. Lipk į vidų ir užsičiaupk. 

Įlipęs vidun Tomas uždėjo rankas ant vientisos priekinės sė- 
dynės ir įsispoksojo į Sonį. Šis nusiėmė fetrinę skrybėlę, pasi- 
dėjo šalia ant sėdynės ir iš liemenės kišenėlės išsitraukė raktelį. 
Paleidus variklį, iš grindų kyšanti ilga pavarų svirtis ėmė truputį 

drebėti. Sonis išlupo iš švarko kišenės pakelį „Lucky Strikes“, 
užsidegė cigaretę ir padėjo ją į peleninę poliruoto medžio prie- 
taisų skyde. Virš priekinio stiklo pakilo dūmų debesėlis. Tomas 
atidarė dėtuvę ir pamatė ten prezervatyvų pakelį. 

— Tau leidžia jį vairuoti šeštadienio vakarą? — paklausė jis Sonio. 

Sonis nieko nesakydamas nuvažiavo gatve. 

Tomą ėmė miegas, bet buvo kuo budriausias; jis nujautė, 
kad dar negreit gaus bent kiek numigti. Pro šalį lėkė gatvės — 
Sonis važiavo miesto centro link. 

— Veži mane į bendrabutį? 

— Pas save, — atsakė Sonis. — Galėsi pernakvoti. 

Jis pažiūrėjo į Tomą. 

— Ar išvis apie tai susimąstei? — paklausė jis. — Ar bent nu- 
manai, ką darysi? 

— Turi galvoje, jei sužinos tas Luka? 

— Taip, —- atsakė Sonis, — tą ir turiu galvoje. 

Tomas žiūrėjo į skriejančias pro šalį gatves. Jie važiavo pro 
daugiabučių virtinę; beveik visi langai virš šviečiančių žibintų 
buvo tamsūs. 

— O kaip jis sužinos? — pagaliau paklausė. — Jinai nepasakys. 

Tomas papurtė galvą, tarsi atmesdamas galimybę, kad Luka 
galėtų sužinoti. 

— Man atrodo, ji truputį trenkta, — tarė. — Visą vakarą elgėsi 
kaip pamišėlė. 

— Juk žinai, kad kalbam ne vien apie tave, Tomai. Jeigu Luka 
sužinos ir mėgins tave nubausti, tėčiui teks su juo susidoroti. 
Įsivelsim į karą — vien todėl, kad nesugebi laikyti užtrauktuko 
užsegto. 

— Kam jau kam, tik ne tau mokyti mane laikyti užtrauktuką 
užsegtą! — užriko Tomas. 

Sonis plojo jam per pakaušį, net kepurė nuo galvos nulėkė. 

— Jinai jam nesakys, — pakartojo Tomas. — Jokių padarinių 
nebus. 

— Padarinių, - pamėgdžiodamas jį pakartojo Sonis. — Iš kur 
žinai, kad jų nebus? Iš kur žinai, kad ji nenori priversti jį pavy- 

duliauti? Ar apie tai pagalvojai? Gal ji nori, kad jis imtų pavy- 
duliauti? 

— Būtų gana beprotiška, tau neatrodo? 

— Taip, — sutiko Sonis, - bet pats ką tik sakei, kad ji trenkta. 
Be to, ji merga, o visos mergos pamišusios. Ypač airės. Jos visos 
iki vienos beprotės. 

Tomas padvejojo, paskui prašneko taip, tarsi šį klausimą jau 
būtų išsprendęs. 

— Nemanau, kad jinai jam pasakys. O jeigu pasakys, man 
neliks kitos išeities, kaip kreiptis į tėtį. 

— Koks tau skirtumas, kas tave užmuš — Luka ar tėtis? 

— O kas man belieka? — paklausė Tomas. Staiga jam kilo 
mintis ir jis pridūrė: - Gal man reikėtų įsigyti pistoletą. 

— Ir ką su juo darysi? Persišausi koją? 

— Turi kokių minčių? 

— Neturiu, — nusišypsojo Sonis. - Bet buvo malonu tave pa- 
žinoti, Tomai. Buvai man geras brolis. 

Jis atsilošė, ir visą automobilį sudrebino jo juokas. 

— Juokdarys! — tarstelėjo Tomas. — Klausyk, galiu kirsti lažy- 
bų, kad jinai jam nepapasakos. 

— Taip. — Soniui jo pagailo. Jis nukratė nuo cigaretės pele- 
nus, užsitraukė ir išpūsdamas dūmus kalbėjo: — O jeigu papasa- 
kos, tėtis sugalvos, kaip šį reikalą sutvarkyti. Kurį laiką būsi jo 
nemalonėje, bet jis neleis Lukai tavęs žudyti. 

Jis patylėjo, paskui tarė: 

— Aišku, jos broliai... — ir vėl nusikvatojo. 

— Tau labai linksma, kietuoli? — paklausė Tomas. 

— Atleisk, bet man visa tai labai patinka. Ponas Tobulasis iš 
tikrųjų nėra toks tobulas. Ponas Gerasis Berniukas yra truputėlį 
blogas. Man tai labai patinka. 

Jis ištiesė ranką ir pašiaušė Tomui plaukus. Tomas nustūmė 
jo ranką į šalį. 

— Mama dėl tavęs nerimauja, — tarė jis. — Atnešei jai skalbti 
kelnes, ir ji rado jų kišenėje penkiasdešimties dolerių banknotą. 

Sonis vožė kumščiu į vairą. 

— Tai štai kur juos nukišau! Ar ji ką nors sakė tėčiui? 

— Nesakė. Kol kas. Bet jai dėl tavęs neramu. 

— Ką ji padarė su pinigais? 

— Atidavė man. 

Sonis žvilgtelėjo į Tomą. 

— Nesijaudink, — nuramino jį Tomas. — Aš jų neišleidau. 

— Tai ko ji nerimauja? Aš juk dirbu. Pasakyk jai, kad tuos 
pinigus susitaupiau. 

— Liaukis, Soni! Mama nekvaila. Mes kalbam apie pusę šim- 
to dolerių. 

— Jeigu ji nerimauja, kodėl nepaklausia manęs? 

Tomas atsilošė į sėdynę visa išvaizda rodydamas, kad jam 
nusibodo net mėginti kalbėtis šiuo klausimu. Jis atidarė langelį 
iki pat apačios, kad vėjas pūstų jam į veidą. 

— Mama tavęs neklausia, — tarė jis, — kaip neklausė tėčio, 
kodėl mums dabar priklauso visas namas Bronkse, nors dar ne- 
seniai šešiese spaudėmės trijų kambarių bute Dešimtajame ave- 
niu. Dėl tų pačių priežasčių ji neklausinėja tėvo, kaip čia yra, 
kad visi namo gyventojai — tai bent sutapimas! — dirba pas jį ir 
kodėl du vyrukai kiaurą parą prieangyje stebi visus einančius ar 
važiuojančius pro šalį. 

Sonis nusižiovavo ir nubraukė pirštais susivėlusius tamsius, 
garbanotus plaukus, užkritusius ant kaktos beveik iki pat akių. 

— Klausyk, — tarė, — alyvuogių aliejaus verslas yra pavojingas. 

— Soni, kaip tavo kišenėje atsirado penkiasdešimties dolerių 
banknotas? Kodėl tu vilki dvieiliu prašmatnaus audeklo kostiu- 
mu ir atrodai panašus į gangsterį? Ir kodėl, - paklausė jis staigiu 
judesiu įkišdamas ranką Soniui po švarku prie pažasties, — ne- 
šiojiesi pistoletą? 

— Tomai, pasakyk man kai ką, - nustumdamas Tomo ranką 
tarė Sonis. — Manai, mama išties tiki, kad tėtis verčiasi alyvuogių 
aliejaus prekyba? 

Tomas nieko neatsakė — žiūrėjo į Sonį ir laukė. 

— Pliauškynę nešiojuosi todėl, — aiškino Sonis, - kad mano 
brolis galėjo įkliūti į bėdą ir jam galėjo prireikti, kad kas nors iš 


jos ištrauktų. 

— Iš kur tu apskritai gavai ginklą? — paklausė Tomas. — Kas 
tau darosi, Soni? Tėtis tave užmuš, jeigu tu išties darai tai, ką, 
atrodo, darai. Kas tau atsitiko? 

— Atsakyk į mano klausimą, - atsakė Sonis. — Kalbu rimtai. 
Manai, mama išties tiki, kad tėtis verčiasi alyvuogių aliejaus 
prekyba? 

— Tėtis iš tikro verčiasi alyvuogių aliejaus prekyba. Kodėl 
klausi? O koks, tavo manymu, jo verslas? 

Sonis dirstelėjo į Tomą tarsi sakydamas: Nekalbėk kaip mulkis! 

— Nežinau, ką mano mama, — atsakė Tomas. — Tik žinau, 
kad ji prašė manęs pasikalbėti su tavim apie tuos pinigus. 

— Tai pasakyk jai, kad susitaupiau juos dirbdamas automo- 
bilių taisykloje. 

— Tu ten tebedirbi? 

— Taip, — atsakė Sonis. —- Dirbu. 

— Dievuliau, Soni... - Tomas kumščiais pasitrynė akis. 

Jie važiavo Kanalo gatve; abiejose pusėse ant šaligatvių buvo 
išrikiuoti tušti gatvės prekeivių vežimėliai. Tvyrojo tyla, bet po 
kelių valandų gatvėje knibždės žmonių, išsipuošę sekmadieni- 
niais drabužiais jie išeis pasivaikščioti gražią rudens popietę. 

— Paklausyk manęs, Soni. Mama visą gyvenimą nerimauja 
dėl tėčio, bet ji neturi nerimauti dėl vaikų, Soni. Ar girdi mane, 
kietuoli?! — Tomas kiek pakėlė balsą, kad brolis jį suprastų. — Aš 
studijuoju universitete. Tu turi gerą darbą automobilių taisyklo- 
je. Fredas, Maiklas ir Konė dar maži. Mama gali ramiai miegoti, 
nes jai nereikia nerimauti dėl vaikų, kaip kiekvieną akimirką, 
kai nemiega, turi nerimauti dėl tėčio. Pagalvok, Soni, - Tomas 
suėmė tarp pirštų Sonio švarko atlapą. — Ar nori, kad mama 
dėl tavęs jaudintųsi? Kiek tau brangus šitas prašmatniai pasiūtas 
kostiumas? 

Sonis užvažiavo ant šaligatvio priešais kažkokias remonto 
dirbtuves ir sustabdė automobilį. Atrodė mieguistas, pjaunamas 
nuobodulio. 

— Atvažiavom, — tarė. — Eik atidaryk man vartus, gerai, bi- 
čiuli? 

— Tai ir viskas? — paklausė Tomas. - Nieko daugiau nepasa- 
kysi? 

Sonis padėjo galvą ant sėdynės atkaltės ir užsimerkė. 

— Dieve, koks aš išvargęs! 

— Tu išvargęs, — patvirtino Tomas. 

— Aš rimtai. Neatsimenu, nuo kada ant kojų. 

Tomas kurį laiką žiūrėjo į brolį ir laukė; po minutės susigrie- 
bė, kad tas baigia užmigti. 

— Mammalucc'F — šūktelėjo jis, švelniai suėmė Sonį už plau- 
kų ir papurtė. 

— Kas nutiko? — neatsimerkdamas paklausė Sonis. — Jau ati- 
darei dirbtuves? 

— Raktą turi? 

Sonis atidarė dėtuvę, išėmė raktą, padavė Tomui ir parodė į 
automobilio dureles. 

— Nėr už ką, — nusišaipė Tomas. 

Jis išlipo lauk. Jie buvo Moto gatvėje, vos už kvartalo nuo 
Sonio buto. Kilo mintis paklausti brolio, kodėl jis laiko auto- 
mobilį dirbtuvėse už kvartalo nuo savo buto, nors lygiai taip 
pat galėjo statyti jį gatvėje priešais savo namą, bet pagalvojęs 
nusprendė nieko nesakyti ir nuėjo atidaryti dirbtuvių. 


* Kvailelis! (7r.) 


SONIS BILSTELĖJO ir atidarė lauko duris. Nespėjus ženg- 
ti nė poros žingsnių į viduje siaučiančią erzelynę, Konė spieg- 
dama jo vardą šoko jam į glėbį. Skaisčiai geltona suknelė ties 
keliais buvo apsitrynusi ir patamsėjusi — matyt, mergaitė buvo 
parkritusi. Glotnūs kaip šilkas tamsūs plaukai, ištrūkę iš skais- 
čiai raudonų varlytės pavidalo segtukų, plakėsi jai į veidą. Tomas 
Soniui už nugaros uždarė duris, nes rudens vėjas, Arturo aveniu 
pasigavęs lapus ir šiukšles, nešė jas Hjuzo aveniu pro Korleonių 
namo laiptus; ten Storulis Bobis Altieris ir Džonis Lasala, buvę 
boksininkai iš Bruklino, stovėdami nedengtame prieangyje rūkė 
cigaretes ir šnekėjosi apie „Milžinus“*. 

Konė apsivijo liesomis rankytėmis Soniui aplink kaklą ir 
garsiai pabučiavo į skruostą, jį apseilėdama. Maiklas pašoko 
nuo šaškių, kuriomis žaidė su Poliu Gatu, o iš virtuvės ats- 
kuodė Fredas. Tada visi bute — šią sekmadienio popietę buvo 
susirinkęs didžiausias būrys, — rodės, vienu metu suprato atė- 
jus Sonį ir Tomą, ir per kambarius nusirito garsių sveikinimo 
šūksnių banga. 

Antrame aukšte, kabinete prie medinių laiptų, Dženkas 
Abandandas pakilo nuo minkšto odinio krėslo ir uždarė duris. 

— Atrodo, ką tik pasirodė Sonis su Tomu, — tarė jis. 


* „Giants“ — garsi Niujorko amerikietiškojo futbolo komanda (vert. past. ). 

Skelbti to nereikėjo: kiekvienas, būdamas nekurčias, išgir- 
do abiejų vaikinų vardus sušunkamus gerą dešimtį kartų. Vitas, 
tvarkingai susišukavęs atgal juodus plaukus, sėdėjo prie rašomo- 
jo stalo ant kėdės aukšta atkalte. 

— Paskubėkime, — paragino jis. — Noriu pamatyti vaikinus. 

— Kaip jau sakiau, — kalbėjo toliau Klemenca, — Maripoza 
netveria pykčiu. 

Jis išsitraukė nosinę iš švarko kišenės ir išsišnypštė nosį. 

— Truputį peršalau, — tarė jis ir pamojo nosine į Vito pusę, 
tarsi pateikdamas įrodymą. 

Klemenca buvo labai stambus, sparčiai plinkantis apskrito 
veido vyras. Storas jo kūnas vos išsiteko odiniame krėsle. Kitame 
sėdėjo Dženkas, tarp jųdviejų buvo staliukas su buteliu anyžinės 
ir dviem taurelėmis. 

Tesijas, ketvirtas vyras kambaryje, stovėjo priešais langą į 
Hjuzo aveniu. 

— Emilis atsiuntė pas mane vieną iš savo vyrų pasikalbėti, — 
tarė. 

— Ir pas mane, — patvirtino Klemenca. 

Vitas atrodė nustebęs. 

— Emilis Barzinis mano, kad mes grobiame jo viskį? 

— Ne, Emilis ne toks kvailas, — paprieštaravo Dženkas. — 
Maripoza mano, kad mes grobiame jo viskį, o Emilis mano, kad 
mes galbūt žinome, kas iš tikrųjų tai daro. 

Vitas atgalia ranka persibraukė per smakrą. 

— Kaip toks kvailys, — tarė jis turėdamas galvoje Džuzepę 
Maripozą, - galėjo taip aukštai iškilti? 

— Jam dirba Emilis, —- paaiškino Tesijas. — Tai padeda. 

— Jam dirba broliai Barziniai, broliai Rozatai, Tomazinas 
Činkvemanis, Frankis Pentandželas... — pridūrė Klemenca. — 
Madon" Vie jo capo“... 

Klemenca mostelėjo ranka. Suprask: Maripozos būrių va- 
dai — kieti vyrai. 


* Capo arba capo regime - būrio vadas (šr.). 

Vitas paėmė nuo savo stalo stiklelį geltono „Strega“*, gurkš- 
telėjo ir padėjo atgal. 

— Tas žmogus draugauja su Čikagos gauja**, - kalbėjo jis. - Jo 
kišenėje sėdi Taraljų Šeima. Jį palaiko politikai ir verslo magna- 
tai... 

Vitas skėstelėjo rankomis. 

— Kam man vogti iš tokio žmogaus kelis dolerius ir daryti jį 
savo priešu? 

— Jis draugauja su Kapone, — pridūrė Tesijas. — Nuo labai 
senų laikų. 

— Dabar Čikagoje tvarkosi Frankas Nitis, — įsiterpė Klemenaa. 

— Nitis mano, kad jis tvarkosi Čikagoje, — pataisė jį Džen- 
kas. —- Nuo tada, kai Kaponė tupi cypėje, viršiausias ten Rika***. 

Vitas garsiai atsiduso, ir trys vyrai priešais jį bemat nuščiuvo. 
Keturiasdešimt vienų Vitas vis dar atrodė labai jaunai: plaukai 
tamsūs, krūtinė ir rankos raumeningos, rusva oda be raukšlelės. 
Nors panašaus amžiaus kaip Klemenca ir Dženkas, Vitas atrodė 
už abu jaunesnis — ir kur kas jaunesnis už Tesiją. Tas jau gimė 
atrodydamas kaip senis. 

— Dženkai, - tarė jis. - Consigliere“**. Ar jis gali būti toks s:u- 
pido****? Ar, - Vitas gūžtelėjo pečiais, — jis rezga kažką kita? 

Dženkas susimąstė apie tokią galimybę. Lieknas vyras pa- 
našia į snapą nosimi visada atrodė šiek tiek nervingas. Jį nuolat 
kamavo agita******, tadjisvis tirpindavo vandens stiklinėje dvi „Al- 
ka-Seltzer“ tabletes ir gerdavo kaip viskį. 

— Džuzepė ne toks kvailas, kad nesuprastų, kuo kvepia, — 
tarė jis. — Jisai žino, kad sausasis įstatymas tuoj baigsis, ir, ma- 
nau, susidėjo su Lakončiu, nes mėgina jau dabar ruošti dirvą — 


* Itališka žolelių trauktinė (vert. past. ). 
** Dar antrajame XX a. dešimtmetyje susibūrusi gangsterių gauja. Garsiausias jos 
vadas buvo Alas Capone (vert. past.). 

Raulas Ricca (1897-1972), pravarde Padavėjas, pasodinus už grotų Alą Capo- 
ne, keturis dešimtmečius vadovavo Čikagos gaujai (vert. past.). 

Patarėjau (žt.). 

***** Kvailas, kvailys (7z.). 

= Rėmuo (it). 

ims valdžią į savo rankas, kai bus atšauktas Volstedo aktas*. Bet 
mes negalim užmiršti, kad reikalai su Lakončiu dar nebaigti... 

— Lakontis jau lavonas, — pertarė Klemenca. — Tik jis to dar 
nežino. 

— Dar ne lavonas, — paprieštaravo Dženkas. - Negalima neį- 
vertinti tokio žmogaus kaip Rozarijas Lakontis. 

Tesijas papurtė galvą, tarsi didžiai apgailestautų dėl to, ką 
turi pasakyti. 

— Galima sakyti, kad jis jau negyvas. — Jis išsitraukė cigarečių 
pakelį iš vidinės švarko kišenės. - Dauguma jo vyrų jau perbėgo 
pas Maripozą. 

— Lakontis nebus negyvas, kol nebus negyvas! — užriko 
Dženkas. — O jeigu taip atsitiks — saugokitės! Pasibaigus sausa- 
jam įstatymui, mes visi būsim Džo po padu. Jis bus viršiausias 
ir raikys pyrago likučius, o didžiausią gabalą pasiims sau. Ma- 
ripozos Šeima bus stipriausia iš visų — ne vien Niujorke, bet ir 
visur kitur. 

— Išskyrus Siciliją, — pridūrė Klemenca. 

Dženkas nuleido jo žodžius negirdomis. 

— Bet, kaip sakiau, Lakontis vis dar gyvas, ir kol Džo jo ne- 
sutvarkė, tai turi būti svarbiausias jo rūpestis. - Dženkas parodė 
ranka į Tesiją. — Jis mano, kad jo siuntas grobi tu arba, — tarė jis 
Klemencai, — tu, arba, — kreipėsi į Vitą, - mes. Jis nesirengia ka- 
binėtis prie mūsų — bent jau kol nebaigė tvarkytis su Lakončiu. 
Tačiau jis nori, kad tos vagystės baigtųsi. 

Vitas atsidarė stalčių, išsitraukė dėžę cigarų „De Nobili“ ir 
vieną atlupo. 

— Sutinki su Dženku? — paklausė jis Klemencos. 

Storulis susidėjo rankas ant pilvo. 

— Maripoza mūsų negerbia. 

— Jis negerbia nieko, — pataisė jį Tesijas. 

— Jam mes tik pulkelis fimocch**. - Nesmagiai pasijutęs — net 


Taip liaudyje buvo vadinamas įstatymas, kuriuo JAV buvo uždrausta gaminti, 
pardavinėti ir pervežti svaigiuosius gėrimus (vert. past. ). 


** Homikų (7e.). 

veidas kiek išraudo — Klemenca pasimuistė ant kėdės. — Jis žiūri 
į mus kaip į tuos airių banditėlius, kuriuos veja iš gatvių — kaip į 
menkystas, smulkias žuveles. Manau, jis nė kiek nebijo įsivelti į 
konfliktą su mumis, nes turi užtektinai eilinių karių ir žudikų. 

— Nesiginčysiu, — tarė Dženkas ir baigė savo anyžinę. - Ma- 
ripoza kvailas. Jis nieko negerbia. Su visu tuo sutinku. Bet jo 
capo — ne kvailiai. Jie pasirūpins, kad jis pirma perimtų Lakon- 
čio verslą. Palyginti su tuo, tie viskio grobimai — smulkmena, ne 
daugiau. 

Vitas užsidegė cigarą ir pasisuko į Tesiją. Apačioje moteris 
šūktelėjo kažką itališkai, vienas iš vyrų jai kažką atšovė, ir namus 
sudrebino juokas. 

Tesijas užgesino cigaretę juodoje peleninėje ant suoliuko po 
langu. 

— Džo nežino, kas grobia jo siuntas. Grūmoja kumščiu 
mums, bet jis lauks ir žiūrės, kas bus. 

— Vitai, — Dženkas vos laikėsi nešaukęs. — Jis siunčia mums 
žinią: jeigu mes iš jo vagiame, bus geriau, jei liausimės. Jeigu ne 
mes — bus geriau, jei sužinosime, kas, ir padarysime tam galą — 
dėl savo pačių sveikatos. Jo capo žino, jog mes ne tokie kvaili, 
kad vogtume skatikus, bet jie nori sutelkti visą dėmesį į Lakon- 
čio reikalą ir tikisi, kad mes padarysim tą smulkų bjaurų darbelį 
už juos ir išspręsim tą klausimą. Taigi jiems nereikia nė piršto 
pajudinti. Galiu lažintis, kad šitaip sumanė Barzinis. 

Dženkas susirado švarko kišenėje cigarą ir atlupo. 

— Vitai, — tarė, —- klausyk savo consigliere. 

Korleonė tylėjo — davė laiko Dženkui nurimti. 

— Vadinasi, dabar mes dirbame Šokliui Džo Maripozai. — Jis 
patraukė pečiais ir kreipėsi į visus tris: — Kaip čia yra, kad tie 
vagys vis dar nežinomi? Jie juk kam nors parduoda viskį, tiesa? 

— Jie parduoda jį Lukai Braziui, — atsakė Klemenca, — o šis 
parduoda Harlemo spykyzėms. 

— Tai kodėl Džo nesužino to, kas jam rūpi, iš to Lukos Brazio? 

Klemenca ir Tesijas susižvalgė, tartum abu tikėtųsi, kad kitas 


prašneks pirmas. Abu tylėjo, tad prakalbo Dženkas: 

— Luka Brazis — žvėris. Labai stambus, turi dešimties vyrų 
jėgą ir yra beprotis. Maripoza jo bijo. Visi jo bijo. 

— II diavolo“ — šūktelėjo Klemenca. — Kostiumuotasis Vinis 
iš Bruklino dievagojasi matęs, kaip Braziui iš arti kažkas šovė į 
širdį, o jis lyg niekur nieko atsistojo ir nuėjo. 

— Nelabasis iš pragaro, — tarė Vitas ir nusišypsojo lyg pra- 
linksmėjęs. — Tai kaip čia yra, kad aš pirmą kartą išgirstu apie 
tokį žmogų? 

— Iš tikro jis tik smulki žuvelė, — paaiškino Dženkas. - Turi 
keturių, gal penkių vyrukų gaują. Jie retkarčiais ką nors apiplėšia 
ir organizuoja skaičių loteriją, kurią atėmė iš mikų. Jis niekada 
nerodė jokio noro plėtoti verslą. 

— Kur jis veikia? — paklausė Vitas. 

— Airių rajonuose aplink Dešimtąjį ir Vienuoliktąjį aveniu 
bei Harleme, - atsakė Tesijas. 

— Gerai, — tarė Korleonė ir linktelėjo galva parodydamas, 
kad pokalbis baigtas. — Pagalvosiu, ką daryti su tuo demone. 

— Vitai, Luka Brazis ne iš tų, kuriuos galima įtikinti, - įspėjo 
Dženkas. 

Vitas žvilgtelėjo į partnerį, tarsi matytų jį kiaurai. Dženkas 
sudribo krėsle. 

— Dar kas nors? — Vitas pažiūrėjo į laikrodį. - Mūsų visi lau- 
kia vakarienės. 

— Mirštu badu, bet negaliu pasilikti, — tarė Klemenca ir 
pliaukštelėjo sau per kaktą. — Žmona sukvietė savo šeimą. Ma- 
dre di Dio**, kokia kančia! 

Dženkas nusijuokė, ir net Vitas nesusilaikęs nusišypsojo. 
Klemencos žmona buvo tokia pat stambi kaip jis ir dar smarkes- 
nė už jį. Jos šeima garsėjo kaip balsingi rėksniai, be galo mėgs- 
tantys ginčytis dėl visko, nuo beisbolo iki politikos. 

— Jeigu jau kalbame apie airius, pasakysiu dar vieną dalyką, — 
tarė Tesijas. — Mane pasiekia gandai, kad kai kurie jų mėgina 


* Velnias, nelabasis (7t.). 
** Dievo motina (žt.). 

susiburti į gaują. Vyksta susitikimai, dalyvauja broliai O'Rurkės, 
Doneliai, Pitas Meris ir kiti. Jie nepatenkinti, kad buvo išstumti 
iš senų verslų. 

Vitas krestelėjo galvą parodydamas, kad jam tai nerūpi. 

— Vieninteliai airiai, dėl kurių šiuo metu turime nerimauti, 
yra farai ir politikai. Tie žmonės, apie kuriuos kalbi, yra paprasti 
gatvės mušeikos. Jeigu jie mėgins susiburti, baigsis tuo, kad pri- 
sigers ir vienas kitą nugalabys. 

— Vis dėlto dėl jų gali kilti bėdų, - mėgino prieštarauti Te- 
sijas. 

Vitas pažvelgė į Dženką. Šis tarė Tesijui: 

— Nenuleisk nuo jų akių. Jeigu išgirsi dar ką nors... 

Vitas atsistojo nuo kėdės ir suplojo delnais, leisdamas su- 
prasti, kad pasitarimas baigėsi. Užgesino cigarą krištolo peleni- 
nėje, išgėrė paskutinį lašą „Strega“, išsekė pro duris paskui Tesiją 
ir nulipo laiptais. 

Jo namai buvo pilni giminių ir draugų. Svetainėje prie laiptų 
Ričis Gatas, Džimis Mančinis ir Skrybėliuotis Alas garsiai disku- 
tavo apie „Jankius“ ir Rutą“. 

— Bambino"* — šūktelėjo Mančinis, bet pamatė lipantį laiptais 
Vitą, užsičiaupė ir atsistojo, kiti vyrai taip pat. Alas, elegantiškai 
apsirengęs žemas šeštą dešimtį įpusėjęs vyras, sušuko Tesijui: 

= Šitie cetriol“** mėgina mane įtikinti, kad Bilas Teris geresnis 
treneris už Makartį! 

— Memfio Bilas!**— įsiterpė Dženkas. 

Klemenca sušuko: 

— „Jankiai“ atsilieka nuo „Senatorių“ penkiomis pergalėmis! 

— „Milžinai“ jau turi čempionų medalius kišenėje, — tarė Te- 


* 


„Yankees“ — garsi Niujorko beisbolo komanda. George'as Hermanas Ruthas jau- 
nesnysis (1895-1948), pravarde Babe (Kūdikis), nuo 1919 m. žaidė „Yankees“ 
komandoje. 

** Kūdikis (7r.). 

*** Paž.: agurkas; čia: mulkis (7£.). 
**** Billo Terrio pravardė. Nuo 1932 m. jis žaidė „Giants“ komandoje ir ją treniravo 
(vert. past. ). 

sijas. Iš balso galėjai justi, kad jis, užkietėjęs Bruklino „Dodžer- 
sų“ gerbėjas, tuo nepatenkintas. 

— Kaip laikaisi, tėti? — paklausė Sonis ir prasibrovęs pro pul- 
ką žmonių apkabino Vitą. 

Šis patapšnojo Soniui per sprandą. 

— Kaip sekasi darbas? 

— Gerai! — Sonis parodė į praviras duris tarp svetainės ir val- 
gomojo — ten ką tik pasirodė Tomas su Kone glėbyje ir Eredu bei 
Maiklu jam prie šono. — Žiūrėk, ką radau, — pridūrė turėdamas 
galvoje Tomą. 

— Sveikas, tėti! — sušuko Tomas, pastatė Konę ant sofos ir 
priėjo prie Vito. 

Šis jį apkabino, paskui uždėjo rankas ant pečių. 

— Kodėl tu čia, o ne mokaisi, kaip turėtum? 

Karmela atėjo iš virtuvės su didele lėkšte šaltų užkandžių: 
skaisčiai raudonų pomidorų, apdėtų susuktais capico* griežinė- 
liais, juodų alyvuogių ir šviežio sūrio luitų. 

— Jam reikia tikro maisto! — riktelėjo jinai. — Jam baigia 
susitraukti smegenys nuo tų atmatų, kuriomis jį ten maitina! 
Mangia"* — paliepė ji Tomui. 

Ji nunešė lėkštę ant stalo, iš tikro — dviejų stalų, sustumtų 
galais ir uždengtų pora raudonų ir žalių staltiesių. | 

Tesijas su Klemenca atsiprašė negalį likti ir išėjo, atsisveikinę 
su kokiais penkiais ar šešiais svečiais rankos paspaudimu ir ap- 
sikabinimu. 

Vitas uždėjo ranką Tomui ant juosmens ir nusivedė prie sta- 
lo; ten kiti vyrai ir berniukai statė kėdes, o moterys dėliojo lėkš- 
tes bei stalo įrankius ir nešė padėklus su užkandžiais ir duona bei 
aliejaus ir acto grafinus. 

Džimio Mančinio žmona, dvidešimties su trupučiu, virtuvėje 
su kitomis moterimis virė pomidorų padažą su mėsa ir priesko- 
niais; kas kelios minutės į kudakavimą panašus laibas jos juokas 


* Kumpio (7£.). 
** Valgyk! (7£.) 

nustelbdavo juoką vyresnių moterų, pasakojančių visokias istori- 
jas ir apkalbančių artimuosius ir kaimynus. Karmela prie virtu- 
vinio stalo joms už nugarų prisidėjo prie pokalbio, nenustodama 
pjaustyti tešlą kvadratėliais, dėti į juos avių sūrio gabalėlius ir 
maigyti kraštus šakutės dantimis. Anksti atsikėlusi ji užmaišė ir 
suminkė tešlą; netrukus ji sumes raviolius į didelį verdančio van- 
dens puskubilį. Prie to paties stalo jos kaimynė Anita Kolambo 
nepraverdama burnos ruošė bracioli*, o jos vaikaitė Sandra, ne- 
seniai iš Sicilijos atvykusi šešiolikmetė žvilgančiais juodais kaip 
varno sparnas plaukais, dėliojo ant skaisčiai mėlynos lėkštės rudai 
apskrudusius bulvių rutuliukus. Sandra buvo nekalbi kaip ir jos 
senelė, nors iš gimtinės atvyko nepriekaištingai mokėdama an- 
eliškai: kalbos ją išmokė tėvai, Anitos užauginti Bronkse. 

Svetainės kampe ant kilimo Konė žaidė su Liuse Mančini; 
ši buvo Konės vienmetė, bet jau dvigubai sunkesnė, nors gal 
tik pora centimetrų aukštesnė. Jos patyliukais žaidė su lėlėmis 
ir arbatos puodeliais. Visų dėmesys prie vakarienės stalo kry- 
po į trylikametį aštuntoką Maiklą Korleonę. Jis vilkėjo baltus 
marškinius stačia apykakle ir sėdėjo susidėjęs rankas ant stalo 
priešais save. Ką tik jis visiems pranešė iki metų pabaigos turin- 
tis parašyti „didžiulį“ darbą apie Amerikos istoriją; jis „svarstąs“, 
ar neparašius apie penkias ginkluotųjų pajėgų rūšis: sausumos 
kariuomenę, jūrų pėstininkus, karinį jūrų laivyną, karines oro 
pajėgas ir pakrančių apsaugos tarnybą. Fredas Korleonė, metais 
ir keturiais mėnesiais vyresnis už Maiklą devintokas, sušuko: 

— Ei, stupido! Nuo kada pakrančių apsaugos tarnyba yra gin- 
kluotųjų pajėgų rūšis? 

Maiklas žvilgtelėjo į brolį. 

— Nuo visada, - atkirto jis ir pažiūrėjo į Vitą. 

— Mulkis! — užriko Fredas, gestikuliuodamas viena ranka, 
kita suimdamas metalinę petnešos sagtį. — Pakrančių apsaugos 
tarnyba nėra ;/472 kariuomenės rūšis. 


* Plonais griežinėliais supjaustyta jautiena, susukta su tarkuoto sūrio, kiaulienos ir 
etražolių įdaru, apkepta ir patroškinta pomidorų padaže (7z.). 
P ų! pkepta If p P ųp 

— Nejuokink, Fredai. - Maiklas atsilošė, paskui pažvelgė tie- 
siai į brolį. — Tikriausiai brošiūroje, kurią man davė naujokų 
šaukimo punkte, parašyta klaidingai. 

Visi prie stalo pratrūko juoku. 

— Eli, tėti! — sušuko Vitui Fredas. — Pakrančių apsaugos tar- 
nyba juk nėra ginkluotųjų pajėgų rūšis, tiesa? 

Krikštasuolėje sėdintis Vitas prisipylė taurę raudonojo vyno 
iš didžiulio paprasto stiklinio ąsočio prie jo lėkštės. Sausasis įsta- 
tymas tebegaliojo, bet Bronkse nebūtum radęs italų šeimos, kuri 
per sekmadienio vakarienę būtų apsiėjusi be vyno. Pripylė sau, 
tada — arčiausiai iš kairės sėdinčiam Soniui. Karmelos kėdė de- 
šinėje buvo tuščia. 

Už Vitą atsakė Tomas. Jis apglėbė Fredą per pečius ir tarė: 

— Maikis teisus. Tiesiog pakrančių apsaugos daliniai, kitaip 
negu kitos ginkluotųjų pajėgų rūšys, nedalyvauja dideliuose 
mūšiuose. 

— Supratai? — paklausė Maiklo Fredas. 

— Šiaip ar taip, — sėdintiems prie stalo pranešė Maiklas, — aš 
veikiausiai rašysiu apie Kongresą. 

Vitas mostelėjo Maiklui ir tarė: 

— Gal vieną dieną pats tapsi Kongreso nariu. 

Maiklas nusišypsojo, o Fredas kažką suniurnėjo panosėje. 
Tada prie stalo atsisėdo Karmela ir kitos moterys. Jos atsinešė 
du didelius dubenis raviolių, storai užpiltų pomidorų padažu, 
taip pat mėsos ir daržovių. Išvydę valgius visi prie stalo ėmė šur- 
muliuoti, o paskui, moterims pradėjus dėti maistą į lėkštes, ge- 
raširdiškai juokauti. Kai visiems buvo su kaupu prikrauta valgių, 
Vitas pakėlė stiklą ir tarė: 

— Salute* 

Visi atsakė taip pat ir kibo į sekmadienio vakarienę. 

Vitas kaip visada valgyydamas mažai kalbėjo. Visi giminai- 
čiai ir draugai aplinkui šnekučiavosi, o jis neskubėdamas, iš lėto, 
mėgavosi padažu, makaronais bei mėsos suktinukais ir siurbčio- 


* Į sveikatą! (it) 

jo stiprų raudonąjį vyną, argabentą net iš gimtinės ir puošiantį 
jo sekmadieninį stalą. Jam nepatiko, kad kiti prie stalo, ypač 
Sonis, kemša maistą visas mintis sukaupę — bent jau taip atrodė 
Vitui — ne tiek į tai, ką valgo, kiek į pokalbį. Tai jį erzino, bet 
savo susierzinimą jis slėpė po nebylaus susidomėjimo kauke. Jis 
žinojo esantis čia balta varna. Jam patikdavo vienu metu daryti 
tik viena ir sukaupus dėmesį. Daugeliu atžvilgių jis skyrėsi nuo 
jį užauginusių ir dabar šalia gyvenančių vyrų bei moterų. Vitas 
tai pripažino. Sekso klausimų jis vengė, o jo motina ir daugu- 
ma jo pažįstamų moterų kalbėdavo tomis temomis šiurkščiai, 
nešvankiai. Karmela suprato Vitą ir jam girdint gerai pagalvoda- 
vo, ką sako. Vis dėlto kartą, eidamas pro pilną moterų virtuvę, 
Vitas išgirdo Karmelą vulgariai šmaikštaujant apie kitos moters 
seksualinius polinkius, ir jos žodžiai dar ilgai nedavė jam ramy- 
bės. Vitas buvo santūrus, bet gyveno tarp tautiečių, garsėjančių 
netramdomomis emocijomis, — bent jau tarp saviškių, artimųjų 
ir draugų. Jis valgė lėtai ir kramtydamas maistą klausėsi. Niekas 
neprasprūdo jam pro ausis. 

— Vitai, — įpusėjus vakarienei tarė Karmela. Ji ketino likti 
santūri, bet neįstengė susivaldyti ir nusišypsojo. — Gal nori kai 
ką visiems pasakyti? 

Vitas palietė žmonai ranką ir pažiūrėjo kitapus stalo. Gatai, 
Mančiniai ir Abandandai įdėmiai į jį žiūrėjo, kaip ir jo paties 
artimieji, jo sūnūs Sonis, Tomas, Maiklas ir Fredas. Net Konė, 
sėdinti tolimajame stalo gale šalia savo draugės Liusės, ir ta ne- 
kantraudama žiūrėjo į jį. 

— Susirinkome čia visi, mano artimieji ir draugai, - mostelė- 
damas stiklu į Abandandų pusę tarė Vitas, — tad metas tinkamas 
visiems pranešti, kad įsigijau sklypą Long Ailande, netoli nuo 
čia, Long Biče, ir statydinuosi ten namus savo paties šeimai bei 
kai kuriems artimiausiems draugams ir verslo partneriams. — Jis 
linktelėjo Abandandams. — Dženkas, kurį čia matote, su šeima 
gyvens šalia mūsų Long Ailande. Tikiuosi, kitąmet tokiu laiku 


visi kelsimės į naujus būstus. 

Visi tylėjo. Šypsojosi tik Karmela ir Alegra Abandanda — jie- 
dvi jau buvo mačiusios sklypą ir namų brėžinius. Kiti, rodės, 
nežinojo, kaip reaguoti. | 

— Tėti, turi galvoje kažką panašaus į statinių kompleksą? — 
paklausė Tomas. — Visi namai bus šalia? 

— Si! EsattamenteF — leptelėjo Alegra ir bemat užsičiaupė pa- 
mačiusi Dženko žvilgsnį. 

— Sklypai šeši, — aiškino Vitas, — ir ilgainiui namus pasta- 
tysime visuose. Kol kas statomi namai mums, Abandandams, 
Klemencai ir Tesijui, dar vienas - mūsų partneriams, kai reikės, 
kad jie būtų netoliese. 

— Visur aplink siena, — pridūrė Karmela. — Panašu į pilį. 

— Kaip tvirtovė? — nustebo Fredas. 

— Si, — atsakė Karmela ir nusijuokė. 

— O kaip bus su mokykla? — paklausė Maiklas. 

— Nesijaudink, — nuramino Karmela. — Šiuos mokslo metus 
baigsi čia. 

— Ar galim nuvažiuot pasižiūrėt? — sušuko Konė. — Kada ga- 
lim nuvažiuot pasižiūrėt? 

— Greitai, — atsakė Vitas. — Surengsime iškylą. Nuvažiuosim 
ten ir pabūsim visą dieną. 

— Dievas jus palaimino ir atnešė sėkmę, — tarė Anita Kolam- 
bo. — Bet mes jūsų pasiilgsime. 

Ji sunėrė rankas priešais save lyg melsdamasi. 

— Šis rajonas be Korleonių niekada nebebus toks pat. 

— Savo draugams mes visada būsime šalia, — atsakė Vitas. — 
Pažadu tai jums visiems. 

Sonis, kuris buvo kaip niekada tylus, linksmai nusišypsojo 
Anitai. 

— Nesijaudinkite, ponia Kolambo. Jūs juk nemanote, kad 
leisiu gražiajai jūsų vaikaitei toli nuo manęs pabėgti, tiesa? 

Visi, išskyrus Sandrą, ponią Kolambo ir Vitą, pratrūko juo- 
ku iš tokių drąsių Sonio žodžių. 


* Kaip tik taip! (7r.) 

Juokui nurimus Vitas kreipėsi į ponią Kolambo: 

— Atleiskite mano sūnui, sigmora*. Jis gimdamas gavo dovanų 
gerą širdį, bet piktą liežuvį. 

Savo žodžius jis palydėjo švelniu pliaukštelėjimu sūnui per 
viršugalvį. Tuomet visi prie stalo vėl nusijuokė, o Sandra šypte- 
lėjo, bet ponios Kolambo išraiška liko tokia pat šalta. 

Džimis Mančinis, ketvirtą dešimtį pradėjęs stambus, raume- 
ningas vyras, pakėlė vyno taurę. 

— Už Korleones! — pasiūlė jis. — Telaimina ir tesaugo juos 
Dievas. Teklesti jų šeima! — Jis iškėlė stiklą aukščiau, pridūrė: 
„Salute!“ ir išgėrė iki dugno. 

Visi prie stalo pasekė jo pavyzdžiu — pakėlė taures, sušuko 
„Salute!“ ir išgėrė. 


* Ponia (7t.). 


SONIS IŠSITIESĖ ant savo lovos sudėjęs rankas po sprandu, 
užkėlęs koją ant kojos. Pro praviras miegamojo duris matė vir- 
tuvę ir laikrodį ant sienos virš vonios su kažkokio žvėries letenų 
pavidalo kojomis. Tomas pavadino šį butą asketišku ir dabar šis 
žodis be perstojo sukosi Sonio galvoje, kai jis laukė, kol laikro- 
dis ištiksės vidurnaktį. Apskrito ciferblato viduryje tokiais pat 
juodais dažais kaip ir skaičiai buvo parašyta „Smith 8 Day“. 
Kartą per minutę ilgoji rodyklė šoktelėdavo į priekį, o trumpoji 
pasislinkdavo artėliau dvylikos. „Asketiškas“ — vadinasi, su ne- 
daug baldų ar puošmenų. Taip ir buvo. Vienintelis kitas baldas 
miegamajame buvo buto savininkui priklausantis pigus tuale- 
tinis stalelis. Virtuvėje — dvi baltos kėdės ir emaliuotas stalas 
su vienu stalčiumi. Stalviršis buvo raudonas, stalčiaus rankenėlė 
taip pat. „Askeriškas“... Nieko daugiau Soniui nereikėjo. Motina 
išskalbdavo drabužius ir patalynę, maudydavosi jis namie (taip 
mintyse jis vadindavo tėvų butą), merginų niekada čia nesives- 
davo — labiau linko mylėtis pas jas ar paskubomis padarydavo 
tai ant kokios nešvarios užpakalinės automobilio sėdynės. 

Liko dar penkios minutės, kol galės išeiti. Nuėjo į vonią ir 
pažiūrėjo į save vaistų spintelės veidrodyje. Vilkėjo tamsius marš- 
kinius, rusvai žalsvas kelnes ir avėjo juodus sportinius batelius. 
Tokia apranga buvo savotiška uniforma. Sonis nusprendė, kad 
per „darbelį“ visi vaikinai turi vilkėti vienodai — kad būtų sun- 


48 + ED EFALCO 


kiau atskirti vieną nuo kito. Sportbačiai jam nepatiko. Jis manė, 
kad dėl jų jie dar labiau panėši į vaikus, o to jiems mažiausiai 
reikėjo, nes vyriausiajam tebuvo aštuoniolika. Tačiau Korkas 
manė, kad su sportbačiais jie gali bėgti greičiau ir mažesnė tiki- 
mybė paslysti, taigi buvo nuspręsta avėti jais. Korkas buvo šimto 
septyniasdešimties centimetrų ūgio ir svėrė gal tik penkiasde- 
šimt penkis kilogramus, bet niekas, net Sonis, nenorėjo su juo 
muštis. Jis galėjo daužyti žmogų be atvangos, o jo smūgis dešine 
buvo toks stiprus, kad Sonis savo akimis matė, kaip po jo vyru- 
kas nukrito be jokių gyvybės ženklų. Tas banditėlis buvo dar ir 
protingas: knygos mėtėsi po visą jo butą. Visada daug skaitė, dar 
nuo to laiko, kai vaikystėje kartu lankė pradžios mokyklą. 

Sonis nusikabino tamsiai mėlyną švarką nuo vagio ant lauko 
durų. Apsivilko, išsitraukė iš kišenės vilnonę kepurę ir užsitraukė 
ant tankių, susivėlusių plaukų. Per petį žvilgtelėjo į laikrodį ant 
sienos — rodyklė ką tik persirito per vidurnaktį — ir ristele nubėgo 
du aukštus žemyn į Moto gatvę, kur pro debesų properšą išlin- 
dęs beveik pilnas mėnulis nušvietė akmenimis grįstą gatvę ir eiles 
plytinių daugiabučių su pajuodusiomis geležinėmis gaisrinėmis 
kopėčiomis. Visi langai buvo tamsūs, dangus aptrauktas debe- 
sų, grasinančių prapliupti lietumi. Moto ir Didžiosios sankryžoje 
šviesos apskritimą metė gatvės žibintas. Sonis prie jo priėjo ir, pa- 
matęs, kad gatvėje vienas, nėrė į skersgatvių labirintą, ir nusigavo 
juo iki Malberio gatvės. Ją perėjęs pasuko į Baksterio gatvę. Ten 
Korkas jo laukė prie juodo „Nasho“* su vabalo akis primenan- 
čiais priekiniais žibintais ir plačiomis paminomis vairo. 

Vos tik Sonis atsisėdo ant priekinės sėdynės, Korkas lėtai pa- 
judėjo iš vietos. 

— Soni Korleone, — tarė jis; pavardę smagindamasis ištarė 
kaip vietiniai italai, - man diena buvo žiauriai nuobodi. O tau? 

Jis buvo apsirengęs visai kaip Sonis; iš po kepurės kraštų ky- 
šojo lygių smėlio spalvos plaukų sruogos. 


* Automobilis, pavadintas bendrovės „Nash Motors“ įkūrėjo Charleso W. Nasho 
garbei (vert. past.). 

— Man irgi, — atsakė Sonis. — Nerviniesi? 

— Truputį, — prisipažino Korkas, — bet nereikia skelbti to ki- 
tiems, tiesa? 

— Kaip aš atrodau? — paklausė Sonis kumštelėdamas Korkui 
ir parodė į gatvės kampą, kur ant apatinių nelygių akmenų prie- 
angio laiptelių stovėjo Vinis ir Andželas Romerai. 

Korkas prie jų stabtelėjo ir, vos tik vaikinai įšoko į mašiną, 
nuvažiavo toliau. Vinis ir Andželas buvo dvyniai, tad Soniui teko 
įdėmiai žiūrėti, kad atskirtų, katras yra katras. Vinis kirpdavosi 
plaukus labai trumpai, todėl atrodė smarkesnis už Andželą — šis 
plaukus visada būdavo susišukavęs ir tvarkingai perskyręs. Juodu 
buvo su kepurėmis, tad Sonis atskyrė juos tik iš kelių sruogų, 
užkritusių Andželui ant kaktos. 

— Vajetau, — dirstelėdamas į užpakalinę sėdynę tarė Korkas, — 
pažįstu judu, vaikinai, visą gyvenimą, bet kad aš prasmegčiau 
skradžiai, jei atskirčiau vieną nuo kito, kai jūs šitaip apsirengę. 

— Aš — tas, kuris protingas, — tarė Vinis. 

— O aš — tas, kuris gražus, — pasigyrė Andželas, ir dvyniai 
nusijuokė. 

— Ar Nikas gavo „smulkintuvus“? — paklausė Vinis. 

— Taip. 

Sonis nusiėmė kepurę, prispaudė plaukus prie viršugalvio ir 
šiaip ne taip vėl ją užsidėjo. 

— Suplojom už juos krūvą šlamančiųjų. 

— Vertėjo, — tarstelėjo Vinis. 

— Ei, pralėkei pro skersgatvį! 

Sonis buvo nusigręžęs į dvynius. Dabar atsisuko į Korką ir 
jam kumštelėjo. 

— Kur? — paklausė Korkas. — Ir baik čia kumščiuoti, sušiktas 
dabišiau! 

— Priešais skalbyklą, — atsakė Sonis, rodydamas į „Čiko skal- 
byklos“ veidrodinio stiklo vitriną. — Gal aklas?! 

— Pats tu aklas! — atkirto Korkas. — Buvau labai susikaupęs. 

— Stugots*... — Sonis vėl kumštelėjo Korkui ir tas nusijuokė. 


* Čia: šiknius (7£.). 

Korkas įjungė galinę pavarą, atbulomis įvažiavo į skersgatvį, 
išjungė variklį ir užgesino šviesas. 

— Kur jie? — paklausė Andželas. 

Tą pačią akimirką atsidarė lenkto skersgatvio namo durys ir 
ant apšnerkšto šaligatvio tarp kibirų, į kuriuos nebetilpo šiukš- 
lės, pasirodė Nikas Angelopulas, jam iš paskos — Stivis Dvajeris. 
Visais trim centimetrais žemesnis už Sonį Nikas vis dėlto buvo 
aukštesnis už visus kitus, liesas, raumeningo bėgiko kūno. Stivis 
buvo žemas ir storas. Abu užsimetę ant pečių brezentinius diržus 
tempė juodus kelioniniūs krepšius. Sprendžiant iš vaikinų eise- 
nos, krepšių būta sunkių. 

Nikas įsispraudė ant priekinės sėdynės tarp Korko ir Sonio. 

— Palaukit — tuoj pamatysit, kokie čia daikčiukai. 

Stivis įlipęs į „Nashą“ padėjo savąjį krepšį ant grindų, dabar 
jį atvėrė. 

— Verčiau pasimelskim, kad tie automatai nebūtų tik šiukš- 
lių krūva. 

— Šiukšlių krūva? — nustebo Korkas. 

— Mes neišbandėme jų šaudydami. Pasakiau tam bukam 
graikui... 

— Užsičiaupk! — paliepė Stiviui Nikas, o Soniui tarė: - O ką 
mes turėjom daryti — pyškinti mano miegamajame, kol mano 
tėveliai laiptų apačioje klausosi Arturo Godfrio*? 

— Būtumėt pažadinę kaimynus, - svarstė Vinis. 

— Kad tik nebūtų brokas, — tarė Stivis. — Tada galėsim susi- 
kišti juos sau į šiknas. 

Nikas ištraukė vieną „smulkintuvą“ ir padavė Soniui. Šis 
paėmė ginklą už buožės ir apglėbė poliruoto medžio rankeną, 
pritvirtintą prie vamzdžio. Rankenoje buvo išpjauti grioveliai 
pirštams, medis tvirtas, šiltas. Juodas apskritas metalinis maga- 
zinas automato apačioje už poros pirštų nuo skliautelio Soniui 
priminė dėžę kino juostoms dėti. 


* Arthuras Mortonas Godfrey (1903-1983) — populiarus JAV radijo, vėliau ir te- 
levizijos laidų vedėjas (vert. past.). 

— Gavot juos iš Kostiumuotojo Vinio Brukline? — paklausė 
Niko Sonis. 

Klausimas, rodės, nustebino Niką. 

— Taip, žinoma. Kaip tu liepei. 

Sonis pasisuko į Mažylį Stivį. 

— Tada jie ne brokas, — tarė ir paklausė Niko: —- Mano vardas 
nė karto nebuvo paminėtas, tiesa? 

— Dėl Dievo meilės! - pasibaisėjo Nikas. — Gal aš staiga susi- 
pykau su protu? Niekas nepaminėjo nei tavo vardo, nei ko nors 
apie tave. 

— Jei mano vardas bent kartą išsprūs, mums visiems galas, — 
tarė Sonis. 

— Taip, taip, taip, — pritarė Korkas. Jis paleido variklį ir išva- 
žiavo iš skersgatvio. — Paslėpkit tuos daikčiukus, kad koks faras 
nepridarytų mums bėdos. 

Sonis įkišo automatą atgal į krepšį. 

— Kiek magazinų gavom? 

— Tiek, kiek yra ant ginklų, ir po vieną papildomai, — atsakė 
Nikas. 

— Kaip manot, liurbiai, mokėsit jais naudotis? — paklausė 
dvynukų Sonis. 

— Nuspausti gaiduką moku, - atsakė Andželas. 

— Žinoma. Ko čia nemokėt? — pridūrė Vinis. 

— Pakartokim viską iš naujo, = Sonis bakstelėjo alkūne Kor- 
kui į šoną, šis išvažiavo į gatvę. Sonis atsilošė ant sėdynės. 

— Svarbiausia kaip ir anksčiau veikti greitai ir triukšmin- 
gai, kad visi, išskyrus mus, sutriktų, — mokė jis. — Lauksim, kol 
sunkvežimis bus pakrautas. Vienas automobilis važiuos pirma 
jo, kitas — iš paskos. Vos tik pirmasis automobilis pravažiuos, 
Korkas sustos priešais sunkvežimį. Vini ir Andželai, judu imate 
pyškinti. Šaudykit aukštai — nereikia ko nors nušauti. Mudu su 
Niku iškart puolam į sunkvežimio kabiną, ištraukiam vairuotoją 
ir apsauginį. Stivis patikrina, ar nieko nėra kėbule. 

— Bet ten juk nieko nebus, ar ne? — paklausė Stivis. — Tu 
nematei, kad kas nors būtų ten važiavęs? 

— Kėbule vien tik gėrimai, — atsakė Sonis. — Bet niekad ne- 
gali būti tikras, tad būk pasirengęs. 

Stivis išsitraukė iš krepšio automatą ir pakilnojo rankoje — 
išmėgino, koks pojūtis. | 

— Būsiu pasirengęs, — tarė. — Atvirai pasakius, tikiuosi, kad 
ten kas nors bus. 

— Padėk jį į šalį, — paliepė Korkas. — Ir neprikimšk nieko 
švinu, jei to nereikės. 

— Nesijaudink, šaudysiu aukštai, — šypsodamas atsakė Stivis. 

— Klausyk Korko. — Sonis įdėmiai pažvelgė į Stivį, paskui 
aiškino planą toliau: - Užgrobę sunkvežimį važiuosim iš skers- 
gatvio, Korkas mums iš paskos, o Vinis su Andželu nesiliaus kėlę 
triukšmą. 

Tada pasisuko į Romerus. 

— Jeigu jie mėgins mus vytis, šaudykit į padangas ir variklį. 
Viską turim baigti per minutę. Sukamės kuo greičiau ir keliam 
kuo daugiau triukšmo, aišku? 

— Aišku, — atsakė broliai Romerai. 

— Atminkit: jie nežino, kas dedasi, mes žinom, - aiškino So- 
nis. — Sutriks jie, ne mes. 

— Sutriks kaip mergos išalkęs vyrukas kambaryje, kuriame 
knibžda striptizo šokėjų, — pridūrė Korkas. 

Niekas nenusijuokė. 

— Vajetau! Kur jūsų humoro jausmas? — nesuprato jis. 

— Vairuok, ir tiek, Korkoranai, — paragino Stivis. 

— Vajetau! — pakartojo Korkas ir automobilyje stojo tyla. 

Sonis išsitraukė iš krepšio „smulkintuvą“. Jis svajojo apie 
šią naktį visą mėnesį nuo tada, kai nugirdo Edį Veltrį ir Storulį 
Džimį, du Tesijo vyrus, prabėgomis užsimenant apie šią svai- 
galų gabenimo operaciją. Jie daug nesakė, bet Soniui to užte- 
ko suprasti, kad siuntoje viskis iš Kanados, kad jis iškraunamas 
Kanarsio prieplaukoje ir kad svaigalai priklauso Džuzepei Ma- 
ripozai. Nuo tada viskas ėjosi kaip iš pypkės. Juodu su Korku 
sukiojosi prieplaukoje, kol pamatė porą „Hudson“ markės au- 
tomobilių aštuonių cilindrų varikliais, pastatytų šalia ilgo fordo 

sunkvežimio mėlynu brezentu uždengta krovinių dėže. Po kelių 
minučių pasirodė pora greitaeigių katerių, lengvai skrodžiančių 
vandenį. Jie prisišvartavo prie prieplaukos ir šešetas vyrų ėmė 
nešti medines dėžes iš katerių ir krauti į sunkvežimį. Po dvide- 
šimties minučių jis buvo pakrautas ir kateriai išrūko. Farai ne- 
trukdė - jie buvo Maripozos papirkti. Buvo antradienio vakaras; 
kitą antradienį viskas pasikartojo. Paskui Sonis su Korku stebėjo 
operaciją dar sykį ir dabar buvo pasirengę. Vargu ar galėjo būti 
kokių netikėtumų. Veikiausiai niekas rimčiau nepasipriešins: kas 
norės padžiauti autus dėl kažkokios sumautos svaigalų siuntos? 

Privažiavus uostą Korkas, kaip buvo planuota, pasuko skers- 
gatviu išjungtomis šviesomis. Jis važiavo iš lėto, kol jie pamatė 
prieplauką. Sunkvežimis ir „Hudsonai“ buvo pastatyti ten pat, 
kur ir anas tris savaites. Sonis nuleido savo langelį. Pora dabi- 
šių rūkė ir šnekučiavosi, atsirėmę į priekinį automobilio sparną 
abipus pritvirtinto prie jo chromuoto atsarginio rato su balta- 
šone padanga. Dar du vyrukai sėdėjo fordo kabinoje ir prasi- 
darę langelius rūkė cigaretes. Jie vilkėjo vėjo neperpučiamomis 
striukėmis, buvo užsidėję vilnones kepures ir panėšėjo į uosto 
krovikus. Vairuotojas laikė rankas ant vairo; galvą buvo atlošęs, 
kepurę užsimaukšlinęs ant akių. Vyras šalia jo žiūrėdamas į van- 
denį rūkė cigaretę. 

— Atrodo, sunkvežimį vairuoja pora uosto krovikų, — Sonis 
tarė Korkui. 

— Mums tik geriau, - atsakė Korkas. 

— Lengvas grobis, - kiek nervingai pridūrė Nikas. 

Mažylis Stivis apsimetė šaudantis iš automato ir išsišiepęs 
sukuždėjo: 

— Tratata. Aš — Nelsonas, Žudikas kūdikio veidu*. 

— Kalbi apie Bonę ir Klaidą**. Tu — Bonė, — pataisė jį Korkas. 

Broliai Romerai nusijuokė. Vinis tarė rodydamas į Andželą: 


* Tikroji pavardė Lesteris Josephas Gillis (1908-1934) — garsus JAV bankų plėši- 
kas ir žudikas (vert. past. ). 
** Bonnie Elizabeth Parker (1910-1934) ir Clyde'as Chestnutas Barrow (1909— 
1934) — garsi JAV nusikaltėlių pora (vert. past.). 

— O šitas — Gražuolėlis Floidas*. 

— Koks bjauriausias gangsteris iš visų? — paklausė Andželas. 

— Automatininkas Kelis**, — atsakė Nikas. 

— Tai tu, — dvyniui tarė Andželas. 

— Užsičiaupkit! — sudraudė juos Korkas. — Girdit?! 

Kitą akimirką Sonis išgirdo gaudžiant greitaeigių katerių va- 
riklius. 

— Atplaukia, — tarė Korkas. — Ruošiamės, vaikinai. 

Sonis suėmė už rankenos automatą, uždėjo pirštą ant skliau- 
telio ir pasukiojo ginklą, mėgindamas prie jo priprasti. 

— Che cazzo! — šūktelėjo ir metė jį atgal į krepšį. Išlupo iš 
dėklo po pažastimi pistoletą ir nutaikė į automobilio stogą. 

— Gerai sumanei, — pagyrė Korkas, išsitraukė pistoletą iš 
švarko kišenės ir pasidėjo šalimais ant sėdynės. 

— Aš irgi, — tarė Nikas. 

Jis metė automatą ant sėdynės, išplėšė iš dėklo po pažas- 
timi trisdešimt aštunto kalibro revolverį ir mostelėjo juo į 
„smulkintuvą“. 

— Toks sunkus, kad atrodo, jog tampaisi su savim vaiką. 

Sonis atsigręžė į Romerus ir tarė: | 

— Neišsigalvokit niekų. Mums jūsų reikia su „smulkin- 
tuvais“. 

— O man patinka mano čikagietiška rašomoji mašinėlė***,- pa- 
reiškė Stivis. Jis iškišo vamzdį pro langelį ir apsimetė šaudantis. 

Iš katerio ant prieplaukos išlipo keturi vyrai. Prieplaukoje 
laukiantys du vyrai kostiumais su liemenėmis ir fetrinėmis skry- 
bėlėmis priėjo prie jų ir persimetė keliais žodžiais, tada vienas iš 
puošeivų pasiliko prieplaukos pakrašty. Jis stebėjo, kaip iškrau- 
nami kateriai, jo porininkas — kaip dėžės dedamos į sunkvežimį. 
Po dvidešimties minučių du uosto krovikai uždarė užpakalinį 


* Charlesas Arthuras Floydas, pravarde Gražuolėlis (1904—1934), — garsus JAV 
bankų plėšikas (vert. past. ). 
** George'as Kelly Barnesas (1895-1954) — garsus JAV gangsteris. Pravardę pelnė 
dėl to, kad mėgstamas jo ginklas buvo automatas (vert. past.). 
*** JAV nusikaltėlių žargonu taip vadinamas automatas (vert. past.). 


KORLEONIŲ ŠEIMA +» $5 


fordo bortą ir užšovė jį ant grandinės pritvirtintu kabliu. Tuo 
metu vyrai kateriuose paleido variklius ir nuriaumojo per Ja- 
maikos įlanką. 

— Pradedam, — tarė Korkas. 

Sonis įsirėmė į dureles ir paėmė už rankenos. Širdis šoko 
stepą, pylė prakaitas, nors nuo upės pūtė žvarbus vėjas. 

Kai priekinis automobilis pajudėjo, o jam iš paskos — sunkve- 
žimis ir antras „Hudsonas“, Korkas padidino variklio sūkius. 

— Dar sekundę, — tarė jam Sonis, o kitiems priminė: — At- 
minkit: greitai ir garsiai! 

Prieplaukoje priekinio automobilio žibintai nutvieskė tamsų 
vandenį, kai jis apvažiavo fordą iš šono ir užėmė padėtį vilkstinės 
priekyje. Paskui viskas įvyko, kaip vis mokė Sonis: greitai ir labai 
triukšmingai. Korkas užlėkė sunkvežimiui priešais nosį, Vinis, 
Andželas ir Stivis šoko iš „Nasho“ tratindami iš automatų. Dar 
prieš akimirką tvyrojo tyla, o dabar atrodė, kad visas miestas 
išėjo į gatves švęsti Nepriklausomybės dienos. Sonis bemat už- 
šoko ant fordo paminos, atplėšė dureles ir išmetė vairuotoją ant 
žemės. Kai įsitaisė prie vairo, Nikas jau sėdėjo šalia ir klykė: 

— Spausk, spausk, spausk! 

Sonis nežinojo, ar užpultieji atsišaudo. Vairuotojas, kurį jis 
išmetė iš sunkvežimio, skuodė kaip akis išdegęs. Už nugaros gir- 
dėjo pyškinant automatą ir nusprendė, kad šaudo Mažylis Stivis. 
Akies kampučiu pastebėjo kažką neriant į vandenį. Priešais va- 
žiavusio „Hudsono“ padangos buvo peršautos, tad ilgas variklio 
dangtis buvo kiek pasikėlęs ir žibintai spigino į tamsius debesis. 
Andželas su Viniu šešių metrų atstumu vienas nuo kito šaudė 
greitomis, trumpomis papliūpomis. Kaskart, kai jie nuspausda- 
vo gaiduką, atrodė, kad „smulkintuvai“ virsta gyvais padarais ir 
stengiasi ištrūkti jiems iš rankų. Ginklai šoko džigą, dvyniai — 
kartu su jais. Atsarginis priekinio „Hudsono“ ratas kažkaip ati- 
trūko nuo vairuotojo durelių ir dabar prieplaukoje svyruodamas 
šoko priešmirtinį šokį. Vairuotojo niekur nebuvo matyti, ir So- 
nis nusprendė, kad jis tūno po prietaisų skydu. Sonis vairavo 
sunkvežimį iš skersgatvio ir garsiai nusijuokė pagalvojęs apie su- 

sigūžusį ant grindų vairuotoją. Šoniniame veidrodėlyje pamatė, 
kad Vinis su Andželu ant „Nasho“ paminos viena ranka įsikibę į 
kėbulą leidžia papliūpas aukštai virš prieplaukos įlankos link. 

Sonis laikėsi suplanuoto maršruto ir po kelių minučių jau 
važiavo pagrindine Kanarsio gatve, jam iš paskos — Korkas. Su- 
tiko vos vieną kitą automobilį. Štai viskas ir baigta — šaudyti 
daugiau nebereikės. 

— Matei Stivį įlipant į sunkvežimį? — paklausė Niko Sonis. 

— Žinoma. Dar mačiau, kaip jis pyškina į prieplaukos pusę. 

— Atrodo, niekas nė kiek nenukentėjo. 

— Kaip tu ir planavai, — pritarė Nikas. 

Soniui širdis vis dar daužėsi, bet mintys nukrypo kitur — dabar 
jis skaičiavo pinigus. Ilgas sunkvežimio kėbulas buvo aukštai pri- 
krautas kanadietiško viskio dėžių. Jis apskaičiavo uždirbsiąs apie 
tris tūkstančius, be to, tiek, kiek pavyks gauti už sunkvežimį. 

— Kaip manai, kiek gausim? — tarsi perskaitęs Sonio mintis 
paklausė Nikas. 

— Tikiuosi, po pusę tūkstančio kiekvienas, — atsakė Sonis. — 
Kol kas neaišku. 

— Aš dar neišleidau savo dalies už algų mokėtojo apiplėši- 
mą, — nusijuokė Nikas. — Laikau čiužinyje. 

— Kokios bėdos? — paklausė Sonis. — Negali rasti panų, ku- 
rioms išleistum pinigus? 

— Tiek galėčiau išleisti tik kokiai labai godžiai pinigų, — atsa- 
kė Nikas, nusijuokė iš savęs ir vėl nutilo. 

Daug merginų sakė, esą Nikas panašus į Taironą Pauerį*. Pa- 
skutinėje vidurinės mokyklos klasėje jis buvo įsikirtęs Gloriją 
Salivan, bet jos tėvai uždraudė su juo matytis, nes pamanė, kad 
jis italas. Jinai paaiškino jiems, kad jis graikas, bet niekas nuo to 
nepasikeitė: jai vis tiek nebuvo leista su juo matytis. Nuo tada 
Nikas privengė merginų. 


* Tyrone'as Edmundas Poweris (1914-1958) —- amerikiečių kino ir teatro aktorius, 
dėl gražaus veido dievintas žiūrovių jau nuo pirmo filmo, kuriame suvaidino 
(vert. past. ). 

— Eime visi rytoj vakare į „Džuko užeigą“ — susirasime mer- 
gų ir turėsime kam leisti savo pinigus. 

Nikas šyptelėjo, bet nieko neatsakė. 

Sonis svarstė, ar neprisipažinus, kad didžiąją dalį pinigų, gau- 
tų po algų mokėtojo apiplėšimo, irgi įkišo į čiužinį — taip ir buvo. 
Apiplėšimo grobis sudarė daugiau kaip septynis gabalus — kiek 
mažiau negu po tūkstantį du šimtus dolerių kiekvienam. Taigi 
dabar keletą mėnesių teks stengtis nepakliūti į policijos akiratį. 
Velniai rautų, kur jam, Soniui, dabar leisti pinigus? Jis jau nu- 
sipirko automobilį, krūvą prašmatnių drabužių ir, jo skaičiavi- 
mais, kažkur dar mėtėsi keletas tūkstantėlių grynaisiais. Jis jų nė 
neskaičiavo. Žiūrėdamas į pinigus nepatirdavo jokio malonumo. 
Sukišo juos į čiužinį, o kai prireikdavo, kažkiek pasiimdavo. Pla- 
nuojant tą rimtą — kasininko apiplėšimo — darbelį jam kelias sa- 
vaites svaigo galva, o apiplėšimo vakarą jautėsi kaip vaikystėje per 
Kalėdas, bet jam nepatiko vėliau kilęs ažiotažas. Kitą rytą apie 
įvykį buvo paskelbta pirmuose New York American ir New York 
Daily Mirror puslapiuose; paskui visi apie jį kalbėjo ištisas savai- 
tes. Jis lengviau atsiduso, kai pasklido kalbos, neva apiplėšimą 
įvykdė Olando Šulco gauja. Sonis nenorėjo spėlioti, kas atsitiks, 
jei Vitas sužinos, kuo jis užsiima. Vis dėlto kartais pagalvodavo 
apie tai, ką pasakys tėvui. „Liaukis, tėti, —- galbūt pasakytų jis. — 
Puikiai žinau, koks tavo verslas.“ Jis mintyse nuolatos repetuoda- 
vo tuos pokalbius su tėvu. Jis pasakys: „Aš jau suaugęs, tėti!“ Ir 
dar: „Aš suplanavau „Tidewater“* apiplėšimą, tėti! Bent šiek tiek 
mane įvertink!“ Sonis visuomet sugalvodavo, ką sakys tėvui — tik 
visiškai nenumanė, ką atsakys jam tėvas. Jis tik įsivaizduodavo 
tėvą, žiūrintį į jį taip, kaip žiūrėdavo juo nusivylęs. 

— Buvo įspūdinga, — kalbėjo Nikas. Jis ilgai tylėjo, kol Sonis 
vairavo sunkvežimį Bronkso gatvėmis. — Ar matei, kaip tas vy- 
rukas nėrė nuo prieplaukos? Dievuliau! - nusijuokė jis. — Plaukė 
kaip Džonis Veismiuleris**! 


* 1887 m. įkurta JAV naftos bendrovė, turėjusi didelį degalinių tinklą (vert. past. ). 
** Johnas Weissmulleris (1904-1984) - JAV plaukikas, olimpinis čempionas, išgar- 
sėjęs kaip Tarzano vaidmens atlikėjas filmuose (vert. past. ). 

— Kuris ten buvo? — paklausė Sonis. Jie važiavo Parko aveniu 
Bronkse; iki kelionės tikslo liko vos keli kvartalai. 

— Tas vairuotojo apsauginis, — atsakė Nikas. — Nematei jo? 
Išgirdo automatus — iškart pliūkšt į vandenį! 

Nikas net susirietė iš juoko. 

— Ar matei Romerus? — paklausė Sonis. — Atrodė, kad jie 
nenulaiko tų automatų. Galėjai pamanyti, kad su jais šoka. 

Nikas nustojo juoktis, linktelėjo ir atsiduso. 

— Galiu lažintis, nuo atatrankos jie visi nusėti mėlynių. 

Sonis išsuko iš aveniu į ramią šalutinę gatvelę, sustojo prie- 
šais kažkokį sandėlį su gofruotomis plieninėmis durimis; Korkas 
sustojo už sunkvežimio. 

— Tegul kalba Korkas, — pasakė Nikui Sonis išlipdamas iš 
sunkvežimio. Jis persėdo į „Nashą“ ir nuvažiavo. 

Andželas su Viniu laukė ant šaligatvio. Korkas užlipo ant 
sunkvežimio paminos ir tarė Nikui: 

— Prie šoninių durų skambučio mygtukas. Tris kartus trum- 
pai paskambink, luktelėk, paskui pakartok ir grįžk į mašiną. 

— Koks slaptažodis? — paklausė Nikas. 

— Dėl Dievo meilės — tik eik ir nuspausk tą supistą skam- 
butį, Nikai! — tyčia su airišku akcentu prašneko Korkas. — Aš 
pavargęs. | 

Nikas paspaudė skambutį ir pasuko prie sunkvežimio; ant jo 
vairuotojo sėdynės jau buvo įsitaisęs Korkas. Visą vakarą baudę- 
sis prasidėti lietus iškrito lengva dulksna, tad apeidamas mašinos 
priekį Nikas pasistatė švarko apykaklę. Jam už nugaros pasikėlė 
plieninės sandėlio durys ir į gatvę plūstelėjo šviesa. 

Sandėlio viduryje stovėjo Luka Brazis, įsisprendęs, apsiren- 
gęs kaip į pasimatymą, nors tikriausiai jau buvo pirma nakties. 
Jis buvo aukštas, metro devyniasdešimties ar net pora centime- 
trų aukštesnis, šlaunys — sulig telefono stulpais. Atrodė, kad 
krūtinė ir pečiai remiasi į smakrą, o žiūrint į stambią galvą 
pirmiausia dėmesį patraukdavo giliai įsodintos akys po atsi- 
kišusia kakta. Jis panėšėjo į neandertalietį, pasidabinusį pilku 
šviesiais ruoželiais kostiumu su liemene, šauniai pakreipta ant 

šono pilka fetrine skrybėle. Jam už nugaros kas kur stovėjo 
Vinis Vakarelis, Polis Atardis, Kablys Batalja, Tonis Kolis ir 
Džodžo Didžordžijas. Korkas pažinojo Kablį ir Džodžo, nes 
gyveno netoli jo, o apie kitus prisiklausė kalbų. Kai buvo ma- 
žas, jie, dičkiai, davėsi gatvėmis. Dabar jiems turėjo būti ma- 
žiausiai apie trisdešimt, turint galvoje, kad apie juos girdėjo 
dar lankydamas vaikų darželį. 

Luka Brazis buvo gerokai vyresnis, turbūt beveik keturias- 
dešimties. Visi atrodė smarkūs vyrai. Dabar jie stovėjo susikišę 
rankas į kišenes, atsišlieję į sieną ar medinių dėžių krūvas; kiti 
vieną ranką laikė švarko kišenėje arba abi buvo susidėję ant krū- 
tinės. Visi buvo su minkštomis fetrinėmis skrybėlėmis užriestais 
kraštais, todėl Kablys su languota lygiakrašte skrybėle tarp jų 
atrodė kaip balta varna. 

— Po perkūnais! — tarstelėjo Nikas žiūrėdamas į sandėlio 
vidų. — Gaila, kad Sonio nėra su mumis. 

Korkas nuleido langelį ir mostu paragino Vinį su Andželu 
atsistoti ant paminos. 

— Kalbėsiu aš, — tiedviem įsitaisius tarė jis, paleido variklį ir 
įvažiavo į sandėlį. 

Korkui išlipus ir atsistojus prie Vinio ir Andželo, du Lukos 
vyrukai uždarė duris. Nikas apėjo mašiną ir prisidėjo prie tri- 
julės. Patalpą skaisčiai apšvietė virtinė palubėje kabančių lem- 
pučių, nutvieskiančių alyvos dėmių išmargintas, suskeldėjusias 
betonines grindis. Sandėlys buvo apytuštis, tik šen ir ten riog- 
sojo dėžių šūsnys. Kažkur viršuje buvo girdėti, kaip tekėdamas 
vamzdžiais gūrguliuoja vanduo. Sandėlio gale buvo pertvara su 
dideliu langu — matyt, čia buvo kontora. Šviesa atsimušė nuo 
baltų žaliuzių, kuriomis buvo uždengtas langas. 

Luka Brazis priėjo prie sunkvežimio galo, jo vyrai susispietė 
aplink jį. Jis nuleido užpakalinį bortą, numetė brezentą ir pama- 
tė Stivį Dvajerį, įsispraudusį tarp dėžių su viskiu ir nutaikiusį į 
jį automatą. 

Luka nė nekrustelėjo, bet jo vyrai stvėrėsi pistoletų. 

— Dėl Dievo meilės, Stivi, padėk tą daikčiuką! — užriko Korkas. 

— Velniai rautų, čia net nėra vietos jam padėti, — teisinosi 
Stivis. 

Kablys Batalja sušuko: 

— Tada nukreipk jį į grindis, asile tu prakeiktas! 

Stivis kvailai šypsodamas akimirką padvejojo, paskui nukrei- 
pė vamzdį sau į kojas. 

— Lipk lauk! — paliepė Luka. 

Stivis iššoko iš krovinių dėžės, vis dar išsišiepęs, su „smulkin- 
tuvu“ rankose. Vos tik jo kojos palietė grindis, Luka viena rau- 
meninga letena stvėrė jį už marškinių, kita išplėšė ginklą. Perėmė 
automatą iš dešinės rankos į kairę, švystelėjo jį Džodžo ir, Stiviui 
dar nespėjus atgauti pusiausvyros, taip vožė jam kumščiu, kad 
jis atsidūrė Korko glėbyje. Stivis mėgino stotis, bet galva sutaba- 
lavo į šalis, jam pakirto kojas, ir Korkui vėl teko jį sugriebti. 

Luka su savo gauja neprasižiodami viską stebėjo. 

Korkas perdavė Stivį Nikui — šis su dvyniais per tą laiką pri- 
ėjo jam už nugaros. 

— Rodos, buvom susitarę, — Korkas tarė Lukai. — Mes kažko 
prisidirbom? 

— Neprisidirbsit, jei tik jokie puspročiai mikai netaikys į 
mane ginklo, — atsakė Luka. 

— Jis negalvojo, ir tiek, — teisino Stivį Korkas. — Jis nenorėjo 
nieko bloga. 

Jam už nugaros Stivis sukliko: 

— "Tas prakeiktas italpalaikis išklibino man dantį! 

Korkas pasilenkė prie Stivio ir sukuždėjo, bet pakankamai 
garsiai, kad išgirstų visi: 

— Užčiaupk, velniai rautų, srėbtuvę, nes pats ją užkimšiu! 

Perskelta Stivio lūpa jau dabar buvo bjauriai ištinusi. Kraujas 
nuo smakro užlašėjo ant marškinių apykaklės. 

— Nė kiek tuo neabejoju, — atsakė jis Korkui. Nors balsu to 
nepasakė, iš jo tono aiškiai galėjai suprasti: jie abu airiai ir Kor- 
kas stoja prieš tautietį. 

— Eik tu šikt! - sušnabždėjo Korkas. —- Užsičiaupk ir netruk- 
dyk mums baigti šį reikalą. 

Korkas atsigręžė ir pamatė, kad Luka įdėmiai jį stebi. 

— Mes norim trijų tūkstančių. Čia vien geriausias kanadietiš- 
kas viskis, — tarė Korkas. 

Luka pažiūrėjo į sunkvežimį ir atsakė: 

— Duosiu jums tūkstantį. 

— Tokia kaina nesąžininga, pone Brazi, — papriekaištavo 
Korkas. 

— Kad negirdėčiau daugiau jokių „pone Brazi“, aišku?! Mes 
tvarkom reikalą. Aš esu Luka, tu — Bobis, tiesa? 

— Tiesa, — patvirtino Korkas. 

— Turi gražią seserį Eilyn. Jai priklauso kepykla Vienuolikta- 
jame aveniu. 

Korkas linktelėjo. 

— Supranti? — kalbėjo Luka. — Mes pirmą kartą persimetėme 
pora žodžių, o aš jau žinau apie tave viską. Žinai kodėl? Todėl, 
kad mano vyrukai viską apie tave žino. Kablys ir kiti laidavo už 
tave — antraip neturėtume bendrų reikalų, supranti? 

— Be abejo, — tarstelėjo Korkas. 

— Ką žinai apie mane, Bobi? — paklausė Luka. 

Korkas įdėmiai žvelgė Braziui į akis stengdamasis ką nors iš 
jų suprasti. Veltui. 

— Nedaug, - atsakė. — Apie jus žinau labai mažai. 

Luka pažiūrėjo į savo vyrus, tie nusijuokė. Tada jis atsišliejo 
į sunkvežimio kėbulą. 

— Supranti, taip yra todėl, kad man taip patinka. Aš žinau 
apie tave viską, tu apie mane nežinai nieko. 

— Vis dėlto vienas gabalas — nesąžininga kaina, — priminė 
Korkas. 

— Taip, nesąžininga, — sutiko Luka. — Ko gero, sąžininga — 
pustrečio. Tačiau bėda ta, kad pavogėte viskį iš Džuzepės Mari- 
pozos. 

— Jūs tai žinojote, — atsakė Korkas. — Aš visą istoriją papasa- 
kojau Kabliui ir Džodžo. 

— Tikrai, — nesiginčijo Luka. Jis susidėjo rankas ant krūtinės; 
atrodė, kad jis mėgaujasi. - O Džodžo su vaikinais du kitus kar- 

tus turėjo reikalų su jumis, kai pasivaišinote Maripozos gėrimais. 
Man dėl to nei šilta, nei šalta — Džuzepė man nepatinka. 

Jis pažvelgė į savo gaujos vyrus. 

— Man nepatinka dauguma žmonių, — tarė jis; šie žodžiai 
jo vyrukus pralinksmino. — Bet dabar mane pasiekė žinia, kad 
Džuzepė baisiai dėl to siunta. Jis nori sužinoti, kas grobia jo vis- 
kį. Jis nori, kad tų žmonių kiaušius atneštų jam ant lėkštės. 

— Vaikinai sakė, kad jeigu rvarkysime reikalus su jumis, nie- 
kam neišduosite mūsų vardų, — tarė Korkas. — Taip buvo tartasi. 

— Suprantu, - atsakė Luka, — ir savo žodžio laikausi. Bet galų 
gale man teks turėti reikalų su Maripoza. Jis žino, kad aš perku 
jo viskį. Taigi anksčiau ar vėliau man teks turėti su juo reikalų. 
Štai kodėl man reikia didesnio pelno. 

Korkas iškart nieko neatsakė, tad Luka kalbėjo toliau: 

— Aš rizikuoju daugiau negu jūs. 

— O kaip rizikavome mes?! — suriko Stivis. — Juk į mus šaudė! 

— Liepiau tau užsičiaupti, — nežiūrėdamas į Stivį priminė 
Korkas. 

Luka maloniai nusišypsojo Korkui tarsi suprasdamas, kaip 
sunku bendrauti su bukapročiais. 

— Man teks spręsti realizacijos klausimą, o jis ne toks len- 
gvas — ten ir prasideda visi nemalonumai, — aiškino Korkui 
Luka. Jis parodė į fordą. - Žinot, ką pasakysiu? Ką jūs, vyručiai, 
ketinate daryti su sunkvežimiu? 

— Mes jau turim pirkėją, — atsakė Korkas. 

— Kiek jisai už jį duoda? — Luka apėjo mašiną ir ją apžiūrėjo. 
Modelis naujas, net medinio kėbulo lakas neapsilupinėjęs. 

— Dar nežinau, - atsakė Korkas. 

Apėjęs fordą iš visų pusių, Luka sustojo priešais Stivį Dvajerį. 

— Nė vienos kulkos skylės, — tarė. — Matyt, tie į jus šaudę 
vėplos buvo prasti šauliai. 

Stivis nusuko akis. 

— Duosiu tau už jį pusantro tūkstančio, — tarė Korkui 
Luka. — Dar gabalas už viskį ir išeis pustrečio gabalo, kaip ir 
tikėjotės gauti. 

— Mes tikėjomės gauti tris tūkstančius, — paprieštaravo Kor- 
kas. — Vien už viskį. 

— Na gerai, — nusileido Luka. — Trys tūkstančiai. 

Jis uždėjo ranką Korkui ant peties. 

— Su tavim sunku derėtis. 

Korkas žvilgtelėjo į saviškius, paskui vėl atsisuko į Luką. 

— Ką gi — trys tūkstančiai, — tarė džiaugdamasis, kad viskas 
baigta. 

Luka mostelėjo Viniui Vakareliui. 

— Duok jiems pinigus. 

Jis apkabino Korką ir nusivedė į kontorą. Jo draugužiams 
pasakė: 

— Ponas Korkoranas tuoj pas jus grįš. Noriu su juo šnekte- 
lėti. 

— Palaukit manęs prie kampo, vaikinai, - paprašė Niko Korkas. 

Luka pirmas įėjo į kontorą, palaukė Korko ir uždarė duris. 

Belangės kontoros grindys buvo dengtos kilimu; raudon- 
medžio rašomasis stalas užverstas popieriais. Priešais jį stovėjo 
dvi minkštos kėdės, dar gal šešios juodos buvo išrikiuotos prie 
tinkuotų ir niekuo nepapuoštų sienų. Luka parodė į vieną iš 
minkštų kėdžių ir paprašė Korko sėstis. Pats apėjo aplink stalą, 
grįžo su dėže cigarų „Medalist“ ir pasiūlė Korkui. 

Korkas padėkojo ir įsikišo cigarą į marškinių kišenę. 

— Klausyk, — tarė Luka prisitraukdamas kėdę ir atsisėsdamas 
priešais Korką, — man nusišikt ant tavęs ir tavo vyrukų. Tik no- 
riu, kad žinotum keletą dalykų. Pirma: žmogus, iš kurio vagiat, 
jus visus užmuš, kai sužinos, kas esat. 

— Todėl mes ir dirbam su jumis, — atsakė Korkas. — Kol jūs 
mūsų nepakišit, jis nesužinos. 

— Kodėl jūs manot, kad kas nors jūsų nepažins? — paklausė 
Luka. 

— Niekas mūsų nežino. Mes tik pernai baigėm mokyklą. 

Luka ilgai tylėjo nenuleisdamas akių nuo Korko. 

— Tu gudrus, bet ne per didelio protelio, o aš ne tavo mo- 
tina. Aiškiai tau pasakiau: jei toliau tuo versitės, galų gale visi 

padžiausit autus. Klausi, kaip aš? Maripoza man nepatinka ir aš 
jo nebijau. Jei norit toliau jį plėšti, bendradarbiausiu su jumis. 
Tačiau nuo šiol kalbėsiuos su tavim vienu. Žiūrėk, kad daugiau 
nematyčiau tų kitų banditėlių, ypač to šikniaus su „smulkintu- 
vu“. Supratom vienas kitą? 

— Žinoma, — atsakė Korkas, atsistojo ir ištiesė Lukai ranką. 

Brazis išlydėjo jį pro duris. 

— Duosiu tau dar vieną patarimą, Korkoranai. Išmeskit tuos 
sportbačius. Neprofesionalu. 

— Gerai. Taip ir padarysim. 

Luka parodė į šonines duris. 

— Palikit jas šiek tiek praviras, — tarė ir grįžo į kontorą. 

Gatvėje Kablys su kitais klausėsi anekdotą pasakojančio Po- 
lio Atardžio. Sustoję ratu, vieni rūkė cigaretes, kiti cigarus. 

Korkas atsistojo atokiau ir ėmė laukti. Jo vyrukų nebuvo 
matyti. Žibintas gavės kampe nedegė, šviesa sklido tik pro pra- 
viras šonines sandėlio duris. Lietus virto šalta dulksna. Kai bai- 
gė pasakoti anekdotą ir visi nusijuokė, Polis išsitraukė gertuvę, 
gurkštelėjo ir pasiuntė ją ratu. 

Kablys atsiskyrė nuo draugužių, draugiškai paspaudė Korkui 
ranką, paskui smarkiai ją sugniaužęs nusitempė toliau nuo vyrų. 

— Kaip bosas su tavim elgėsi? 

— Jis neatrodo toks baisus, — atsakė Korkas. — Bet, turiu pri- 
pažinti, tikras milžinas. 

Kablys kurį laiką nieko nesakė. Nors jam tikriausiai buvo 
beveik trisdešimt, veidas vis dar buvo kaip kūdikio. Iš po lan- 
guotos skrybėlės kyšojo kelios kaštoninės garbanos. 

— Ką jis tau sakė? 

— Davė man patarimų, — atsakė Korkas. 

— Tikrai? — Kablys užkišo delną už diržo, kuriuo buvo per- 
sijuosęs švarką. — Ar, be kita ko, patarė pasisaugoti, nes jeigu 
Maripoza jus sučiups, nudės? 

— Kažką panašaus. 

— Kažką panašaus, — pakartojo Kablys. Jis apglėbė Korką 
ir nusivedė į tamsą. — Pasakysiu tau keletą dalykų, nes Džimis 

buvo artimas mano draugas. Luka Brazis pirmiausia yra psicho- 
patas, kad jį kur velnias. Žinai, kas tai? 

Korkas linktelėjo. 

— Tikrai? — paklausė Kablys. — Tu tikras? 

— Taip, — patvirtino Korkas. — Žinau, kas yra psichopatas. 

— Gerai. Tai štai: Luka Brazis yra psichopatas. Suprask mane 
teisingai. Su tuo vyruku aš išvien nuo keturiolikos ir dėl jo pa- 
aukočiau gyvybę, bet šito fakto neužginčysi. Mūsų versle nėra 
blogai būti psichopatu. Bet turi suprasti: jis maloniai su jumis 
elgiasi todėl, kad nekenčia Maripozos. Jam labai patinka, kad 
krečiate šunybes Džo. Jam labai patinka, kad šis siunta ir visam 
miestui tai rodo. Supranti, kaip yra? — Kablys pažvelgė į dangų, 
tarsi ieškodamas tinkamų žodžių. — Luka yra tarpininkas, ir visi 
tai žino. Kita vertus, Džo nesiima jokių žygių, todėl iš šalies 
atrodo, kad Luka... Žodžiu, kad Luka — vyrukas, kuriam visi 
bijo pašikti, net Maripoza, supranti? Taigi, jo akimis žiūrint, jūs, 
vyručiai, darote jam paslaugą. 

— Tai kas čia bloga? — paklausė Korkas. 

— Bloga yra tai, Bobi, kad galiausiai per jus kas nors iš mūsų 
ar net visi būsim nukepti. —- Kablys nutilo, norėdamas sustiprin- 
ti įspūdį. — Luka toks žmogus, kad jam dėl to nusišikt. Bet tik 
ne man, Bobi, supranti? 

— Nelabai, — prisipažino Korkas. 

— Pasakysiu paprastai. Nekiškit nagų prie Maripozos prekių, 
o jeigu vėl iš jo vogsit, nelįskit prie mūsų. Dabar supranti? 

— Žinoma, — atsakė Korkas, — bet kodėl viskas staiga apsiver- 
tė aukštyn kojomis? Iki šiol man sakei... 

— Iki šiol dariau Džimio žmonos broliukui paslaugą. Mari- 
poza kariauja su Lakončiais, tad, pamaniau, niekas nepastebės, 
jei per tas peštynes dings pora siuntų viskio. O jeigu ir pastebės, 
suvers kaltę Lakončiui. Tačiau viskas susiklostė kitaip. Padėtis 
dabar tokia: Džo žino, kad kažkas vagia iš jo, jam tai nepatinka 
ir kažkas turės už tai sumokėti. Kol kas niekas jūsų nežino. Jeigu 
būsit tokie gudrūs, kaip girdėjau kalbant žmones, šitaip išmin- 
tingai elgsitės ir toliau. 

Kablys atsitraukė ir skėstelėjo rankomis. 

— Aiškiau negaliu išdėstyti, — tarė. — Elkitės išmintingai. Ne- 
kiškit nagų prie Maripozos. Kad ir kas nutiktų, laikykitės atokiai 
nuo mūsų. 

— Gerai, aišku, — atsakė Korkas. — O jeigu Luka kreipsis į 
mane? Jeigu jis norės, kad aš... 

— To nebus, — pertarė jį Kablys. — Dėl to nesijaudink. 

Jis išsitraukė iš švarko kišenės pakelį „Lucky Strike“ ir pasiū- 
lė Korkui. Šis paėmė cigaretę. Kablys prikišo jam degtuką, pas- 
kui užsidegė savąją. Už jų kiti Luko gaujos vyrai koja už kojos 
grįžo į sandėlį. 

— Kaip Eilyn? — paklausė Kablys. - Džimis buvo geras vyras. 
Kaip mergytė? Kuo ji vardu? 

— Keitlin, — atsakė Korkas. — Ji laikosi gerai. 

— O Eilyn? 

— Gerai, — atsakė Bobis. — Tik tapo kiek rūstesnė. 

— Ko čia stebėtis — nė trisdešimties nesulaukusi, jau našlė. 
Perduok jai nuo manęs, kad vis dar ieškau to šunsnukio, kuris 
nužudė Džimį. 

— Jis žuvo per riaušes, — paprieštaravo Bobis. 

— Niekai! Na taip, riaušės kilo, bet jį nužudė vienas iš Mari- 
pozos galvažudžių. Perduok savo seseriai — sakyk, draugai nepa- 
miršo Džimio. 

— Perduosiu. 

— Gerai. — Kablys apsidairė ir paklausė: — Kur dingo tavo 
vyrukai? 

— Jie turėtų laukti manęs prie kampo, - atsakė Korkas. — Ži- 
bintas nedega, nieko nematau. 

— Vairuotojas atvažiuos jūsų paimti? 

Korkas nieko neatsakė; Kablys nusijuokė, patapšnojo jam 
per petį ir grįžo į sandėlį. 

Bobis iš lėto ėjo tamsoje skendinčiu šaligatviu į tą pusę, iš 
kurios sklido balsai. Palei gatvės kampą pamatė dvi raudonas 
cigarečių liepsneles; priėjęs arčiau pažino sėdinčius ant apatinių 
aplūžusio medinio prieangio laiptelių Sonį su Niku. Už jų nė 

viename daugiabučio aukšte nedegė šviesos. Vėl ėmė krapnoti, 
ir vandens lašai pūpsojo ant Niko kepurės. Sonis buvo neužsi- 
dengęs galvos. Jis perbraukė pirštais per plaukus ir nupurtė nuo 
jų lietaus vandenį. 

— Kurių galų sėdit čia lietuje? - paklausė Korkas. 

— Nusibodo klausyti Stivio paistralų, — atsakė Nikas. 

— Jis skundžiasi sandėriu. — Sonis atsistojo ir pasisuko nuga- 
ra į automobilį, pastatytą prie šaligatvio kitapus gatvės. - Mano, 
kad mus apiplėšė. 

— Taip ir nutiko, - patvirtino Korkas. 

Jis pažiūrėjo už Sonio; raudoni cigarečių galiukai automobi- 
lyje braižė lankus ir apskritimus. Langeliai buvo praviri ir dūmai 
mirgėdami kilo virš lietaus permerkto stogo. 

— Tas sunkvežimis buvo apynaujis. Turėjome gauti porą ga- 
balų viršaus — ne mažiau. 

— Na? — Sonio išraiška sakė: „Tai kodėl negavom?“ 

— Ką siūlai daryti? — paklausė Korkas. — Kviesti farus? 

Sonis nusijuokė. Įsiterpė Nikas: 

— Brazio žodžiuose buvo logikos. Su Maripoza turėti reikalų 
tenka jam. Aš sutinku gauti mažiau pinigų, bet ilgiau likti gyvas. 

— Jis niekam apie mus nepasakoja, tiesa? — paklausė Sonis. 

— Taip, žinoma, - atsakė Korkas. — Slėpkimės nuo lietaus. 

Vos tik Sonis užtrenkė automobilio dureles ir paleido variklį, 
Stivis Dvajeris paklausė: 

— Ar kalbėjai su juo apie pinigus? 

Kiti vaikinai tylėjo, tartum laukdami, ką pasakys Sonis. 

— Apie ką jis turėjo su manim pasikalbėti, Stivi? — paklausė 
Korkas. 

Ant priekinės sėdynės sėdintis Korkas pasisuko, kad matytų 
pašnekovą. 

Sonis pradėjo važiuoti. 

— Kas tave graužia? — paklausė jis Stivio. 

— Kas mane graužia? — Stivis nusiplėšė kepurę ir trenkė ja 
sau per kelį. — Mus apiplėšė — štai kas mane graužia! Vien tas 
sunkvežimis buvo vertas trijų gabalų! 

— Be abejo. Jei galėtum parduoti jį gatvėje, — sutiko su juo 
Korkas. — Bet kas pirks mašiną be dokumentų? 

— Pridėkim dar, kad per tą sunkvežimį gautum kulką į pa- 
kaušį, jei juo važiuojant pamatytų ne tas, kam reikia, — palaikė. 
Korką Nikas. 

— Irgi logiška, — tarė Sonis. 

Korkas užsidegė cigaretę ir nuleido langelį, kad išeitų dūmai. 

— Mums visai neblogai nuskilo, — tarė jis Stiviui, — turint 
galvoje, kad neturėjome jokių argumentų. Visi koziriai buvo 
Lukos rankose. Niekas kiras Maripozos viskio iš mūsų nepirks. 
Ničniekas. Luka tai žino. Jis galėjo pasiūlyti mums pusantro do- 
lerio ir būtume turėję sutikti. 

— Paistalai, — tarė Stivis, vėl užsismaukė kepurę ir atsilošė ant 
sėdynės. 

— Tu tik siunti, nes Luka vožė tau į dantis. 

— Taip! — suriko Stivis. Jo riksmas nuskambėjo kaip spro- 
gimas. — O kur, velniai griebtų, buvo visi mano draugeliai?! — 
paklaikusiomis akimis dairydamasis po automobilį kriokė jis. — 
Kur, velniai rautų, buvote jūs, vyručiai?! 

Andželas, bene tykiausias iš visos gaujos, pasisuko į Stivį. 

— O ko tu tikėjaisi iš mūsų? Kad su jais susišaudysim? 

— Galėjot mane užsistoti! — nerimo Stivis. —- Galėjot ką nors 
padaryti! 

Korkas pasikėlė kepurę ir pasikasė pakaušį. 

— Liaukis, Stivi. Krutink smegenis. 

— Pats krutink smegenis! — atšovė Stivis. — Supistas visų ital- 
palaikių ir italiūkščių subinlaižis! 

Automobilyje stojo trumpa tyla. Paskui visi, išskyrus Sti- 
vį, vienu balsu nusijuokė. Sonis plojo delnu per vairą ir suriko 
Korkui: 

— Ei, tu supistas visų italpalaikių ir italiūkščių subinlaiži! 
Eikš čia! 

Jis ištiesė ranką, sugriebė Korką už sprando ir papurtė. 

Vinis Romeras pliaukštelėjo Korkui per petį. 

— Supistas italpalaikių subinlaižis! 

— Juokitės, kiek lenda, — subambėjo Stivis prisispausdamas 
prie durelių. 

Draugužiai taip ir darė. Automobilis važiavo gatvėmis net 
siūbuodamas į šalis nuo jų juoko. Tylėjo tik Stivis. Ir Nikas. 
Staiga jis susigriebė galvojąs apie Gloriją Salivan ir jos tėvus. Ni- 
kas irgi nesijuokė. 


Vitas vartė storą šūsnį Long Ailando komplekso brėžinių. Priė- 
jęs prie atskirų aukštų planų atsilaisvino kaklaraištį; mintyse jau 
matė baldus, kurie stovės jo namo kambariuose. Planavo ten 
gėlyną vienoje kiemo dalyje ir daržą šalia. Tais laikais, kai buvo 
tik pradedąs alyvuogių aliejaus verslą, Velnio virtuvėje, kieme 
sulig kišene už seno daugiabučio, jis keletą metų rūpestingai 
prižiūrėjo figmedį, kol smarkūs šalčiai pagaliau jį pribaigė. Ta- 
čiau ne vienus metus Vitas džiugino draugus atnešdamas jiems 
figų nuo to medžio. Jie stulbo išgirdę, kad jos auga pačiame 
mieste, Vito kieme. Jis dažnai atsivesdavo kelis draugus namo ir 
rodydavo figmedį rudais kamienais, žaliais lapais, išsprogusiais 
prie pat raudonų plytų tvoros; medžio šaknys ėjo po pastatu ir 
glaudėsi prie rūsio, kuriame kiaurą žiemą karščiu alsavo kros- 
nis. Jis buvo pastatęs kieme staliuką su keliomis sulankstomomis 
kėdėmis; Karmela atnešdavo butelį grapos, duonos, alyvuogių 
aliejaus, kartais sūrio ir pomidorų — žodžiu, ko tik jie turėda- 
vo, — ir pagamindavo svečiams kokį paprastą patiekalą. Žmona 
dažnai prie jo prisidėdavo, kartais su vaikais, ir, kol šie žaisdavo 
kieme, ji vėl, iš pažiūros — nepaprastai susidomėjusi, klausyda- 
vosi jo pasakojimo svečiams, kaip kiekvieną rugsėjį, nuskynęs 
figas, rūpestingai apvynioja medį maišiniu audeklu ir uždengia 
brezentu, saugodamas nuo besiartinančios žiemos. 

Dažnai po darbo, net rudenį. ir žiemą, jis užsukdavo į kiemą 
patikrinti figmedžio prieš eidamas namo. Kieme buvo ramu ir, 
nors jis priklausė visiems daugiabučio gyventojams, kaimynai nė 
neprašomi užleido jį Vitui. Per visus tuos metus, pragyventus 
Velnio virtuvėje — kur gatvėmis dardėdavo prekiniai traukiniai, 

riaumodavo automobiliai, o po langais šūkaudavo skudurinin- 
kai, ledo pardavėjai, gatvės prekiautojai ir peilių galąstojai, — 
taigi per visus tuos metus jam gyvenant tame triukšmingame 
kampelyje jis nė karto neužtiko jokio žmogaus, sėdinčio prie 
jo staliuko šalia figmedžio. Rugpjūtį, kai po žaliais lapais pri- 
nokdavo pirmi vaisiai, jis ryte pirmo aukšto laiptinėje padėdavo 
medinį dubenį, pilną sultingų figų; įdienojus jis būdavo tuš- 
čias ir Karmela parsinešdavo jį į virtuvę. Pirmą sezono vaisių 
jis pasilikdavo sau ir virtuviniu peiliu perrėždavo raudonmedžio 
spalvos odelę iki rausvo minkštimo. Sicilijoje ši figų rūšis buvo 
vadinama tarantela. Jo atmintyje išliko figmedžių sodas už jų 
namo, ištisas jų miškas; juodu su vyresniuoju broliu Paolo ryda- 
vo prinokusias figas kaip gandras varles, kol prisikimšdavo pil- 
vus saldžių, sultingų vaisių. 

Tai buvo vaikystės prisiminimai, kuriuos Vitas brangino. Jis 
užsimerkdavo ir matydavo, kaip mažas būdamas sekdavo tėvo 
pėdomis ankstų rytą, vos švintant, kai tėvas leisdavosi į medžio- 
klę, persimetęs per petį /47a7ą*. Jis prisimindavo, kaip valgydavo 
prie neobliuotų lentų stalo; tėvas visada sėdėdavo krikštasuolėje, 
motina kitame stalo gale, juodu su Paolo vienas priešais kitą. Pa- 
olo už nugaros buvo stiklintos durys, pro jas matėsi sodas ir fig- 
medžiai. Vitas sunkiai prisiminė tėvų bruožus; net Paolo nelabai 
prisiminė, nors sekiodavo jam iš paskos kaip šunytis tuos Sicili- 
joje pragyventus metus. Visų artimųjų veidai metams bėgant iš- 
blėso atmintyje ir, nors neabejojo, kad akimirksniu juos pažintų, 
jeigu jie prisikeltų iš mirusiųjų ir atsistotų prieš jį, mintyse aiškiai 
nematė. Užtat girdėjo. Girdėjo motiną raginant jį kalbėti: „Parla, 
Viro!“* Jis prisiminė, kaip ji nerimaudavo, kad jis tiek mažai kal- 
ba, ir purtydavo galvą, kai paklaustas, kodėl, jis tik gūžtelėdavo 
pečiais ir atsakydavo: „Non so perchė.““** Jis nežinojo, kodėl yra 
toks nešnekus. Girdėdavo tėvo balsą, kai sėdint vakare prie laužo 
tėvas jam pasakodavo istorijas. Girdėdavo, kaip juokiasi Paolo, 


* Šratinis šautuvas (7£.). 
** Kalbėk, Vitai! (7£.) 
* O kam? (t) 

kai kartą jis, Vitas, užmigo prie vakarienės stalo. Prisimindavo, 
kaip, pažadintas brolio juoko, praplėšė akis ir pamatė, kad gal- 
va ant stalo prie lėkštės. Daug tokių prisiminimų išliko. Dažnai, 
kai darbas priversdavo jį pasielgti žvėriškai, šlykščiai, jis vienas 
sėdėdavo tame mažyčiame kiemelyje, Niujorką ir visą Ameriką 
sukausčiusiame šaltyje, ir prisimindavo savo šeimą Sicilijoje. 

Buvo ir prisiminimų, kuriuos jis norėjo ištrinti iš atminties. 
Baisiausias jų buvo vaizdas motinos, išskėstomis rankomis krin- 
tančios atatupstos. Ore, rodės, tebeaidi paskutiniai jos žodžiai: 
„Bėk, Vitai!“ Prisimindavo tėvo laidotuves. Jis ėjo prie motinos, 
ji buvo uždėjusi ranką jam ant peties; iš kalnų ataidėjo šautuvų 
šūviai. Vyrai paleido iš rankų tėvo karstą ir išsilakstė. Prisimin- 
davo motiną, klūpančią prie negyvo Paolo, — brolis stebėjo lai- 
dotuvių eiseną iš kalnų. Paskesnių įvykių vaizdai susiliejo vienas 
su kitu. Regis, vieną akimirką motina atsiklaupusi raudojo prie 
negyvo Paolo, kitą paėmusi jį už rankos tempėsi žvyruotu taku 
dono Čičijo dvare. Abipus tako augo gražios ryškiaspalvės gėlės. 
Donas Čičijas, ūsuotas storulis su apgamu ant dešinio skruosto, 
sėdėjo prie stalo priešais dubenį apelsinų ir grafiną vyno. Me- 
dinis stalas buvo nedidelis, apskritas, storomis apvaliomis ko- 
jomis. Nors skaisčiai švietė saulė, donas vilkėjo ilgarankoviais 
marškiniais ir liemene. Įkypi jos dryžiai susiėjo per vidurį su- 
darydami raidę V. Auksinė laikrodžio grandinėlė tarp kišenėlių 
pusapskritimiu karojo jam virš pilvo. Už dono dunksojo dvi di- 
delės akmens kolonos ir puošni kaltos geležies tvora, ten stovėjo 
vienas iš kelių šratinius šautuvus ant pečių užsimetusių asmens 
sargybinių. 

Visa tai Vitas prisiminė kuo aiškiausiai, iki menkiausios 
smulkmenos: kaip motina maldavo palikti gyvą vienintelį likusį 
jos sūnų, kaip donas atsisakė, kaip motina suklupo norėdama 
išsitraukti peilį iš po juodos suknelės ir kaip prikišo jį donui Či- 
čijui prie kaklo, taip pat paskutinius jos žodžius: „Bėk, Vitai!“ Ir 
luparos šūvį, nubloškusį ją atatupstą išskėstomis rankomis. 

Šituos prisiminimus jis norėjo ištrinti iš atminties. Prieš ke- 
turiolika metų, kai Vitas pasirinko dabartinę gyvenseną nužu- 

dydamas doną Eanučį, kitą storą paršą, mėginusį valdyti savąjį 
Niujorko gabalėlį kaip kokį Sicilijos kaimą, Vito draugai nu- 
sprendė, kad jis yra bebaimis ir negailestingas priešams. Jis leido 
jiems tuo tikėti ir tada, ir dabar. Vitas spėjo, kad tai tiesa. Bet 
tiesa buvo ir tai, kad jam kilo noras nudėti Fanučį, vos tik jį iš- 
vydo, ir pasiryžo tai padaryti vos pamatęs, kokios naudos galėtų 
gauti iš tos žmogžudystės. Jis nė akimirkos nejuto baimės. Laukė 
Fanučio tamsiame koridoriuje priešais jo butą; plytinės daugia- 
bučio sienos prislopino iš gatvės sklindančią muziką, fejerverkų 
sprogimus ir triukšmą: vyko Šv. Dženaro šventė. Norėdamas 
nuslopinti šūvio garsą Vitas apvyniojo pistoleto vamzdį baltu 
rankšluosčiu ir šis suliepsnojo jam paleidus pirmą šūvį Fanu- 
čiui į širdį. Kai Fanučis praplėšė liemenę tarsi ieškodamas tos 
įžūlios kulkos, Vitas šovė dar kartą, šįsyk į galvą. Kulka sulindo 
švariai — storulio skruoste liko tik maža raudona skylutė. Kai 
jis galiausiai parkrito, Vitas nuvyniojo degantį rankšluostį nuo 
pistoleto, įkišo vamzdį Fanučiui į burną ir paleido paskutinį šūvį 
į smegenis. Matydamas tarpduryje susmukusį merdintį Fanučį 
Vitas juto vien dėkingumą. Sveiku protu gal ir negalėjo paaiš- 
kinti, kaip nužudydamas Fanučį atkeršijo už savo artimuosius, 
bet jis tai suprato kita — širdies logika. 

Tai buvo pradžia. Paskui Vitas nužudė parį doną Čičiją. Jis 
grįžo į Siciliją, į Korleonės kaimą, ir paskerdė jį kaip paršą. 

Dabar Vitas, jau pats donas, erdvaus buto kabinete vartė 
savo paties dvaro brėžinius. Apačioje Eredas ir Maiklas vėl pe- 
šėsi. Vitas nusivilko švarką ir pakabino ant kėdės atkaltės. Ber- 
niukams nustojus šūkauti, Vitas vėl sukaupė dėmesį į brėžinius. 
Tada ant berniukų užriko Karmela ir šie vėl ėmė klykti — vienas 
ir kitas įrodinėjo esąs teisus. Vitas pastūmė brėžinius į šalį ir 
nuėjo į virtuvę. Pasiekus laiptų vidurį riksmai liovėsi, o kai įėjo į 
virtuvę, Maiklas su Eredu ramiai sėdėjo prie stalo. Maiklas skaitė 
vadovėlį, Eredas nieko nedarė — tiesiog sėdėjo susidėjęs rankas 
prieš save. 

Karmela sunerimusi žiūrėjo, kaip jis paima abu sūnus už 
ausies ir nusitempia į svetainę. Jis atsisėdo ant pliušu trauktos 

kėdės krašto priešais langą į gatvę, vis dar tvirtai laikydamas 
juos už ausų. Vos tik Vitas sugriebė Fredą, tas ėmė klykti: „Tėti! 
Tėti!“, o Maiklas kaip visada neišleido nė garso. 

— Tėti! Maiklas ištraukė man iš kišenės penkis centus! — Fre- 
do akys jau buvo pritvinkusios ašarų. 

Vitas pažvelgė į Maiklą. Jauniausias sūnus Vitui priminė jį 
patį vaikystėje. Jis atrodė laimingiausias, kai žaisdavo vienas, ir 
labai mažai kalbėjo. 

Maiklas atlaikė tėvo žvilgsnį ir papurtė galvą. 

Vitas pliaukštelėjo Fredui per veidą delnu ir suėmė už 
smakro. 

— Moneta buvo mano kišenėje! — įtūžęs rėkė Fredas. — O da- 
bar jos ten nėra! 

— Ir tu kaltini brolį vagyste? 

— Monetos juk nebėra, tėti? 

Vitas suspaudė jam smakrą kiek smarkiau. 

— Klausiu tavęs dar kartą — kaltini brolį vagyste? 

Fredas nieko neatsakė, tik nusuko akis į šalį. Vitas jį paleido 
tardamas: 

— Atsiprašyk Maiklo. 

— Atsiprašau, — nelabai nuoširdžiai burbtelėjo Fredas. 

Atsidarė lauko durys ir prieškambaryje pasirodė Sonis. Jis 
atėjo tiesiai iš dirbtuvių, tad vilkėjo kombinezonu, skruostas ir 
kakta buvo tepaluoti. Iš virtuvės tarpdurio viską stebėjusi Kar- 
mela reikšmingai žvilgtelėjo į Vitą. 

Šis liepė sūnums eiti į savo kambarį ir nesirodyti iki vakarie- 
nės. Tai buvo bausmė Fredui, nes Maiklas ir šiaip būtų ten ėjęs 
ir ką nors skaitęs ar susiradęs kokią pramogą. 

Soniui įėjus į svetainę Vitas paklausė: 

— Atsitrenkei net į Bronksą vien tam, kad vėl išsimaudytum? 

— Mielai paragauju mamos valgių, kai čia ateinu, — atsakė 
Sonis. — Be to, tėti, jei noriu išsimaudyti savo bute, turiu tai 
daryti virtuvėje. 

Karmela nusirišdama prijuostę įėjo į svetainę. 

— Pažiūrėk, kaip atrodai! Visas tepaluotas! 

— Taip jau būna, kai dirbi mechaniku, mama. — Sonis pa- 
silenkė ir smarkiai ją apkabino. — Einu išsiprausiu, — pridūrė 
žiūrėdamas į Vitą. 

— Liksi vakarienės? — paklausė Karmela. 

— Žinoma, mama. Ką verdi? — paklausė jau nuo laiptų eida- 
mas į savo kambarį. 

— Veršieną su sūriu ir pomidorų padažu, — atsakė Karmela. 

— Nori patikrinti valgiaraštį? — nusišaipė Vitas. — Išsirinkti, 
kas patinka? 

— Man patinka viskas, ką verda mama, — atsakė Sonis. — Ar 
ne, mama: 

Jis nuskubėjo į viršų nelaukdamas atsakymo. 

Kai sūnus nebegalėjo jų matyti, Karmela vėl reikšmingai 
žvilgtelėjo į Vitą. 

— Pasikalbėsiu su juo, — tyliai tarė tėvas stodamasis nuo 
kėdės. 

Išsitraukė iš liemenės kišenės laikrodį — be kelių minučių še- 
šios. Eidamas prie laiptų įjungė radiją ir lėtai ėmė sukti rankenė- 
lę. Sugavęs žinias transliuojančią stotį minutę pasiklausė, paskui 
suko toliau, tikėdamasis rasti kokią itališką operą. Pagrindinės 
žinių temos buvo partijų susitarimas remti bendrą kandidatą, 
reformų šalininkai ir jiems atstovaujantis naujasis kandidatas į 
merus - pezzonovantė* neapolietis. Kita stotis leido „Pepsodent“ 
reklamą, po jos prasidėjo humoro laida „Amosas ir Andis“. Vitas 
pasiklausė tol, kol suprato, kad Stivenas vėl įvėlė Andį į kažko- 
kius nemalonumus, tada išjungė imtuvą ir užlipo į Sonio kam- 
barį. Bilstelėjo į duris. Sonis pravėrė jas per plyšelį, žvilgtelėjo 
pro jį, tada atidarė iki galo. 

— Tėti! — jis aiškiai nustebo, kad tėvas beldžia į jo duris. 

Sonis buvo iki pusės nuogas, persimetęs per petį rankšluostį. 

— Na, tai ar galiu užeiti? 

— Žinoma. Ką aš iškrėčiau? — paklausė Sonis ir plačiai atvėręs 
duris pasitraukė į šalį, praleisdamas tėvą. 


* Šulas (74). 

Sonio kambarys buvo mažas ir kukliai apstatytas: viengulė 
lova su Nukryžiuotuoju virš galvūgalio lentos prie vienos sie- 
nos, tualetinis staliukas su tuščia krištoline vaza ir saldainių 
lėkšte ant kojelės, langai uždengti permatomomis balto musli- 
no užuolaidomis. 

Vitas atsisėdo ant lovos ir mostu parodė Soniui uždaryti duris. 

— Apsivilk marškinius, — tarė. - Noriu su tavim pasikalbėti. 

— Apie ką, tėti? — Sonis paėmė nuo stalelio susiglamžiusius 
marškinius ir juos apsirengė. — Kas nors negerai? — paklausė 
sagstydamasis. 

Vitas patapšnojo lovą šalia savęs. 

— Sėsk čia, — tarė. — Motina dėl tavęs nerimauja. 

— Jai neramu dėl tų pinigų, — matyt, jau susigaudęs, kas čia 
darosi, balsu svarstė Sonis. 

— Tikrai taip, — patvirtino Vitas. — Jai neramu dėl tų pinigų. 
Nepasigedai pusės šimto dolerių? Palieki penkiasdešimties dole- 
rių banknotą kelnių kišenėje ir net nepaklausi jos apie jį? 

— Mama atidavė tuos pinigus Tomui, tėti. — Sonis atsisėdo 
ant lovos šalia tėvo. — Tomas man viską papasakojo. Jei many- 
čiau, kad pamečiau pusšimtį dolerių, klausinėčiau po visą mies- 
tą. Dabar žinau, kur tie pinigai, tai kurių galų man klausinėti? 

— Kodėl tu nešiojiesi kišenėje penkiasdešimties dolerių ban- 
knotą, Soni? Tiek tu neuždirbi per dvi savaites. 

— O kur aš galiu leisti pinigus, tėti? Dažniausiai valgau čia, 
už butą moku nedaug. 

Vitas susidėjo rankas ant kelių ir laukė. 

— Varge... — tarė Sonis, pašoko nuo lovos, nusisuko į Vitą 
nugara, paskui vėl atsigręžė veidu. — Na gerai. Šeštadienio vakarą 
Grinpointe lošiau su lenkais pokerį. — Teisindamasis jis kiek pa- 
kėlė balsą. — Mes lošiam draugiškai, tėti! Kartais porą žalių pra- 
lošiu, kitąsyk išlošiu... Šį kartą nemažai išlošiau. — Sonis sunėrė 
rankas. — Baisaus čia daikto, tėti, — šeštadienio vakarą palošėme 
pokerį! 

— Tai štai kur leidi uždirbtus pinigus? Loši pokerį su šūd- 
lenkiais?! 

— Lošiu atsargiai. 

— Loši atsargiai, — pakartojo Vitas ir vėl parodė į lovą leis- 
damas suprasti, kad Sonis turi sėstis. — Ar sutaupai bent kiek 
pinigų? Ar atidarei banko sąskaitą, kaip liepiau? 

Sonis susmuko ant lovos šalia tėvo ir įsmeigė žvilgsnį į 
grindis. 

— Ne, — atsakė už jį Vitas. Jis įgnybo Soniui į skruostą ir 
sūnus atsitraukė toliau. — Paklausyk manęs, Santinai. Žmonės 
susikrauna didžiulius turtus iš automobilių pramonės. Per atei- 
nančius du tris dešimtmečius... — Vitas skėstelėjo rankomis, pa- 
rodydamas, kad atsiveria beribės galimybės. — Jeigu daug dirbsi 
ir aš tau galėsiu šiuo bei tuo padėti, kai sulauksi mano amžiaus, 
turėsi daugiau pinigų, negu aš galiu svajoti. 

Jis uždėjo ranką Soniui ant kelio. 

— Turi sunkiai dirbti. Turi pažinti šį verslą nuo pačių pagrin- 
dų. Tada ateityje galėsi nusamdyti, kas manim rūpinsis, kai pats 
nebejįstengsiu nueiti į tualetą. 

Sonis atsilošė į galvūgalio lentą. 

— Klausyk, tėti, aš nežinau, ar esu tam tinkamas. 

— Kam? — paklausė Vitas, pats nustebintas susierzinimo gai- 
delių savo balse. 

— Kasdien dirbti kaip koks liurbis, — atsakė Sonis. — Dirbu 
aštuonias, net dešimt valandų, kad uždirbčiau Leo penkiasde- 
šimt žalių, o jis man moka penkiasdešimt centų. Šitas darbas 
mulkiams, tėti. 

— "Tu nori iš karto būti viršininku? — paklausė Vitas. — Ka- 
tras iš jūsų pirkot įrankius ir įrenginius, tu ar Leo? Tu moki už 
patalpų nuomą ar Leo? Kas parašyta iškaboje: „Leo automobilių 
taisykla“ ar „Santino automobilių taisykla“? 

Sonis nieko neatsakė. 

— Pažiūrėk į Tomą, Soni. Jis turi banko sąskaitą, jau padėjo 
į ją porą šimtų dolerių. Be to, visą vasarą dirbo, kad padėtų su- 
mokėti už studijas koledže. Tomas moka dirbti išsijuosęs, kad ko 
nors pasiektų gyvenime. 

Vitas šiurkščiai suėmė sūnų už smakro ir prisitraukė arčiau. 

— Niekas nieko nepasiekia šiame gyvenime be sunkaus triū- 
so! Atmink tai, Santinai! 

Vitas atsistojo išraudusiu veidu. Atidarė kambario duris ir 
atsigręžė į sūnų. 

— Nenoriu nieko daugiau girdėti apie tai, kad darbas mul- 
kiams, capsic*? Mokykis iš Tomo, Santinai. 

Vitas piktai dėbtelėjo į sūnų ir išėjo iš kambario neuždary- 
damas durų. 

Sonis krito aukštielninkas ant lovos ir ėmė kumščiuoti orą, 
lyg matytų priešais save Tomo veidą. Ką tėtis pagalvotų suži- 
nojęs, kad jo brangusis Tomas Heigenas dulkina mikų kekšę? 
Soniui tai išties rūpėjo. Tada kažkodėl ta mintis — kad Tomas 
įkliuvo į bėdą per Lukos Brazio mergšę — sukėlė jam šypseną, 
paskui ir juoką, pyktis išgaravo. Jis susidėjo rankas po galva ir 
iki ausų išsišiepė. Tėtis amžinai rodydavo jam Tomą pavyzdžiu: 
„Tomas daro taip, Tomas daro anaip“, bet niekada nekalbėdavo 
apie ištikimybę ar meilę. Sonis — vyriausiasis Vito sūnus. O ita- 
lams tai svarbiausia. 

Šiaip ar taip, Sonis niekada negalėjo ilgai pykti ant Tomo. Jo 
širdyje Iomas visuomet bus tas vaikis, kurį jis pamatė sėdintį ant 
trikojės kėdės gatvėje priešais savo daugiabutį, kur buto savinin- 
kas ką tik išmetė baldus iš to, kas buvo jo namai. Tomo motina 
buvo mirusi prieš metus, nes per daug gėrė, o prieš keletą savai- 
čių buvo dingęs ir tėvas. Netrukus paimti jo ir sesers atėjo katali- 
kų „Carito“ nariai, bet Tomas nuo jų paspruko ir ištisas savaites 
slankiojo po geležinkelio depus, miegojo prekiniuose vagonuose 
ir gerai gaudavo į kailį, kai jį sučiupdavo geležinkelio farai. Visi 
aplinkiniai tai žinojo; žmonės kalbėjo, esą jo tėvas pasirodys — jis 
tik užgėrė, — bet senis taip ir negrįžo. Paskui vieną rytą buto sa- 
vininkas ištuštino butą ir išmetė visus baldus į gatvę. Iki popie- 
tės neliko nieko, tik trikojė kėdė ir keletas beverčių menkniekių. 
Kai visa tai nutiko, Soniui buvo vienuolika. Tomas buvo metais 
už jį vyresnis, bet vieni kaulai ir oda; kiekvienas į jį pažiūrėjęs 

būtų pamanęs, kad jam ne daugiau kaip dešimt. Sonis — priešin- 
gai — labiau panėšėjo į keturiolikmetį negu į vienuolikmerį. 

Tą dieną paskui Sonį sekiojo Maiklas. Jam tada buvo sep- 
tyneri ar aštuoneri. Juodu ėjo iš Ninos krautuvės gatvės kampe 
su maišu maisto vakarienei. Maiklas pirmas pamatė Tomą ir pa- 
tampė Soniui už kelnių klešnės. 

— Soni, žiūrėk! 

Sonis pažiūrėjo į tą pusę ir pamatė vaikiščią su maišu ant 
galvos, sėdintį ant trikojės kėdės. Gretimo namo prieangyje sė- 
dėjo ir rūkė cigaretes Džonis Fonteinas ir Ninas Valentis, vyresni 
kvartalo berniukai. 

Sonis perėjo per gatvę. 

— Kas ten? — timptelėdamas jam už marškinių paklausė Mai- 
klas. — Kodėl jis užsidėjęs ant galvos maišą? 

Sonis žinojo, kad ten Tomas Heigenas, bet nieko neatsakė. 
Jis sustojo prie rūkančių vaikinų ir paklausė Džonio, kas čia 
darosi. 

— Čia Tomas Heigenas, — atsakė šis. 

Džonis buvo liesas, gražus berniukas tankiais tamsiais plau- 
kais, sušukuotais ant kaktos. 

— Jis mano, kad anka. 

— Anka? — paklausė Sonis. — Kodėl? 

Įsiterpė Ninas: 

— Mirė jo motina, paskui tėvas... 

— Visa tai žinau, — pertarė jį Sonis ir paklausė Džonio: — Ko- 
dėl jis mano, kad anka? 

— Iš kur aš galiu žinoti, Soni? Eik ir paklausk jo, — atkirto 
Džonis, paskui pridūrė: — Jo motina prieš mirtį apako. Gal jis 
mano, kad nuo jos užsikrėtė. | 

Ninas nusijuokė. 

— Tau tai atrodo juokinga, Ninai? — paklausė Sonis. 

— Nekreipk dėmesio į Niną, — patarė Džonis. — Jis kvailys. 

Sonis žengtelėjo link Nino, šis iškėlė rankas. 

— Ei, Soni, aš neturėjau galvoje nieko bloga! 

Maiklas timptelėjo brolį už marškinių ir paragino: 

— Eime, Soni. 

Sonis įdėmiai pažiūrėjo į Niną ir nuėjo, Maiklas jam iš paskos. 

— K3 čia veiki, kvaily? — sustojęs priešais Tomą paklausė So- 
nis. — Kuriems galams tau tas maišas ant galvos? 

Tomas nieko neatsakė. Tada Sonis atitraukė maišą ir pamatė, 
kad Tomas apvyniojęs akis purvinu tvarsčiu. Iš po jo kraštų po 
kaire akimi sunkėsi pūliai ir kraujas, jau spėjęs pavirsti pluta. 

— Kas, po velnių, darosi, Tomai?! — paklausė jis. 

— Aš anku, Soni! — atsakė berniukas. 

Iki tol jie beveik nepažinojo vienas kito. Gal porąsyk kalbė- 
josi — ir tiek. Tačiau Tomo balse Sonis išgirdo maldavimą, tarsi 
juodu būtų buvę bičiuliai visą gyvenimą ir dabar Tomas jo šauk- 
tųsi. Tomas ištarė „Aš anku, Soni!“, lyg būtų praradęs viltį ir 
kartu maldautų padėti. 

— VYžncul'! — suniurnėjo Sonis ir apsuko nedidelį ratą ant 
šaligatvio, tartum šis nedidelis šokis galėtų duoti jam porą sekun- 
džių, reikalingų pagalvoti. Jis padavė maišą su pirkiniais Maiklui, 
apsikabino Tomą, su visa kėde pakėlė ir nusinešė gatve. 

— Ką darai, Soni? — paklausė Tomas. 

— Nešu tave pas savo tėvą. 

"Taip jis ir padarė: parnešė Tomą su visa kėde į savo namus — 
Maiklas išpūtęs akis ėjo iš paskos. Svetainėje tėvas kalbėjosi su 
Klemenca. Sonis pastatė kėdę priešais Vitą. Apie tėvo savitvardą 
sklido legendos, bet tada atrodė, kad jis gali nualpti. 

Klemenca nutraukė maišą Tomui nuo galvos ir žengtelėjo ata- 
tupstas, kai pamatė iš po tvarsčio ištryškusius pūlius ir kraują. 

— Kas čia? — paklausė jis Sonio. 

— Iomas Heigenas. 

Į kambarį įėjo Karmela ir švelniai palietė Tomui kaktą, pas- 
kui atlošė galvą, kad geriau pamatytų akį. 

— Infezionė“, — tarė ji Vitui. 

— Kviesk daktarą Molinarį, — sukuždėjo jai Vitas. Iš balso 


atrodė, kad jam staiga perdžiūvo gerklė. 


* Infekcija (7r.). 

— Ką darai, Vitai? —- paklausė Klemenca. 

Vitas nutildė jį rankos mostu ir tarė Soniui: 

— Mes juo pasirūpinsime. Jis tavo draugas? 

— Taip, tėti, — kiek pasvarstęs atsakė Sonis. — Man jis kaip 
brolis. 

Nei tada, nei dabar jis nenumanė, kodėl taip pasakė. 

Vitas ilgiausiai neatitraukė akių nuo Sonio veido — galėjai 
pamanyti, kad mėgina pažvelgti tiesiai jam į širdį. Paskui apglė- 
bė Tomą per pečius ir nusivedė į virtuvę. 

Tą naktį ir ateinančius penkerius metus, kol pradėjo moky- 
tis koledže, Tomas miegojo su Soniu jo kambaryje. Tomo akis 
sugijo, jis priaugo svorio. Kol Sonis baigė mokyklą, Tomas buvo 
jo repetitorius: kai galėdavo, padėdavo jam suprasti, o kai nebe- 
likdavo kitos išeities, pateikdavo atsakymus. 

Tomas kiek įmanydamas stengėsi įsiteikti Vitui, bet kad ir ką 
darė, Vito sūnumi jis niekada netapo. Maža to, kad ir ką darė, 
niekas negalėjo sugrąžinti jam tikro jį auginusio tėvo. Štai kodėl 
Sonis labai ant jo nepyko. Ir dar dėl to, kad niekaip negalėjo 
užmiršti tos dienos, kai pamatė jį su maišu ant galvos sėdintį 
ant trikojės kėdės, ir to, kaip jis pasakė: „Aš anku, Soni!“ — tie 
prisiminimai, gyvi, tarsi viskas būtų nutikę vakar, neišdildomai 
įstrigo Sonio širdyje. 

Iš virtuvės lyg daina ataidėjo motinos balsas. 

— Santinai! — šaukė ji. — Vakarienė tuoj bus gatava! Kodėl 
negirdžiu, kad leistum į vonią vandenį? 

— Nulipsiu po dešimties minučių, mama! — suriko jai Sonis. 

Atsisagstydamas marškinius jis šoko nuo lovos. Drabužių 
spintoje rado chalatą ir jį užsimetė. Pasirausė po viršutinę len- 
tyną, kol rado dėžę, kurią pats užkišo. Iš jos išsitraukė naują 
melsvą fetrinę skrybėlę ir užsidėjo. Pakreipė tualetinio stalelio 
veidrodį ir pažiūrėjo į save. Nulenkė skrybėlės kraštą virš kaktos, 
paskui visą pakreipė kiek į dešinę. Plačiai, maloniai sau nusišyp- 
sojo, metė skrybėlę į dėžę ir padėjo ją atgal ant lentynos. 

— Santinai! — vėl sušuko Karmela. 

— Ateinu, mama! — atsiliepė Sonis ir išskubėjo pro duris. 

Kiek po vidurnakčio „Džuko užeiga“ buvo grūste prisigrūdusi 
dabišių su cilindrais ir smokingais bei damų, pasipuošusių šilkais 
ir kailiais. Trombonininkas scenoje nukreipęs savo instrumento 
žiotis į lubas viena ranka stumdė kulisę, kita kaišiojo surdiną; 
kiti orkestro muzikantai jam pritarė atlikdami verksmingą „Ji- 
nai jį apgavo“ džiazo versiją. Būgnininkas, taip palinkęs į priekį 
ant savo kėdės, kad atrodė, jog veidu liečia būgnelį su stygomis, 
mušė taktą paniręs į nuosavą garso apvalkalą. Šokių aikštelėje 
partneriai trankėsi vienas į kitą, poros grumdėsi. Prakaito išpilti 
šokėjai juokėsi ir gurkšnojo kažką iš sidabrinių ar oda aptrauktų 
gertuvių. Po erdvią salę vienas pro kitą zujo padavėjai, nešantys 
valgiais ir gėrimais nukrautus padėklus prie dešimčių staliukų, 
kur sėdėjo gerai apsirengę piniguočiai. 

Sonis su Korku gėrė jau ne vieną valandą, Vinis, Andželas 
ir Nikas taip pat. Stivis nepasirodė, nors visi buvo susitarę at- 
švęsti „Džuko užeigoje“. Vinis ir Andželas vilkėjo smokingais. 
Andželas atėjo čia tvarkingai susišukavęs plaukus atgal, bet 
kuo daugiau laiko prabėgo ir kuo daugiau buvo išgerta, tuo 
labiau plaukai driko ir sruogomis krito jam ant veido. Nikas 
su Soniu vilkėjo kostiumus dvieiliais švarkais su dideliais at- 
lapais, ryšėjo atlasinius kaklaraiščius, Nikas — skaisčiai žalią, 
Sonis — melsvą, priderintą prie naujosios skrybėlės. Daugu- 
ma moterų buvo dvidešimties ir vyresnės, bet tai nesutrukdė 
vaikinams su jomis šokti. Dabar, apie vidurnaktį, visi buvo 
suprakaitavę ir girti — vieni mažiau, kiti daugiau. Jie prasisegė 
marškinių apykakles, atsilaisvino kaklaraiščius ir juokėsi net 
iš nelabai šmaikščių juokelių. Labiausiai pasigėrė Korkas — su 
tvido kostiumu, liemene ir varlyte, jis buvo mažiausiai išsi- 
čiustijęs iš visos gaujos. 

— Vajetau, aš girtas kaip pėdas, ponai! — pranešė jis tai, kas ir 
taip buvo akivaizdu, ir padėjo galvą ant staliuko. 

— Girtas kaip pėdas, — pakartojo Sonis. Tas palyginimas jį 
prajuokino. — Gal užsakysim tau kavos? 

Korkas bemat atsisėdo tiesiai. 

— Kavos? - Jis išsitraukė iš kišenės gertuvę. — Kai aš dar turiu 
puikaus kanadietiško salyklinio viskio? 

— Ei, vagili mikai, kiek butelių nukniaukei? — paklausė Nikas. 

— Užsičiaupk, italpalaikių ir iraliūkščių subinlaiži! 

Nuo apiplėšimo nakties tie žodžiai buvo be perstojo kar- 
tojami siekiant prajuokinti draugus; „Džuko užeigoje“ jie irgi 
padarė tokį poveikį. Staiga Vinis Romeras nustojo juoktis, nes 
pamatė į klubą įeinantį Luką Brazį. 

— Vyručiai, — tarė jis draugams, - jūs tik pažiūrėkit! 

Luka įėjo į salę su įsikibusia į parankę Kele O'Rurke. Jis 
dėvėjo fraką ir dryžuotas kelnes, prie atlapo buvo prisisegęs gėlę. 
Prisispaudusi prie jo Kelė vilkėjo prigludusia prie kūno kremine 
vakarine suknia su viena petnešėle. Širdutės pavidalo deiman- 
tinė segė ant vienos šlaunies prilaikė surauktą į daiktą suknios 
audeklą ir jis krito savotiškomis klostėmis. Metrdotelis nulydėjo 
juos prie staliuko salės priekyje, prie pat orkestro. Pamatęs Kor- 
ką su vaikinais jį stebint, Luka jiems linktelėjo, pasakė kažką 
metrdoteliui ir atsivedė Kelę prie jų stalelio. 

— Koks netikėtumas! Ar tik ne sportbačių gauja? 

Visi vaikinai atsistojo. Luka paspaudė ranką vieninteliam 
Korkui. 

— Kas šitas banditėlis? — žiūrėdamas į Sonį paklausė Luka. 

— Šitas banditėlis? — pakartojo Korkas kumštelėdamas So- 
niui. - Kažkoks nevėkšla, gvelbiantis iš mūsų gėrimus. 

— Pala! — tarė Sonis kasydamasis pakaušį ir stengdamasis at- 
rodyti girtesnis, negu yra. — Kas ta sportbačių gauja? 

„— Bala nematė, - atsakė jam Korkas. — Niekas. Kas ta žavin- 
ga lėlytė? 

— O kas tau darbo?! — atrėžė Luka ir apsimetė smogiąs kumš- 
čiu Korkui į smakrą. 

Kelė prisistatė ir pridūrė: 

— Luko mergina. 

— Sekasi gi žmonėms, - tarė Korkas žiūrėdamas į Luką. 

Kelė įsikibo į parankę Lukai, prisiglaudė prie jo, bet jos 


žvilgsnis buvo nukreiptas į Sonį. 

— Klausyk, tu kartais ne to studenčioko kažkokio Tomo 
draugas? 

— Kokio studenčioko? — nespėjus Soniui atsakyti paklausė 
Luka. 

— Studenčioko, ir tiek, — atsakė Kelė. — Kas yra, Luka? Juk 
nepavyduliauji kažkokiam studenčiokui? Žinai, kad aš tavo 
mergina. 

Ji padėjo galvą jam ant peties. 

— Nepavyduliauju niekam, Kele. Tu juk puikiai mane pažįsti. 

— Žinoma, — tvirčiau sugniauždama jam ranką tarė Kelė. — 
Tai ar pažįsti jį? —- paklausė Sonio. 

— Kažkokį Tomą? — Sonis įkišo ranką į švarko kišenę ir pa- 
stebėjo, kad Luka žvilgsniu seka jo judesį. — Taip, pažįstu vieną 
koledžo studentą, vardu Tomas. 

— Perduok jam, kad man paskambintų, — tarė Kelė. — Pasa- 
kyk, kad laukiu jo skambučio. 

— Tikrai? — paklausė Luka ir pažiūrėjo į vaikinus. — Ak, tos 
moterys... — tarė, tarsi tai, ką jis žino apie dailiąją lytį, ne paslap- 
tis niekam. Tada kreipėsi į Kelę: — Eime, pupa. 

Jis apglėbė merginą per liemenį ir nusivedė nuo stalelio. 

Kai juodu nebegalėjo girdėti, Nikas paklausė Sonio: 

— Po velnių - kas čia buvo?! 

— Taip, Soni, — įsiterpė Korkas, — iš kur, velniai rautų, ji pa- 
žįsta Tomą? 

Sonis žvilgtelėjo į kitą salės pusę ir pamatė, kad Luka į jį 
žiūri. 

— Nešdinamės iš čia velniop, — tarė. 

— Dieve brangus... - Korkas pažvelgė į durų pusę. — Tu išeik 
pirmas. Atmink: mes tavęs nepažįstam. 

— Mes stebėsim Luką, — pasisiūlė Andželas. 

Sonis atsistojo išsišiepęs iki ausų, ir Korkas paspaudė jam 
ranką kaip susiruošusiam išeiti pažįstamam. 

— Palauksiu jūsų automobilyje, — tarė Sonis. 

Sonis nuėjo į drabužinę — iš lėto, koja už kojos, nenorėda- 
mas, kad Luka pamanyrų, jog jis bėga. Pro šalį ėjo mergina su 


84 + ED EALCO 


plokščia skrybėlaite be kraštų ir tinklinėmis kojinėmis, nešina 
padėklu su cigaretėmis. Sonis ją sustabdė norėdamas nusipirkti 
pakelį „Camel“. 

— Jums reikėtų pamėginti „Lucky Strike“, — koketiškai žvilg- 
čiodama į jį tarė mergužėlė ir lipšniai paaiškino: — Jos išdžiovi- 
namos, kad saugotų gerklę ir būtų geresnio skonio. 

— Puiku, — taip pat koketiškai atsakė Sonis. — Duok tada 
pakelį, pupyte. 

— Pasiimkite pats, — atsakė mergina išriesdama krūtinę ir at- 
kišdama padėklą. — Jos tokios apvalios, tokios kietos, taip stan- 
džiai prikimštos. 

Sonis metė ant padėklo dvidešimt penkių centų monetą. 

— Grąžą pasilik. 

Mergina pamerkė jam akį ir nuėjo. Sonis sekė ją žvilgsniu. 
Kitame salės gale Luka pasilenkęs virš stalo buvo prisikišęs prie 
pat Kelės. Atrodė nepatenkintas. 

— Tomai, - sukuždėjo panosėje Sonis, — aš tave nudėsiu! 

Jis pasiėmė paltą, skrybėlę ir išėjo į lauką. 

„Džuko užeiga“ buvo šalia Lenokso aveniu, priešais Vaka- 
rų 126-ąją gatvę. Sonis stabtelėjo priešais iškabą, atplėšė „Lu- 
cky Strike“ pakelį, išsitraukė cigaretę ir užsidegė. Afiša po iškaba 
skelbė, kad užeigoje Kabas Kalouvėjus su savo orkestru groja 
„Vilioklę Minę“*. 

— Haidibaidibai, — garsųjį priedainį balsu pakartojo Sonis ir 
pasistatė apykaklę gindamasis nuo žvarbaus vėjo. 

Ruduo dar nesibaigė, bet vėjas jau pranašavo žiemą. Užei- 
gos durys Soniui už nugaros atsidarė ir į lauką išsiveržė muzikos 
garsai. Iš klubo degdamasis cigarą išėjo žilaplaukis vyras juodu 
paltu su kailine apykakle. 

— Kaip sekasi? — tarė jis Soniui. Šis jam linktelėjo, bet nieko 
neatsakė. 


* Cabas Calloway'us (1907-1994) — garsus amerikiečių džiazo dainininkas ir di- 
rigentas. Jo orkestro atliekamos dainos „Minnie the Moocher“ (1931) buvo par- 
duota per milijoną įrašų (vert. past. ). 

Netrukus pro duris išėjo liesas vaikiščias su megztiniu spal- 
votais rombiniais raštais. Jis reikšmingai žvilgtelėjo į žilaplaukį ir 
juodu drauge patraukė gatve. 

Sonis nusekė jiems iš paskos, kol priėjo savo automobilį. At- 
sisėdo prie vairo, nuleido langelį ir kiek galėdamas ištiesė kojas. 
Galva šiek tiek sukosi, bet jis gana greitai prasiblaivė, kai Kelė 
paklausė jo apie Tomą. Mintyse vėl ją pamatė, kai ji atitraukė 
užuolaidą ir pažiūrėjo į gatvę. Ji stovėjo lange vos sekundę, kol 
priėjo Tomas ir užtraukė užuolaidą, bet per tą sekundę Sonis 
spėjo nužvelgti jos kūną. Jis buvo pasakiškas: baltas, rausvas, su 
rudų plaukų kupeta. Veidas apskritas, lūpos raudonos, antakiai 
lenkti — tačiau net iš tokio atstumo, iš kitos Vienuoliktojo ave- 
niu pusės, jam pasirodė, kad ji kažko pyksta. 

Soniui dingtelėjo, kokia pavojinga gali būti ta Kelė O'Rurkė. 
Jis nusismaukė skrybėlę ir pasikasė pakaušį. Klausė savęs, ko ji 
maivėsi, ir vienintelis į galvą atėjęs atsakymas buvo pavydas. Ji 
norėjo, kad Luka pavyduliautų. Bet kodėl Tomas? Ir iš kur ji 
žino, kad Sonis jį pažįsta? Beje, iš kur jinai pažįsta jį, Sonį? Šito 
jo galva neišnešė. Visas merginas buvo sunku suprasti, bet šita 
buvo kiečiausias riešutėlis. Jeigu tėtis apie tai sužinos - Madon" 
Nenorėtų būti Tomo vietoje. Tėtis turėjo planų visiems vaikams. 
Tomas turėjo tapti teisininku ir užsiimti politika. Sonis bus pra- 
monės magnatas. Maiklas, Fredas ir Konė buvo per maži, kad 
tėvas numatytų jiems ateitį, bet ateis eilė ir jiems. Kiekvienas 
turėjo tapti tuo, kaip sakė tėtis, tik Sonis nesiruošė dar ilgai ver- 
gauti Leo, kad ir kas būtų. Jis turi rasti būdą, kaip pasikalbėti su 
tėvu. Jis žino, ką nori daryti ir kas jam gerai sekasi. Praėjo ma- 
žiau negu metai, kai jis subūrė gaują, o jau turi automobilį, visą 
krūvą naujų drabužių ir pasislėpęs čiužinyje kelis tūkstantėlius. 

— Ei! — Korkas pabeldė į keleivio pusės langelį ir šoko ant 
priekinės sėdynės šalia Sonio. 

— MinchiaF“ — Sonis pasitiesino skrybėlę, nes ji pasikreipė ant 
šono, kai jis pašoko išgąsdintas Korko. 


* Bybis! (7r.) 

Atsidarė užpakalinės durelės, į vidų suvirto broliai Romerai 
ir Nikas. 

— Kas ten, velniai rautų, dėjosi? — paklausė Nikas. 

Sonis pasisuko ant sėdynės, kad galėtų matyti trijulę. 

— Nepatikėsit, — tarė jis ir papasakojo viską, ką žinojo apie 
Tomą ir Kelę. 

— Dievuliau! - sušuko Vinis. - Tomas iškrušo tą paną! 

— Jei Luka sužinos... — tarė Korkas. 

— Net tavo tėtušis nepajėgs jo išgelbėti, — neabejojo Nikas. 

— Bet ką ji sumanė? — paklausė Korko Sonis. — Jeigu ji papa- 
sakos Lukai, jis veikiausiai nudės ir ją. 

— Veikiausiai? — pakartojo Andželas. — Galvą guldau, kad 
taip ir bus. 

— Tai ką manai? — žiūrėdamas į Korką paklausė Sonis. 

— Nors užmušk, nežinau, — atsakė Korkas, atsilošė ir timpte- 
lėjo skrybėlę ant akių. — Velniava kažkokia. 

Jis nutilo, visi kiti irgi, laukdami, kol jis ką nors sugalvos. 

— Aš per girtas apie tai galvoti, —- galop pareiškė jis. - Soniuk, 
būk geras, padaryk savo draugui Korkui paslaugą — parvežk jį 
namo, ką? 

— Gerai, ponai... — Sonis atsisėdo tiesiau prie vairo. Kilo 
mintis įspėti draugus nelaidyti liežuvio apie Tomą ir Kelę, bet 
nusprendė, kad to nereikia. Iš trijulės šnekiausias buvo Nikas, 
bet jis retai pasakydavo daugiau negu du žodžius kam nors ne iš 
gaujos. Tai buvo viena iš pagrindinių priežasčių, dėl kurių Sonis 
juos pasirinko. Dvyniai garsėjo tuo, kad kalbėdavosi tik vienas 
su kitu, ir tai nedaug. Korkas mėgo paplakti liežuviu, bet buvo 
protingas ir galėjai juo pasitikėti. 

— Parvešiu mūsų princesę namo, — tarė jis. 

— Kurį laiką laikysimės tyliai? —- paklausė Nikas. 

— Be abejo, — atsakė Sonis. — Kaip visada po darbelio. Mums 
nėra kur skubėti. 

Vinis patapšnojo Soniui per petį ir išlipo. 

— Iki pasimatymo, Korkai, — tarė Andželas ir pasekė brolio 
pavyzdžiu. Nikas iškišo vieną koją pro dureles, linktelėjo į Kor- 

ko pusę ir tarė Soniui: — Vežk tą supistą italpalaikių ir italiūkščių 
subinlaižį namo. 

— Dieve brangus, — tarė Soniui Korkas, — kada gi jiems nu- 
sibos? 

Sonis išvažiavo į 126-ąją gatvę. 

— Varge, — sudejavo jis. — Man rytoj į darbą. 

Korkas atsišliejo į dureles ir mestelėjo skrybėlę ant sėdynės 
šalia. Jis panėšėjo į vaiką, užmigusį kelionėje; plaukai atrodė juo- 
kingai, nes nuo skrybėlės liko įspausta žymė. 

— Ar matei tos cigarečių pardavėjos papus? — paklausė jis. — 
Man norėjosi į juos pasinerti ir plaukti, kol paskęsiu. 

— Prasideda... 

Korkas metė savo skrybėlę į Sonį. 

— Kas tau nepatinka? Ne visiems mergos kariasi ant sprando. 
Kai kam tenka pasikliauti vaizduote. 

Sonis metė skrybėlę atgal. 

— Mergos nesikaria man ant sprando. 

— Taip ir patikėsiu, — atsakė Korkas. — Kelias išdulkinai šią 
savaitę? Nagi, Soni? Savo bičiuliui Korkui gali prisipažinti. 

Sonis neprasižiojo. 

— Prisimeni tą mergšę prie gretimo staliuko? Dievuliau! Jos 
šikna buvo sulig autobuso galu! 

Sonis nesusivaldė ir nusijuokė. Jis nenorėjo, kad Korkas pra- 
dėtų plepėti apie moteris. 

— Kur mane veži? — paklausė Korkas. 

— Namo, kaip ir prašei. 

— Ne. 

Korkas švystelėjo skrybėlę į orą ir mėgino pakišti galvą po ja, 
kai kris, bet nepataikė. Pamėgino dar kartą. 

— Nenoriu namo. Velniai rautų, indai neplauti visą savaitę. 
Vežk mane pas Eilyn. 

— Jau antra nakties, Korkai. Pažadinsi Keitlin. 

— Keitlin miega kaip užmušta. Pažadinsiu Eilyn, bet ji ne- 
pyks. Jinai myli savo broliuką. 

— Nieko nuostabaus, — pritarė Sonis. — Tu juk vienintelis, 
kas jai liko. 

— Ką čia tauški? Ji turi Keitlin ir dar kokius penkis šimtus 
Korkoranų visame mieste, artimesnių ar tolimesnių giminaičių. 

— Kaip sau nori. 

Sonis sustojo, nes užsidegė raudonas šviesoforo signalas, pa- 
silenkė prie vairo, kad geriau įžiūrėtų šalutines gatveles, ir nuva- 
žiavo nelaukdamas, kol užsidegs žalia. 

— Šaunuolis! — pagyrė Korkas. — Rodai man deramą pagarbą. 

— Eilyn vis kartoja, kad tu vienintelis, kas jai liko. 

— Ji, kaip ir visi airiai, mėgsta dramatizuoti, — paaiškino Kor- 
kas, pamąstė apie tai ir pridūrė: - Ar kada nors pagalvojai, kad 
kuris nors iš mūsų gali žūti, Soni? Na, supranti — per darbelį? 

— Ne, —- atsakė Sonis. — Mes visi kulkų neperšaunami. 

— Žinoma, bet ar kada nors apie tai pagalvojai? 

Sonis nesijaudino, kad gali žūti jis ar jo vaikinai. Jis juk viską 
puikiai suplanuodavo. Jeigu visi darys tai, kas jiems liepiama - o 
visada taip ir būdavo, - jokių bėdų neturi atsirasti. 

— Labiau nerimauju dėl savo tėtušio, — žiūrėdamas į Korką 
atsakė jis. — Mane pasiekia visokios kalbos ir, sprendžiant iš to, 
ką girdžiu, jis turi kažkokių nemalonumų su Maripoza. 

— Na ir kas, - atsakė Korkas, nė nemanydamas apie tai gal- 
voti. — Tavo tėvas pernelyg protingas, be to, velniai rautų, jį sau- 
go visa armija. Kiek girdėjau, Maripozos gaujoje vieni silpna- 
pročiai. Jie tik šūdą malti moka. 

— Iš kur trauki tokias nesąmones? 

— Turiu vaizduotę! - sušuko Korkas. - Prisimeni penktą kla- 
sę? Ponią Hanli? Sumaigyto kopūsto veidu? Ji paimdavo mane 
už ausies ir sakydavo: „Kokia laki tavo vaizduotė, Bobi Korko- 
ranai!“ 

Sonis sustabdė automobilį priešais „Korkoran kepyklą“. Pa- 
žiūrėjo į butų langus virš jos. Kaip ir tikėjosi, visi buvo tamsūs. 
Automobilis stovėjo ties Keturiasdešimt trečiosios gatvės ir Vie- 
nuoliktojo aveniu kampu, po gatvės žibintu. Dviaukštį raudonų 
plytų gyvenamąjį namą prie kepyklos juosė kaltos geležies tvora 

smailais virbais. Tvoros tarpai buvo prižėlę piktžolių, kiemelis 
abipus nelygių akmenų prieangio prišnerkštas. Pastato langų an- 
gos ir stogo apačia buvo apvedžioti granitu; kadaise jis tikriausiai 
suteikė namui puošnumo ir spindesio, bet dabar granitas buvo 
papilkėjęs, suskilinėjęs, suodinas. 

Korkas, rodės, neskubėjo lipti iš automobilio, o Soniui visai 
patiko sėdėti tyloje. 

— Girdėjai, Niko tėvas neteko darbo? Jei ne Nikas, visa šei- 
ma dabar grumdytųsi eilėje prie nemokamai dalijamo maisto, — 
prabilo Korkas. 

— O kaip Nikas aiškina, iš kur turi pinigų? 

— Jie neklausia, — atsakė Korkas. — Klausyk, laukiau tinkamo 
meto tau pasakyti: Kablys nenori, kad mes toliau apiplėšinė- 
tume Maripozą, o jeigu tai padarysim, negalim kreiptis į Luką 
tarpininkauti. 

— Kodėl? 

— Per daug pavojinga. Maripoza velniškai dėl to siunta. — 
Korkas apžvelgė gatvę, paskui vėl pasisuko į Sonį. — Reikės imtis 
kokio ginkluoto apiplėšimo, pagrobti ką dėl išpirkos ar sugalvoti 
dar ką nors. 

— Žmonių mes negrobiame, — paprieštaravo Sonis. — Gal iš- 
protėjai?! 

Korkas nieko neatsakė. 

— Leiskit planuoti man, — tarė Sonis. — Aš sugalvosiu, ką 
daryti toliau. 

— Gerai, bet labai ilgai negaišk. Aš tai galiu palaukti, bet visa 
Romerų šeima atsidurs gatvėje, jei dvyniai neparneš šlamančiųjų. 

— Varge — mes tapom Viešųjų darbų administracija? — apsi- 
metė pasipiktinęs Sonis. 

— Veikiau vykdome Nacionalinį pramonės atgaivinimo ak- 
tą*, — atsakė Korkas. 

Sonis pažiūrėjo į Korką ir abu pratrūko juoku. 


* Franklino D. Roosevelto 1933 m. išleistas įsakas, suteikiantis JAV prezidentui 
teisę reguliuoti pramonę ir leisti veikti karteliams ir monopolijoms. Taip buvo 
mėginama skatinti ūkio atsigavimą (7e7£. past. ). 

— Mes — Naujasis kursas*, — vis dar kvatodamas pridūrė Sonis. 

Korkas nusileido skrybėlę ant akių. 

— Dieve, koks aš girtas! 

— Turėsiu pasikalbėti su tėtušiu. Tas šūdinas darbas mane 
pribaigs. 

— Ką jam pasakysi? — Korkas kalbėjo pro skrybėlę, nes ji nu- 
slinko jam ant veido. — Kad nori būti gangsteriu? 

— Aš ir esu gangsteris. Kaip ir jis. Vienintelis skirtumas tas, 
kad jis apsimeta esąs doras verslininkas. 

— Jis ir yra doras verslininkas, - paprieštaravo Korkas. — Jam 
priklauso „Dženko tyro alyvuogių aliejaus“ bendrovė. 

— Tu teisus. Jei tik kokia miesto parduotuvė neprekiauja 
„Dženko tyru alyvuogių aliejumi“, geriau tegul apsidraudžia 
nuo gaisro. 

— Na gerai, jis — negailestingas verslininkas, — nusileido Kor- 
kas atsisėsdamas ir užsidėdamas skrybėlę atgal ant galvos. — Bet, 
vyruti, kuris klestintis verslininkas toks nėra? 

— Na aišku, bet dori verslininkai nerengia nelegalių skaičių 
loterijų, nelaiko azartinių lošimų užeigų, neskolina pinigų už 
plėšikiškas palūkanas, nemanipuliuoja profesinėmis sąjungomis 
ir neužsiima visais kitais dalykais, ką daro tėtušis. Kurių galų 
jam apsimetinėti ne tuo, kas yra iš tikrųjų? 

Sonis atsilošė ir pažiūrėjo į Korką, tartum išties tikėdamasis 
iš jo atsakymo. 

— Juk žmonės, stoję jam skersai kelio, žūva. Supranti, mano 
akimis žiūrint, dėl to jis yra gangsteris. 

— Nematau jokio skirtumo tarp verslininkų ir gangsterių, — 
atsakė Korkas. Jis nusišypsojo Soniui ir jam nušvito akys. - Ma- 
tei Romerus su tais automatais? Čia tai bent! 

Jis suvaidino laikąs rankose automatą ir suriko: 

— Duodu tau paskutinį šansą, Rikai! Išeisi pats ar nori, kad 
tave išneštų?! 


* Naujasis kursas — prezidento E D. Roosevelto priemonių programa, turėjusi 
tikslą įveikti ekonominę suirutę ir krizę (vert. past.). 

Korkas apsimetė šaudantis ir ėmė trankyti į prietaisų sky- 
dą, dureles ir sėdynės atlošą. Sonis juokdamasis išlipo iš auto- 
mobilio. 

— Lipk. Po kelių valandų turiu būti darbe. 

Korkas išlipo, bet iškart pakėlė akis ir sušuko: 

— O Dieve! - Jis atsišliejo nugara į automobilį. — Šūdas! — 
suriko, nuskuodė prie tvoros, įsitvėrė į virbus ir išsivėmė į pikt- 
žolių prižėlusią veją. 

Atsivėrė langas virš kepyklos — Eilyn iškišo galvą. 

— Rupūs miltai! — sušuko ji. Tokie pat kaip brolio lygūs švie- 
sūs plaukai krito jai ant skruostų. Gatvės žibintų šviesoje akys 
atrodė tamsios. 

Sonis skėstelėjo rankomis, tarsi sakydamas: „Ką aš galiu pa- 
daryti?“ 

— Jis paprašė, kad atvežčiau jį čia, — tarė stengdamasis ne- 
šaukti, bet kalbėti pakankamai garsiai, kad Korko sesuo iš- 
girstų. 

— Vesk jį į viršų, — paliepė Eilyn ir uždarė langą. 

— Man viskas gerai. — Korkas atsitiesė ir giliai įkvėpė. - Da- 
bar kitas reikalas. 

Jis mostu paragino Sonį eiti šalin. 

— Gali važiuot. Man jau gerai. 

— Tikrai? 

— Tikrai, — atsakė Korkas. Pagrabaliojęs išsitraukė iš kišenės 
raktus. — Važiuok! — Jis dar kartą paragino Sonį mostu. 

Sonis žiūrėjo, kaip draugas pirma vargais negalais randa rei- 
kiamą raktą, paskui taiko jį į skylutę. 

— Cazzo! — nusikeikė jis. — Kiek tu išlakei? 

— Būk geras, drauguži, atidaryk man duris, — paprašė Kor- 
kas. — Man viskas bus gerai, kai tik bus išspręsta tų prakeiktų 
durų mįslė. 

Sonis paėmė iš Korko raktą ir atrakino duris. 

— Eilyn durys irgi bus užrakintos, — priminė. 

— Tai jau tikrai, — atsakė Korkas su airišku akcentu — jis kar- 
tais jo griebdavosi. 

— Eime. — Sonis apkabino Korką per liemenį ir nusivedė 
laiptais. 

— Tu geras draugas, Soni Korleone, — pernelyg garsiai pareiš- 
kė Korkas. 

— Užsičiaupk, gerai? Pažadinsi visą namą. 

Eilyn išgirdo vaikinus lipant į viršų, mažumą pravėrė Keitlin 
kambario duris ir žvilgtelėjo vidun. Mergaitė kietai miegojo ap- 
sikabinusi apdriskusią rudą ir geltoną žirafą, kurią dėl žmonijai 
nežinomų priežasčių vadino Bū. Keitlin prisirišo prie šio pliuši- 
nio žaislo netrukus po Džeimso mirties ir nuo tada keletą metų 
visur tampėsi jį su savim. Dabar žirafos kailis buvo susivėlęs, 
spalvos išblukusios ir sunkiai galėjai atpažinti, koks tai daiktas. 
Na, bet kas dar, jei ne žirafa, galėjo būti minkštas susivėlusios 
geltonos ir rudos medžiagos gniutulas, gniaužiamas vaiko ir, 
matyt, turintis vaizduoti kažkokį gyvūną ilgu kaklu? 

Eilyn užtraukė antklodę dukrai iki kaklo ir paglostė galvą. 

Virtuvėje praskalavo kavos puodelį ir paėmė iš spintelės 
skardinę maltos kavos. Kai jai už nugaros atsidarė lauko durys ir 
Sonis įėjo į virtuvę, galima sakyti, nešinas Korku, ji pasisuko ir 
įsirėmė rankomis į šonus. 

— Na ir vaizdelis! Ar matėt, kaip atrodot? 

— Ai, sese... - sumykė Korkas, išsivadavo iš Sonio glėbio, at- 
sistojo tiesiai, nusiėmė skrybėlę ir pataisė susiplojusį viršų. 

— Gražūs, nieko nepasakysi, — tarė Eilyn. 

— Mes mieste mažumą šventėme, — paaiškino Sonis. 

Eilyn dėbtelėjo į Sonį. 

— Matei? — paklausė ji brolio, rodydama į laikraštį ant virtu- 
vinio stalo. - Laikau tyčia tau. — Tada pažiūrėjo į Sonį ir pridū- 
rė: — Jums abiem, vaikinai. 

Korkas atsargiai žengtelėjo prie stalo, pasilenkė prie laikraš- 
čio ir prisimerkęs pažiūrėjo į nuotrauką pirmame puslapyje. Joje 
buvo užfiksuotas elegantiškai apsirengęs jaunuolis, paslikas ty- 
santis gatvėje; jo smegenys buvo ištaškytos po visą šaligatvį. Prie 
lavono gulėjo plokščia šiaudinė skrybėlė. 

— Ko norėti iš to Mi7707? — tarė Korkas. — Amžinai ieško 


sensacijų. 

— Kurgi ne, - atsakė Eilyn. — Jūs neturite su tuo nieko bend- 
ra, ar ne? 

— Ai, sese... — numykė Korkas ir užvertė laikraštį. 


— Užteks tų tavo „ai, sese“, — pareiškė Eilyn. — Žinau, ką jūs 
veikiate. 

Ji vėl atvertė laikraštį. 

— Ėmėtės štai tokio amato, taigi ir jums taip baigsis. 

— Ai, sese... 

— Ir aš nepraliesiu dėl tavęs nė vienos ašaros, Bobi Korkoranai. 

— Gal jau eisiu, — tarė Sonis stovėdamas prie durų su skry- 
bėle rankoje. 

Eilyn pažvelgė į jį kiek meiliau. 

— Išvirsiu kavos, — tarė jinai, nusigręžė nuo vaikinų ir ėmė 
ieškoti plautuvėje kavinuko detalių. 

— Ne, man nereikia, — atsisakė Korkas. — Aš gatavas. 

— Man ryte į darbą, - tarė Sonis. 

— K gi, išsivirsiu sau, — atsakė Eilyn. — Pažadinai mane, — 
papriekaištavo ji Korkui, — tad dabar neužmigsiu visą naktį. 

— Ai, sese... Aš tik norėjau pamatyti Keitlin ir su ja papus- 
ryčiauti. 

Jis paleido stalą, į kurį laikėsi įsikabinęs abiem rankomis, 
žengtelėjo nuo jo prie plautuvės ir prarado pusiausvyrą. Sonis jį 
sugriebė nespėjusį pargriūti ant grindų. 

— Dėl Dievo meilės! — pyktelėjo Eilyn. Ji paprašė Sonio: — 
Būk geras, nuvesk jį į galinį kambarį. Lova paklota, — pridūrė 
Korkui. 

— Ačiū, sese. Man viskas gerai, dievaži. 

Jis pasitaisė skrybėlę — jam praradus pusiausvyrą ji pakrypo 
ant šono. 

— Tai gerai, - atsakė Eilyn. — Tada eik ir numik, Bobi. Ryte 
paruošiu tau pusryčius. 

— Gerai, — atsakė brolis. - Labanakt, Eilyn. — Tada kreipėsi į 
Sonį: — Man viskas gerai. O tu eik. Pasikalbėsim rytoj. 

Jis atsargiai žengtelėjo prie Eilyn ir pabučiavo į skruostą, bet 
atsako nesulaukė, tada nuėjo į galinį kambarį ir užsidarė. 

Sonis palaukė, kol išgirdo Korką susmunkant ant lovos, tada 
priėjo prie Eilyn, tebestovinčios šalia plautuvės, ir apkabino per 
juosmenį. 

Moteris atstūmė jį. 

— Gal iš proto išsikraustei?! — sukuždėjo jinai. — Kai mano 
brolis vienam kambary, o dukra kitam?! Gal visai su protu susi- 
pykai, Soni Korleone?! 

— Aš kraustausi iš proto dėl tavęs, pupa. 

— Ša, — tarė ji, nors abu kalbėjo tyliai. — Dabar eik. Važiuok 
namo. 

Ji stumtelėjo Sonį durų link. Prieškambaryje jis paklausė: 

— Vėl trečiadienį? 

— Aišku, — atsakė Eilyn. 

Ji kyštelėjo galvą į laiptų aikštelę, apsidairė ir pakštelėjo jį į 
lūpas. 

— O dabar šiaušk namo, tik vairuok atsargiai. 

— Trečiadienį, - sušnabždėjo Sonis. 

Eilyn žiūrėjo, kaip Sonis lipa laiptais. Jis žengė per dvi pa- 
kopas iš karto — stambus, plačių pečių, garbanotų tankių juodų 
plaukų. 

Laiptų apačioje jis stabtelėjo ir užsidėjo skrybėlę; gatvės ži- 
bintų šviesa, prasiskverbusi pro stiklintas lauko duris, nutvies- 
kė melsvą jos paviršių, kai vaikinas užsismaukė ją ant akių. Tą 
akimirką jis panėšėjo į kino žvaigždę: aukštas, tamsus, gražus ir 
paslaptingas. Užtat nė kiek nepriminė septyniolikmečio ir jos 
brolio draugo nuo tada, kai abu lakstė trumpomis kelnėmis. 

— O Dieve! — sukuždėjo ji sau, kai Sonis dingo gatvėje. Pa- 
kartojo tą patį tebestovėdama laiptų aikštelėje, paskui pridūrė: — 
Viešpatie! — uždarė duris ir užrakino. 


KELĖ PADAUŽĖ apatinį lango griovelį pusapvale plaktuko 
galvute, mėgindama numušti prikepusius dažus. Ilgai stuksėjo ir 
trankė, galop padėjo plaktuką ant grindų sau prie kojų, prispau- 
dė delnų apačia lango rėmą iš abiejų užrakto pusių ir pastūmė. 
Langas neatsidarė. Ji nusikeikė ir sudribo ant medinės taburetės 
svarstydama, ką daryti. Vėjas drebino lango stiklus. Lauke me- 
džiai, tankiai prižėlę kieme už namo, siūbavo ir linko. Kelė buvo 
Luko name netoli Vakarų kranto kelio, prie pat Greit Neko ri- 
bos Long Ailande. Šis namas nė iš tolo nepanėšėjo į ankštą bu- 
tuką Velnio virtuvėje, kur ji užaugo — jauniausias vaikas šeimoje 
ir vienintelė mergaitė iš keturių vaikų, — bet vis tiek kėlė jai 
prisiminimus apie gyvenimą toje skylėje. Ten ji nuolat patarna- 
vo broliams ir tėvams, tarsi būtų gimusi verge vien todėl, kad 
buvo mergaitė. Viskas tame bute buvo aplūžę ir apleista — ačiū 
niekingam tėvui, kuris amžinai apsimyždavo, kur tik pargriūda- 
vo, ir viską prasmardindavo. Taip pat ir ne ką geresnei motinai. 
Abu labu tokiu. Tokioje skylėje mergina negalėjo turėti nieko 
gražaus. O kuo jai atsilygindavo, kai ji paruošdavo visiems pus- 
ryčius, pietus ir vakarienę? Motina — antausiu atžagaria ranka, 
visi vyrai — piktu žodžiu. Išskyrus Šoną — šis buvo didelis kūdi- 
kis. Jie manė jos atsikratę, kai ji susidėjo su Luka — po to, kai jie 
išmetė ją lauk kaip kokią šiukšlę, — bet iš tikrųjų jinai atsikratė 
jų, visų iki vieno. Ji galėjo pasiekti daugiau gyvenime, negu jie 

kada nors būtų jai leidę. Buvo tokia graži, kad galėtų vaidinti ki- 
nuose — visi taip sakė. Jai tik reikėjo ištrūkti iš tokių lūženų kaip 
šitas namas, ir su Luka ji galėjo tai padaryti, nes nebūtum radęs 
nė vieno, kietesnio už Luką Brazį. O dabar ji turės nuo jo vaiką, 
tik jis to dar nežino. Luka eidavo į prašmatniausius barus bei 
restoranus ir vesdavosi ją kartu, bet kartais varydavo ją iš proto, 
nes neturėjo rimtų ambicijų. Pavyzdžiui, šis namas — jis visas 
buvo begriūnąs, o Luka nė piršto nepajudino. Ją tai siutino. 

Kaimiškas namas buvo senutėlis, statytas dar devyniolikto 
šimtmečio gale. Visi kambariai buvo dideli, aukštomis lubomis 
ir aukštais langais, o jų stiklas buvo kažkoks banguotas, tarsi 
apsilydęs. Kaskart čia būnant Kelei tekdavo priminti sau, kad 
iki Niujorko — vos pusė valandos automobiliu. Čia ji jausdavosi 
lyg atsidūrusi kitame pasaulyje: aplink miškai, neasfaltuoti keliai 
ir tuščias paplūdimys — Litl Neko įlanka. Jai patikdavo vaikšti- 
nėjant nueiti iki jūros, grįžti ir iš tolo apžiūrinėti tą kaimišką 
namą įsivaizduojant, kaip jis galėtų atrodyti įdėjus šiek tiek dar- 
bo ir parodžius šiek tiek rūpesčio. Žvyruotą privažiavimo ke- 
liuką būtų galima išasfaltuoti. Atšokusius, apsilaupiusius baltus 
namo dailylenčių dažus būtų galima nugrandyti ir perdažyti visą 
galbūt melsvai — tada jis atrodytų kaip naujas, spalvingas. Namo 
vidų taip pat verkiant reikėjo dažyti, grindis perlakuoti. Žodžiu, 
padirbėjus namas būtų labai gražus, tad Kelei patikdavo stovėti 
keliuko pradžioje ir įsivaizduoti, kaip viskas atrodytų. 

"Tačiau dabar ji tenorėjo viena: atidaryti langą ir įleisti į na- 
mus oro. Sena anglimis kūrenama krosnis rūsyje kaisdama urz- 
gė ir dejavo, radiatoriai gurguliavo ir šnypštė, o kartais, krosniai 
dar nespėjus įkaisti, visas namas drebėdavo nuo milžiniškų pa- 
stangų, kurių reikėdavo jam apšildyti. Kelė įsitikino, kad regu- 
liuoti karštį neįmanoma: namie arba leipdavai, arba šaldavai. 
Šį rytą Kelė leipo iš karščio, nors lauke buvo vėjuota ir šalta. Ji 
standžiau susisupo chalatu aplink kaklą ir nuėjo į virtuvę — ten 
plautuvėje rado mėsinį peilį. Ji pamanė galėsianti juo perrėžti 
prikepusius dažus. Jai už nugaros laiptais iš miegamojo nuli- 
po Luka — basas, nuoga krūtine, tik su dryžuotomis pižamos 

kelnėmis. Trumpi tamsūs plaukai dešinėje galvos pusėje nuo 
pagalvės buvo prisiploję. Miegant susidariusios raukšlės vagojo 
žandą iki pat smilkinio ir buvo tokios gilios, kad labiau panė- 
šėjo į randus. 

— Juokingai atrodai, Luka, — tarė Kelė. 

Luka susmuko ant virtuvinės kėdės. 

— Po velnių - koks čia triukšmas? Pamaniau, kad kas mėgina 
išlaužti duris. 

— Čia aš. Paruošti ko nors pusryčių? 

Luka suėmė galvą delnais ir ėmė masažuoti sau smilkinius. 

— Ko turim? — paklausė nepakeldamas akių nuo stalviršio. 

Kelė atidarė šaldyklę. 

— Kiaušinių ir kumpio. Galiu pakepti. 

Luka linktelėjo. 

— Kas čia trankėsi? — paklausė vėl. 

— Mėginau atidaryti langą. Namie galima iškepti. Negalėjau 
miegoti tokiam karšty, todėl ir atsikėliau. 

— Beje, kiek valandų? 

— Apie dešimt, — atsakė Kelė. 

— Dieve brangus! — sudejavo Luka. — Velniškai nemėgstu 
keltis prieš vidurdienį. 

— Taip, bet namie galima iškepti. 

Luka žvelgė į Kelę, tarsi mėgindamas ją perprasti. 

— Išvirsi kavos? — paklausė jis. 

— Žinoma, brangusis. 

Kelė atidarė spintelę virš plautuvės ir išėmė pakelį kavos. 

— Kodėl neatidarei miegamojo lango? - paklausė Luka. - Jis 
lengvai atsidaro. 

— Todėl, kad vėjas būtų pūtęs tiesiai į mus. Pamaniau, jei 
atidarysiu langą apačioje, visuose namuose kiek atvės. 

Luka per petį žvilgtelėjo į tuščią kambarį už virtuvės, kur 
prie lango stovėjo medinė taburetė, o šalia ant grindų gulėjo 
plaktukas. Jis nuėjo į kambarį ir porą kartų trinktelėjo delno 
apačia į lango rėmą, paskui pasistengęs pakėlė iki pat viršaus. 
Šaltas vėjas įsisuko į kambarį ir pro duris į virtuvę. Tada Luka 

kiek nuleido langą ir paliko pravertą per porą pirštų. Kai grįžo 
prie stalo, Kelė jam šypsojosi. 


— Kas? 
— Nieko, - atsakė jinai. — Tu labai stiprus, ir tiek. 
— Tai jau tikrai. 


Pro virtuvės langą sklindančioje šviesoje Kelės plaukai tie- 
siog liepsnojo. Po chalatu ji buvo nuoga, ir pro kilpinio audeklo 
iškirptę jis matė dalį krūtų. 

— O tu - elegantiška pupytė. 

Kelė visa nušvito ir koketiškai jam nusišypsojo. Tada įmušė 
du kiaušinius į keptuvę, suplakė juos su kumpio griežinėliais, 
kaip patikdavo Lukai. Iškepusi padėjo ant lėkštės ir paslinko ją 
prie jo kartu su stikline šviežių apelsinų sulčių. 

— Tu nieko nevalgysi? — paklausė Luka. 

— Aš nealkana, - atsakė Kelė. 

Ji įbėrė į kavinuką kavos, pripylė vandens, užkaitė ir stovėda- 
ma šalia laukė, kol užvirs. 

— Per mažai valgai, — tarė Luka. — Jei nevalgysi daugiau, sulysi. 

— Luka, aš galvojau. 

Jinai atsigręžė į jį ir atsilošė į viryklę. Luka tik sumykė kažką 
panosėje ir ėmė valgyti. 

— Tu tik paklausyk. 

Kelė išsitraukė iš chalato kišenės pakelį „Chesterfield“, išėmė 
cigaretę ir prisidegė nuo dujinės viryklės. 

— Aš tik galvoju, — kalbėjo išpūsdama dūmų kamuolį į šviesą, 
sklindančią pro langą. —- Niekam ne paslaptis, kad visame mieste 
nėra kietesnio už tave. Net Maripoza tau neprilygsta, nors, aiš- 
ku, jis labai kietas. Iš esmės jis valdo visą miestą. 

Luka nustojo valgyti. Jos žodžiai, rodės, kelia jam šypseną. 

— K3 žinai apie tuos dalykus? — paklausė. — Kišai nosį, kur 
nereikia? 

— Aš daug žinau, — atsakė Kelė. — Nuolat vis ką nors išgirstu. 

— Na ir kas? 

— Aš ir sakau: tvarkytis turėtum tu, Luka. Kas už tave kie- 
tesnis? 

Kava išbėgo iš kavinuko, Kelė jį nukaitė, sumažino liepsną ir 
pastatė atgal pavirti dar kelias minutes. 

— Aš ir tvarkausi, — atsakė Brazis. — Tvarkausi taip, kaip 
noriu. 

— Taip, — nesiginčijo Kelė. Ji priėjo jam iš nugaros ir ėmė 
masažuoti pečius. — Žinoma. Tai šen, tai ten ką nors apiplėši, 
organizuoji šiokią tokią skaičių loteriją... Žodžiu, imiesi smulkių 
darbelių, kurių nori savo ir draugelių labui. 

— Labai tiksliai pasakei. 

— Noriu pasakyti, Luka, kad jums reikėtų burtis. Tikriausiai 
esi vienintelis italpalaikis Niujorke, vis dar dirbantis vienas. Visi 
kiti jūsiškiai dirba išvien. Jie kraunasi pasakiškus turtus, palygin- 
ti su tuo, ką uždirbi tu. 

— Ir tai tiesa, - pritarė Luka. Jis nustojo valgyti ir uždėjo ran- 
ką ant jam petį maigančios Kelės delno. — Bet kodėl nekalbi apie 
tai, pupa, kad visiems tiems vyrukams kas nors įsakinėja? 

Jis pasisuko ant kėdės, apsikabino Kelę per liemenį ir pabu- 
čiavo į pilvą. 

— Tie vyrukai, — aiškino jis, — net tokie kaip tas šūdžius Ma- 
ripoza, — jie visi turi vykdyti kieno nors įsakymus. Jeigu jo drau- 
gužis Alas Kaponė lieps jam prišikt į skrybėlę, jis taip ir padarys. 
Visi kiti irgi turi daryti tai, kas jiems liepiama. O štai aš... — jis 
patraukė Kelę atgal per ištiestos rankos ilgį. — Aš, velniai rautų, 
darau, ką noriu. Ir niekas - nei Džuzepė Maripoza, nei Alas Ka- 
ponė, nei dar kas nors — neįsakinėja, ką man daryti. 

— Taip. — Kelė perbraukė pirštais Lukai per plaukus. — Bet 
tu neprieini prie didžiųjų pinigų, Luka. Visas stambus grobis 
atitenka kitiems. 

— Kas tau pasidarė?! - pyktelėjo Luka. - Gal aš tavim nesirū- 
pinu? Gal neperku tau gražių drabužių, prašmatnių papuošalų, 
nemoku už tavo butą, neduodu tau pinigų išlaidoms? 

Nelaukdamas atsakymo jis vėl kibo į kiaušinienę. 

— Tu nuostabus ir pats tai žinai, — tarė Kelė bučiuodama jam 
į petį. — Juk žinai, kad myliu tave, mažuli. 

— Liepiau tau nevadinti manęs mažuliu. Man tai nepatinka. 

Luka padėjo šakutę ir šyptelėjo Kelei. 

— Mano vyrai šaipysis man už nugaros, jei išgirs tave vadi- 
nant mane mažuliu, supranti? 

— Suprantu. Aš tik pamiršau, Luka. 

Ji prisipylė puodelį kavos, atsisėdo priešais jį ir ėmė žiūrėti, 
kaip jis valgo. Netrukus atsistojo, paėmė nuo šaldyklės plastiki- 
nę peleninę, užgesino į ją cigaretę, atsinešė prie stalo ir padėjo 
prie kavos puodelio. Paskui vėl atsistojo, padidino liepsną, prisi- 
degė dar vieną cigaretę ir grįžo prie stalo. 

— Luka, atsimeni, kalbėjomės, kad reikia nupirkti gražių bal- 
dų šitiems namams? Rimtai, brangusis. Miegamasis, galima sa- 
kyti, vienintelis apstatytas kambarys. Galima sakyti, kad visa, ką 
turi šiuose namuose, — tai didžiulė lova. 

Luka baigė valgyti. Pažiūrėjo į Kelę, bet nieko neatsakė. 

— Galėtume gražiai apstatyti šiuos namus. „Sears“ kataloge 
mačiau gražų svetainės komplektą. Mums jis idealiai tiktų. Ži- 
nai, — mostu aprėpdama visą namą pridūrė, — galėtume paka- 
binti ant langų užuolaidas... 

— Man šis namas patinka toks, koks yra, — pertarė ją Luka. — 
Jau sakiau tau. 

Jis išsitraukė cigaretę iš Kelės pakelio ir prisidegė degtuku, 
kurį uždegė į virtuvės sieną. 

— Nepradėk nuo pat ryto. Nesikabink prie žmogaus, Kele. 
Nespėjom iš lovos išlipt, o tu jau pradedi. 

— Nieko aš nepradedu. — Ji užpyko, išgirdusi verkšlenantį 
savo balsą. — Nieko aš nepradedu, — pakartojo garsiau. — Aš tik 
mėginu tau pasakyti, kad gyvenimas keičiasi. Jis negali amžinai 
likti toks pat. 

— Tikrai? — paklausė Luka nukratydamas cigaretės pelenus. — 
Apie ką čia kalbi, pupa? 

Kelė atsistojo, nuėjo nuo stalo ir atsišliejo į viryklę. 

— Tu neapstatai šitų namų, Luka, nes iš esmės gyveni su mo- 
tina. Nakvoji pas ją dažniau negu čia. Nuolatos ten valgai. Atro- 
do, tarsi vis dar su ja gyventum. 

— O koks tau skirtumas, Kele? — Luka suspaudė viršunosę. — 
Kas tau darbo, kur aš nakvoju ir valgau? 

— Taip ilgiau nebegalima. 

— Kodėl? — paklausė Luka. — Kodėl gi taip ilgiau nebegalima? 

Kelė pajuto, kad tuoj apsiverks, tad nusisuko nuo Lukos, 
priėjo prie lango ir pažvelgė į žvyruotą keliuką priešais namą ir 
mišką už jo. 

— Visa, ką turi šiuose namuose, — tai didžiulė lova, — pakar- 
tojo jinai vis dar žiūrėdama pro langą. Iš balso galėjai pamanyti, 
kad kalbasi su savim. Ji išgirdo Luką atitraukiant kėdę nuo stalo, 
kai atsigręžė, jis gesino cigaretę į peleninę. 

— Kartais man atrodo, kad šitie namai tau vien slėptuvė ir 
vieta gulėti su savo kekšėmis. Ar ne tiesa, Luka? 

— Nesiginčysiu. - Luka pastūmė peleninę per stalą. - Grįžtu 
į lovą. Gal kai pabusiu, būsi geresnės nuotaikos. 

— Nesu prastos nuotaikos, — paprieštaravo Kelė. 

Ji nuėjo jam iš paskos ir žiūrėdama, kaip jis lipa laiptais į 
viršų, sušuko pavymui: 

— Beje, kiek kekšių turi? Man tiesiog smalsu, Luka. Smal- 
su, ir tiek. 

Jis neatsakė. Kelė laukė. Išgirdo, kaip nuo jo svorio sugirgž- 
da, sustena čiužinys. Rūsyje krosnis atgijo ir kelis kartus sudeja- 
vo; netrukus sušnypštė ir sugargaliavo radiatoriai. 

Kelė nuėjo į miegamąjį ir sustojo tarpduryje. Luka aukš- 
tielninkas gulėjo lovoje, pasikišęs rankas po galva. Ant naktinio 
stalelio prie lovos stovėjo vandens stiklinė ir juodas telefonas; ra- 
gelis buvo nukeltas ir užmestas ant disko. Luka spoksojo į lauką, 
kur vėjas čaižė medžius ir švilpė palei langą. 

— Tik nepradėk, Kele, dėl Dievo meilės! Dar labai anksti. 

Jinai žiūrėjo į jį - į ilgas, raumeningas rankas, baltas tamsaus 
galvūgalio lentos fone; užklotos kojos rėmėsi į kojūgalį. 

— Aš ir nepradedu, Luka, tik noriu žinoti, kiek kekšių čia 
atsivedi. 

— Kele... — Luka užsimerkė, tarsi norėdamas trumpam pra- 
nykti, paskui vėl atsimerkė. — Žinai, kad tave vieną čia atsivedu, 


lėlyte. Juk žinai. 

— Kaip džiugu! 

Kelė abiem rankomis suėmė chalato apykaklę, paskui įsi- 
kibo į kilpinio audeklo atlapus, tartum bijodama prarasti pu- 
siausvyrą. 

— Tai kur tada barškini kitas savo šliundras? Viename iš tų 
kekšynų miesto pakrašty? 

Luka nusijuokė ir užspaudė delnais vokus. 

— Man patinka ponios Kristal viešnamis Paupio kelyje Man- 
hatane. Žinai jį? 

— Iš kur aš galiu jį žinoti?! — užriko ji. - Ką nori pasakyti?! 

Luka patapšnojo čiužinį šalia savęs. 

— Eikš čia. 

— Ko? 

— Sakiau, eikš. 

Kelė dirstelėjo per petį į laiptus, pro jų aikštelės langą — pro 
jį matė žvyruoto keliuko galą, tuščią kelią ir mišką abipus jo. 

— Žiūrėk, kad man nereiktų sakyti dar kartą! — įspėjo Luka. 

— Dėl Dievo meilės, Luka... — atsiduso Kelė. Ji atsisėdo ant 
lovos šalia jo, nepaleisdama iš rankų chalato atlapų. 

— Paklausiu dar kartą ir noriu išgirsti atsakymą, — tarė Luka. — 
Kas tas studenčiokas, apie kurį kalbėjai „Džuko užeigoj? 

— Tu vėl... Aš juk tau sakiau: niekas. Kažkoks piemengalys. 

Luka viena ranka suėmė ją už plaukų, kilstelėjo kaip lėlę ir 
pasuko veidu į save. 

— Aš tave pažįstu. Žinau, kad čia kažkas daugiau, ir dabar tu 
man pasakysi kas. 

— Luka... — Kelė sugriebė jam už rankos, kad jis nepeštų dar 
labiau. — Tu mano vaikinas, Luka, prisiekiu! Tu man vienintelis! 

Luka smarkiau sugniaužė jai plaukus, o laisvąja ranka užsi- 
mojo, tarsi ketindamas jai suduoti. 

— Nereikia, Luka, maldauju! Aš laukiuosi, ir kūdikis tavo, 
Luka! 

— Tu ką?! — Vyras prisitraukė Kelę arčiau savęs. 

— Aš nėščia, — nebetramdydama ašarų atsakė ji. — Kūdikis 
tavo, Luka. 

Luka paleido merginą, nukorė kojas ant grindų ir sustingo, 
įsmeigęs akis į sieną. Paskui panarino galvą. 

— Luka... — tyliai tarė Kelė paliesdama jam nugarą. Jis atšoko 
nuo jos. — Luka... — pakartojo jinai. 

Luka nuėjo prie spintos ir grįžo vartydamas juodą bloknotė- 
lį. Radęs, ko ieškojo, atsisėdo ant lovos krašto priešais Kelę. 

— Pakelk, — tarė galvos mostu rodydamas į ragelį. — Noriu, 
kad paskambintum šiuo numeriu. 

— Kodėl, Luka? Kodėl nori, kad kažkam skambinčiau? 

— Tu jo atsikratysi, — pareiškė jis ir padėjo juodąjį bloknotėlį 
ant lovos priešais ją, žiūrėdamas, ką ji darys. 

Kelė šastelėjo tolyn nuo bloknotėlio. 

— Ne. Negaliu to padaryti, Luka. Mudu abu degsim pragare. 
Tikrai negaliu. 

— Kvaiša tu prakeikta! Mudu ir taip degsim pragare. 

Jis paėmė telefono aparatą nuo naktinio stalelio ir metė jį 
ant lovos Kelei prie kojų. Mikrofonas nukrito nuo kabliuko; 
Luka padėjo jį atgal. Jis pakėlė aparatą ir atkišo jai. 

— Surink tą numerį. 

Kelė papurtė galvą. Jis metė telefoną į ją. 

Kelė suspigo — daugiau iš baimės negu skausmo — ir vėl šas- 
telėjo atgal. 

— Aš to nedarysiu! — suriko ji nuo lovos krašto. 

Luka padėjo telefoną atgal ant naktinio staliuko. 

— Tu jo atsikratysi, — pasakė ramiai iš kitos lovos pusės. 

— Ne! - suspigo Kelė atsiklaupdama ir mesdamasi link jo. 

— Ne? — Luka užšoko ant lovos ir nubloškė ją ant grindų. 

Kelė nuskuodė į kambario kampą ir sukliko: 

— Neatsikratysiu, Luka! Eik tu šikt! Aš to nedarysiu! 

Luka pakišo vieną ranką jai po kojomis, kitą — po pažastimis 
ir pakėlė. Jinai ėmė tvatinti jį per krūtinę ir veidą, bet jis ne- 
kreipdamas dėmesio nunešė ją prie laiptų ir metė žemyn. 

Nuo laiptų aikštelės Kelė išrėkė keiksmų tiradą. Ji nesusižei- 
dė. Tiesa, trenkėsi galva į laiptų statramstį, gėlė abu kelius, bet 
žinojo, kad nieko rimta neatsitiko. Ji suspigo į laiptų viršų: 

— Tu esi niekingas šunsnukis italpalaikis, Luka! 

Brazis žiūrėjo į ją, susmukusią laiptų aikštelėje. Ji užstojo 
nugara langą, tad jo veidas skendėjo šešėlyje. Jis atrodė visai ne 
toks kaip paprastai. Rūsyje vėl užriaumojo krosnis ir visas namas 
sudrebėjo. 

— Nori žinoti apie tą studenčioką? — paklausė Kelė. Jos chala- 
tas prasiskleidė. Ji vargais negalais atsistojo, susisiautė standžiau 
ir surišo diržą tvarkinga kilpa. — Jis — Tomas Heigenas. Žinai, 
kas jis toks? 

Luka nieko neatsakė — žiūrėjo į ją ir laukė. 

— Vito Korleonės sūnus, — paaiškino jinai, — ir aš leidau jam 
mane padulkinti, nors jau žinojau, kad laukiuosi nuo tavęs. Ką 
apie tai manai, Luka? 

Šis tik linktelėjo galva. 

— Ką dabar darysi? — paklausė ji žengdama laiptais link jo. — 
Juk žinai, kas yra Korleonės, tiesa, Luka? Jūs, italiūkščių bandi- 
tai, visi vieni kitus pažįstate, ar ne? Tai ką dabar darysi? Užmuši 
mane, kai aš nešioju tavo kūdikį? O paskui nudėsi tą Vito Kor- 
leonės sūnų? Stosi į karą su visa Šeima? 

— Jis Vitui ne sūnus, — ramiai atsakė Luka, — bet taip, aš jį 
nudėsiu. 

Jis pradėjo lipti žemyn, bet sustojo. 

— Iš kur tu apskritai žinai apie Vitą Korleonę ir jo šeimą? 

Atrodė, kad jam tik smalsu, tartum visas pyktis staiga būtų 
išgaravęs. 

Kelė palypėjo į viršų. Kumščius buvo sugniaužusi. 

— Kablys man viską papasakojo apie Korleones, — tarė ji ir 
žengė dar vieną žingsnį aukštyn. — Paskui aš pati šiek tiek jais 
pasidomėjau. 

Ant skruosto buvo kraujo, ji nusišluostė. Nesuprato, iš kur 
jis atsirado. 

— Tikrai? — staiga Lukos tonas tapo pašaipus. — Pasido- 
mėjai jais? 

— Tikrai taip. Sužinojau apie juos viską. Ir žinai, ką išsiaiš- 
kinau? Jie nėra tokie galingi, kad negalėtum su jais susigrumti, 

Luka. Ar yra kas kietesnis už tave? Tu galėtum perimti jų terito- 
rijas ir krautis milijonus. 

— Ko gero, taip ir reikės daryti, — atsakė Luka. — Dabar įstū- 
mei mane į tokią padėtį, kad turiu užmušti vieną iš Vito vaikų. 

— O mane? — paklausė Kelė jau nebe taip piktai — ji pajuto 
šiokią tokią baimę. — Užmuši ir mane? 

— Ne, tavęs nežudysiu. 

Jis ėmė lipti žemyn. Judesiai buvo lėti, gremėzdiški, tarsi 
milžiniško kūno svoris lenktų jį prie žemės. 

— Bet primušiu taip, kad niekada nepamirši. 

— Mušk, — paragino Kelė. - Man nusispjaut. Man nė motais. 

Ji atkišo Lukai smakrą, užlipo dar vieną pakopą ir ėmė laukti. 


Eilyn pakėlė paklodę ir žvilgtelėjo po ja. 

— Viešpatie, Soni. Tam daikčiukui reikėtų pastatyti šventyklą 
ir ten jį garbinti! 

Sonis kedeno Eilyn plaukus, užkritusius jai ant nuogo pe- 
ties. Jam patikdavo pirštais pajusti, kokie jie plonyčiai. Juodu 
gulėjo jos lovoje. Buvo vėjuota rudens pavakarė, saulė sunkėsi 
pro žaliuzių plyšius tiesiai į galvūgalio lentą ir dažė kambarį rau- 
donai. Keitlin buvo pas senelę — ten kiekvieną trečiadienį viešė- 
davo iki vakarienės. Eilyn uždarė krautuvėlę valanda anksčiau 
negu paprastai. 

— Kai kurie vaikai mokykloje pravardžiuodavo mane Rim- 
bu, — prisiminė Sonis. 

— Sakai, Rimbu? 

— Taip. Na, žinai, persirengimo kambaryje po kūno kultūros 
pamokų. Jie... 

— Supratau, — pertarė jį Eilyn, — gali neaiškinti. 

Sonis apglėbė Eilyn per juosmenį ir prisitraukė prie savęs. 
Įsikniaubė jai į plaukus ir pabučiavo viršugalvį. 

Eilyn padėjo galvą jam ant krūtinės. Kurį laiką tylėjo, paskui 
pratęsė mintį: 

— Rimtai, Soni, mums reikėtų jį nufotografuoti. Kai papasa- 
kosiu draugėms, manys, kad esu didžiausia melagė visame Niu- 
jorke. 

— Liaukis. Abu žinom, kad tu niekam nieko nepasakosi. 

— Tiesa, — sutiko Eilyn ir ilgesingai pridūrė: — Bet norėčiau. 

Sonis nubraukė jos plaukus sau nuo veido, kad matytų akis. 

— Nenorėtum. Tau patinka paslaptys. 

— Tu ir vėl teisus, — kiek pagalvojusi atsakė Eilyn. — Tikriau- 
siai niekam nepasakosiu, kad guliu su geriausiu jaunėlio brolio 
draugu. 

— Baiminiesi dėl savo reputacijos? 

Eilyn pasivertė ant šono ir pakreipė galvą, kad prisispaustų 
skruostų Soniui prie krūtinės; garbanoti jos plaukai lyg sparnai 
išsiskleidė nuo vieno peties iki kito. Ant tualetinio stalelio gulėjo 
užversta Džimio ir Keitlin nuotrauka. Ji visada užversdavo ją, 
kai būdavo su Soniu — bet tai niekada nepadėdavo. Ji puikiai 
žinojo, kad po juodu kartonu Džimis Gibsonas ką tik pamėtėjo 
į orą savo dukrą. Ištiesęs rankas jis žiūri į džiugų Keitlin veidą ir 
amžinai laukia, kada ji grįš į jo rankas. 

— Gal išties baiminuosi dėl savo reputacijos, — pripažino Ei- 
lyn. — Negerai, kad tau tik septyniolika, bet dar blogiau, kad esi 
italpalaikis. 

— Neatrodo, kad tau tai kliudo. 

— Man ne, bet mano artimieji ne tokie pakantūs. 

— Kaip čia yra, kad kai kurie iš jūsų, mikų, taip baisiai nusi- 
statę prieš italus? 

— Jūs, italai, irgi ne per labiausiai mylit airius, tiesa? 

— Čia skirtingi dalykai, — atsakė Sonis. Jis apglėbė ją per lie- 
menį ir prisitraukė arčiau. — Mes su jumis pešamės, bet nero- 
dom jums neapykantos lyg kokiems padugnėms. O kai kurie iš 
jūsų, airių, žiūri į mus kaip į mėšlą. 

— Mudu ką - surimtėjom? — paklausė Eilyn. 

— Šiek tiek. 

Eilyn kiek apie tai pamąstė. Miegamojo durys buvo užda- 
rytos ir užrakintos; ant viršutinio jų vagio kabojo Sonio švarkas 

ir kepurė, ant apatinio — jos darbiniai drabužiai. Ji įsmeigė akis 
į pilkai rusvą palaidinę ir sijoną, pro uždarytas duris — į virtuvę 
toliau ir raudonų daugiabučio plytų sieną už jos. Iš ten girdėjo 
ponią Falon ant gaisrinių kopėčių dulkinant kilimą ar čiužinį. 
Dunkst dunkst - kažkoks bukas daiktas trankė į minkštą. 

— Manau, - svarstė Eilyn, — daugelis airių nelaiko jūsų bal- 
taisiais, tiesa? Jie žiūri į jus kaip į spalvotuosius — tartum jūs 
priklausytumėt kitai rasei negu visi mes. 

— Tu. irgi taip manai? — paklausė Sonis. — Manai, kad mes 
kitos rasės? 

— Man į tuos dalykus nusispjaut, — atsakė Eilyn. — Aš juk 
guliu su tavim, tiesa? 

Ji pakėlė paklodę ir vėl pažiūrėjo po ja. 

— Ber tu ir didžiulis, Soni! Viešpatie švenčiausias! 

Sonis parvertė Eilyn ant nugaros ir palinko virš jos. Jam pa- 
tikdavo žiūrėti į baltą jos odą — tokią glotnią ir švelnią, į rausvą 
apgamėlį prie šlaunies, kurio niekas kitas nematydavo. 

— Apie ką galvoji, Soni Korleone? - Eilyn žvilgtelėjo žemyn 
ir pridūrė: — Bala nematė. Gali nesakyti — pati matau, ką gal- 
voji. 

Sonis nubraukė plaukus jai nuo veido ir pabučiavo į lūpas. 

— Mes negalim, — tarė jinai. 

— Kodėl? 

— Todėl, kad bus trečias kartas šią popietę! — Eilyn įsirėmė 
delnais Soniui į krūtinę, laikydama jį per atstumą. — Aš senutė, 
Soni. Aš tiek neatlaikysiu! 

— Ką čia tauški?! 

Sonis dar kartą ją pabučiavo ir įsikniaubė jai į krūtis. 

— Negaliu, — tarė Eilyn. — Liaukis! Paskui aš ištisas dienas 
keistai vaikščiosiu. Žmonės pastebi! 

Sonis neklausė. Ji atsiduso, pakštelėjo į skruostą ir išsirangė 
iš po jo. 

— Be to, jau per vėlu. 

Ji išlipo iš lovos, tualetinio stalelio stalčiuje susirado apatinu- 
ką ir jį užsimetė. 

— Gali užsukti Korkas, — paaiškino ir rankos mostu paragino 
Sonį lipti iš lovos. 

— Korkas po pietų neužsuka. — Sonis papureno pagalvę, pa- 
sikišo po galva ir susidėjo rankas ant pilvo. 

— Bet gali užsukti, ir tada mudu įkliūsim į bėdą. 

— Tu tikra, kad Korkas apie mus nenumano? 

— Aišku, ne! Gal su protu susipykai, Soni?! Bobis Korkora- 
nas — airis, 0 aš — jo šventoji sesuo. Jis net neįtaria, kad aš su 
kuo nors myliuosi. — Ji spyrė į čiužinį. —- Kelkis ir renkis! Turiu 
išsimaudyti ir iki šešių parsivesti Keitlin. 

Ji žvilgtelėjo į savo laikrodį ant tualetinio stalelio. 

— O Viešpatie — jau pusė šešių! 

— Varge... — suniurnėjo Sonis. 

Jis atsikėlė, rado prie lovos į krūvą sumestus savo drabužius 
ir ėmė rengtis. 

— Gaila, kad tu tokia senutė. - Jis užsisegė kelnes ir apsivilko 
apatinius marškinėlius. — Antraip, ko gero, imčiau galvoti apie 
rimtus santykius su tavim. 

Eilyn nukabino nuo durų jo švarką ir kepurę, švarką persi- 
metė sau per ranką, kepurę laikė rankoje. 

— Tarp mudviejų tik romaniukas, — tarė ji žiūrėdama, kaip 
Sonis sagstosi marškinius ir segasi diržą. — Korkas niekada neturi 
apie jį sužinoti — nei kas nors kitas. Aš dešimčia metų tau per 
sena, ir baigtas kriukis. 

Sonis paėmė iš jos švarką ir apsivilko, kol ji dėjo kepurę ant 
nepaklusnių garbanų. 

— Sekmadienį vakarieniausiu su gražia mergina, — pranešė jis 
jai. — Šešiolikmete irale. 

— Tai tau gerai, — atsakė Eilyn ir atsitraukė nuo jo per žings- 
nį. - Kuo ji vardu? 

— Sandra. 

Sonis nenuleisdamas akių nuo jos suėmė durų rankeną. 

— Nesugadink jos, Soni Korleone. — Eilyn įsirėmė rankomis 
į šonus ir rūsčiai pažvelgė į Sonį. — Šešiolikmetė per jauna tam, 
ką mudu darom. 

— Ir ką gi mudu darom? — šypsodamas paklausė Sonis. 

— Puikiai žinai, ką mudu darom. 

Eilyn išstūmė jį iš miegamojo į virtuvę, paskui jam įkandin 
nusekė iki lauko durų. 

— Mes tik smagiai leidžiam laiką, — atsakė ji pasistiebdama ir 
pakštelėdama jam į lūpas. — Smagiai leidžiam laiką ir barškina- 
mės, — pridūrė atidarydama jam duris. 

Sonis dirstelėjo į laiptų aikštelę įsitikinti, kad niekas jų ne- 
mato. 

— Kitą trečiadienį? 

— Žinoma. 

Eilyn pamerkė jam akį, uždarė duris ir nepaleisdama ranke- 
nos klausėsi, kaip jis bėga laiptais žemyn. 

— Viešpatie! — tarė prisiminusi, kaip vėlu. 

Ji nuskubėjo į vonios kambarį ir įlipo į vonią dar bėgant 
vandeniui. 


TOMAZINAS ČINKVEMANIS viena ranka pasikasė šoną, 
kita sugniaužė stiklą viskio. Buvo vėlu — jau po trijų nakties; 
jis sėdėjo prie staliuko nišoje priešais Džuzepę Maripozą, Emilį 
Barzinį ir Tonį Rozatą. Emilio ir Tonio jaunesnieji broliai Etorė 
ir Karminas, dar nė trisdešimties nesulaukę vyrai, buvo įsisprau- 
dę šalia Tomazino. Į penktą dešimtį įkopęs Frankis Pentandželis, 
apsižergęs kėdę, sudėjęs rankas ant atkaltės, sėdėjo priešais. Jie 
susirinko „Chez Hollywood“, viename iš Filipo Tataljos klubų 
Manhatano viduryje. Patalpa buvo milžiniška, didžiulė šokių 
aikštelė apstatyta vazonuose augančiomis palmėmis ir papar- 
čiais. Jų staliukas buvo vienoje iš kelių nišų, įrengtų palei sieną 
stačiu kampu į orkestro pakylą. Ant jos muzikantai neskubėda- 
mi krovėsi instrumentus ir šnekučiavosi su dainininke. Ši vilkėjo 
raudona blizgučiais nusagstyta suknele su vos ne bambą siekian- 
čia iškirpte. Ji buvo dirbtinai garbanotų labai šviesių plaukų ir 
tamsių, drumstų akių. Džuzepė pasakojo istorijas; retkarčiais jis 
nutildavo ir kurį laiką spoksodavo į dainininkę — pažiūrėti ji 
galėjo būti jaunesnė negu dvidešimties. 

Maripoza kaip visada buvo išsičiustijęs: rožiniais marškiniais 
balta apykakle ir auksiniu segtuku vietoj kaklaraiščio. Per vidurį 
perskirti sniego baltumo plaukai sudarė ryškų kontrastą juodam 
švarkui ir liemenei. Lieknas vyriškis buvo neseniai sulaukęs še- 
šiasdešimties, nors atrodė jaunesnis. Tomazinas buvo penkiasde- 

šimt ketverių — apžėlęs, dramblotas kerėpla, panašus į išsipuo- 
šusią žmogbeždžionę. Etorė ir Karminas šalia jo atrodė it pora 
liesų vaikiščių. 

Frankis Pentandželis palinko virš stalo. Jis buvo pradėjęs 
plikti, apskrito veido su tankiais antakiais ir ūsais, slepiančiais 
visą viršutinę lūpą; jo balsas, rodės, sklinda iš žvirgždo duobės. 

— Ei, Tomazinai, — tarė jis prasižiodamas ir rodydamas į vie- 
ną iš krūminių dantų, — man atrodo, jis kiauras. 

Visi prie stalo pratrūko juoku. 

— Nori, kad juo pasirūpinčiau? — paklausė Tomazinas. — Sa- 
kyk kada. 

— Ačiū, nereikia, — atsakė Frankis. - Turiu savo dantistą. 

Džuzepė paėmė stiklą ir parodė į dainininkę ant pakylos. 

— Kaip manot, gal man parsivesti ją šiąnakt namo? — paklau- 
sė visų. 

Frankis pasisuko, kad galėtų ją nužiūrėti. 

— Atrodo, man reikėtų pamasažuoti nugarą, — tarė Džuzepė 
ir pamaigė sau petį. — Man čia truputį skauda. 

Visi nusijuokė. 

— Jos vaikinui nepatiks, — atsakė Emilis. Vienoje rankoje jis 
sukiojo kukurūzų viskio stiklą, kurio nepaleido jau visą valan- 
dą, kita timptelėjo stačią marškinių apykaklę ir pasitaisė varlytę. 
Jis buvo gražus vyras; tamsius plaukus šukuodavosi į viršų, kad 
atidengtų kaktą. 

— Kuris iš jų jos vaikinas? — paklausė Džuzepė. 

— Tas mažiukas, — atsakė Karminas Rozatas. — Vyrukas su 
klarnetu. 

— Hmm... - numykė Maripoza. Jis kurį laiką žiūrėjo į klar- 
netininką, paskui staiga pasisuko į Emilį. — Tai ką darysim su 
tuo Korleonių reikalu? 

Emilis atsakė: 

— Nusiunčiau porą savo vaikinų pasikalbėti su Klemen- 
ca ir... 

— Ir vis tiek iš mūsų pagrobta dar viena siunta. — Maripoza 
stvėrė viskio stiklą tartum ketindamas jį į ką nors sviesti. 

— Jie dievagojasi neturį su tuo nieko bendra, — atsakė Emilis 
ir siurbtelėjo burbono žiūrėdamas į Maripozą. 

— Klemencos ar paties Vito darbas, ne kitaip. Vieno iš jų, — 
kalbėjo Džuzepė. — Kieno gi dar? 

— Džo, gal neklausai, ką kalba mūsų paisan*, kandidatuojan- 
tis į merus? Mieste siautėja nusikaltėliai, — tarė Frankis. 

Tomazinas nusijuokė iš jo žodžių. Maripoza žvilgtelėjo į jį, 
paskui į Frankį, nusišypsojo, tada nusijuokė. 

— Fiorelas Lagvardija, tas storas neapolietiškas paršas, gali 
pabučiuoti man į sicilietišką šikną. — Maripoza pastūmė savo 
stiklą. — Kai susidorosiu su Lakončiu, imsiuosi to saldžiakalbio 
šūdžiaus Korleonės. 

Jis nutilo ir nužvelgė visus prie stalo. 

— Korleone ir Klemenca reikia pasirūpinti dabar, kol jie nej- 
gijo tiek galios, kad imtų kelti man rimtą grėsmę. 

Maripoza kelis kartus sumirksėjo — tai išduodavo jį nervi- 
nantis ar pykstant. 

— Jie papirkinėja farus ir teisėjus lyg patrakę. Jeigu organiza- 
cija taip elgiasi, vadinasi, turi rimtų planų. — Jis papurtė galvą. — 
Tik tie jų planai žlugs. 

Etorė Barzinis žvilgtelėjo į vyresnįjį brolį kitapus stalo. Emilis 
vos pastebimai linktelėjo — broliai bendraudavo tokiais gestais. 

— Gal mus apiplėšinėja Tesijas, Džo, — tarė Etorė. 

— Aš prisikasiu iki to Tesijo, — atsakė Maripoza. 

Atsikrenkštė prie Emilio sėdintis Tonis Rozatas. Beveik visą va- 
karą jis tylėjo, tad visi dabar į jį sužiuro. Jis buvo žaliūkas, sportiš- 
kas, raumeningas vyras, tamsių trumpų plaukų ir mėlynų akių. 

— Atleiskite, done Maripoza, bet aš nesuprantu: kodėl mes 
nepriverčiam to menkystos Brazio pasakyti mums, ką žino? 

Frankis Pentandželis niekinamai suprunkštė. 

— Nenoriu prasidėti su Luka Braziu, - bemat atsakė Maripo- 
za. — Girdėjau pasakojimus, kaip į jį kažkas šovė, o jis lyg niekur 
nieko nuėjo. 


* "Tautietis (žr. ). 

Nenustodamas mirksėti jis išlenkė savo viskį ir pridūrė: 

— Nenoriu turėti su juo jokių reikalų. 

Džuzepė tiek pakėlė balsą, kad patraukė muzikantų dėmesį. 
Jie nustojo krapštęsi ir pažiūrėjo į jų pusę, bet tuoj pat susigriebė 
ir vėl ėmė šnekėti. 

Tomazinas atsisagstė apykaklę, atsilaisvino kaklaraištį ir pa- 
sikasė kaklą. 

— Žinau, kur galiu rasti Luką Brazį, — tarė, nutilo ir uždėjo 
delną virš širdies, tarsi staiga pajutęs skausmą. — Agita, — paaiš- 
kino jį stebintiems sugėrovams. — Pažįstu keletą žmogelių, kurie 
turėjo su juo reikalų. Jeigu norit, nueisiu pas jį ir pasikalbėsiu. 

Maripoza kurį laiką įdėmiai žvelgė į Tomaziną, paskui pasi- 
suko į Emilį ir Tonį. 

— Korleonė ir Klemenca... ir Dženkas Abandandas. Sutvar- 
kysiu juos visus dabar, kol dar lengva tai padaryti. Didelę paja- 
mų dalį jie gauna ne iš svaigalų, o iš kitų dalykų, todėl atšaukus 
sausąjį įstatymą jie mums pridarys bėdų. 

Jis vėl papurtė galvą leisdamas suprasti, kad šito nebus. 

— Man reikia jų verslų, tarp jų ir Vito alyvuogių aliejaus pre- 
kybos. Kai šitas mėšlas su Lakončiu baigsis, reikės imtis jų. 

Maripoza pasisuko į Frankį Pentandželį. 

— Pažįsti Vitą. Dirbai su juo prieš tapdamas, kas esi, tiesa? 

Frankis užsimerkė ir šiek tiek pasuko galvą nenoromis paro- 
dydamas, kad nenusiteikęs kalbėti šia tema. 

— Aišku, pažįstu Vitą. 

— Ir tuo nesidžiaugi? 

— Vitas — pasipūtęs šunsnukis. Riečia nosį, tarsi būtų ge- 
resnis už mus visus. Tas kvailys tariasi esąs italų Vanderbiltas* 
ar dar koks šiknius. — Frankis pamaišė viskį pirštu. — Negaliu 
jo pakęsti. 

— Gerai! — Maripoza plojo delnu per stalą užbaigdamas šią 
temą ir pasisuko į Tomaziną. — Aplankyk tą išgamą Luką Brazį, 


* Cornelius Vanderbiltas (1794—1877) - JAV verslininkas, susikrovęs turtus iš lai- 
vybos ir geležinkelių, vienas turtingiausių amerikiečių istorijoje (vert. past. ). 


II4 + ED FALCO 


bet pasiimk kartu porą vyrų. Man nepatinka pasakojimai, ku- 
riuos girdžiu apie tą bastardo*. 

Tomazinas timptelėjo apykaklę ir pasikasė petį po apatinių 
marškinių petnešėle. 

— Aš tuo pasirūpinsiu, — tarė jis. 

Džuzepė parodė į Karminą ir Etorę. 

— Matot? Jums, vaikinai, yra ko pasimokyti. — Jis iš naujo 
prisipylė kanadietiško viskio. — Emili, padaryk man paslaugą. 
Eik šnektelk su tuo mažyliu klarnetininku. — Jis pamojo į kitą 
stalo pusę. — O tu, Karminai, atvesk čia tą mergšę. — Visiems 
kitiems tarė: — Gerai, vaikinai. Raskit kokį užsiėmimą. 

Kol kiti skirstėsi, Džuzepė gurkšnojo iš savo stiklo, žiūrėda- 
mas, kaip klarnetininkas išeina pro duris su Emiliu. Karminas 
kalbėjosi su dainininke raudona blizgučiais puošta suknele — ši 
dairėsi per petį, kur ką tik buvo jos vaikinas. Karminas dar kaž- 
ką jai pasakė. Kai ji pažvelgė į stalo pusę, Džuzepė pakėlė stiklą 
ir nusišypsojo. Karminas uždėjo ranką merginai ant liemens ir 
nusivedė per salę. 


Donis O'Rurkė laukė po žalia „Padžio baro“ stogine. Stai- 
ga prasidėjusi liūtis plovė šaligatvį, lietaus vandens upeliukas 
šniokštė palei šaligatvio kraštą ir kriokliais krito į kanalizacijos 
angą, kuri sparčiai kimšosi laikraščiais ir šiukšlėmis. Jis nusiėmė 
katiliuką ir nubraukė vandens karoliukus. Kitapus gatvės dvi 
senyvos moterys su rudais popieriniais maišais rankose šneku- 
čiavosi tarpduryje, o joms už nugarų vaikas lakstė laiptais aukš- 
tyn žemyn. Viena iš tų moterų žvilgtelėjo į jo pusę, bet tuoj pat 
nusuko akis. Atrodė, kad vos prieš kelias minutes švietusi saulė 
triumfuodama pasirodys vėl, kai tik praslinks lietaus debesys. 
Pamatęs jaunesnįjį brolį po juodu skėčiu išlendant iš už kampo 
ir ristele prisiartinant prie jo, Donis įsisprendė į šonus ir pasi- 
sukęs į jį tarė: 


* Šunsnukį (7. . 


KORLEONIŲ ŠEIMA + IIS 


— Tu pavėluotum į savo paties laidotuves. 

Po stogine pasislėpęs nuo lietaus Vilis O'Rurkė suskleidė ir 
nupurtė skėtį. Buvo per porą pirštų žemesnis už brolį ir toks 
liesas ir gležnas, koks Donis stambus ir tvirtas. Vaikystėje ir jau- 
nystėje Vilis buvo ligotas ir tik dabar, sulaukus trisdešimties, jo 
sveikata palyginti pasitaisė, nors vis dar užsikrėsdavo bemaž vi- 
somis siaučiančiomis ligomis — o jos amžinai siautė. Septyneriais 
metais už Vilį vyresnis Donis buvo jam ne vien brolis, bet ir 
tėvas — kaip ir jauniausiajam, dar nė trisdešimties neturinčiam 
broliui Šonui. Jų tėvai buvo girtuokliai ir per juos vaikų gyveni- 
mas buvo kančia, kol vieną naktį penkiolikmetis Donis padarė 
galą mušimams ir patyčioms: jis taip apkūlė senį, kad šis atsi- 
dūrė ligoninėje. Po šio įvykio niekada nekildavo klausimas, kas 
namuose viršiausias. Nei Šonas, nei šeimos pagrandėlis Kelė nie- 
kada neidavo miegoti su mėlynėmis, alkani — Doniui ir Viliui 
anksčiau taip nutikdavo nuolat. 

— Man juk reikėjo grįžti skėčio — sakysi, ne? — teisinosi Vi- 
lis. — Juk žinai, kaip lengvai aš peršąlu. 

Jis pasikabino skėtį ant rankos. 

Jiems už nugarų iš „Padžio baro“ išsišiepęs iki ausų išėjo Šo- 
nas. Vyrukas visada šypsodavosi. Jis vienintelis iš jų trijų buvo 
gražus, mat paveldėjo dailius motinos bruožus. 

— Verčiau eik į vidų, — patarė jis Doniui. - Rikas Donelis ir 
Koras Gibsonas tuoj nudės vienas kitą dėl kažkokio nieko, įvy- 
kusio prieš dvidešimt metų. Dievuliau, jeigu tuoj pat neužeisi, 
netrukus prasidės šaudymas. 

— Tuoj ateisim, — atsakė Donis. — Eik įpilk visiems dar po 
vieną. 

— Kurgi ne, — atsakė Šonas. — Jiems to tik ir trūksta — dar po 
vieną taurelę. 

Jis grįžo į barą. Broliai Donis ir Vilis O'Rurkės garsėjo kaip 
abstinentai. Šonas retkarčiais išlenkdavo taurelę, bet ne daugiau. 
"Tačiau Kelė paveldėjo tėvų polinkį svaigalams, ir Donis su bro- 
liais nieko negalėjo padaryti. Niekas jos nebegalėjo suvaldyti, kai 


sulaukusi šešiolikos tapo gražuole. 

— Kalbėsiu aš vienas, — pareiškė Donis. 

— Tarsi kada nors buvo kitaip. 

— Turi ginklą? 

— Be abejo. — Vilis palietė pistoletą, kurį nešiojosi po švar- 
ku. —- Manai, man jo prireiks? 

— Ne. Tik dėl visa pikta. 

— Man vis tiek atrodo, kad tu išprotėjai. Manau, esi pasiry- 
žęs žūtbūt mus pražudyti. 

— Man nė motais, ką tu manai, — atkirto Donis. 

Bare Donis užtraukė užuolaidas virš veidrodinio stiklo lan- 
gų ir užrakino duris, o Vilis prisėdo šalia vyrų, įsitaisiusių prie 
baro. Rikas Donelis ir Koras Gibsonas jau juokėsi ir plekšnojo 
vienas kitam per nugarą. Donis žiūrėjo, kaip jie taškydami į ša- 
lis putas susidaužia bokalais, paskui keliais gurkšniais išmaukia 
alų ir nusijuokia, o kiti jiems pritaria. Ginčas laimingai išsi- 
sprendė ir visi lengviau atsiduso, ypač Riko brolis Bilis, sėdintis 
kitapus baro. Keturiasdešimtmetis Rikas buvo keleriais metais 
vyresnis už Bilį, bet juodu buvo tokie panašūs, kad galėjai pa- 
laikyti dvyniais. Bilis išsitraukė ranką iš kišenės ir gurkštelėjo 
alaus. Pitas Meris ir Mažylis Stivis Dvajeris sėdėjo prie baro 
priešais veidrodžius ir gėrimų lentynas. Tada prie jų prisidėjo 
santykius su Riku Doneliu išsiaiškinęs Koras Gibsonas ir atsi- 
sėdo šalia Merio. Penkiasdešimtmetis Pitas tarp jų buvo senis. 
Visą gyvenimą jis su pertraukomis dirbo uosto kroviku, tad jo 
rankos panėšėjo į patrankas. Palyginti su juo, priešais sėdintis 
Mažylis Stivis Dvajeris atrodė kaip berniukas iš bažnyčios cho- 
ro. Prašmatnų kostiumą vilkintis, getrais mūvintis, ginkluotas 
juoda lakuota kuoka, kurią laikė už bumbulo pavidalo ranke- 
nos kaip džentelmenas lazdelę, Koras Gibsonas geriausiai iš jų 
visų atitiko airių gangsterio įvaizdį. 

— Vyručiai! - sukdamas prie baro šūktelėjo Donis. 

Praeidamas pro Bilį Donelį jis patapšnojo šiam per petį. Kai 
atsistojo prie baro, kad visi galėtų jį matyti, suglaudė delnus tar- 
si maldai ir progiesmiu iškilmingai prašneko: 

— Šią skausmo valandą susirinkome visi tam... 

Kai visi ėmė kvatoti, kaip jis ir tikėjosi, pasinaudojęs proga 
prisileido bokalą alaus. 

— Tėvas O'Rurkė, — tarė Koras Gibsonas pabarbendamas 
kuoka į baro viršų. — Sakysite mums kalbą, tėve O'Rurke? 

— Jokių kalbų nebus, — atsakė Donis gurkštelėdamas lašelį 
alaus. 

Visi žinojo, kad jis negeria, bet, matyt, įvertino šį draugišką 
gestą, kurį jis parodė laikydamas bokalą rankoje ir apsimesda- 
mas geriąs. 

— Klausykit, vyručiai, — tarė jis. — Pirmiausia žinokite: su- 
kviečiau visus į „Padžio barą“ ir gaišinu jus atitraukdamas nuo 
reikalų ne todėl, kad noriu iš jūsų pinigų. 

— Tai ką mes čia veikiam? — paklausė Koras. — Tik nesakyk 
man, kad bėgi iš mūsų, nes iškėlei savo kandidatūrą į miesto 
tarybos narius, Doni. 

— Ne, — atsakė Donis, — niekur aš nebėgu, Korai... — bet argi 
ne tai svarbiausia? 

Jis pažvelgė į vyrų priešais veidus. Visi tylėjo, laukė, ką jis 
pasakys toliau. Pastato sieną plakančio lietaus garsas sumišo su 
palubėje kabančių ventiliatorių šnaresiu. 

— Argi ne tai svarbiausia? — pakartojo jis, nes jam patiko, 
kaip skamba tie žodžiai. — Esu čia todėl, kad niekur nesiren- 
giu bėgti. Atėjau čia patikėti jums, mano gerbiami kolegos, 
savo planų. Jau kalbėjausi su Pitu Meriu, broliais Doneliais, 
persimečiau vienu kitu žodžiu su jumis visais. — Jis mostelėjo 
bokalu į kiekvieno prie baro sėdinčio vyro pusę. — Visi žino- 
te, ką manau, — pakeldamas balsą kalbėjo toliau. — Atėjo me- 
tas parodyti tiems italpalaikiams, kurie vieną po kito atėmė iš 
mūsų verslus, kol visa, kas liko mums, — vien bjaurūs darbai, 
kurių jie patys nenori, ar darbeliai, kurių jie kol kas iš mūsų 
neatėmė. Atėjo laikas parodyti jiems, ko esam verti, ir taip iš- 
spardyti šiknas italiūkščiams, kad jie dingtų iš mūsų rajonų 
atgal į savuosius. 

Vyrai prie baro sėdėjo rimti, nudelbę akis į savo bokalus arba 
įsmeigę tuščius žvilgsnius į Donį. 

— Klausykit, — kalbėjo toliau Donis, pamiršęs visas įmantrias 
frazes. — Mes įsileidom Luką Brazį, Pirą Klemencą ir visus ki- 
tus italpalaikius į savo rajonus, leidome jiems perimti iš mūsų 
skaičių loteriją, azartinius lošimus, kekšynus, svaigalus - žodžiu, 
viską. Jie tai padarė skaldydami galvas ir sukišdami po žeme ke- 
lis vyrukus, tokius kaip Teris O'Banionas ir Kasikas Maklinas. 
O mes visi žiūrėjom į tai pro pirštus. Mes nenorėjom skerdynių 
ir tikėjomės vis dar gerai gyvensią. Bet aš jums sakau: tie ital- 
palaikiai, kad juos kur velnias, nebus patenkinti, kol neperims 
į savo rankas visko šiame mieste. Štai ką sakau: jeigu norime 
išsaugoti savo verslo dalį, nebegalime toliau sėdėti sudėję rankas, 
turime parodyti jiems, kad esame pasiryžę su jais grumtis. 

Donis nuščiuvo, paskui kitiems tylint prabilo vėl: 

— Aš ir mano broliai ketiname susigrumti su Luka Braziu ir 
jo vyrais. Mes pasiryžę tai padaryti, — tarė jis ir pastatė bokalą 
ant baro. 

Koras Gibsonas dusyk trinktelėjo kuoka į grindis; kai visi į jį 
pasisuko, mostelėjo į Donio pusę. 

— Bet tie italpalaikiai — ne vien Brazis ir Klemenca ar net 
Vitas Korleonė, — prakalbo jis. — Tai Maripoza, Rozatai, Barzi- 
niai ir net tas kiaulė Alas Kaponė Čikagoje. Tų italų šunų — visa 
armija, Doni. Štai kas svarbiausia. 

— Nesakau, kad stosim į kovą su visu sindikatu, — atsakė Do- 
nis atsilošdamas ir atsiremdamas alkūnėmis į gėrimų lentyną, 
tarsi ruoštųsi ilgai diskusijai. — Bent jau kol neturim tikros orga- 
nizacijos. Sakau štai ką: mes su broliais norim Lukos Brazio da- 
lies, konkrečiai — jo skaičių loterijos. Mes norim, kad jo statymų 
rinkėjai dirbtų mums, norim perimti iš jo visą šį verslą. 

— Bėda ta, kad už Lukos Brazio stovi Džuzepė Maripoza, — 
pakėlęs akis nuo savo gėrimo įsiterpė Pitas Meris. — Jei susi- 
remsi su Braziu, turėsi susiremti ir su Maripoza, o jei prasidėsi 
su Maripoza, kaip sakė Koras, gausi turėti reikalų su Rozatais, 
Barziniais, Cinkvemaniu ir visais kitais. 

— Bet Maripoza neremia Brazio! - sušuko Vilis palinkdamas 
virš baro prie Merio. — Tai ir svarbiausia. Jo ničniekas neremia. 

Donis net nepažiūrėjo į Vilį. Jis palaukė, kol brolis baigs, 
tada prašneko, lyg šis nebūtų ištaręs nė žodžio. 

— Mes girdėjom, kad Brazis veikia vienas. Jo neremia nei 
Maripoza, nei dar kas nors. — Jis linktelėjo Mažyliui Stiviui. Kiti 
irgi pasisukę sužiuro į vaikiną, tartum tik dabar pastebėję, kad 
jis Čia. 

— Kurį laiką buvau susidėjęs su Soniu Korleone ir kai ką nu- 
girdau. Sprendžiant iš kalbų, Luka veikia savarankiškai. Niekas 
jo neremia. Negana to, girdėjau kalbų, kad Maripoza tik apsi- 
džiaugtų, jei Luką kas nukeptų. 

— Kodėl? — neatitraukdamas akių nuo savo gėrimo paklausė 
Pitas Meris. 

— Smulkmenų nežinau, — atsakė Stivis. Jam jau šiek tiek py- 
nėsi liežuvis. 

— Paklausykit, — stojusią tylą pertraukė Rikas Donelis. — Aš 
dirbu su O'Rurkėmis, mano brolis taip pat. Tie italpalaikiai — 
bailiai. Jeigu porą jų pavaišinsim kulka į kaktą, kiti tuoj pat 
spruks į krūmus. 

— Jie ne bailiai, — paprieštaravo Mažylis Stivis. — Gali tai 
pamiršti. Bet aš pritariu: baisi gėda, kad mes šitaip leidžiamės 
stumdomi tų italiūkščių. Aš daugiau su tuo nesitaikstysiu. 

Galiausiai prasižiojo Bilis Donelis — visą laiką jis sėdėjo atsi- 
lošęs, susidėjęs rankas ant krūtinės, tarsi žiūrėdamas kiną. 

— Luka Brazis net ir vienas yra grėsmingas priešininkas. Tas 
vyras — tikras pabaisa, ir jei mėgintume su juo susidoroti, būtu- 
me ne pirmi tokie. 

— Taigi dabar pasukime galvas dėl to Lukos Brazio, — tarė Do- 
nis. — Sakau, gal eikime prie reikalo? Kai imsime medžioti Luką, 
veikiausiai mums visiems pasidarys karšta. Jeigu laikysimės išvien 
ir parodysim truputį airiško ryžto, apspardysim tiems italpalai- 
kiams šiknas ir parodysim, ko esam verti. Ką pasakysit? Ar mums 
su broliais reikės veikti vieniems, ar jūs, vaikinai, mus palaikysit? 

— Aš jus palaikysiu, — nedvejodamas atsakė Mažylis Stivis. 

— Mes jus palaikysim, — už save ir brolį atsakė Rikas Donelis. 


Jis kalbėjo aiškiai ir ramiai, nors entuziazmu gal ir netryško. 

— Be abejo, — pritarė ir Koras Gibsonas. — Kad aš prasmeg- 
čiau skradžiai, jei kada vengčiau peštynių. 

Pitas Meris vis dar neatitraukė akių nuo alaus bokalo; visi 
kiti pasisuko į jį laukdami jo žodžio. Kai tyla pernelyg ilgai už- 
truko, Donis paklausė: 

— O tu, Pitai? Kaip tu nusistatęs? 

Pitas atplėšė žvilgsnį nuo alaus, pažiūrėjo pirma į Šoną, pas- 
kui į Vilį, o galiausiai į Donį. 

— O kaip tavo sesuo Kelė, Doni O'Rurke? — paklausė jis. — 
Ar nepasikalbėjai su ja apie tai, kad nederėtų prasidėti su tokiais 
kaip Luka Brazis? 

Kambaryje dabar buvo girdėti vien garsiai šniokščiantis vėl 
prapliupęs lietus. Atsitrenkęs į stoginę jis upeliais tekėjo gatve. 

— Apie kokią seserį čia kalbi, Pitai? — atsakė Donis. - Mano 
namuose negyvena jokia Kelė. 

— A... — tarstelėjo Pitas. Jis, rodės, kiek pamąstė, tada moste- 
lėjo bokalu į Donio pusę. — Verčiau krisiu grumdamasis kartu su 
saviškiais negu bučiuodamas subinę kokiam italpalaikiui. — Tada 
pakėlė bokalą aukščiau ir pasiūlė tostą: — Už tai, kad susigrąžin- 
tume savo rajonus! | 

Visi vyrai, net Donis, kilstelėjo stiklus ir išgėrė su juo. Tuo 
iškilmės baigėsi: vyrai toliau gėrė ir ramiai šnekučiavosi. 


DONIS PAŽVELGĖ nuo plokščio toliu dengto stogo į siaurą 
akligatvį, skiriantį Lukos Brazio namą nuo mažesnio sandėlio už 
jo. Sandėlio stogas buvo užgriozdintas medinėmis dėžėmis; gera 
dešimtis vyrų išlįsdavo pro grandine prirakintas, kad neužsida- 
rytų, duris su dėžėmis ant pečių ir vėl pro jas dingdavo. Doniui 
už nugaros bėgiais virš Trečiojo aveniu pralėkė traukinys; ratų 
barškesys, cypimas, variklio ir bėgių gausmas atsimušė nuo pas- 
tatų, tarp kurių lyg tuneliu važiavo traukinys. 

— Velniai rautų, — tarė Donis priėjusiam iš už nugaros Vi- 
liui, — atrodo, ten vyksta visas suvažiavimas. 

Jis stumtelėjo Vilį atgal link stogo vidurio, kad nepamatytų 
darbininkai. 

— Kas ten vyksta? — paklausė Vilis. 

— Iš kur man žinoti? —- Donis pakėlė laužtuvą, gulintį prie užda- 
rytų stogo durų, ir užsimetė ant peties. — Kur, po velnių, Šonas? 

— Stovi „ant zegso“, — atsakė brolis. 

— Kurių galų? Rupūs miltai, Vili, nejaugi kiekvieną kartą tu- 
riu sakyti tau, ką daryti?! Eik atsivesk jį. 

— Gal pirma reikėtų pažiūrėti, ar pavyks išlaužti šitą spyną? 

Donis įkišo laužtuvą tarp spynos ir staktos ir atplėšė varčią. 

— Eik ir pakviesk jį, - įsakė. 

Jis stebėjo Vilį, tipenantį prie juodų riestų gaisrinių kopė- 
čių galų. 

Donio niekados nenustojo stebinti ir gal net šiek tiek bau- 
ginti brolio gležnumas. Vilis toli gražu nebuvo silpnas — bent 
jau tada, kai reikėjo. O prireikus jis buvo, ko gero, kiečiausias iš 
brolių. Negali sakyti, kad jis nebijojo nieko. Galbūt, dingrelėjo 
Doniui, išsigąsdavo net greičiau negu Šonas. Užtat buvo gero ai- 
riško būdo: lėtai užsidegdavo, bet tada jau negalėdavai jo sutram- 
dyti. Vilis niekada nevengė pavojų ar priešininkų ir iš sunkiausių 
padėčių sukdavosi pats vienas. Daugybę kartų grįžo iš mokyklos 
sumuštas ir kaip įmanydamas tai slėpdavo, kad nesužinotų Donis 
ir nepriluptų mušeikos. Dabar Donis žiūrėjo, kaip brolis atsi- 
klaupia ant stogo krašto ir pažvelgia žemyn į kopėčias, ir jam 
buvo neramu, kad pakilęs smarkus vėjas gali jį nupūsti. 

Pagaliau Šono galva pasirodė virš stogo; Donis pakėlė akis į 
virtinę aukštai kabančių retų, greitai tamsėjančių debesų. 

- Jau po šešių, — pažiūrėjęs į laikrodį tarė Šonui ir Viliui, kai 
tuodu priėjo prie jo, stovinčio šalia stogo durų. 

— Jis niekad nepareina anksčiau septynių, — tarė Šonas. — 
Bent jau per tą laiką, kol jį sekiau. 

— Turim marias laiko, — atsakė Vilis. 

— Varge... — suniurnėjo Šonas, apglėbė save ir patapšnojo sau 
per pečius. 

— Šalta? — paklausė Vilis. 

— Baisu, — atsakė Šonas. — Baigiu prišikt į kelnes. O tau ne- 
baisu? 

Vilis susiraukęs į jį pažiūrėjo, paskui metė išraiškingą žvilgs- 
nį į Donį. 

Šis trinktelėjo Šonui per pakaušį. 

— Kada tu suaugsi? 

— Aš jau suaugau, - atkirto Šonas. — Tik man velniškai baisu. 

Šonas nusismaukė žemiau ant kaktos juodą megztą kepurę ir 
pasistatė iki pat viršaus užsegto odinio švarko apykaklę. Drabužis 
buvo sutrūkinėjęs, susiglamžęs. Šono veidas, tarsi įrėmintas švar- 
ko ir tamsios kepurės, atrodė rausvas ir glotnus lyg mergaitės. 

Donis palietė Šonui už diržo užkišto pistoleto rankeną. 


— Nešaudyk iš to daikčiuko nesitaikęs — girdi, ką sakau, Šonai? 

— O varge, jau šimtąjį kartą, — atsiduso Šonas. — Girdžiu, 
girdžiu. 

Donis suėmė Šoną už pečių ir papurtė. 

— Neužsimerk ir nespausk gaiduko tikėdamasis į ką nors pa- 
taikyti, nes gali lygiai taip pat suvaryti kulką į mane kaip ir į 
Luką. 

Šonas pavartė akis; kai Vilis čiupo jį už sprando, atrodė nu- 
stebęs. 

— Klausyk, ką sako tau Donis! — mokė Vilis. — Jeigu netyčia 
pašausi Donį, aš tave pašausiu tyčia, o jeigu pataikysi į mane, 
mažasis mulki, nudėsiu, kad tave kur velniai! 

Šonas sunerimęs pažvelgė į savo brolius, paskui visi trys nu- 
sijuokė, kai Šonas pagaliau suprato, kad Vilis iš jo šaiposi. 

— Eime, — paragino Donis, per petį pridūrė Šonui: — Tik 
daryk taip, kaip mes tau liepsim. 

Namo laiptinė trenkė actu. Gelstantys sienų dažai buvo apsi- 
laupę, laiptai dengti sutrūkinėjusiu, suplyšusiu linoleumu. Me- 
diniai turėklai platūs, glotnūs, apvalūs stulpeliai išdėstyti nevie- 
nodais tarpais. Kai jie įėję uždarė stogo duris, atsidūrė niūrioje 
tamsoje; nežinia kokia šviesa sklido vien tik iš laiptų aikštelės 
apačioje. 

— Kas čia smirda? — paklausė Šonas. 

— Iš kur mums žinoti? — atšovė Vilis. 

— Dvokia kažkokiu šūdinu valikliu, — atsakė Donis. 

Jis pirmas nulipo aukštu žemiau. Laiptų aikštelėje buvo ke- 
tverios durys, po dvejas abiejose pusėse. 

— Jo butas šitas, — tarė Šonas rodydamas į pirmas duris aikš- 
telės kairėje. — Parsiranda čia tarp septynių ir pusės aštuonių. 
Pareina iš Trečiojo aveniu, o po minutės pamatau languose užsi- 
degant šviesas. Porą valandų praleidžia vienas, paskui apie pusę 
dešimtos ar dešimtą ima rinktis jo vyrukai. 

— Turim prastumti keturiasdešimt penkias minutes, — tarė 
Donis. - Tikrai nieko nematei kituose butuose? 

— Nė karto nemačiau nieko įeinant ar išeinant, — atsakė Šo- 
nas. — Nė karto nemačiau šviesos nė vienam kitam lange. 

Vilis žengtelėjo atatupstas, tarsi jam ką tik būtų šovusi kaž- 
kokia nuostabą kelianti mintis. 

— Manai, jam priklauso visas šitas namas? — paklausė jis 
Donio. 

— Jis turi sandėlį Parko aveniu rajone, namą Long Ailande ir 
dar šį prie Trečiojo aveniu? Oho! - stebėjosi Donis. — Tikriausiai 
pinigus šluote šluojasi. 

— Kažkoks šūdinas namas, kuriame kas penkiolika minučių 
smegenis tau krato traukiniai. 

— Bet jeigu niekas daugiau čia negyvena, mums tik geriau, — 
svarstė Šonas. — Nereikia baimintis, kad koks geradaris pilietis 
iškvies farus. 

— Atrodo, kai pasirodys jo vyrukai, ras tarpduryje lavoną, — 
tarė Donis, o Viliui pridūrė: — Jeigu turėsim laiko, gal nupjausiu 
jam pimpalą ir sukišiu į burną. 

— Viešpatie aukščiausiasis! — Šonas žengrelėjo atatupstas. — 
Gal pavirtai į gyvulį, Doni?! 

— Liaukis maivytis kaip kokia mergšė, kad tave kur velniai! — 
subarė jį Vilis. — Tiesiog tas šunsnukis to nusipelnė. Tada visi 
kiti italpalaikiai šį tą supras, ar ne? — kreipėsi jau į Donį. 

Šis paliko brolius laiptų aikštelėje ir apžiūrėjo koridorių. 
Šviesa sklido pro matinio stiklo langą, esantį žemyn vedančių 
laiptų viršuje. Tolimasis koridoriaus galas skendėjo tamsoje. Jis 
grįžo pas brolius tyčia sunkiai statydamas kojas — norėdamas 
įsitikinti, ar garsiai girdėti jo žingsniai einant tuo pageltusiu 
linoleumu. Ne gyvenamasis namas, o tikras sąvartynas! Luka 
Brazis — ne Alas Kaponė, gyvenantis karališkoje prabangoje. Vis 
dėlto šis pastatas tikriausiai priklausė jam, kaip ir namas Long 
Ailande bei sandėlys prie Parko aveniu; be to, jis veikiausiai mo- 
kėjo už Kelės buto nuomą, nes, Donio žiniomis, mergina kaip 
gyva nė dienos sąžiningai nedirbo — o jau buvo dvidešimt pen- 
kerių. Vadinasi, pinigų jis uždirba nemažai, net jeigu ir nėra toks 
turtingas kaip Alas Kaponė. 

— Judu laukite pasislėpę ten, — jis parodė į laiptų viršų. Tada 
bakstelėjo į tamsųjį koridoriaus galą. — Aš lauksiu ten. Kai jis 

prieis prie savo durų, prikimšiu jį švino. Nors gal akimirką su- 
gaišiu ir tarsiu porą žodžių, prieš išsiųsdamas į pragarą. 

— Aš irgi norėčiau jam pasakyti, ką apie jį manau, — tarė Vilis. 

— Kalbėsiu aš, — pareiškė Donis. — Judu reikalingi tam atve- 
jui, jei kartais kas nors pakryptų ne taip. Tada noriu, kad nulip- 
tumėt laiptais ir jį išgąsdintumėt. 

Šonas prispaudė delną sau prie pilvo ir tarė: 

— Rupūs miltai, Doni, mane pykina. 

Donis palietė jam kaktą. 

— Varge — tu visas išpiltas šalto prakaito! 

— Jis išsigandęs, ir tiek, - paaiškino Doniui Vilis. 

— Aišku, išsigandęs, — atsakė Viliui Šonas. — Aš jau sakiau 
jums. 

Tada kreipėsi į Donį: 

— Dar galvoju apie Kelę. Ji niekados mums neatleis, jei suži- 
nos, kad čia mūsų darbas - kad mes nužudėme Brazį. Žinoma, 
jis niekingas šunsnukis, bet ir jos kavalierius. 

— Dėl Dievo meilės! — šūktelėjo Vilis. — Jaudiniesi dėl Ke- 
lės? Gal tau galvoj pasimaišė?! Netrukus visi tie prakeikti miesto 
italpalaikiai medžios mus, mikus, taikydamiesi išspardyt mums 
šiknas, o tu nerimauji dėl Kelės?! Viešpatie, būk man gailestingas, 
o Kelė tegu eina velniop. Mes tai darom ir dėl jos. Tas šiknius ita- 
liūkštis ją sugadino, o mes turim rankas sudėję stovėti ir žiūrėti? 

— Tik nesakyk, kad darai tai dėl Kelės, — paprieštaravo Šo- 
nas. — Ji tau nerūpi jau daug metų. 

Vilis pasisuko į Šoną ir papurtė galvą, tarsi praradęs viltį, 
kad jaunėlis brolis sugrįš į protą. 

Šonas pasisuko į Donį. 

— Tu išmetei ją į gatvę ir pasakei jai, kad mums ji mirusi. Kas 
jai beliko, kaip susidėti su kokiu nors vyru? 

— O kodėl nesusiradus darbo? — paklausė Vilis. - Kodėl ne- 
užsidirbus pragyvenimui? 

— Dėl Dievo meilės... — Šonas atsakė Viliui, bet vis dar žiū- 
rėjo į Donį. — Pasakei jai, kad mums ji mirusi, — pakartojo, - o 
dabar mes mirę jai. Štai kaip viskas susiklostė, Doni. 

Donis tylėdamas žiūrėjo pro Šoną į srūvančią per matinio 
stiklo langą šviesą, tarsi matytų joje kažką siaubingai liūdna. Ga- 
liausiai pažvelgė Šonui į akis ir paklausė: 

— Argi aš visais jumis nesirūpinau? 

Šonas neatsakė. 

— Ji susidėjo su tuo pačiu niekšu italpalaikiu, kuris atėmė iš 
mūsų verslą. Manai, tai atsitiktinumas, Šonai? Manai, ji neži- 
nojo, ką daro? —- Donis papurtė galvą atsakydamas į savo paties 
klausimą. — Ne. Dabar ji mirusi man. 

Jis pažvelgė į Vilį. 

— Taigi, — pritarė šis. 

— Taigi, — šaipydamasis iš brolio pakartojo Šonas, o Doniui 
pasakė: — Viena seserim mažiau — štai prie ko privedė tavo airiš- 
kas išdidumas. 

Donis žvilgtelėjo į laikrodį, tada į laiptus, vedančius ant sto- 
go. Gatve pradundėjo dar vienas traukinys, ir visa laiptinė su- 
drebėjo. 

— Na, gerai, — traukiniui nutolus tarė jis Šonui. — Eik iš čia. 

Jis suėmė Šoną už sprando. 

— Šis darbelis tau ne prie širdies. Be reikalo tave čia atsi- 
tempiau. 

— Tu rimtai? — paklausė Vilis. | 

— Rimtai, — atsakė Donis ir stumtelėjo Šoną laiptais aukš- 
tyn. — Eik. Pasimatysim namie. 

Šonas žvilgtelėjo į Vilį; kai šis linktelėjo, užbėgo laiptais ir 
dingo ant stogo. 

— Kokį velnią čia išdarinėji, Doni? — paklausė Vilis. — Tas 
vaikis niekada nesuaugs, jei nenustosi elgęsis su juo kaip su kū- 
dikiu. 

— Nesielgiu su juo kaip su kūdikiu, — paprieštaravo Donis. 
Jis iškratė iš pakelio porą cigarečių ir pasiūlė vieną Viliui. 

Vilis ją paėmė, prisidegė ir pažvelgė į brolį laukdamas, ką dar 
šis pasakys. 

— Aš labiau baiminausi, kad tas vaikis netyčia paleis į mane 


kulką negu kad Brazis tyčia. 

Donis priėjo prie Lukos buto durų. 

— Stovėsiu maždaug ten, - jis parodė į laiptus, kur būtų tu- 
rėjęs laukti Šonas. — Supranti, ką noriu pasakyti? 

— Jis veikiausiai net nespėtų išsitraukti pliauškynės, — svarstė 
Vilis. 

— Jeigu Šono nebus, mūsų galimybės tik padidės, — tarė Do- 
nis. — Pabaik cigaretę ir užimkim padėtis. 

— Manai, tai dar labiau pablogins santykius su Kele? — pa- 
klausė Vilis. 

— Kelei nusispjaut į mus, Vili. Pats žinai, kad tai šventa tiesa. 
O man nusispjaut į ją - bent jau dabar. Ji taip žemai nusiritusi, 
kad mums nėra ko dėl jos nerimauti. Tik laka, ryja tabletes ir 
dar velniaižin ką išdarinėja... Kai pasitaisys — jeigu pasitaisys, — 
dėkos mums, kad išgelbėjom ją nuo gyvenimo su tuo šunsnu- 
kiu italpalaikiu. Dievuliau, ar gali įsivaizduoti Luką Brazį mūsų 
svainiu?! 

— Gink Dieve! 

— Apsiginsim ir patys, — atsakė Donis, užgesino cigaretę ir 
paspyrė nuorūką į kampą. — Eik, — jis parodė į stogo pusę ir žiū- 
rėjo, kaip Vilis pranyksta. — Laukti jau tikriausiai liko nedaug. 

Jis įsitaisė ten, kur buvo numatęs. 


Sandra neištarė nė dešimt žodžių per visą valandą trukusią va- 
karienę, tad Soniui neliko nieko kita, kaip be perstojo pliaukšti 
liežuviu apie savo šeimą, ateities planus, siekius ir viską, kas tik 
atėjo į galvą, o ponia Kolambo vis krovė jam į lėkštę veršienos 
su sūriu ir pomidorų padažu. Jie buvo kažkurios ponios Kolam- 
bo pusseserės bute, senajame rajone, kur jiedvi apsistojo kelioms 
dienoms, kol namo savininkas kažką remontuos jų bute Arturo 
aveniu. Valgė prie apskrito balta linine staltiese užtiesto staliuko 
po aukštu langu į Vienuoliktąjį aveniu ir išklerusį pėsčiųjų tiltą 
virš geležinkelio bėgių. Vaikystėje Sonis mėgo sėdėti ant to tilto 
ir tabaluoti kojomis, kai apačioje važiuodavo garvežiai. Jis svarstė, 
ar nepapasakojus Sandrai, kaip jį pirmą kartą atstūmė mylimoji. 

Jis sėdėjo ant to paties tilto su gražia devynmete Diana Čifone ir 
prisipažino ją mylintis. Tuo metu pasaulis pranyko garų debesy- 
je - dundėdamas ir riaumodamas pravažiavo traukinys. Jis vis dar 
juto Dianos tylėjimą, matė, kaip ji vengia jo žvilgsnio traukiniui 
važiuojant pro šalį ir kaip garams išsisklaidžius pasaulis vėl pasi- 
rodo prieš akis. Tada ji netarusi nė žodžio atsistojo ir nuėjo. Jis 
šypsojosi, prisiminęs tai prie vakarienės stalo, ir Sandra paklausė: 

— Kas yra, Santinai? 

Sonis krūptelėjo išgirdęs jos balsą. Jis parodė į tiltą virš gele- 
žinkelio bėgių ir tarė: 

— Prisiminiau, kaip man patikdavo sėdėti ant to tilto, kai 
buvau mažas, ir stebėti traukinius. 

Ponia Kolambo iš virtuvės sušuko: 

— Ak tie traukiniai! Amžinai jie dunda! Kad Dievas duotų 
man nuo jų ramybę! 

Sandra sugavo Sonio žvilgsnį ir nusišypsojo iš įpratusios 
bambėti senelės. Šypsena, rodės, teisina senelę: Nieko nepadary- 
si — tokia jau ta mano senelė. 

Iš virtuvės grįžo ponia Kolambo, nešina skrudintų bulvių 
lėkšte. Padėjo ją priešais Sonį. 

— Sandra jas iškepė. 

Sonis atsitraukė su kėde nuo stalo ir susidėjo rankas ant pil- 
vo. Jis ką tik sukirto tris porcijas veršienos ir didelę lėkštę lakšti- 
nių su pikantiškų pomidorų padažu, be to, įvairiausių daržovių, 
tarp jų ir visą įdarytą artišoką. 

— Ponia Kolambo, - tarė, — nelabai dažnai tai sakau, bet pri- 
siekiu: negaliu praryti daugiau nė kąsnio! 

— Mangia! — rūsčiai paliepė Sandros senelė pastumdama 
lėkštę arčiau jo ir sudribdama ant kėdės. — Sandra jas paskrudi- 
no specialiai tau! 

Ji kaip visada buvo nuo galvos iki kojų apsitaisiusi juodai, 
nors vyras mirė prieš gerą dešimtį matų. 

— Non forzare...* — tarė senelei Sandra. 


* Neverskit (žt.). 

— Manęs niekada nereikia versti valgyti! — pertarė ją Sonis 
ir kibo į bulves. Jis išsijuosęs ėmė girti, kokios jos skanios; 
Sandra su senele švytėte švytėjo, tartum pasaulyje joms nebūtų 
didesnio malonumo, negu stebėti jį valgantį. Baigęs jis iškėlė 
rankas ir tarė: 

— Non piu! Grazie" 

Nusijuokęs pridūrė: 

— Jei suvalgysiu dar vieną kąsnį — sprogsiu. 

— Gerai, — tarė ponia Kolambo ir parodė į mažytę svetai- 
nę šalia virtuvės. Visi baldai joje buvo sofa prie sienos, kavos 
staliukas ir minkšta kėdė. Virš sofos kabojo aliejiniais dažais 
tapytas paveikslas — Kristus kančios iškreiptu veidu, šalia jo ki- 
tas — Švenčiausiosios Mergelės Marijos; į viršų pakeltos jos akys 
buvo kupinos didžiausio sielvarto ir vilties. — Eikit atsisėskit, aš 
atnešiu €spreso. 

— Vakarienė buvo nuostabi, - stodamasis nuo stalo Sonis pa- 
ėmė ponios Kolambo ranką. Tada palietė lūpomis savo pirštų 
galiukus, paskui pasiuntė oro bučinį. — Grazie mille“* 

Ponia Kolambo įtariai į jį žvilgtelėjo ir pakartojo: 

— Eikit atsisėskit, aš atnešiu espreso. 

Sandra atsisėdo svetainėje ant sofos. Tamsiai mėlynas jos si- 
jonas vos dengė kelius; ji perbraukė delnais per šlaunis, išlygin- 
dama audeklą. 

Stovėdamas kambario viduryje Sonis dvejojo: sėstis šalia jos 
ar priešais, ant kėdės. Sandra droviai jam šyptelėjo, bet jokio 
kito ženklo neparodė. Jis žvilgtelėjo per petį į virtuvę — ponia 
Kolambo buvo prie viryklės ir negalėjo jų matyti. Jis paskubo- 
mis mintyse sumetė, kad gali porą minučių pabūti vienudu su 
Sandra, tad atsisėdo šalia jos ant sofos. Šypsena jos veide bemat 
pražydo. Nusprendęs, kad mergina jį drąsina, Sonis suspaudė 
jai ranką ir pažiūrėjo tiesiai į ją. Neatitraukė žvilgsnio nuo jos 
akių, stengdamasis nenuleisti jo į krūtis, bet jau žinojo, kad jos 


* Viskas! Ačiū! (žr.) 
** Labai ačiū! (74.) 


I30 + ED FALCO 


stambios, sunkios, vos neplėšia paprastos baltos palaidinukės 
sagų. Jam patiko tamsios jos akys ir oda, kaip ir jos plaukai — 
tokie juodi, kad pro svetainės langus krintančiuose paskutiniuo- 
se saulės spinduliuose atrodė beveik mėlyni. Jis žinojo, kad jai 
tik šešiolika, bet visu kuo ji buvo tikra moteris. Kilo mintis ją 
pabučiuoti ir mėgino spėti, ar ji leisis. Spustelėjo jai ranką, ji 
atsakė tuo pačiu. Sonis žvilgtelėjo į virtuvę įsitikinti, kad ponia 
Kolambo vis dar jų nemato, tada pasilenkė prie Sandros ir pa- 
bučiavo į skruostą. Bemat atšlijęs įdėmiai į ją pažiūrėjo — kaip 
ji sureagavo? 

Sandra pasuko kaklą ir kiek pasikėlė nuo sofos, kad geriau 
matytų virtuvę. Matyt, įsitikinusi, kad senelė jiedviem nesukliu- 
dys, vieną ranką uždėjo Soniui ant sprando, kitą ant pakaušio, 
suleido pirštus jam į plaukus ir pabučiavo į lūpas — sodriai, ska- 
niai. Kai palietė liežuviu jam lūpas, Sonis pajuto, kaip sudilgsi, 
sukyla kiekviena jo kūno dalelė. 

Sandra atšlijo nuo Sonio ir vėl pasitaisė sijoną. Įsmeigė be- 
reikšmį žvilgsnį prieš save, kartą dirstelėjo į jį, paskui vėl nusu- 
ko akis į sieną. Sonis pasislinko arčiau jos ir apkabino norėda- 
mas dar vieno bučinio kaip tas paskutinis, bet ji delnais įsirėmė 
jam į krūtinę neleisdama arčiau. Tada iš virtuvės sugriaudėjo 
senelės balsas: 

— Ei, kodėl negirdžiu jūsų kalbantis? 

Kai ji akimirka vėliau kyštelėjo nosį į svetainę, Sonis su San- 
dra sėdėjo priešinguose sofos galuose ir jai šypsojosi. Ji kažką 
suniurnėjo panosėje, vėl dingo virtuvėje ir netrukus pasirodė 
nešina dideliu sidabriniu padėklu su stikliniu kavinuku, dviem 
dailiais puodeliais — sau ir Soniui — ir trim canmo/ž“. 

Sonis godžiai nužvelgė ragelius, bet netrukus, poniai Kolam- 
bo pilant kavą, ėmė taukšti. Jam patiko kalbėti apie save, pasa- 
koti, kaip jis tikisi ateityje tapti įtakingu žmogumi ir ilgainiui 
dirbti su tėvu, koks stambus jo tėvo verslas — prekyba „Džen- 
ko tyru alyvuogių aliejumi “; esą jų aliejų parduodanti kiekviena 


* Sicilietiškas saldumynas — ragelis, įdarytas saldintu avies pieno sūriu (žr. ). 

miesto parduotuvė ir galbūt vieną dieną juo bus prekiaujama 
visoje šalyje. Sandra klausėsi neregėtai dėmesingai, bijodama 
praleisti bent vieną žodelį, o ponia Kolambo pritariamai linksė- 
jo. Sonis lengvai galėjo kalbėti valgydamas; dabar kalbėjo gurkš- 
nodamas kavą. Jis atsikando gabalėlį ragelio, pasigardžiavo juo 
ir kalbėjo toliau. Retkarčiais išdrįsdavo mesti žvilgsnį į Sandrą, 
nors senelė nė per žingsnį nuo jų nesitraukė. 


Luka sėdėjo prie vakarienės stalo prieš savo motiną, susiėmęs 
galvą delnais. Vos prieš kelias akimirkas jis valgė paskendęs min- 
tyse ir nekreipė į ją dėmesio, kai ji plepėjo apie šį bei tą, bet tada 
ji vėl ėmė skiesti nusižudysianti ir jis pajuto, kaip užeina galvos 
skausmas. Kartais jam taip ją skaudėdavo, jog kildavo pagunda 
paleisti kulką sau į smegenis, kad tik liautųsi tas tvinkčiojimas. 

— Tik nemanyk, kad aš to nepadarysiu, — pagrasino motina. 

Luka pasitrynė smilkinius. Čia jis turėjo aspirino vonios vais- 
tų spintelėje, o savo bute Trečiajame aveniu — kai ko stipresnio. 

— Tik nemanyk, kad aš to nepadarysiu, - pakartojo moti- 
na. — Jau viską suplanavau. Tu nežinai, ką aš jaučiu, antraip ši- 
taip nesielgtum su savo motina. Man amžinai reikia nerimauti, 
kad pasibels kokia kaimynė ir pasakys, kad mano sūnus negyvas 
ar pasodintas į kalėjimą. Nežinai, koks jausmas diena iš dienos 
to bijoti. 

Ji balta popierine servetėle nusišluostė ašaras akių kampu- 
čiuose. 

— Man būtų geriau negyvai. 

— Mama, būk gera, liaukis apie tai! — paprašė Luka. 

— Negaliu liautis, - atsakė motina. 

Ji šveitė peilį ir šakutę ant stalo ir atstūmė lėkštę nuo savęs. 
Vakarienės jie valgė spagečius su mėsos kukuliais. Patiekalą ji 
sugadino, nes iš vienos kaimynės išgirdo gandus, esą kažkoks 
aukšto rango gangsteris ketina nužudyti jos sūnų, tad ji vis įsi- 
vaizdavo sūnų kaip Džeimsą Kagnį filme, kuriame jį tempia 
miesto gatvėmis, pašauna, paskui parneša namo motinai, visą 

sutvarstytą, panašų į mumiją, ir pameta prie durų, kad jinai jį 
rastų. Taigi motina vis įsivaizdavo Luką jo vietoj, todėl pervirė 
spagečius ir prisvilino padažą. Dabar sugadintas valgis lėkštėje 
prieš juos atrodė it blogas ženklas, pranašaujantis, kad laukia 
blogesni dalykai, ir motina vis galvojo verčiau nusižudyti, negu 
sulaukti tos dienos, kai sūnus bus šitaip nužudytas ar patupdytas 
už grotų. 

— Negaliu liautis, — pakartojo ji ir pratrūko raudoti. — Tu 
nesupranti. 

— Ko nesuprantu? — paklausė Luka. 

Jam atrodė, kad motina virto sene. Jis prisiminė laikus, kai 
motina vilkėdavo gražiais apdarais ir gražindavosi veidą. Kadai- 
se ji buvo graži. Ji buvo skaisčių akių; vienoje nuotraukoje ji 
ilga rausva suknele su priderintu skėčiu nuo saulės šypsojo savo 
vyrui, Lukos tėvui. Šis, kaip ir Luka, buvo stambus vyras, aukš- 
tas, tvirto sudėjimo. Motina ištekėjo jauna, dar nė dvidešimties 
nesulaukusi, ir pagimdė Luką dvidešimt vienų. Dabar ji buvo 
šešiasdešimties — sena, bet dar nesukriošusi. Tačiau dabar ji iš- 
ties atrodė kriošė — vieni kaulai ir oda, kaukolės kontūrai tiesiog 
švietėsi pro susiraukšlėjusį, panašų į popierių veidą. Žili plau- 
kai šiurkštūs, išretėję, o viršugalvyje — plikas lopas. Vilkėjo vien 
tamsiais pilkai rusvais drabužiais — žodžiu, skarmaluota senė. 
Nors buvo jo motina, jam darėsi sunku į ją žiūrėti. 

— Ko nesuprantu? — vėl paklausė Luka. 

— Luka... — maldaujamai ištarė ji. 

— Kas yra, mama? Kiek kartų tau sakiau — nieko man neatsi- 
tiks. Tau nėra ko nerimauti. 

— Luka... — vėl ištarė jinai. — Aš kaltinu save, Luka. Kaltinu 
vien tik save. 

— Mama, tik nepradėk. Prašau tavęs. Gal galime valgyti? - Jis 
padėjo šakutę ir pasitrynė smilkinį. — Labai prašau. Man galva 
plyšta iš skausmo. | 

— Nežinai, kaip aš kenčiu, — kalbėjo motina servetėle šluos- 
tydamasi nuo veido ašaras. — Žinau, kaltini save už tą vakarą 
visus tuos metus, nes... 

Jis pastūmė savo spagečių lėkštę per stalą taip smarkiai, kad 
ji trenkėsi į motinos lėkštę. Motina atšlijo. Luka įsikibo ranko- 
mis į stalą; atrodė, kad tuoj užvers jį ant jos, bet tik susidėjo 
delnus prieš save. 

— Tu vėl pradedi?! Kiek kartų galim apie tai kalbėti, mama?! 
Po velnių — kiekgi kartų?! 

— Mums nereikia apie tai kalbėti, Luka, — tarė ji, ir ašaros vėl 
pasipylė jai skruostais. Ji ėmė kūkčioti ir užsidengė veidą delnais. 

— Dėl Dievo meilės... - Luka ištiesė ranką ir palietė motinai 
delną. - Mano tėvas buvo girtuoklis ir rėksnys. Dabar jis dega 
pragare. 

Jis skėstelėjo rankomis tarsi sakydamas: Būta čia apie ką kal- 
bėti! 

— Mums nereikia apie tai kalbėti, — pakartojo motina nenu- 
stodama raudoti ir neatitraukdama delnų nuo akių. | 

— Klausyk, mama, tai buvo seniai, — tarė Luka. — Aš šimtą 
metų negalvojau apie Rod Ailandą. Net neprisimenu, kur mes 
gyvenom. Tik prisimenu, kad aukštai — devintam, gal dešimtam 
aukšte. Mums vis tekdavo lipti, nes liftas amžinai neveikdavo. 

— Mes gyvenom Voreno gatvėje, — atsakė motina. - Dešim- 
tam aukšte. 

— Tai buvo seniai, — pakartojo Luka ir vėl prisitraukė lėkš- 
tę. — Pamirškim. | 

Motina nusišluostė rankove ašaras ir įsitaisė priešais lėkštę, 
tarsi ruošdamasi valgyti, nors vis dar verkė ir kaskart įkvėpus 
galva maskatavo į šalis. 

Luka stebėjo ją raudančią. Gyslos išsišovė jo kakle, galvą rai- 
žė skausmas, panašus į karštį, — tarsi kas būtų apvyniojęs aplink 
ją kokį karštą raištį ir dabar jį veržtų. 

— Mama, — tarė švelniai. — Senis buvo girtas ir būtų tave už- 
mušęs. Padariau tai, ką reikėjo padaryti. Ir baigtas kriukis. Ne- 
suprantu, ko tu vis prisimeni. Dievaži, mama! Rodos, turėtum 
pati norėti tai užmiršti. Bet kur tau! Porą kartų per metus tu 
būtinai užsinori ir vėl apie tai kalbėti. Viskas baigta. Tai buvo 
seniai. Tegul taip ir lieka. 

— Tau buvo vos dvylika, — tarp kūkčiojimų sugebėjo išspausti 
ji. — Vos dvylika, ir nuo tada su tavim prasidėjo visi tie reikalai. 
Nuo tada nuolatos įkliūdavai į bėdą. 

Luka atsiduso ir paknaibė mėsos kukulį lėkštėje. 

— Tu nenorėjai to padaryti, — vos ne pašnibždomis kalbėjo 
motina. — Aš tiek tenoriu pasakyti. Dėl visko kaltinu tik save. 
Tu buvai niekuo dėtas. 

Luka atsistojo nuo stalo ir pasuko į vonią. Galvoje trinksėjo 
lyg kūju; Luka žinojo, kad šitoks skausmas nepraeis iki ryto, jei 
ko nors neišgers. Aspirinas vargu bau rimčiau padės, bet pamė- 
ginti vis tiek vertėjo. Vis dėlto prieš eidamas į vonią jis stabtelėjo 
ir grįžo prie motinos; ši vėl raudojo užsidengusi veidą delnais, 
pastūmusi spagečių lėkštę į šalį. Luka uždėjo rankas jai ant pe- 
čių, tartum ketintų ją masažuoti. 

— Prisimeni mūsų kaimyną? — paklausė jis. — Tą vyrą iš kita- 
pus laiptinės? 

Jis pajuto, kaip po jo delnais įsitempia motinos kūnas. 

— Ponas Lauris, — tarė jinai. — Jis buvo mokytojas. 

— Taigi. Kaip jis mirė? — Luktelėjęs jis kalbėjo toliau: — A, 
taip — nukrito nuo stogo. Tiesa, ar ne, mama? 

— Tiesa, — sukuždėjo motina. — Menkai jį pažinojau. 

Luka paglostė motinai plaukus, pasitraukė nuo jos ir nuėjo į 
vonią. Ten vaistų spintelėje susirado buteliuką aspirino, susibėrė 
į burną tris tabletes, uždarė spintelę ir pažiūrėjo į save veidrody- 
je. Jam niekada nepatiko jo išvaizda — tie atsikišę antakiai virš 
giliai įsodintų akių. Po velnių — tikrų tikriausias pitekantropas! 

Motina klaidingai manė, kad Luka tai padarė netyčia: jis ke- 
tino užmušti savo tėvą. Tašas buvo laiptinėje todėl, kad ten jį 
paliko Luka. Jis jau buvo apsisprendęs suknežinti tėvui galvą, kai 
tas kitą kartą ims talžyti motiną ar trankyti Luką, o gal spirs jam 
į kiaušius — jam patikdavo taip daryti, o paskui juoktis, kai sūnus 
dejuodavo ir žliumbdavo. Tačiau tėvas šitaip elgdavosi tik girtas. 
Blaivus jis gražiai bendraudavo su Luka ir jo motina. Vesdavosi 
juodu į uostą ir rodydavo, kur dirba. Kartą jis pasiėmė juos plau- 


kioti kažkieno burine valtimi. Jis apkabino Luką per pečius ir 

vadino jį savo dideliu berniuku. Luka beveik norėjo, kad tų gerų 
dalykų visai nebūtų buvę, nes senis amžinai būdavo girtas, o tada 
niekas negalėdavo ištverti jo patyčių; jeigu nebūtų buvę tų gražių 
akimirkų, gal tada Luka dabar nesapnuotų tėvo. Jį vargino ir tie 
sapnai, ir vis iškylančios galvoje prisiminimų nuotrupos: motina 
nuoga iki juosmens, perplėšta palaidine, pro kurią matyti žvilgan- 
ti balta išpampusio, apvalaus pilvo oda, kai ji grindimis šliaužia 
tolyn nuo jo tėvo ir kraujas bėga ten, kur tėvas jai jau įdūrė; senis 
šliaužia paskui ją su dideliu peiliu mėsai pjaustyti klykdamas, kad 
išpjaus jį iš jos ir sušers šunims. Luka prisimindavo tuos kraujo 
klanus, išpampusį baltą jos pilvą ir kruviną senio galvą, kai Luka 
tvojo jam tašu. Vienintelis smūgis į pakaušį, ir tėvas tyso negyvas. 
Luka stovi virš jo ir klykia; galop aplink nelieka nieko, vien krau- 
jas ir klyksmas. Paskui policija ir dienos ligoninėje, ir broliuko, 
kuris neišsigavo gyvas iš įsčių, laidotuvės; jos vyko, kol Luka dar 
gulėjo ligoninėje ir negalėjo grįžti namo. Po to įvykio jis taip ir 
negrįžo į mokyklą. Jis pasiekė tik penktą klasę, tada ėmė dirbti 
gamyklose ir uostuose, kol jie persikėlė į Niujorką. Ten jis dirbo 
geležinkelių depuose. Taigi jis nepatiko sau dar ir tuo, kad buvo 
ne tik bjaurios išvaizdos, bet ir kvailas. 

Tik ne itin kvailas. Jis žiūrėjo į save veidrodyje. Į savo tam- 
sias akis. O dabar štai kas esi, - pamanė, turėdamas galvoje, jog 
turi tiek pinigų, kad net nežino, kur juos išleisti; kad vadovauja 
nedidelei, glaudžiai susijusiai gaujai, kurios bijo visi mieste, net 
tas didžiausias nusikaltėlių autoritetas Džuzepė Maripoza — net 
Maripoza dreba prieš jį, Luką Brazį. Vadinasi, jis nėra toks jau 
kvailas. Luka užsimerkė — tamsą užpildė skausmingas tvinkčioji- 
mas pakaušyje; ir toje tvinksinčioje tamsoje iškilo prisiminimas: 
stogas Rod Ailande, ant kurio jis išsiviliojo kaimyną, tą moky- 
toją, poną Laurį. Luka jam pasakė norįs atskleisti paslaptį, o kai 
juodu atsidūrė ant stogo, nustūmė jį. Prisiminė, kaip mokytojas 
krisdamas ištiesė rankas, tartum kas nors dar galėtų už jų su- 
griebti ir išgelbėti. Prisiminė, kaip jis nukrito ant automobilio 
stogo, kaip šis įlinko, o priekinis stiklas subyrėjo į šipulius, lyg 
įvykus sprogimui. 

Luka prisileido į rieškučias vandens, nusiprausė veidą ir kiek 
atvėso. Tada šlapiais delnais palygino plaukus ir grįžo į virtuvę. 
Motina jau buvo nudengusi stalą ir nusisukusi plovė indus. 

— Klausyk, mama, - tarė Luka švelniai masažuodamas jai pe* 
čius. Už lango jau temo. Jis uždegė virtuvėje šviesą. — Klausyk, 
mama, — pakartojo, - man reikia eiti. 

Motina linktelėjo nepakeldama akių nuo indų plautuvėje. 

Luka vėl priėjo ir paglostė jai galvą. 

— Nesijaudink dėl manęs, mama. Aš juk sugebu savim pasi- 
rūpinti, gal ne? 

— Be abejo, — atsakė motina. Jos balsą vos galėjai girdėti pro 
bėgantį iš čiaupo vandenį. — Be abejo, sugebi, Luka. 

— Tikrai taip, — atsakė Luka. Jis pabučiavo ją į pakaušį ir 
nusikabino nuo kabyklos prie durų švarką ir skrybėlę. Apsivilko 
švarką, užsidėjo skrybėlę, palenkė jos kraštą virš kaktos. — Gerai, 
mama, aš išeinu. 

Motina linktelėjo neatsigręždama į jį, neatitraukdama akių 
nuo indų. 

Išėjęs į lauką ir nulipęs motinos daugiabučio laipteliais, Luka 
giliai įkvėpė ir palaukė, kol apmalš tas skausmingas tvinksėjimas 
pakaušyje. Kol lipo, galvą dar labiau įsiskaudėjo. Jis užuodė vėjo 
nešamą upės kvapą, paskui aštrų mėšlo dvoką kažkur netoliese. 
Pažvelgęs į Vašingtono aveniu pamatė prie pat šaligatvio didžiulę 
birią arkliašūdžių krūvą, nors vežimų aplink nebuvo, tik vienas 
kitas automobilis ir žmonės — einantys namo, lipantys laiptais į 
daugiabučius, šnekantys su kaimynais. Pora liesų vaikigalių ap- 
driskusiais švarkais pralėkė pro jį tarsi nuo kažko bėgdami, bet 
Luka nematė, kad juos kas nors būtų vijęsis. Atsidarė jo motinos 
namo langas ir pro jį pažiūrėjo maža mergaitė. Pamačiusi, kad 
Luka į ją žiūri, užtrenkė langą ir nėrė atatupsta. Luka linktelėjo 
uždarytam langui. Išsitraukęs iš kišenės pakelį „Camel“ užsidegė 
cigaretę, laikydamas degtuką rieškučiose, kad neužpūstų vėjas. 
O jis pūtė šuorais, oras šalo. Gatvėse temo, daugiabučių metami 
šešėliai užklojo erdves palei prieangius, kiemelius priešais pasta- 


tus ir ilgus akligatvius. Lukai galvą vis dar skaudėjo, bet jau kiek 

mažiau. Jis priėjo Vašingtono aveniu kampą ir pasuko dešinėn 
į 165-ąją gatvę link savo buto — jis buvo tarp motinos namų ir 
jo sandėlio. 

Luka palietė pistoleto rankeną, kyšančią iš vidinės švarko ki- 
šenės, — vien tik norėdamas įsitikinti, kad jis ten. Jis nudės Tomą 
Heigeną ir tai įsiutins Korleones. Niekur nesidėsi — šitų dide- 
lių nemalonumų neišvengsi. Vitas Korleonė garsėjo labiau kaip 
mėgėjas malti liežuviu negu žudyti, bet Klemenca ir jo vyrukai 
buvo kieti, ypač pats Klemenca. Luka mėgino įvertinti viską, ką 
žino apie Korleones. Jų consigliere - Dženkas Abandandas. Jis 
dar ir Vito alyvuogių aliejaus verslo partneris. Vito capo — Piteris 
Klemenca. Klemencos vyrai - Džimis Mančinis ir Ričis Gatas... 
Štai ir viskas, ką jis gerai žino. Šiaip ar taip, jų organizacija nela- 
bai įspūdinga, nė iš tolo neprilygstanti Maripozos ar net Tataljų 
ir kitų Šeimų. Lukai atrodė, kad Korleonės užima tarpinę padėtį 
tarp nusikaltėlių gaujos ir tokios organizacijos kaip Maripozos, 
Tataljos ar Lakončio — tiksliau, pastarosios likučių. Jis žinojo, 
kad Klemenca turi daugiau vyrų, ne vien Mančinį ir Gatą, bet 
kas jie, nežinojo. Luka manė, kad Korleonėms dirba ir Skrybė- 
liuotis Alas, bet nebuvo tuo įsitikinęs. Teks visa tai išsiaiškinti 
prieš susidorojant su tuo piemeniu. Lukai buvo nusišikt, net jei 
Korleonės turi visą armiją, jam tik norėjosi žinoti, prieš ką sto- 
ja. Luka svarstė, kad jo vyrams tai nepatiks. Tą akimirką, tarsi 
užteko jam apie juos pagalvoti, ir jie atsirado, šalia jo prie ša- 
ligatvio sustojo geltonas Džodžo „DeSoto“ ir pro langelį galvą 
iškišo Kablys. 

— Sveikas, bose, — tarė jis ir išlipo iš automobilio. Už juodos 
plokščios skrybėlės kaspino buvo užsikišęs žalią plunksną. 

— Kas čia darosi? — Luka žiūrėjo, kaip Džodžo ir kiti vyrai 
išlipa ir užtrenkia dureles. Jie apspito jį ratu. 

— Turim bėdą, — paaiškino Kablys. — Tomis Činkvemanis 
nori susitikti. Jis ką tik pasirodė sandėlyje su keliais vyrais. Buvo 
nepatenkintas. 

— Jis nori susitikt su manim? — paklausė Luka. Galva vis dar 
plyšo, bet mintis, kad Činkvemanis atvažiavo į Bronksą susitarti 

dėl susitikimo su juo, sukėlė jam šypseną. — Ką jis atsivedė? — 
paklausė ir vėl ėmė eiti savo buto link. 

Džodžo žvilgtelėjo į savo automobilį prie šaligatvio. 

— Palik jį, — paliepė Luka. — Grįši jo vėliau. 

— Po sėdynėmis mes pasikišę pistoletus, — atsakė Džodžo. 

— Manai, kas nors juos pavogs iš tavęs šiame rajone? 

— Na gerai, — tarė Džodžo ir su kitais pasuko link Luko 
namų. 

— Tai kas lydėjo Činkvemanį? — vėl paklausė Luka. 

Jų būrelis užėmė visą šaligatvį. Lukai iš šonų einantys vyrai 
vilkėjo kostiumais ir buvo pasirišę kaklaraiščius. 

— Nikis Kri, Džimis Gricejas ir Vikas Pjaca, — atsakė Polis. 

— Gricas... — tarstelėjo Luka. Pažinojo vienintelį iš trijulės, ir 
jis jam nepatiko. — Ką norėjo pasakyti Tomis? 

— Jis nori susitikti, — atsakė Kablys. 

— Ar sakė, kokiu klausimu? 

Vinis Vakarelis įsikišo ranką į kelnes ir pasikasė. Jis buvo lie- 
sas, bet raumeningas dvidešimt kelerių metų vaikinas, jauniau- 
sias gaujoje. Drabužiai, rodės, amžinai nuo jo krinta. 

— Jis nori pasikalbėti su tavim keliais klausimais. 

— Vadinasi, Dantistas nori su manim susitikti, — tarė Luka. 

— Dantistas? — paklausė Vinis. 

— Nustok kasytis kiaušius, girdi?! — užriko Luka. 

Vinis ištraukė ranką iš kelnių. 

— Tokia Činkvemanio pravardė — Dantistas. Gal jis nori pa- 
tvarkyti man dantis. 

Vaikinai nenusijuokė. 

— Jam patinka traukti žmonėms dantis replėmis, — paaiškino 
Luka. 

— Eina jis šikt! — nusikeikė Kablys turėdamas galvoje, kad ne- 
nori turėti jokių reikalų su vyruku, kuris traukia žmonėms dantis. 

Luka jam nusišypsojo. Buvo matyti, kad visi vaikinai truputį 
nervinasi. 

— Pulkelis fžmocchb, — tarė jis jiems ir ėjo toliau tarsi nusivylęs, 
bet podraug prajuokintas. 

— Tai ką darysi? — paklausė Kablys. 

Jie buvo Trečiajame aveniu, prie pakelto virš žemės geležin- 
kelio, vos keli žingsniai nuo Lukos namų. 

Luka užlipo tris laiptelius iki pastato durų ir jas atrakino; jo 
vyrai laukė. Jis atidarė duris ir atsigręžė į Kablį. 

— Tegul Činkvemanis palaukia, — tarė. — Nieko jam nesakyk. 
Priversim jį ateiti vėl ir paprašyti dar kartą, tik gražiau... 

— Po šimts pypkių, — atsakė Kablys atsistodamas priešais 
Luką. — Negalim žaist su tais vyrais, bose. Maripoza atsiuntė 
vieną iš savo capo kalbėtis sa mumis. Jei su juo nesiskaitysim, nė 
mirktelėti nespėsim, ir būsim suguldyti į dėžes. 

Luka įėjo į laiptinę su Kabliu, jiems iš paskos — kiti vyrai. 
Durims užsidarius koridorius ir laiptai paskendo tamsoje. Luka 
paspaudė jungiklį ir uždegė šviesą. 

— Užuodi cigaretes? — paklausė jis Kablio ir pažiūrėjo į kito 
aukšto laiptų aikštelę. 

— Cigaretes visada užuodžiu, — gūžtelėjo pečiais Kablys. — 
Kodėl klausi? 

Jis išsitraukė cigaretę iš „Winston“ pakelio ir užsidegė. 

— Šiaip sau. 

Luka pasuko laiptais, gauja jam iš paskos. 

— Man nepatinka Činkvemanis, — tarė jis, — ir man nepatin- 
ka Gricas. 

— Džimis Gricejas? — pasitikslino Polis. 

— Kai ką su Gricu apiplėšėme prieš jam susidedant su Čin- 
kvemaniu, — atsakė Luka. — Jis man nepatiko tada, nepatinka 
ir dabar. 

— Gricas — niekas, — tarė Kablys. — Bėdų turim dėl Činkve- 
manio. Jį atsiuntė Maripoza, o nesiskaityti su juo mes negalim. 

— Kodėl? — paklausė Luka. Jis smaginosi. Galvą tebeskaudė- 
jo, bet patyrė tokį malonumą matydamas, kaip Kablys neranda 
sau vietos, kad skausmo beveik nejuto. 

— Todėl, kad kai kurie iš mūsų netrokšta mirti, — paaiškino 
Kablys. 

— Vadinasi, ėmėtės netinkamo amato, - atšovė Luka. - Daug 
šio amato brolių miršta. 

Jie jau buvo priėję prie Lukos buto durų; grabaliodamas ki- 
šenėje raktų, jis atsigręžė į Kablį. 

— Negali bijoti mirti, Kably. To turi bijoti mūsų priešai. Su- 
pranti, ką noriu pasakyti? 

Kablys buvo beatsakąs, bet tuo metu kažkur trinktelėjo du- 
rys, virš galvų pasigirdo žingsniai. Jie visi pasisuko ir įsmeigė 
akis į laiptus, vedančius ant stogo. 


— Duokš man savo pliauškynę, — paliepė Vilis. 

— Kam tau reikia mano pistoleto? - Donis tik buvo pradėjęs 
lipti kopėčiomis ir dabar pakėlė akis į Vilį. Pamatę, kad Luka 
ateina su visais savo vyrais, jie atidėjo savo planą kitam kartui. 
Ant stogo kitapus akligatvio žmonių nebebuvo, tik kalnas dėžių. 
Baigė sutemti, ir visi stogai skendėjo prieblandoje. 

— Neklausinėk, - atsakė Vilis. - Duokš jį man, ir tiek. 

— Turi savo ginklą, - priminė Donis. Jis palypėjo į viršų dar 
kartą pažiūrėti į uždarytas stogo duris. — Niekas mūsų nesiveja. 
Jie nieko nežino. 

— Po velnių — duok man savo pliauškynę! — pakartojo Vilis. 

Donis išsitraukė iš dėklo po pažastimi ginklą ir padavė 
Viliui. 

— Vis tiek nesuprantu, kuriems velniams tau reikia mano 
ginklo. 

Vilis parodė ranka į gretimą stogą. 

— Lipk ant jo. Aš tuoj tave pasivysiu. 

— Tikiesi mane apkvailinti, Vili? - Donis nusijuokė ir nulei- 
do akis, kad galėtų pastatyti koją ant kitos pakopos, o kai vėl jas 
pakėlė, Vilis bėgo tekinas. Akimirką Donį sukaustė siaubas, bet 
jis tuoj pat užšoko kopėčiomis atgal ant toliu dengto stogo ir 
pamatė Vilį, neriantį pro stogo duris. 

Luka pamanė, kad čia koks kaimynų vaikigalis. Vaikai juk am- 
žinai karstosi stogais. Pamanė, gal berniūkščiai vaikosi vienas 
kitą. Tada durys trinktelėjusios atsidarė ir kažkas bėgte pasileido 
laiptais žemyn; dar labiau sutrikdė tuo metu gatve nudardėjęs 
traukinys. Luka atatupstas žengė į prietemą ir išsitraukė pistole- 
tą. Tada supoškėjo šūviai. 

Vienas vyras, šaudantis iš tamsos dviem pistoletais. Luka 
matė vien kažkokį kulkas laidantį šešėlį, girdėjo vien pravažiuo- 
jančio traukinio ratų cypimą ir griaudėjimą, pertraukiamą šūvių. 
Kai viskas baigėsi, šešėlis pranyko greitai kaip vaiduoklis; Luka 
spaudė gaiduką, bet šovinio lizdas buvo tuščias, ir jis suprato 
atsišaudęs, tik nors užmušk negalėjo prisiminti nieko po to pir- 
mo šūvio, kai sudužo langas ir jis, Luka, suklupo virš Polio — šis 
sužeistas dejavo; paskui prietemoje laukė, kas bus toliau, uosda- 
mas parako smarvę. Vėliau traukinys pravažiavo, šaudymas bai- 
gėsi ir stojo tyla. Iš to netikėtumo jis sustojo kaip įbestas, o kai 
atsikvošėjo ir suvokė, kas ką tik nutiko — kažkoks banditas lyg 
koks sušiktas kaubojus atidengė į juos ugnį iš dviejų pistoletų, — 
pasileido laiptais jo vytis. 

Ant stogo nerado nieko. Nulipti nuo jo galėjai dvejomis gaisri- 
nėmis kopėčiomis, vienos buvo vienoje namo pusėje, kitos kitoje. 
Luka pasakė sau, kad reikės jas nuimti. Prie stogo krašto kitapus 
akligatvio sukiojosi pustuzinis kombinezonais apsivilkusių darbi- 
ninkų ir žvalgėsi į jo pusę. Stogas už jų buvo nukrautas dėžėmis. 

— Vyručiai, ar ką nors matėte? — sušuko jiems Luka. 

Niekas neatsiliepė. 

— Ei?! 

— Nieko nematėm, - atsakė kažkuris su ryškiu airišku akcen- 
tu. — Tik girdėjom šaudant. 

— Niekas nešaudė, — paprieštaravo Luka. — Vaikigaliai laidė 
fejerverkus, užsilikusius nuo Nepriklausomybės dienos. 

— Ne kitaip, — pritarė vyrukas ir su kitais nuėjo nuo stogo 
krašto. 

Apsisukęs Luka pamatė Kablį ir Džodžo, lyg sargybinius sto- 


vinčius abipus stogo durų su pistoletais rankose. 

— Slėpkit ginklus, -— liepė jis. 

— Polis ir Tonis sužeisti, - pranešė Kablys. 

— Sunkiai? — Luka praėjo tarp jų ir nulipo laiptais. Jie buvo 
neapšviesti, tad jam teko laikytis turėklo ir pėda užčiuopti pa- 
kopas. 

— Gyvens, — atsakė Džodžo. 

— Po velnių, kas tu — gal gydytojas?! - supyko ant jo Kablys. 
Tada pasisuko į Luką: — Atrodo, Tonis sužeistas į koją. 

— Į kurią vietą? 

— Penkiais centimetrais kairiau, ir vaikis būtų eunuchas. 

— O Polis? 

— Peršautas per delną, — atsakė Džodžo. — Dabar visai kaip 
Jėzus Kristus ant kryžiaus. 

Lukos laiptų aikštelėje, pro išdaužtą langą perpučiamoje 
vėjo, Kablys tarė: 

— Luka, negalim krėsti juokų su Činkvemaniu ir Maripoza. 
Jie sukiš mus visus po žeme. 

— Kablys teisus, Luka, — pritarė Džodžo. — Atsidūrėm kvailoj 
padėry. Ir dėl ko? Dėl kelių siuntų viskio? 

— Išsigandot, vyručiai? — paklausė Luka. — Išsigandot nedi- 
delio susišaudymo? 

— Juk žinai, kad tai netiesa, bose, - papriekaištavo Kablys. 

Lukos buto tarpduryje Tonis keikėsi, dejavo ir spaudė šlaunį 
delnu, mėgindamas sustabdyti kraujavimą. Luka išmušė kelias 
stiklo šukes, likusias styroti išdaužto laiptinės lango rėme. Buvo 
tamsu; šviesa sklido tik pro atviras jo buto duris ir nuo gatvės 
žibintų. Jeigu važiuoja farai, pamanė, jis jau būtų išgirdęs sire- 
nas. Išsikišęs pro langą pažvelgė į gatvę. Nė gyvos dvasios — nei 
lakstančių vaikų, nei savo prieangius šluojančių senučių. 

Lukai už nugaros Vinis apvyniojo Toniui koją kaklaskare. 

— Kraujuoja kaip paršas, — tarė. — Negaliu sustabdyti. 

— Vežk juos su Poliu į ligoninę, — liepė Luka. — Sugalvok 
kokią pasakėlę. Sakyk, juos pašovė uoste. 

— Į ligoninę? — nustebo Kablys. — Manai, daktaras Galaheris 


jais nepasirūpins? 

— Per daug nerimauji, Kably, — papriekaištavo Luka ir galva 
davė ženklą Viniui. 

Šis įėjo į butą Polio. Eidamas pro duris pasakė Kabliui ir 
Džodžo: 

— Man reikės jūsų pagalbos išnešti Tonį. 

Kablys nusiėmė skrybėlę ir patiesino plunksną. 

— Kas toliau? — paklausė jis Lukos. — Kaip bus su Činkve- 
maniu? 

Luka išmušė visas stiklo šukes iš lango rėmo pistoleto ranke- 
na. Pakėlė akis į dangų ir retas žvaigždes — vos įžiūrimus šviesos 
taškelius tamsoje. Pora tamsių paukštelių atplasnojo prie lango, 
bet išsigandę pakeitė kryptį. 

— Surenkime su Činkvemaniu susitikimą, — tarė Luka sėsda- 
masis ant lango rėmo. — Perduok jam, kad žinią gavom. Pasa- 
kyk, kad norim susitikti kokioje viešoje vietoje... 

— Kur? — pertarė jį Kablys. — Restorane ar panašiai? 

— Nesvarbu, — atsakė Luka. 

— Kaip tai nesvarbu? — negalėjo suprasti Kablys. Lukos stebi- 
mas jis nusiėmė skrybėlę ir vėl ją užsidėjo. - Nesuprantu: nejau- 
gi mes nenorim išsirinkti vietos? 

— Kably, tu pradedi mane nervinti! — įspėjo Luka. 

— Supratau, bose, — Kablys skėstelėjo rankomis parodyda- 
mas, kad daugiau neklausinės. — Pasakysiu jiems, kad vieta ne- 
svarbu — gali išsirinkti patys. 

— Gerai, — pritarė Luka. — Tik stenkis pabrėžti, kad ji turi 
būti vieša. Kad visi jaustumės saugūs. | 

— Aišku, — atsakė Kablys. — Kada? 

— Kiek galima greičiau. Kuo anksčiau, tuo geriau. Bus gerai, 
jei atrodysi mažumą išsigandęs. — Jis parodė į Tonį buto tarpdu- 
ryje — atrodė, jis tuoj nualps. — Vežk vaikinus į ligoninę, paskui 
grįžk čia ir aš tau papasakosiu savo sumanymą. 

Kablys žiūrėjo Lukai į akis mėgindamas perskaityti jo min- 
tis. Buvo beprasižiojąs dar kai ko klausti, bet apsigalvojo. 

— Eime, Džodžo, — paragino jis ir abu įėjo į butą. 

Lukai nustojo skaudėti galvą, vos tik prasidėjo šaudymas. 
Tamsiame koridoriuje, už nugaros dejuojant Toniui, jis svarstė 


kodėl. 


Sonis sustojo priešais Eilyn kepyklą, išjungė variklį ir susmuko 
ant vairuotojo sėdynės. Nusileido skrybėlę ant akių, tarsi ruoš- 
damasis snūstelėti. Aplink buvo triukšminga: bildėjo traukiniai, 
važiuojantys iš depų, gatve dardėjo automobilių ir vežimų vir- 
tinės. Jis ką tik išėjo iš Sandros ir kurį laiką ėjo Arturo aveniu, 
gniauždamas savyje jausmus ir nežinodamas, ko griebtis, — tokia 
būsena jam buvo įprasta, - paskui sėdo į savo automobilį, bet 
aiškiai sau nepasakė važiuosiąs pas Eilyn. Jis vis dar manė, kad, 
ko gero, reikėtų grįžti į savo butą ir eiti gult, bet jam nepatiko, 
jog praleis vakarą vienas Moto gatvėje. Ten jis nežinodavo, kur 
dėtis. Jeigu šaldyklėje būdavo maisto, valgydavo, bet nemėgo eiti 
į parduotuves. Pirkdamas maisto prekes jausdavosi kaip koks /7- 
nocch. Paprastai valgyti eidavo namo, ir motina įdėdavo jam ko 
nors parsinešti — taip jo šaldyklėje ir atsidurdavo maisto: lazani- 
jos ar kimštų makaronų likučiai ir dideli stiklainiai padažų. Kas- 
kart grįždamas į butą parsinešdavo tiek maisto, kad užtekdavo 
kelioms dienoms, tada vėl eidavo pas tėvus, ir taip toliau. Savo 
bute jis aukštielninkas išsitiesdavo lovoje ir žiūrėdavo į lubas; 
jeigu neužmigdavo, keldavosi ir eidavo susirasti kurį nors iš savo 
vyrukų ar kur nors palošti kortomis, arba užsukdavo į spykyzę — 
tada kitą rytą vilkdavosi į darbą leisgyvis. Sandra įkaitino jam 
kraują. Mintyse jis atsagstė jai palaidinę ir nutraukė drabužius, 
kol nusigavo iki tų krūtų. Tikriausiai jas, tokias prisirpusias, 
būtų be galo malonu paliesti. Bet geriau jas pamiršti: reikės dar 
velniaižin kiek kartų vakarieniauti kartu ir galbūt net užmauti 
sužadėtuvių žiedą — o tokio noro jis neturėjo, — kol tos nuogos 
krūtys iš svajonių taps tikrove. Vis dėlto Sandra jam patiko. Ji 
buvo miela ir graži, be to, jį įaudrindavo. 

Sonis atsmaukė skrybėlę, palinko prie vairo ir pažvelgė į Ei- 
lyn butą. Svetainės languose degė šviesos. Jis nežinojo, kaip ji 

reaguos, jeigu užsuks štai taip — vakare, nepaskambinęs. Pažiūrė- 
jo į laikrodį — beveik devynios, vadinasi, Keitlin veikiausiai jau 
miegos. Ko gero, Eilyn vakarais nuobodžiauja taip pat kaip jis, 
viena kiurkso namie, neturėdama daugiau ką veikti, tik klausy- 
tis radijo, o paskui eiti miegoti. Kai Soniui dingtelėjo ši mintis, 
išlipo iš automobilio, nuspaudė jos buto skambutį ir vėl išėjo į 
gatvę. Eilyn atidarė langą ir iškišo galvą. Sonis praskėtė rankas 
ir sušuko: 

— Pamaniau, kad jautiesi vieniša! 

Ji vilkėjo mėlyną suknelę plačia apykakle, plaukus buvo su- 
sigarbanojusi. 

— Pasidarei šukuoseną, — konstatavo jis. Jos veide pasirodė 
šypsena, kurią jis ne visai suprato: neatrodė, kad mergina džiau- 
giasi jį matydama, bet neatrodė ir kad nesidžiaugia. 

Ji uždarė langą ir netarusi nė žodžio dingo. Sonis žengtelėjo 
arčiau lauko durų ir įsiklausė, bene išgirs atsidarant jos buto du- 
ris ar jos žingsnius laiptais. Tylu. Tada nusiėmė skrybėlę ir pasi- 
kasė pakaušį. Pasitraukė atbulomis ir vėl pakėlė akis į jos langus. 
Staiga durys atsivėrė ir pasirodė Korkas. 

— Sveikas, Soni! — sušuko Korkas laikydamas duris pravi- 
ras. — Ką čia veiki? Eilyn sakė, kad ieškai manęs? 

— Po velnių, kas tau nutiko?! — kiek per garsiai ir per įsa- 
kmiai paklausė Sonis, stengdamasis paslėpti nuostabą pamačius 
Korką, nors šis, rodės, jos nepastebėjo. 

Korko marškiniai ties širdimi buvo išteplioti skaisčiai raudo- 
nais delno atspaudais. 

— Keitlin, — paaiškino Korkas susiraukęs žiūrėdamas į dė- 
mes. — Marškinius teks išmesti. 

Sonis perbraukė raudonas dėmes pirštu, bet jis liko švarus. 

— Kažkokie vaikiški dažai, — neatitraukdamas akių nuo dė- 
mių kalbėjo Korkas. — Eilyn sako, kad marškinių nebeišgelbėsi. 

— Ta mergytė baisi padauža. 

— Ne tokia jau baisi, — nenorėjo sutikti Korkas. — Tai koks 
reikalas? 


— Buvau užsukęs pas tave, bet neradau, - pamelavo Sonis. 

— Todėl, kad aš čia. - Korkas pašnairavo į Sonį, tarsi klaus- 
damas, ar šis staiga susipyko su protu. 

Sonis nusikosėjo į kumštį mėgindamas sugalvoti, ką pasaky- 
ti. Tada atėjo mintis apie kitą darbelį. 

— Išgirdau apie dar vieną siuntą, — nuleisdamas balsą tarė jis. 

— Ką — šiąnakt? 

— Ne. 

Sonis priėjo prie Korko ir atsišliejo į durų staktą. 

— Dar gerai nežinau kada. Tik norėjau tau apie tai papasa- 
koti. 

— Ką konkrečiai? — Korkas per petį dirstelėjo į laiptus, paskui 
galvos mostu paragino Sonį užeiti į laiptinę. — Šalta. Jau dabar 
atrodo, kad atėjo žiema. 

— Siunta nedidelė, — aiškino Sonis sėsdamasis ant laiptų ir 
atsismaukdamas skrybėlę ant pakaušio. — Ji bus vežama automo- 
biliu su dvigubu dugnu. Be to, butelių bus paslėpta po sėdynių 
apmušalais. 

— Kieno gėrimai? 

— O kaip tu manai? 

— Vėl Maripozos? Ką mes su jais darysim? Lukai negalėsim 
jų parduoti. 

— Gražiausia, kad Džukas pirks tiesiai iš mūsų — be tarpi- 
ninkų. 

— Kas, jeigu Maripoza sužinos, kad Džukas prekiauja jo svai- 
galais? 

— O kaip jis sužinos? — paklausė Sonis. - Džukas tikrai jam 
nesakys. O Maripoza veikia ne Harleme. 

Korkas atsisėdo šalia Sonio ir išsitiesė ant laiptų lyg lovoje. 

— Kiek mes uždirbsim iš tokios mažos siuntos? 

— Čia ir yra visas gražumas, — atsakė Sonis. — Ten aukščiau- 
sios rūšies šampanas ir vynas tiesiai iš Europos. Gėrimai bran- 
gūs — penkiasdešimt ar net visas šimtas žalių už butelį. 

— Kiek butelių? 

— Manau, nuo trijų iki keturių šimtų. 

Korkas padėjo galvą ant pakopos ir užsimerkęs suskaičiavo. 

— Švenčiausioji Mergele Marija! Bet Džukas tiek mums ne- 
sumokės. 

— Žinoma, — atsakė Sonis, — bet vis tiek susižersime nemažą 
krūvelę. 

— Iš kur sužinojai? 

— Nuo to, kad žinosi, geriau tau nebus, Korkai. Ką — nepa- 
sitiki manim? 

— Velnias! Tu juk žinai, kad mums galas, jei Maripoza mus 
sugaus. 

— Jis mūsų nesugaus, — tikino Sonis. — Na, o jeigu sugaus, 
mes lavonai. Tai geriau jau būti turtingiems lavonams. 

— Kiek vaikinų... — Korkas užsičiaupė, nes viršuje atsidarė 
Eilyn buto durys. 

Eilyn palinko virš laiptų įsirėmusi rankomis į šonus. 

— Ar kviesi savo draugą į viršų, Bobi Korkoranai, ar kiurkso- 
si ten laiptinėje ir regsi savo nedorus planus? 

— Eime į viršų, — pakvietė. Sonį Korkas. — Eilyn išvirs tau 
puodelį kavos. 

Sonis timptelėjo švarką, pasitempė. 

— Tu tikrai neprieštarauji? — paklausė jis Eilyn. 

— Argi ji ką tik neliepė man pakviesti tave į viršų? — priminė 
Korkas. 

— Nežinau, — atsakė Sonis. — O ką — liepė? 

Eilyn dukrelė išėjo iš buto ir apglėbė motinai koją. 

— Dėde Būbi! - sušuko ji. 

— Nuostabi mažylė, — tarė Korkas Soniui ir pasileido laiptais 
aukštyn. Keitlin cypdama parbėgo į butą, Korkas jai iš paskos. 

— Užeik, — paragino Sonį Eilyn. — Nėr ko čia trintis laiptinėj. 

Ji įėjo į butą palikusi duris praviras. 

Sonis rado ją virtuvėje, sėdinčią prie stalo su kavos puodeliu 
rankoje ir lėkšte šokoladinių pyragaičių ant stalo priešais. 

— Sėskis, — tarė jinai ir pastūmė per stalą tuščią kavos puo- 
delį. 

Su nauja šukuosena jos plaukai atrodė ryškesni, bangos suž- 
vilgdavo virtuvės šviesoje kaskart jai pajudinus galvą. 

Korkas įėjo pasisodinęs Keitlin ant sprando. 

— Pasisveikink su Soniu, — pamokė jis, atsisėdo prie stalo, 
nukėlė Keitlin ir pasisodino ant kelių. 

— Labas, pone Soni, - tarė Keitlin. 

— Sveika, Keitlin. 

Sonis žvilgčiojo čia į Keitlin, čia į Eilyn. 

— Oho! — galop tarė. — Tu beveik tokia pat graži kaip tavo 
mama. 

Eilyn pašnairavo į Sonį, bet Korkas tik nusijuokė ir tarė: 

— Per daug negirk — dar užries nosį. 

Jis pastatė Keitlin ant grindų, kepštelėjo per užpakalį ir pa- 
ragino: 

— Eik pažaisk minutę viena. 

— Dėde Būbi... - maldavo jinai. 

— Ir nustok vadinusi mane dėde Būbiu, kol neišpėriau kailio. 

— Pažadi? — paklausė Keitlin. 

— Ką? Išperti tau kailį? 

— Kad po minutės ateisi su manim pažaisti? 

— Pažadu, — atsakė Korkas ir rankos mostu paragino ją eiti į 
svetainę. 

Keitlin padvejojo, žvilgrelėjo į Sonį ir tik tada nustraksėjo į 
svetainę. Ji buvo šviesių ir švelnių kaip dėdės plaukų, rusvų kaip 
motinos akių. 

— Dėdė Būbis, — tarė Sonis ir nusijuokė. 

— Kaip pirštu į dangų, — tarė Eilyn. — Kūdikio lūpomis 
byloja...* 

— Tik neskatink jos, — paprašė sesers Korkas. — Ji taip mane 
vadina tik norėdama paerzinti. 

Eilyn pasukiojo puodelį tarsi apie kažką galvodama, paskui 
kreipėsi į Sonį: 

— Ar girdėjai, kad kažkoks Luidžis Batalja, pravarde Kablys, 
vis dar medžioja Džimio žudiką? 

Sonis klausiamai pažvelgė į Korką. 


* Būbis (ang! booby) - kvailys. 

— A... Kai paskutinį kartą atsitiktinai sutikau Kablį, jis prašė 
manęs perduoti Eilyn, kad Džimio nepamiršo. 

— Praėjo beveik dveji metai, — tarė Soniui Eilyn. — Dveji me- 
tai, o jis vis dar užsimena apie Džimį. Tas ponas Kablys Batal- 
ja — tikras seklys, tiesa? 

— Pasak Kablio, - įsiterpė Korkas, - Džimį nužudė vienas iš 
Maripozos banditų. | 

— Tarsi aš to nežinočiau, — atsakė Eilyn. — Tarsi kam nors tai 
būtų paslaptis. Klausimas toks: kuris iš Maripozos banditų ir ką 
kas nors gali padaryti dabar, po šitiek laiko? 

— Argi laikas svarbu? — paprieštaravo Korkas. — Jeigu Kablys 
jį ras - nudės. 

— Argi laikas svarbu?.. — pakartojo Eilyn. 

— Kablys sicilietis, Eilyn, — paaiškino Sonis. - Dveji su puse 
metų nieko nereiškia. Jeigu Kablys po dvidešimt dvejų su puse 
metų nuo šiandien sužinos, kas nužudė jo draugą, patikėk ma- 
nim, tam Žmogui galas. Siciliečiai neužmiršta ir neatleidžia. 

— Siciliečiai ir Donegolio grafystės airiai, — pataisė jį Eilyn. — 
Noriu, kad Džimio žudiką baustų teisėsauga. — Tada kreipėsi į 
Bobį: - Juk pažinojai Džimį. Žinai, ko jis būtų norėjęs. 

— Dievas mato — mylėjau jį kaip brolį, — atsakė Korkas; ro- 
dės, jis staiga supyko, — bet mudu niekada nesutarėm dėl tų 
dalykų, Eilyn. Puikiai tai žinai. 

Jis patraukė kėdę atgal ir pažiūrėjo į svetainę — ką veikia 
Keitlin. 

— Džimis buvo idealistas, — pridūrė jis Eilyn, — o aš, pati 
žinai, žiūriu į tuos dalykus realistiškai. 

— Tu pritartum, kad žudikas būtų nužudytas, ar ne? — Eilyn 
pasilenkė prie brolio. — Manai, tai ką nors įrodytų? Ką nors pa- 
keistų? 

— Dabar kalbi visai kaip Džimis, — atsakė jis ir pakilo nuo 
stalo. — Man plyšta širdis tai girdint. Ei! —- sušuko jis į svetainę 
Keitlin. — Ką ten veiki? — Tada vėl pasisuko į seserį. — Jei žino- 
čiau, kas nužudė Džimį, pats jį nudėčiau, ir baigtas kriukis. 

Jis vėl žvilgtelėjo į svetainę, iškėlė rankas virš galvos, suriau- 
mojo lyg koks pabaisa ir nubėgo vaikytis Keitlin — ši kažkur 
suspigo. Eilyn pažiūrėjo į kitapus stalo sėdintį Sonį. 

— Dieve, kokie judu... 

— Atrodo, vyksta šeiminis ginčas. — Jis per petį dirstelėjo į 
skrybėlę, kurią pasikabino ant durų. — Man metas eiti. 

— Bobis ir Džimis... — prašneko ji, tarsi Sonis nieko nebūtų 
sakęs. — Juodu ginčydavosi čia, prie šito stalo. Visuomet dėl to 
paties, skirdavosi tik smulkmenos: Bobis tvirtindavo, esą pa- 
saulis sugedęs ir reikia su tuo susitaikyti, o Džimis tikindavo, 
esą reikia tikėti kažkuo geresniu. Trukt už vadžių, ir vėl iš pra- 
džių... - Ji žvilgtelėjo į savo kavą, paskui į Sonį. Nuliūdusi ne- 
atrodė. — Toks jau buvo Džimis. Jis pritarė Korkui: pasaulyje iš- 
ties daug purvo ir žmogžudysčių, ir net nemanė, jog tas pasaulis 
kada nors pasikeis. Tačiau stengdavosi Bobį kažko išmokyti, tad 
nuolat jam kartodavo: „Turi tikėti, kad jis gali pasikeisti, — savo 
paties sielos labui.“ 

Ji nutilo ir žiūrėjo, kaip reaguos Sonis. 

— Gailiuosi, kad jo nepažinojau, — atsakė šis. 

Eilyn linktelėjo, tartum mintis, kad juodu pažįstami, ją juo- 
kintų. 

Korkas iš svetainės pašaukė Sonį, ir Eilyn mostelėjo ranka 
jam eiti. 

— Juk atėjai čia pasimatyti su Bobiu, tiesa? 

Svetainėje Korkas laikė suspaudęs Keitlin glėbyje. Ji kikeno 
kaip patrakusi ir muistėsi stengdamasi ištrūkti. 

— Padėk man su ja susitvarkyti, Soni, - paprašė Bobis ir apsi- 
suko. — Vienas neįstengiu! — sušuko jis. Dabar, stovėdamas veidu 
į Sonį, švystelėjo ją spiegiančią į orą, ir Sonis sugriebė ją į glėbį. 

— Ei! Ką man su ja daryti? — laikydamas besispyriojančią 
mergaitę rankose paklausė Sonis, paskui apsisuko ratu ir metė 
ją atgal Korkui. 

— Užteks? — paklausė jos Korkas. 


Keitlin nustojo muistytis, pažiūrėjo į Sonį, paskui į Bobį. 

— Dar kartą! — suspigo mergaitė. Bobis apsisuko ratu ir pa- 
sirengė vėl sviesti ją Soniui — šis juokdamasis pasiruošė ją gau- 
dyti. 

Eilyn stovėjo prie durų atsišliejusi sienos, purtė galvą ir šyp- 
sojosi, o kai Keitlin spiegdama nuskrido Soniui į rankas, ėmė 
juoktis. 


ŠONAS NUPLĖŠĖ nuo sienos gabalėlį atsilupusių geltonų 
dažų ir palaukė, kol Vienuoliktuoju aveniu nudardės garvežys, 
tada dar kartą pabeldė į Kelės duris. Kelias valandas jis važinėjo 
tramvajais, nes nenorėjo grįžti namo ir pažvelgti į akis Viliui ir 
Doniui. Bet negalėjo visą naktį išbūti gatvėje — o tuodu juk liepė 
jam nešdintis, ar ne? Vis dėlto jis dar nenorėjo jų matyti. 

— Kele! — sušuko jis pro uždarytas duris. — Žinau, kad tu 
namie! Iš gatvės mačiau, kai praėjai pro langą. 

Jis prispaudė ausį prie durų ir išgirdo sugirgždant čiužinį, 
paskui stiklą dzingtelint į stiklą. Šonas įsivaizdavo negyvą Luką 
Brazį, susmukusį savo buto tarpduryje, ir pagalvojo, ar Donis 
išties galėtų nupjauti tam šunsnukiui pimpalą ir sukišti į burną. 
Mintyse išvydo tą vaizdą: Luka Brazis su savo pimpiu burnoje, 
ir susiraukė. Prisiminė Vilio žodžius: „...visi tie prakeikti miesto 
italpalaikiai medžios mus, mikus, taikydamiesi išspardyti mums 
šiknas“, ir nejučiomis perbraukė pirštais plaukus, paskui palietė 
pistoletą kišenėje. 

— Kele, — jau maldavo jis, — įleisk! Aš juk tavo brolis. 

Kai durys pagaliau atsivėrė, jis žengtelėjo atatupstas ir užsi- 
dengė veidą delnais. 

— O varge! — išspaudė pro pirštus. 

— Ką gi, — tarė Kelė, — norėjai mane matyti, Šonai. Štai ir 
pamatei. 


KORLEONIŲ ŠEIMA + 1I$53 


Ji viena ranka laikė pravirą varčią, kita rėmėsi į staktą. Po 
abiem akim juodavo mėlynės, skruostai buvo ištinę, plaukai slė- 
pė kaktoje prasidedančią žaizdą. Avėjo skaisčiai raudonus bate- 
lius, vilkėjo baltus vyriškus marškinius užraitotomis rankovėmis. 
Sprendžiant iš dydžio, jie turėjo būti Lukos — skvernai siekė jai 
blauzdas. 

— Dėl Dievo meilės, Šonai, nesielk kaip kūdikis! Ne taip jau 
čia baisu! 

Šonas atitraukė delnus nuo veido ir raukydamasis pažvelgė 
ją 

— Svenčiausioji Mergele Marija! Kele! 

Kelė mėgino nutaisyti pašaipią šypseną, bet iškart susirau- 
kė — matyt, suskaudo. 

— Ko nori, Šonai? Maniau, šeima nutraukė su manim visus 
ryšius. 

— Žinai, kad aš niekada tam nepritariau, — atsakė brolis ir 
žvilgtelėjo jai per petį į butą. — Galiu užeiti? 

Kelė metė akį į savo butą, lyg staiga jis būtų taip pagražėjęs, 
kad kažkas norėtų į jį užeiti. 

— Žinoma, — atsakė. — Sveikas atvykęs į mano rūmus. 

Įėjęs Šonas apsidairė, kur sėstis. Bute nebuvo virtuvinio stalo 
ir kėdžių, vietoj jų priešais tuščią plautuvę buvo neapstatyta er- 
dvė. Tiesą sakant, nebuvo nė virtuvės, vien kamputis su plautuve 
ir keliomis spintelėmis bei arkinė anga, skirianti virtuvės erdvę 
nuo miegamojo. Jame stovėjo lovelė, iškleręs naktinis staliukas 
šalia ir didelė minkšta kėdė prie lango į Vienuoliktąjį aveniu. 
Kėdė iki pat parankių buvo užversta žurnalais ir drabužiais. Jais 
buvo nuklotos ir grindys; Šonas paspyrė į šalį žurnalus, iš kurių 
į jį žvelgė Holivudo žvaigždės: Džina Harlou, Kerolė Lombard 
ir Fėja Rej. Atsigręžęs pamatė, kad Kelė jį stebi atsirėmusi į už- 
darytas duris. Marškiniai buvo iki pusės prasegti ir jis nesmagiai 
pasijuto, nes matė beveik visas krūtis. 

— Kele, būk gera, užsisagstyk, — jis pirštu parodė į krūtis. 

Kelė suėmė marškinius ir ėmė grabinėti sagas, bet užsisegti 
neįstengė. 

— Velniai rautų, Kele, — tu tokia girta, kad nesugebi užsisegti 
marškinių?! 

— Aš negirta, — atsakė sesuo nuleidusi balsą, tarsi kalbėtų tiek 
pat su savimi, kiek ir su Šonu. 

— Kurgi ne. Tik kažkodėl nesugebi sugraibyti sagų, — tarė 
jis ir pats užsagstė jai marškinius, lyg ji vėl būtų tapusi maža 
mergaite ir jis ja rūpintųsi. —- Kaip tu atrodai, Kele! — tarė jis ir 
jo akys pritvinko ašarų. 

— Kada tu pagaliau nustosi buvęs mažvaikis, Šonai? — Kelė 
pastūmė jį šalin ir grįžo į lovą. Užsitraukė iki juosmens raudoną 
antklodę, pasikišo po sprandu pagalvę. — Vadinasi, atėjai čia... 

Ji palinko į jo pusę tarsi klausdama, ko jam reikia. Šonas nu- 
metė drabužius ir žurnalus nuo kėdės ir prisitraukė ją prie lovos. 

— Kele, — tarė susmukdamas ant kėdės, lyg būtų visiškai nu- 
sivaręs. — Brangioji. Taip gyventi kaip tu negalima. 

— Tikrai? Tai gal man vėl virti jums visiems valgyti ir kuoptis 
už jus visus? Vykdyti visus jūsų įsakymus kaip kokiai tarnaitei? 
Ačiū, Šonai, nė. To čia ir atėjai? Parsivesti manęs namo? 

— Atėjau ne parsivesti tavęs namo. Atėjau, nes man neramu 
dėl tavęs. Tik pažiūrėk į save. — Jis atitraukė kėdę atgal, lyg norė- 
damas geriau ją pamatyti. — Atrodai, lyg turėtum gulėti ligoni- 
nėje, o tu čia atsigulusi tuoj pasigersi iki sąmonės netekimo. 

— Aš negirta, — atsakė ji. 

Ant naktinio stalelio šalia jos stovėjo artipilnis butelis rugi- 
nio viskio, šalia tuščias stiklas. Kelė prisipylė viskio, bet Šonas 
ištraukė stiklą jai iš rankos nespėjus prisikišti prie lūpų. 

— Ko tu nori, Šonai? Pasakyk man, ko nori, ir palik mane 
ramybėje. 

— Kodėl tu ir toliau gyveni su žmogumi, kuris muša tave 
kaip šunį? — Šonas padėjo stiklą ant naktinio stalelio ir tik dabar 
pastebėjo buteliuką juodų tablečių. Pakėlė jį. — Kas čia? 

— Pati prisiprašiau, — atsakė Kelė. — Tu nežinai visos istorijos. 

— Tu visai kaip mama. Ji šitaip kalbėdavo kaskart, kai tėvas 
ją prilupdavo. 

Jis pabarškino tabletes dar sykį prašydamas paaiškinti. 

— Man jų gauna Luka, — atsakė ji paimdama buteliuką iš 
jo. - Jos nuo skausmo. 

Ji iškratė porą juodų tabletėlių į saują, įsimetė jas į burną ir 
užsigėrė viskiu. 

— Kele, atėjau čia ne parsivesti tavęs namo. Donis to neleistų. 

Sesuo įsitaisė lovoje patogiau ir užsimerkė. 

— Tada sakyk man, ko čia atėjai. 

— Pažiūrėk į mane, — tarė Šonas. — Atėjau čia pasakyti: kai 
tau prireiks pagalbos, padėsiu, kuo tik galėsiu. 

Kelė nusijuokė ir vėl padėjo galvą ant pagalvės. 

— Esi didelis kūdikis, — tarė. — Visada toks buvai, Šonai 
O'Rurke. — Ji palietė broliui ranką ir vėl užsimerkė. — Išeik ir 
leisk man pamiegoti. Esu pavargusi. Man reikia numigti. 

Po akimirkos jos kūnas suglebo, dar po kitos ji jau miegojo. 

— Kele... 

Sesuo neatsiliepė. Jis palietė pirštų galiukais kaklą ir užčiuo- 
pė pulsą — ritmingas. 

— Kele... — pakartojo nežinia kam. 

Šonas iškratė vieną tabletę, apžiūrėjo ir padėjo atgal. Bute- 
liukas buvo be etiketės. Jis nubraukė Kelei plaukus nuo kaktos ir 
pamatė, kad galva prakirsta beveik iki pat pakaušio. Žaizda buvo 
užšašusi, bjauri, bet neatrodė gili. Šonas užtraukė antklodę jai 
iki smakro, nuavė batelius ir tvarkingai padėjo prie lovos. Išėjęs 
iš buto patikrino, ar durys užsitrenkė. 

Gatvėje nuo Hadsono pūtė smarkus vėjas. Gindamasis nuo 
jo Šonas suėmė švarko apykaklę ir nuskubėjo į savo daugiabutį. 
Alkūnėmis atidarė duris, užlipo laiptais ir įžengė į pažįstamus 
savo namų kambarius. Virtuvėje prie stalo sėdėjo motina, atsi- 
vertusi New York American komiksų puslapius. Ji visada buvo 
gležna, o metams bėgant visai sulyso; ypač nemalonu buvo žiū- 
rėti į jos kaklą: vien susitraukusi oda ir gyslos — tikrų tikriausias 
vištos kaklas. Tačiau besišypsant iš kažkokių komiksų jos akyse 
vis dar galėjai įžvelgti pėdsakus to spindesio, kuriuo kadaise jos 
švytėdavo. Tėvo nebuvo matyti — tikriausiai tysojo lovoje, pasi- 
dėjęs šalia butelį viskio, su stikline rankoje. 

— Mama, kur broliai? — paklausė Šonas. 

Motina pakėlė akis nuo laikraščio. 

— Katinas Pamišėlis, — paaiškino, ko tokia patenkinta. — Bro- 
liai ant stogo. Kažką daro su tais kvailais paukščiais. Tau nieko 
nenutiko, Šonai? Atrodai mažumą sunerimęs. 

— Viskas gerai, mama, — atsakė Šonas. 

Jis uždėjo rankas jai ant pečių ir pabučiavo į skruostą. 

— Buvau aplankyti Kelės. 

— A... Ir kaip ji laikosi? 

— Vis dar per daug geria. 

— Aišku, — atsakė motina ir vėl įniko į komiksus, tarsi šia 
tema nebūtų daugiau ko pasakyti. 

Ant stogo Šonas pamatė Vilį su Doniu, sėdinčius ant šiaudų 
ryšulio šalia karvelidės. Iš medžio ir vielinio tinklo sukurpto sta- 
tinio dugne buvo pakreiktas storas šviežio šieno sluoksnis. Donis 
su Viliu sėdėjo greta ir rūkydami žiūrėjo virš namų stogų. Vėjas 
kilnojo jiems švarkų apykakles ir šiaušė plaukus. Šonas atsisėdo 
priešais juos ant stogo atbrailos. 

— Na, tai ar padarėt darbelį? — paklausė jis. 

— Tam šunsnukiui pasisekė, — atsakė Donis. — Grįžo su visa 
gauja, kad juos kur velnias. 

— Keliems suvariau kulkų, — pasigyrė Vilis. 

— Kas atsitiko? — paklausė Šonas. — Susišaudėt su jais? 

Donis linktelėjo į Vilio pusę ir tarė: 

— Tavo brolis — didžiausias pamišėlis. 

— Truputį pasikarščiavau, — išsišiepė Vilis. 

— Mes jau buvom ant stogo ir ketinom sprukti, — paaiškino 
Donis. — Tuomet tas beprotis tavo brolis liepia man duoti savo 
pistoletą. Taigi duodu ginklą jam, o tas staiga ima vaidinti kau- 
bojų. 

— Buvau nusiteikęs nukepti tą šunsnukį, — paaiškino Vilis. 

— Nudėjai? — paklausė Šonas. 

Vilis papurtė galvą ir giliai įtraukė cigaretės dūmo. 

— Mačiau, kaip jis išbėga ant stogo mūsų vytis. Aš jau buvau 
nulipęs nuo kito stogo ant gaisrinių kopėčių, tad jis negalėjo 

manęs matyti. Į tokį stambų vyrą sunku nepataikyti. — Jis pasi- 
suko į Donį. — Esu tikras, kad ten buvo jis. 

— Labai gaila, — tarstelėjo Šonas. 

— Sužeidžiau mažiausiai du iš jų, — gyrėsi Vilis. — Girdėjau, 
kaip jie suklykia ir krinta. 

— Manai, juos nudėjai? 

— Tikiuosi. — Vilis užgesino cigaretę kulnu įmindamas į sto- 
go tolį. - Nekenčiu tų italpalaikių — visų iki vieno. 

— Tai kas dabar bus? — Šonas išsitraukė iš švarko kišenės pis- 
toletą ir pasidėjo ant atbrailos. - Luka mus medžios? 

— Ne. Bent jau kol kas, - atsakė Vilis. - Aš buvau tamsoje, be 
to, užsismaukęs kepurę ant akių. Jis dar nežino, kas jį užpuolė. 

— Kol kas? — pakartojo Šonas. Jis susigūžė, kad mažiau justų 
vėją. 

Donis atsistojo ir persėdo prie Šono, veidu į Vilį. 

— Labai gaila, kad jo nenudėjom, — tarė. - Dabar bus sunkiau. 

— Eina viskas velniop! — pyko Vilis. 

— Dar kartą mėginsit jį nupilti? — paklausė Šonas. 

— Arba jis, arba mes, Šonai, — atsakė Donis. Jis pasisuko ir 
pro stogo atbrailą pažvelgė žemyn. Gatvėje automobilio vairuo- 
tojas spaudė klaksoną, kad Makmahonas pasitrauktų su savo 
šiukšlių vežimu. 

— Pitas Meris ir Doneliai eina išvien su mumis, — vis dar 
žiūrėdamas į gatvę kalbėjo jis. - Mažylis Stivis ir Koras Gibsonas 
taip pat. 

Jis paėmė į rankas Šono ginklą ir jį apžiūrėjo. 

— Tie italpalaikiai pamatys, kad negali elgtis su mumis lyg su 
mėšlo krūva — kaip darė iki šiol, — ir pirmas bus Luka Brazis. 

Jis atkišo pistoletą Šonui. Šis įsidėjo jį atgal į švarko kišenę. 

— Aš irgi išvien su jumis. Tą šunsnukį Brazį reikia nudėti. 

Donis pasisuko nugara į vėją, sudėjo delnus ir užsidegė nau- 
ją cigaretę. Vilis su Šonu irgi išsiėmė po cigaretę ir prisidegė nuo 
Donio degtuko. Jie susigūžę sėdėjo krūvoje, kiekvienas pasken- 
dęs savo mintyse, o aplink švilpė, kaukė vėjas. 


TOMAZINAS ČINKVEMANIS važiavo liftu iš savo buto 
miesto centre susidėjęs rankas ant krūtinės, plačiai prasižergęs, 
tarsi norėdamas sukliudyti kažkam praeiti, o Nikis Kri ir Dži- 
mis Gricejas stovėjo jam iš šonų pasisukę veidu vienas į kitą. 
Metas buvo ankstus, tad Nikis ir Gricas atrodė mieguisti. Ant 
akių užsismaukęs skrybėlę Gricas, rodės, snūduriuoja, kol liftas 
dardėjo žemyn. Nikis kairėje rankoje laikė vyniojamojo popie- 
riaus maišą, dešinę buvo susikišęs į švarko kišenę. Tomazinas 
stovėjo įsmeigęs akis į lifto užtvarą ir į slenkančias pro šalį sienas 
ir duris. Ketvirtas vyras lifte, sėdintis ant taburetės prie valdy- 
mo skydo, vilkėjo uniforma su V raidės forma prisiūtomis prie 
marškinių sagomis. Plokščia be kraštų jo skrybėlė buvo vienu 
dydžiu jam per maža, tad kėpsojo ant galvos taip, kad jis panė- 
šėjo į rylininko beždžionėlę. Jis buvo vaikas pavargusiomis senio 
akimis ir, regis, labai stengėsi būti nematomas. Liftui nusileidus 
iki vestibiulio, jis palaukė, kol kabina bus lygiai su grindimis, 
tada praskleidė užtvarą ir atvėrė duris. Tomazinas išlipo pirmas, 
paskui jį Gricas. Nikis įspaudė dvidešimt penkių centų monetą 
vaikiui į ranką, šis jam padėkojo. 

Gatvėje virė gyvenimas. Automobiliai ir taksi lėkė aveniu, 
šaligatviais skubėjo minios praeivių. Iomazinas gyveno miesto 
viduryje, dvidešimt aštuntame daugiabučio dangoraižio aukš- 
te. Minioje ir bute, kuriame niekas negalėjo paleisti kulkos jam 


KORLEONIŲ ŠEIMA + I59 


į kaktą užlipęs gaisrinėmis kopėčiomis, jis -jautėsi saugesnis. 
Šurmulys jam patiko, triukšmas irgi nevargino, bet jis turėda- 
vo siųsti žmogų į parduotuvių rajoną nupirkti geros dešros ar 
pyragaičių, o tai jį siutino. Išėjus iš vestibiulio Gricas nulėkė į 
užkandinę ir dabar grįžo su trim kavos puodeliais. Padavė juos 
Nikiui ir Tomazinui. 

— Man įdėjai tris cukraus? — paklausė Tomazinas. 

— Taip liepiau tai mergšei, - atsakė Gricas. 

Tomazinas linktelėjo ir abiem rankomis suėmė puodelį — šis 
tarp mėsingų jo letenų atrodė lyg vaikiškas žaislas. 

— Duok man vieną sfogliarella*. 

Nikis padavė Tomazinui pyragaitį iš vyniojamojo popieriaus 
maišo, ir jie visi dabar stovėdami nugara į sieną gėrė kavą ir lau- 
kė savo vairuotojo Viko Pjacos — šis paskambino jiems einant 
pro duris ir pranešė kelias minutes vėluosiąs, nes turįs kažkokių 
bėdų dėl automobilio. 

— Kur pirkai tuos sfogliate/li? — paklausė Tomazinas. Jis laikė 
pyragaitį prieš save ir apžiūrinėjo sluoksniuotą tešlą. — Riebalai 
iš jų tiesiog sunkiasi. Man nepatinka tokie riebūs. 

— Pirkau Moto gatvėje, — atsakė Gricas. 

— Kur konkrečiai Moto gatvėje? 

Gricas kilstelėjo skrybėlės kraštą ir atsakė: 

— Po velnių, neatsimenu, kur juos pirkau, Tomi! Tik žinau, 
kad kažkokioj kepykloj Moto gatvėje. | 

— Ei, Gricai, neužmiršk, su kuo kalbi! — priminė drimba To- 
mazinas, pasisukdamas į vaikinuką. 

Gricas atsiprašydamas skėstelėjo rankomis. 

— Metas ankstus, Tomi. Pats žinau, kad ryte būnu bjauriai 
nusiteikęs. Atsiprašau. 

Tomazinas nusijuokė ir paplekšnojo Gricui per petį. 

— Tu man patinki. Esi geras vaikis. - Tada kreipėsi į Niką: — 
Kitą kartą sfogliatelli pirksi tu. Parvežk jų iš Pačio kepyklos Eins- 
lio gatvėje Viljamsburge. Ten geriausi sfogliatelli mieste. 


* Itališkas trikampis pyragaitis (7r.). 

Jis kavos puodeliu mostelėjo į gatvę. 

— Kur, velniai rautų, Vikas? — Paskui paklausė Grico: — Kas, 
sakė, sugedo? 

— Karbiuratorius, — atsakė Gricas. — Sakė, prireiks vos kelių 
minučių sutaisyti. 

— Man tai nepatinka. — Tomazinas žvilgtelėjo į laikrodį. — 
Kai dedasi tokie dalykai... 

Jis nebaigė minties. Tomazinas buvo dvidešimt penkeriais 
metais vyresnis ir kokiais penkiais centimetrais aukštesnis už 
Nikį ir Gricą. 

— Kai dedasi tokie dalykai, nejučiomis imi dairytis aplink. 
Suprantat, ką noriu pasakyti? 

Nikis linktelėjo, Gricas toliau siurbčiojo kavą. Abu, rodės, 
pjauna nuobodulys. 

— Sakyk dar kartą — kas jam ten sugedo? — paklausė Toma- 
zinas. 

— Karbiuratorius, — atsakė Gricas. 

"Tomazinas minutėlę apie tai galvojo, paskui vėl žvilgtelėjo į 
laikrodį. 

— Kiek vyrų turime? — paklausė jis Nikio. 

— Užkandinėje keturis: du prie prekystalio, du prie stalų. 
Karminas su Fiju lauke, savo automobiliuose. Iš užkandinės jų 
nematyti, bet jie netoli. 

— O Luka tikrai negali jų pažinoti? 

— Nieku gyvu, - atsakė Nikis. - Karminas nusisamdė bandi- 
tėlių iš Džersio — Luka tikrai jų nepažinos. 

— Ir visi žino, ką turi daryti? 

— Be abejo, — atsakė Nikis. — Padarėm viską, kaip tu liepei. 

— Mat tas kvailas šunsnukis vis dar mano, kad jį apiplėšti 
mėginom mes. Aš pasakiau jo vyrukui Kabliui: „Jei norėčiau, 
kad Luka būtų negyvas, jis ir būtų negyvas. 

— Ir jis vis dar mano, kad tai mūsų darbas? — paklausė Gricas. 

Tomazinas pabaigė kavą. 

— Būčiau labiau jį įrikinęs, jei būčiau galėjęs pasakyti kieno. 

— Apie tai vis dar nieko negirdėti? — paklausė Gricas. 

— Tas šunsnukis turi nemažai priešų, — atsakė Tomazinas. — 
Tai galėjo padaryti bet kas. — Jis pakeitė temą. — Tie vyrai už- 
kandinėje — stiprių kiaušių ir galės šaudyti, jei mums to pri- 
reiks? — Nelaukdamas atsakymo pridūrė: — Nes jeigu Brazis vis 
dar mano, kad jį apiplėšti mėginom mes... 

Gricas atsakė: 

— Tomi, myliu tave kaip savo tėvą, bet, dievaži, tu per daug 
nerimauji. 

Tomazinas piktai į jį dėbtelėjo, paskui nusišypsojo, galiausiai 
nusijuokė. 

— Kur, velniai rautų, Vikas? — paklausė jis. — Jeigu dar po 
minutės nepasirodys, viską atšaukiu. 

— Štai jis, — Nikis parodė į juodą biuiką, ką tik pasirodžiusį 
iš už kampo. 

Tomazinas laukė susidėjęs rankas ant krūtinės, kol Nikis su 
Gricu atsisėdo ant užpakalinės sėdynės, o Vikas pašoko nuo vai- 
ruotojo vietos, apibėgo automobilį ir atidarė dureles. 

— Sušiktas karbiuratorius, — burbtelėjo. 

Jis buvo gražus liesas vaikinas glotniai sušukuotais atgal švie- 
siais plaukais. Nors ir sulaukęs dvidešimties, panėšėjo į penkio- 
likmetį. 

— Teko jį prapūsti, paskui, velniai griebtų, pamečiau vieną 
varžtelį... — pamatęs, kad Tomazinui nerūpi jo pasiteisinimai, 
užsičiaupė. — Klausyk, Tomi, aš atsiprašau. Man reikėjo atsikelti 
anksčiau ir įsitikinti, kad viskas gerai. 

— Nieko baisaus, — atsakė Tomazinas sėsdamasis į keleivio 
vietą. 

Vos tik atsisėdęs prie vairo, Vikas pakartojo: 

— Atsiprašau, Iomi. 

— Tu geras vaikis, Vikai, — atsakė Tomazinas, — bet žiūrėk, 
kad daugiau nieko panašaus neatsitiktų. Duok man dar vieną 
sfogliatelli, - paliepė Nikiui, o Viko paklausė: —- Nori? 

— Ne, — atsakė Vikas. — Ryte nevalgau. Iki vidurdienio valgis 
man nerūpi. 

— Aha, — nuo užpakalinės sėdynės pritarė Gricas, - man irgi. 

Tomazinas pažiūrėjo į laikrodį. 

— Žinai, kur važiuojam? — paklausė Viko. 

— Taip, be abejo. Maršrutą esu nusibraižęs galvoje. Per de- 
šimt minučių nuvažiuosim. 

— Gerai. — Tomazinas pasilenkė taip arti Viko, kad šis net 
atšoko. 

— Kas yra? — paklausė Vikas. 

— Tu prakaituoji, — atsakė Tomazinas. — Kodėl prakaituoji, 
Vikai? Niekas daugiau neprakaituoja. 

— Bijo, kad nušausi už pavėlavimą, — paaiškino Nikis. 

— Aš juk iki šiol nė karto nevėlavau, tiesa? — paklausė Vikas. — 
Į savo darbą žiūriu profesionaliai. Kai vėluoju, nervinuosi. 

— Bala nematė, — atsakė Tomazinas ir patapšnojo Vikui per 
petį. — Tu geras vaikis. Tu man patinki. 

Gricas pasilenkė prie priekinės sėdynės. Jis buvo liesas, bet 
raumeningas, apskrito angeliško veido. Pilką fetrinę skrybėlę su 
juodu kaspinu buvo atsmaukęs ant pakaušio. 

— Kodėl važiuoji pro čia? — paklausė jis Viko. Jie iš lėto rie- 
dėjo tylia šalutine garvele. — Ar nebūtų greičiau... 

Nespėjus jam baigti klausimo, Vikas užvarė automobilį ant 
šaligatvio ir iššoko lauk. Iš vieno namo prieangio išlėkė Luka 
Brazis su savo vyrais. Nė vienam sėdinčiam automobilyje ne- 
spėjus susigaudyti, kas darosi, Luka nutaikė pistoletą Tomazi- 
nui į galvą. 

— Be kvailysčių! — įspėjo visus Luka, o Tomazinui pasakė: — 
Neketinu tavęs nudėti. 

Tomazinas ištraukė ranką, kurią buvo pasikišęs po švarku. 

Kai Kablys su Džodžo įsitaisė ant užpakalinės sėdynės ša- 
lia Tomazino vyrukų ir atėmė jų ginklus, Luka atsisėdo prieky- 
je, ištraukė pistoletą iš dėklo po Tomazino pažastimi ir padavė 
Džodžo. Vikas, nuo prieangio stebėjęs, kas vyksta, vėl sėdo prie 
vairo, apsuko automobilį ir nuvažiavo miesto centro link. 

— Kur važiuojam? — paklausė Tomazinas. 

— Į Čelsio prieplaukas, — atsakė Luka. — Rasim kokią ramią 
vietelę, kur galėsim pasikalbėti, kaip tu ir norėjai. 

— V/ancul, — nusikeikė Tomazinas. — Nejaugi negalim pasi- 
kalbėti kaip civilizuoti žmonės prie puodelio kavos? 

— Kas čia civilizuotas? — paklausė Luka. — Tu man visada at- 
rodei panašus į išsipuošusią buką beždžionę, Tomi. Vis dar trau- 
ki žmonėms dantis? 

— Kai to prireikia. 

"Tomazinas pasisuko ant sėdynės veidu į priekį. Luka sėdėjo 
tarp jo ir Viko. Tomazinas susidėjo rankas ant pilvo. 

— Vikai, — tarė žiūrėdamas tiesiai prieš save, — niekad nema- 
niau, kad tu toks kvailas. 

— Vaikio negali kaltinti, — tarė Luka, įsikišo pistoletą į dėklą 
po pažastimi ir apkabino Viką per pečius. — Surišau abu Viko 
brolius jo merginos bute ir palikau prie jų porą savo vyrukų, bet 
jis vis tiek privertė mane duoti žodį, kad tavęs nenudėsiu. 

Tomazinas atrodė pasišlykštėjęs. Jis ir toliau žiūrėjo tiesiai. 

Viko skruostais riedėjo ašaros. 

— Tik pažiūrėk! — tarė Luka. — Vaikis verkia! 

— Jis peršovė mano jaunėliui broliui koją, - aiškino Vikas. — 
Sakė, kitas šūvis bus jam į galvą. 

— Tada tu sutikai talkinti, tiesa? —- paklausė Luka. 

"Tomazinas pakėlė nuo kelių prakąstą pyragaitį ir parodė 
Lukai. 

— Neprieštarausi, jei suvalgysiu? 

— Skanaus. 

— Ne mes mėginome tave nukepti, — pilna burna kalbėjo 
Tomazinas. — Jei manai, kad mes - klysti. 

— Kažkas mėgino mane nukepti? — paklausė Luka. — Ką čia 
šneki, Tomi? Maniau, mes susitiksim pasikalbėti apie tai, kad aš 
perku ir parduodu iš Džo pagrobtą viskį. 

— Luka, visi žino, kad kažkas mėgino tave nušauti, — kalbėjo 
Tomazinas. — Pasakiau tavo vyrukui... 

— Ber ne tu mėginai tai padaryti? 

— Ne aš, ne Džo ir nė vienas iš tų, su kuo mes turim kokių 
nors reikalų. 

— Bet tu žinai kas, — spėjo Luka. 

— Ne, - atsakė Tomazinas. Jis suvalgė pyragaitį ir nusibraukė 
nuo švarko trupinius. — Turėjau galvoje kitką. Mes nežinom kas 
ir kol kas nieko negirdėjom. 

Luka atsigręžė į užpakalinę sėdynę. 

— Sveikas, Gricai. Kaip laikaisi? 

Gricejas nieko neatsakė. 

— "Tu irgi nežinai, kas mėgino mane nutvoti, tiesa? — paklau- 
sė Luka. 

— Visiškai nenumanau, — atsakė Gricas. — Žinau, kad, kaip 
sakė Tomis, mes čia niekuo dėti. 

— Na gerai, — atsakė Luka, tarsi juo netikėtų, bet jam tai nė 
motais. Jie atvažiavo prie vandens, į Čelsio prieplaukas. Luka 
mostelėjo į garvelę tarp dviejų sandėlių. — Suk čia, — paliepė 
Vikui. 

Vikas nuvažiavo iki akligatvio galo, prie vandens ir virtinės 
tuščių elingų. Išjungęs variklį pažiūrėjo į Luką laukdamas nuro- 
dymų. 

— Gerai, — tarstelėjo šis. — Visi į lauką. 

— Kodėl negalim kalbėtis čia? — paklausė Tomazinas. 

— Lauke gražu, - atsakė Luka. — Pakvėpuosim grynu oru. 

Jis išsitraukė iš dėklo pistoletą ir nutaikė Tomazinui į galvą. 

— Manau, turim kalbėtis prie vandens. 

Tomazinas dygėdamasis papurtė galvą ir išlipo iš automobilio. 
Jo pavyzdžiu pasekė Kablys ir Džodžo — rankose jie laikė po pisto- 
letą. Vaikinai sustatė Tomaziną su jo vyrais į vieną gretą nugara į 
vandenį. Luka pasisuko į Viką, atsišliejusį į biuiko priekinį sparną. 

— Ką čia darai? — paklausė jo Luka. — Stok prie kitų. 

— Gerai, — atsakė Vikas ir atsistojo į gretą šalia Nikio. 

— Sfaccim"- iškošė Tomazinas. — Jei mane nudėsi, Džo tave 
palaidos. Jis nudės visus jus, kad jus kur velnias, ir padarys tai iš 
lėto. Ir dėl ko, kvailas šunsnuki?! Ten buvo ne mūsų darbas. Ne 
mes mėginom tave nukepti. Juk sakiau tavo vyrukui: jei norėtu- 
me, kad būtum negyvas, tu ir būtum negyvas. 


* Paž.: sperma (it. tarmybė). Čia: po perkūnais! 

— Dėl Dievo meilės, nurimk, Tomi! — atsakė Luka. — Neke- 
tinu tavęs žudyti. 

— Tai kodėl mus taip čia išrikiavai? 

— Norėjai su manim pasikalbėti, — patraukė pečiais Luka. — 
Tai ir kalbėk. 

Tomazinas žvilgtelėjo į savo vyrus, paskui vėl į Luką. 

— Šitaip nesikalbama. 

— Gal, — sutiko Luka, — bet tu neturi kitos išeities. Taigi 
kalbėk. 

"Tomazinas vėl žvilgtelėjo į savo vyrus, tarsi dėl jų nerimautų. 

— Nieko baisaus nenutiko, — tarė jis Lukai. — Džo nesi- 
krausto iš proto dėl kelių viskio siuntų. Bet tai nėra gerai, ir tu 
tai žinai. Mums rūpi, kas mus apiplėšinėja. Neturim tau jokių 
pretenzijų. Esi verslininkas — mes tai suprantam. Bet mums 
reikia tų išgamų, kurie mus apiplėšinėja, ir norim, kad tu juos 
mums įduotum. Kol kas mes nekalbam apie pinigus. Esmė 
čia — pagarba. 

Luka klausėsi; atrodė, kad jis svarsto Tomazino reikalavimą. 
Galop tarė: 

— Ką gi — tau jų neįduosiu. Mat sudariau tokį sandorį. Tarpi- 
ninkausiu parduodant gėrimus, bet jų į šį reikalą nevelsiu. 

— Luka, — atsakė Tomazinas ir vėl žvilgtelėjo į savo vyrus, — 
ar supranti, su kuo turi reikalą? Nori susigrumti su Džuzepe 
Maripoza, Barziniais, manimi, Frankiu Penkiais Angelais, Roza- 
tais ir visais mūsų vyrais? Ar supranti, kad turi reikalą su didele 
organizacija, kuri ir toliau plečiasi... 

— Turi galvoje Lakontį, - pertarė jį Luka. 

— Taip, Lakontį. Vos po kelių dienų prie mūsų prisidės visa 
jo organizacija. Ar visa tai supranti? Suvoki, kad mes kalbame 
apie šimtus vyrų? O ką turi tu? Pats ir keturi ar penki vyrukai? 
Nesielk kaip beprotis, Luka. Tik įduok mums tuos klounus, ku- 
rie mus apiplėšinėja, ir būsime atsiskaitę. Aš net pamiršiu visas 
tas šiandienos nesąmones. Duodu žodį: mes nekeršysime nei 
tau, nei tavo vyrukams. 

Luka žengtelėjo atgal ir pažvelgė į vandenį. Už dokų klykda- 
mi nardė kirai. Virš pilko vandens mėlynu dangumi plaukė reti 
riebūs balti debesys. 

— Gerai, — tarė jis. — Tai ir viskas? Tai ir norėjai man pasa- 
kyti? 

— Taip, — atsakė Tomazinas. — Tai ir norėjau. 

- Štai mano žinia, kurią turi pranešti Džo, — tarė Luka. Jis 
pažiūrėjo į debesis ir vandenį, tartum apie kažką galvodamas. — 
Jeigu šitas dantistas pajudės, — kreipėsi jis į Kablį, — suvaryk jam 
kulką į galvą. - Tada pasisuko į Džodžo. — Tu irgi. Jeigu kuris 
nors pajudės — nušauk. 

— Dėl Dievo meilės, Luka... — prabilo Tomazinas. 

Nespėjus jam nieko daugiau pasakyti, Luka šovė Gricui tie- 
siai į tarpuakį. Vaikinas sumosavo rankomis ir nuvirto nuo prie- 
plaukos. Jo kūnas akimirksniu nugrimzdo į vandenį, tik skrybė- 
lė liko plūduriuoti paviršiuje. 

Tomazinas išbalo, Vikas užsidengė veidus delnais. Nikio vei- 
das buvo bejausmis, bet jis kaskart įkvėpdamas orą švokštė. 

— Perduok Džuzepei Maripozai, kad aš ne tas žmogus, su 
kuriuo jis gali elgtis nepagarbiai, —- pasakė Tomazinui Luka. — 
Pasakyk jam: jeigu sužinosiu, kad pasikėsinimą mane nukepti 
surengė jis, nudėsiu. Manai, gali perduoti šią žinią nuo manęs, 
Tomi? 

— Be abejo, - kimiu balsu atsakė Tomazinas. — Galiu tai pa- 
daryti. 

— Gerai, — atsakė Luka ir nukreipė ginklą į Viką. Vaikinas 
žiūrėjo į jį ir šypsojosi. Nenustodamas šypsotis nusiėmė skry- 
bėlę ir perbraukė pirštais plaukus. Tą akimirką Luka nuspaudė 
gaiduką. Vikui krintant, dar tris kartus į jį šovė, ir galiausiai jis 
dingo po vandeniu. 

Stojusią tylą nutraukė Tomazinas. Staiga jo balsas tapo laibas 
ir švelnus kaip mergaitės. 

— Kam taip darai, Luka? Kas tau pasidarė? 

— Gricas buvo dalis mano žinios Maripozai, — paaiškino 
Luka. - Kad jam nekiltų abejonių, su kuo turi reikalą. Na o tas 

vaikis — Vikas? Aš tik pasirūpinau, kad tau nereikėtų vargintis. 
Juk vis tiek būtum jį nudėjęs, tiesa? 

— Baigei? — paklausė Tomazinas. — Jeigu ruošiesi nužudyti 
mane ir Nikį, taip ir padaryk. 

— Ne. Sakiau tam vaikiui, kad tavęs nežudysiu, — atsakė 
Luka, — ir savo žodį tesėsiu. 

Nikis ėmė švokšti garsiau. 

— Sergi astma ar ką, Niki? — paklausė Luka. 

Nikis papurtė galvą, susiėmė už burnos, puolė ant kelių ir 
išsivėmė pro pirštus. 

— Baigei? — vėl paklausė Lukos Tomazinas. 

— Ne visai, — atsakė šis. 

Luka viena ranka suėmė Tomazinui gerklę, apsuko ir greitai 
du kartus smogė į veidą pistoleto rankena. Tomazinas pargriuvo 
ir trenkėsi galva į biuiko sparną. Iš nosies tryško kraujas, vienas 
paakys buvo prakirstas. Jis abejingai pažiūrėjo į Luką, paskui 
išsitraukė iš kišenės nosinę ir prispaudė prie nosies. 

— Buvo kilusi mintis išrauti tau porą dantų, - kalbėjo Luka, — 
bet pamaniau, kad čia tavo pomėgis. 

Jis atsisegė užtrauktuką ir nusišlapino į vandenį matant To- 
mazinui. Užsisegęs rankos mostu paliepė Džodžo ir Kabliui lipti 
į automobilį. | 

— Nepamiršk perduoti mano žinios, — tarė jis Tomazinui ir 
pasuko prie biuiko. Nepriėjęs stabtelėjo ir tartum dėl kažko ap- 
sigalvojęs tarė: — Žinai ką? 

Jis priėjo prie tebeklūpančio Nikio, vieną kartą smarkiai 
trenkė pistoletu, pakėlė gyvybės ženklų nerodantį kūną ir įmetė 
į automobilio bagažinę. Tada atsisėdo keleivio vietoje ir iš lėto 
nuvažiavo su savo vyrais. 


10. 


VITAS ĮSIJUNGĖ žemesnę savo didžiulio „Essexo“ pavarą. 
Aštuonių cilindrų variklis suurzgė, bet netrukus ėmė gausti kaip 
paprastai. Vitas buvo Kvinse ir ką tik išvažiavo iš Fransio Lujiso 
bulvaro pakeliui į kompleksą Long Ailande, kur ruošėsi iškylauti 
su šeima. Karmela sėdėjo šalia jo, pasisodinusi ant kelių Kong, 
ir pliauškinosi su ja delnais dainuodama „ladu ladu ladutes“. 
Sonis sėdėjo šalia Karmelos, prie langelio, ir susidėjęs rankas ant 
kelių pirštais barbeno melodiją, kurią vienas tegirdėjo. Maiklas, 
Fredas ir Tomas sėdėjo ant užpakalinės sėdynės. Eredas pagaliau 
liovėsi klausinėjęs, ir Vitas buvo jam už tai dėkingas. „Essexas“ 
važiavo vilkstinės viduryje: Tesijas su keliais savo vyrais riedė- 
jo juodu „Packardu“ priekyje, o Dženkas — iš paskos savo senu 
„Nashu“ į vabalo akis panašiais priekiniais žibintais. Skrybėliuo- 
tis Alas sėdėjo su Dženku ant užpakalinės sėdynės, vairavo Edis 
Veltris, dar vienas iš Tesijo vyrų. 

Vitas buvo apsivilkęs kasdieniškai: laisvomis rusvai žalsvomis 
kelnėmis, mėlynais marškiniais plačia apykakle ir geltonu suse- 
gamu megztiniu. Jo apranga buvo derama iškylai, bet jis vis tiek 
drovėjosi, tartum būtų vaidinęs dykaduonį. 

Metas buvo ankstus, dar tik po devintos ryto. Diena idealiai 
tiko iškylai: šilta, mėlyname danguje nė debesėlio. Tačiau Vito 
mintys vis sukosi apie reikalus. Luka Brazis nudėjo du Činkve- 
manio vyrus, o trečio, Nikio Kri, jau daug dienų niekas niekur 

nerado. Vitas nežinojo, kaip tai atsilieps jam ir jo Šeimai, bet 
spėjo netrukus sužinosiąs. Maripoza spaudė jį derėtis su Bra- 
ziu, bet jis to taip ir nepadarė, o dabar kilo ta velniava. Vitas 
negalėjo suprasti, kodėl Maripoza kaltina jį, bet Džuzepė buvo 
kvailas, tad iš jo galėjai laukti visko. Vitas suprato, kad anksčiau 
ar vėliau jam teks aiškintis su Maripoza. Jam kilo minčių, jis 
gvildeno įvairias galimybes, ir jos dabar sukosi jo galvoje važiuo- 
jant paskui Tesiją. Jis nuoširdžiai tikėjosi persikraustyti į savo 
kompleksą Long Biče prieš užverdant tai košei, bet statybos dar- 
bai vyko lėčiau, negu jam buvo žadėta. Dabar beliko tikėtis, kad 
Rozarijas Lakontis bent jau kiek ilgėliau atitrauks Maripozos ir 
jo capo dėmesį. 

— Čia? — paklausė Fredas. 

Vitas ką tik paskui Tesiją įvažiavo į ilgą į kompleksą vedantį 
keliuką, iš abiejų pusių juosiamą medžių, nuo kurių plasnojo 
žemėn geltoni ir raudoni lapai. 

— Pažiūrėkit, kiek medžių! — sušuko Fredas. 

Maiklas paaiškino: 

— Ko jau ko, o medžių užmiestyje netrūksta, Fredai. 

— Užsičiaupk, gerai, Miki!? — atkirto Fredas. 

Sonis žvilgtelėjo į užpakalinę sėdynę. 

— Abu užsičiaupkit. 

— Ar čia ta siena? — praverdamas langelį paklausė Fredas. — 
Gal čia ta pilies siena, kurią minėjai, mama? 

— Šita, — atsakė Karmela. O Konei tarė: — Matai? Visai kaip 
pilies. 

— Tik likę tarpų, — pareiškė Maiklas. 

— Todėl, kad ji dar nebaigta, gudruti, - atšovė Tomas. 

Vitas sustabdė automobilį už Tesijo, Edis už Vito. Klemen- 
ca laukė prie vartų, tiksliau, toje vietoje, kur bus vartai pabai- 
gus darbus. Jis stovėjo atsišliejęs į savo automobilio sparną šalia 
Ričio Gato su laikraščiu po pažastimi. Klemenca, kasdieniais 
drabužiais atrodantis net dramblotesnis negu visada ir ryškus 
kontrastas raumeningam Gatui, gurkšnojo iš puodelio kavą. So- 
nis su broliais iššoko iš „Essexo“, vos tik šis sustojo, bet Vitas 

stabtelėjo pasigrožėti meistriškai sudėta aukšta — vietomis trijų 
metrų — akmenų tvora, juosiančia kompleksą. Ją statė Guilianai, 
akmentašiai, kurių šeima dirba su akmenimi ištisus šimtmečius. 
Įmantrios statybos tvora viršuje baigėsi betono atbraila, iš kurios: 
styrojo kaltos geležies virbai, panašūs į ietigalius — gražu ir pa- 
rankų. Karmela, sėdinti prie Vito su Kone, paėmė jį už rankos ir 
pakštelėjo į skruostą. Vitas patapšnojo jai per ranką ir paragino: 

— Eikit apžiūrėkit. 

— Atnešiu užkandžių kraitelę, — tarė Karmela ir nuėjo prie 
bagažinės. 

Vitui išlipus iš automobilio, Tesijas priėjo ir apglėbė per 
pečius. 

— Bus įspūdinga, — tarė jis rodydamas į vartus ir visą kom- 
pleksą. 

— Mano drauge, — atsakė Vitas, — per favore* laikytis šalia 
mano artimųjų. — Jis mostelėjo į nebaigtas sienas. — Čia mūsų 
reikalas, — pridūrė turėdamas galvoje, kad žmogus niekad negali 
jaustis visiškai saugus. 

— Savaime suprantama, — atsakė Tesijas ir nuėjo ieškoti So- 
nio ir vaikų. 

Klemenca šiaip ne taip atsiplėšė nuo automobilio ir priėjo 
prie Vito. Ričis atsekė iš paskos. 

— Kodėl man nepatinka ta tavo išraiška? — paklausė Klemen- 
cos Vitas. 

— Ai... - numykė Klemenca ir mostu paliepė Ričiui parodyti 
Vitui laikraštį. 

— Luktelk, — sulaikė jį Vitas, mat prie jų priėjo Karmela, ne- 
šina Kone ant vienos rankos ir nedideliu krepšiu kitoje. Karme- 
la vilkėjo ilgą gėlėtrą suknelę su raukiniais puošta apykakle. Tik 
pradėję žilti jos plaukai krito ant pečių. 

— Turi čia visiems mums valgio? — paklausė Vitas. 

Karmela nusišypsojo ir atidengė krepšį — jame buvo susiran- 
giusi į iškylą paimta jų katė Dolčė. Vitas ištraukė katę iš krepšio, 


* Prašom (7t.). 

priglaudė prie krūtinės, paglostė. Nusišypsojo žmonai ir parodė į 
didžiausią iš penkių komplekso namų. Tarp jų ir namo šnekučia- 
vosi du Tesijo ir Klemencos vyrų būreliai. Sūnų nebuvo matyti. 

— Rask vaikus ir aprodyk jiems jų kambarius, — tarė Vitas 
dėdamas katę atgal į krepšį. 

— Šiandien - jokių reikalų, — pareiškė Vitui Karmela, o Kle- 
mencai pridūrė: - Leisk jam vieną dieną atsipūsti, gerai? 

— Eik, — atsakė jai Vitas. — Prižadu: po kelių minučių prisi- 
dėsiu prie jūsų. 

Karmela rūsčiai žvilgtelėjo į Klemencą ir nuėjo ieškoti vaikų. 

Kai Karmela nebegalėjo girdėti, Vitas žvilgtelėjo į laikraščio 
pavadinimą ir paklausė: 

— Tai ką šiandien rašo Dai/y News? 

Ričis padavė jam laikraštį. Pamatęs nuotrauką pirmame pus- 
lapyje Vitas papurtė galvą, o perskaitęs užrašą po ja tarstelėjo: 

— Mannaggia...* Neatpažinta auka... 

— Čia Nikis Kri, — paaiškino Klemenca. — Vienas iš Toma- 
zino vyrų. 

Nuotraukoje pirmame laikraščio puslapyje buvo užfiksuotas 
į skrynią sukištas vaikino lavonas. Jo veidas buvo sveikas, bet 
liemuo išvarpytas kulkų. Atrodė, kad kažkas panaudojo jį vietoj 
šaudyklos taikinio. 

— Girdėjau, kad Tomazinas baisiausiai įniršęs, — tarė Kle- 
menca. 

Vitas dar kartą įdėmiai pažiūrėjo į nuotrauką. Lavonas buvo 
sugrūstas į skrynią su sutrūkinėjusiais odiniais diržais ir puošnia 
žalvarine spyna. Kažkoks vyras su kostiumu ir kaklaraiščiu, iš 
pažiūros — praeivis, bet tikriausiai detektyvas, žiūrėjo į skrynią, 
tarsi jam keltų smalsumą persukti keliai ir nepatogiai sudėtos 
rankos. Skrynia buvo palikta po Centrinio parko fontanu, ir an- 
gelas fontano viršuje tartum rodė į skrynią ir lavoną. 

— Brazis, — tarė Vitas grąžindamas laikraštį Gatui. — Jis siun- 
čia žinią Džuzepei. 


* Čia: velnias (74.) 

— Kokią žinią? — paklausė Klemenca. — Paskubėk ir nudėk 
mane? Jis turi penkis vyrus prieš visą Maripozos organizaciją. 
Jis pamišėlis, Vitai. Susidūrėm su dar vienu Pasiutusiu Šunim 
Kolu*. 

— Tai kodėl jis vis dar gyvas? — paklausė Vitas. 

Klemenca dirstelėjo į Dženką. Šis artinosi prie būrelio su 
Edžiu Veltriu. 

— Praėjusią naktį mane aplankė patys broliai Rozatai. Vė- 
lai, — tarė Klemenca. 

Prie jų priėjęs Dženkas paklausė: 

— Jis tau sakė? 

Vitas kreipėsi į Gatą: 

— Riči, būk geras, eikit su Edžiu ir patikrinkit visus namus. 

Jiedviem nuėjus, Vitas rankos mostu paragino Klemencą pa- 
sakoti toliau. 

— Jie važiavo pro mano namus, sustojo tiesiai prie durų. - 

— Prie tavo namų? - išrausdamas paklausė Vitas. 

— Jie turėjo maišelį canno/ž tiesiai iš Nazorinio kepyklos, — 
nusijuokė Klemenca. — V/ancu/'! Aš jiems sakau: „Norit, kad 
pakviesčiau išgerti kavos? Jau po vienuolikos!“ O jie — chi chi, 
cha cha, girdi, prisiminėm senus laikus, senąjį savo rajoną. Aš 
jiems sakau: „Vyručiai, metas vėlus. Jei nesiruošiat manęs žudy- 
ti, ko tada jums reikia?“ 

— O ką jie? — paklausė Vitas. 

— Luka Brazis, — įsiterpė Dženkas. 

— Prieš pat nuvažiuojant, — pasakojo Klemenca, — Tonis Ro- 
zatas sako: „Luka Brazis — gyvulys. Šitokiu elgesiu jis žlugdo visą 
rajoną. Kas nors turi greitai juo pasirūpinti, antraip nukentės 
visas rajonas.“ Štai ir viskas. Palinkėjo man skaniai suvalgyti py- 
ragaičius ir išvažiavo. 

Vitas pasisuko į Dženką. 

— Vadinasi, mes turim pasirūpinti Luka? 


* Tikroji pavardė Vincentas Collas (1908-1932) — airių kilmės Niujorko gangste- 
ris, garsėjęs žiaurumu (vert. past. ). 

— Lakončio padėtis labai kebli, — aiškino Dženkas, — bet jis 
vis dar laikosi. Sprendžiant iš to, ką girdėjau, Tomazinas trokšta 
Lukos mirties — manau, nori pamiklinti ranką traukdamas jam 
dantis, — bet Barziniai nori, kad visi sutelktų dėmesį į Lakontį, 
o Činkvemanis darys taip, kaip jam bus liepta. Be to, kalbant 
tarp mūsų, manau, jie visi bijo to Lukos Brazio. Jie visi drebina 
prieš jį kinkas. 

— Ar Lakontis turi kokių galimybių? — Vitas paklausė Dženko. 

Šis gūžtelėjo pečiais. 

— Labai gerbiu Rozariją. Jis jau buvo patekęs į keblią padėtį, 
ne kartą nurašytas, bet kassyk išsikapsto. 

— Ne, — atsakė Klamenca, — tik ne šį kartą, Dženkai. Pati- 
kėk manim. — Tada paaiškino Vitui: — Visi jo capo perėjo pas 
Maripozą. Rozarijas liko vienas. Vyriausias jo sūnus negyvas. Jį 
palaiko kitas sūnus ir keletas jo vyrukų — štai ir viskas. 

— Rozarijas vis dar turi ryšių, — paprieštaravo Dženkas. — 
Nekeičiu savo nuomonės: kol jis dar ne po žeme, jo nurašyti 
negalime. 

Klemenca pažvelgė į dangų, tarsi galva nebeišneštų, kaip įti- 
kinti Dženką. 

— Paklausyk manęs, — tarė Klemencai Dženkas. - Gal tu tei- 
sus ir Lakončio dainelė išties sudainuota, gal aš tik nenoriu tuo 
patikėti. Reikalas tas, kad kai tai atsitiks, kai Maripozos rankose 
atsidurs visa Lakončio organizacija, mus visus praris arba palai- 
dos. Tai, ką mes darom dabar su airiais, jie padarys su mumis. 

— Gerai, — įsikišo Vitas, norėdamas nutraukti ginčą. — Šiuo 
metu mūsų problema yra Luka Brazis. —- Dženkui jis tarė: — Su- 
renk man susitikimą su tuo pasiutusiu šunim. 

Jis iškėlė pirštą pabrėždamas savo žodžių svarbą. 

— Vien su manim. Pasakyk jam, kad ateisiu vienas. Pasakyk, 
kad būsiu vienas ir neginkluotas. 

— Che cazzo! — nusikeikė Klemenca ir apsidairė pasižiūrėti, 
kas jį girdi. — Vitai, — susitvardęs kalbėjo, — negali eiti susitikti 
su Braziu be ginklo. Madon'! Ką tu sau galvoji?! 


Vitas rankos mostu jį nutildė ir tarė Dženkui: 

— Noriu susitikti su tuo 4emone, kuris kelia siaubą Maripozai. 

- Šiuo požiūriu sutinku su Klemenca, — atsakė Dženkas. — 
Sumanymas nevykęs, Vitai. Susitikti su tokiu žmogumi kaip 
Luka Brazis negali eiti vienas ir beginklis. 

Vitas nusišypsojo ir praskėtė rankas, tarsi norėdamas apka- 
binti abu pašnekovus. 

— Tu irgi bijai to diavolo? 

— Vitai... — atsakė Klemenca ir vėl pažvelgė į dangų. 

— Kokia pavardė to teisėjo Vestčestėryje, kuris prieš tapda- 
mas teisėju dirbo faru? — paklausė Dženko Vitas. 

— Dvajeris, - atsakė Dženkas. 

— Paprašyk, kad padarytų man paslaugą: išsiaiškintų viską, 
ką gali, apie Luką Brazį. Prieš eidamas su juo susitikti, noriu 
žinoti viską, kas įmanoma. 

— Jei to nori, paprašysiu, — atsakė Dženkas. 

— Gerai. O dabar pasidžiaukime oru. 

Jis apkabino Dženką ir Klemencą per pečius ir pro vartus 
įėjo į aprvertą kompleksą. 

— Gražūs namai, tiesa? — Jis linktelėjo galva į beveik baigtus 
savo padėjėjų namus. 

— Si, — pritarė Dženkas. — Bella“. 

Klemenca nusijuokė ir patapšnojo Vitui per nugarą. 

— Ne taip kaip senais laikais, — tarė jis, - kai grobdavom sun- 
kvežimius, išvežiojančius sukneles, paskui jas pardavinėdavom 
nešiodami po namus. 

— Niekada to nedariau, — patraukė pečiais Vitas. 

— Taip, tu niekada nepardavinėjai, — patvirtino Dženkas, — 
tik vogei. Jis vairuodavo sunkvežimį, — paaiškino Klemencai 
Dženkas. 

— Kartą mudu su tavim pavogėm kilimą — ar prisimeni? — 
paklausė Klemenca. 

Vitas nusijuokė. Kartą jis su Klemenca išties pavogė kilimą 
iš turtingos šeimos. Tik Klemenca jį tikino, neva kilimas esąs 


* Gražu (7t.). 

dovana, atlygis Vitui už anksčiau padarytą paslaugą, ir nutylėjo, 
kad turčiai nežino duodantys šią dovaną. 

— Eime, apžiūrėkime pirma tavo namą, — paragino Klemen- 
cą Vitas. 

Nuo vartų jiems už nugaros Ričis Gatas pašaukė Vitą; šis pa- 
sisuko ir pamatė baltą sunkvežimiuką su ryškiu raudonu užrašu 
„Patikimas krosnių taisymas“ ant durelių. Kabinoje du žaliūkai 
pilkais kombinezonais pro langelį žiūrėjo į Vitą ir kitus penkis ar 
šešis vyrus, šmižinėjančius po komplekso kiemą. 

Gatas priėjo prie Vito ir tarė: 

— Tuodu vyrukai sako esą iš savivaldybės. Jiems liepta pati- 
krinti krosnį tavo namuose. Sako, apžiūra nieko nekainuos. 

— Mano namuose? — pasitikslino Vitas. 

— Iš anksto nesusitarę? — paklausė Dženkas. — Šitaip lyg nie- 
kur nieko atvažiuoja? 

— Pora kaimo stuobrių, — atsakė Ričis. — Apieškojau juos. 
Nemanau, kad dėl jų galėtų kilti kokių bėdų. 

Dženkas pažvelgė į Klemencą, šis patapšnojo Ričiui per švar- 
ką — ar turi ginklą. 

— Manai, pamiršau, už ką man moki? — nusijuokė Ričis. 

— Tik patikrinau, — atsakė Klemenca ir pasisuko į Vitą. — 
Bala nematė. Tegul apžiūri tą krosnį. 

— Liepk Edžiui nesitraukti nuo jų, — įsakė Ričiui Vitas ir 
įspėjamai iškėlė smilių: — Nepalikit jų vienų namie nė dviejų 
sekundžių, capisc? 

— Žinoma, - atsakė Gatas. - Nenuleisiu nuo jų akių. 

— Gerai. 

Vitas uždėjo ranką Klemencai ant peties ir vėl nusivedė prie 
namo. 

Vitas su Klemenca nematė Maiklo ir Fredo — juodu kieme 
už Vito namo mėtė vienas kitam beisbolo kamuoliuką. TIesijas 
netoliese šnekėjosi su Soniu ir retkarčiais šūktelėdavo vienam ar 
kitam jaunesniajam Korleonei, mokydamas, kaip sviesti ar gau- 
dyti kamuoliuką. Konė žaidė su Dolče prie užpakalinių namo 
durų: laikė šakelę iškėlusi virš galvos katytei, o ši stengėsi letena 

grybštelėti lapus. Konei už nugaros, virtuvėje, Tomas atsidūrė 
vienudu su Karmela, o taip nutikdavo retai. Apskritai žmonės 
retai būdavo vienudu Korleonių namuose, nes čia nuolatos pri- 
sirinkdavo šeimos narių, draugų, o po kojomis pindavosi vaikai. : 
Virtuvėje nebuvo jokių buitinių prietaisų, bet Karmela rodė Io- 
mui, kur viskas stovės. 

— Štai čia, — suraukusi antakius tarė jinai, — pasistatysime 
šaldytuvą. — Ji įsmeigė akis į Tomą, kad pabrėžtų savo žodžių 
svarbą. — Elektrinį. 

— Puikus daiktas, mama, — tarė Tomas, apsižergdamas vieną 
iš dviejų išklerusių kėdžių. Vaikinas surado jas paliktas darbinin- 
kų ir atnešė į virtuvę. 

Karmela sunėrė rankas ir nė žodžio netardama žiūrėjo į 
Tomą. 

— Dieve, Tomai, — pagaliau prašneko ji, — tu jau visai suaugęs. 

Tomas tiesiau atsisėdo ant kėdės ir nužvelgė save. Vilkėjo 
žalsvus marškinius ir baltą rumbelių rašto megztinį su standžiai 
prigludusia apykakle. Jis matė, kad tokiais megztiniais vilki Niu- 
jorko universiteto studentai, ir kiekviena proga pats ėmė šitaip 
rengtis. 

— Aš? — paklausė jis. — Aš tikrai visai suaugęs? 

Karmela pasilenkė prie jo ir sugnybo skruostą. 

— Mūsų studentas! — didžiuodamasi tarė, paskui susmuko 
ant antros kėdės ir dairydamasi po tuščią virtuvę atsiduso. — 
Elektrinis šaldytuvas, — sukuždėjo ji, tarsi vien mintis apie tokio 
daikto egzistavimą ją stulbintų. 

Tomas pasisuko ant kėdės ir pro arkines duris pažiūrėjo į di- 
delį valgomąjį. Mintimis grįžo į ankštus kambarėlius skurdaus, 
apleisto butuko, kuriame gyveno su tėvais. Kažkodėl staiga pri- 
siminė seserį. Ji tik buvo pradėjusi vaikščioti; nešukuota galva, 
purvinomis blauzdomis, ji rausėsi po varganas drapanas ant 
grindų ieškodama ko nors švaraus apsirengti. 

— Kas yra? — paklausė Karmela. Nors balsas buvo piktokas, 
Tomas žinojo, kad ji tik susirūpinusi — galimybė, kad kažkas 


negerai kuriam nors jos vaikui, ją pykdė. 

— Kodėl klausi? 

— Apie ką galvoji? - paklausė Karmela. - Kad matytum savo 
išraišką! — Žiūrėdama į jį papurtė galvą. 

— Galvojau apie savo šeimą, — atsakė Tomas. — Apie savo 
biologinę šeimą, — bemat pridūrė, norėdamas pasakyti, kad, be 
abejo, kalba ne apie Korleones, kurie dabar yra tikroji jo šeima. 

Karmela patapšnojo Tomui per ranką leisdama suprasti ži- 
nanti, ką jis turi galvoje, — gali ir neaiškinti. 

— Esu be galo dėkingas tau ir tėčiui, — tarė jis. 

— Sta'ziti'! - Karmela nusuko akis, tarsi susigėdusi Tomo dė- 
kingumo. 

— Mano jaunėlė sesuo nenori turėti su manim nieko ben- 
dra, — kalbėjo Tomas, pats nustebęs, kad plepa vienu du su 
mama čia, jų naujųjų namų virtuvėje. — Suradau ją prieš dau- 
giau negu metus. Parašiau jai, papasakojau viską apie save... — Jis 
patempė megztinį žemyn. — Ji atrašė nenorinti niekados daugiau 
apie mane girdėti. 

— Kodėl ji taip elgiasi? 

— Ji nori pamiršti visą savo vaikystę, mane taip pat... Visus 
tuos vaikystės metus prieš jums priglaudžiant mane pas save, — 
paaiškino Tomas. 

— Ji tavęs neužmirš, — patikino Karmela. — Tu - jos šeima. 

Ji palietė jam ranką, dar kartą ragindama nekalbėti šia 
tema. 

— Gal ir neužmirš, — atsakė Tomas ir nusijuokė. — Bet mėgi- 
na tai padaryti. 

Tomas pasakė Karmelai ne viską: jo sesuo nenori turėti nieko 
bendra su Korleonių šeima. Taip, ji norėjo pamiršti savo praei- 
tį — tai buvo tiesa, bet ji taip pat nenori turėti nieko bendra su 
gangsteriais. Taip ji pavadino jo šeimą vieninteliame savo laiške. 

— O mano tėvas... — Tomas tiesiog neįstengė užsičiaupti. — 
Mano tėvo tėvas, Diteris Hagenas, buvo vokietis, o tėvo motina, 
Kara Galaher, buvo airė. Mano tėvas nekentė savo tėvo — mano 
senelio. Aš kaip gyvas nesu jo matęs, bet gan dažnai girdėdavau 
tėvą jį keikiant. Užtat mano tėvas dievino savo motiną — jos taip 

pat nepažinojau. Tad nenuostabu, kad jis vedė airę. — Tomas 
ėmė kalbėti su ryškiu airišku akcentu. — O gavęs žmoną iš airių 
šeimos, ėmė elgtis ir kalbėti kaip airis nuo druidų laikų. 

— Kieno laikų? — nesuprato Karmela. 

— Druidų. Tokia senovės airių gentis, — paaiškino Tomas. 

— Per daug mokslų gavai! — Karmela juokais pliaukštelėjo 
jam per ranką. 

— Pasakoju apie savo tėvą, — atsakė Tomas. — Henrį Heige- 
ną. Esu įsitikinęs: kad ir kur jis dabar būtų, vis dar geria ir yra 
beviltiškas kortuotojas. Nė kiek nenustebčiau, jeigu vieną gražią 
dieną pasirodytų prašyti išmaldos, vos tik sužinos, kad šio to 
pasiekiau gyvenime. 

— Ir ką gi tu darysi, Tomai, kai jis ateis prašyti išmaldos? — 
paklausė Karmela. 

— Klausi apie Henrį Heigeną? Jeigu jis apsireikš ir paprašys 
išmaldos, tikriausiai duosiu jam dvidešimt žalių ir apkabinsiu. — 
Jis nusijuokė ir patapšnojo sau per megztinio rankoves, tarsi 
guosdamas kokį gyvą padarą. — Juk jis paleido mane į šį pasaulį, 
nots ir neilgai manim rūpinosi. 

Išgirdusi Tomą juokiantis, pro užpakalines duris įėjo Konė. 
Ji nešėsi Dolčę — vargšė katė liesose jos rankose karojo it šlapias 
skuduras. 

— Kone, ką darai?! — užriko Karmela. 

Tomui pasirodė, kad Karmela nudžiugo, jog juodu pertraukė. 

— Eikš čionai! — nutaisęs baisų balsą paliepė jis mergaitei. Kai 
ji metė katę ant grindų ir spiegdama išbėgo pro duris, Tomas 
pabučiavo Karmelai į skruostą ir ją nusivijo. 


Donis iš lėto privažiavo savo ilgu juodu „Plymouthu“ arčiau 
kampo ir išjungė degimą. Už kvartalo, kitoje gatvės pusėje, prie- 
šais baltai dažytas duris stovėjo du vyrai, abu aptrintomis odinė- 
mis striukėmis, su megztomis kepurėmis ant galvų. Juodu rūkė 
cigaretes ir šnekėjosi. Tame sandėlių, dirbtuvių ir pramoninių 
pastatų rajone jie niekam nekrito į akis. Sankryžoje toliau jų 

iš už kampo pasirodė Koro Gibsono „DeSoto“. „Plymouthe“ 
su Doniu buvo Šonas ir Vilis, su Koru — broliai Doneliai. Pro 
„Plymouthą“ praėjo Mažylis Stivis; Donis žvilgtelėjo į laikrodį — 
nevėluoja. Stivis pasisukęs pamerkė Doniui akį ir nusvirdulia- 
vo už kampo niūniuodamas „Vėl atėjo linksmos dienos“. Jam 
iš švarko kišenės kyšojo į vyniojamojo popieriaus maišelį įkišto 
alaus butelio kakliukas. 

— "Tas vaikis truputėlį pamišęs, tau taip neatrodo? — paklausė 
Vilis. 

— Jis velniškai nekenčia italpalaikių, — paaiškino Šonas. 

Jis sėdėjo ant užpakalinės sėdynės, susigūžęs tikrino kulkas 
savo pistolete ir sukiojo vamzdį. 

— Stenkis nešaudyti iš to daikčiuko, jei to nereikės, — primi- 
nė Vilis. 

— Ir taikykis, - mokė Donis. — Prisimink, ką tau sakiau. Prieš 
šaudamas nusitaikyk, gaiduką nuspausk palengva, sklandžiai. 

— Kiek galima kartoti?! — pyktelėjo Šonas ir metė ginklą ant 
sėdynės. 

Vyrukai prie durų pamatė Stivį ir žiūrėjo, kaip jis artina- 
si, svyruodamas ir niūniuodamas. Jie nepastebėjo, kaip kitoje 
pusėje iš „DeSoto“ išlipa Pitas Meris, o paskui jį Bilis Donelis. 
Stivis priėjo prie dviejų banditėlių odiniais švarkais, sugraba- 
liojo cigaretę ir paprašė pridegti. Vyrukai jį stumtelėjo ir lie- 
pė šiaušti toliau. Stivis žengtelėjo atatupstas, atraitojo švarko 
rankoves ir iškėlė kumščius kaip girtas. Tuo metu prie dvie- 
jų vyrukų priėjo Pitas su Biliu ir guminėmis lazdomis vožė 
vienam ir kitam per galvą. Stivis spėjo vieną sugriebti, kitas 
smarkiai tėškėsi į šaligarvį. Donis privažiavo iš už kampo ir 
sustabdė automobilį prie šaligatvio; Stivis ir Pitas įtempė vyrus 
odiniais švarkais į vidų. Netrukus visi susirinko koridoriuje, 
aukštų nuzulintų, suskilinėjusių medinių laiptų apačioje. Vyrai 
pasitikrino ginklus: broliai Doneliai - automatus, Koras Gib- 
sonas — šratinį šautuvą. 

— Lik čia, — paliepė Šonui Donis, o Biliui tarė: — Duok vai- 


kiui savo kuoką. 

Kai Bilis įvykdė paliepimą, Donis parodė į banditėlius ant 
grindų ir tarė: 

— Jeigu atsipeikės, vožk dar kartą. Jeigu kas nors prieis prie 
durų — taip pat. Atidaryk duris ir trenk. 

— Tik nepersistenk, — pridūrė Vilis. — Jei tvosi per smarkiai, 
nudėsi. 

Šonas susikišo guminę lazdą į kišenę; atrodė, mielai trenktų 
ja per galvą Viliui. 

— Pasiruošę? — paklausė kitų Donis. 

— Veikiam! — paragino Stivis. 

Visi išsitraukė iš kišenių kaklaskares ir užsidengė jomis vei- 
dus. Laiptų viršuje Donis dukart pabeldė į pašiurkštinto plieno 
duris, luktelėjo, vėl dusyk pabeldė, paskui pabeldė tris kartus. 
Durims atsidarius, trenkėsi į jas petim ir įlėkė į kambarį, jo vy- 
rukai jam iš paskos. 

— Nė iš vietos! — užriko jis laikydamas abiejose rankose po 
pistoletą; vieną nutaikė į kairę, kitą į galvą Kabliui Baraljai. Šis 
stovėjo prie lentos su kreidos gabalėliu, kurį subtiliai laikė nykš- 
čiu ir smiliumi. Be jo, kambaryje buvo dar keturi vyrai. Trys sė- 
dėjo prie rašomųjų stalų, vienas — už prekystalio su pluoštu do- 
lerių banknotų saujoje. Iki pat pirštų sutvarstyta jo ranka buvo 
parišta. Kablys ką tik buvo užrašęs ant lentos trečių lenktynių 
Džamaikoje* nugalėtojo numerį. 

— Tik pažiūrėkit, — tarė Kablys išsišiepdamas ir kreida rody- 
damas į Donį, - mus aplankė kaukėtų airių banditų pulkelis! 

Koras Gibsonas šovė iš šratinio šautuvo į lentą ir ji subyrėjo į 
šipulius. Šypsena pranyko Kabliui iš veido ir jis nutilo. 

— Kas atsitiko? — paklausė Donis. — Jau nebe taip juokinga, 
itališkas šūdžiau? 

Jis galva davė ženklą kitiems, tie suskubo šluotis pinigus nuo 
prekystalio ir mėtyti skaičiuotuvus bei stalčius į gatvę ir kiemą. 
Kai po kelių minučių baigė, kambarys buvo apverstas aukštyn 


* Hipodromas Niujorke, veikęs nuo 1903 iki 1959 m. (vert. past. ). 

kojomis. Tada vyrai atatupsti išėjo pro duris ir nuskubėjo laip- 
tais, liko tik Vilis su Doniu, laukę palei duris. 

— Kas čia darosi? — paklausė Kablys. Atrodė sunerimęs. 

Donis ir Vilis nusitraukė nuo veido kaklaskares. 

— Neišsigąsk, Kably, — tarė Vilis. — Mes neketinam daryti 
niekam bloga. Kol kas. 

— Sveikas, Vili, — atsakė Kablys tarsi sveikindamas jį gatvėje 
ir linktelėjo Doniui. — Vyručiai, ką čia, po velnių, išdarinėjat? 

— Perduok Lukai, kad gailiuosi anądien į jį nepataikęs, — tarė 
Vilis. 

— Ten buvai tu? — Kablys žengtelėjo atatupstas. Ši žinia, ro- 
dės, atėmė jam žadą. 

— Atrodo, į kai ką vis dėlto pataikiau, — Vilis nukreipė pis- 
toletą į prekystalį. 

Polis iškėlė ranką. 

— Nieko rimta, — tarė. — Sugis. 

— Maniau, kad sužeidžiau du iš jūsų, - kalbėjo Vilis. 

— Pataikei mano draugeliui Toniui į koją, — atsakė Polis. - Jis 
vis dar ligoninėje. 

— Jam reikės operacijos, — pridūrė Kablys. 

— Na ir gerai, — atsakė Vilis. — Perduokit jam nuo manęs, 
kad tikiuosi, jog jis neteks kojos, kad jį kur velnias. 

— Perduosiu, - tarstelėjo Kablys. 

Donis uždėjo ranką broliui ant peties ir timptelėjo jį atgal 
prie durų, o Kabliui pasakė: 

— Perduok Lukai, kad jo sveikatai gali pakenkti, jei ir to- 
liau veiks airių rajonuose. Perduok jam, kad šitaip sakė broliai 
O'Rurkės. Sakyk, jis gali elgtis kaip tinkamas savo rajonuose, o 
airių rajonus tegul palieka airiams, antraip O'Rurkės nudirs jam 
gyvam kailį. 

— Tegul airių rajonus palieka airiams, — pakartojo Kablys. — 
Supratau. 

— Tai ir gerai, — atsakė Donis. 


— O tave sesuo? — paklausė Kablys. - Ką man pasakyti jai? 

— Neturiu sesers, — atkirto Donis, — bet gali pasakyt tai mer- 
gai, apie kurią kalbi: ką pasėji, tą ir pjauni. 

Jis atbulomis išėjo pro duris kartu su Viliu ir nuskubėjo laip- 
tais žemyn. Apačioje jų laukė Šonas. 

— Dabar tai užvirėm košę! — tarė Vilis stumdamas Šoną pro 
duris. 

Trys broliai pasuko už kampo, kur jų laukė automobilis 
įjungtu varikliu. 


Nuo kėdės, prie kurios buvo pririštas, Rozarijui Lakončiui atsi- 
vėrė panorama su Hadsono upe. Tolumoje jis matė saulės nu- 
žertą melsvai žalią Laisvės statulą. Buvo apytuštėje mansardoje 
langais per visą sienos aukštį. Jį čia atvežė krovinių liftu, paskui 
pasodino ant kėdės priešais tuos aukštus langus ir pririšo. Didelį 
peilį mėsai pjaustyti paliko styroti petyje, nes jis kraujavo ne- 
smarkiai. Frankis Pentandželis pareiškė: 

— Nekiškit nagų, dar pridarysit tik daugiau bėdos. 

Taigi peilį jie paliko, ir jo kriaunos kyšojo po pat raktikauliu. 
Rozarijo nuostabai, skausmas nebuvo baisus. Skaudėjo, ypač kai 
mėgindavo sujudėti, bet jis įsivaizdavo, kad turėjo skaudėti kur 
kas labiau. 

Apskritai Rozarijas buvo patenkintas tuo, kaip laikosi atsi- 
dūręs šioje padėtyje — visą gyvenimą jis žinojo galintis atsidurti 
tokioje ar panašioje padėtyje; tiesą sakant, tokia galimybė buvo 
visai reali. Ir štai dabar jis čia, šitoje mansardoje, ir jis pamatė 
nejaučiąs baimės ir kad skausmas ne toks jau baisus, ir kad jam 
ne itin liūdna dėl to, kas neišvengiamai netrukus nutiks. Jis se- 
nas. Po kelių mėnesių — jei kas būtų jam davęs kelis mėnesius — 
jam būtų suėję septyniasdešimt. Žmona mirė vėžiu nesulaukusi 
šešiasdešimties. Vyriausiąjį sūnų nužudė tas pats žmogus, kuris 
netrukus nužudys jį. Jaunesnysis sūnus ką tik jį išdavė — įdavė 
jį mainais už savo gyvybę, — ir Rozarijas tuo džiaugėsi. Jaunėliui 
pasisekė. Sandėris, paaiškino Emilis Barzinis, buvo toks: vaikinas 
liks gyvas, jeigu išvyks iš valstijos ir įduos savo senį. Taigi jam 

pasisekė, galvojo Rozarijas. Gal vaikinas susikurs geresnį gyveni- 
mą — tik jis tuo abejojo. Sūnus niekad nebuvo labai protingas. 
Vis dėlto gal jis galiausiai neatsidurs tokioje padėtyje, mąstė Ro- 
zarijas, ir tai jau šis tas. Na, o jis pats, Rozarijas Lakontis, buvo 
pavargęs ir pasirengęs tam, kad visa tai baigtųsi. Jam nedavė ra- 
mybės vienintelis dalykas —- be to skausmo nuo petyje styrančio 
peilio, o jis buvo ne toks jau baisus, — tai, kad jis nuogas. Taip 
neturėjo būti. Nevalia išrengti žmogų nuogai tokioje padėtyje, 
juolab tokį žmogų kaip Rozarijas. Jis juk ne kokia smulki žuvelė. 
Taip neturėjo būti. 

Už Rozarijo, prie medinių dėžių krūvos, Džuzepė Maripo- 
za tyliai šnekėjosi su broliais Barziniais ir Tomiu Činkvemaniu. 
Rozarijas matė jų atspindžius langų stikluose. Frankis Pentan- 
dželis stovėjo vienas prie krovinių lifto. Broliai Rozatai tyliai dėl 
kažko ginčijosi. Karminas Rozatas skėstelėjo rankomis, nusisuko 
nuo brolio Tonio, priėjo prie kėdės ir paklausė: 

— Kaip laikotės, pone Lakonti? 

Rozarijas atlošė galvą, kad geriau jį matytų. 

Karminas buvo visai dar vaikas — nors pradėjęs trečią dešim- 
tį, panėšėjo į kūdikį. Pasipuošęs tamsiu kostiumu šviesesniais 
ruoželiais, atrodė lyg susiruošęs į prašmatnią vakarienę. 

— Viskas gerai? — neatlyžo Karminas. 

— Truputį skauda petį, — atsakė Rozarijas. 

— Taigi, — tarstelėjo Karminas ir pažiūrėjo į peilio kriaunas 
bei dalį kruvinų ašmenų, styrančių Rozarijui po raktikauliu, tar- 
si tai būtų koks neišsprendžiamas galvosūkis. 

Kai Džuzepė pagaliau baigęs tartis su Barziniais ir Tomiu vėl 
priėjo prie kėdės, Rozarijas tarė: 

— Dėl Dievo meilės, Džo, leisk man apsirengti. Nežemink 
taip manęs! 

Džuzepė atsistojo priešais kėdę, sunėrė rankas ir ėmė išraiš- 
kingai jomis mosikuoti. Jis irgi buvo išsipuošęs kaip į pokylį, su 
iškrakmolytais mėlynais marškiniais ir po liemene pranykstan- 
čiu skaisčiai geltonu kaklaraiščiu. 

— Rozarijau, — tarė, — ar žinai, kiek bėdų per tave turėjau? 

- Tai buvo tik verslas, Džo, — Rozarijas pakėlė balsą. — Visa 
tai — vien reikalai. Kaip ir tai, — jis nuleido akis į save. — Tai irgi 
tik reikalai. 

— Ne viskas yra reikalai, — paprieštaravo Džuzepė. — Kartais 
reikalai įgauna asmeninį pobūdį. 

— Džo, - atsakė Rozarijas, — taip neturi būti. 

Jis kiek įstengė linktelėjo galva į savo kūną — geibų, nusė- 
tą senatvinių šlakų. Krūtinės oda buvo blyški, panaši į tešlą, o 
varpa pavargusi karojo ant kėdės. — Juk žinai, kad taip negerai, 
Džo. Leisk man apsirengti. 

— Pažiūrėk! — tarė Džuzepė, pastebėjęs kraujo taškelį ant 
marškinių rankogalio. — Šitie marškiniai man kainavo dešimt 
žalių! 

Jis žvilgtelėjo į Rozariją, tarsi niršdamas ant jo, kad iškruvino 
jam marškinius. 

— Niekada man nepatikai, Rozarijau, — tarė. — Visada buvai 
pasipūtęs, rengdavaisi tais prašmatniais pagal užsakymą siūtais 
kostiumais. Amžinai iš aukšto į mane žiūrėjai. 

Lakontis gūžtelėjo ir bemat susiraukė, nes petį pervėrė 
skausmas. 

— Ką gi, dabar parodei man, ko esu vertas, — tarė. — Nesigin- 
čiju su tavim, Džo. Darai tai, ką turi daryti. Toks jau tas mūsų 
verslas. Buvau tavo padėty tiek kartų, kad nė nesuskaičiuoju — 
bet, rupūs miltai, nė vieno Žmogaus neišsiunčiau į aną pasaulį 
nuogo. 

Jis apsidairė — žvilgtelėjo į brolius Barzinius ir Tomį Činkve- 
manį, tarsi prašydamas jų pritarti. 

— Turėk padorumo, Džo, - įkalbinėjo. — Be to, tai kenkia 
verslui. Per tave mes atrodom kaip gyvuliai. 

Džuzepė tylėjo, lyg svarstytų Rozarijo argumentus. 

— Ką tu manai, Tomi? — paklausė jis Činkvemanio. 

— Klausyk, Džo... — prabilo Karminas Rozatas. 

— Aš tavęs neklausiau, piemengaly! — užriko Džuzepė ir vėl 
pasisuko į Činkvemanį. 

Tomis uždėjo vieną ranką ant Rozarijo kėdės atkaltės, kita 
palietė sau vis dar ištinusį paakį. 

— Manau, kai visi laikraščiai parodys jį štai tokį, visi pama- 
tys, kas čia viršiausias. Manau, žinia bus labai aiški. Manau, net 
tavo draugas ponas Kaponė Čikagoje atkreips dėmesį. 

Džuzepė atsistojo arčiau Karmino Rozato ir tarė: 

— Sakyčiau, Tomis teisus. - Tada kreipėsi į Rozariją: — Turiu 
pasakyti tau atvirai, Lakonti. Man tai velnioniškai patinka. — Jis 
žiūrėjo į Rozariją ir jo žvilgsnis surimtėjo. — Kas į ką dabar žiūri 
iš aukšto? — paklausė jis ir linktelėjo Tomazinui. 

— Ne! Tik ne nuogą! - suriko Rozarijas, bet Tomazinas pakė- 
lė Lakontį su visa kėde ir metė pro langą. 

Džuzepė su kitais prišoko prie lango ir dar spėjo pamatyti, 
kaip šukių kruša nulydi Rozariją iki šaligatvio ir į šalis pažyra į 
šipulius subyrėjusi kėdė. 

— Viešpatie aukščiausiasis! — šūktelėjo Maripoza. — Ar matėt?! 

Jis atsiduso, paspoksojo į gatvę ir kraują, iš Rozarijo galvos 
besisunkiantį ant šaligatvio, paskui staiga apsisuko ir išėjo iš 
mansardos, tarsi Rozarijo reikalas dabar būtų sutvarkytas ir jam 
reikėtų imtis kitų. Karminas stovėjo prie lango, kol brolis apglė- 
bė jį per pečius ir nuvedė į šalį. 


Vitas su Soniu ėjo nuo Tesijo ir Klemencos per kiemą link Vito 
namų — pasižiūrėti, kaip rūsyje vyksta krosnies apžiūra. Vitas jau 
buvo spėjęs paklausinėti apie Leo automobilių taisyklą ir Sonio 
darbą joje, sūnus atsakinėjo keliais žodžiais. Diena ėjo vakarop, 
saulė metė ilgus šešėlius žolėje palei komplekso sieną. Didelis 
„Essexas“ buvo pastatytas prie vartų šalia Tesijo „Packardo“, keli 
vyrai sukiojosi aplink automobilius rūkydami cigaretes ir plepė- 
dami. Sonis parodė ranka į sklypą priešais pagrindinį pastatą — 
ten buvo vien pamatai. 

— Kam jie? — paklausė jis. 

— Šitie pamatai? Kai kuris nors mano sūnus ves, ten stovės jo 
namas. Liepiau statybininkams išlieti pamatus. Pasakiau jiems, 
kad pranešiu, kada norėsiu baigto namo. 

— Tėti, aš neketinu vesti Sandros, — atsakė Sonis. 

Vitas sustojo priešais Sonį ir uždėjo ranką jam ant peties. 

— Apie tai ir norėjau su tavim pasikalbėti. 

— Liaukis, tėti. Sandrai tik šešiolika. 

— Kaip manai, kiek metų buvo tavo motinai, kai mudu su- 
situokėm? Šešiolika. 

— Taip, tėti, bet man septyniolika. Tu buvai vyresnis. 

— Tiesa, — sutiko Vitas, — bet aš nesakau, kad turėtum vesti 
tuoj pat. 

— Tai apie ką tada mudu kalbame? 

Vitas sužaibavo į sūnų akimis parodydamas, kad jam nepa- 
tinka jo tonas. 

— Ponia Kolambo kalbėjosi su tavo motina, — tarė jis. - San- 
dra tave įsimylėjusi. Ar žinojai? 

Sonis patraukė pečiais. 

— Atsakyk man į klausimą. — Vitas smarkiau suspaudė So- 
niui petį. — Su tokia mergina kaip Sandra negalima kvailioti, 
Soni. Nevalia žaisti jos jausmais. 

— Ne, tėti, viskas ne taip. 

— Tai kaip, Santinai? 

Sonis nusuko žvilgsnį nuo tėvo į automobilius ir Keną Kvi- 
zimaną su Storuliu Džimiu, du Tesijo vyrus — jie rūkė cigarus, 
atsišlieję į ilgą „Essexo“ variklio dangtį. Vyrai žiūrėjo į Sonį, kol 
šio žvilgsnis susitiko su Storulio Džimio, tada pasisuko vienas į 
kitą ir ėmė šnekėtis. 

— Sandra — labai ypatinga mergina, — tarė tėvui Sonis. — Ta- 
čiau aš nesiruošiu nieko vesti. Kol kas. 

— Ber tu ją laikai ypatinga, — priminė Vitas. — Ne tokia kaip 
visos kitos, paskui kurias, pasak gandų, lakstai. 

— Klausyk, tėti... 

— Kad negirdėčiau jokių „klausyk, tėti“. Manai, aš nežinau? 

— Aš jaunas, tėti. 

— Tiesa. Tu jaunas, bet netrukus suaugsi. — Vitas nutilo ir iš- 
kėlė smilių. — Sandra ne tokia mergina, su kuria galima kvailioti. 
Jei manai, kad galėtum ją vesti, ir toliau su ja matykis. 

Jis prisikišo arčiau Sonio, kad jo žodžiai skambėtų įtiki- 
namiau. 

— Jei širdis tau sako, kad čia ne ta mergina, kurią vesi, liaukis 
su ja susitikinėjęs, capžsc? Nenoriu, kad įskaudintum tą mergai- 
tę. Jei taip nutiktų... — Vitas nutilo negalėdamas rasti tinkamų 
žodžių. — Jei taip nutiktų, smuktum mano akyse. O tau to ne- 
reikia. 

— Taip, tėti, — tarė Sonis ir pagaliau ryžosi pažvelgti tėvui į 
akis, — taip, man to nereikia. 

— Na ir gerai, — Vitas patapšnojo sūnui per nugarą. — Eime 
pažiūrėti, kaip laikosi mūsų krosnis. 

Rūsyje, medinių laiptų apačioje, Vitas su Soniu pamatė iš- 
narstytą krosnį — dešimtys jos dalių dabar mėtėsi ant betoninių 
grindų. Medinę perdangos siją prilaikė apskritos metalinės ko- 
lonos rūsio viduryje. Į drėgną, uždarą patalpą šviesa pateko pro 
žemės lygyje iškirstus siaurus langus. Po vienu jų ant taburetės 
su laikraščiu rankoje sėdėjo Edis Veltris. Pamatęs Sonį ir Vitą, 
delnu pliaukštelėjo per laikraštį. 

— Ei, Vitai, ar skaitei: Rutas sako, kad „Milžinai“ finale pra- 
laimės „Senatoriams“. 

Beisbolas ir visos kitos sporto šakos Vitą domino tik tiek, 
kiek buvo susijusios su jo lošimų verslais. 

— Na? - kreipėsi jis į du darbininkus — šie, matyt, jau dėjosi 
įrankius. — Ar mes išlaikėme patikrą? 

— Su pagyrimu, - atsakė stambesnis iš dviejų vyrų. Abu buvo 
augaloti, panašūs į boksininkus; rodės, jiems labiau tiktų būti ne 
krosnių remontininkais, o kieno nors asmens sargybiniais. 

— Ir mes jums nieko neskolingi? — paklausė Vitas. 

— Nė skatiko, — atsakė antras. Jo veidas buvo tepaluotas, iš 
po kepurės, kurią ką tik užsidėjo ant galvos, styrojo tankūs švie- 
sūs plaukai. 

Vitas jau buvo beduodantis jiems arbatpinigių, bet tuomet 
pirmas vyrukas užsivožė kepurę ir paėmė į rankas įrankių dėžę. 

— Darot pertrauką? — paklausė Vitas. 

Vyrai atrodė nustebę. 

— Ne, - atsakė stambesnis. — Mes baigėm. Pas jus viskas gerai. 

— Po velnių - kaip suprasti pas mus viskas gerai?! — nesupra- 
to Sonis. 

Jis žengtelėjo link darbininkų, bet Vitas jį sustabdė uždėda- 
mas delną ant krūtinės. 

Edis Veltris padėjo laikraštį. 

— Kas surinks krosnį? — paklausė Vitas. 

— Čia ne mūsų darbas, — atšovė šviesiaplaukis. 

Stambesnysis pažiūrėjo į krosnies dalis, išmėtytas ant grindų, 
ir tarė: 

— Bet kuri vietos bendrovė paims iš jūsų mažiausiai du šim- 
tus žalių už krosnies surinkimą. Bet kadangi jūs nesuprantat, 
kokios yra patikros išlaidos, mudu su draugeliu padarysime tai 
už... — jis dar kartą nužvelgė krosnies dalis, tarsi apskaičiuoda- 
mas sąmatą. — Galim tai padaryti, tarkim, už šimtą penkiasde- 
šimt žalių. 

— Vfancul! - nusikeikė Sonis ir pažiūrėjo į tėvą. 

Vitas žvilgtelėjo į plačiai išsišiepusį Edį, nusijuokė ir pa- 
klausė: 

— Sakai, už šimtą penkiasdešimt žalių? 

— Ko čia juokiatės? — paklausė darbininkas ir pažiūrėjo pir- 
ma į Edį, paskui į Sonį, tarsi spręsdamas, ko jie verti. — Mes 
siūlom jums gerą sandorį. Čia ne mūsų darbas. Mes stengiamės 
būti mandagūs. 

— Tiems banditėliams reikia gerai išvanoti kailį, tėti, — tarė 
Sonis. 

Stambesnis vyras visas išraudo. 

— Ruošiesi išvanoti man kailį, sušiktas italpalaiki?! 

Jis atidarė įrankių dėžę ir išsitraukė ilgą, sunkų veržliaraktį. 

Vitas vos krustelėjo vieną ranką — tą gestą pastebėjo vien 
Edis Veltris. Šis išsitraukė ranką iš švarko kišenės. 

— "Tai, kad esat nieko neišmanantys sušikti italpalaikiai, dar ne- 
reiškia, jog mes turim sudėti krosnį už dyką. Capisc? — tarė dilba. 

Sonis šoko prie jo, bet Vitas sugriebė jį už apykaklės ir pa- 
traukė atgal. 

— Tėti! —- sušuko Sonis. Jis atrodė įtūžęs, kad tėvas jį laiko, ir 
apstulbintas jo jėgos. 

— Užsičiaupk, Santinai, — ramiai tarė Vitas. — Eik atsistok 
prie laiptų. 

— Šunsnukis! — putojo Sonis, bet tėvui iškėlus pirštą nuėjo ir 
atsistojo prie laiptų. 

— Santinai, — pakartojo šviesiaplaukis ir nusijuokė, tarsi var- 
das būtų koks anekdotas. — Gerai, kad užčiaupėt jam kakari- 
nę, — tarė jis Vitui. - Mes mėginam padaryti jums paslaugą, o 
jis šitaip elgiasi? 

Rodės, vyrukas iš paskutiniųjų stengiasi tvardytis. Nepa- 
vyko. 

— Jūs, sušikti iraliūkščiai. Reikėtų nusiųsti jus atgal į jūsų su- 
šiktą Italiją pas jūsų sušiktą popiežių. 

Edis užsidengė akis delnais, tarsi prajuokintas ir podraug bi- 
jodamas pamatyti tai, kas dabar atsitiks. 

— Prašom nesinervinti, — iškėlęs rankas tarė Vitas. — Aš viską 
suprantu. Jūs mėginat padaryti mums paslaugą, o mano sūnus 
Santinas jus užgaulioja. Turite jam atleisti. — Jis parodė į Sonį. — 
Jis baisiai ūmaus būdo, todėl negali protauti. 

Sonis kažką niurnėdamas panosėje užlipo laiptais. Vitas ste- 
bėjo jį, kol dingo iš akių, tada vėl pasisuko į darbininkus. 

— Prašom sudėti krosnį. Aš atsiųsiu žmogų su pinigais. 

— Kai turi reikalą su jūsų tautiečiais, — atsakė darbininkas, — 
pinigus reikia imti iš anksto. 

— Sutarta, — atsakė Vitas. —- Nusiraminkit, surūkykit cigaretę. 
Po minutės atsiųsiu žmogų su jūsų pinigais. 

— Gerai, — sutiko vyrukas ir žvilgtelėjo į sėdintį už Vito 
Edį. - Štai kur mandagus elgesys. 

Jis priėjo prie savo įrankių dėžės, metė į ją veržliaraktį, susi- 
rado pakelį „Wings“ ir pasiūlė cigaretę bičiuliui. 

Užlipęs į viršų Vitas pamatė Sonį, laukiantį prie durų į rūsį, 
ir švelniai kepštelėjo jam per skruostą. 

— Na ir karštakošis tu, Soni. Kada išmoksi? 

Jis paėmė sūnų už rankos ir nusivedė į kiemą; šešėliai per tą 
laiką pailgėjo, jau siekė namus ir už jų. Oras dar ir atvėso, tad 
Vitas užsisegė megztinį. 

— Tėti, jie mus mulkina, — tarė Sonis. - Juk nesiruoši mokėti 
šitiems giamopes*? 

Vitas apkabino Sonį ir nusivedė į kiemą už pagrindinio 
namo. Ten pamatė Klemencą, kalbantį su Ričiu Gatu ir Skry- 
bėliuočiu Alu. 

— Paprašysiu Klemencos nueiti į rūsį ir pasikalbėti su tais 
dviem ponais. Manau, po šito pokalbio jie nuspręs neimti iš 
mūsų pinigų už krosnies surinkimą. 

Sonis pasikasė sprandą ir nusišypsojo. 

— Manai, gal jie dar ir atsiprašys už visus tuos italpalaikių 
įžeidinėjimus? 

— Kodėl, Soni? — Vitas atrodė nustebęs. — Argi tau svarbu, ką 
tokie žmonės sako apie mus? 

Kiek pagalvojęs Sonis atsakė: 

— Nelabai. Ko gero, nesvarbu. 

— Na ir gerai. — Vitas suėmė Sonį už plaukų ir papurtė. — 
Tau reikia mokytis, — jis patapšnojo sūnui per nugarą. — Saky- 
kim taip: manau, kad tuodu mūsų draugai remontininkai rūsyje 
pasigailės kalbėję paakinti pykčio. 

Sonis atsigręžė į namą, tarsi galėtų kiaurai sienas matyti 
rūsį. 

— Gal tau irgi reikia iš to pasimokyti, — pridūrė Vitas. 

— Ko)? 

Vitas mostu paragino Klemencą prieiti. Kol storulis prie jo 
skubėjo, Vitas švelniai vėl paplekšnojo Soniui per skruostą. 


— Ak, Soni, Soni. 


Kablys sustabdė automobilį prie medžių — ten stovėjo Džodžo 
mašina, tik jos beveik nebuvo matyti tarp dviejų didžiulių ąžuo- 


* Nevykėliams (7t.). 

lų. Džodžo stebėjo Kranto kelią, pasidėjęs ant kelių laikraštį, 
šalia ant sėdynės — automatą. Miške iš visų pusių be atvangos 
pūtė vėjas, nešdamas nenutrūkstamą raudonų ir geltonų lapų 
lietų. Kabliui nuleidus langelį, šaltas vėjas perkošė automobilį. 
Šalia Kablio sėdintis Luka standžiau suėmė švarko apykaklę. Vė- 
jas kėlė bangas Litl Neko įlankoje, ir krantą laižančio vandens 
šniokštimas susiliejo su vėjo ošimu. Kažkas kažkur degino lapus 
ir, nors dūmų nebuvo matyti, kvapo negalėjai supainioti su jo- 
kiu kitu. Vakarėjo, ir pro medžius prasimušantys saulės spindu- 
liai buvo nusidažę rausvai. 

Džodžo nuleido savo langelį ir linktelėjo Kabliui su Luka. 

— Netrukus atsiųsiu Polį, — tarė Kablys. 

— Puiku, — atsakė Džodžo. — Man taip velniškai nuobodu, 
kad tuoj nusišausiu ir niekam nereikės rūpintis. 

Kablys nusijuokė ir žvilgtelėjo į Luką — šis nė nešyptelėjo. 

— Tuoj atsiųsiu, — tarė Kablys ir uždarė langelį. 

Sustojęs prie namo Kablys išjungė variklį ir kreipėsi į Luką, 
kol šis dar neišlipo iš automobilio: 

— Klausyk, Luka, prieš einant į vidų... 

— Kas? — paklausė Luka, susiraukė ir suspaudė sau nosį. — Vėl 
pradeda skaudėti galvą. 

— Man rodos, turim aspirino... 

— Aspirinas nė kiek nepadeda, — pertarė Luka. — Koks rei- 
kalas? 

— Vaikinai, — atsakė Kablys. — Jie nervinasi. 

— Dėl ko? Dėl O'Rurkių? — Luka paėmė skrybėlę nuo sėdy- 
nės ir rūpestingai užsidėjo. 

— Dėl O'Rurkių, be abejo, bet labiau dėl Maripozos ir Čin- 
kvemanio. 

— O ko dėl jų nerimauti? 

— Ko dėl jų nerimauti? — pakartojo Kablys. — Visas miestas 
kalba, kad Lakontis nuogas išlėkė pro langą. 

— Girdėjau, — atsakė Luka. — Na ir kas? Lakontis mirė prieš 


daugel mėnesių, tik pats per vėlai tai sužinojo. 

— Taip, — pritarė Kablys, — bet dabar, kai Lakontis patrauktas 
iš kelio, vaikinai nerimauja. Činkvemanis nepamiršta apie mus. 
Maripoza nepamiršta apie viskį. O dabar, tarsi to būtų negana, 
O'Rurkės kimba mums į gerklę. 

Luka nusišypsojo ir atrodė linksmas pirmą kartą nuo tada, 
kai Bronkse įlipo į automobilį. 

— Klausyk, — ėmė aiškinti jis. — Visų pirma, Džuzepė su savo 
vyrais turės per akis darbo tvarkydamiesi su Lakončio organiza- 
cija. Susimąstyk apie tai, Kably. — Jis nusiėmė skrybėlę ir paly- 
gino jos viršų. — Mes turime nedidelę lošimų kontorą su keliais 
darbuotojais. Argi čia daug vargo? 

— Dėl Dievo meilės... — tarė Kablys tarsi nenorėdamas apie 
tai galvoti. 

— Lakončio organizacija milžiniška, — kalbėjo toliau Luka. — 
Kiek girdėjau, ne visi jo vyrai patenkinti, kad reikės dirbti Džu- 
zepei. Negana to, jis išmeta Rozariją pro langą nuogą. Tu pa- 
galvok: gal kai kurie Rozarijo vyrukai nuspręs apkartinti jam 
gyvenimą. Klausyk, — tarė vėl, - Džuzepė ir jo capo dabar steng- 
sis sutvarkyti viską, kad sklandžiai veiktų, todėl dar ilgai bus 
užsiėmę. Jei nori išgirsti mano nuomonę, jiems tai nepavyks. 
Pamatysi. Džuzepė atsikando daugiau, negu gali praryti. - Luka 
vėl užsidėjo skrybėlę. — Bet, po velnių, jei Tomazinas, Džuzepė 
ar dar kas nors mėgins mus medžioti, aš juos nudėsiu. Kaip nu- 
dėsiu Vilį O'Rurkę, aišku? 

— Bose, — tarė Kablys ir nusuko akis į šalį, pro langą, į lapų 
lietų, krintantį ant variklio dangčio, — visų nudėti neįstengsi. 

— Tikrai įstengsiu, — atsakė Luka ir atsitraukęs nuo Kablio 
įdėmiai į jį pažiūrėjo. — Tau tai nepatinka, Luidži? 

— Niekas nebevadina manęs Luidžiu. 

— Tau tai nepatinka, Luidži? — pakartojo Luka. 

— Klausyk, — pasisukdamas į Luką tarė Kablys, — juk žinai, 
kad aš savas. 

Luka žvelgė į Kablį automobilyje stojusioje tyloje, paskui at- 
siduso, lyg būtų išvargęs. Vėl suspaudė pirštais nosį. 

— Tai štai, — tarė jis, — mes patyliukais čia tūnosim, kol su- 
žinosim, ką sumanė Maripoza ir Činkvemanis. Per tą laiką aš 
nudėsiu Vilį O'Rurkę ir įkrėsiu truputį proto tiems kitiems mi- 
kams į kietas jų galvas. Toks bus mūsų planas, - jis pažiūrėjo pro 
langą į mišką, tartum viską permąstydamas. — Kitų nepažinai? 
"Tų, kurie apiplėšė mūsų lošimų kontorą? 

— Jie buvo užsidengę veidus, - teisinosi Kablys. 

— Nesvarbu, — tarsi kalbėdamas su savim atsakė Luka. 

— O Kelė? - paklausė Kablys. — Kaip ji jausis, kai užmuši jos 
brolį? 

Luka gūžtelėjo pečiais, tarsi šis klausimas jam nebūtų atėjęs 
į galvą. 

— Ją ir jos brolius sieja vien neapykanta. 

— Vis tiek, — neatlyžo Kablys. 

Luka susimąstė. 

— Kol kas ji neturi nieko žinoti. 

Prieš išlipdamas iš automobilio jis papurtė galvą, tartum su- 
sierzinęs, kad turi galvoti apie Kelę. 

Name Vinis su Poliu lošė akį prie virtuvės stalo, o Kelė stovė- 
dama prie viryklės žiūrėjo, kaip pūkši kavinukas. Vyrukai buvo 
prasisegę marškinių apykakles, atsiraitoję rankoves. Kelė vis dar 
buvo su pižama. Rūsyje krosnis riaumojo ir stenėjo, radiatoriai 
visame name dundėdami ir žvangėdami skleidė karštį. 

— Dievuliau, — įeidamas pro duris tarė Kablys, — čia kaip 
saunoje. 

— Arba šitaip karšta, arba šalta, — pasisukdama nuo viryklės 
tarė Kelė. — Luka! — šūktelėjo, vos tik šis įėjo pro duris paskui 
Kablį. — Turi vežti mane iš čia. Baigiu išprotėti. 

Nekreipdamas į ją dėmesio Luka atsisėdo prie stalo šalia Po- 
lio. Savo skrybėlę šveitė ant vagio prie svetainės durų — ten jau 
kabojo vyrų skrybėlės. 

— Ką lošiat, vyručiai? — paklausė jis. — Akį? 

Kablys atsistojo už Polio. 

— Eik pavaduok Džodžo, - tarė. — Jis baudžiasi nusišauti. 

Polis suglaudė kortas ir padėjo ant malkos stalo viduryje. 

Luka prisitraukė malką, Vinis metė jam savo kortas. 

— Ateisiu tavęs pakeisti už poros valandų, — tarė Poliui Ka- 
blys. 

Kelė įsipylė puodelį kavos ir atsisėdo šalia kortas pašančio 
Lukos. Ji išsitraukė iš kišenės raudoną tabletę ir nurijo su gurkš- 
niu kavos. Kablys atsisėdo ant Polio kėdės. 

— Sužaidžiam septynių kortų pokerį? — kreipėsi į savo vyrus 
Luka. — Statymai neribojami, išdalijus kortas nekeičiami. 
 — Mielai, — atsakė Kablys, išsitraukė piniginę ir suskaičiavo 
banknotus. —- Dviejų šimtų užteks? 

Jis padėjo pinigus ant stalo. 

— Sutinku, — atsakė Vinis, suskaičiavo pluoštelį dvidešimti- 
nių ir padėjo ant stalo priešais save. 

— Puiku, - tarstelėjo Luka. 

— Luka... — Kelė su visa kėde pasisuko į jį. Jos plaukai buvo 
susišiaušę, akys pasruvusios krauju. Veidas buvo beveik sugijęs, 
ištinimas praėjęs, bet poakiai vis dar buvo pamėlę. — Aš rimtai, 
Luka. Jau kelios savaitės nekeliu kojos iš šitos skylės. Man reikia 
iš čia ištrūkti. Turi nusivesti mane į šokius, į kiną ar dar kur. 

Luka žiūrėjo, kaip Polis išeina pro virtuvės duris, paskui pa- 
dėjo malką stalo viduryje. 

— Norit kavos? — paklausė vyrų, paskui Kelės: — Išvirei už- 
tektinai visiems? 

— Be abejo. Išviriau visą kavinuką. 

— Išgerkit kavos, — tarė Luka vyrams, atsistojo, paėmė Kelę 
už rankos, nusivedė laiptais į miegamąjį ir uždarė duris. 

Kelė krito ant lovos. 

— Luka, aš negaliu daugiau ištverti! 

Ji žvilgtelėjo pro langą — gūsingas vėjas tiesiog drebino sti- 
klus. 

— Laikai mane čia užrakinęs dieną naktį jau ištisas savaites. 
Aš kraustausi iš proto. Turi bent jau retkarčiais nusivesti mane 
kur nors. Negali laikyti šitaip po užraktu. 

Luka atsisėdo lovos kojūgalyje, išsitraukė iš kišenės buteliuką 
tablečių, atkimšo ir porą įsimetė į burną. 

Kelė atsisėdo. 

— Kurios čia? 

Luka dirstelėjo į buteliuką. 

— Žaliosios. 

Jis užsimerkė ir pirštų galiukais palietė smilkinius. 

— Man vėl nežmoniškai skauda galvą. 

Kelė perbraukė pirštais Lukai plaukus ir pamasažavo viršu- 
galvį. | 

— Luka, brangusis, tau reikia eiti pas gydytoją. Pastaruoju 
metu tau nuolatos ją skauda. 

— Tokie galvos skausmai mane kamuoja nuo vaikystės, — at- 
sakė Luka parodydamas, kad ji rūpinasi be reikalo. 

— Vis tiek. — Kelė pabučiavo jam į skruostą. — Gali duoti 
man porą' 

— Porą žaliųjų? — pasitikslino Luka. 

— Taip. Nuo žaliųjų puikiai jaučiuosi. 

— Maniau, nori kur nors nueiti. 

— Noriu! — sušuko Kelė ir papurtė Luką už peties. — Eime į 
kokią prašmatnią vietelę, pavyzdžiui, į klubą „Cotton '*. 

— Į klubą „Cotton“... — Luka iškratė iš buteliuko dvi tabletes 
Kelei, pats išgėrė vieną. 

— Ar galim, Luka? — Kelė įsimetė tabletes į burną, nurijo, 
paskui rankomis apsivijo Lukai aplink leteną. — Ar galim nueiti 
į klubą „Cotton“? 

— Be abejo, — atsakė jis paduodamas jai trečią tabletę. 

Kelė į ją pažiūrėjo nedrąsiai. 

— "Tu tikras, kad galiu išgerti tris? Be raudonosios, kurią ką 
tik išgėriau? 

— Aš tau panašus į gydytoją? Arba imi, arba neimi. 

Luka atsistojo ir pasuko prie durų. 


* Garsus naktinis klubas, veikęs Harleme sausojo įstatymo metais. Jame buvo gro- 
jamas džiazas, pasirodydavo geriausi to meto atlikėjai, tokie kaip Duke'as El- 
lingtonas, Williamas „Countas“ Basie's, Ella Fitzgerald ir Louisas Armstrongas: 
Klube lankydavosi didžiausios garsenybės (vert. past. ). 

— Mes neisim į klubą, — klūpodama su tablete rankoje tarė 
Kelė. — Tu kiaurą naktį loši pokerį, ar ne? 

— Eisim, — atsakė Luka. — Užeisiu tavęs vėliau. 

— Kurgi ne, — tarė Kelė, įsimetė trečią tabletę į burną ir su-- 
kramtė. — Luka, tu laikai mane šitoj dvokiančioj skylėj ištisas 
paras. 

— Tau čia nepatinka, Kele? 

— Nepatinka, - atsakė Kelė užsidengdama akis. Į ją apėmusią 
tamsą pasakė: — Kada nužudysi Tomą Heigeną, Luka? 

Staiga jai taip apsunko rankos, kad nebegalėjo nulaikyti jų 
pakeltų ir jos nusviro prie šonų. Ji mėgino pasakyti: „Juk neleisi 
likti jam nenubaustam už tai, tiesa?“, bet abejojo, ar išleido iš 
burnos šiuos žodžius. Ko gero, neištarė jokių žodžių — vien vir- 
tinę nerišlių, suveltų skiemenų. 

— Įtraukiau jį į savo sąrašą, — atsakė Luka jau žengdamas pro 
duris. — Ateis laikas, — pridūrė. 

Kelė krito ant šono ir susirangė į kamuolį. „Nėra kietesnių 
už tave, Luka“, — mėgino pasakyti ji, bet šįsyk neišspaudė nė 
menkiausio garso. Tada užsimerkė ir nugrimzdo į nebūtį. 

Virtuvėje Luka pamatė vyrus, geriančius kavą ir valgančius 
šokoladinius sausainius. Juos traukė iš balto popierinio maišo 
stalo viduryje. Luka vieną paėmė ir paklausė: 

— Kur mes baigėm? 

— Statom iki dviejų šimtų, išdalijus kortas statymai nekeičia- 
mi, — atsakė Kablys imdamas kortų malką. 

Prie Džodžo sėdintis Vinis sukišęs rankas po kelnėmis 
kasėsi. 

— Po velnių, ko tu nuolat kasaisi pautus, Vini?! 

Polis nusijuokė. Jo kairė ranka nebebuvo parišta, bet vis dar 
sutvarstyta nuo riešo iki pirštų galiukų. 

— Vinis susigavo triperį, — paaiškino jis Lukai. 

— Bijo susileisti vaistų, — pridūrė Džodžo. 

Luka parodė į plautuvę. 

— Nusimazgok rankas ir, žiūrėk, nekišk jų į kelnes, kol su 
mumis žaisi. 

— Gerai, gerai. — Vinis pašoko ir nuėjo prie plautuvės. 

— Rupūs miltai... —- nežinia kam pasakė Luka. 

— Iš pradžių — po dolerį? — paklausė Kablys. 

Lukai pritariamai linktelėjus Kablys ėmė dalyti kortas. Rūsy- 
je išsijungė krosnis ir name staiga stojo tyla, ją trikdė vien vėjas; 
jis švilpė atsimušęs į stogą ir drebino langus. Luka paprašė Vinio 
įjungti radiją; šis taip ir padarė, paskui vėl atsisėdo į savo vietą 
prie stalo. Luka pamatė, kad jo kortos visiškai šūdinos, ir jas 
suglaudė. Džodžo sutiko žaisti už dolerį. Per radiją dainavo Bin- 
gas Krosbis. Dainos Luka nežinojo, bet balsą pažino. Tabletės 
pradėjo veikti, galvos skausmas malšo. Dar minutė, ir jis pasijus 
geriau. Vėjo garsai jo neerzino, kažkodėl net šiek tiek ramino. 
Vyrai šnekėjosi, bet jam nereikėjo sutelkti į juos dėmesio. Jis ga- 
lėjo dar minutę leisti sau klausytis eterio bangomis sklindančio 
saldaus balso ir aplink namą švilpiančio vėjo, kol Kablys iš naujo 
padalys kortas. 


Vitas pro užpakalines duris įėjo į virtuvę ieškoti Karmelos. Lau- 
ke visi krovėsi daiktus ir ruošėsi grįžti į Bronksą. Saulė leidosi; 
dar pusvalandis, ir bus tamsu. 

Karmelą rado vieną, kitoje namo pusėje, žiūrinčią pro val- 
gomojo langą. 

— Vitai, — jam priėjus iš už nugaros tarė jinai, — tas sunkve- 
žimis išvažiuoja su nuleista padanga. 

Vitas pažiūrėjo jai per petį į kiemą. „Patikimo krosnių taisy- 
mo“ sunkvežimis riedėjo į priekį remdamasis kairiu užpakaliniu 
ratlankiu, mat suplyšusios padangos gumos plaikstėsi į šalis sulig 
kiekvienu nerangiu apsisukimu. Abu užpakaliniai žibintai, kaip 
ir šoninis vairuotojo langelis, buvo sudaužyri. 

— Kas atsitiko? — paklausė Karmela. 

— Nesijaudink, — atsakė Vitas. — Jiems viskas bus gerai. Jie 
dar turi tris sveikas padangas. 

— Si, bet kas atsitiko? 

Vitas tik gūžtelėjo pečiais ir pabučiavo jai į skruostą. 

— Madon“... — suniurnėjo Karmela ir toliau žvelgė į nudar- 
dantį sunkvežimį. 

Vitas paglostė Karmelai plaukus ir paliko delną jai ant 
peties. 

— Kas nutiko? — paklausė jis. — Kodėl tu čia vienui viena? 

— Man patikdavo būti vienai, — vis dar žiūrėdama pro langą 
atsakė Karmela. — Kai turi vaikų... — ji nebaigė minties: atsiradus 
vaikams, ji niekados nebegalėjo būti viena. 

— Ne, — paprieštaravo Vitas, — čia kažkas kita. 

Jis švelniai suėmė jai ranką ir pasuko žmoną veidu į save. 

— Kas nutiko? — pakartojo. 

Karmela padėjo ranką jam ant peties. 

— Man neramu, - atsakė ji. — Visa tai... 

Ji žengtelėjo atgal ir rankos mostu aprėpė visą namą ir už- 
tvertą teritoriją. 

— Visa tai, — pakartojo jinai ir pakėlė akis į Vitą. - Man ne- 
ramu dėl tavęs, Vitai. Žiūriu į visa tai ir... man neramu. 

— Tu visuomet nerimaudavai, bet štai ko mes pasiekėm. 

Jis palietė jai veidą, tartum šluostydamas ašaras. 

— Klausyk, Tomas studijuoja universitete. Netrukus bus kles- 
tintis teisininkas. Visi sveiki, puikiai laikosi. 

— Si, — pritarė Karmela. - Mums pasisekė. 

Ji palygino suknelę. 

— Kalbėjaisi su Soniu apie Sandrinelą? 

— Taip. 

— Gerai. Tas vaikinas... man neramu dėl jo sielos. 

— Jis geras vaikis. — Vitas paėmė Karmelą už rankos, norėda- 
mas pro virtuvę nusivesti ją į kiemą, bet ji nesileido. 

— Vitai, tu tikrai tiki, kad jis elgiasi gražiai? 

— Žinoma, tikiu. Karmela... — Vitas pirštais palietė jai skruos- 
tus. — Soniui viskas bus gerai. Prižadu. Jis padarys karjerą auto- 
mobilių versle. Aš jam padėsiu. Jei Dievas to norės, ateis laikas, 
kai jis uždirbs daugiau pinigų, negu aš kada nors galėjau svajoti. 
Mūsų vaikai — ne tik jis, bet ir Tomas, Maiklas ir Fredas — taps 
tokie kaip Rokfeleriai, Karnegiai ir Vanderbiltai. Mano padeda- 

mi, jie taps neapsakomai turtingi, O kai mudu pasensime, mu- 
mis rūpinsis. 

Karmela suėmė jam rankas už riešų, atitraukė jas nuo savo 
skruostų ir priglaudė sau prie liemens. 

— Tiki tuo? — paklausė žandu prisiglausdama jam prie kaklo. 

— Jeigu netikėčiau, kad tai įmanoma... — Vitas žengtelėjo at- 
gal ir sugniaužė jai ranką. - Jeigu netikėčiau, kad tai įmanoma, 
dar ir šiandien raštininkaučiau Dženko bendrovėje. O dabar ei- 
nam, — pridūrė vesdamasis žmoną link virtuvės ir užpakalinių 
durų, — visi laukia. 

— Ką gi... — Karmela apkabino jį per liemenį ir kartu išėjo 
pro temstančius kambarius. 


11. 


KLEMENCA BAMBĖDAMAS vairavo didžiulį „Essexą“ 
Parko aveniu į Lukos sandėlį Bronkse. Prie jo sunėręs rankas 
ant kelių, pasidėjęs šalia skrybėlę sėdėjo paskendęs mintyse Vi- 
tas. Jis buvo apsirengęs patogiai: palaikiu vilnoniu švarku ir bal- 
tais marškiniais standžiai prigludusia stačia apykakle. Tamsūs jo 
plaukai buvo glotniai sušukuoti atgal, akys įsmeigtos į priekį, 
nors Klemenca abejojo Vitą matant ar girdint ką nors kita negu 
tai, kas dedasi jo galvoje. Vitui buvo keturiasdešimt vieni, bet 
kartais, kaip ir dabar, Klemencai jis atrodė tas pats vaikinukas, 
su kuriuo susipažino prieš kokius penkiolika metų: krūtinė ir 
rankos tokios pat raumeningos, tos pačios tamsios akys, pro 
kurias, rodos, neprasprūsdavo niekas. Vitas matydavo viską: ką 
kas nors daro, ką tas veiksmas reiškia ir kokia gilesnė prasmė 
slypi už poelgio, kuris kitam galėjo pasirodyti nereikšmingas... 
Galėjai neabejoti, kad visa tai neliks jo nepastebėta. Štai kodėl 
Klemenca ėmė jam dirbti prieš daugel metų ir kodėl jis iki šiol 
niekada to nepasigailėjo. 

— Vitai, — tarė Klemenca, — tuoj atvažiuosim. Dar kartą pra- 
šau tavęs to nedaryti. 

Vitas metė savo mintis iš galvos. 

— Užsikrėtei Tesijo liga? — paklausė. - Nuo kada tu nerimau- 
ji kaip kokia bobutė, mano drauge? 

— Sfaccim! — suniurnėjo Klemenca. 

Keiksmas buvo skirtas nežinia kam. Jis išsitraukė sluoks- 
niuotos tešlos pyragaitį su mėlynių įdaru iš atidarytos dėželės, 
gulinčios šalimais ant sėdynės, ir pusę atsikando. Ant pilvo 
uždribo gumulas riebaus įdaro. Jis nubraukė jį nuo marškinių 
pirštu, apžiūrėjo, tartum svarstydamas, kur čia jį padėjus, ir įsi- 
kišo į burną. 

— Bent jau leisk man eiti kartu, — tarė jis tebežiaumodamas 
pyragaitį. - Dėl Dievo meilės, Vitai! 

— Čia? — paklausė šis. 

Klemenca išsuko iš Parko aveniu į šalutinę garvelę ir sustojo 
prie ugniagesių hidranto. Už kvartalo, tarp medienos sandėlio 
ir kažko panašaus į mechanikos dirbtuves, dunksojo pastatas su 
plieninėmis durimis. 

— "Taip, čia, — atsakė c270. Jis nusibraukė trupinius nuo pilvo 
ir nusišluostė nuo lūpų. — Vitai, leisk man eiti drauge. Pasaky- 
sim jiems, kad apsigalvojai. 

— Privažiuok prie šaligatvio ir mane išleisk, — atsakė Vitas 
imdamas nuo sėdynės skrybėlę. — Lauk čia, kol pamatysi mane 
išeinantį. 

— O ką liepsi daryti, jei išgirsiu šaudant? — piktai paklausė 
Klemenca. 

— Jeigu išgirsi šaudant, važiuok į Bonaseros ritualinių paslau- 
gų biurą ir susitark dėl laidotuvių. 

Klemenca tik numojo ranka ir privežė Vitą prie sandėlio. 

— Taip ir padarysiu. 

Vitas išlipo, užsidėjo skrybėlę ir atsigręžė į Klemencą. 

— Ir nešykštėk — tikiuosi, atneši didelį vainiką. 

Klemenca sugniaužė vairą, lyg mėgindamas kažką pasmaugti. 

— Būk atsargus, Vitai, — įspėjo. — Man nepatinka tai, ką 
žmonės kalba apie tą vyruką. 

Vitui pasukus gatve link sandėlio, atsidarė šoninės durys ir 
pro jas išėjo du vyrai. Abu jauni, vienas juoda skrybėle plokščiu 
viršumi, su plunksna už kaspino. Veidas atrodė lyg kūdikio, akys 
kiek žvairos, lūpos kietai sučiauptos. Jo laikysena bylojo apie su- 
sitaikymą su lemtimi: tarsi būtų pasirengęs nelaimei, ir nors jos 

nelabai troško, tai bent jau nebijojo. Kvailo veido vaikis šalia jo 
be perstojo kasėsi kiaušius. 

— Pone Korleone, — Vitui prisiartinus kreipėsi vyrukas su 
skrybėle, — mums garbė su jumis susipažinti. — Jis ištiesė ranką, 
Vitas ją paspaudė. — Aš esu Luidžis Batalja. Visi vadina mane 
Kabliu. — Jis ranka parodė į draugužį. - O čia Vinis Vakarelis. 

Toks pagarbus pasisveikinimas Vitą nustebino. 

— Ar galim užeiti į vidų? — paklausė jis. 

Kablys atidarė Vitui duris. Vinis užtvėrė Vitui kelią ir pradė- 
jo plekšnoti tikrindamas, ar nesineša ginklo, bet Kablys sulaikė 
jį uždėdamas ranką ant peties. 

— Kas? — paklausė Vinis. 

— Viduj, — tarstelėjo Kablys. Jis atrodė pasidygėjęs. 

Užsidarius durims Vitas pamatė atsidūręs drėgnoje, į auto- 
mobilių remonto dirbtuves panašioje patalpoje: vien plikos be- 
toninės grindys, belangės sienos ir tarsi raštinė gale. Vitas nusi- 
ėmė švarką, skrybėlę, praskėtė rankas ir prasižergė. Kablys tik 
metė į jį akį ir tarė: 

— Luka raštinėje, — parodė į kambarėlį patalpos gale. 

Vinis nepatenkintas suprunkštė, kad Kablys neapieško Vito, 
ir vėl ėmė kasytis. Kablys atlydėjo Vitą iki raštinės, neįeidamas į 
vidų atidarė, paskui uždarė duris. Vitas liko kambaryje vienudu 
su žvėries išvaizdos vyru, užpakaliu atsirėmusiu į raudonmedžio 
rašomąjį stalą. 

— Ponas Brazis? — paklausė Vitas ir sudėjęs rankas ant krūti- 
nės laukė prie durų. 

— Ponas Korleonė... — atsakė Luka ir mostu paragino sėstis 
ant kėdės. 

Kol Vitas įsitaisė, jis atsisėdo ant stalo ir sukryžiavo kojas. 

— Nejaugi niekas jums nesakė, kad aš pabaisa? — paklausė 
jis ir parodė ranka į Vitą. — Atėjot vienas? Vadinasi, jūs didesnis 
pamišėlis už mane. 

Luka nusišypsojo, paskui nusijuokė ir prisipažino: 

— Man dėl to neramu. 

Vitas atsakydamas jam šyptelėjo. Vyras priešais buvo aukš- 
tas, raumeningas, atsikišusi kakta darė žvėries įspūdį. Jis vilkė- 
jo mėlyną dryžuotą kostiumą su liemene, ryšėjo kaklaraištį, bet 
apdarai menkai slėpė gyvuliškai stambų kūną. Jo akyse po ap- 
simesta linksmybe Vitas įžvelgė tamsumą, bylojančią apie kaž- 
ką siautulinga ir pavojinga, tad akimirksniu patikėjo viskuo, ką 
buvo girdėjęs apie Luką Brazį. 

— Norėjau su jumis susipažinti, — tarė. — Norėjau pamatyti 
žmogų, kuris priverčia Džuzepę Maripozą drebinti kinkas. 

— Bet ne jus, — atsakė Luka. — Jūs nedrebat. 

Jo tonas nebuvo nei draugiškas, nei žaismingas, veikiau grės- 
mingas. 

Vitas gūžtelėjo. 

— Kai ką apie jus žinau, — atsakė jis. 

— Ką tu Žinai, Vitai? 

Vitas nuleido negirdomis įžeidimą, kad jį tujina. 

— Kai buvai dar vaikas, dvylikametis, — atsakė jis, — tavo mo- 
tina buvo užpulta ir tu išgelbėjai jai gyvybę. 

— Žinai apie tai, — tarė Luka. 

Jo balsas buvo abejingas — tarsi jis nebūtų nei nustebęs, nei 
sunerimęs, bet jo akyse Vitas įžvelgė dar kai ką. 

— Toks vyras, — kalbėjo toliau Vitas, — vyras, kuris vaikystėje 
turėjo drąsos grumtis dėl motinos gyvybės, turi būti labai drąsus. 

— O ką žinai apie mano motinos užpuoliką? — Luka nukėlė 
koją nuo kojos, palinko į priekį ir suspaudė viršunosę. 

— Žinau, kad tai buvo tavo tėvas, — atsakė Vitas. 

— Tada turi žinoti, kad aš jį nužudžiau. 

— Padarei tai, ką turėjai padaryti, kad išgelbėtum motinai 
gyvybę. 

Luka tylomis stebėjo Vitą. Raštinėje buvo girdėti vien eismo 
Parko aveniu garsai. 

— Vožiau jam per galvą storu tašu. 

— Šaunuolis, — pagyrė Vitas. — Joks vaikas neturi kankintis 
žiūrėdamas, kaip jo akyse nužudoma motina. Tikiuosi, tvatijai 
jam galvą, kol virto koše. 

Luka vėl neprasižiodamas žiūrėjo į Vitą. 

— Jeigu tau smalsu, iš kur visa tai žinau, Luka, pasakysiu: 
turiu draugų policijoje. Rod Ailandas nėra kitame pasaulio gale. 
Viskas užfiksuota raštiškai. 

— Vadinasi, žinai tai, ką žino policija, — tarė Luka; atrodė, 
kad jis pajuto palengvėjimą. — O ko čia atėjai, Vitai? — Jis aiškiai 
norėjo pereiti prie kitų dalykų. — Gal dabar tapai Šoklio Džo 
Maripozos pasiuntinuku? Atėjai man grasinti? 

— Nieko panašaus. Džuzepė Maripoza man nepatinka. Ma- 
nau, kad mudu tai sieja. 

— Na ir kas? — Luka apėjo rašomąjį stalą ir sudribo ant kė- 
dės. - Kokiu reikalu tada atėjai? Dėl Tomazino vyrų? 

— Jie man nerūpi, — atsakė Vitas. — Atėjau čia tikėdamasis 
iš tavęs sužinoti, kas vagia iš Džuzepės. Jis labai karščiuojasi ir 
pridaro man bėdų. Jis įsikalė į galvą, kad kaltas dėl to aš. 

— Tu? Kodėl jis turėtų taip manyti?.. 

— Kas žino, kodėl Džuzepė mano tai, ką mano? — atsakė Vi- 
tas. — Šiaip ar taip, man labai padėtų, jei galėčiau sužinoti, kas 
užvirė visą tą košę. Jei galėčiau pateikti jam tą informaciją, jis 
bent kol kas apsiramintų. O dabar, patinka tau ar ne, Džuzepė 
Maripoza yra galingas žmogus. 

— Supratau. O kodėl aš turėčiau tau padėti? 

— Iš draugiškumo, — atsakė Vitas. — Geriau, kai turi draugų, 
Luka, sutinki? 

Luka pakėlė akis į lubas, tarsi apmąstydamas siūlymą. Kiek 
padvejojęs atsakė: 

— Ne, aš taip nemanau. Man patinka tas vaikis, kuris grobė 
Džuzepės svaigalus. Ir tu teisus, Vitai: mus sieja tai, kad man 
irgi nepatinka Maripoza. Tiesą sakant, to st70nz aš nekenčiu. 

Dabar jau nutilo Vitas. Jis įsmeigė akis į Luką. Brazis nė ne- 
ketino išduoti vagių, ir Vitas negalėjo jo dėl to negerbti. 

— Luka, nejaugi tavęs negraužia nerimas? Nejaugi visiškai 
nebijai Džuzepės Maripozos? Ar supranti, koks jis dabar galin- 

gas? Ypač kai Lakončio nebėra? Kai jam dirba tiek gangsterių? 
Kai jis papirkęs tokią daugybę farų ir teisėjų? 

— Man tai nieko nereiškia, — atsakė Luka mėgaudamasis sa- 
vimi. — Niekada nieko nereiškė. Aš nudėsiu bet ką. Užmušiu tą 
storą paršą neapolietį, iškėlusį savo kandidatūrą į merus, jei jis 
ir toliau mane erzins. Manai, valdžia gali apsaugoti Lagvardiją 
nuo manęs? 

— Nieku gyvu neapsaugos, aš tai Žinau, — atsakė Vitas. Pa- 
sidėjęs skrybėlę ant kelių jis pirštais mėgino suteikti formą jos 
kraštams. — Vadinasi, negali man padėti? 

Vitas paėmė skrybėlę į rankas. 

— Atleisk, Vitai. — Luka skėstelėjo rankomis tarsi parodyda- 
mas, kad šitoje padėtyje yra bejėgis. - Bet paklausyk. Mes turim 
vieną bėdą, apie kurią dar nežinai. 

— Kokią? — paklausė Vitas. 

Luka pasitraukė su kėde atgal ir palinko virš stalo. 

— Tomas Heigenas, tas pusiau vokiško, pusiau airiško kraujo 
šunpalaikis tavo šeimoje. Neturiu kitos išeities, kaip jį nudėti. 
Garbės reikalas. 

— Tikriausiai suklydai, — atsakė Vitas. Draugiškumo jo balse 
neliko nė lašelio. — Tomas neturi nieko bendra nė su vienu iš 
tavo ar mano verslų. Nei su mudviejų, nei su kokio mūsų pa- 
žįstamo. 

— Su mūsų verslais tai nė kiek nesusiję. 

Brazis apsimetė nusiminęs, kad jam tenka užsiminti apie šį 
klausimą, bet iš jo akių Vitas matė, kad jis džiūgauja. 

— Vadinasi, tu kalbi ne apie šį Tomą Heigeną. Mano sūnus 
studijuoja universitete teisę. Jis neturi su tavim nieko bendra. 

— Apie jį ir kalbu. Jis studijuoja Niujorko universitete, gyve- 
na bendrabutyje Vašingtono aikštėje. 

Vitas pajuto bąląs. Žinojo, kad Luka tai mato, ir dėl to pyko 
ant savęs. Jis nudelbė akis į skrybėlę ir valios pastangomis pri- 
vertė širdį plakti lėčiau. 

— K galėjo padaryti Tomas, kad tau reikėtų jį žudyti? — pa- 
klausė jis. 

— Jis dulkino mano merginą. — Luka vėl skėstelėjo ranko- 
mis. — O kas man lieka? Ji kekšė, ir nežinau, kodėl dar neįme- 

čiau jos į upę, bet vis tiek — kas man lieka? Čia garbės reikalas. 
Aš privalau jį nudėti, Vitai. Atleisk. 

Vitas užsidėjo skrybėlę ir atsilošė ant kėdės. Jis pažvelgė 
tiesiai Lukai į akis. Šis žiūrėjo į jį vangiai šypsodamas, tartum 
jam būtų juokinga. Už raštinės durų Vinis, tas vyrukas kvailelio 
veidu, kikeno laibu mergaičiukės balsu. Jam nutilus Vitas tarė 
Lukai: 

— Jeigu leistum man, kaip tėvui, susitvarkyti su Tomu, laiky- 
čiau tai didžiule malone ir mėginčiau atsidėkoti užtardamas tave 
prieš Maripozą. Ir Činkvemanį. 

Siūlymas Lukos nė kiek nesudomino. 

— Man nereikia ir aš nenoriu, kad kas nors mane užtartų. 

— Ar supranti, kad jie mėgins tave nužudyti — tave ir tavo 
vyrus? 

— Tegul pamėgina. Man labai patinka gerai pasipešti. 

— Gal tada tau reikia kitokios paramos, — stodamasis ir del- 
nais lygindamas kelnes tarė Vitas. — Gal padėti tau, kai tave 
medžios Tomazinas ir Maripoza su savo smogikais. Girdėjau, 
netekai daug pinigų, kai O'Rurkės apiplėšė jūsų lošimų kon- 
torą. Turėjai patirti nemenkų nuostolių. Gal penki tūkstančiai 
dolerių šiuo metu jums būtų šiokia tokia paspirtis. 

Luka apėjo stalą, prisiartino prie Vito. 

— Vargu bau. - Jis susimąstęs sučiaupė lūpas. — Bet penkioli- 
ka tūkstančių gal ir padėtų. 

— Gerai, — bemat sutiko Vitas. — Ne vėliau kaip po valandos 
atsiųsiu žmogų perduoti pinigus. 

Iš pradžių Luka atrodė nustebęs, paskui vėl kiek pralinks- 
mintas. 

— Jinai šliundra, — pareiškė jis vėl nukreipdamas kalbą į savo 
merginą, — bet tikra gražuolė. 

Jis susidėjo rankas ant krūtinės ir, rodės, akimirką mąsto, 
tarsi pergalvodamas savo siūlymą. Galop tarė: 

— Žinai, ką tau pasakysiu, Vitai. Padarysiu tau paslaugą: pa- 
miršiu tą Heigeno kvailystę. 

Jis priėjo prie raštinės durų ir uždėjo delną ant rankenos. 

— Jis nežinojo, kas aš esu. Kelė pakabino jį kažkokioj Harle- 
mo užeigoj. Ji graži, bet, kaip sakiau, šavalka ir kekšė. Šiaip ar 
taip, aš su ja tuoj nutrauksiu santykius. 

— Vadinasi, susitarėm, — tarė Vitas. 

Luka linktelėjo. 

— Bet man smalsu. — Jis atsirėmė į staktą ir užtvėrė duris. — 
Judviem su Klemenca dirba daugybė vyrų. Aš teturiu menkutę 
gaują — kelis vyrukus. Be to, tave palaiko Maripoza. Kodėl jūs 
tiesiog manęs nesunaikinat? 

— Kai pamatau žmogų, su kuriuo negalima krėsti juokų, iš- 
kart tai suprantu, pone Brazi. Sakykit, kur Tomas susipažino su 
jūsų mergina: 

— Harleme, tokioj „Džuko užeigoj“. 

Vitas ištiesė Lukai ranką. Šis į ją pažiūrėjo, rodės, apgalvojo 
siūlymą, paspaudė ją ir atidarė svečiui duris. 

Automobilyje Klemenca pasilenkė virš sėdynės ir atidarė Vi- 
tui dureles. 

— Kaip pavyko? — paklausė jis. 

Pyragaičių dėželė, prispausta jam prie šlaunies, buvo tuščia, 
ant marškinių, prie pat mėlynių dėmės, geltonavo dar viena. 
Klemenca pastebėjo, kad lipdamas į automobilį Vitas žvilgtelėjo 
į tuščią pyragaičių dėželę. 

— Kai nervinuosi, aš persivalgau, — paaiškino cap0. 

Jis išsuko automobilį į Parko aveniu ir dar kartą paklausė: 

— Tai kaip pavyko? 

— Vežk mane namo, paskui liepk kam nors rasti Tomą ir at- 
vesti pas mane. 

— Tomą? — paklausė Klemenca žiūrėdamas į susiraukusį Vito 
veidą. - Tomą Heigeną? 

— Tomą Heigeną, — piktai burbtelėjo Vitas. 

Klemenca išbalo ir susmuko ant sėdynės, lyg gavęs smūgį 
kumščiu. 

— Pašauk ir Skrybėliuotį, — pridūrė Vitas. — Tegul nuneša 
Lukai penkiolika tūkstančių dolerių. Tučtuojau. Sakiau Braziui, 
kad gaus juos mažiau negu už valandos. 

— Penkiolika tūkstančių dolerių?! — negalėjo patikėti Kle- 
menca. - Mannaggia! Kodėl mes jo nenudedam, ir tiek? 

— Šitaip padarytume tą žmogų be galo laimingą. Jis tiek 
stengiasi būti užmuštas, kad labiau tiesiog neįmanoma. 

Klemenca susirūpinęs pažvelgė į Vitą — tarsi Lukos Brazio san- 
dėlyje būtų įvykę kažkas, dėl ko jam šiek tiek pasimaišė protas. 

— Eik kviesk Tomą, — tarė Vitas jau kiek švelnesniu balsu. — 
Viską tau paaiškinsiu vėliau. Dabar man reikia pagalvoti. 

— Supratau, Vitai. 

Capo pakėlė dėželę, pamatė, kad ji tuščia, ir metė ant užpa- 
kalinės sėdynės. 


LŽ 


SONIS NUSIJUOKĖ, pamatęs savo atspindį veidrodyje 
priešais kepyklos sieną. Nuogas, už įstiklintos vitrinos, šalia ka- 
sos aparato, jis valgė spurgą su citrinų kremo įdaru. Eilyn teta 
pasiėmė Keitlin dienai, tad Eilyn anksti uždarė krautuvėlę ir 
pasikvietė Sonį. Dabar ji miegojo lovoje; Sonis nulipo laiptais, 
vedančiais tiesiai iš svetainės į patalpas kepyklos gale, ir nusigavo 
į krautuvėlę užkąsti. Virš priekinio lango buvo užtraukta stora 
žalia užuolaida, įstiklintų lauko durų žaliuzės buvo nuleistos. 
Vakarėjo; pro užuolaidos ir žaliuzių kraštus prasisunkianti šviesa 
nudažė sienas švytinčia oranžine spalva. 

Sonis girdėjo gatve einančių žmonių pašnekesių nuotrupas. 
Du vaikinukai ginčijosi apie beisbolo pirmenybių finalo seriją — 
apie Vašingtono „medkirčius“*, Žąsiną Gosliną** — ir svarstė, ar 
jie sugebės įveikti Habelą***. Sonio, kaip ir tėvo, sportas nedomi- 
no. Jį ėmė juokas pagalvojus, kad jis čia nuogas valgo spurgą, o 
tie nė penkiolikos neturintys piemengaliai mažiau negu už pen- 
kių metrų šnekasi apie beisbolą. 


* Vašingtono komandos „Senators“ pravardė. Šitaip ji buvo vadinama dėl ypač 
stiprių metikų (vert. past. ). 
** Leonas Allenas Goslinas (1900-1971), pravarde Žąsinas, 1933 m. žaidė „Sena- 
tors“ komandoje (vert. past.). 
*** Carlas Owenas Hubbellas (1903-1988) 1933 m. žaidė „Giants“ komandoje 
(vert. past.). 

Jis slampinėjo po kepyklą su spurga rankoje ir viską apžiūri- 
nėjo. Nuo iškylos dienos Sonis vis susigriebdavo, kad mintimis 
grįžta į tą aptvertą teritoriją ir tuodu mulkius, mėginusius juos 
apgauti su ta išardyta krosnimi. Tas dičkis — tas, kuris grasino 
veržliarakčiu, niekaip neišėjo jam iš galvos. Vėliau, tiems vyrams 
išvažiavus, Sonis kažką pasakė Klemencai. Lyg ir: „Ar gali pati- 
kėti, kad būna tokių klounų kaip tuodu?“, o Klemenca atsakė: 
„Ak, Soni, čia juk Amerika!“ Sonis jo nepaklausė, ką jis nori 
pasakyti, bet nusprendė jį turėjus galvoje, kad Amerikoje taip 
ir daroma: kiekvienas sugalvoja kokią apgaulę. Tokie vyrai kaip 
Klemenca, jo tėvas ir visi kiti tebekalbėjo apie Ameriką kaip apie 
užsienio šalį. Na, o tas augalotas krosnininkas... Soniui užkliuvo 
net ne tai, ką jis sakė, nors tie paistalai apie popiežių jį ne juo- 
kais supykdė. Kodėl — jis nežinojo, nes religijai buvo abejingas, 
ir motina jau prieš daug metų nustojo kiekvieną sekmadienį 
temptis jį į pamaldas. „Visai kaip tavo tėvas“, — piktai pareiškė 
ji, turėdama galvoje, kad Vitas sekmadieniais irgi neina į bažny- 
čią, bet Sonis tik didžiavosi lyginamas su tėvu, nesvarbu, kokiu 
požiūriu. Soniui popiežius buvo vyras juokinga skrybėle. Taigi 
Sonį supykdė ne drimbos su veržliarakčiu žodžiai, o veikiau jo 
žvilgsnis: labiau tai, kaip jis žiūrėjo į Vitą, o ne į jį, Sonį. Tas 
žvilgsnis jį įsiutino ir jis vis įsivaizdavo, kaip prilupa tą dičkį ir 
taip sumala jam snukį, kad amžinai nutrina nuo jo tą žvilgsnį. 

Kambaryje už kepyklos Sonis pastebėjo uždarytas duris — 
siauresnes nei įprasta. Jas atidaręs pamatė kambarėlį su lovele ir 
pora išklerusių knygų spintų. Jų lentynos buvo grūste prigrūstos 
knygų; ant statmenai sustatytų knygų buvo prikišta dar visa eilė. 
Prie lovelės ant naktinio staliuko, po sena bronzine lempa, gu- 
lėjo trijų knygų krūvelė. Sonis jas paėmė įsivaizduodamas, kaip 
Eilyn ateina atsipūsti į šį kambarėlį su stiklo blokelių siena iš 
akligatvio pusės. Apatinė knyga buvo stora ir sunki, kiekvienas 
jos lapas apkraštuotas auksu. Atvertęs titulinį puslapį pamatė, 
kad jo rankoje — Šekspyro pjesių rinktinė. Vidurinė knyga buvo 
romanas, pavadintas „Ir pateka saulė“. Viršutinė knygelė buvo 
plonytė; ją atvertęs Sonis pamatė, kad tai eilėraščių rinktinė. Jis 

pasikišo ją po pažastimi ir nusinešė į viršų. Ten Eilyn jau apsi- 
rengusi stovėjo virtuvėje prie krosnies, iš kurios sklido gardus 
kepamos duonos kvapas. 

Pamačiusi Sonį ji nusijuokė ir papriekaištavo: 

— Dėl Dievo meilės, užsimesk ką nors! Visai neturi gėdos! 

Sonis šypsodamas pažiūrėjo į save. 

— Maniau, kad tau patinka matyti mane nuogą. 

— Šitą vaizdą užmiršiu negreit: Sonis Korleonė stovi nuogas 
kaip ką tik gimęs mano virtuvėje su knyga po pažastimi, — at- 
sakė Eilyn. 

— Radau ją kambarėlyje už kepyklos, - mesdamas eilėraščių 
rinktinę ant virtuvinio stalo tarė Sonis. 

Eilyn žvilgtelėjo į knygą ir atsisėdo prie stalo. 

— Tavo draugelio Bobio Korkorano, — paaiškino jinai. — 
Kartais jis ateina praleisti dienos pas mane: apsimeta norintis 
padėti man krautuvėje, paskui gulinėja tame kambariuke ir 
skaito savo knygas. 

— Korkas skaito eilėraščius? — nustebo Sonis. Jis prisitraukė 
kėdę prie Eilyn. 

— Tavo draugas Korkas skaito visokias knygas. 

— Taip, žinau, — atsakė Sonis, — bet eilėraščius? 

Eilyn atsiduso, tarsi staiga baisiai išvargusi. 

— Tėvai vertė mus skaityti viską iš eilės. Bet daugiausia tėvas 
skaitė. 

Eilyn nutilo, švelniai pažvelgė į Sonį ir paglostė jam plaukus. 

— Bobis buvo visai dar kūdikis, kai gripas juos abu nusinešė 
į kapus, bet visos jų knygos liko. 

— Vadinasi, šios knygos — jūsų tėvų? 

— Dabar jos Bobio, - atsakė Eilyn. — Be to, mudu su Bobiu 
papildėme kolekciją. Iki šiol jis tikriausiai visas jas perskaitė po 
du kartus. 

Ji pabučiavo Soniui į kaktą. 

— Tau metas eiti. Jau vėlu, o aš turiu darbo. 

— Italai neskaito knygų, — atsakė Sonis ir pasuko į miegamąjį 
savo drabužių. 

Eilyn nusijuokė. 

— Nė vienas mano pažįstamas italas neskaito knygų, — pri- 
dūrė jis. 

— Tai jau kas kita, negu sakyti, kad italai neskaito knygų. 

Jau apsirengęs Sonis grįžo pas Eilyn į virtuvę. 

— Gal neskaito tik siciliečiai. 

— Soni, — tarė Eilyn, nuimdama jo skrybėlę nuo kabyklos 
prie lauko durų, — nė vienas mano pažįstamas iš aplinkinių ra- 
jonų neskaito. Jie visi nuo ryto iki vakaro pluša, kad netektų 
badauti. 

Sonis paėmė skrybėlę iš Eilyn ir pabučiavo ją. 

— Kitą trečiadienį? 

— Dėl šito, Soni... — Eilyn prispaudė delną sau prie kaktos. — 
Nereikia. Manau, gal šitas dalykas jau išsisėmė — tau taip neat- 
rodo? 

— Apie ką čia šneki? Kaip tai „išsisėmė“ — ką nori tuo pasa- 
kyti? 

— Korkas man sakė, kad dabar skleidi savo žavesį naujai 
mergšei. Mataisi su ja per pietų pertrauką dirbtuvėse, tiesa? 

— Mannaggia! - Sonis nutaisė kankinio veidą. 

— O kaip su ta Sandrinela, kurią tėvas nori, kad vestum? — 
neatlyžo Eilyn. 

— Korkas per daug plepa. 

— Ak, Soni. Bobis tave dievina. Nejaugi to nežinai? Tave su 
visom tavo moterim. 

Ji priėjo prie krosnies, tarsi ką tik kažką prisiminusi, kiek 
pravėrė krosnies dureles, pažvelgė į vidų ir uždarė, palikdama tik 
mažytį plyšelį. 

— Eilyn... — Sonis užsidėjo skrybėlę, paskui vėl nusiėmė. — 
Dėl tų pietų pertraukų... Ten nieko rimta. Tiesiog... 

— Aš nepykstu, — pertarė jį Eilyn. — Ne mano reikalas, su 
kuo tu kvailioji. 

— Jei nepyksti, tai kas tau darosi? 

Eilyn atsiduso, vėl atsisėdo prie virtuvės stalo ir rankos mos- 
tu pakvietė Sonį sėstis šalia. 

— Papasakok man daugiau apie Sandrą, - paprašė ji. 

— Ką nori žinoti? 

Sonis prisitraukė kėdę. 

— Papasakok apie ją. Man smalsu. 

— Ji graži, kaip ir tu. —- Sonis uždėjo skrybėlę jai ant viršugal- 
vio ir toji užslinko jai ant ausų. — Tik ji tamsesnio gymio, kaip 
italai — na, žinai, laukiniai. 

Eilyn nusiėmė skrybėlę ir prispaudė prie krūtinės. 

— Tamsūs plaukai, tamsios akys, žvėriški papai, — tarė jinai. 

— Tikrai taip, — pritarė Sonis. 

— Ar jau pakvailiojai su ja? 

— Ne, — atsakė Sonis. Jis atrodė pasibaisėjęs. — Ji gera mer- 
gaitė italė. Neprisileis manęs bent kiek arčiau, kol nepamatys 
sužadėtuvių žiedo. 

Eilyn nusijuokė ir šveitė skrybėlę Soniui ant kelių. 

— Visa laimė, kad gali pasiguldyti į lovą savo kekšę airę. 

— Liaukis, Eilyn. Viskas ne taip. 

— Tikrai taip, Soni. 

Ji atsistojo ir priėjo prie durų. 

— Paklausyk manęs, — tarė suėmusi rankeną. — Turi vesti savo 
Sandrinelą ir nieko nelaukdamas patvarkyti, kad susilauktų tuzi- 
no vaikų, kol dar jauna. Jums, italams, patinka didelės šeimos. 

— Jau kam kam kalbėti, o tau reikėtų tylėti, — atkirto Sonis 
ir priėjo prie jos. — Jūsų, airių, šeimos tokios didelės, kad kartais 
man atrodo, jog jūs visi esate vienas kitam giminės. 

Eilyn nusišypsojo, pripažindama, kad jo žodžiuose yra tiesos. 

— Vis tiek manau, kad mudu turim nustoti matęsi. — Ji pri- 
siglaudė prie Sonio, apkabino ir pabučiavo. - Anksčiau ar vėliau 
kas nors sužinos, o tada užvirs tikras pragaras. Verčiau viską už- 
raukti — dabar pat. 

— Netikiu tavim, — Sonis ištiesė ranką už jos ir uždarė duris. 

— Patikėk! — kaip kirviu nukirto Eilyn. — Aš visada sakiau, 
kad tarp mudviejų tik lengvas romaniukas. 

Ji atidarė duris, žengtelėjo atatupsta ir nepaleisdama ranke- 
nos laukė, kol jis išeis. 

Sonis palinko prie Eilyn tartum ketindamas jai vožti, bet 
ištraukė rankeną jai iš pirštų, išėjo ir užtrenkė duris. Lipdamas 
laiptais žemyn, į gatvę, staigiu, trumpu judesiu tvojo per sieną, 
net tinkas sugniužo po apmušalais. Išėjęs ir uždaręs lauko duris, 
tebegirdėjo, kaip tinko gabalai krinta į rūsį. 


Karmela ruošė baklažanus vakarienei. Ji zujo tarp viryklės ir 
plautuvės trankydamasi puodais ir keptuvėmis. Jai už nugaros 
Klemenca sėdėdamas prie virtuvės stalo šokdino Konę sau ant 
kelio, o Tesijas su Dženku sėdėjo greta jo ir klausėsi Maiklo. 
Šis miknodamas pasakojo apie savo rašomą darbą. Jo tema ber- 
niukas pasirinko Kongresą. Fredas sunkiai tramdydamas ašaras 
ką tik išėjo iš namų — girdi, pas draugą. Antro aukšto kabine- 
te Tomas buvo su Vitu, ir pastarąjį pusvalandį visi stengėsi ne- 
siklausyti vis pasigirstančių riksmų ir trankymo kumščiu, pro 
kabineto duris pasiekiančių virtuvę apačioje. Vitas buvo ne iš 
tų, kurie praranda savitvardą. Jis niekada nešaukdavo ant savo 
vaikų, juolab nesisvaidydavo nešvankybėmis, tad visi namiškiai 
gūžėsi nuo riksmų ir keiksmų, sklindančių iš kabineto. 

— Yra keturiasdešimt aštuonios valstijos, — dėstė Maiklas. — 
Devyniasdešimt šeši senatoriai atstovauja savo rinkėjams. 

— Jis turi galvoje, kad jie atstovauja tiems, kas juos paper- 
ka, - aiškino Konei Klemenca. 

Maiklas pažiūrėjo pro virtuvės tarpdurį į lubas, tarsi galėtų 
pro jas pamatyti kabinetą — pastarąsias kelias minutes jame buvo 
tylu. Jis parampė marškinių apykaklę ir užkišo už jos pirštus, 
tarsi jinai spaustų kaklą. 

— Ką norite pasakyti? — vėl atsigręždamas į Klemencą pa- 
klausė. —- Kaip suprasti „tiems, kas juos paperka ? 

— Neklausyk jo, Maiklai, — patarė Dženkas. 

— Klemenca! — neatitraukdama akių nuo storo baklažano ant 
pjaustymo lentos grėsmingai įspėjo Karmela, stovinti prie ruo- 
šos stalo su didžiuliu peiliu rankoje. 

— Nieko aš nenoriu pasakyti, - atsakė c270 ir pradėjo kutenti 
Konę, o ta ėmė muistytis ir rangytis jam ant kelių. 

Konė palinko virš stalo prie Maiklo. 

— Aš galiu išvardyti valstijas, — tarė ji ir pradėjo berti atmin- 
tinai: — Alabama, Arizona, Arkanzasas... 

— Stažzitt! - sudraudė ją Karmela. - Ne dabar, Kone! 

Ji nuleido peilį ir ėmė pjaustyti baklažaną, tarsi šis būtų ža- 
lios mėsos luistas, o peilis —- kapoklė. 

Viršuje atsidarė kabineto durys. Visi virtuvėje pirma pasisu- 
ko žiūrėti į laiptus, paskui susigriebė ir vėl ėmėsi to, ką darė iki 
tol: Karmela — pjaustyti baklažaną, Klemenca —- kutenti Kong, 
Maiklas nukreipė akis į Dženką su Tesiju ir ėmė kloti faktus apie 
Atstovų rūmus. 

Kai į virtuvę įėjo Tomas, jo veidas buvo išbalęs, akys pabrin- 
kusios. 

— Tėtis nori jus matyti, - mostelėjęs į Dženko pusę tarė jis. 

— Dženką ar mus visus? — pasitikslino Tesijas. 

— Jus visus, — atsakė Tomas. 

Šiaip jau Konė būtų užšokusi ant Tomo, vos tik jį pamačiusi, 
bet šisyk Klemencai paleidus ją iš rankų apėjo stalą ir atsistojo 
šalia Maiklo. Ji buvo su rožine suknele, žvilgančiais juodais ba- 
teliais ir baltomis kojinėmis. Maiklas ją pakėlė, pasisodino ant 
kelių ir juodu tylėdami įsispoksojo į Tomą. 

— Turiu eiti, mama, — tarė Tomas. 

Karmela peiliu parodė į stalą. 

— Lik vakarieniauti. Ruošiu tavo mėgstamą patiekalą iš ba- 
klažanų. 

— Negaliu, mama. 

— Negali likti?! — pakėlė balsą Karmela. — Negali likti ir pa- 
vakarieniauti su šeima?! 

— Negaliu, — garsiau, negu ketino, pakartojo Tomas. Jau at- 
rodė, kad jis mėgins teisintis ar atsiprašys, bet išėjo iš virtuvės ir 
pasuko prie lauko durų. 

Karmela kreipėsi į Maiklą: 

— Vesk Konę į jos kambarį ir paskaityk jai kokią knygą. 

Iš jos balso buvo aišku, kad nei Maiklo, nei Konės nuomo- 
nės ji neklausia. 

Svetainėje Karmela pasivijo Tomą, kai šis buvo besivelkąs 
striukę. 

— Atleisk, mama, — tarė jis ir nusišluostė ašarotas akis. 

— Tomai, Vitas man papasakojo, kas nutiko. 

— Tikrai? 

— O ką? Manai, vyrai nesikalba su žmonomis? Manai, Vitas 
man nesipasakoja? 

— Jis pasakoja tau tik tai, ką nori, — vos tik Tomas ištarė tuos 
žodžius, pamatė Karmelos veide pyktį, tad atsiprašė: — Atleisk, 
mama. Aš susinervinau. 

— Tu susinervinai, — pakartojo Karmela. 

— Man gėda, - pridūrė Tomas. 

— Ne be reikalo. 

— Aš blogai elgiausi. Daugiau taip nedarysiu. 

— Ir dar su kažkokia aire... — papurtė galvą Karmela. 

— Mama, aš turiu airiško kraujo, - priminė Tomas. 

— Tai nesvarbu. Turėjai elgtis išmintingiau. 

— Si. Mi dispiace.* 

Jis užsisegė striukės užtrauktuką. 

— Vaikai nieko nežino? — tarė jis tartum žinodamas, kad jie, 
be abejo, negali žinoti, bet vis tiek norėdamas tuo įsitikinti. 

Iš Karmelos veido galėjai suprasti, kad klausimas kvailas — 
vaikai tikrai nieko nežino. Ji priėjo arčiau ir suėmė jam skruos- 
tus delnais. 

— Tomi, tu vyras. Neturi pasiduoti savo prigimčiai. Ar vaikš- 
tai į bažnyčią? Ar meldiesi? 

— Žinoma, mama. Savaime suprantama. 

— Į kokią bažnyčią? — bemat paklausė Karmela, o kai Tomas ne- 
sumnojo, ką atsakyti, graudžiai atsiduso. — Vyrai... Visi jūs vienodi. 

— Klausyk, mama. Tėtis sako, kad jeigu kas nors panašaus 
atsitiks dar kartą, jo pagalbos negalėsiu tikėtis. 

— Taigi žiūrėk, kad taip neatsitiktų dar kartą, — piktai mokė 
Karmela, paskui kiek atlyžo ir pridūrė: - Melskis, Tomai. Mels- 


* Aš atsiprašau (7£.). 

kis Jėzui. Tikėk manimi — tu jau vyras. Tau neapsakomai reikia 
pagalbos. 

"Tomas pakštelėjo Karmelą į skruostą. 

— Ateisiu sekmadienį vakarienės, — tarė jis. 

— Žinoma, ateisi sekmadienį vakarienės, — atsakė Karmela, 
tarsi tai visuomet būtų savaime suprantama. — Elkis gražiai. 

Ji atidarė jam duris ir jam išeinant švelniai patapšnojo 
per petį. 

Pro savo kabineto langą pamatęs Tomą, išeinantį į gatvę ir 
pasukantį į tramvajaus stotelę Arturo aveniu, Vitas įsipylė dar 
apelsinų likerio. Dženkas šliedamasis nugara į Vito rašomąjį sta- 
lą įsisprendęs svarstė padėtį, susidariusią su Džuzepe Maripoza 
ir Rozariju Lakončiu. Kai kurie Lakončio Šeimos vyrai taip len- 
gvai nesiruošė paklusti. Jiems nepatiko, kaip Džuzepė susido- 
rojo su Rozariju — pažemino jį, nuogą palikęs tysoti gatvėje. Jie 
skundėsi, esą Džuzepė Maripoza — gyvulys. Kai kurie jų dairėsi į 
Stračio ir Kunejo Šeimas, norėdami prisiglausti po jų sparnu, — 
nesvarbu kas, tiktai kad nereikėtų dirbti Maripozai. 

Tesijas stovėjo prie kabineto durų, susidėjęs rankas ant krūti- 
nės. Su jam įprasta niūria mina ir tokiu pat balso tonu jis tarė: 

— Antonis Stračis ir Otilijas Kunejas taip aukštai iškilo ne 
todėl, kad yra kvailiai. Jie nerizikuos stoti į karą su Maripoza. 

— Si, - atsakė Dženkas, pasitraukė nuo stalo ir susmuko ant 
minkštos kėdės priešais langą ir Vitą. — Palaikomas Lakončio 
organizacijos arba turėdamas ją savo valdžioje, o Tatalją savo ki- 
šenėje, Maripoza bus pernelyg stiprus. Stračis ir Kunejas atsuks 
nugarą kiekvienam, kuris prašysis priimamas pas juos. 

Šalia Dženko sėdintis Klemenca su stiklu anyžinės rankoje 
pažiūrėjo į Vitą. 

— Turiu kažką pasakyti Maripozai apie padėtį, susidariusią su 
Luka Braziu. Jis tikisi, kad mes imsimės kokių nors žygių. 

Vitas atsisėdo ant suoliuko prie lango, stiklelį su apelsinų 
likeriu pastatė ant kelio. 

— Perduok Džuzepei, kad mes imsimės Brazio, kai ateis tin- 
kamas metas. 

— Vitai, Maripozai nepatiks tai išgirsti, — įspėjo Klemenca. — 
"Tomazinas nori, kad Brazis būtų patrauktas iš kelio dabar pat, o 
Maripoza nori, kad Tomazinas būtų patenkintas. 

Vitas tik patraukė pečiais; tada Klemenca pažvelgė į Dženką 
tikėdamasis jo paramos. Consigliere nusuko akis. Klemenca nu- 
sijuokė leisdamas suprasti esąs apstulbęs. 

— Pirmiausia Maripoza liepia mums sužinoti, kas iš jo vagia, 
bet mes to nepadarome, — tarė jis. — Paskui jis liepia mums su- 
naikinti Brazį, o mes jam atsakome: „Kai rasime laiko.“ Vitai, 
che minchia! Mes prisišauksime bėdą! 

Vitas gurkštelėjo „Strega . 

— Kodėl aš turėčiau atsikratyti žmogaus, kuris kelia siaubą 
Maripozai? — paklausė jis. 

— Ir ne vien Maripozai, — pridūrė Tesijas. 

Klemenca skėstelėjo rankomis. 

— O kokią dar išeitį mes turime? 

— Perduok Džo, kad mes sutvarkysime Luką Brazį, — tarė 
Vitas. — Sakyk, mes tam ruošiamės. Tik prašau: daryk tai, ką 
sakau. Nenoriu, kad jis ar Činkvemanis imtų medžioti Brazį. 
Noriu, kad jie manytų, jog mes to ėmėmės. 

Klemenca lyg pasiduodamas atsilošė kėdėje ir pažiūrėjo į 
Tesiją. 

— Vitai, — tarė šis eidamas nuo durų prie stalo, — atleisk man, 
bet šiuo klausimu turiu pritarti Klemencai. Jeigu Maripoza nu- 
spręs su mumis susidoroti, mes nepajėgsime pasipriešinti. Jis gali 
mus sunaikinti. 

Vitas atsiduso ir susidėjo rankas ant krūtinės, paskui pažvel- 
gė į Dženką ir galva davė jam ženklą. 

— Klausykit, — prašneko šis ir nutilo ieškodamas tinkamiau- 
sių žodžių. —- Norėjome, jog tai liktų tarp Vito ir manęs, nes ne- 
vertėjo rizikuoti, kad kas nors padarytų klaidą ir nukeptų Frankį 
Pentandželį. 

Klemenca suplojo delnais — jis bemat viską suprato. 

— Frankis išvien su mumis! Tas šunsnukis man visada baisiai 
patiko! Jis per daug geras, kad susidėtų su tokia padugne kaip 
Maripoza! 

— Dėl Dievo meilės, Klemenca, — tarė Vitas. — Aš patikėčiau 
tau net savo vaikų gyvybę, bet... — Jis nutilo ir iškėlė smilių. — Tu 
mėgsti plepėti, Klemenca, bet jeigu bent žodeliu apie tai prasi- 
tarsi, mūsų draugas nukentės. 

— Vitai, prisiekiu Dievu, — atsakė Klemenca, — tau nėra ko 
nerimauti. 

— Gerai, — tarstelėjo Vitas ir vėl linktelėjo Dženkui. 

— Maripoza nori su mumis susidoroti, — aiškino šis. — Žino- 
me tai iš Frankio. Anksčiau ar vėliau... 

— Šunsnukis! — pertarė jį Klemenca. — Sprendimas jau pri- 
imtas? 

— Si, — atsakė Dženkas. — Kol Maripoza su savo vyrais vis 
dar tvarkosi su Lakončiu, mes turime laiko — bet jau esame jo 
taikiklyje. Jam reikia mūsų alyvuogių aliejaus verslo, mūsų pa- 
žinčių — visko. Jis žino: kai sausasis įstatymas bus atšauktas, jam 
reikės daugiau verslų. Štai kodėl jis nusitaikė į mus. 

— Bastardo! - sušuko Tesijas. — O Emilis ir kiti jį palaiko? 

Dženkas linktelėjo. 

— Jis mano, kad tavo organizacija atskira, — aiškino jis Te- 
sijui, — bet jie nori susidoroti ir su tavimi. Tikriausiai jie mano 
pirma sudoroti Korleones, paskui imtis tavęs. 

— Kodėl mes nepasakome Frankiui, kad ištaškytų Maripozai 
smegenis, ir tiek? —- paklausė Klemenca. 

— O ką mes iš to išloštume? — atsakė Vitas. — Tada Emiliui 
Barziniui būtų lengviau su mumis susidoroti, nes jį palaikytų 
kitos Šeimos. 

— Vis tiek norėčiau ištaškyti jam smegenis, — suniurnėjo Kle- 
menca. 

— Kol kas Džuzepė laukia tinkamos progos, — aiškino Džen- 
kas. — Ber Frankis sako, kad jis rezga kažką kartu su Barziniais. Jie 
neprisileidžia Frankio arti, tad jis nežino ką, bet žino, kad kažkas 
vyksta, o kai sužinos, praneš mums. Tačiau kol dar neišsrėbta ta 
košė su Lakončiu, jie nepasirengę imtis kokių nors žygių. 

— Tai ką mes turime daryti? — paklausė Klemenca. — Sėdėti 
rankas sudėję ir laukti, kol jie nuspręs mus sunaikinti? 

— Mes turime vieną pranašumą, — tarė Vitas. Jis atsistojo ne- 
paleisdamas iš rankos stiklelio su apelsinų likeriu ir nuėjęs atsisė- 
do į savo vietą prie rašomojo stalo. — Mes turime jų gretose savą 
žmogų — Frankį, todėl žinome, ką planuoja Džo. 

Jis išsitraukė iš stalčiaus cigarą ir nuplėšė celofaną. 

— Maripoza galvoja apie ateitį, — dėstė jis, — aš taip pat. Sau- 
sasis įstatymas bus atšauktas, todėl aš ieškau naujų verslo sričių. 
Tokie kaip Olandas Šulcas ir Kojos Daimondas*... — Vitas net 
nusipurtė pasidygėjęs. — Tie kietuoliai, apie kuriuos kas antrą 
dieną rašo laikraščiai, turės pasitraukti nuo scenos. Aš tai Ži- 
nau, žino ir Džuzepė. Mes visi tai žinom. Priviso pernelyg daug 
klounų, manančių, kad gali daryti, ką tik užsigeis. Kas antram 
kvartale sutiksi tokį kietą vyruką. Tam turi būti padarytas galas. 
Džuzepė mano galįs suimti viską į savo rankas. Supraskite, — 
tarė Vitas nupjaudamas cigaro galiuką, - Džo panašus į tą idiota 
Adolfą Hitlerį Vokietijoje. Jis nenurims, kol nesusiglemš visko. 

Vitas nutilo, užsidegė cigarą ir patraukė dūmo. 

— Mes turime savų planų. Kol kas nežinau kaip, bet Luka 
Brazis gali mums praversti. Mums gali praversti kiekvienas, kuris 
kelia baimę Maripozai, todėl mes kiek įmanydami stengsimės, 
kad Luka Brazis liktų gyvas. O dėl tų banditėlių, kurie vagia iš 
Maripozos... Mes suinteresuoti sužinoti, kas jie, ir įduoti juos 
Džo, todėl ir toliau stengsimės juos demaskuoti. Jeigu mums 
pavyks įduoti vagišius, atitraukti jo dėmesį nuo Brazio, išsaugoti 
Frankį gyvą, kad jis ir toliau dirbtų mums... 

Vitas vėl nutilo ir pažvelgė draugams kambaryje į veidus. 

— Dievui padedant, kai ateis metas, mes būsime pasirengę. 
O dabar prašau man atleisti, — tarė jis rodydamas į kabineto 
duris, — bet man ši diena buvo sunki. | 

Klemenca žengtelėjo link Vito, tarsi norėdamas kažką pa- 
sakyti, bet Vitas rankos mostu jį sustabdė ir priėjo prie lango. 
Jis stovėjo atgręžęs nugarą į Klemencą ir kitus, spoksodamas į 


* Tikroji pavardė Jackas Nolanas (1897-1931), pravardė Kojos. Garsus airių kilmės 
gangsteris, sausojo įstatymo metais veikęs Filadelfijoje ir Niujorke (vert. past. ). 

gatvę, kol visi išėjo iš kabineto. Durims užsidarius jis atsisėdo 
prie lango ir įsižiūrėjo į raudonų plytų namus dviem šeimoms, 
dunksančius virš plytelėmis klotų šaligatvių kitoje Hjuzo aveniu 
pusėje. Nors žiūrėjo į namus, visos mintys sukosi apie tai, kas 
dėjosi viduje. 

Naktį prieš einant pasimatyti su Luka Braziu jis sapnavo 
esąs Centriniame parke ir prie fontano žiūrįs į sumaitotą lavoną 
skrynioje. Kieno, jis nesuprato, bet jam daužėsi širdis, nes bijojo 
pažinti nužudytąjį. Jis lenkėsi vis arčiau skrynios, bet negalėjo 
įžiūrėti lavono, šitaip šiurpiai sugrūsto į tokią ankštą dėžę, veido. 
Staiga sapne tuoj vienas po kito įvyko du dalykai. Pirma jis pakė- 
lė akis ir pamatė didžiulį akmeninį angelą virš fontano, rodantį 
į jį ranka. Paskui jis pažvelgė žemyn, ir lavonas skrynioje stvėrė 
jam už rankos tartum kažko maldaudamas — ir Vitą pažadino 
pašėlusiai besidaužanti širdis. Vitas visada kietai miegodavo, bet 
tą naktį beveik nesudėjo bluosto. Jo mintys lakstė nežinia kur. 
O ryte gerdamas kavą jis skaitė laikraštį ir užtiko to vaikiščio — 
Nikio Kri — nuotrauką. Jis buvo sukištas į skrynią Centriniame 
parke, o angelas virš fontano rodė pirštu į jį, Vitą. Nuotrauka 
buvo nukišta kažkur į laikraščio vidurį ir įdėta prie jau ne pirmo 
straipsnio apie šią žmogžudystę. Jokių įtariamųjų. Jokių liudy- 
tojų. Jokių motyvų ar įkalčių. Tik vaikino lavonas, sugrūstas į 
skrynią, ir nežinia koks vyras civiliniais drabužiais, spoksantis į 
skrynios vidų. Pamačius nuotrauką Vitui bemat kuo ryškiausiai 
atgijo sapnas, ir jis nustūmė laikraštį į šalį. Tačiau sapnas ir lai- 
kraštis susidėjo į daiktą ir paliko blogą nuojautą. Vėliau, Lukai 
Braziui papasakojus jam apie Tomą, jo mintys bemat nukrypo į 
tą sapną, tarsi tarp tų dalykų būtų koks ryšys. Net dabar, praėjus 
visai dienai, Vitas negalėjo atsikratyti to sapno - jis buvo ryškus 
it kokio naujausio įvykio prisiminimas — kaip negalėjo atsikra- 
tyti ir tos nerimą keliančios nuojautos: atrodė, kad netrukus jo 
laukia kažkas bloga. 

Vitas sėdėjo prie kabineto lango su cigaru ir likerio taurele. 
Prie durų priėjo Karmela ir bilstelėjo. Pamačiusi Vitą ant suo- 
liuko prie lango, atsisėdo šalia. Ji pažiūrėjo jam į veidą, paskui 

suėmė jam plaštaką ir, gęstant paskutiniams saulės spinduliams, 
ėmė trinti pirštus po kaulelį, kaip jam patikdavo. 


Donis O'Rurkė pasuko į Devintąjį aveniu ir sustojo užsiriš- 
ti batų raištelio. Jis užkėlė koją ant gatvės žibinto pagrindo ir 
krapštydamasis su raišteliu apsidairė į abi puses. Ramu: šaliga- 
tviu juokdamiesi ėjo keli išsičiustiję banditėliai su pana tarp jų ir 
nejauna moteris su vaiku prie šono. Gatve vienas po kito riedėjo 
automobiliai, prekiautojas stūmė tuščią vežimėlį švilpaudamas 
melodiją, kurią veikiausiai pats vienas žinojo. Tam metų laikui 
neįprastai šilta, nuostabi diena ėjo vakarop; visi jau spėjo grįžti 
pasimėgavę mėlynu dangumi ir skaisčia saule. 

Įsitikinęs, kad niekas jo neseka ir nestebi, Donis nuėjo to- 
liau, iki daugiabučio, kuriame išsinuomojo būstą su Šonu ir Vi- 
liu. Jų butas buvo pirmame aukšte, iškart užlipus laipteliais iš 
gatvės. Vos tik Donis įžengė į nedidelį koridorių baltų ir juodų 
plytelių grindimis, atsivėrė durys į rūsį dešiniau laiptų. 

Vienas iš Lukos vyrukų nutaikė pistoletą jam į galvą. Do- 
nis svarstė, ar nečiupus savojo, bet tada kitas Lukos sėbras, tas 
sutvarstyta ranka, išėjo iš rūsio paskui pirmąjį; jis juosmens 
lygyje laikė nupjautavamzdį šratinį šautuvą, nutaikytą Doniui 
į kiaušius. 

— Nekrėsk kvailysčių! — įspėjo jis. - Luka nori tik pasikalbėti 
su tavim. 

Jis šautuvu parodė į rūsį, o pirmasis vyrukas apieškojo Donį 
ir rado pistoletą dėkle po pažastimi ir kitą, trumpavamzdį, pri- 
tvirtintą prie kulkšnies. 

Rūsyje Luka prie krosnies buvo išsidrėbęs ant nušiurusios 
kėdės kažkokio gyvūno letenas vaizduojančiomis kojomis. 
Buvo užkėlęs koją ant kojos, rankas susidėjęs už galvos, atsilošęs 
į gyvūno kailį imituojančio audeklo atkaltę — ji buvo perplėš- 
ta, iš rėžio kyšojo balti kamšalo kuokštai. Užpakalinės dešinės 
kėdės kojos letena buvo nulaužta, tad kėdė stovėjo nepatogiai 
pasvirusi. Luka atsilošė ant jos, susidėjęs rankas už galvos, koja 

ant kojos. Vilkėjo apatinius marškinius ir laisvas kelnes, o jo 
marškiniai ir švarkas buvo užmesti ant kitos tokios pat iškleru- 
sios kėdės dešinėje. Kablys Baralja nuobodulio pjaunamu veidu 
stovėjo už Lukos, susikišęs rankas į kišenes. Už Kablio stovėjo 
dar vienas vyrukas ir kasėsi, įsikišęs rankas į kelnes. Donis link- 
telėjo Kabliui. 

— Ak, jūs mikai! — tarė Luka, kai Polis su Džodžo pastūmė 
Donį priešais kėdę. — Jūs pradedat su manim karą, o paskui 
vaikštinėjat be asmens sargybinių, tarsi jums negrėstų nė men- 
kiausias pavojus. Kas jums pasidarė? Manėt, nerasiu šito namo? 

— Eik tu šikt, Luka! — atšovė Donis. 

— Matot? — paklausė Luka ir per petį žvilgtelėjo į Kablį. — 
Matot, kodėl man patinka šitas vyrukas? 

Jis parodė į Donį. 

— Jis nebijo manęs ir nebijo mirti. Kaip gali nepatikti toks 
vaikinas? 

— Verčiau mirsiu, negu laižysiu batus tokiems kaip jis, — pa- 
sakė Donis Kabliui. 

Šis vos pastebimai papurtė galvą, tartum įspėdamas Donį 
nesielgti taip karingai. 

— Tai kam tu nori laižyti batus, Doni? — paklausė Luka. — 
Mes visi turim kam nors laižyti batus. — Jis nusijuokė ir pridū- 
rė: — Aišku, išskyrus mane. 

— Ko nori, Luka? — paklausė Donis. - Nužudysi mane? 

— Mieliau tavęs nežudyčiau. 

Luka pažvelgė jam už nugaros - į krosnį, paskui į viršų, į du 
storus vamzdžius palubėje. 

— Tu man patinki, — tarė jis vėl nukreipdamas dėmesį į 
Donį. — Ir aš tave užjaučiu. Tau ir kitiems airiams neblogai ėjosi 
reikaliukai, tada pasirodau aš su kitais makaronų ėdikais — juk 
taip jūs kartais mus vadinat, tiesa? — taigi pasirodau aš su kitais 
makaronų ėdikais ir viską jums sušikam. Jūs, mikai, buvote pa- 
dėties šeimininkai. Suprantu, kaip jūs įsiutot, kai atėjom mes ir 
išspyrėm jus, apgailėtinus prasigėrusius šiknius, atgal į patvorį. 
Suprantu, kaip jūs dėl to įniršot. Aš jus užjaučiu. 

— Jūs tik pažiūrėkit, koks kilnumas! — šaipėsi Donis. - Luka, 
tu neapsakomai geros širdies! 

— Šventa tiesa, — patvirtino Luka ir atsisėdo tiesiai ant tos 
lūženos. — Nenoriu tavęs žudyti — net kai nusipelnei to visais 
savo veiksmais. Reikia galvoti ir apie Kelę. Juk turiu atsižvelgti 
ir į tai, kad gyvenu su tavo seserim. 

— Mielai tau ją atiduodu, — atsakė Donis. - Imk ją visą. 

— Ji kekšė, — pareiškė Luka ir nusišypsojo, nes Donio veidas 
apsiniaukė: atrodė, kad jis nori išplėšti Lukai širdį. - Bet ta kek- 
šė mano. 

— Kad tu degtum pragare! — sušuko Donis. — Tu ir visa tavo 
šutvė! 

— Gal taip ir bus, — nesiginčijo Luka ir abejingai gūžtelėjo 
pečiais. — Žinai, kiek man atsiėjo tas lažybų kontoros apiplė- 
šimas?! — pirmą kartą jo balse pasigirdo pykčio gaidelės. — Ir 
vis tiek nenoriu tavęs žudyti, Doni, nes, kaip sakiau, tave už- 
jaučiu. 

Luka padarė teatrališką pauzę, paskui bejėgiškai skėstelėjo 
rankomis. 

— Bet aš turiu nudėti Vilį. Jis mėgino nužudyti mane, pašovė 
porą mano vyrukų, visiems apsiskiedė mane medžiojąs... Vilio 
turi nelikti. 

— Tai ką darysi su manim? — paklausė Donis. 

Luka pasisuko į Kablį. 

— Matai? Jis gudrus. Jis supranta: mes žinom, kur jis slapsto- 
si. Mes lengvai galėjom sučiupti Vilį ir jį nukepti. Tiesą sakant, — 
pridūrė jis ir vėl atsigręžė į Donį, — mes tiksliai žinom, kur šiuo 
metu yra Vilis. Jis tavo bute pirmame aukšte, buto numeris 1B. 
Matėme, kaip jis įėjo maždaug prieš valandą. 

Donis žengtelėjo arčiau Lukos. 

— Eik prie reikalo, — paragino. — Man darosi nuobodu. 

— Tikiu, — atsakė Luka. Jis nusižiovavo ir vėl išsitiesė visu 
kūnu, tarsi kaitintųsi saulėje kokiame paplūdimyje, o ne tūnotų 
drėgname, šaltame, apytamsiame rūsyje. — Prašau visai nedaug — 
ir duodu žodį, kad nė plaukas nenukris nuo tavo mikiškos gal- 

vos, — išeiti į vestibiulį ir sušukti Viliui nusileisti į rūsį. Tik tiek, 
Doni. Tiek iš tavęs teprašau. 

Donis nusijuokė. 

— Nori, kad išduočiau brolį mainais už savo gyvybę. 

— Tikrai taip, — vėl atsisėsdamas tiesiai atsakė Luka. — San- 
doris toks. 

— Aišku, — atsakė Donis. — Žinai, ką aš tau pasakysiu? Ko- 
dėl tau neparėjus namo ir neišdulkinus tos kekšės savo moti- 
nos, Luka? 

Luka davė ženklą Viniui ir Džodžo, greta stovintiems prie 
krosnies. Džodžo pasilenkė ir pakėlė nuo grindų virvagalį. Polis 
jiedviem padėjo surišti Doniui riešus ir pakabinti jį už vamzdžių 
taip, kad jam teko stovėti ant pirštų galiukų, antraip būtų ta- 
balavęs ore. Donis žvilgtelėjo į Kablį — šis ir toliau stovėjo šalia 
Lukos suakmenėjęs kaip statula. 

— Tikėjausi, kad pavyks šito išvengti, — tarė Luka ir stenėda- 
mas atsistojo nuo išklerusios kėdės. 

— Nė kiek neabejoju, - atsakė Donis. - Labai apmaudu, kad 
šis pasaulis verčia mus daryti tokius šlykščius dalykus, ar ne, 
Luka? 

Luka linktelėjo, tartum parodydamas, kad Donio įžvalgu- 
mas padarė jam įspūdį. Jis pastraksėjo nelyginant boksininkas 
apšildamas, dešine ir kaire smūgiuodamas į orą, paskui prisiarti- 
no prie Donio ir paklausė: 

— Tikrai neabejoji? 

Donis pašaipiai prunkštelėjo. 

— Daryk, kas reikia. Man nusibodo. 

Pirmas Lukos smūgis dešinės kumščiu tiesiai į pilvą buvo 
žvėriškas; Donis bemat pakibo ant virvių ir ėmė gaudyti orą. 
Luka nieko nesakydamas į jį žiūrėjo, kol jis vėl ėmė normaliai 
kvėpuoti — suteikė jam galimybę apsigalvoti. Donis neprasižiojo. 
Tada Luka sudavė dar vieną smūgį, šįsyk į veidą, sukruvindamas 
jam lūpas ir nosį. 

Luka vėl palaukė; kai Donis ir šįsyk neišleido nė garso, Luka 
ėmė toliau straksėti aplink, stipriai smūgiuodamas jam į šon- 

kaulius ir pilvą, rankas ir nugarą — visai kaip boksininkas per 
treniruotę į maišą. Kai Donis ėmė dusti ir spjaudytis kraujais, 
Luka pagaliau sustojo, skėstelėjo rankomis ir nusijuokė. 

— Cazzo! — nusikeikė žiūrėdamas į Kablį. — Jis to nedarys. 

Kablys pritariamai linktelėjo. 

— Nepašauksi brolio, ar ne? — tada jau į Donį kreipėsi Luka. 

Donis mėgino kažką sakyti, bet negalėjo išspausti nė vieno 
aiškaus žodžio. Jo lūpos ir smakras buvo skaisčiai raudoni nuo 
kraujo. 

— Ką sakai? — prieidamas arčiau paklausė Luka. 

Donis įstengė iškošti: 

— Eik tu šikt, Luka Brazi. 

- Taip ir maniau, — atsakė Luka. — Ką gi. Žinai, kas bus 
toliau? 

Jis priėjo prie kėdės su drabužiais. Skuduru nusišluostė nuo 
rankų kraują ir apsivilko marškinius. 

— Paliksiu tave čia kaboti, kol kas nors suras. 

Jis pasirišo kaklaraištį, apsivilko švarką ir vėl prisiartino prie 
Donio. 

— Tu tikrai tuo įsitikinęs, Doni? — paklausė jis. — Matai, gal 
mes iš dyko buvimo, grynai pramogai, sučiupsim Vilį ir liepsim 
išduoti tave — ir gal jis nebus toks ištikimas. 

Donis atsakydamas kruvinomis lūpomis išspaudė šypseną. 

— Na, jeigu taip nori... — taisydamasis kaklaraištį tarė Luka. — 
Paliksim tave čia kaboti, o paskui, po kelių dienų, kelių savaičių, 
žodžiu, netrukus, surasiu tave arba Vilį ir dar kartą apie tai pasi- 
kalbėsim. — Jis porą kartų kepštelėjo Doniui per šonkaulius, ir šis 
iš skausmo atlošė galvą, nors smūgiai ir nebuvo labai stiprūs. 

— Žinai, kodėl aš šitaip darau? — paklausė Luka. — Todėl, kad 
man taip patinka. Man tai smagybė. — Tada kreipėsi į Kablį: — 
Eime. 

Lukos žvilgsnis užkliuvo už Vinio — šis kasėsi, sukišęs rankas 
į kelnes. 

— Vini, tu dar nesikreipei į gydytojus? — Doniui jis paaiški- 
no: — Vaikis susigriebė triperį. 

— Eime, — tarė Kablys ir mostu paragino kitus vyrukus. 

— Luktelkit, — žiūrėdamas į Vinį tarė Luka ir pridūrė Po- 
liui: — Duok Viniui savo nosinę. 

— Ji purvina, — atsakė Polis. 

Luka pažiūrėjo į jį kaip į nevisprotį. Polis išsitraukė nosinę iš 
kelnių kišenės ir padavė Viniui. 

— Kiškis ją į kelnes ir kuo geriau išterliok ta pliurza, varvan- 
čia tau iš pimpalo. 

— Ką?! — nesusigaudė Vinis. 

Luka pavartė akis, tarsi jam iki gyvo kaulo būtų įgrisę ben- 
drauti su bepročiais. 

— Gausi dar šį tą, kad mus prisimintum čia dykinėdamas, — 
paaiškino jis Doniui, o Viniui paliepė: — Kai baigsi tai, ką lie- 
piau, užrišk jam ta nosine akis. | 

— Rupūs miltai, Luka! — pyktelėjo Kablys. 

— Ką? — nusijuokė Luka. — Man tai atrodo juokinga. 

Ir išėjo pro duris iš tamsaus rūsio. 


Sandra visa gerkle nusijuokė iš Sonio pasakojimo ir užsidengė 
akis, tartum susigėdusi savo juoko — garsaus, nuoširdaus, ne to- 
kio, kokio galėjai tikėtis iš jaunos mergaitės. Soniui patiko tas 
garsas ir jis juokėsi drauge, kol pakėlė akis ir pamatė ponią Ko- 
lambo, piktai į juodu dėbsančią, tarsi jie būtų darę ką nors gė- 
dinga. Jis kumštelėjo Sandrai, ši nusuko akis į langą ir įžūlokai 
mostelėjo senelei —- pamatęs tą gestą Sonis iki ausų išsišiepė. 

Ponia Kolambo kaip visuomet buvo apsirengusi juodai nuo 
galvos iki kojų; jos apskritas veidas buvo vagote išvagotas raukš- 
lių, panosėje galėjai įžiūrėti juodų plaukelių brėžį. Koks didžiu- 
lis skirtumas tarp jos ir vaikaitės! Toji vilkėjo skaisčiai geltoną 
suknelę, lyg džiaugdamasi neįprastai šilta diena. Juokiantis tam- 
siose Sandros akyse sutviksdavo kibirkštėlės, tad Sonis nuspren- 
dė dažniau ją prajuokinti. 

Sonis žvilgtelėjo į savo laikrodį ir tarė: 

— Po minutės Korkas atvažiuos manęs paimti. 

Jis dirstelėjo pro langą ir pamatęs, kad ponia Kolambo už jo 
nestovi, palietė Sandrai plaukus. Troško tai padaryti nuo tada, 
kai atėjo su ja pasimatyti ir juodu atsisėdo prieangyje. Mergina 
jam nusišypsojo, baikščiai žvilgtelėjo į langą, suėmė jam ranką, 
spustelėjo ir nustūmė ją į šalį. 

— Pasikalbėk su senele, - paprašė Sonis. — Paklausk, ar ji leis 
nusivesti tave kur nors pavakarieniauti. 

— Ji neleis man važiuoti su tavim automobiliu, Soni, — atsakė 
Sandra. — Ji neleistų man sėsti į automobilį su jokiu vaikinu, — 
pridūrė, — bet tu, — ji žaismingai parodė pirštu į Sonį, — dar ir 
turi tam tikrą reputaciją. 

— Kokią? Aš esu angelas — prisiekiu! Paklausk mano motinos. 

— Tavo motina dėl tavęs ir įspėjo. 

— Negali būti. Tikrai? 

— Tikrai. 

— Madon" Tikra motina! 

Sandra vėl nusijuokė ir lange bemat vėl pasirodė ponia Ko- 
lambo. 

— Sandra! - sušuko ji į gatvę. - Basta“ 

— Kas yra? — riktelėjo jai vaikaitė. 

Nustebintas pykčio gaidelių Sandros balse Sonis atsistojo 
ir tarė: 

— Šiaip ar taip, man jau metas. 

Jis pakėlė akis į ponią Kolambo ir šūktelėjo: 

— Aš jau einu, ponia Kolambo! Ačiū, kad leidote aplankyti 
Sandrą. Grazie. 

Senelė jam linktelėjo. 

— Mėgink ją prikalbinti, — tarė jis Sandrai. — Sakyk jai, kad 
eisim su kita pora ir kad parvešiu tave iki dešimtos. 

— Soni, ją ištinka priepuolis vien todėl, kad šnekuosi su ta- 
vim prieangyje. Ji neleis man sėstis su tavim į automobilį ar eiti 
kur nors vakarieniauti. 


— Mėgink ją prikalbinti, — pakartojo Sonis. 


* Gana! (it.) 

Sandra parodė į krautuvėlę kvartalo gale su langu į gatvę. 
Prie saldainiais ir gaiviaisiais gėrimais prekiaujančios parduo- 
tuvės lango buvo stalelis, čia atsisėdę pirkėjai galėjo gurkšnoti 
gėrimus. 

— Gal man pavyktų ją prikalbinti leisti tau nusivesti mane 
ten, — tarė ji. — Ji matytų mus pro savo langą. 

— Ten? — žiūrėdamas į krautuvėlę paklausė Sonis. 

— Pamėginsiu. 

Sandra mandagiai sušuko senelei itališkai: „Jau ateinu!“, atsi- 
sveikindama nusišypsojo Soniui ir dingo už durų. 

Sonis pamojo poniai Kolambo, paėjėjo į priekį ir atsisėdo 
kitame prieangyje laukti Korko. Jam virš galvos mergytė iškišusi 
galvą pro langą dainavo „Kūną ir sielą“, tarsi būtų dvidešimčia 
metų vyresnė ir stovėtų „El Morocco“* scenoje. Kitoje gatvės pu- 
sėje patraukli moteris, gerokai vyresnė už Sonį, džiovė skalbinius 
ant virvės, pririštos prie gaisrinių kopėčių viršaus. Sonis mėgino 
patraukti jos žvilgsnį — žinojo, kad moteris jį pastebėjo, — bet ji 
baigė savo darbą nė karto nepažvelgusi į gatvę, paskui dingo už 
lango. Sonis palygino švarką, įsirėmė alkūnėmis į kelius ir nė 
pats nepajuto, kaip mintimis vėl grįžo į vakardieną, kai tėvas 
paklausė jo apie Tomą. Vitui rūpėjo, ar Sonis žino, kad Tomas 
kvailioja, vaikšto į Harlemo klubus ir kabina kekšes. Sonis pa- 
melavo: girdi, jis nieko apie tai nežinąs. Vitas pažiūrėjo į jį su 
nerimu, sumišusiu su pykčiu, ir tas jo žvilgsnis niekaip neišėjo 
Soniui iš galvos. Prisiminė jį ir dabar, laukdamas, kol Korkas 
nuveš juos kito darbelio. Sonis jau buvo matęs tėvą sunerimusį 
ir supykusį, bet šįsyk jo veide jis įžvelgė kai ką daugiau — kažką 
panašaus į baimę, — ir tas baimės šešėlis tėvo akyse labiausiai 
nedavė Soniui ramybės. Kas bus, svarstė Sonis, jei tėvas sužinos 
apie jį? Ta perspektyva pačiam Soniui kėlė kažką panašaus į bai- 
mę, bet jis bemat piktai nuginė ją į šalį. Jo tėvas — gangsteris! 
Visas pasaulis tai žino — ir kas iš to? Sonis turi kiaurą dieną 


* Naktinis klubas Manhatane, ketvirtajame XX a. dešimtmetyje gausiai lankytas 
turtuolių ir garsenybių (vert. past. ). 

plėšytis su kitais giamope dėl kažkokių sumautų poros žalių?! Ar 
dar ilgai? Daugybę metų? Che cazzo!* — išsprūdo jam garsiai. Jis 
pakėlė akis ir pamatė Korką: pastatęs automobilį prie šaligatvio 
jis žiūrėjo į jį ir šypsojosi. 

— Pats che cazzo! - atsakė Korkas pasilenkdamas virš sėdynės 
ir atidarydamas dureles Soniui. 

Sonis įlipo į automobilį juokdamasis, kad išgirdo itališką 
keiksmą iš Korko lūpų. 

— Ką girdėjai? Ką pasakysi? - mėgdžiodamas Džeimsą Kagnį 
paklausė Korkas ir atidarė dėtuvę. Joje gulėjo du žvilgantys nauji 
trumpavamzdžiai trisdešimt aštunto kalibro revolveriai. Jis vieną 
išsitraukė, įsikišo į švarko kišenę ir pradėjo važiuoti. 

Sonis paėmė kitą ginklą ir apžiūrėjo. 

— Nikas gavo juos iš Vinio? 

— Kaip ir liepei, — atsakė Korkas. - Nepasitiki Niku? 

— Žinoma, pasitikiu. Aš tik norėjau įsitikinti. 

— Varge! — suriko Korkas ir trenkėsi nugara į sėdynės atkaltę, 
lyg į jį ką tik būtų trenkęs žaibas. — Kaip džiaugiuosi išnešęs 
kudašių iš tos kepyklos! Eilyn zyzia jau kelios dienos. 

— Tikrai? Dėl ko? 

— Iš kur aš galiu žinoti? Dėl to, dėl ano. Neatsiklausęs suval- 
giau keksiuką — velniai rautų, dariau taip visą gyvenimą, — o ji kad 
pradės kriokti, girdi, aš paleisiu ją elgetomis! Rupūs miltai, Soni, 
paimsiu vieną butelį to brangaus vyno sau. Aš jo nusipelniau. 

— Nė velnio nepaimsi, — nesutiko Sonis. — Gal juokus kreti — 
butelį už šimtą žalių?! 

Korkas nusišypsojo ir tarė: 

— Argi ne gražumėlis? Sakai, tas automobilis važiuos per tu- 
nelį vienui vienas? Tu tuo įsitikinęs? 

— Taip man sakė. Dvejų durų „Essex-Terraplane“, naujas, 
juodas, su padangomis baltais šonais. 

— Argi ne gražumėlis? — pakartojo Korkas, išsitraukė iš švar- 
ko kišenės vilnonę kepurę ir šveitė ant sėdynės prie savęs. 


* Čia: eina šikt! (7£.) 

— Noriu kai ko tavęs paklausti, Korkai. Manai, man tiesiog 
reiktų eiti pas tėvą ir pasakyti, kuo mes verčiamės? 

Korkas išsitraukė iš marškinių kišenės pakelį cigarečių ir vos 
neišmetė jo iš rankos juokais apsimesdamas esąs priblokštas. 

— Gal iš proto išsikraustei, Soni?! Jis sudraskys tave į gabalus! 

— Aš nejuokauju, — atsakė Sonis. — Klausyk, turiu arba mesti 
šituos dalykus, arba galų gale jam prisipažinti. Ypač jeigu mes 
norim ko nors daugiau, negu retkarčiais surengti kokį apiplėši- 
mą. Jeigu norim didelių pinigų. 

— A... tu rimtai. Pasakysiu, ką manau. — Staiga Korko balsas 
ir laikysena pasikeitė. — Manau, tavo tėvas visiškai nenori, kad 
verstumeisi tokiais dalykais. Negana to, mūsų visų gyvybei gali 
grėsti pavojus, jeigu jam prisipažinsi. 

Sonis pažvelgė į Korką, tartum šis būtų išprotėjęs. 

— Rimtai taip manai? Koks žmogus, tavo manymu, yra mano 
tėvas? 

— Kietas, — atsakė Korkas. 

Sonis pasikasė pakaušį, pažiūrėjo pro šoninį langelį į Hadso- 
ną ir juo pūškuojantį vilkiką, tada vėl atsigręžė į bičiulį. 

— Manai, mano tėvas iš tų, kurie žudytų mano draugus? Ti- 
krai taip manai? — paklausė Sonis. 

— Pats paklausei, Soni. 

— K3 gi, tu skaudžiai klysti. — Sonis pasilenkė prie Korko, 
tartum ketindamas jam vožti, bet iškart atsilošė ant sėdynės. — 
Pavargau, — tarė jis ir pažiūrėjo į savo laikrodį. — Atvažiuojam 
anksčiau laiko — dėl viso pikto. Teks palaukti. 

Jis žvilgtelėjo pro langą ir pamatė, kad iki tunelio dar nema- 
žas gabalas. 

— Pastatyk automobilį ten, iš kur gerai matytume visus išva- 
žiuojančius. Kiti vaikinai prisidės prie mūsų maždaug po pus- 
valandžio. 

— Supratau, — atsakė Korkas. — Klausyk, Soni... 

— Bala nematė, — pertarė jį Sonis. — Bet patikėk manim: 
skaudžiai klysti dėl mano senio. 

Jis ištiesė kojas, atlošė galvą ir užsimerkė. Po dešimties mi- 
nučių, kai automobilis ėmė važiuoti lėčiau ir galiausiai sustojo, 
vėl atsisėdo tiesiai ir apsidairė. Pirmiausia pamatė iš tunelio išva- 
žiuojantį juodą „Essexą“ su padangomis baltais šonais. 

— Po perkūnais! — šūktelėjo jis ir parodė automobilį Kor- 
kui. — Šitas! 

— Mūsiškiai dar nepasirodė, — atsakė Korkas ir apsidairė, ar 
nematyti sėbrų. 

— Jie dar negreit pasirodys, — atsakė Sonis. Jis pasikasė viršu- 
galvį, perbraukė pirštais plaukus. 

— Velniai nematė, — tarė. — Patvarkysime patys. 

— Mudu? - nustebo Korkas. — Tavęs niekas neturi matyti. 

Sonis išsitraukė iš kišenės megztą kepurę ir užsimaukšlino 
iki pat akių. 

— Puiku! — nusišaipė Korkas. — Dabar niekas tavęs neat- 
pažins. 

Sonis pamėgino sukišti į kepurę plaukus. 

— Surizikuosim, — tarstelėjo. — Tu pasirengęs? 

Korkas nieko nesakydamas pradėjo važiuoti link tunelio ir 
„Essexo“. 

— Važiuok paskui jį, — liepė Sonis. 

— Geras planas, — pagyrė Korkas ir nusijuokė: kas dar jiems 
beliko? 

— Nevaidink čia gudručio, - kumštelėjo jam į šoną Sonis. 

Išvažiavęs iš tunelio automobilis pasuko Kanalo gatve miesto 
centro link. Korkas neatsiliko, tik praleido prieš save porą auto- 
mobilių. „Essexą“ vairavo kresnas žilaplaukis vyras — iš pažiūros 
galėjo būti bankininkas. Moteris šalia panėšėjo į bankininko 
žmoną. Ji buvo susikėlusi plaukus į viršų, ant neskoningos pil- 
kos suknelės užsimetusi baltą skraistę. 

— Tu įsitikinęs, kad čia šitas automobilis? - paklausė Korkas. 

— Naujas, juodas dvejų durų „Essex-Terraplane“ su padan- 
gomis baltais šonais... — Sonis pakišo ranką po kepure ir vėl pa- 
sikasė pakaušį. - Naujo „Essexo“ juk nepamatysi kas porą šimtų 
metrų. 

— Taigi, — turėjo sutikti Korkas. — Tai ar turi kokį planą, 
genijau? 

Sonis išsitraukė iš kišenės ginklą, patikrino būgną ir pirš- 
tu perbraukė per užrašą „Smith 8c Wesson“, išgraviruotą ant 
vamzdžio. 

— Palauk, kol jie įsuks į šalutinę gatvę, — liepė jis, — užtverk 
kelią ir atimk automobilį. 

— O jeigu netoliese bus žmonių? 

— Tada elgsimės tyliai, — atsakė Sonis. 

— Tyliai... — pakartojo Korkas ir nusijuokė, bet ne iš karto, 
nes iš pradžių nesuprato, kad bičiulis juokauja. 

„Essexui“ pasukus į Vusterio gatvę, Sonis paklausė: 

— Kur jis važiuoja? Į Grenič Vilidžą? 

— Dievuliau, tik pažiūrėk į tą porelę! Atrodo lyg išsiruošę į 
„Rotary“ klubo vakarienę! — atsakė Korkas. 

— Taigi, — plačiau išsišiepdamas pritarė Sonis. — Kam ateitų į 
galvą juodu stabdyti, tiesa? 

— Žinoma, — pagyrė Korkas. — Teisingai sakai. Aišku, gali ir 
klysti. 

Korkas iš lėto važiavo akmenimis grįsta Vusterio gatvės dali- 
mi „Essexui“ iš paskos. Gatvėje buvo ramu — šaligatviu ėjo vie- 
nas kitas praeivis, priešinga kryptimi retkarčiais pravažiuodavo 
automobilis. Sonis dirstelėjo per petį, o pamatęs, kad iš paskos 
niekas nevažiuoja, tarė: 

— Žinai ką? Užtverk jiems kelią. 

Korkas nepatenkintas susiraukė parodydamas, kad planas 
kelia jam abejonių, bet nuspaudė akceleratoriaus pedalą, iššoko 
priešais „Essexą“ ir užstojo jam kelią. 

Sonis iššoko lauk automobiliui dar iki galo nesustojus, priėjo 
prie „Essexo“ vairuotojo durelių ir jas atplėšė. 

— Kas čia dabar? — paklausė vyriškis. — Kas čia darosi? 

Vienoje rankoje laikydamas kišenėje revolverį, kitą Sonis už- 
dėjo ant „Essexo“ vairo. Korkas priėjo prie automobilio priekio 
ir pakėlė variklio dangtį. 

— Ką jis daro? — paklausė moteris. 

— Nors užmušk, nežinau, — atsakė Sonis. 

— Jaunuoli, kas čia vyksta? — paklausė vyriškis. 

— Albertai, man atrodo, jie nori pavogti mūsų automobilį, — 
tarė moteris. 

Sonis žvilgtelėjo į priėjusį jam iš už nugaros Korką. 

— Ko gero, čia ne tas automobilis. 

Korkas sužvejojo kišenėje peilį, atlenkė geležtę, perrėžė vai- 
ruotojo sėdynės šoną, įkišo ranką ir ištraukė butelį vyno. 

— Chdteau Lafite Rothschild, — perskaitė jis etiketę. 

Sonis nesmarkiai sudavė senukui per viršugalvį. 

— Vos manęs neapgavai, — tarė. — Lipkit iš automobilio. 

— Maniau, kad žinot, ką darot, bet... — prabilo vairuotojas. 

— Kad neliktų neaiškumų, — tarė keleivė. Dabar ji kalbėjo 
kaip paprasta moteris — ankstesnio pasipūtimo balse neliko nė 
pėdsako. — Jūs žinot, kad vagiate Džuzepės Maripozos prekes? 

Sonis paėmė vyriškį už rankos, greitai apieškojo ir išvilko iš 
automobilio. 

— Kaip sakė tas vyras... — jis pamerkė akį moteriškei, atsi- 
sėdo prie vairo ir mostu paliepė jai lipti lauk, - mes žinom, ką 
darom. 

— Jūs lavonai, — pareiškė moteris ir išlipo iš automobilio. 

Sonis žiūrėjo, kaip vyras prieina prie moters, išlipusios ant 
šaligatvio. Kai Korkas nuleido ir užkabino dangtį, Sonis pamojo 
porelei, du kartus spustelėjo klaksoną ir nuvažiavo. 


Šonas buvo apkabinęs motiną ir tapšnojo jai per nugarą, o ji 
raudojo įsikniaubusi jam į krūtinę. Jie stovėjo už Donio kam- 
bario durų, kiti aplink tyliai kalbėjosi. Draugų ir giminių sau- 
sakimšas butas kvepėjo ką tik iškepta duona — broliai Doneliai, 
Rikas ir Bilis, atnešė ją ir padėjo ant dovanotu maistu ir gėlėmis 
užversto virtuvės stalo. Po Velnio virtuvę greitai pasklido gan- 
das apie Donio O'Rurkės nužudymą — bet Donis buvo gyvas. 
Sumuštas taip žiauriai, kad lūžo šonkauliai ir prasidėjo vidinis 
kraujavimas, bet gyvas. Dabar jis gulėjo savo lovoje prižiūri- 

mas gydytojo Elaherčio. Šis jau pranešė, kad Donio sužalojimai 
grėsmės gyvybei nekelia, tačiau jo regos nepavyks išgelbėti. Jis 
aklas ir toks liks. 

— Jį apakino bakterijų užkratas, — paaiškino jis Viliui. — Jei 
būtum radęs jį anksčiau, gal ir būčiau išgelbėjęs jam regėjimą, 
bet dabar... niekuo negaliu padėti. 

Vilis ėmė ieškoti brolio, kai šis tą vakarą nepasirodė. Jis ap- 
ieškojo visas vietas, kurios tik jam atėjo į galvą, tik ne rūsį, kur 
Donis praleido tą naktį ir kitą rytą tai atgaudamas sąmonę, tai 
vėl ją prarasdamas, bacilomis apkrėstu skuduru užrištomis aki- 
mis. Vilis jį rado tik tada, kai jam į duris pabeldė namo komen- 
dantas ir pasakė, kur brolis. 

Vilis sėdėjo virš to žmonių prisigrūdusio buto, ant stogo at- 
brailos, ir žiūrėjo į savo karvelius, burkuojančius ir lesančius jo 
ką tik pabertą sėklų ir grūdų mišinį. Jam iš šonų sėdėjo Pitas 
Meris ir Koras Gibsonas. Apačioje paskutiniai prekinio trauki- 
nio vagonai dardėjo gatve į depus. Saulė kaitino, tad visi vyrai 
nusivilko švarkus ir kalbėjosi pasidėję juos ant kelių. Vilis ką tik 
prisiekė nudėti Luką Brazį ir jo gaujos narius, visus iki vieno. 
Koras ir Pitas susižvalgė. 

Koras pabeldė savo kuoka į stogo tolį - liūdnai, bet podraug 
piktai. 

— O Kelė? - paklausė jis. — Kodėl jos čia nėra? 

— Niekas nematė jos jau kelias savaites, — atsakė Vilis ir nu- 
sispjovė ant stogo baigdamas šią temą. — Dabar man rūpi tik 
viena — pamatyti Luką Brazį negyvą. 

— Ak, Vili... —- galop prašneko Pitas Meris ir įsikibo į atbrailą 
abiem rankomis, tarsi stengdamasis neprarasti pusiausvyros. Jo 
marškinių rankovės ko neplyšo nuo raumenų, išsipūtusių daugy- 
bę metų kraunant krovinius prieplaukose ir geležinkelio stotyse. 
Vėjo nugairintas veidas buvo raudonas, nusėtas dėmių, smakras, 
skruostai ir kaklas išmarginti žilų ir juodų plaukelių kuokštų. 

— Vili O'Rurke, — tarė jis ir nutilo, kol rado tinkamus žo- 
džius. — Mes juos sučiupsim — tiek aš tau pažadu. Bet mes pa- 
darysim tai deramai. 

— Kai žudai žmogų, kas čia gali būti derama ar nederama? — 
paprieštaravo Vilis ir pažvelgė į Korą, paskui vėl į Pitą. — Mes 
juos rasim ir sudorosim. 

— Pagalvok štai apie ką, Vili, — įsiterpė Koras. — Kuo viskas 
baigėsi, kai paskutinį kartą mėginai tai padaryti? 

— Kitą kartą aš neprašausiu pro šalį, - pašoko ant kojų Vilis. 

— Sėskis! — Pitas suėmė Vilį už riešo ir timptelėjęs. pasodi- 
no ant atbrailos. — Paklausyk manęs, Vili O'Rurke, — tarė jis 
nepaleisdamas Vilio riešo iš tvirtų gniaužtų. — Mes mėginome 
susidoroti su Braziu gerai nepasiruošę, kaip ir būdinga airiams, 
ir štai kuo mums tai baigėsi. 

Koras palinko virš savo kuokos ir pasakė, tartum kalbėda- 
masis su savimi: 

— Mums reikia mokytis iš italų. 

— Ką nori pasakyti? — paklausė Vilis. 

— Jis nori pasakyti, — aiškino Pitas, — kad turim būti kan- 
trūs, parengti veiksmų planą, o kai pradedam veikti, daryti 
viską tinkamai. 

— Po paraliais! — Vilis trūktelėjo ranką ir ištraukė ją iš Merio 
gniaužtų. — Turim padaryti tai dabar, kol visi esam drauge — kol 
dar neišsiskirstėm savais keliais ir visko nepamiršom, kaip visada. 

— Mes nepamiršim, ką Luka padarė Doniui, — prižadėjo Pi- 
tas ir vėl suėmė Vilį už riešo, tik šįsyk švelniai. — Tai, ką jis pa- 
darė, šlykštu, ir mes priversim jį už tai sumokėti. Už tai ir už 
penkiasdešimt kitų dalykų. Bet mes būsim kantrūs ir lauksim 
tinkamos akimirkos. 

— O kada ji ateis? — paklausė Vilis. — Kada, tavo įsivaizda- 
vimu, ateis tinkamas metas susigrumti su Luka Braziu ir visais 
kitais italpalaikiais? 

— Italai čia yra ir niekur nedings, — atsakė Koras. — Su tuo 
turim susitaikyti. Jų tiesiog per daug. 

— Na? Tai kada ateis tas tinkamas metas? — paklausė Pito Vilis. 

— Vili, aš pats mėginu megzti ryšius su jo gaujos vyrais, — at- 
sakė Pitas. — Dabar Maripoza ir Činkvemanis griežia dantį ant 

Lukos Brazio. Maripoza nesutaria su Korleonių Šeima i ir Lakon- 
čio Šeimos likučiais... 

— Ką visa tai turi bendra su mumis ir to šunsnukio Lukos 
Brazio nužudymu? — pertarė jį Vilis. 

— Matai: čia ir reikia kantrybės, — paaiškino Pitas. — Mes 
lauksim ir viską stebėsim. Prieš patys imdamiesi žygių, palauk- 
sim ir pažiūrėsim, kas paims viršų. Mes turim laukti, — Pitas 
papurtė Viliui už rankos. — Turim laukti, klausytis, o kai ateis 
tinkamas metas, padaryti savo ėjimą. Kartoju: kai ateis tinka- 
mas metas. 

— Et... — tarė Vilis žiūrėdamas į savo karvelius, dangų ir mies- 
tą šildančią skaisčią saulę. — Et, aš nežinau, Pitai... 

— Dar ir kaip žinai, Vili, - paprieštaravo Koras. - Argi mudu 
su Pitu atėjome čia ne tam, kad duotume tau žodį, kad taip vis- 
kas ir bus? Mes kalbam ir už kitus. Už brolius Donelius ir net tą 
mažąjį suskį Stivį Dvajerį. 

— Lukai šakės, — tarė Pitas, — bet kol kas mes lauksim. 


1934-ŲJŲ ŽIEMA 


13. 


PALEI VANDENS kraštą kėpsojo į kopas panašios pusme- 
trinės ir gilesnės pusnys, o sniegas ir toliau krito mėnesienoje 
ant smėlio ir banguojančio juodo vandens, pluta dengiančio Litl 
Neko įlanką. Luka nebesugaudė savo minčių ir manė, kad dėl 
to kaltas kokaino ir tablečių mišinys. Vieną minutę jis galvojo 
apie motiną, kitą apie Kelę. Motina be perstojo grasino nusižu- 
dysianti. Kelė buvo jau beveik septyni mėnesiai nėščia. Paprastai 
jis nemaišydavo kokaino su tabletėmis, ir dabar atrodė, kad eina 
sapnuodamas. Jis manė, kad labiausiai dėl to kaltos tabletės, 
bet kokainas veikiausiai irgi prisidėjo. Tikėjosi prablaivėti šalty- 
je vaikščiodamas per sniegą šiuo smėlio ruožu palei įlanką, bet 
vis dar negalėjo sukaupti minčių, nors buvo bebaigiąs sustirti. Į 
galvą lindo pora dainos „Vilioklė Minė“ eilučių: „Ji kvailiojo su 
vaikinu, jo vardas buvo Smokis, / Jinai jį mylėjo, bet jis buvo 
oi nekokis.“ Jis nusijuokė, bet nutilo išgirdęs savo paties balsą, 
laibą lyg kokio kikenančio pamišėlio. Jis apsiglėbė liemenį, tarsi 
stengdamasis neleisti sau nuskristi, ir priėjo arčiau vandens — 
tamsaus, banguojančio. Kažkodėl tas juodas bekraštis gaivalas, 
besiritantis į krantą, kėlė nerimą. 

Netoliese jo name Kelė buvo pradėjusi kraujuoti. Ji norėjo, 
kad Luka vežtų ją į ligoninę. Jie visą dieną svaiginosi tabletėmis 
ir kokainu, o dabar ji norėjo į ligoninę, nes prasidėjo krauja- 
vimas iš makšties. Luka pažiūrėjo į vandenį. Jis buvo apsitū- 

lojęs kailiniais, ant batų apsiavęs kaliošus. Pro debesų properšą 
žvalgėsi pilnas mėnulis. Lukos fetrinė skrybėlė kiaurai permirko, 
tad jis sustojo ir nusipurtė nuo kraštų sniegą. „Milžinai“ laimėjo 
finalo seriją ir visas miestas ėjo iš proto. Per tą laiką atėjo itin 
žvarbi žiema. Dabar temperatūra nukrito žemiau nulio - jis juto 
tai įkvėpdamas pro nosį. Jis išlošė milžinišką sumą, mat pastatė 
už „Milžinus“ dar sezono pradžioje, kai neginčijamais pirmeny- 
bių favoritais laikyti „Senatoriai“. Pinigų turėjo kaip šieno, dau- 
giau, negu manė jo vyrai ar kas nors kitas. Jis mėgino pasakyti 
tai motinai, -bet ji kaip prisukta kartojo esanti dėl visko kalta. 
Kelė irgi nė akimirkos nesiliovė inkštusi. Ji inkštė, o jis šėrė ją 
tabletėmis. Jis taip ir neįmetė jos į vandenyną, o dabar ji buvo 
septyni mėnesiai nėščia. 

Mintyse Luka matė apvalų baltą motinos pilvą. Iš pradžių 
tėvas apsidžiaugė. Kartą, kai motina buvo neseniai pastojusi, 
jis parėjo namo su gėlėmis, bet vėliau ėmė elgtis kitaip. Luka 
net nebuvo įsitikinęs, kad kūdikis, kurį nešioja Kelė, jo. Ko- 
dėl jam tai turėtų rūpėti? Ji juk kekšė — ji ir visa jos padermė, 
kekšių padermė. Tačiau jos veidas, jos kūnas kažkuo traukė, ir 
jam norėjosi gulėti šalia jos prisiglaudus, apsikabinus. Vieną 
akimirką jis norėjo ją talžyti, kitą — laikyti savo glėbyje. Kai 
būdavo su Kele, juodu būdavo apkvaitę nuo tablečių, o pas- 
taruoju metu dar ir nuo kokaino. Juodu vienas kitą plūsdavo, 
mušdavosi, bet sutardavo... 

Luka pažvelgė į dangų; snaigės užkrito jam ant veido, lindo 
į burną. Jis ėmė trintis smilkinius. Vanduo šnypšdamas ritosi 
smėliu, sniegas iš tamsos krito į įlanką riebiais, baltais dribsniais, 
tamsoje juos prarydavo banguoti vandenys, o mėnesiena klojo 
auksinį taką įlankos paviršiumi. Luka stovėjo nejudėdamas, gi- 
liai alsuodamas; vandens ir vėjo šniokštimas jį kiek apramino, 
nuleido atgal į žemę. Įlanka prieš akis nebekėlė nerimo — da- 
bar ji veikiau kvietė pas save. Pasijuto pavargęs. Jis nuo visko 
pavargo. Neįmetė Kelės į vandenyną, nes norėjo laikyti ją savo 
glėbyje, kai ji ramiai miega šalia. Kodėl — nežinojo, tik žinojo, 
kad nori jos. Ir jeigu tik ji prikąstų liežuvį ir jeigu nebūtų sep- 

tintas mėnuo nėščia, viskas galėtų būti geriau, nors dar liktų be 
paliovos zyzianti jo motina ir tie niekaip nesiliaujantys galvos 
skausmai, ir visas tas nesibaigiantis mėšlas. Jis nusiėmė skrybėlę, 
nubraukė sniegą nuo kraštų, palygino viršų ir vėl užsidėjo. Dau- 
giau nebuvo kas veikti, tad pasuko link kelio ir savo namo. 

Lukai vėl suskaudo galvą, kai pėdino keliuku prie baltomis 
dailylentėmis mušto savo namo, nuo kurio stogo kraštų kabo- 
jo ilgi varvekliai. Vienur jie nutįso iki pat žemės, kitur sudarė 
metrinius ar ilgesnius ledo lakštus. Pro rūsio langus ant snie- 
go skverbėsi raudoni ugnies atšvaitai; pritūpęs prie vieno siauro 
lango Luka pamatė Vinį apatiniais marškiniais, semtuvu žeriantį 
anglis į krosnį. Nors vėjas švilpė pakraigėse ir nuogose didžiulio 
seno medžio, lyg sargybinis sustingusio virš namo, šakose, jis 
girdėjo, kaip griaudžia ir stena krosnis, Viniui plačiu semtuvu 
šveičiant į ją anglis. 

Virtuvėje prie stalo susėdę vyrai pasisveikino su Luka šauk- 
dami jį vardu, kai jis įėjo pro duris trepsėdamas, kad nukratytų 
nuo kojų sniegą, ir vienus po kitų plėšdamas nuo savęs drabu- 
žius — juos užmetė ant jau ir taip perkrautos kabyklos. Virtuvėje 
trenkė kava ir kumpiu. Kažkoks aukštas nepažįstamas vyras prie 
viryklės kepė kiaušinius, ant kitos kaitvietės pukšėjo kavinukas. 
Vyriškis buvo vyresnis už Luką, gal jau įkopęs į šeštą dešimtį, 
vilkėjo gelsvai žaliu kostiumu su liemene, buvo pasirišęs tokios 
pat spalvos kaklaraištį ir įsisegęs į atlapą raudoną gvazdiką. Pa- 
matęs, kad Luka į jį žiūri, Kablys pristatė: 

— Čia Gorskis, Edžio draugas. 

Edis Javorskis, sėdintis prie virtuvės stalo tarp Džodžo ir Po- 
lio, tai patvirtino kažką suniurnėjęs į Lukos pusę. Edis apžiūri- 
nėjo penkias kortas, kurias laikė kairėje rankoje išskleidęs kaip 
vėduoklę, dešinėje, ištiestoje virš stalo viduryje gulinčios krūvos 
banknotų ir monetų, gniaužė dešimties dolerių kupiūrą. 

— Didinu statymą, - galop tarė jis. 

Jis metė į banką dešimtinę ir gurkštelėjo iš sidabrinės gertu- 
vės, kurią laikė pasidėjęs prie tvarkingos banknotų krūvelės. 

Vinis sagstydamasis marškinius atėjo iš rūsio. 

— Sveikas, bose, — pasisveikino ir atsisėdo šalia Kablio. 

Gorskis, vienoje rankoje laikydamas lėkštę kiaušinienės su 
kumpiu, o kitoje — šakutę, atėjo nuo viryklės ir atsistojo Edžiui 
už nugaros. 

Kablys ir Edis nenusileido vienas kitam. Kablys padidino 
statymą dvidešimčia dolerių, Edis kažką sumurmėjo lenkiškai. 

Luka išgėrė didelį gurkšnį iš škotiško viskio butelio, stovin- 
čio priešais Kablį. 

— Pasiutusiai šalta, — pasakė nežinia kam ir nuėjo į miegamą- 
jį antrame aukšte. 

Edis susinervinęs spoksojo į kortas. 

Luka žvilgtelėjo į laikrodį: kelios minutės po dešimtos va- 
karo. Lipdamas laiptais stabtelėjo ir pažiūrėjo pro prieškamba- 
rio langą — nukarusių varveklių virtinė užstojo vaizdą į keliuką 
priešais namą, medžius ir pusnis ant kelio. Įspūdis buvo toks, 
lyg pro dantis žiūrėtų į suledėjusį pasaulį, ir Luka pasijuto žiūrįs 
kiną. Tas pojūtis buvo keistas, ir jam nepatikdavo jį patirti, bet 
pastaruoju metu taip atsitikdavo vis dažniau. Tuomet atrody- 
davo, kad viskas aplink vyksta kino ekrane, o jis kiūto kažkur 
tamsoje, tarp sėdinčių žiūrovų, ir žiūri. Jis laukė priešais langą, 
galva plyšte plyšo; mėgino nusikratyti to pojūčio, kad žiūri kiną, 
bet nepavyko. Tada baigė lipti laiptais į miegamąjį. 

Kelę pamatė išbalusią ir susišiaušusią, sušlapę, kruvini pata- 
lai buvo nuspirti į kojūgalį. 

— Luka, man nubėgo vandenys, — tarė ji. —- Aš tuoj gimdysiu. 

Luka vos suprato, ką ji sako. Išspaudusi kelis žodžius ji nu- 
tilo, įkvėpė oro, tada išspaudė dar kelis. Luka užtraukė virš jos 
paklodę, kad uždengtų tą baltą pilvo gūbrį. 

— Tu tikra? Dar per anksti. 

Kelė papurtė galvą. 

— Man reikia į ligoninę. 

Tablečių buteliukas, jo paliktas ant naktinio stalelio prie Ke- 
lės, buvo tuščias. 

— Kiek jų išgėrei? — rodydamas jai buteliuką paklausė jis. 

— Nežinau, - atsakė ji nusukdama akis. 

Luka išsitraukė kitą buteliuką iš švarko kišenės ir iškratė sau 
į delną dvi tabletes. 

— Še, — atkišo jai. — Išgerk dar porą. 

Kelė nustūmė jo ranką. 

— Luka, — vargais negalais išstenėjo ji, — aš tuoj gimdysiu. 
Turi vežti mane į ligoninę. 

Luka atsisėdo ant lovos šalia jos ir palietė jai petį. 

— Luka... 

— Užsičiaupk, Kele, — tyliai, tartum kalbėdamas su savimi, 
atsakė jis. — Tu kekšė, bet aš tavim pasirūpinsiu. 

Kelės lūpos sukrutėjo, bet pro jas neištrūko joks garsas. Akys 
užsimerkė, rodės, ji tuoj užmigs. 

Luka jau stojosi, bet vos tik pasikėlė nuo čiužinio, Kelė šoko 
ant jo, įsikibo į ranką ir vėl pasodino. 

— Turi vežti mane į ligoninę! — sukliko jinai. — Aš tuoj gim- 
dysiu! 

Luka nustebęs ištraukė ranką iš Kelės gniaužtų, nustūmė ir 
nuvertė aukštielninką. 

— Pamišusi prakeikta dziundzė! Ką tik sakiau, kad pasirū- 
pinsiu. 

Jis paėmė telefoną nuo naktinio stalelio, norėdamas trenkti 
juo jai į veidą, bet vėl padėjo ir išėjo iš kambario. Ji be perstojo 
šaukė jį silpnu balseliu. 

Virtuvėje juodaodis kimiu balsu per radiją dainavo „Laba- 
nakt, Irena“. Vyrai prie stalo — jo vaikinai ir du šūdlenkiai — ty- 
lomis apžiūrinėjo savo kortas ar spoksojo į stalą. Rūsyje dejavo 
krosnis, visame name gurguliavo ir šnypštė radiatoriai. Luka nu- 
sikabino kailinius. 

— Vini, — tarė, — eime pasivažinėti. 

Vinis pakėlė akis nuo kortų. Kaip visada vaikiščio drabužiai 
atrodė vienu dydžiu per dideli. 

— Bose, keliai baisūs! 

Luka užsidėjo skrybėlę, išėjo pro duris ir ėmė laukti. Debesys 
uždengė mėnulį, aplink tvyrojo tamsa ir tik iš virtuvės sklindanti 
šviesa išplėšė iš jos krintančias snaiges. Švilpė vėjas. Luka pamy- 

go viršunosę, nusiėmė skrybėlę. Pasisuko į vėją, kad pūstų jam į 
kaktą ir plaukus, tikėdamasis, kad apmalš tas nepakeliamas gal- 
vos skausmas. Mintyse matė baltą Kelės pilvą virš kruvinų patalų. 
Supurtė karščio banga ir jis jau pamanė, kad teks pulti ant kelių 
ir žiaukčioti, bet liko stovėti veidu į vėją, ir šleikštulys praėjo. Jam 
už nugaros atsidarė virtuvės durys, iš namo trindamasis delnus 
išėjo Vinis. Jis pasisuko šonu, kad mažiau justų vėją. 

— Kur važiuojam, bose? — paklausė. 

— Dešimtajame aveniu gyvena tokia pribuvėja. Žinai, ką tu- 
riu galvoje? 

— Taip, žinoma. Filomena. Ji priima pusę miesto italų kūdikių. 

— Pas ją ir važiuojam, — atsakė Luka ir pasuko į tamsą auto- 
mobilių link. 


Maiklas, susirietęs į kamuoliuką, pasišviesdamas žibintuvėliu 
skaitė, užsitraukęs ant galvos antklodę, bet šviesa prasiskver- 
bė pro viršutinį jos kraštą. Kitoje kambario pusėje, tokioje pat 
viengulėje lovoje, Fredas gulėjo ant šono ir pasirėmęs alkūne gal- 
vą žiūrėjo pro jųdviejų kambario langą į sniegą, krintantį gatvės 
žibinto šviesoje. Apačioje per radiją „Jell-O“ guminukų reklamą 
pakeitė Džekas Benis, kriokiantis ant Ročesterio*. Fredas įrempė 
klausą, kad girdėtų jų dialogą, bet pagavo vos vieną kitą žodį. 

— Ei, Maiklai, — paklausė Fredas tyliai, nes juodu jau turėjo 
miegoti, — ką veiki? 

— Skaitau, — ne iškart prisipažino Maiklas. 

— Cerriol, kodėl tu amžinai skaitai? Dar tapsi kokiu gudručiu. 

— Miegok, Fredai. 

— Pats miegok, — atkirto Fredas. — Taip sninga, kad rytoj gal 
net nebus pamokų. 

Maiklas išjungė žibintuvėlį, nusitraukė antklodę ir pasivertė 
ant šono veidu į Fredą. 

* Jackas Bennys, tikroji pavardė Benjaminas Kubelsky's (1894-1974) — garsus to 


meto komikas, ir jo scenos partneris Eddie's Andersonas (1905-1977), vaidinęs 
jo tarną Ročesterį (vert. past. ). 

— Kodėl tau nerūpi mokykla? — paklausė. — Nejaugi nenori 
nieko pasiekti gyvenime? 

— Užsičiaupk! — atšovė Fredas. — Tu jau dabar tikras gudrutis. 

Maiklas padėjo istorijos knygą ant grindų prie savo lovos, 
ant viršaus uždėjo žibintuvėlį. 

— Tėtis vesis mane į meriją susitikti su miesto tarybos nariu 
Fišeriu, — tarė jis, apsivertė aukštielninkas ir patogiai įsitaisė. — 
Fišeris aprodys man meriją, — pridūrė jis luboms. 

— Viską žinau, — atsakė Fredas. — Tėtis klausė, ar norėčiau 
eiti kartu. 

— Tikrai? — Maiklas vėl pasisuko į brolį. - O tu nenori? 

— Kodėl turėčiau norėti ekskursijos po meriją? — klausimu 
atsakė Fredas. — Aš ne koks gudrutis. 

— Nereikia būti gudručiu, kad domėtumeis, kaip veikia tavo 
paties valdžia. 

— Ne, reikia, — nesutiko Fredas. — Baigęs mokyklą dirbsiu 
pas tėvą. Manau, iš pradžių dirbsiu kokiu pardavėju ar panašiai. 
Vėliau tėtis įtrauks mane į savo verslą ir aš uždirbsiu didžiulius 
pinigus. 

Apačioje iš radijo pasigirdo griausmingas juokas. Abu broliai 
pasuko galvą į duris, tarsi pro jas galėtų pamatyti, kas ten taip 
juokinga. 

— Kodėl nori dirbti pas tėtį, Eredai? — paklausė Maiklas. — 
Nejaugi nenori imtis ko nors savarankiškai? 

— Aš ir dirbsiu savarankiškai, tik dar ir pas tėtį. Kodėl klausi? 
O kuo tu nori būti, kietuoli? 

Maiklas pasikišo rankas po galva. Į namą trenkė toks smar- 
kus vėjo šuoras, kad net langų stiklai sudrebėjo. 

— Nežinau, - į Fredo klausimą atsakė Maiklas. — Mane do- 
mina politika. Manau, galėčiau būti Kongreso nariu. O gal net 
senatoriumi. 

— V'/fancul", - sušnabždėjo Fredas. - Kodėl ne prezidentu? 

— Gerai sakai, kodėl gi ne? 

— Todėl, kad esi italas, — atšovė Fredas. — Nejaugi nieko ne- 
supranti? 

— Na ir kas, kad aš italas? 

— Klausyk, drauguži, italas dar niekada nebuvo prezidentas 
ir niekados nebus. Per amžius. 

— Kodėl nebus? — paklausė Maiklas. — Kodėl italas niekados 
nebus prezidentas, Fredai? 

— Madon" - sušuko brolis. — Mes esam italpalaikiai, italiūkš- 
čiai, capisc? Joks italpalaikis niekados nebus prezidentas. 

— Kodėl nebus? — pakartojo Maiklas. - Mes turime merą ita- 
lą. Žmonės jį myli. 

— Visų pirma, — palinkdamas iš lovos arčiau Maiklo aiškino 
Fredas, - Lagvardija yra neapolietis, o ne sicilietis kaip mes. Visų 
antra, jis niekuomet nebus prezidentas. 

Maiklas nesumojo, ką atsakyti. Netrukus radijas apačioje 
buvo išjungtas, tėvai užgesino šviesas pirmame aukšte ir užlipo 
laiptais į miegamąjį. Mama kaip visada kyštelėjo nosį į jųdviejų 
kambarį, kažką suniurnėjo panosėje — Maiklas nusprendė, kad 
sukalbėjo trumpą maldą — ir vėl uždarė duris. Paskui Maiklas 
kurį laiką klausėsi, kaip vėjo šuorai barškina langus. Jis pamanė, 
kad Fredas veikiausiai jau miega, bet vis tiek prašneko: 

— Gal tu ir teisus, Eredai. Gal italas niekados netaps prezi- 
dentu. 

Fredas nieko neatsakė. Maiklas užsimerkė ir mėgino užmigti. 

Netrukus tamsoje pasigirdo tylus, mieguistas Fredo balsas: 

— Maiklai, tu esi protingas. Jei nori svajoti, kad tapsi prezi- 
dentu, kodėl gi ne? — Jis kurį laiką patylėjo, paskui pridūrė: — 
O jeigu neišdegs, visada galėsi eiti dirbti pas tėtį. 

— Ačiū, — atsakė Maiklas, apsivertė kniūbsčias, užsimerkė ir 
ėmė laukti, kol įveiks miegas. 


Kablys mazgojosi rankas šilto vandens dubenyje, o Filomena, 
sėdėdama Kelės lovos kojūgalyje, vystė Lukos naujagimį sūnų 
į ilgas plono balto audeklo atraižas. Vyrai tebelošė pokerį vir- 
tuvėje; retkarčiais pasigirstantis jų juokas, susijaudinę ar pikti 
riksmai įsiterpdavo į tylų Kelės dejavimą, radiatorių šnypštimą 

ir senutėlės geležinės krosnies riaumojimą rūsyje, jai iš pasku- 
tiniųjų stengiantis apšildyti namą. Už langų vėjas kaukė toliau 
kaip ir visą naktį, tik snigti neseniai buvo nustoję. Praėjo kelios 
valandos, kol Vinis su Luka rado Filomeną mieste ir parsivežė į 
Long Ailandą, dar kelios, kol Filomena ruošė Kelę gimdymui ir 
kol kūdikis išvydo pasaulį, tad dabar buvo gerokai po vidurnak- 
čio. Filomena užpyko, vos tik pamatė Kelę leisgyvę, apsiblau- 
susiomis akimis, nusilpusią, sunykusią, tik su panašiu į kalną 
pilvu. Pamačiusi ją tokią, Filomena sužaibavo akimis į Luką, bet 
šis, rodės, to nemato. Jis paliko Kablį jai padėti, o pats nulipo 
į apačią lošti pokerio; vos tik jis išėjo ir uždarė duris, pribuvėja 
iškeikė jį itališkai. Baigusi keikti uždarytas duris, ji pasisuko į 
Kablį ir ėmė šaukte duoti nurodymus. Storulė tikriausiai dar 
nebuvo nė keturiasdešimties, bet atrodė senutėlė, lyg gyvenusi 
šioje žemėje nuo pasaulio pradžios. 

Baigusi vystyti naujagimį Filomena prisiglaudė jį prie krūti- 
nės ir užtraukė antklodę Kelei iki smakro. 

— Juos reikia vežti į ligoninę, — tarė ji Kabliui, — antraip 
abu mirs. 

Ji ištarė tuos žodžius ramiai, tada priėjo prie Kablio, prisiki- 
šo prie pat jo ir juos pakartojo. 

Kablys palietė jai ranką, liepė palaukti ir nuėjo į virtuvę. 
Luka sėdėjo išsikėtojęs prie stalo, pasidėjęs ant kelių viskio bu- 
telį ir žiūrėjo, kaip kiti kortuoja. Visi buvo girti. Prieš Luką šalia 
sudaužyto viskio stiklo gulėjo krūvelė permirkusių banknotų. 
Vinis ir Polis kažko juokėsi, o du vis dar besivaržantys lenkai ir 
Džodžo spoksojo į savo kortas. 

— Luka, — tarė Kablys, balsu prašydamas Luką pasitraukti 
nuo stalo, kad galėtų su juo pasišnekėti. 

— Ko? — atsakė Luka, įsmeigęs akis į sudaužytą stiklą ir šlapių 
banknotų krūvelę. 

Kablys tylėjo, taigi Luka pasisuko į jį. 

— Kūdikis gimė, — tarė Kablys. — Filomena nori tave matyti. 

— Liepk jai nešti jį čionai. 


— Ne, klausyk, Luka... 

— Filomena! — į laiptų viršų užriko Luka. — Nešk tą velnio 
išperą čionai! 

Jis paėmė viskio butelį už kakliuko ir sudaužė į stalo kraštą. 
Ant lošikų pažiro viskio ir šukių lietus. Abu lenkai keikdamie- 
si pašoko, Džodžo, Vinis ir Polis su visomis kėdėmis atsitraukė 
kiek toliau nuo stalo, bet neatsistojo. Lenkai nustėro. Jų akys 
lakstė nuo Lukos prie savo pinigų, dabar permirkusių viskiu. 

Laiptų apačioje pasirodė Filomena, prisiglaudusi naujagimį 
prie krūtinės. 

Luka liepė lenkams pasiimti pinigus ir nešdintis. 

— Nešk tą padarą į rūsį ir mesk į krosnį, — liepė Filomenai 
Luka, — arba nešk jį čia, — jis iškėlė butelio duženą, — ir aš per- 
rėšiu jam gerklę. 

Gorskis, aukštasis lenkas, vyresnis iš dviejų, tarė: 

— Pala. 

Jis žengė aplink stalą prie Lukos, bet po pirmo žingsnio su- 
stojo. 

Žiūrėdamas į Gorskį Luka tarė visiems ir podraug niekam: 

— Bailiai. 

Gorskis nusijuokė, tarsi tik dabar supratęs, kad jis juokauja, 
ir tarė: 

— Tu juk nepadarysi tam kūdikiui nieko bloga. 

— Pasiimkit pinigus ir nešdinkitės! — liepė Luka. 

— Supratau, — atsakė Javorskis, antras lenkas, ir nieko ne- 
laukdamas ėmė grūstis banknotus į kišenę. 

Gorskis bemat pasekė jo pavyzdžiu ir pasakė tautiečiui: 

— Jis nepadarys nieko bloga naujagimiui. 

— Jūs irgi, — savo vyrams pasakė Luka. — Visi iki vieno — neš- 
dinkitės! 

Filomena, prisispaudusi vaikutį prie krūtinės, stovėjo nuga- 
ra į sieną ir žiūrėjo, kaip visi, išskyrus Luką ir Kablį, susirenka 
pinigus, apsitūloja ir išeina iš namo. Kaskart atsidarius durims, 
ledinio vėjo gūsis įsiverždavo į virtuvę. Filomena apgaubė nau- 
jagimį savo skara ir glaudė kuo arčiau, stengdamasi apsaugoti 
nuo šalčio. 

Kortuotojams išėjus, Kablys kreipėsi į Luką: 

— Bose, leisk man nuvežti juos į ligoninę. 

Luka nesikeldamas nuo kėdės iškėlė už kakliuko nudaužtą 
butelį ir pažiūrėjo į Kablį tarsi jį vertindamas, paskui pamirksėjo 
ir nusišluostė nuo kaktos prakaito plėvę. 

— Negirdėjai, ką tau sakiau?! — užriko jis ant Eilomenos. — 
Nešk tą padarą į rūsį ir mesk į krosnį arba nešk jį čia ir aš per- 
rėšiu jam gerklę! 

— Kūdikis gimė pirma laiko, — atsakė Filomena. — Turit vežti 
jį į ligoninę. 

Ji kalbėjo taip, tartum nebūtų girdėjusi nė vieno Lukos 
žodžio. 

— Motiną taip pat, — pridūrė ji. —- Juos abu. 

Kai Luka pasikėlė nuo kėdės su nudaužtu buteliu rankoje, 
Filomena ėmė berte berti žodžius: 

— Čia jūsų kūdikis, jis gimė anksčiau laiko, vežkit jį į ligoni- 
nę, jį ir motiną. 

Ji iš visų jėgų gniaužė naujagimį, o pati nugara spaudėsi į 
sieną. 

Luka priėjo arčiau Filomenos. Kai buvo prie pat, pirmą kar- 
tą pažvelgė į vystyklų ryšulį jos rankose. Jis pakėlė butelio duže- 
ną sau prie smakro. 

Kablys atsistojo tarp jo ir Filomenos, uždėjo delną Lukai ant 
krūtinės. 

— Bose... 

Kaire ranka Luka sudavė staigų smūgį. Kablys liko stovėti 
apsvaigęs, rankos nusviro jam prie šonų kaip pora svarmenų. 
Luka perėmė aštrią šukę į kairę ranką, atsilošė ir dešine visa jėga 
vožė Kabliui į galvą. 

Kablys susmuko kaip negyvas ir aukštielninkas išsitiesė ant 
grindų atmestomis į šalis rankomis. 

— Madre di Dio! - išsprūdo Filomenai. 

— Pasakysiu tau paskutinį kartą, ir jeigu nepadarysi, kaip lie- 
piu, perrėšiu gerklę nuo vienos ausies iki kitos. Nešk tą padarą į 
rūsį ir mesk į krosnį! 

Filomena drebėdama išvystė naujagimį atidengdama mažytį 
susiraukšlėjusį veidelį, siaurutę krūtinę ir parodė Lukai. 

— Štai, — tarė atkišdama jam kūdikį. - Jeigu jūs tėvas, pats ir 
imkit. Čia jūsų kūdikis. 

Luka bejausmiu veidu pažvelgė į naujagimį. 

— Gal aš ir tėvas, bet tai neturi reikšmės. Nenoriu, kad bent 
vienas iš tos padermės gyventų. 

Filomena sumišo. 

— Štai, — pakartojo ji vėl atkišdama mažylį Lukai, — jūs pats 
ir imkit. 

Luka buvo beužsimojąs nudaužtu buteliu, bet apsigalvojo. 

— Nenoriu jo imti. 

Jis sugriebė Filomeną už sprando, išgrūdo pro virtuvės du- 
ris, paskui laiptais žemyn į rūsį, kur tvoksdama karščiu urzgė 
krosnis. Rūsyje buvo tamsu. Luka atsitempė Filomeną per porą 
žingsnių nuo krosnies ir ją paleidęs atidarė dureles. Nuo degan- 
čių anglių plykstelėjo karštis ir raudona šviesa. 

— Mesk jį! - paliepė Luka. 

— Ne! Mostro! 

Luka prikišo aštrią stiklo šukę jai prie kaklo. Filomena atkišo 
jam kūdikį. 

— Čia jūsų kūdikis. Darykit su juo, ką norit. 

Luka pažiūrėjo į krosnį, paskui vėl į Eilomeną ir žengtelė- 
jo atatupstas. Raudonoje žėruojančių anglių šviesoje ji neatrodė 
panaši į Filomeną - į moterį, kurią prieš kelias valandas atsivežė 
iš Dešimtojo aveniu. Jis tiesiog jos nepažino. 

— Tai padaryti turi tu, — pareiškė jis. 

Filomena papurtė galvą ir pirmą kartą jos akyse pasirodė ašaros. 

— Mesk jį į krosnį, - pakartojo Luka, — ir aš tau atleisiu. Jei 
to nepadarysi, perrėšiu gerklę ir įmesiu jus abu. 

— K3 čia paistot?! Jūs beprotis! - atšovė Filomena ir ėmė rau- 
doti. Tuomet, rodės, suvokė siaubingą tiesą. — O, Madre dį Dio, 
jūs iš tikrųjų beprotis! 

— Aš ne beprotis, — atsakė Luka, prikišo nudaužtą butelį Fi- 
lomenai prie kaklo ir pakartojo, ką sakė anksčiau: — Nenoriu, 

kad bent vienas iš tos padermės gyventų. Aš ne beprotis. Žinau, 
"ką darau. 

— Ne, aš to nedarysiu, — atsakė Filomena. 

Luka griebė ją už plaukų ir atitempė priešais krosnį, iš kurios 
pro atviras dureles tvoskė karštis. 

— Ne! - suriko Filomena. 

Ji muistėsi jo gniaužtuose, mėgindama apsisaugoti nuo karš- 
čio, paskui pajuto prie kaklo aštrią viskio butelio šukę ir dar po 
akimirkos kūdikio jos rankose nebebuvo. Naujagimio neliko, 
vien ji, Luka, raudonai žaižaruojanti krosnis ir tamsa aplinkui. 


Kablys pasilenkė prie virtuvės plautuvės ir apšlakstė vandeniu 
jautrią odą prie smakro ir skruosto. Jis atgavo sąmonę prieš ke- 
lias akimirkas ir paknopstomis nusigavo iki plautuvės. Dabar 
girdėjo kažką lipant rūsio laiptais ir moterį — turbūt Filomeną — 
raudant. Jis užsitėškė vandens ant veido, šlapiais pirštais per- 
braukė plaukus, o kai apsisuko, priešais jį stovėjo Luka, suėmęs 
už sprando Filomeną — lyg ji būtų kokia marionetė ir paleista 
susmuktų ant grindų. 

— Dėl Dievo meilės, Luka! — tarė Kablys. 

Luka pastūmė ją ant kėdės. Pribuvėja susmuko, susilenkė ir 
susiėmusi delnais veidą raudojo toliau. 

— Parvežk ją namo! — liepė jis Kabliui ir pasuko į laiptus. 
Prieš pradingdamas atsigręžė į Kablį ir tarė: — Luidži... 

Jis sudvejojo ir delnu nubraukė nuo veido plaukus. Rodės, 
nori kažką sakyti Kabliui, bet neranda žodžių. Galop ranka mos- 
telėjo į Filomeną ir tarė: 

— Sumokėk jai penkis gabalus. Kur pinigai, žinai. 

Ir ėmė lipti laiptais. 

Luka rado Kelę, pasliką tysančią ant lovos — užsimerkusią, 
prie šonų sudėtomis rankomis. 

— Kele, — tarė sėsdamasis šalia jos ant čiužinio. 

Apačioje atsidarė ir užsidarė durys, netrukus suburzgė auto- 
mobilio variklis. 

— Kele, — pakartojo jis garsiau. 

Ji nekrustelėjo. Tada jis išsitiesė greta jos ir palietė jai veidą. 
Vos tik jo pirštai užčiuopė jos odą, jis suprato, kad ji negyva, bet 
vis tiek prikišo ausį prie krūtinės ir ėmė klausyti, gal išgirs pla- 
kant širdį. Nieko neišgirdo. Toje tyloje jį užplūdo keistas pojūtis 
ir jam net dingtelėjo, kad gali apsiverkti. Luka neverkė nuo tada, 
kai buvo visai mažas. Jis verkdavo kaskart prieš tėvui jį lupant, 
bet vieną dieną nustojo ir nuo tada nė karto nepravirko. Todėl 
tas netikėtas pojūtis kėlė jam nerimą ir jis skausmingai įsitempė 
visu kūnu, kol jį užgniaužė. Tada išsitraukė iš kišenės buteliuką 
tablečių, prisibėrė saują ir susimetė į burną. Užgėrė jas gurkšniu 
viskio iš gertuvės, padėtos ant staliuko šalia lovos. Paskui susi- 
bėrė visas likusias tabletes į burną ir vėl užgėrė viskiu. Pamanė, 
kad daugiau tablečių gali būti drabužių spintoje, ir išties rado 
dar vieną buteliuką švarko kišenėje kartu su susuktais į ritinėlį 
banknotais. 

Tablečių buvo likusios vos dešimt ar dvylika, bet jis vis tiek 
jas išgėrė ir atsigulė šalia Kelės. Pakišo ranką jai po nugara, prisi- 
traukė prie savęs, kad jos galva gulėtų jam ant krūtinės. 

— Miegokim, gražuole, — tarė. — Kur tik pažiūrėsi, visur vien 
tik šūdas. 

Jis užsimerkė. 


14. 


RIČIS GATAS iš lėto vairavo Vito „Essexą“ Cambers gatve 
merijos link. Diena buvo giedra, šalta. Pusnys, likusios po pasta- 
rosios pūgos, tamsėjo nuo suodžių ir stingo, virsdamos neaukšta 
barikada, skiriančia gatvę nuo šaligatvio. Maiklas, sėdintis ant 
automobilio užpakalinės sėdynės tarp tėvo ir Dženko, susijaudi- 
nęs tarškėjo apie meriją. 

— Tėti, — paklausė jis, — ar žinai, kad ir Abraomas Linkolnas, 
ir Ulisas Grantas buvo pašarvoti merijoje? 

— Kas tas Ulisas Grantas? — paklausė Dženkas. Jis it mietą 
prarijęs sėdėjo prie lango, vieną ranką uždėjęs ant pilvo, lyg jį 
skaudėtų, kita už krašto laikydamas ant kelių gulintį katiliuką. 

— Aštuonioliktas Jungtinių Amerikos Valstijų prezidentas, — 
atsakė Maiklas. — Ėjo pareigas nuo tūkstantis aštuoni šimtai še- 
šiasdešimt devintų iki septyniasdešimt septintų metų. Pilietinis 
karas baigėsi, kai generolas Li pasidavė Grantui Apomatokse. 

— A... - Dženkas pažiūrėjo į Maiklą, tarsi šis būtų marsietis. 

Vitas uždėjo delną sūnui ant kelio. 

— Štai ir atvažiavom, — tarė pro langelį rodydamas į žvilgantį 
marmurinį merijos pastatą. 

— Oho! Šitokia daugybė laiptų! — nusistebėjo Maiklas. 

— O čia miesto tarybos narys Fišeris, — parodė Vitas. 

Pastebėjęs Fišerį Ričis sustabdė didžiulį automobilį priešais 
pagrindinį portiką. 

Maiklas vilkėjo tamsiai mėlyną kostiumą ir baltus marški- 
nius, ryšėjo raudoną kaklaraištį. Vitas pasilenkė prie jo, palygino 
kaklaraištį ir tvarkingai pritraukė mazgą arčiau kaklo. 

— Kai tarybos narys viską tau aprodys, — tarė jis, — vienas iš 
padėjėjų parveš tave namo. 

Jis išsitraukė iš vidinės švarko kišenės pluoštą banknotų, rado 
penkinę ir padavė Maiklui. 

— Tau jų neprireiks, bet būnant ne namie visada reikia turėti 
keletą dolerių. Capisc? 

— Si, - atsakė Maiklas. — Ačiū, tėti. 

Priešais merijos laiptus įsisprendęs ir plačiai išsišiepęs laukė 
tarybos narys Fišeris. Apsirengęs buvo prašmatniai: rudu lan- 
guotu kostiumu, marškiniais aukšta apykakle, pasirišęs skaisčiai 
geltoną kaklaraištį ir prisisegęs geltoną gvazdiką prie švarko atla- 
po. Nors buvo šalta net ryškios saulės atokaitoje, palto nevilkėjo, 
laikė permestą per ranką. Pusamžis vyras buvo kresnas, iš po 
fetrinės skrybėlės kyšojo vešlūs šviesūs plaukai. 

Maiklas užsimetė paltą, tėvui įkandin išlipo iš automobilio 
ir nuėjo plačiu šaligatviu; tarybos narys jau ėjo link jų ištiesęs 
ranką sveikintis. 

— Čia mano jauniausias sūnus Maiklas, — paspaudęs Fišeriui 
ranką ir pasilabinęs pristatė Vitas ir apglėbė Maiklą per pečius. — 
Jis labai dėkingas jums už kilnumą, pone tarybos nary. 

Fišeris uždėjo rankas Maiklui ant pečių ir jį nužvelgė. 

— Jūsų sūnus gražus jaunuolis, pone Korleone, — tarė. Tada 
kreipėsi į Maiklą: — Tavo tėvas sako, kad susidomėjai valdžios 
institucijomis. Tiesa, jaunuoli? 

— Taip, pone, — patvirtino Maiklas. 

Tarybos narys nusijuokė ir patapšnojo Maiklui per nugarą. 

— Mes pasistengsime, kad jis nenuobodžiautų, — tarė jis Vi- 
tui ir pridūrė: — Vitai, jums su šeima reikėtų prisidėti prie mūsų 
per dideles eitynes pilietinei atsakomybei skatinti. Planuojame 
jas pavasarį. Dalyvaus meras, visi miesto tarybos nariai, iškilios 
Niujorko šeimos... Tu juk norėtum žygiuoti tokioje eisenoje, 
tiesa, jaunuoli? — paklausė jis Maiklo. 


254 + ED FALCO 


— Be abejo, — atsakė Maiklas ir pakėlė akis į Vitą laukdamas 
pritarimo. 

Vitas švelniai suėmė Maiklui už sprando. 

— Mes labai norėtume dalyvauti tokiose eitynėse. 

— Liepsiu atsiųsti jums kvietimus, — tarė Fišeris. — Mano 
merginos triūsia kaip bitutės viską organizuodamos. 

— Ar eitynėse gali dalyvauti visi? - paklausė Maiklas. — Visa 
šeima? 

— Žinoma, — atsakė miesto tarybos narys. — Tokia ir yra su- 
manymo esmė. Mes parodysime tiems valdžios priešams, anar- 
chistams ir panašaus plauko veikėjams, kad mūsų mieste gyvena 
dori amerikiečiai, remiantys savo vyriausybę. 

Vitas nusišypsojo, tarsi tarybos nario žodžiai būtų jį baisiai 
prajuokinę. 

— Man jau metas važiuoti. 

Jis ištiesė ranką Fišeriui, o Maiklui tarė: 

— Per vakarienę galėsi mums viską papasakoti. 

— Mielai, tėti, — atsakė Maiklas ir su tarybos nariu ėmė lipti 
merijos laiptais. 

Vitas tuo tarpu grįžo į „Essexą“ ir vėl atsisėdo prie Dženko. 

— Maiklas — gražus berniukas. Išsipuošęs atrodo labai elegan- 
tiškai. 

— Jis protingas, — pridūrė Vitas žiūrėdamas, kaip sūnus lipa 
merijos laiptais. 

Ričis pradėjo važiuoti. Maiklui dingus iš akių, Vitas atsilošė 
ant sėdynės ir šiek tiek atlaisvino kaklaraištį. 

— Ar gavom naujų žinių nuo Frankio Pentandželio? — pa- 
klausė jis Dženko. 

— Jokių, - Dženkas pasikišo ranką po liemene ir patrynė pil- 
vą. — Kažkas apiplėšė vieną iš Maripozos klubų. Žmonės kalba, 
kad jis prarado daug pinigų. 

— Mes nežinom, kas darbavosi? 

— Kol kas jie neišsidavė: nelošia iš stambių sumų, nešvaisto 
mergoms. Tikriausiai airiai. 


— Kodėl taip sakai? — paklausė Vitas. 

— Vienas kalbėjo su airišku akcentu. Nieko nuostabaus - jei 
būtų italai, mes juos pažinotume. 

— Manai, čia ta pati gauja, kuri grobė iš jo viskį? 

— Maripoza taip mano, — Dženkas pasukiojo ant kelių padė- 
tą katiliuką, pliaukštelėjo per sėdynę šalia savęs ir nusijuokė. — 
Tie bastardi man patinka. Jie varo Džo iš proto. 

Vitas per porą pirštų pravėrė savo langelį. 

— O Luka Brazis? — paklausė jis. - Ar turim daugiau žinių 
apie jį? 

— Si. Gydytojas sako, kad jam pakenktos smegenys. Jis vis 
dar kalba ir panašiai, bet lėčiau, kaip nevisprotis. 

— Tikrai? — Ričis tiesiau atsisėdo prie vairo. — O ką — anks- 
čiau jis buvo genijus? 

— Nevisprotis tikrai nebuvo, — atsakė Vitas. 

— Jis išgėrė tiek tablečių, kad būtų užtekę nugalabyti gori- 
lą, - paaiškino Dženkas. 

— Bet neužtektinai nugalabyti Lukai Braziui, — tarė Vitas. 

— Gydytojas sako manantis, kad ilgainiui jo būklė gali pa- 
blogėti, — pasakojo Dženkas. — Jo smegenys gali... užmiršau, 
kokį žodį jis pavartojo. Prasideda „at“. 

— Atrofuotis, — pasufleravo Vitas. 

— Taigi. Ilgainiui smegenys gali atrofuotis. 

— Ar jis sakė, kiek gali pablogėti jo būklė? 

— Gydytojas sakė, kai pažeistos smegenys, niekada nieko 
tiksliai negalima numatyti, — aiškino Dženkas. 

— Bet kol kas jis tik lėtai mąsto, bet vis dar kalba, vaikšto? 

— Man taip sakė, — patvirtino Dženkas. — Tiesiog jis kalba 
kvailokai. 

— Cha — kaip pusė žmonių, su kuriais turim reikalų, — įsi- 
terpė Ričis. 

Vitas pakėlė akis į automobilio lubas ir pasikasė kaklą. Atro- 
dė, kad jis įtemptai kažką skaičiuoja. 

— K4 mūsų advokatai sako apie kaltinimus Braziui? — pa- 
klausė jis. 

Dženkas atsiduso, tartum klausimas jį erzintų. 

— Policininkai rado krosnyje naujagimio kaulus. 

Vitas, kuris per tą laiką susidėjo rankas ant pilvo, nusuko 
akis į šalį išgirdęs minint naujagimio kaulus. Jis atsiduso, tada 
kalbėjo toliau: 

— Jie gali tvirtinti, neva mergina prieš mirdama įmetė kūdikį 
į krosnį, — tarė jis, — o Brazis mėgino nusižudyti suvokęs, ką ji 
padarė. 

— Policininkus atsivedė jo paties sėbras, - Dženkas ėmė kelti 
balsą. — Luidžis Baralja. Man sakė, kad jis bendrauja su Luka 
nuo tada, kai pats dar buvo kūdikis. Ir jis pasirengęs paliudyti 
matęs, kaip Luka nusitempia Filomeną su naujagimiu į rūsį, pir- 
ma visiems pareiškęs sudeginsiąs savo kūdikį, o paskui matęs jį 
grįžtantį iš rūsio be naujagimio, tik su isterijos ištikta pribuvėja. 
Vitai! - užriko Dženkas. — Kurių galų mes gaištam laiką dėl šito 
bastardo?! Che cazzo! Mes patys turim nudėti tą niekšą! 

Vitas uždėjo ranką Dženkui ant kelio ir neatitraukė, kol 
draugas nurimo. Jie važiavo Kanalo gatve. Automobilyje buvo 
tylu, bet iš visų pusių juos pasiekė vis garsesnis miesto šurmulys. 
Vitas uždarė savo langelį. 

— Ar mes galim rasti tą Luidžį Baralją? — paklausė jis Dženko. 

Šis patraukė pečiais leisdamas suprasti nesąs tuo įsitikinęs. 

— Rask jį, — paliepė Vitas. - Manau, tai žmogus, kurį galima 
įtikinti. O kaip ta Filomena? 

— Ji nieko nesako policijai. - Dženkas nusuko akis nuo Vito 
į praeivių minią. — Ji mirtinai įbauginta, — pridūrė jis ir ryžosi 
pažvelgti į Vitą: matyt, galiausiai jam pavyko susikaupti ir vėl 
imtis consigliere vaidmens. 

— Gal jai ir jos šeimai atėjo metas grįžti į Siciliją, — svarstė Vitas. 

— Vitai... Juk žinai, kad neabejoju tavim... Ko tu rūpiniesi 
tuo animale*?! Žmonės sako, kad jis nelabasis, ir jie teisūs. Jis turi 
degti pragare, Vitai. Motina nusižudė sužinojusi, ką jis padarė. 
Motina ir sūnus — sužcidį“*. Šita šeimynėlė... — Dženkas suėmė 
delnais galvą, tarsi žodis, kurio jis ieško, slypėtų kažkur jo galvoje 
ir jis stengtųsi jį iš ten ištraukti, — ...paz20***, — galop išstenėjo. 


* Gyvuliu (7t.). 
** Savižudžiai (7t.). 
*** Pamišėliai (7r.). 

Vitas, tarsi nusivylęs, kad tenka balsu ištarti tuos žodžius, 
sukuždėjo: 

— Mes darom tai, ką turim daryti, Dženkai, ir tu tai Žinai. 

Jo balse pasigirdo pykčio gaidelės. 

— Bet dėl Lukos Brazio... — dabar jau maldaute maldavo pa- 
tarėjas. — Argi verta? Todėl, kad jo bijo Maripoza? Pasakysiu tau 
atvirai, Vitai: aš irgi jo bijau. Tas žmogus man šlykštus. Jis žvėris. 
Jis nusipelnė smilkti pragare. 

Vitas palinko prie Dženko ir prašneko kuo tyliau, kad negir- 
dėtų priekyje sėdintis Ričis Gatas. 

— Nesiginčiju su tavim, Dženkai, bet jeigu pavyktų valdyti 
tokį žmogų kaip Luka Brazis, turintį tokią šiurpią reputaciją, 
kad jo bijo net stipriausi vyrai, jis taptų galingu ginklu. — Vitas 
suėmė Dženkui riešą. — O galingų ginklų mums reikės, jei nori- 
me susigrumti su Maripoza. 

Dženkas abiem rankomis griebėsi už pilvo, tarsi staiga būtų 
užėjęs skausmas. 

— Agita, — tarstelėjo ir atsiduso, tarsi tame vieninteliame žo- 
dyje būtų tilpęs visas pasaulio sunkumas. — Ir tu manai galintis 
jį valdyti? 

— Pažiūrėsim, — atsakė Vitas ir pasislinko atgal į savo vietą. — 
Rask Luidžį ir atvesk pas mane Filomeną. 

Kiek pagalvojęs pridūrė: 

— Sumokėk Fišeriui šiek tiek viršaus šį mėnesį. 

Jis vėl nuleido langelį ir sugrabaliojo kišenėje cigarą. 

Aplink šurmuliavo miestas. Dabar, kai jie privažiavo Hes- 
ter gatvę, „Dženko tyro alyvuogių aliejaus“ bendrovės sandėlį ir 
Vito raštinę, jis pažino kelis žmones, besišnekančius prie krau- 
tuvių, stoviniuojančius prieangiuose ir tarpduriuose. Prie Nazo- 
rinio kepyklos jis liepė Ričiui sustoti. 

— Dženkai, nusipirkime cano//į, — tarė jis. 

Patarėjas palietė delnu pilvą, kiek padvejojo, galop patraukė 
pečiais ir tarė: 


— Kodėl gi ne? 


15. 


KORKAS KVAILIOJO: suko skrybėlę ant piršto galiuko, 
pastatė druskinę neįtikimu kampu ir apskritai linksmino Sonį 
su Sandra ir šios mažąją pusseserę, dvylikametę Liusilę. Mažylė 
susižavėjo juo iš pirmo žvilgsnio ir rodė tai nevaldomai kikenda- 
ma ir klapsėdama akimis it kokia puskvaišė. Jie keturiese sėdėjo 
prie Nikolo saldainių ir gaiviųjų gėrimų krautuvėlės kampinio 
staliuko, priešais veidrodinio stiklo vitriną, išeinančią į Arturo 
aveniu, pusė kvartalo nuo namo, kuriame Sandra gyveno su se- 
nele. Jie šnekučiavosi, gėrė kolą ir žiūrėjo į juos linksminantį 
Korką, žinodami, kad ponia Kolambo sėdi prie savo lango ir 
stebi juos tokiomis aštriomis akimis, kad, pasak Sandros, net 
erelis jai pavydėtų. 

— Ten jinai? — paklausė Korkas, atsistojo, pasilenkė prie pat 
lango ir pamojo į Sandros namo pusę. 

Liusilė džiugiai spygtelėjo ir užsidengė burną delnu, Sonis 
juokdamasis pasodino Korką į vietą. Sonis su Sandra sėdėjo vieno- 
je stalo pusėje, Korkas su Liusile kitoje. Sonis po stalu, kad niekas 
nematytų, laikė Sandros ranką, ir jųdviejų pirštai buvo susipynę. 

— Liaukis, — paprašė Sonis. — Per tave ji turės bėdos. 

— Kodėl? — apsimesdamas negalintis patikėti sušuko Kor- 
kas. — Aš tik gražiai elgiuosi ir mandagiai pamojau! 

Sandra, tylėjusi per visą kruopščiai suplanuotą pasimatymą — 
nuo tada, kai Korkas su Soniu susitiko su ja ir Liusile jos namo 

prieangyje, atlydėjo į Nikolo krautuvėlę ir pavaišino kola, dabar 
atidarė rankinę, pažiūrėjo į sidabrinį laikroduką ir tyliai tarė: 

— Jau metas eiti, Soni. Prižadėjau senelei padėti skalbti. 

— Oi, — šūktelėjo Liusilė, — taip anksti? 

— Ei, Džoni, Ninai! — Sonis sušuko Džoniui Fonteinui ir Ni- 
nui Valenčiui, ką tik įėjusiems pro lauko duris. — Ateikite čionai. 

Džonis ir Ninas buvo išvaizdūs vaikinai, šiek tiek vyresni už 
Korką ir Sonį. Džonis buvo liesas ir gležnas, palyginti su stam- 
besniu, raumeningesniu Ninu. Liusilė sudėjo rankas ant staliu- 
ko ir plačiai abiem nusišypsojo. 

— Susipažinkit — Sandra ir jos mažoji pusseserė Liusilė, — prie 
staliuko priėjusiems Džoniui ir Ninui pristatė merginas Sonis. 

Liusilė piktai į jį dėbtelėjo išgirdusi žodį „mažoji“. 

— Mums labai malonu su jumis susipažinti, - Džonis atsakė 
ir už Niną. 

— Be jokios abejonės, — pridūrė Ninas vos ne sugniaužtais 
kumščiais atsistodamas priešais Korką — jį pažinojo taip pat se- 
niai kaip Sonį ir jo šeimą. — Kas tas banditas? 

Korkas žaismingai jam kepštelėjo. Merginos, kurioms aki- 
vaizdžiai palengvėjo supratus, kad Ninas tik apsimeta pykstąs, 
nusijuokė iš pokšto. 

— Sandra, tu pernelyg graži, kad net sveikintumeis su tokiu 
baisūnu kaip Sonis, - įgėlė Džonis. 

— Zaunyk, kiek lenda, - atkirto Sonis. 

— Nekreipkit dėmesio į Džonį, — patarė Ninas. — Jis tariasi 
esąs antras Rudis Valentinas*. Aš jam vis sakau, kad jis per daug 
liesas. 

Jis kumštelėjo Džoniui į šoną, šis numušė jo ranką į šalį. 

— Soni, turi atsivesti Sandrą pasiklausyti mūsų „Bresline“, — 
tarė Džonis. — Labai prašmatnus klubas. Jums patiks. 

— Iš tikrųjų tai atkampi skylė, — paprieštaravo Ninas, — bet 
ten mums mokės tikrais pinigais. 


* Rudolphas Valentino (1895-1926) - populiarus nebyliojo kino aktorius, trečio- 
jo dešimtmečio moterų numylėtinis (vert. past.). 

— Nesiklausykit jo! — pertarė jį Džonis. — Jis mulkis, bet. 
mandolina skambina visai neblogai. 

— Bet tada šitas vyrukas uždainuoja ir viską sugadina, — tarė 
Ninas apkabindamas Džonį per pečius. 

— „Bresliną“ žinau, — tarė Korkas. — Viešbutis Brodvėjaus ir 
Dvidešimt devintosios gatvės kampe. 

— Tas pats, — patvirtino Ninas. - Mes muzikuojame bare. 

— Ten klubas, ne baras, - Džonis atrodė nuoširdžiai sumi- 
šęs. — Neklausykit nė vieno to vaikino žodžio. 

Sandra po staliuku spustelėjo Soniui ranką. 

— Mums tikrai metas eiti, — tarė ji. — Nenoriu, kad senelė 
įsiustų. 

— Gerai. Ką gi, cafon“.. - Sonis atsistojo, žaismingai užmetė 
Džoniui už sprando alkūnės lenkmenį ir prisitraukė jo galvą prie 
savęs. — Klausyk, jei mano tėvas yra tavo krikšto tėvas, kas man 
esi? Krikštabrolis? 

— Tu pamišėlis, - atšovė Džonis išsivaduodamas iš jo. 

Per tą laiką priėjęs prie prekystalio Ninas sušuko Soniui: 

— Perduok tėvui, kad ateitų pasiklausyti mūsų „Bresline“! 
Ten gan gardūs lakštiniai su šviežiomis daržovėmis. 

— Mano tėvas eina į restoranus tik su reikalais, — atsakė Sonis 
ir žiūrėdamas į Sandrą pridūrė: — Šiaip jis mieliau valgo namie. 

Korkas priėjo prie durų ir suėmė rankeną. 

— Eime, Soni, — paragino. — Man jau irgi metas. 

Išėjus į gatvę, Korkas flirtavo su Liusile ir ši netvėrė džiaugs- 
mu, o Sonis su Sandra ėjo šalia tylėdami. Praeiviai skubėjo pro 
šalį kur nors prisiglausti nuo žvarbio. Gyvybei pavojingi varve- 
kliai karojo nuo daugiabučių stogų ir gaisrinių kopėčių; šen ir 
ten šaligatvis buvo nužertas nukritusio ledokšnio skeveldrų. 

Sonis rankas buvo giliai susikišęs į palto kišenes, bet vis pa- 
linkdavo prie Sandros, kad bent pečiu ją paliestų. 

— Kaip manai, ką turėčiau padaryti, kad tavo senelė leistų 
man nusivesti tave pavakarieniauti? 

— Man labai gaila, Soni, bet ji to neleis. 

Jau atrodė, kad ji užvers galvą bučiniui, bet tik paėmė Liusilę 

už rankos ir nusitempė laiptais į viršų. Merginos atsisveikinda- 
mos pamojo ir dingo už raudonų plytų pastato sienų. 

— Gražuolė... — eidamas su Soniu prie savo automobilio tarė 
Korkas. — Ketini ją vesti? 

— Mano šeima labai nudžiugtų, — atsakė Sonis. — Dievuliau, 
kaip šalta, tiesa? 

— Pasiutusiai šalta, — pritarė Korkas. 

— Gal nori užeiti pas mane? Mano mama labai apsidžiaugrų 
tave matydama. 

— Ne, — atsakė Korkas. — Jau daug metų pas tave nebuvau. 
Tau reikėtų aplankyti Eilyn ir Keitlin. Mažoji nuolat apie tave 
klausinėja. 

— Eilyn tikriausiai turi daug darbo kepykloje? — paklausė Sonis. 

— Taigi. Baisiausiai ant manęs siunta. Bijau dabar eiti ten 
vienas. 

— Kodėl? Ką pridirbai? 

Korkas atsiduso ir apsiglėbė, tartum pagaliau pajutęs šaltį. 

— Ji kažką perskaitė laikraštyje apie apiplėšimą ir ten buvo 
parašyta, kad vienas iš vyrukų kalbėjo su airišku akcentu. Tą pa- 
čią dieną aš pasirodžiau su pinigais jai ir Keitlin. Ji metė man 
juos į veidą ir ėmė kriokti ant manęs. Vajetau, ji įsikalė į galvą, 
kad aš baigsiu dienas negyvas kokiam patvory. 

— Ber tu jai nieko nesakei, ar ne? 

— Jinai nekvaila, Soni. Žino, kad niekur nedirbu, ir staiga 
atnešu jai keletą šimtinių. Supranta, kaip yra iš tikrųjų. 

— Bet nežino apie mane ar dar ką? 

— Aišku, nežino, — atsakė Korkas. — Turiu galvoje, žino, kad 
esi nepataisomas vagis, bet jokių smulkmenų nežino. 

Korkas buvo pastatęs savo „Nashą“ 189-osios gatvės kampe, 
priešais ugniagesių hidrantą, priekiniu dešiniu ratu ant šaliga- 
tvio. Sonis parodė į hidrantą ir paklausė: 

— Negerbi įstatymų? 

— Klausyk, Soni, — nekreipdamas dėmesio į jo juokelį atsakė 
Korkas, — galvojau apie tai, ką neseniai man sakei. Tu teisus. 
Turim rinktis viena arba kita. 

— Apie ką čia kalbi? — Sonis įlipo į automobilį ir uždarė du- 
reles. Viduj buvo kaip ledainėje. — Vjancu/'! — nusikeikė jis. — 
Įjunk šilumą! 

Korkas paleido variklį ir nuspaudė akceleratoriaus pedalą. - 

— Nesakau, kad manęs netenkina pinigai, kuriuos pasida- 
rom, — tarė jis stebėdamas temperatūros rodyklę, — bet tai skati- 
kai, palyginti su tuo, ką gauna tokie kaip tavo tėvas. 

— Na ir kas? Mano tėvas turi organizaciją, kurią pradėjo kur- 
ti, kai mudu su tavim dar nebuvom nė gimę. Nėra ko lyginti. — 
Sonis keistai žvilgtelėjo į Korką, tarsi klausdamas, kur jis, po 
velnių, suka. 

— Kas be ko, — atsakė Korkas. — Bet aš noriu pasakyti: jeigu 
kreiptumeis į jį ir pasakytum, kad mes norėtume būti jo organi- 
zacijoje, gal kartu įtrauktum ir mus visus. 

— Rupūs miltai! Korkai... Manau, jei pasakysiu tėvui, kuo 
mes verčiamės, jis mane pirmą nudės! 

Korkas kažką sumykė panosėje ir smarkiau paleido šilumą. 

— Gal tu ir teisus. — Jis kumštelėjo Soniui. — Jis nori, kad 
būtum automobilių pramonės magnatas. Susipažinkit — Sonis 
Korleonė, oligarchas. 

— Taip, bet aš šią savaitę jau du kartus nenuėjau į darbą. 

— Dėl to nesijaudink. Prižadu, Soni, Leo tavęs neatleis, - nu- 
ramino Korkas. 

Sonis pamąstė, paskui šyptelėjo. 

— Taigi. Aš irgi taip manau. 


Juostos ritė ant burzgiančio projektoriaus sukdamasi krypavo, 
mesdama į kitą viešbučio kambario galą subraižytą nespalvotą 
vaizdą: žema, apkūni jauna moteris ilgais plaukais čiulpė pimpalą 
vyrui be galvos. Vyras juostoje stovėjo prasižergęs, susidėjęs ran- 
kas ant šonų; nors į kadrą netilpo jo galva, jis akivaizdžiai buvo 
jaunas, tvirtų raumenų, išsipūtusių po standžia balta oda. Ant 
sofos šalia projektoriaus viena iš „Chez Hollywood“ samdomų 
merginų sėdėjo ant kelių Džuzepei Maripozai. Džuzepė viena 

ranka žaidė su merginos krūtimis, kitoje laikė storą cigarą ir jo 
dūmai kilo į projektoriaus skleidžiamos šviesos srautą. Šalia Džu- 
zepės ir jo mergšės sėdintis Filipas Taralja grabaliojo po apatinuku 
vienai iš savo kekšių, o kita tuo metu klūpojo sukišusi galvą jam 
į tarpukojį. Visi buvo su apatiniais, išskyrus „Chez Hollywood“ 
dainininkę stulbinamai šviesiais plaukais ir du jaunus vyrus, sė- 
dinčius prie viešbučio numerio durų. Abu labai panašios išvaiz- 
dos smogikai vilkėjo mėlynus kostiumus šviesesniais dryželiais. 

Džuzepė atsivedė dainininkę į viešbutį pasimatymo ir da- 
bar ji su visais drabužiais laukė ant kėdės priešais sofą. Atrodė 
įsitempusi, nerandanti sau vietos; tamsios jos akys vis krypo į 
duris, tartum ketintų sprukti. 

— Žiūrėkit! — artinantis pornografinio filmo kulminacijai pa- 
ragino Tatalja. — Visą veidą apdrabstė! — sušuko jis ir papurtė 
Džuzepę už peties. 

— Ką tu manai? — paklausė jis merginos, sukišusios galvą jam 
į tarpukojį. Jis nustūmė ją nuo savęs, atsisėdo tiesiau ir uždavė tą 
patį klausimą merginai prie šono: — Ką tu manai? Ji kieta? 

Jis turėjo omeny merginą pornografiniame filmuke. 

— Negaliu tau pasakyti, — kimiu balsu atsakė mergina pašo- 
nėje. - Mano nuomone, tau reikėtų klausti to vyruko. 

Džuzepė nusijuokė iš jos žodžių ir sugnybo jai smakrą. 

— O taviškė gudri, — tarė jis Tataljai. 

Ekrane pasirodė dar du vyrukai ir ėmė nurenginėti mergi- 
ną — jos veidas vėl buvo švarutėlis ir ką tik padažytas. 

— Džo, tokių filmų kaip šis laukia graži ateitis, — kalbėjo 
Tatalja. - Galiu statyti juos beveik už dyką ir parduoti visiems 
šalies „Rotary“ klubams už didžiulius pinigus. 

— Manai, vyrai pirks tokius dalykus? — paklausė Maripoza 
neatplėšdamas akių nuo ekrano ir neištraukdamas rankos iš 
mergšės liemenėlės. 

— Žmonės perka tuos dalykus nuo neatmenamų laikų, — ti- 
kino Tatalja. — Mes jau dabar neblogai uždirbame pardavinė- 
dami filmus. O štai tokie filmukai, pasakysiu tau, Džo, turės 
didžiulį pasisekimą. 

— O ko reikia iš manęs? 

— Finansuoti. Platinti. Tokių dalykų, — atsakė Tatalja. 

Kai Džuzepė papsėdamas cigarą svarstė šį siūlymą, kažkas 
pabeldė į kambario duris. Abu smogikai iš netikėtumo vienų 
metu pašoko. 

— Eik, atidaryk, — paliepė merginai Džuzepė ir nustūmė ją 
sau nuo kelių. 

Mergina pravėrė duris per plyšelį, paskui atidarė iki galo. 
Skaisti šviesa užliejo pusę kambario, ir vidun įžengė Emilis Bar- 
zinis su skrybėle rankose. 

— Uždaryk! — riktelėjo Džo ir mergina paskubomis užvėrė 
duris. 

— Džo, — Emilis žengė keletą žingsnių į tamsų kambarį, 
žvilgrelėjo į pornografinį filmą, paskui vėl į sofą, — norėjai mane 
matyti? 

Džuzepė užsitraukė kelnes, užsisegė diržą ir užgesino cigarą 
krištolinėje peleninėje ant staliuko priešais. 

— Tuoj grįšiu, — tarė jis kitiems, apėjo sofą ir pro praviras 
duris įėjo į gretimą kambarį. 

Emilis prisidengė akis nuo mirgančios skaisčios projekto- 
riaus šviesos ir pasuko paskui Džuzepę. Šis pirma uždegė šviesas 
ir tik tada uždarė duris. 

Emilis žvilgrelėjo į didžiulę lovą su žvilgančiais raudonme- 
džio staliukais palei galvūgalį, papuoštais įspūdingomis vazo- 
mis, iš kurių virste virto ryškiaspalvių gėlių puokštės. Priešais 
lovą buvo pastatyti du tualetiniai staliukai, vienas ilgas, įstrižai 
jo — kitas, iš to paties komplekto kaip ir naktiniai prie lovos, 
su sukiojamu veidrodžiu ir gėlėtu gobelenu trauktu suoliuku. 
Džuzepė koja išsitraukė suoliuką, atsisėdo ir sukryžiavo rankas 
ant krūtinės. Vilkėjo berankovius marškinėlius, paryškinančius 
raumeningus pečius ir rankas. Atrodė beveik jaunatviškai, nors 
plaukai buvo balti, o veidą vagojo raukšlės. 

— Klausyk, Emili, — prašneko jis ramiai, nors ta ramybė jam 
aiškiai kainavo nemažai pastangų. — Per paskutinį apiplėšimą 
mes praradom daugiau kaip šešis gabalus. 

Jis skėstelėjo rankomis visa išraiška rodydamas negalintis tuo 
patikėti. 

— Ir mes iki šiol nežinom, kas tie šlykštynės! Jie mane api- 
plėšia, kelis mėnesius dingsta, tada vėl mane apiplėšia! Basta! 
Daugiau to nepakęsiu. Noriu, kad tie žmonės būtų negyvi. 

— Džo, - tarė Emilis sėsdamasis ant lovos ir mesdamas skry- 
bėlę ant tualetinio stalelio. — Mes manom, kad šįsyk tai airių 
darbas. Spaudžiam visus. 

— Ir tie mikai nieko nežino? — paklausė Džuzepė. — Niekas 
nieko nežino? 

— Džo... 

— Užteks tų „Džo“! — sukriokė Džuzepė. — Po velnių — nie- 
kas nieko nežino! — Pabrėždamas „nieko“, jis apvertė staliuką 
ir trenkė jį į sieną. Veidrodis sudužo, ant prašmatnaus kilimo 
pažiro šukės. 

— Džo, — ramiai atsakė Emilis, — Korleonių Šeima ir Tesijas 
čia niekuo dėti. Mes juos įdėmiai stebime. O vienas iš plėšikų 
kalbėjo su airišku akcentu. 

— Man tie paistalai daugiau nerūpi, — atšovė Džuzepė ir pa- 
statė staliuką. — Pažiūrėk, kokia jovalynė! | 

Jis mostelėjo ranka į kilimą nuklojusias šukes ir sužaibavo 
akimis į Emilį, tarsi veidrodį būtų sudaužęs jis. 

— Pasikviečiau tave, nes turiu tau užduotį. Noriu, jog susitik- 
tum su tuo sušiktu alyvuogių aliejaus pardavėju, tuo pasipūtusiu 
pagyrų maišu, ir pasakytum jam, kad susitvarkytų su tais, kurie 
neduoda man ramybės, antraip laikysiu jį asmeniškai už tai at- 
sakingu. Supratai? Tas šunsnukis man įgriso — kiek jis dar žiūrės 
į mane iš aukšto?! 

Džuzepė pasilenkė, pakėlė nuo kilimo veidrodžio šukę ir pa- 
žiūrėjo į savo atspindį — į baltus plaukus ir raukšles prie akių. 

— Perduok Vitui Korleonei, — tarė jis, — kad nuo šiandien, 
nuo šios minutės, jis bus man skolingas kiekvieną centą, kurį 
iš manęs pagrobs tie rupūžgalviai. Jis turės ištraukti juos iš 
savo kišenės. Labai aiškiai jam tai pasakyk. Supratai, Emili? 
Arba jis padaro tam galą, arba už tai moka. Toks mano sando- 

ris. Aš jo gražiai paprašiau sutvarkyti šį reikalą, bet jis nesitei- 
kė nė piršto pajudinti. Dabar aš keliu naujas sąlygas. Arba jis 
vienaip ar kitaip sutvarko šį reikalą, arba bus blogai. Supranti, 
ką sakau, Emili? 

Emilis pasiėmė skrybėlę nuo tualetinio staliuko. 

— Tu čia bosas, Džuzepe. Jeigu nori, kad tai padaryčiau, aš 
jau einu. 

— Gerai sakai, aš esu bosas. Tu tik perduodi mano žinią. 

Emilis užsidėjo skrybėlę ir pasuko prie durų. 

— Ei! - šūktelėjo Džuzepė. Galėjai pamanyti, kad davęs įsa- 
kymą jis pasijuto geriau. — Ko taip skubi? Gal nori tos daininin- 
kės? Man ji nusibodo. Pasipūtusi kaip varlė ant kupsto. 

— Verčiau eisiu vykdyti tavo užduoties, - atsakė Emilis, kils- 
telėjo Džuzepei skrybėlę ir išėjo. 

Džuzepė susiraukė žiūrėdamas į kilimą nužėrusias šukes, iš 
kurių į jį žvelgė jo paties atspindys. Jis spoksojo į tą panašų į 
dėlionę vaizdą, tarsi šis jį nežinia kodėl glumintų ar keltų jam 
nerimą. Galop išjungė šviesą ir nuėjo pas kitus į tamsų kambarį. 
Ilgaplaukė mergina dabar lovoje gulėjo su trim vyrais. Džuzepė 
pažiūrėjo stovėdamas, paskui dirstelėjo į dainininkę — ši sėdėjo 
it suakmenėjusi, susidėjusi rankas ant kelių — ir prisėdo prie Ta- 
taljos ir merginų ant sofos. 


16. 


VITAS PERĖJO pėsčiųjų tiltą, jungiantį Baudžiamųjų bylų 
teismo pastatą su Kapais*. Lauke, už virtinės aukštų langų, išei- 
nančių į Franklino gatvę, šaligatviais plūdo niujorkiečiai storais 
paltais. Vitas spėjo, kad dažnas jų turi reikalų teismuose arba 
lanko draugus ar artimuosius, uždarytus Kapuose. Vitas niekada 
nesižvalgė po kalėjimo kamerą, niekada nebuvo atsakovu bau- 
džiamojoje byloje, bet visuomet aiškiai suvokė galintis patirti 
viena ir kita. Prieš tai jis ėjo aukštais Baudžiamųjų bylų teismo 
koridoriais, drąsiai žiūrėdamas į akis policininkams ir teisinin- 
kams — pezzonovante brangiais kostiumais, su prašmatniais port- 
feliais rankose, o faras, kuris jį vedė ir kuris gavo iš jo nemenką 
sumelę, beveik nepakėlė akių nuo grindų. Jis vedėsi Vitą greitai, 
bet šis pro dvivėres didelės teismo salės duris spėjo pastebėti tei- 
sėją juoda mantija, sėdintį ant žvilgančio medinio krėslo. Teis- 
mo salė Vitui priminė bažnyčią, o teisėjas — kunigą. Kažkodėl 
pamačius teisėją Vitą apėmė pyktis, gal net daugiau negu pyk- 
tis — įniršis, tarsi teisėjas būtų kaltas dėl viso žiaurumo ir ne- 
žmoniškumo šiame pasaulyje, dėl moterų ir vaikų žudymo visur, 
nuo Sicilijos iki Manhatano. Vitas nebūtų įstengęs žodžiais pa- 
aiškinti, kodėl pajuto plykstelint tą įniršį ir kodėl jam kilo noras 
spyriu atidaryti tas teismo salės duris ir nutempti teisėją nuo tos 


* The Tombs - taip liaudyje vadintas kalėjimas Žemutiniame Manhatane (vert. 


past.). 


268 + ED FALCO 


jo laktos. Kiekvienas jį stebėjęs jokių emocijų nebūtų išvydęs, 
tik pamatęs lėtai užsimerkiant ir atsimerkiant jo akis, tarsi jis 
tebūtų akimirką stabtelėjęs pailsėti eidamas pro teismo sales link 
dvejų plačių durų, atsiveriančių į pėsčiųjų tiltą. 

Faras, paskui kurį ėjo Vitas, rodės, lengviau atsikvėpė jie- 
dviem išėjus iš teismo pastato ir pasukus į kalėjimą. Jis paly- 
gino savo mundurą, nusiėmė uniforminę kepurę, perbraukė 
pirštais per ženklelį jos priekyje ir vėl užsidėjo. Žiūrėdamas į 
tą gestų seką Vitas pagalvojo, kad taip elgiasi žmogus, ką tik 
išvengęs pavojaus ir dabar pasitempiantis prieš tolesnius savo 
darbus. 

— Šalta šiandien, — tarstelėjo faras rodydamas į gatvę. 

— Žemiau nulio, — patvirtino Vitas vildamasis, kad tuo šis 
pašnekesys ir baigsis. 

Gatvėse kūpsojo suodinos ledo ir sniego krūvos, nors pasta- 
ruoju metu nesnigo. Franklino gatvės kampe kažko laukė jauna 
moteris, palenkusi galvą, pirštinėtais delnais susiėmusi galvą, o 
minia plaukė pro šalį. Vitas pastebėjo ją vos tik užlipęs ant tilto. 
Jam einant nuo vieno lango prie kito, ji čia dingdavo, čia vėl 
pasirodydavo. Praėjus pro paskutinį langą ji vis dar stovėjo neju- 
dėdama, susiėmusi už galvos, bet tada Vitas nuo tilto nužengė į 
Kapus ir ji pranyko iš akių. 

— Laikom jį rūsyje, — tarė faras jiedviem įėjus į ilgą korido- 
rių, kur visos durys buvo uždarytos. —- Atvedėm čia iš ligoninės 
palatos. 

Vitas nesivargino atsakyti. Kažkur koridoriaus gale jiems ne- 
matomas žmogus piktai ir triukšmingai kažką plūdo, ir tie garsai 
pasiekė jų ausis. 

— Aš esu Valteris, — staiga nusprendė prisistatyti faras, ką tik 
petimi atidaręs duris į laiptinę. — Jį saugo mano draugas Saša. 

Jis žvilgtelėjo į laikrodį. 

— Galim duoti jums ne daugiau kaip pusę valandos. 

— Daugiau kaip pusės valandos man nereikės. 

— Jūs suprantate, — įdėmiai nužvelgdamas Vitą pridūrė fa- 
ras — jo akys lakstė po Vito kostiumo švarką, rausėsi ant rankos 

užmesto palto klostėse, — jūs suprantate, kad jam nieko negali 
nutikti, kol jis saugomas pas mus? 

Valteris buvo Vito ūgio, bet keleriais metais vyresnis ir gerais 
dvidešimčia kilogramų sunkesnis. Jo pilvas baudėsi išplėšti žal- 
varines munduro sagas, o šlaunys veržėsi lauk pro mėlynų kelnių 
siūles. 

— Nieko jam neatsitiks, — patikino Vitas. 

Faras linktelėjo ir nusivedė Vitą aukštu žemiau į belangį ko- 
ridorių, kur tvyrojo kažkokia smarvė. Nuo jos gindamasis Vitas 
skrybėle užsidengė veidą. 

— Kas čia? 

— Kai reikia įkrėsti į kailį kokiam banditui, atsivedam jį čio- 
nai, — paaiškino Valteris. Jis nesustodamas apsidairė mėginda- 
mas nustatyti dvoko šaltinį. — Atrodo, kažkas grąžino pietus. 

Koridoriaus gale, už posūkio, laukė Saša, nugara arsišliejęs 
į žalias duris, susidėjęs rankas ant krūtinės. Prisiartinus Vitui, 
atidarė duris ir pasitraukė į šalį. 

— Pusė valandos, — tarė. — Valteris paaiškino? 

Pro praviras duris Vitas pamatė Luką, sėdintį ant ligoninės 
neštuvų su ratais. Jo išvaizda buvo tiek pasikeitusi, kad pirmiau- 
sia Vitas pamanė, jog jį atvedė pas kažką kitą. Dešinys žandas 
buvo nukaręs, tartum kažkas būtų timptelėjęs jį gerokai žemyn. 
Luka garsiai šnopavo pro ištinusias lūpas ir prisimerkęs apsiblau- 
susiomis akimis žiūrėjo į atsidariusias duris. Rodės, jis iš pasku- 
tiniųjų stengiasi aiškiai matyti ir suprasti, ką mato. 

Pamatęs Vitą dvejojantį tarpduryje Saša paaiškino: 

— Jis atrodo prastesnės būklės, negu yra iš tikrųjų. 

— Leiskite mums pabūti vienudu, — paprašė Vitas. — Galite 
palaukti už kampo. 

Saša pažiūrėjo į Valterį, tarsi abejodamas, ar išmintinga pa- 
likti Vitą vienudu su Luka. 

— Prašom, pone Korleone, — Valteris ištiesė ranką už pori- 
ninko ir uždarė duris. 

— Luka... — tarė Vitas, kai jie liko vieni. Jo balse buvo tiek 
širdgėlos ir liūdesio, kad net pats nustebo. 

Kambarys dvokė kažkokia dezinfekcijos priemone ir buvo 
be baldų, jei neminėsime neštuvų ir šen bei ten stovinčių pa- 
prastų kėdžių tiesiomis atkaltėmis. Belangę apšvietė tik lemputė 
lubų viduryje. Vitas paėmė kėdę nuo sienos ir prisitraukė prie 
neštuvų. 

— Ką čia... veiki... Vitai? — paklausė Luka. 

Jis vilkėjo baltą ligoninės chalatą trumpomis rankovėmis. 
Apdaras buvo jam per mažas: skvernai nesiekė net kelių. Atrodė, 
kad kaskart ištarus keletą žodžių jam tenka nuryti seiles ar kažką 
daryti su kalbos padargais. Jis kalbėjo miknodamas, bet aiškiai, 
nes prieš ištardamas kiekvieną žodį susikaupdavo. Jam kalbant 
Vitas pirmą kartą pamatė kažką panašaus į ankstesnį Luką — tas 
ankstesnis Luka tūnojo kažkur po tuo subjaurotu veidu ir apsi- 
blaususiomis akimis. 

— Kaip laikaisi? — paklausė Vitas. 

— O kaip... atrodau? — ne iš karto atsakė Luka. Jo veido iš- 
raiška kiek pasikeitė — matyt, jis mėgino nusišypsoti. 

Vitas pastebėjo pauzę, kurios Lukai prireikė prieš atsakant į 
klausimą, todėl ėmė kalbėti lėtai, duodamas jam laiko apgalvoti, 
ką išgirdo. 

— Atrodai ne per geriausiai. 

Luka nulipo nuo neštuvų ir perėjo kambarį ieškoti kėdės. 
Jis buvo nuogas, chalatas per siauras, todėl nesuėjo per plačią 
nugarą ir ji švietė nuoga. Radęs kėdę prisitraukė priešais Vitą, ir 
dabar juodu sėdėjo veidu vienas į kitą. 

— Žinai, apie ką... vis galvoju? 

Kalbėdamas jis vėl padarė pauzę, per kurią, rodės, stengėsi pri- 
siminti tolesnius žodžius ir kažką pakeisti burnoje ar gerklėje, bet 
patys žodžiai buvo aiškūs, kaip ir tai, kas norėta jais pasakyti. 

Vitas papurtė galvą. 

— Apie Vilį... O'Rurkę. 

— Kodėl? 

— Nekenčiu jo... — atsakė Luka. — Noriu, kad jis... mirtų. 

Po kelių sekundžių Luka išleido kažkokį garsą — Vitas nu- 
sprendė, kad jis nusijuokė. 

— Luka, galiu tau padėti. Galiu tave iš čia ištraukti. 

Šįsyk negalėjo būti jokių abejonių: Luka nusišypsojo. 

— Tu Dievas? 

— Aš ne Dievas, — atsakė Vitas, pakėlė skrybėlę, paskui vėl 
padėjo ant kelių, virš palto. — Paklausyk manęs, Luka. Noriu, 
kad manim pasitikėtum. Aš viską žinau. Žinau, ką tau teko iš- 
gyventi. Žinau... 

— Ką... ką tu... žinai, Vitai? 

Luka palinko ant kėdės, ir tame judesyje galėjai pajusti kaž- 
ką grėsminga. 

— Žinau, apie ką... tu kalbi. Žinai, kad... nužudžiau savo 
tėvą... Todėl manai, kad... žinai viską... Bet tu... nežinai nieko. 

— Žinau, — atsakė Vitas. — Žinau apie tavo motiną. Žinau 
apie jūsų kaimyną, tą mokytoją, Laurį. 

— Ką tu žinai? — Luka vėl atsilošė ir susidėjo rankas ant kelių. 

— Policija manė, kad tai tavo darbas, bet neturėjo įrodymų. 

— Kas mano darbas? 

— Luka, tos dėlionės kibučius nesunku sudėti į daiktą. Kodėl 
tavo tėvas — sicilietis! — mėgino išpjauti kūdikį iš jo motinos 
įsčių? Atsakymas: jis to nedarytų. Nieku gyvu. O kam tau stum- 
ti tą Laurį, kaimyną iš gretimo buto, nuo stogo, vos tik buvai 
išleistas iš ligoninės? Luka, čia jokia ne paslaptis, o tragedija. Tu 
nužudei tėvą gelbėdamas motiną, o paskui nudėjai vyrą, kuris 
įtaisė ragus tavo tėvui. Mano akimis žiūrint, abu tavo poelgiai 
buvo garbingi. 

Luka, rodės, dar ilgai klausėsi, nors Vitas jau seniai buvo 
baigęs kalbėti. Jis susmuko ant kėdės ir perbraukė delnu kaktą 
tartum šluostydamasis prakaitą, nors kambaryje buvo šalta. 

— Kas dar... visa tai žino? 

— Tyrimą atlikę Rod Ailando policininkai, — atsakė Vitas. — 
Jie viską išprotavo, bet neturėjo įrodymų ir jiems buvo nė mo- 
tais. Jie seniai tave pamiršo. 

— Iš kur žinai... kad Rod Ailando policija... žino? 

Vitas patraukė pečiais. 

— O jūsų... organizacija? Kas iš jos... žino? 

Koridoriuje buvo tylu. Vitas nebuvo tikras, ar farai jų ne- 
girdi. 

— Be manęs, niekas daugiau nežino, — atsakė jis. 

Luka žvilgtelėjo į duris, paskui vėl į Vitą. 

— Noriu, kad niekas... nežinotų apie... mano motinos nuo- 
dėmes. 

— Niekas niekados nesužinos, — patikino Vitas. - Mano žo- 
džiu gali tikėti, ir aš tau jį duodu. 

— Netikiu... žmonėmis. 

— Kartais turi jais tikėti. Kuo nors privalai tikėti. 

Luka stebėjo Vitą, ir jam atrodė, kad mato kažką kitą, žiū- 
rintį į jį - žiūrintį Lukos akimis. 

— Tikėk dabar manimi. Tikėk, kai sakau, kad gali išsigelbėti. 

Vitas pasilenkė arčiau prie Lukos. 

— Aš žinau, kas yra kančia. Mano tėvas ir brolis buvo nu- 
žudyti. Mačiau, kaip vyras šauna medžiokliniu šautuvu į mano 
motiną ir ji nulekia kaip šiaudelis. Mano motina, kurią aš my- 
lėjau, Luka. Atėjus tinkamam metui, kai suaugau ir pelniau pri- 
pažinimą, grįžau ir tą žmogų nudėjau. 

— Aš jau... mėginau nudėti... žmogų, kuris nužudė mano 
tėvą... ir motiną. 

Jis prikišo pirštus prie akių ir švelniai patrynė vokus. 

— Kodėl nori... man padėti? — paklausė neatsimerkdamas. 

— Noriu, kad ateitum dirbti man, - atsakė Vitas. — Iš prigim- 
ties nesu linkęs į smurtą ir smurtauti nenoriu. Bet gyvenu tame 
pačiam pasaulyje kaip ir tu, Luka, o mudu žinom, kad jame aps- 
tu blogio. Reikia žmonių, kurie jį išnaikins. Negailestingai. Žvė- 
riškai. Tu, žmogus, kurio visi bijo, gali man labai pasitarnauti. 

— Nori, kad... aš tau dirbčiau? 

— Aš pasirūpinsiu tavim, tavo vyrais. Šitie kaltinimai tau bus 
panaikinti. 

— O kaip bus... su liudytoju?.. Su Luidžiu... Batalja? 

— Jis atsisakys savo parodymų arba dings. Aš jau rūpinuosi 
pribuvėja Filomena. Ji su šeima grįš į Siciliją. Visas šis atsitiki- 
mas nebeturės tau jokio poveikio. 

— O tam... man tereikia... pradėti dirbti tau... kareiviu? 

Luka stebėjo Vitą smalsiai, tartum išties nesigaudytų, kodėl 
jis pateikė tokį siūlymą. 

— Nejaugi nežinai... kad aš — ž/ diavolo?.. Aš žudžiau... moti- 
nas, tėvus... ir kūdikius. Aš nužudžiau... savo tėvą... ir savo kūdi- 
kį... Kas norės turėti... reikalų su šėtonu?.. Ar Klemenca norės? 
Ar Lesijas norės? 

— Klemenca ir Tesijas darys tai, ką jiems liepsiu. Bet dar vie- 
no kareivio man nereikia, — atsakė Vitas. — Turiu jų užtektinai. 

— Tai ko tau... iš manęs reikia? 

— Man reikia, kad būtum kur kas svarbesnis už kareivį, Luka. 
Noriu, kad ir toliau būtum 7/ diavolo, tik i! mio diavolo*. 

Luka bejausmiu veidu žiūrėjo į Vitą, paskui nusuko akis ir 
įsmeigė į tolį. Galop, matyt, suprato ir linktelėjo pats sau. 

— Turiu baigti... vieną reikalą... prieš pradėdamas dirbt tau... 
Turiu užmušti... Vilį O'Rurkę. 

— Šitą reikalą galima atidėti. 

Luka papurtė galvą. 

— Apie nieką kitą... negaliu galvoti... Noriu, kad jis... mirtų. 

Vitas atsiduso. 

— Užbaigęs šį reikalą vykdysi vien mano nurodymus. 

— Gerai, — tarė Luka. — Sutinku. 

— Dar vienas dalykas. Tas nesutarimas tarp tavęs ir Tomo 
Heigeno baigtas. Viskas užmiršta. 

Luka spoksojo į tuščią sieną tarsi ją tirdamas, paskui atsisuko 
į Vitą ir linktelėjo. 

Tada abu vyrai nutilo — svarbiausias reikalas buvo baigtas. 
Vis dėlto Vitą nustebino prieštaringi jausmai, apėmę jį stebint 
Luką — tą subjaurotą veidą ir blausias akis. Rodės, vyras užsi- 
darė savyje, parkrito ir buvo palaidotas tame gremėzdiškame 
mėsos ir kaulų kiaute, tartum tas, kas Luka buvo iš tikro, būtų 
įkliuvęs į savo kūno spąstus it vaikas, pasiklydęs tamsiame pas- 
tate. Vitas nustebino pats save: nė pats nepajuto, kaip ištiesė 


* Mano velnias (7.). 

ranką ir iš pradžių nedrąsiai palietė Lukai plaštaką, paskui su- 
spaudė abiem rankomis. Jam knietėjo kalbėti, paaiškinti Lu- 
kai, kad kartais žmogus tiesiog turi mesti kai ką iš galvos, kad 
kartais nutinka dalykų, už kuriuos negali dovanoti niekas, net 
Dievas, ir tada nelieka nieko kita, tik apie juos negalvoti. Bet 
Vitui iš burnos neišsprūdo nė vienas žodis. Jis laikė suspaudęs 
Lukai ranką ir tylėjo. 

Vitui prisilietus Luka išleido kažkokį garsą, panašų į aiktelė- 
jimą, jo akis aptraukusi migla išsisklaidė ir tą akimirką jos atrodė 
lyg mažo berniuko. 

— Mano motina negyva, — tarė jis, tartum sukrėstas šios ką 
tik išgirstos naujienos. — Kelė negyva, — pridūrė lyg irgi ką tik 
apie tai sužinojęs. 

— S, — atsakė Vitas, — ir turi tai ištverti. 

Luko akys paplūdo ašaromis ir jis smarkiai brūkštelėjo per 
jas dilbiu. 

— Tik niekam... — tarė jis, - niekam... 

— Nesakysiu, — atsakė Vitas suprasdamas, ką turi galvoje 
Luka: jis nenori, kad kas nors sužinotų apie jo ašaras. — Pasiti- 
kėk manim. 

Luka laikė akis nudelbęs sau į kelius; dabar pakėlė jas ir pa- 
žvelgė Vitui į veidą. 

— Niekada manim neabejok... — tarė. — Done Korleone... 
niekada neabejok manim... done Korleone. 

— Gerai, — paleisdamas Luko delną atsakė Vitas. — O dabar 
man reikia vardų vyrukų, per kuriuos Džuzepė turi šitiek bėdų. 

— Aišku, — tarė Luka ir ėmė kloti Vitui viską, ką žino. 

HESTER GATVĖJE, jau netoli tėvo sandėlio, Sonis pro šoni- 
nį „Packardo“ langelį spoksojo į gatvę, knibždančią vyrų ir mo- 
terų, skubančių su vienokiais ar kitokiais reikalais. Klemenca iš 
lėto vairavo per akmeninį grindinį, Vitas tylėdamas sėdėjo šalia 
keleivio vietoje. Sonis tvardėsi, kad neprasižiotų ir nepultų prie 
priekinės sėdynės plūsti Klemencos — šis elgėsi su juo kaip su 
paskutiniu menkysta nuo tada, kai pasirodė Leo automobilių 
taisykloje ir išsitempė iš darbo. Jo tėvas kol kas neištarė nė žo- 
džio. Klemenca šiurkščiai nuvilko jį už rankos ir metė ant už- 
pakalinės „Packardo“ sėdynės. Sonis buvo pernelyg nustebintas 
storulio masės ir jėgos, be to, pernelyg priblokštas tokio elgesio, 
tad sureagavo tik atsidūręs automobilyje ir pamatęs ant prieki- 
nės sėdynės tėvą. Kai piktai paklausė, kas čia, po velnių, darosi, 
Klemenca liepė užsičiaupti, o kai paklausė antrą kartą, šaukte, 
capo parodė jam pistoleto rankeną ir pagrasino perskelti juo gal- 
vą — 0 Vitas visą tą laiką tylėjo. Dabar, Klemencai sustabdžius 
automobilį priešais sandėlį, Sonis sėdėjo susidėjęs rankas ant ke- 
lių, neprasižiodamas. 

Klemenca atidarė užpakalines dureles. 

— Laikyk liežuvį už dantų, vaiki, — tarė jis pasilenkdamas prie 
pat išlipusio Sonio. — Prisivirei košės, — pridūrė pašnibždomis, 
mat Vitas jau laukė ant šaligatvio ir standžiau siautėsi paltu. 

— Ką aš padariau? — paklausė Sonis. 

Jis buvo apsirengęs vien tepaluotą kombinezoną, kuriuo vil- 
kėjo darbe, tad šaltis skaudžiai gnaibė jam nosį ir ausis. 

— Eik paskui mane, ir tiek, — atsakė Klemenca. — Netrukus 
galėsi kalbėti iki valiai. 

Priešais sandėlio duris Vitas pirmą kartą prašneko, bet visai 
ne apie Sonį. 

— Luka paleistas? — paklausė jis savo capo. 

— Praėjusį vakarą, — atsakė Klemenca. — Jis dabar su pora 
savo vyrukų. 

Išgirdus minint Luką Brazį, Soniui suspurdėjo širdis, bet ne- 
spėjo pagalvoti, ką ši žinia galėtų reikšti, nes kitą akimirką jau 
buvo sandėlyje ir žiūrėjo į penkias kėdes, puslankiu sustatytas 
priešais medines dėžes su alyvuogių aliejumi. Patalpoje pilkomis 
betoninėmis grindimis ir aukštomis lubomis su neuždengtomis 
metalinėmis sijomis buvo drėgna ir šalta. Alyvuogių aliejaus dė- 
žės buvo sukrautos aplink kėdes trimetrinėmis krūvomis, tad 
atrodė, kad jie atsidūrė kambariuke, atitvertame nuo didelio 
sandėlio. Prie kėdžių buvo pririšti Sonio vyrukai užkimštomis 
gerklėmis: Korkas per vidurį, jam iš vieno šono — Nikas ir Ma- 
žylis Stivis, iš kiro — dvyniai Romerai. Ričis Gatas ir Džimis 
Mančinis stovėjo nugaromis į dėžes vienoje puslankio pusėje, 
Edis Veltris su Kenu Kvizimanu kitoje. Visi vyrai buvo apsirengę 
dabitiškai: kostiumais su liemenėmis, apsiavę išblizgintus batus; 
Sonio vaikinai, palyginti su jais, atrodė kaip gatvės padugnės; jų 
paltai buvo sumesti į krūvą jiems už nugarų. Dėžių koridoriuje 
pasirodė Tesijas, tampantis veikiausiai įstrigusį užtrauktuką. Su- 
sitvarkė jį prieš pat įžengdamas į kambariuką dėžių sienomis. Jis 
pakėlė akis ir sušuko: 

— Ei, Soni! Žiūrėk, ką radom! — Jis mostelėjo ranka į kė- 
des. — Brolius Hardžius*, išklydusius iš doros kelio! 

Iš paskutinių jo žodžių nusijuokė visi, išskyrus Vitą, Sonį ir 
jo draugužius ant kėdžių, surištomis už nugaros rankomis. 


* Populiarūs knygų vaikams ir jaunimui veikėjai, sekliai mėgėjai (vert. past. ). 

— Basta, — pareiškė Vitas, žengė į puslankį ir pasisuko į 
Sonį. — Šitie mortadell* vogė iš Džuzepės Maripozos, pridarė 
jam rūpesčių ir piniginių nuostolių. Kadangi turiu verslo ryšių 
su ponu Maripoza, jie kelia rūpesčių ir man, per juos aš irgi 
galiu patirti finansinių nuostolių. 

— Tėti... — Sonis žengtelėjo link tėvo. 

— Stazitt! — Vitas įspėdamas iškėlė ranką ir Sonis pasitraukė 
atgal. 

— Pažįstu ponaitį Korkoraną, — tarė Vitas artindamasis prie 
Bobio. — Per daugybę metų jis ne kartą lenkėsi mūsų namuo- 
se. Tiesą sakant, prisimenu jį dar trumpomis kelnėmis, kai tavo 
kambaryje žaisdavo su žaislais. — Vitas ištraukė kaištį Bobiui iš 
burnos ir palaukė, ar vaikinas prašneks. Korkas neprasižiojo, 
tada Vitas priėjo prie brolių Romerų. — Šitie du, — traukdamas 
kaiščius jiems iš burnos tarė jis, - gyvena tame pačiame kvartale 
kaip ir mes. Nikas, — jis ištraukė kamštį jam, — gyvena už mūsų 
gatvės kampo. Jo šeima — mūsų šeimos draugai. 

Vitas priėjo prie Mažylio Stivio ir niekinamai į jį pažvelgė. 

— Šito, — Vitas ištraukė kaištį, — aš nepažįstu. 

— Aš jums sakiau, — sukliko Stivis, vos tik atkimšus jam bur- 
ną, — su šitais avigalviais aš nebesusidedu! 

Ričis Gatas išsitraukė pistoletą iš dėklo po pažastimi ir at- 
lenkė gaiduką. 

— Tau būtų sveikiau užsičiaupti. 

Vitas atsistojo puslankio centre. 

— Visi šie vaikinai, išskyrus šitą, — jis parodė ranka į Stivį, — 
man sako, kad tu neturi nieko bendra su jų atliktais darbeliais. 

Jis vėl pažvelgė į Mažylį Stivį. 

— Tačiau šitas tvirtina, kad jie visi — tavo gauja, kad tu vis- 
kam vadovavai. — Vitas pasuko prie Sonio. — Kiti tave gina. Jie 
sako, kad jis nori tau pašikti. 


Vitas sustojo tik tada, kai juodu kone susilietė nosimis. 


* Čia: nevykėliai (žr. ). 

— Man įgriso tie vaikiški išsisukinėjimai. Klausių tavęs vie- 
nintelį kartą: ar turi ką nors bendra su tais grobimais ir apiplė- 
šimais? 

— Taip, — atsakė Sonis, — čia mano gauja. Aš viską planuoda- 
vau. Visi tie darbeliai - mano, tėti. 

Vitas žengtelėjo atbulas. Nudelbė akis į betonines grindis, 
perbraukė pirštais plaukus, o kitą akimirką jo ranka šovė į priekį 
ir vožė sūnui į veidą. Sonis susverdėjo, iš lūpos pasipylė kraujas. 
Vitas itališkai nusikeikė ant jo ir sugriebė už gerklės. 
 — Rizikavai savo gyvybe?! Rizikavai savo draugų gyvybe?! 
Vaidinate kaubojus?! Mano sūnau, ar aš tave to mokiau? To iš 
manęs išmokai? 

— Pone Korleone, - įsiterpė Korkas, — Sonis ne... 

Sonis jį nutildė pakeldamas ranką. Gestas buvo visiškai toks 
pat kaip Vito, rezultatas taip pat, ir visi vyrai kambaryje tai pa- 
stebėjo. 

— Tėti, gal galėtume pasikalbėti vieni? — paprašė Sonis. 

Vitas staiga lyg šiukšlę iš rankos paleido Sonį ir šis greitai 
žengė kelis žingsnius atatupstas, kad neparkristų. Donas itališkai 
pasakė Klemencai kelioms minutėms išeinąs. 

Sonis nusekė tėvui įkandin pro sandėlį tepalais apraškytomis 
betoninėmis grindimis, pro sunkvežimį pakeltu variklio dang- 
čiu ir ant grindų išdėlioromis dalimis, pro dar daugiau dėžių 
su alyvuogių aliejumi. Galop pro užpakalines duris juodu išėjo 
į platų akligatvį. Čia po namų sienas apraizgiusiomis juodomis 
gaisrinėmis kopėčiomis stovėjo virtinė sunkvežimių prekėms iš- 
vežioti. Akligarvyje pūtė šaltas vėjas, keldamas dulkių ir šiukšlių 
sūkurius, ribuliuodamas sunkvežimių krovinių dėžes dengiantį 
brezentą. 

Vitas stovėjo nugara į Sonį ir žiūrėjo į Baksterio gatvę, su 
kuria kirtosi akligatvis. Paltą jis buvo palikęs sandėlyje, todėl 
dabar standžiau susisupo į švarką, susigūžė ir susidėjo rankas ant 
krūtinės. Sonis atsišliejęs į sandėlio duris žiūrėjo tėvui į nugarą. 
Staiga pasijuto išvargęs; atlošė galvą ir ji trinktelėjo į metalinę 
varčią. Ant gaisrinių kopėčių priešais pamatė apsitrynusį žaislą — 

pliušinį tigrą, jo kaklas buvo perplėštas ir vėjas kedeno išvirtu- 
sius balto kamšalo kuokštus. 

— "Tėti... — tarė Sonis, bet negalėjo sugalvoti, ką sakyti toliau. 
Jis žiūrėjo, kaip vėjas šiaušia tėvui plaukus, ir jam kilo beprotiš- 
kas noras juos suglostyti, sušukuoti pirštais. 

Vitas atsigręžė. Iš jo veido Sonis suprato, kad tėvas jam ne- 
atleis. Nieko nesakydamas jis žiūrėjo į Sonį, paskui išsitraukė iš 
kišenės nosinę ir nušluostė kraują sūnui nuo lūpos ir smakro. 

Sonis suvokė kraujuojąs tik tada, kai pamatė, kad nosinė 
raudona. Jis be gailesčio spustelėjo lūpą ir susiraukė iš skausmo. 

— Tėti... — tarė ir vėl sudvejojo. Rodės, neranda jokių kitų 
žodžių, be to lengvai ištariamo, gerai pažįstamo „tėti“. 

— Kaip galėjai šitaip elgtis su savo motina, tėvu, savo šeima?! 

— Tėti... — vėl pakartojo Sonis. — Tėti... Žinau, kas esi. Jau 
daug metų žinau. Velniai rautų, tėti, visi žino, kas tu esi. 

— Ir kas gi? — paklausė Vitas. — Kas, tavo manymu, aš esu? 

— Nenoriu būti juodadarbiu mulkiu ir tepaluotis rankas už 
kelis žalius per dieną, — kalbėjo Sonis. — Noriu, kad mane gerbtų 
kaip tave ir kad manęs bijotų kaip tavęs. 

— Klausiu dar kartą, — tarė Vitas žengdamas arčiau Sonio; 
vėjas taip sušiaušė jam plaukus, kad atrodė kaip laukinis. - Kas, 
tavo Manymu, aš esu? 

— Esi gangsteris, — atsakė Sonis. — Kol nebuvo atšauktas sau- 
sasis įstatymas, tavo sunkvežimiai vežiojo svaigalus. Turi azarti- 
nių lošimų, pinigų skolinimo verslą ir manipuliuoji profesinė- 
mis sąjungomis. — Sonis sunėrė rankas ir, kad būtų įtikinamiau, 
jas papurtė. — Žinau tai, ką žino visi, tėti. 

— Žinai, ką žino visi, - pakartojo Vitas, atlošė galvą ir per- 
braukė pirštais plaukus, mėgindamas įveikti vėją ir grąžinti juos 
į vietą. 

— Tėti, — tarė Sonis. Jis matė nuoskaudą tėvo akyse ir gailė- 
josi negalįs atsiimti ką tik ištartų žodžių. Mielai būtų pasakęs ką 
nors, kad tėvas suprastų, jog Sonis jį gerbia už tai, kad yra tas, 
kas yra, — bet į galvą neatėjo jokie žodžiai ir jis negalėjo sugalvoti 


nieko, ką galėtų padaryti ar pasakyti, kad įtampa atslūgtų. 

— Klysti, jei manai, kad esu paprastas gangsteris, — tarė Vi- 
tas vis dar žiūrėdamas į dangų. Jis kiek ilgiau patylėjo, paskui 
nukreipė žvilgsnį į sūnų. — Aš verslininkas. Prisipažįstu: taip, aš 
susitepu rankas dirbdamas su tokiais kaip Džuzepė Maripoza. 
Bet aš nesu toks kaip Džuzepė, o jeigu manai kitaip, klysti. 

— Ak, tėti, — tarė Sonis, praėjo pro tėvą, paskui vėl į jį pasi- 
suko, — man taip įgriso, kad tu amžinai apsimeti esąs tuo, kas 
nesi. Žinau, taip elgiesi dėl mūsų, bet atleisk — aš žinau, kuo tu 
vertiesi. Žinau, kas esi. Tu organizuoji skaičių loteriją ir azarti- 
nius lošimus beveik visame Bronkse. Tu darai spaudimą profsą- 
jungoms, užsiimi reketu ir turi alyvuogių aliejaus verslą. 

Sonis sudėjo delnus prieš save lyg ruošdamasis melstis. 

— Atleisk, tėti, bet aš žinau, kas esi ir kuo vertiesi. 

— Tu manai, kad žinai, — pataisė jį Vitas, nuėjo tarp dviejų 
sunkvežimių, kur neužpūtė vėjas, ir palaukė Sonio ateinant. — 
Bet tu nieko nežinai, — kalbėjo toliau, Soniui vėl atsistojus 
priešais. — Nešvari mano verslo dalis niekam ne paslaptis. Bet 
aš nesu gangsteris, kokiu tu mėgini mane piešti. Aš ne Alas 
Kaponė ir ne Džuzepė Maripoza su savo narkotikais, kekšėmis 
ir žmogžudystėmis. Toks žmogus kaip aš negalėjo pasiekti to, 
ką aš pasiekiau, nesusitepdamas rankų, Soni. Taip jau yra, ir aš 
jaučiuosi atsakingas už padarinius. Bet tau taip neturi būti. Tau 
taip nebus. 

Vitas suėmė Soniui už sprando. 

— Mesk iš galvos tas mintis apie gangsterius. Aš sunkiai dir- 
bau ne tam, kad mano sūnus būtų gangsteriu. Aš to neleisiu, 
Soni. 

Sonis panarino galvą ir užsimerkė. Juodo sunkvežimių bre- 
zento uždangalai garsiai plaikstėsi vėjuje. Atrodė, kad siaurame 
tarpe tarp sunkių mašinų, kur stovi juodu su tėvu, šaltis kyla iš 
po važiuoklių, gnaibydamas pėdas ir blauzdas. 

Gatvėje nepertraukiamu srautu važiavo automobiliai ir sun- 
kvežimiai, jų varikliai riaumojo vairuotojams perjungiant pava- 
ras. Sonis uždėjo delną tėvui ant rankos, kurios šis taip ir neati- 
traukė jam nuo sprando. 


KORLEONIŲ ŠEIMA +» 281 


— Tėti, aš mačiau, kaip Tesijas su Klemenca nužudė Tomo 
tėvą. Mačiau tave ten kartu su jais. 

Vitas staigiai atitraukė ranką Soniui nuo sprando, piktai su- 
ėmė ja smakrą ir privertė pakelti akis. 

— Ką čia tauški?! — paklausė. 

Sonis iš pradžių nieko neatsakė, tada tėvas suspaudė jam 
smakrą taip smarkiai, kad sūnui vėl ėmė kraujuoti lūpa. 

— K čia tauški?! — pakartojo. 

— Mačiau tave, — atsakė Sonis. Vis dar vengdamas tėvo akių 
žiūrėjo kiaurai jį. - Sekiau tave ir pasislėpiau ant gaisrinių kopė- 
čių kitoje akligatvio pusėje. Iš ten mačiau „Merfio baro“ kamba- 
rį. Mačiau, kaip Klemenca užmauna pagalvės užvalkalą Henriui 
Heigenui ant galvos, o Tesijas trenkia jam laužtuvu. 

— Tau prisisapnavo, — atsakė Vitas tarsi bandydamas tuo įti- 
kinti Sonį. — Tu viską susapnavai. 

— Ne, - atsakė Sonis ir, kai galiausiai pažiūrėjo į tėvą, pama- 
tė, kad tasai išbalęs. — Ne, aš to nesusapnavau, o tu nesi doras 
pilietis, tėti. Tu esi gaujos vadeiva. Žudai žmones, kai to reikia, 
ir dėl to jie tavęs bijo. Paklausyk manęs: nesu joks mechanikas ir 
nebūsiu joks automobilių pramonės magnatas. Noriu dirbti pas 
tave. Noriu priklausyti tavo organizacijai. 

Vitas lyg suakmenėjęs žvelgė į sūnų. Pamažu jo veidas atgavo 
spalvą, Sonio smakrą laikantys pirštai atsigniaužė. Kai pagaliau jį 
paleido, rankos nusviro ir jis susikišo jas giliai į kelnių kišenes. 

— Eik į vidų ir pašauk Klemencą, — tarė, lyg ką tik nebūtų 
nutikę nieko neįprasta. 

— Tėti... 

Vitas pakėlė ranką. 

— Daryk, ką sakau. Liepk Klemencai ateiti pas mane. 

Sonis žiūrėjo tėvui į veidą, bet iš jo išraiškos nieko nesu- 
prato. 

— Gerai, tėti. Ką man pasakyti Klemencai? 

Vitas atrodė apstulbęs. 

— Šita užduotis tau per sunki? Eik į sandėlį. Rask Klemencą. 
Liepk ateiti pas mane. Pats lauk viduje su kitais. 


282 +» ED FALCO 


— Aišku, — atsakė Sonis, nėrė pro metalines duris ir dingo 
sandėlyje. 

Likęs vienas akligatvyje Vitas priėjo prie pirmo virtinės sun- 
kvežimio ir įlipo į vairuotojo kabiną. Paleido variklį, pažiūrėjo į 
temperatūros rodyklę, atsuko į save užpakalinio vaizdo veidro- 
dėlį; ketino pasitaisyti plaukus, bet tik įsispitrijo į akis, spok- 
sančias į jį. Galvoje tuščia, nė vienos minties. Į jį žvelgiančios 
akys senio — ašarojančios, nuo vėjo pasruvusios krauju, su varnų 
nagais palei kampučius. Žiūrėjo į savo paties akis ir jam ėmė 
rodytis, kad kabinoje dviese, kad dvi poros jo paties akių spokso 
viena į kitą, tartum viena būtų paslaptis kitai. 

Vitą išgąsdino Klemenca, pabeldęs į dureles. Jis nuleido lan- 
gelį. 

— Liepk Tesijui eiti namo, — tarė. — Tegul išsiveda Edį su 
Kenu. 

— Kas nutiko Soniui? — paklausė cap0. 

Vitas nuleido klausimą negirdomis. 

— Surišk Sonį kartu su kitais ir nesielk su juo švelniai, capžsc? 
Noriu, kad įvarytum jiems baimės. Tegul mano, kad mes netu- 
rim kitos išeities, kaip juos nužudyti, — dėl Džuzepės. Pasakysi 
man, kuris pirmas primyžo į kelnes. 

— Nori, kad ir su Soniu taip elgčiausi? 

— Neversk manęs kartoti, — atsakė Vitas. Pamatęs, kad tem- 
peratūros rodyklė pasislinko, paleido krosnelę ir įjungė pavarą. 

— Kur važiuoji? —- paklausė Klemenca. 

— Už pusvalandžio grįšiu, — atsakė Vitas, uždarė langelį ir 
įsuko į Baksterio gatvės eismą. 


Vilis O'Rurkė laikė pilką vartiklį suėmęs kaire ranka ir švelniai 
šukuodamas apžiūrinėjo jo plunksnas. Jis klūpojo prie pat kar- 
velidės, nugara į stogo atbrailą, priešais stogo duris dešinėje. Pro 
vielinį karvelidės tinklą matė duris ir prie jų stovintį šezlongą iš 
medžio ir storos drobės, ant kurio vos prieš kelias minutes sėdė- 
jo šaltyje žiūrėdamas, kaip vilkikas tempia upe krovininį laivą. 

Vartiklis buvo vienas iš jo mėgstamiausių karvelių, pilkas, juoda 
kaip anglis galva. Skrisdamas jis staiga atitrūkdavo nuo pulko ir, 
rodės, imdavo vartydamasis kristi, kol nustodavo ir vėl pasivy- 
davo kitus. Vilis stebėdavo skrendančius paukščius laukdamas 
to vartymosi, dėl kurio ši karvelių rūšis ir buvo taip pavadinta, 
ir jam širdis kaskart vis dar suspurdėdavo nuo to reginio. Apžiū- 
rėjęs paukštį Vilis padėjo jį atgal į karvelidę prie kitų, tada ėmė 
kloti šviežių šiaudų, kad pulkas nesušaltų per speigus. Baigęs 
atsisėdo ant stogo atbrailos ir po paltu susirietė į standesnį ka- 
muoliuką, gindamasis nuo žvarbaus vėjo, pučiančio nuo gatvės 
apačioje iki pat stogų. 

Vėjui švilpiant ausyse jis leido sau kiek pamąstyti. Donis 
guli savo kambaryje ir pasaulis jam nebeegzistuoja; jį įveikė 
prarasta rega ir Kelės mirtis. Gydytojas Elahertis sakė, kad Donį 
kamuoja depresija ir kad ilgainiui ji praeis, bet Vilis tuo abejo- 
jo. Donis beveik nebekalbėjo ir tiesiog akyse nyko. Visi manė, 
kad jį palaužė aklumas, bet Vilis buvo kitokios nuomonės. Kurį 
laiką Donis išties tūžo, kad prarado regėjimą, paskui užsidarė 
savyje, bet paskutines gyvybės kibirkštėles, matyt, užgesino Ži- 
nia apie Kelės mirtį ir kaip ji mirė. Nuo to laiko jis neištarė nė 
dešimties žodžių, tik gulėjo dieną naktį nepraverdamas burnos 
tamsiame savo kambaryje. Viliui Donis nuo lavono skyrėsi tik 
tuo, kad kvėpavo. 

Atsistojęs nuo atbrailos ir apsisukęs Vilis pamatė Luką Brazį, 
nugara į jį sėdintį ant šezlongo; vienas iš jo vyrukų su pistoletu 
rankoje saugojo stogo duris. Iš pradžių Vilis sumišo, nes nieko 
negirdėjo, bet tada suvokė, kad nieko ir negalėjo girdėti per tą 
šniokščiantį vėją. Lukos jis tematė nugarą, skrybėlę ir baltą šali- 
ką aplink kaklą, bet nė kiek neabejojo, kad prieš jį Luka Brazis. 
Vyras buvo toks stambus, kad šezlongas panėšėjo į žaislinį. Vilis 
pažino ir per lošimų kontoros apiplėšimą matytą vyruką prie 
durų — pats buvo sužeidęs jam ranką. 

"Vilis žvilgtelėjo į riestus gaisrinių kopėčių galus kitoje sto- 
go pusėje, paskui vėl į žmogystą prie durų. Vaikinas stovėjo 
susidėjęs rankas ant tarpkojo ir pirštinėtoje rankoje tabalavo 

žvilgantis sidabrinis revolveris, lyg pasiskolintas iš kokio Tomo 
Mikso* filmo. 

— Ko tau reikia? — perrėkdamas vėją Lukai į nugarą sušuko 
Vilis. 

Luka atsistojo nuo šezlongo ir pasisuko viena ranka laikyda- 
mas palto apykaklę, kitą įsikišęs į kišenę. 

Vilis nejuto einąs atatupstas, kol atsitrenkė į stogo atbrailą. 
Lukos veidas buvo pilkas, lyg lavono, viena pusė nukarusi labiau 
už kitą — taip žmonės atrodo po insulto. 

— Velniai rautų! — nusijuokė Vilis. - Tu kaip du vandens lašai 
panašus į Borisą Karlovą „Frankenšteine“! 

Vilis bakstelėjo sau pirštu į antakį. 

— Ypač ta beždžionės kakta, — pridūrė. 

Luka perbraukė delnu nutįsusią veido pusę, tarsi svarstyda- 
mas Vilio vertinimą. 

— Ko tu nori? — paklausė Vilis. — Dar per mažai pridirbai? 
Jau apakinai Donį ir nužudei Kelę, šūdžiau. 

— Ber juk tu... į mane šaudei... — tarė Luka ir vėl įsikišo ran- 
kas į kišenes. — Argi ne tu sakei... kad kitą kartą neprašausi? 

Luka dirstelėjo į Polį prie durų, tartum ką tik prisiminęs, 
kad jis ten. 

— Negalėjau nepastebėti... — Luka vėl atsigręžė į Vilį, — kad 
kito karto... nebuvo. Kas atsitiko?.. Tavo vyrukai... išsigando? 

— Šikau ant tavęs, — atšovė Vilis ir priėjo prie pat Lukos. — 
Šikau ant tavęs, tavo mirusios motinos, tavo sudeginto kūdikio 
ir visų tavo išsigimėlių draugų italpalaikių. Ir šikau ant Kelės, 
kad ji apskritai turėjo su tavim kažką bendra. 

Luka staigiai ištraukė rankas iš kišenių, sugriebė Vilį už 
kaklo ir pakėlė kaip kokią lėlę. Vilis maskatavo rankomis ir 
kojomis, taikydamasis į Luką, bet jo smūgiai buvo silpni kaip 
vaiko ir nedarė galiūnui jokio poveikio. Luka ėmė smarkiau 
gniaužti Viliui kaklą — dar kelios akimirkos, ir praras sąmo- 


* Tikroji pavardė Thomas Edwinas Mixas (1880-1940) - amerikiečių kino žvaigž- 
dė (vert. past.). 

nę, — bet tada paleido. Vilis krito ant visų keturių ir dusdamas 
ėmė gaudyti orą. 

— Gražūs, — tarė Luka žiūrėdamas virš Vilio į karvelidę. — Tie 
paukščiai... Gražiai skrenda, — pridūrė. — Tada būna gražūs. 

Jis pasilenkė prie Vilio ir sukuždėjo: 

— Žinai, kodėl... tave nužudysiu... Vili? Todėl, kad... esi su- 
mautas šaulys. 

Jis žiūrėjo, kaip Vilis atsisega paltą ir mėgina jį nusiplėšt, 
tartum tuomet jam taptų lengviau kvėpuoti. Tada suėmė už 
marškinių apykaklės ir kelnių sėdynės, atsinešė prie atbrailos ir 
švystelėjo į orą virš Dešimtojo aveniu. Kai Vilis pasiekė aukš- 
čiausią tašką, akimirkos dalelę atrodė, kad jis, išskėtęs rankas, 
su mėlyno dangaus fone besiplaikstančiu juodu paltu, ims kilti 
ir nuskris. Tada jis smigo žemyn ir dingo. Luka užsidengė veidą 
delnais. Kai pasisuko, pamatė, kad Polis jo laukia atidaręs stogo 
duris. 


Vitas įsuko sunkvežimį į akligarvį už sandėlio, pastatė jį vir- 
tinės gale ir išjungė variklį. Diena buvo šalta ir vėjuota, dan- 
gus nubarstytas baltų debesėlių kuokštais. Vitas ką tik grįžo iš 
trumpos kelionės prie Rytų upės. Pastatęs sunkvežimį ramioje 
vietelėje po Viljamsburgo tiltu, jis dvidešimt minučių žiūrėjo į 
saulės nužertą melsvai pilką vandens paviršių. Mintyse atkūrė 
pokalbį su Soniu. Galvoje be perstojo sukosi kelios jo frazės: 
„Tu esi gangsteris, tu gaujos vadeiva, tu žudai žmones“, ir jį 
baudėsi pasiglemžti kažkoks maišaties verpetas, kylantis iš vi- 
daus — nuo jo trūkčiojo pirštai, akys nevalingai mirksėjo, visas 
kūnas tirtėjo. Jis laukė sėdėdamas sunkvežimyje, kol taikus, 
jo valios pastangomis sukauptas pyktis nustelbė tai, kas grasi- 
no prasiveržti į paviršių. Žiūrint į vandenį vieną akimirką jam 
pasirodė, kad akys pritvinko ašarų, bet jis neišliejo nė vienos 
iš baimės, pykčio ar skausmo nuo tada, kai paliko Siciliją; ne- 
apsiašarojo ir dabar, iš sunkvežimio žiūrėdamas į upę. Vanduo 
kažkodėl jį ramino — ši stichija turėjo kažko, kas pasiekė jį 

per protėvius, kurie ištisus tūkstantmečius iš jos pragyveno. 
Okeaninio lainerio triume jis, berniukas tarp nepažįstamų su- 
augusiųjų, dieną naktį stebėjo vandenyną kelionėje į Ameriką. 
Jis neturėjo galimybės deramai palaidoti savo artimuosius, tad 
palaidojo juos savo mintyse. Jis stebėjo vandenyną ir ramiai 
laukė to, ką turės daryti toliau. 

Laukė ir dabar savo sunkvežimio vairuotojo kabinoje, po 
Viljamsburgo tiltu, prie pat vandens. Sonis visai dar vaikas ir 
nieko neišmano. Taip, Sonis jo, Vito, kraujas — bet sūnus per 
daug kvailas, kad suprastų, kokį kelią pasirinko, per jaunas ir 
per menko protelio. Ką gi, kiekvienam skirtas savas likimas, galop 
pasakė sau Vitas; kiekvienas balsu ištartas žodis buvo persmelk- 
tas pykčio, o kartu susitaikymo su lemtimi. Jis paleido variklį ir 
parvažiavo,į Hester gatvę. 

Eidamas į raštinę sandėlyje pašaukė Klemencą, ir tas vardas 
aidu atsimušė nuo aukštų lubų Vitui uždarius raštinės duris ir 
atsisėdus prie savo rašomojo stalo. Iš stalčiaus išsitraukė „Strega“ 
butelį, stikliuką ir prisipylė. 

Raštinė plonomis medinėmis blausiai žaliai dažytomis sieno- 
mis buvo apstatyta menkai: rašomasis stalas medžio imitacijos 
viršumi, ant kurio netvarkingai buvo išmėtyti popieriai ir raši- 
kliai, kelios kėdės prie sienų, metalinė kabykla už stalo ir pigi 
dokumentų spintutė šalimais. Visą darbą Vitas atlikdavo namie, 
savo kabinete, o šioje raštinėje beveik nebūdavo. Jis apsidairė po 
neskoningai apstatytą kambarį ir vos nenusipurtė iš pasidygėji- 
mo. Klemencai įėjus pro duris Vitas paklausė jam net nespėjus 
atsisėsti: 

— Kuris primyžo į kelnes? 

— Hm... - numykė cap0 prisitraukdamas prie stalo kėdę. 

— Nesėsk. 

Klemenca patraukė kėdę į šoną. 

— Nė vienas neprimyžo į kelnes, Vitai. Tie vaikigaliai kieti. 

— Bent jau tai gerai, — atsakė Vitas. Jis pakėlė likerio stiklelį 
prie lūpų ir palaikė, tarsi užmiršęs, ką daro. Pro stiklo viršų ir 
Klemencą žvelgė kažkur nieko nematančiomis akimis. 

— Vitai... — iš Klemencos balso galėjai justi, kad jis tuoj ims 
guosti doną, kalbėti su juo apie Sonį. 

Vitas pakėlė ranką liepdamas tylėti. 

— Surask ką nors jiems visiems, išskyrus airius. Tegul Tesijas 
pasiima brolius Romerus, tu imk Niką ir Sonį. 

— O airiai? — paklausė capo. 

— Palik juos ramybėje. Tegul tampa farais, politikais ir profe- 
sinių sąjungų šulais — tada mes juos papirksime, — atsakė Vitas ir 
pastūmė stiklelį nuo savęs, aplaistydamas likeriu popieriaus lapą. 

— Gerai, — atsakė Klemenca. — Aš pasistengsiu, kad jie su- 
prastų. 

— Puiku, — tarė Vitas ir pridūrė staiga pasikeitusiu tonu: — 
Nepaleisk Sonio iš akių, Piteri. Išmokyk jį visko, ką jis turi ži- 
noti. Išaiškink jam visas verslo puses, kad įgytų visus reikiamus 
įgūdžius. Tik žiūrėk, nenuleisk nuo jo akių. Nė akimirkos. 

— Vitai, — atrodė, kad Klemenca vėl mėgins jį guosti. — Ži- 
nau, kad planavai kitką. 

Vitas vėl paėmė stiklelį į ranką, bet šįsyk gurkštelėti nepa- 
miršo. 

— Jis per daug ūmaus būdo. Jam tai ne į gera. - Jis du kartus 
pabeldė į stalą ir pridūrė: - Mums irgi ne į gera. 

— Aš jį perauklėsiu, — atsakė Klemenca. — Jis geros širdies, 
stiprus, tavo kraujo. 

Vitas mostu parodė į duris ir liepė Klemencai pašaukti Sonį. 
Išeidamas c2p0 pridėjo ranką prie širdies ir tarė: 

— Jis visą laiką bus šalia manęs. Išmokysiu jį visų verslo gu- 
drybių. 

— Jo būdas! — priminė jam Vitas. 

— Aš jį perauklėsiu, — pakartojo Klemenca, tartum duoda- 
mas donui pažadą. 

Įeidamas į raštinę Sonis masažavo odą, nutrintą, kai rankos 
buvo surištos jam už nugaros. Jis dirstelėjo į tėvą ir bemat nu- 
suko akis. 

Vitas apėjo stalą, atitempė dvi kėdes nuo sienos ir pastatė 
prie Sonio. 

— Sėskis. 

Sūnui atsisėdus, pats įsitaisė priešais. 

— Tylėk ir klausykis, ką sakau. Turiu tau kai ką paaiškinti. 

Vitas susidėjo rankas ant kelių ir susikaupė. 

— Ne to tau norėjau, — tarė, — bet matau, kad negaliu tavęs 
nuo to sulaikyti. Geriausiu atveju galiu sukliudyti tau kvailai 
elgtis ir dėl kelių dolerių žūti pačiam ar tavo draugams nuo to- 
kių laukinių kaip Džuzepė Maripoza rankos. 

— Niekam nė karto net plaukas nuo galvos nenukrito... — 
prakalbo Sonis, bet iškart užsičiaupė, kai pamatė tėvo žvilgsnį. 

— Pasikalbėsim šiuo klausimu vieną kartą, — iškeldamas smi- 
lių tarė Vitas, — vėliau nenorėsiu niekada daugiau apie tai gir- 
dėti. 

Vitas timptelėjo liemenės skvernus, paskui susidėjo rankas 
ant pilvo. 

— Gaila, kad tapai to įvykio liudytoju, — atsikosėjęs kalbėjo 
toliau. — Tomo tėvas buvo visiškai puolęs lošikas ir girtuoklis. 
Tada nebuvau tas, kas esu dabar. Henris Heigenas taip mus įžei- 
dė, kad jeigu būčiau neleidęs Klemencai ir Tesijui padaryti to, ką 
jie padarė, juodu būtų nustoję mane gerbti. Šiame versle, kaip ir 
gyvenime, pagarba yra viskas. Šiame gyvenime, Soni, pagarbos 
negali reikalautai — turi ją pelnyti. Ar klausaisi, ką tau sakau? 

Sonis linktelėjo. 

— Vis dėlto esu ne iš tų, kuriems tokie dalykai patinka, ir ne iš 
tų, kurie nori, kad tokie dalykai vyktų. Bet aš esu vyras ir darau 
tai, ką būtina daryti dėl savo šeimos. Dėl savo šeimos, Soni. 

Vitas pažiūrėjo į likerio stiklą ant stalo, tartum svarstydamas, 
ar gurkštelėti dar, paskui vėl pažvelgė į sūnų. 

— Turiu tau vieną klausimą ir noriu paprasto atsakymo. Kai 
prieš daugybę metų parsivedei Tomą į mūsų namus, pastatei su 
visa kėde prieš mane, žinojai, kad per mane jis liko našlaičiu, ir 
dėl to mane kaltinai, tiesa? 

— Ne, tėti, — atsakė Sonis ir buvo betiesiąs ranką link tėvo, 
bet apsigalvojo. — Buvau dar mažas. Prisipažįstu, — jis prispaudė 
pirštus prie smilkinio ir jį patrynė, — po to, ką pamačiau, mano 


KORLEONIŲ ŠEIMA + 289 


galvoje dėjosi daug dalykų, bet... prisimenu galvojęs tik viena: 
noriu, kad tu sutvarkytum šitą reikalą. Norėjau, kad išspręstum 
Tomo bėdas. 

— Tik tiek? — paklausė Vitas. — Tu tik norėjai, kad sutvarky- 
čiau jo bėdą? 

— Prisimenu galvojęs vien apie tai. Viskas įvyko labai seniai. 

Vitas atidžiai žiūrėjo sūnui į veidą. Paskui palietė jam kelį. 

— Tomas niekados neturi sužinoti to, ką žinai tu, — tarė jis. — 
Nieku gyvu. 

— Duodu tau žodį. — Sonis uždėjo delną tėvui ant rankos. — 
Tą paslaptį aš nusinešiu į kapą. 

Vitas paplekšnojo sūnui per ranką ir su visa kėde atsitraukė. 

— Klausyk manęs įdėmiai, Soni. Jei šiame versle neišmoksi 
valdyti savo karšto būdo, kapas tave priglaus anksčiau, negu tu 
manai. 

— Suprantu, tėti. Aš to išmoksiu. Dievaži. 

— Sakau dar kartą, — tarė Vitas: — nenorėjau tau to. 

Jis suglaudė delnus prieš save, tarsi norėdamas sukalbėti pa- 
skutinę maldą. 

— Legalaus verslo pasaulyje gali uždirbti daugiau pinigų ir 
įgyti daugiau galios, ten niekas nesistengia tavęs nudėti — man 
amžinai reikėjo to bijoti. Kai buvau mažas, atėjo vyrai ir nužudė 
mano tėvą. Kai mano brolis prisiekė už jį atkeršyti, jie nužudė ir 
jį. Motina ėmė maldauti, kad mane paliktų gyvą, tada jie užmu- 
šė ją. Paskui jie atėjo manęs. Aš pabėgau ir susikūriau gyvenimą 
čia, Amerikoje. Bet šiame versle visada yra tokių, kurie nori tave 
nužudyti. Nuo to aš niekur nepabėgau. 

Pamatęs, kad Sonis sukrėstas, Vitas kalbėjo toliau: 

— Taip, aš niekada nepasakojau tau tų dalykų. O kam? Tikė- 
jausi nuslėpti juos nuo tavęs. 

Vitas vėl pažvelgė į sūnų. 

— Ne tokio gyvenimo tau norėjau, Soni, — balse vis dar galė- 
jai justi krislelį vilties, kad Sonis apsigalvos. 

— Tėti, — Sonis liko kurčias Vito norams. — Būsiu tas žmo- 
gus, kuriuo visada galėsi pasitikėti. Būsiu tavo dešinė ranka. 

Vitas kurį laiką žiūrėjo į sūnų, paskui vos pastebimai papur- 
tė galvą, tarsi nenoromis vis dėlto nusileistų. 

— Jei tu būsi mano dešinė ranka, — tarė stodamasis ir pastum- 
damas kėdę į šalį, — tavo motina taps našle, o pats našlaičiu. 

Sonis, rodės, galvoja, ką galėtų reikšti tėvo žodžiai. Nespėjus 
jam atsakyti Vitas grįžo prie savo stalo. 

— Klemenca išmokys tave verslo, — tarė jis stovėdamas kita- 
pus stalo nuo sūnaus. — Tu pradėsi nuo žemiausio laiptelio, kaip 
visi kiti. 

— Gerai, tėti. Žinoma. — Jis akivaizdžiai stengėsi suvaldyti 
jaudulį ir kalbėti kaip profesionalas, bet jam tai nepavyko. 

Vitas tik susiraukė matydamas sūnaus jaudulį. 

— O Maiklas, Fredas ir Tomas? Ar jie visi irgi mano, kad esu 
gangsteris? 

— Tomas žino apie azartinius lošimus ir profesines sąjungas, — 
atsakė Sonis. — Bet, kaip pats sakei, tėti: anokia čia paslaptis. 

— Klausiau ne to, — pertarė jį Vitas ir timptelėjo sau už au- 
sies. — Išmok klausytis! Klausiau, ar jis žino, kad aš gangsteris. 

— Tėti, žinau, kad tu ne toks žmogus kaip Maripoza. Visai ne 
tai turėjau galvoje. Žinau, kad nesi beprotis kaip Alas Kaponė. 

Vitas linktelėjo — jis jautėsi dėkingas bent jau už tai. 

— O Fredas su Maiklu? 

— Ne, — atsakė Sonis, — mažieji tave garbina. Jie ničnieko 
nežino. 

— Bet sužinos, kaip sužinojot judu su Tomu. 

Vitas atsisėdo prie stalo. 

— Klemenca ir Tesijas pasirūpins tavo vaikinais. Tu dirbsi pas 
Klemencą. 

Sonis nusišypsojo. 

— O jie ten mano, kad netrukus prikimši juos švino. 

— O tu? — paklausė Vitas. — Ar manei, kad liepsiu tave nu- 
žudyti? 

— Ne, taip nemaniau, tėti. — Jis nusijuokė patvirtindamas, 
kad tokia mintis jam visai neatėjo į galvą. 

Vitas nesijuokė — jis atrodė paniuręs. 

— Airiai tegul eina savais keliais. Jiems pas mus nėra vietos. 

— Bet Korkas — geras vyras, — paprieštaravo Sonis. — Jis gud- 
resnis už... 

— Stazitt! — Vitas plojo delnu per stalą, net pieštukas nurie- 
dėjo ant grindų. — Pasakiau — ir šventa! Esu tavo tėvas ir donas. 
Daryk, kas tau sakoma, — ką sakau aš, Klemenca ir Tesijas. 

— Aišku, — atsakė Sonis ir prikando lūpą. — Pasakysiu Kor- 
kui. Jis neapsidžiaugs, bet ką darysi. O Mažyliui Stiviui aš jau 
rimtai galvojau pats suvaryti kulką į kaktą. 

— Rimtai galvojai pats suvaryti kulką jam į kaktą? — paklausė 
Vitas. — Kas tau pasidarė, Soni?! 

— Madon' — Sonis skėstelėjo rankomis. — Tėti, tai tik toks 
posakis! 

Vitas ranka parodė į duris. 

— Eik, pasikalbėk su savo vaikinais. 

Sūnui išėjus Vitas pirmąkart pamatė, kad jo paltas, šalikas ir 
skrybėlė ant kabyklos. Jis užsimetė paltą, standžiai apsivyniojo 
aplink kaklą šaliką ir išsitraukė pirštines iš palto kišenių. Išėjęs iš 
raštinės, su skrybėle rankoje žengė porą žingsnių link priekinių 
durų, bet apsigalvojo ir pasuko pro užpakalines. 

Oras buvo dar labiau atšalęs. Virš miesto kabojo žemi, pilki 
debesys. Vitui kilo mintis eiti namo, bet iškart jai iš paskos išvy- 
do vaizdą: Karmela virtuvėje, prie viryklės, gamina vakarienę, ir 
jis susigriebė anksčiau ar vėliau turėsiąs papasakoti apie Sonį. Ta 
mintis jį nuliūdino ir jis nusprendė vėl nuvažiuoti prie upės, kur 
galės neskubėdamas pagalvoti apie tai, kada ir kaip jai pasakyti. 
Jis baiminosi išraiškos, kurią neabejojo pasirodysiant jos veide — 
jame jis tikrai įžvelgs ir kaltinimą. Vitas nežinojo, kas blogiau: 
bloga nuojauta, apėmusi supratus, kad nepavyks neįtraukti So- 
nio į savo verslą, ar išraiškos, kurią dabar neabejotinai pamatys 
žmonos veide, baimė. 

Jis sėdėjo „Essexe“ paleidęs variklį, iš sandėlio vien su švarku 
atlėkė Klemenca. 

— Vitai, — tarė jis pasilenkęs prie langelio, kai Vitas jį atida- 
rė, — ką daryti su Džuzepe? Negalim leisti, kad jis sužinotų, jog 
visa tai buvo Sonio darbas. 

Vitas pabarbeno pirštais į vairą. 

— Liepk kuriam nors savo vyrukui nunešti jam penkias ne- 
gyvas skumbres, suvyniotas į laikraštį. Tegul pasako jam: „Vitas 
Korleonė užtikrina, kad kliūtys jūsų verslui eliminuotos.“ 

— Kaip minuotos? — nesusigaudė Klemenca. 

— Pašalintos, — atsakė Vitas ir nuvažiavo Rytų upės link. Kle- 
menca stovėjo ir žiūrėjo jam įkandin. 

1934-ŲJŲ PAVASARIS 


18. 


SAPNE KAŽKAS - vyras - plaustu tolsta nuo Sonio. Šis tu- 
nelyje, o gal oloje, šviesa šiurpi, mirganti, kokia būna prieš au- 
drą. Sonis iki kelių įsibridęs į upės vagą pliumpsi per vandenį. 
Jis tikrai oloje: vanduo lyg lietus krinta tamsoje jam ant galvos 
nuo rasojančių akmens sienų ir mažyčiais kriokliais įsilieja į upę. 
Tolumoje jis vos įžiūri vyro pavidalą; žmogus tupi ant plaus- 
to, o smarki srovė greitai neša jį už vingio. Ola džiunglėse, jos 
aidi nuo beždžionių tarškesio ir paukščių čerškesio; tarp medžių 
pasislėpę čiabuviai be perstojo ritmiškai gieda ir muša būgnus. 
Vieną akimirką Sonis bėga per vandenį lakuotais batais, kostiu- 
mu su liemene, stengdamasis pasivyti plaustą, kitą žvelgia į akis 
Eilyn: jinai palinkusi prie jo delnu liečia jam skruostą. 

Juodu Eilyn lovoje. Lauke sudundėjo griaustinis, nuriaumojo 
gatvėmis ir driokstelėjo taip, kad sudrebėjo langai, o iš paskos at- 
lėkęs vėjo šuoras subarškino žaliuzes, baltas permatomas užuolai- 
das išplaikstė taip, kad jos pakibo statmenai sienų. Eilyn užtrenkė 
langą, atsisėdo šalia Sonio ir nubraukė plaukus jam nuo kaktos. 

— Ką sapnavai? — paklausė ji. — Dejavai ir daveisi po lovą. 

Sonis pasikišo antrą pagalvę ir nusipurtė miegus. 

— „Tarzaną“, — nusijuokęs atsakė jis. - Aną šeštadienį mačiau 
„Rialto“ kino teatre. 

Eilyn palindo po išblukusiu žaliu apklotu, prisiglaudė prie jo. 
Laikydama rankoje sidabro spalvos žiebtuvėlį ir pakelį „Wings“ 

pasuko galvą ir pažiūrėjo pro langą. Staiga prapliupusi liūtis pla- 
kėsi į stiklą, kambarį užtvindė lietaus ir vėjo garsai. 

— Smagu, — tarė ji ir pabarbeno į pakelį. Iš jo išlindo dvi 
cigaretės. Ji padavė vieną Soniui. 

Sonis paėmė iš jos žiebtuvėlį ir apžiūrėjo. Kiek pasikrapštė 
su juo, kol sumojo, kaip veikia. Tada suspaudė tarp smiliaus ir 
nykščio, dangtelis atsidarė ir pasirodė žydra liepsna. Jis uždegė 
cigaretę Eilyn, paskui kitą sau. 

Eilyn sugraibė peleninę ant naktinio stalelio šalia lovos ir 
padėjo sau ant kelių, uždengtų antklode. 

— O kas tu buvai tame sapne? — paklausė ji. - Džonis Veis- 
miuleris? 

Sapnas jau beveik išblėso Soniui iš atminties. 

— Atrodo, buvau džiunglėse. 

— Neabejoju: su Moryn O'Salivan. Tikra airių gražuolė, tiesa? 

Sonis įtraukė į plaučius dūmų ir ne iš karto atsakė. Jam pa- 
tiko gelsvai rudos Eilyn akys; jos, rodos, liepsnojo ir išsiskyrė iš 
šviesios odos ir plaukų; jie šiek tiek susišiaušę, todėl ji panaši į 
mažą mergaitę. 

— Aš manau, kad tikra airių gražuolė — tu. 

Jis užčiuopė jos ranką po antklode ir perkišo pirštus tarp 
josios. 

— Kas pasakys, kad tu ne Kazanova, Soni Korleone? — nusi- 
juokė Eilyn. 

Sonis paleido jos ranką ir atsisėdo tiesiai. 

— Pasakiau kažką ne taip? 

— Ne, - atsakė Sonis. — Tik man nepatinka, kad lygini mane 
su Kazanova. 

— Kodėl? — Eilyn vėl surado jo ranką ir suėmė. — Nenorėjau 
pasakyti nieko bloga. 

— Žinau... — Soniui prireikė šiek tiek laiko surikiuoti min- 
tis. — Mano tėvas taip apie mane mano. Girdi, aš sciupafemmi- 
ne“, plevėsa. Patikėk manimi: tai ne komplimentas. 


* Mergišius (t. ). 

— Ak, Soni... — iš Eilyn tono buvo justi, kad Sonio tėvas ne 
toks jau neteisus. 

— Aš jaunas, — aiškino Sonis. — Čia Amerika, ne koks Sicili- 
jos kaimelis. 

— Tu teisus. Beje, maniau, kad italai - puikūs meilužiai. 

— Kodėl? Dėl Rudžio Valentino? — Sonis užgesino cigaretę. — 
Italai mano, kad lakstyti paskui sijonus — nevyriška. Tai silpno 
būdo ženklas. 

— Tėvas taip ir mano — kad esi silpno būdo? 

— Varge... — Sonis beviltiškai skėstelėjo rankomis. — Nežinau, 
ką tėvas apie mane mano. Kad ir ką daryčiau, jam neįtinku. 
Elgiasi su manim kaip su kokiu giamope — ir jis, ir Klemenca. 
Jie abu. 

— Giamope? 

— Šūdžium. 

— Todėl, kad lakstai paskui sijonus? 

— Ir dėl to. 

— O tau tai svarbu, Soni? — paklausė Eilyn ir uždėjo delną 
jam ant šlaunies. — Tau svarbu, ką mano tėvas? 

— Viešpatie... Žinoma. Be abejo, man tai svarbu. 

Eilyn atsitraukė nuo jo, pakėlė nuo grindų apatinuką ir per 
galvą užsitraukė. 

— Atleisk man, Soni... — tarė į jį nežiūrėdama. Ji kurį laiką 
tylėjo ir kambaryje buvo girdėti vien lietaus barbenimas. — Soni, 
tavo tėvas juk gangsteris, tiesa? 

Užuot atsakęs, Sonis tik gūžtelėjo pečiais. Nukėlė kojas nuo 
lovos krašto ir ėmė dairytis apatinių. 

— Ką reikia daryti, kad pelnytum gangsterio prielankumą? — 
Staiga Eilyn balse pasigirdo pykčio gaidelės. — Ką nors nužudyti? 

— Būtų neprošal, jei tik tai reikiamas žmogus. 

— O varge! — šūktelėjo Eilyn, lyg būtų įtūžusi, bet kitą aki- 
mirką jau juokėsi — matyt, prisiminė, kad čia ne jos reikalas. — 
Soni Korleone, — tarė žiūrėdama jam į nugarą, kai jis movėsi 
kelnes, — dėl viso to tau tik skaudės širdį. 

— Dėl viso ko? | 

Eilyn ropomis nusigavo į kitą lovos pusę, apkabino jį ir pa- 
bučiavo į kaklą. 

— Tu gražus berniukas. 

Sonis ištiesė ranką sau už nugaros ir patapšnojo jai per 
koją. 

— Aš ne berniukas. 

— Užmiršau, kad tau jau aštuoniolika. 

— Nesišaipyk iš manęs. 

Sonis ėmė autis batus, Eilyn vis dar laikė jį apglėbusi iš už 
nugaros. 

— Jei nenori, kad tėvas laikytų tave sciupafemmine, — tarė ji 
tiksliai pamėgdžiodama Sonio tartį, —- vesk tą savo šešiolikmetę 
gražuolę... 

— Jai jau septyniolika, — tvarkinga kilpa surišdamas batų raiš- 
telius pertarė ją Sonis. 

— Tad vesk ją, - pakartojo Eilyn, — ar bent jau susižadėk - o 
tada laikyk tą dešrą kelnėse ar bent jau elkis diskretiškai. 

— Kaip kaip? 

— Neįkliūk. 

Sonis liovėsi rišęs kitą batą, pasisuko jos glėbyje ir pažiūrėjo 
į akis. 

— Kaip sužinoti, kad ką nors myli? 

— Jeigu tenka to klausti, — atsakė ji ir pabučiavo jį į kaktą, — 
vadinasi, nemyli. 

Ji suėmė jo veidą delnais, dar kartą pabučiavo, nulipo nuo 
lovos ir išėjo iš kambario. 

Baigęs rengtis Sonis rado ją virtuvėje plaunančią indus. Pro 
langą jai už nugaros sklido šviesa ir jis matė jos kūno apybrėžas 
po baltu medvilniniu apatinuku, laisvai karančiu nuo pečių. Gal 
ji dešimčia metų už jį vyresnė, gal ji Keitlin motina, bet, velniai 
rautų, iš pažiūros to nepasakytum. Jam užteko kelias akimirkas 
į ją pažiūrėti ir jis suprato dabar labiausiai norintis parsivesti ją 
atgal į miegamąjį. 

— Į ką čia spoksai? — paklausė Eilyn nepakeldama akių nuo 


šveičiamo puodo rankose. 

Sonis neatsakė. Jinai pasisuko į jį, pamatė šypseną jo veide. 
Tada pažvelgė į langą, paskui į savo apatinuką. 

— Gražus vaizdas? — paklausė ji, išskalavo lėkštę ir padėjo į 
puskubilį šalia plautuvės. 

Sonis priėjo iš už nugaros ir pabučiavo jai į sprandą. 

— O kas, jeigu aš tave myliu? — paklausė jis. 

— Tu manęs nemyli, — atsakė ji, apsisuko, apglėbė jį per 
juosmenį ir pabučiavo. — Aš tik ištvirkėlė, su kuria dūksti prieš 
susitupėdamas. Vyrai tokių kaip aš neveda — pasismagina su 
jomis, ir tiek. 

— Tu ne išrvirkėlė. 

Sonis suėmė jos rankas. 

— Jeigu aš ne ištvirkėlė, tai ko aš guliu su jaunesnio brolio ge- 
riausiu draugu — ar buvusiu geriausiu draugu? — pridūrė ji, tarsi 
jai išties magėjo užduoti šį klausimą. — Ir kas ten tarp judviejų 
nutiko? 

— Parikslinsiu: tu jau seniai negulėjai su jaunesnio brolio ge- 
riausiu draugu, — atsakė Sonis. — Na, o mudu su Korku... To ir 
atėjau čia, pamėginti išsiaiškinti mudviejų santykių. 

— Nebegali ateiti čia vienas, Soni. — Eilyn prasispraudė tarp 
jo ir plautuvės ir nuėjo atnešti jam skrybėlės nuo lentynėlės prie 
lauko durų. — Buvo gera, bet būk malonus, neateik čia dau- 
giau — nebent tik su Korku. 

— Che cazzo! — nusikeikė Sonis. — Atėjau čia tik tada, kai 
užsukau pas Korką į namus ir ten jo neradau! 

— Gal ir taip, — atsakė Eilyn laikydama skrybėlę sau prie krū- 
tinės, — bet vienas čia negali ateiti, Soni Korleone. Nedera. 

— Gražuole, — artindamasis prie jos tarė Sonis, — kas, jei ne 
tu, nusitempė mane į lovą. Aš tik ieškojau Korko. 

— Neprisimenu, kad būtų tekę labai smarkiai tave temptis, — 
atšovė Eilyn paduodama jam skrybėlę. 

— Gerai, pripažįstu: tau nereikėjo labai smarkiai manęs temp- 
ti, — užsivoždamas skrybėlę atsakė Sonis. — Bet aš vis tiek atėjau 
čia ieškodamas Korko. 

Jis pabučiavo ją į kaktą. 

— Bet aš džiaugiuosi, kad viskas taip susiklostė. 

— Nė kiek tuo neabejoju, — atsakė Eilyn, paskui, tarsi ką tik 
prisiminusi, grįžo prie ankstesnio klausimo. — Tai kas ten nutiko 
tarp tavęs ir Korko? Jis nieko man nesako, tik visą laiką vaikšto: 
nukabinęs nosį, tarsi nenumanydamas, ko imtis. 

— Mūsų keliai išsiskyrė. Dėl verslo. Todėl jis ant manęs siunta. 

Eilyn pakreipė galvą. 

— Nori pasakyti, jis su tavim visiškai nebebendrauja? 

— Nebe, - patvirtino Sonis. - Mes pasukom skirtingais keliais. 

— Kaip tai nutiko? 

— Ilga istorija. 

Sonis pasitaisė skrybėlę. 

— Bet perduok Korkui, kad noriu jį matyti. Tai, kad nesikal- 
bam, tiesiog... Mudviem reikia pasikalbėti. Perduok jam, kad 
atėjau jo ieškodamas, norėdamas tai jam pasakyti. 

Eilyn įdėmiai žvelgė į Sonį. 

— Nori pasakyti, kad Korkas nebesiverčia tuo, kuo tu? 

— Nežinau, kuo dabar verčiasi Korkas. — Sonis ištiesė ranką 
prie durų rankenos. — Bet kad ir kuo jis užsiimtų, mudu drauge 
nebedirbam. Mūsų keliai išsiskyrė. 

— Šiandien vienas netikėtumas po kito, tiesa? — Eilyn apglė- 
bė Sonį per juosmenį, pasistiebė ir atsisveikindama pabučiavo. — 
Buvo gera, bet daugiau to niekada nebus, Soni. Noriu, kad ži- 
notum. 

— Labai gaila. 

Jis pasilenkė prie jos, tarsi norėtų atsisveikindamas pabu- 
čiuoti, bet ji atsitraukė. 

— Gerai, — tarė jis, - nepamiršk perduoti Korkui, ką sakiau. 

Jis išėjo ir kuo ramiausiai uždarė duris. 

Lauke audra buvo pasibaigusi, lietus nuplovęs nuo šaligatvių 
šiukšles ir purvą. Žvilgėjo geležinkelio bėgiai. Sonis metė akį į 
laikrodį svarstydamas, ką daryti toliau. Tada tuščioje galvoje — 
lyg -užsižiebus lemputei karikatūros personažo galvoje — ding- 
telėjo mintis, kad už poros minučių turi dalyvauti susirinkime 
Hester gatvės sandėlyje. 

— V fancul'!- nusikeikė balsu. Paskubomis apskaičiavo atstu- 
mą, įvertino eismo intensyvumą ir nusprendė, kad jeigu pasiseks, 
vėluos ne daugiau kaip kokias dešimt minučių. Pliaukštelėjo sau 
per kaktą ir tekinas pasileido už kampo, prie savo automobilio. 


Kai Sonis įėjo pro raštinės duris niurnėdamas pasiteisinimus, 
Vitas atsitraukė nuo rašomojo stalo ir atsuko sūnui nugarą. Do- 
nas įsmeigė žvilgsnį į skrybėlę ir švarką, užmestus ant metalinės 
kabyklos, laukdamas, kol vaikis užsičiaups — šis taip padarė tik 
tada, kai Klemenca liepė jam sėstis ir nutilti. Vitas vėl atsigręžė, 
apsidairė po kambarį ir atsiduso žiūrėdamas į Sonį, kad šiam 
nekiltų abejonių dėl jo nepasitenkinimo. Sūnus apsižergė prie 
durų stovinčią kėdę, apglėbė jos atkaltę ir virš galvų Dženkui su 
Tesiju įdėmiai pažvelgė į tėvą. Ant dokumentų spintelės sėdintis 
Klemenca patraukė pečiais sutikęs Vito žvilgsnį, tarsi komen- 
tuodamas Sonio pavėlavimą į pasitarimą šitaip: O kg čia gali pa- 
daryti? Lauke plykstelėjo žaibas, bemat trenkė griaustinis — virš 
miesto atslinko dar viena pavasario audra. Vitas išsiėmė ranko- 
galių segtukus ir raitodamasis rankoves prabilo: 

— Maripoza sukvietė visas Niujorko ir Naujojo Džersio Šei- 
mas į susitikimą, — žiūrėdamas į Sonį jis aiškiai leido suprasti, 
kad dėl jo kartoja tai, ką jau buvo sakęs. - Norėdamas parodyti, 
kokie tyri jo ketinimai, susitikimą jis rengia sekmadienį miesto 
centre, Šventojo Pranciškaus bažnyčioje. 

Baigęs raitotis rankoves Vitas nutilo ir atlaisvino kaklaraištį. 

— Šis jo žingsnis — sukviesti mus į Šventojo Pranciškaus baž- 
nyčią sekmadienį — gražus. Jis rodo neturįs jokių piktų kėslų. 
Bet, — žiūrėdamas į Tesiją ir Klemencą pridūrė jis, — vyrų jau yra 
žuvę bažnyčiose, todėl noriu, kad jūsų žmonės būtų netoliese, 
visame rajone — gatvėse, restoranuose, visur, iš kur juos būtų 
galima greitai pasitelkti, jeigu prireiktų. 

— Aišku, —.tarė Tesijas nė kiek ne niūresniu ir ne liūdnesniu 
balsu negu paprastai. 

— Juokų darbas, — atsakė Klemenca. — Dėl to nebus jokių 
bėdų, Vitai. 

— Į susitikimą, — kalbėjo toliau Vitas pasisukdamas į Sonį, — 
asmens sargybiniu imu Luką Brazį. Noriu, kad tu saugotum 
Dženką. 

— Suprantu, tėti, — atsakė Sonis palinkdamas su kėde į prie- 
kį. — Viskas aišku. 

Klemenca išraudo, išgirdęs Sonio atsakymą. 

— Turėsi tik stovėti už Dženko ir neprasižioti, — kalbėjo Vi- 
tas, kiekvieną žodį tardamas kuo aiškiausiai, tartum Sonis būtų 
kvailokas ir reikėtų kalbėti lėtai, kad jam viskas būtų aišku. — 
Supranti? Jie jau žino, kad tu įtrauktas į verslą. Dabar noriu, 
kad sužinotų, jog esi man artimas. Todėl ir dalyvausi tame su- 
sitikime. 

— Supratau, tėti, — pakartojo Sonis. — Viskas aišku. 

— V'ancul! — užriko Klemenca grūmodamas kumščiu So- 
niui. — Kiek kartų reikės tau sakyti nevadinti tėvo tėčiu, kai 
sprendžiame dalykinius klausimus?! Tokiais atvejais tik linktelėk 
galvą, kaip aš liepiau. Capisc? 

— Klemenca ir Tesijau, — neleido prasižioti Soniui Vitas, — 
judu būsite netoli bažnyčios, jei kartais mums jūsų prireiktų. 
Esu tikras, kad šitos atsargumo priemonės nereikalingos, bet aš 
atsargus iš prigimties. 

Vitas vėl atsigręžė į Sonį, tarsi norėdamas dar kažką jam pa- 
sakyti, bet kreipėsi į Dženką: 

— Consigliere, ar turi kokių minčių apie šį susitikimą? Gal 
numanai, ką sakys Maripoza? 

Dženkas ėmė sukioti ant kelių sudėtas rankas — galėjai pa- 
manyti, kad mintyse jis šitaip varto galimybes. 

— Kaip žinote, — kiek pasisukdamas ant kėdės kreipėsi jis į 
visus kambaryje, — apie šį susitikimą mums iš anksto nepranešė 
niekas, net mūsų draugas, kuriam apie jį buvo pasakyta tuo pa- 
čiu metu kaip ir mums. Net pats mūsų draugas nežino, kokiu 
tikslu susitikimas šaukiamas. 

Jis atsistojo ir apgalvodamas, ką sakyti toliau, patampė sau 
už žando. 

— Maripoza užglaistė paskutinius nesutarimus su Lakončio 
organizacija ir dabar visa, kas anksčiau priklausė Lakončiui, yra 
jo. Todėl jo Šeima šiuo metu gerokai galingesnė už kitas. 

Dženkas praskėtė rankas, tarsi laikytų jose krepšinio kamuolį. 

— Manau, jis kviečia mus visus susirinkti, kad žinotume, kas 
nuo šiol diktuos sąlygas. Žinant, koks jis stiprus, tai neturi ste- 
binti. Ar sutiksime jam paklusti, priklausys nuo to, kokias sąly- 
gas jis kels. 

— Ir tu manai, kad per susitikimą mes ir sužinosime jas? — 
paklausė Tesijas. 

— Aš taip spėčiau, — atsakė Dženkas. 

Vitas pastūmė popierių šūsnį į šalį ir atsišliejo nugara į stalą. 

— Džuzepė godus, — tarė jis. - Dabar, legalizavus svaigalus, 
ims verkšlenti, koks jis skurdžius — ir norės gauti pinigų iš mūsų 
vienu ar kitu pavidalu. Gal duoklės — nežinau. Ber jis tikrai no- 
rės mūsų pajamų dalies. Visi matėme, kad to neišvengsime, kai 
jis ėmė dorotis su Lakončiu. Tas metas jau atėjo, todėl ir šaukia- 
mas šis susitikimas. 

 — Dabar jis stiprus, — pareiškė Tesijas. — Mums neliks kitos 
išeities, kaip jam paklusti, net jeigu jis paprašys daugiau, negu 
mums patiktų. 

— Tėti, — pradėjo Sonis ir bemat pasitaisė: — Done, — šis 
kreipinys jam aiškiai atrodė netinkamas, ir jis suirzęs atsisto- 
jo. — Klausykit, visi žino, kad Maripoza mus išdulkins. Taigi 
sakau: kodėl mums nenupylus jo ten, bažnyčioje, kai jis to visai 
nesitikės. Ir šakės! — suplodamas delnais sušuko jis. — Maripo- 
za dingsta iš akiračio, o visi supranta, kas laukia, jei stoji prieš 
Korleones! 

Vitas žiūrėjo į sūnų visiškai bejausmiu veidu; tuo metu balsų 
gausmą kambaryje nustelbė lietus, pasipylęs ant sandėlio sto- 
go, ir vėjas, šuorais trankantis jo langą. Vito capo nudelbė akis. 
Klemenca susiėmė smilkinius delnais, tarsi baimindamasis, kad 


galva gali sprogti. 

— Ponai, pe7 favore leisti man akimirką pabūti su sūnumi, — 
ramiai tarė Vitas ir kambarys bemat ištuštėjo. 

Kai liko vienudu, Vitas laukė tyloje ir spoksojo į Sonį tarsi 
ne juokais suglumęs. 

— Nori, kad nudėtume Džuzepę Maripozą, — galop tarė, — 
bažnyčioje, sekmadienį, per tokį visų Šeimų susitikimą? 

Nedrąsiai pasijutęs nuo tėvo įdėmaus žvilgsnio Sonis vėl at- 
sisėdo. 

— Man atrodo... — tyliai prašneko jis. 

— Tau atrodo! — pertraukė jį Vitas. —- Tau atrodo, - pakar- 
tojo. — Soni, manęs nedomina, kas tau atrodo. Tu esi 5am- 
bino. Ateityje nenoriu girdėti, kaip kas tau atrodo, Santinai. 
Supratai? 

— Be abejo, tėti, — atsakė tėvo pykčio numaldytas Sonis. 

— Mes ne gyvuliai, Soni. Tai pirma. Antra, — jis iškėlė smi- 
lių, — tai, ką tu siūlai, nuteiktų prieš mus visas Šeimas ir mūsų 
neišvengiamai lauktų pražūtis. 

— Tėti... 

— Stazitt! — Vitas prisitraukė kėdę prie sūnaus. — Paklausyk 
manęs, — tarė jis uždėdamas delną Soniui ant kelio. —- Netrukus 
prasidės nemalonumai. Rimti nemalonumai, ne kokie vaikų žai- 
dimai. Bus pralietas kraujas. Supranti, Soni? 

— Žinoma, suprantu, tėti. 

— Nemanau, kad supranti, — atsakė Vitas. Jis nusuko akis ir 
krumpliais perbraukė sau per smakrą. — Aš privalau galvoti apie 
visus, Santinai. Apie Tesiją, Klemencą ir jų vyrus, apie jų visų 
šeimas. Aš esu atsakingas, — pridūrė ir nutilo ieškodamas tinka- 
mų žodžių. — Esu atsakingas už visus, už visą mūsų organizaciją, 
už visus jos žmones. 

— Be abejo, — atsakė Sonis pasikasydamas pakaušį. Jis neiš- 
manė, kaip įtikinti tėvą supratus, ką šis sako. 

— Sakau tau štai ką, — Vitas timptelėjo jam už ausies, — turi 
išmokti klausytis ne tik to, kas sakoma, bet ir to, kas turima 
galvoje. Sakau tau, kad esu atsakingas už visus, Santinai. Visus 
iki vieno. 

Sonis linktelėjo ir pirmą kartą suvokė, ko gero, nesuprantąs, 
ką stengiasi pasakyti jam tėvas. 

— Man reikia, kad darytum tai, kas tau liepiama, — Vitas vėl 
ištarė kiekvieną žodį lėtai ir aiškiai, lyg kalbėdamas su vaiku. — 
Man reikia, kad darytum tai, kas tau liepiama, ir vien tik tai, 
kas tau liepiama. Negaliu nerimauti dėl to, ką tu įsikarščiavęs 
padarysi ar pasakysi, Soni. Dabar tu esi mano verslo dalyvis ir 
aš sakau tau, Santinai: negali daryti nieko, sakyti nieko, ko tau 
neliepiau aš ar Tesijas, ar Klemenca. Ar supranti, ką tau sakau? 

— Taip, sakyčiau, suprantu, — atsakė Sonis ir dar kiek pamąs- 
tė prieš kalbėdamas toliau: — Tu nenori, kad aš kliudyčiau. Sakai 
man, jog turi sukaupti visą dėmesį į svarbius reikalus ir negali 
nerimauti dėl to, kad aš iškrėsiu kokią kvailystę. 

— Valio! — šūktelėjo Vitas ir suvaidino plojąs. 

— Bet, tėti, aš galėčiau... — lenkdamasis prie tėvo prakalbo 
Sonis. 

Vitas šiurkščiai suėmė Sonį už smakro ir nepaleido. 

— Tu esi 56ambino. Tu nieko nežinai. O kai suprasi, kiek ma- 
žai žinai, gal tada pagaliau pradėsi klausytis. 

Jis paleido Sonio smakrą ir timptelėjo sau už ausies. 

— Klausyk. Štai nuo ko reikia pradėti. 

Sonis atsistojo ir nusisuko nuo tėvo. Jis visas išraudo; jeigu 
priešais būtų stovėjęs koks vyras, būtų taip vožęs, kad nelaimė- 
liui būtų sulaužęs žandikaulį. 

— Dabar eisiu, — tarė jis tėvui į jį nežiūrėdamas. 

Vitas jam už nugaros linktelėjo. Sonis linktelėjo jam, tarsi 
kažkaip pamatęs tėvo gestą, ir išėjo iš raštinės. 


Po gatvės žibintu priešais „Padžio barą“ Pitas Meris įmantriai 
nusilenkė storai senyvai moteriai kulkšnis siekiančia suknele ir 
dar įspūdingai pamojo kaire ranka, tarsi laikydamas joje skrybė- 
lę. Moteriškė susidėjo rankas ant klubų, atlošė galvą ir nusijuo- 
kė. Prieš išdidžiai nueidama pervėrė Pitą žvilgsniu ir pasakė kaž- 
ką tokio, kad šis nusikvatojo. Korkas stebėjo šį vaizdelį iš savo 

automobilio, stovinčio kitoje gatvės pusėje už peilių galąstojo 
furgono su didžiuliu tekėlu, pritvirtintu kėbule. 

Dar gerai nebuvo įdienoję, bet gatves jau buvo nužėrusi 
skaisti pavasario saulė. Visame mieste žmonės traukė giliai į 
spintas sukištus lengvus švarkus: ir slėpė žieminius drabužius. 
Korkas išlipo iš automobilio ir pašaukė vardu Pitą, skubantį 
link baro. 

Pitas pasveikino Korką šypsena. 

— Džiaugiuosi, kad nusprendei prie mūsų prisidėti, — tarė jis 
mėsinga letena apkabindamas Korką per pečius. 

— Kas čia nuostabaus? — atsakė Korkas. — Kai Pitas Meris 
pakviečia mane alaus, ilgai negalvoju. 

— Šaunuolis! Kaip laikosi Eilyn ir mažylė? 

— Gerai. Kepykla klesti. 

— Žmonės visada sukrapštys keletą centų skanėstams, — atsa- 
kė Pitas. — Net per depresiją. 

Jis pažvelgė į Korką gailesčio kupinu veidu. 

— Užjaučiu dėl Džimio. Geras vaikinas buvo, ir protingas. — 
Tarsi nenorėdamas ilgiau kalbėti ta liūdna tema pridūrė: — Ber 
jūsų šeimoje visi tokie, tiesa? 

Jis geraširdiškai papurtė Korką už peties. 

— Savo rajone tu pats protingiausias. 

— Nesu tuo įsitikinęs. 

Jie buvo už kelių žingsnių nuo „Padžio baro“, ir Korkas pa- 
lietė Pitui ranką norėdamas jį sulaikyti. Gatve važiuojantis ža- 
lias ir baltas policijos automobilis sulėtino greitį ir faras įsmeigė 
žvilgsnį į Korką, tarsi įsidėmėdamas jo veidą. Pitas kilstelėjo farui 
skrybėlę, pareigūnas linktelėjo ir automobilis nuvažiavo tolyn. 

— Klausyk, Pitai, — tarė Korkas, — gal pasakytum man, kas 
čia darosi? Ne kasdien esu kviečiamas išgerti alaus su Pitu Me- 
riu, ir dar vienuoliktą ryto. Prisipažinsiu: man smalsu. 

— Tikrai? — Pitas uždėjo ranką Korkui ant nugaros ir nusive- 
dė į „Padžio barą“. — Tarkim, noriu tave kai kur pakviesti. 

— Kur? 


— Netrukus sužinosi. 

Jiedviem prisiartinus prie baro durų, Pitas stabtelėjo ir tarė: 

— Tu nebesusidedi su Soniu Korleone ir jo vyrukais, tiesa? 

Korkas to nepaneigė, tada Pitas kalbėjo toliau: 

— Girdėjau, kad tave atstūmė kaip kokį valkarą, o kiti vaiki- 
nai šluojasi gražius pinigėlius su Korleonėmis. 

— Kurių galų apie tai šneki? 

— Tuoj sužinosi, — atsakė Pitas ir atidarė baro duris. 

Prie baro sėdėjo penki vyrai; ant visų stalų aukštyn kojomis 
buvo sukrautos kėdės, grindys švariai iššluotos. Į patalpą švie- 
sa pateko tik prasisunkusi pro stiklo blokelių sieną iš šalutinės 
gatvelės ir pro užtrauktų žalių užuolaidų plyšius spigindama iš 
gatvės. Patalpoje vis dar buvo vėsu po šaltos nakties; kaip visada 
trenkė alumi. 

Visi vyrai prie baro atsigręžė pasižiūrėti į įeinant į kambarį 
Korką, bet nė vienas nepašaukė jo vardu. Korkas iškart visus 
pažino: broliai Rikas ir Bilis Doneliai šalia vienas kito, Koras 
Gibsonas baro viduryje, Šonas O'Rurkė prie jo ir Stivis Dvajeris 
kampe, atskirai nuo kitų. 

Rakindamas duris nugara į vyrus Pitas tarė: 

— Visi pažįstate Bobį Korkoraną. 

Jis uždėjo ranką Korkui ant peties, atsivedė prie kėdės prie- 
šais barą ir prisitraukė kitą sau. Visiems kitiems stebint ir lau- 
kiant, jis paėmė porą bokalų ir prileido alaus sau ir Korkui. 
Vilkėjo šviesiai žalius marškinius, laisvus aplink juosmenį, bet 
aptempusius krūtinę ir iššokusius rankų raumenis. 

— Eisiu tiesiai prie reikalo! — pastūmęs Korkui bokalą suriau- 
mojo jis. Pabrėždamas savo žodžius plojo milžiniškais delnais 
per barą ir nužvelgė visų veidus tarsi norėdamas įsitikinti, kad 
visų dėmesys nukreiptas tik į jį. - Broliai Rozatai pateikė mums 
siūlymą... 

— Broliai Rozatai! - sukliko Stivis Dvajeris. 

Jis sėdėjo sukryžiavęs rankas ant baro ir dabar kiek pasikėlė 
stengdamasis atrodyti aukštesnis. 

— O varge, — suniurnėjo jis ir nutilo, nes Pitas ir visi kiti 
sužaibavo į jį akimis. 

— Broliai Rozatai pateikė mums siūlymą, — pakartojo Pitas. — 
Jie nori, kad dirbtume su jais... 

— Vajetau... — sumurmėjo Stivis. 

— Dėl Dievo meilės, Stivi, ar leisi man kalbėti? — tarė Pitas. 

Stivis nieko neatsakė, tik priglaudė prie lūpų alaus bokalą. 

Pitas atsisegė marškinių apykaklę ir nudelbė akis į alų, tarsi 
būtų priverstas vėl sukaupti mintis dėl to, kad buvo pertrauktas. 

— Mums ir toliau priklausys visi verslai, anksčiau priklausę 
mūsų teritorijose, — tarė jis, — tik, aišku, turėsim atiduoti dalį 
pelno — nieko kito ir negalim tikėtis. 

Nespėjus Pitui nieko daugiau paaiškinti, įsiterpė Bilis Do- 
nelis: 

— Ir kaipgi broliai Rozatai pavers tikrove tą savo pasakėlę, 
žinant, kad dabar čia viršų turi Korleonės? 

— Ką gi, čia ir yra tikroji šio nedidelio susibūrimo esmė, ar 
ne? — atsakė Pitas. 

— Vadinasi, taip ir yra, ar ne? — paklausė Koras viena ranka 
smarkiai sugniauždamas kuokos bumbulą. — Rozatai stoja prieš 
Korleones. 

— Rozatai patys nesiima jokių žygių, — įsiterpė Rikas Done- 
lis. — Jeigu Rozatai kreipiasi į mus, vadinasi, jie kalba Maripozos 
vardu. 

— Žinoma, — tarė Pitas irzliai pakeldamas balsą ir parodyda- 
mas, kad Rikas, konstatuodamas tai, kas akivaizdu, tik tuščiai 
gaišina laiką. 

— Po perkūnais! — Šonas O'Rurkė pastūmė bokalą nuo savęs. 
Jo balse galėjai justi liūdesį ir pasidygėjimą. 

Po šito jo pykčio plykstelėjimo stojo tyla. Korkas pastebėjo, 
kaip Šonas pasikeitė nuo tada, kai matė jį paskutinį kartą. Ro- 
dės, jo jaunatviškumas ir grožis baigia išblėsti — jis lyg ir suseno, 
tapo piktesnis, veidas sukrito, akys susiaurėjo, dantys labiau at- 
sikišo. 

— Mano brolis negyvas ir guli po žeme, — vyrams prie baro 
kalbėjo Šonas. — Mano sesuo Kelė... 

Jis papurtė galvą, tarsi negalėdamas rasti žodžių. 

— O iš Donio atėmė regėjimą. Jis, galima sakyti, lavonas. 

Jis pirmą kartą pažvelgė Pitui tiesiai į akis. 

— O tu dabar kalbi apie bendradarbiavimą su tais niekingais 
žmogžudžiais italpalaikiais. 

— Šonai... — mėgino pertraukti jį Pitas. 

— Manęs galit nevelti į šį reikalą! — suspigo Stivis su alaus 
bokalu rankoje. — Nekenčiu tų prakeiktų italpalaikių ir su jais 
nedirbsiu! 

— O ko jie nori mainais už tokį savo dosnumą? — paklausė 
Koras Gibsonas. 

— Ponai, — tarė Pitas ir pažvelgė į lubas, tarsi melsdamas kan- 
trybės. — Dėl Dievo meilės, leiskite man baigti. 

Kai visi akimirką nuščiuvo, jis kalbėjo toliau. 

— Šonai, — tiesdamas į jį ranką tarė jis, - mudu su Koru pa- 
žadėjome Viliui nukepti Luką Brazį. Mes tik paprašėm jo pa- 
laukti, kol bus tinkamas metas. 

— Viliui niekada nebebus tinkamo meto, - atsakė Šonas pri- 
sitraukdamas alaus bokalą. 

— Ir tai slegia mums širdį, — tarė Pitas. 

Koras pritariamai trinktelėjo kuoka į grindis. 

— Bet dabar, — pridūrė Pitas, — tas metas, ko gero, atėjo. 

— Tai tu leidi mums suprasti, kad jie nori, jog mes eitume 
prieš Korleones, Pitai? — Rikas Donelis atsitraukė su kėde nuo 
baro ir pažiūrėjo į Pitą, tarsi šis būtų susipykęs su protu. — Tai 
būtų tikrų tikriausia savižudybė. 

— Kol kas jie neprašė mūsų imtis jokių veiksmų, Rikai. — 
Pitas užvertė galvą ir išmaukė pusę bokalo, tarsi būtų pasiekęs 
ribą, kai jam reikia išgerti, kad nepradėtų karščiuotis. — Jie patei- 
kė mums siūlymą: jei pradėsime veikti išvien su jais, atgausime 
savo teritorijas. Jų manymu, mums užtenka proto suprasti, ką 
tai reiškia: jie atims verslą iš Korleonių ir Brazio, o mes dalyvau- 
sime darant tai, kas reikia, kad to būtų pasiekta. 

— O tai, velniai rautų, reiškia kruviną karą, — tarė Rikas. 

— Mes nežinom, ką tai reiškia, — atsakė Pitas. — Bet aš pa- 
sakiau Rozatams, kad mes niekada nedirbtume su tokiais kaip 

Luka Brazis. Negana to: aiškiai pasakiau, kad mes norėtume ma- 
tyti Luką Brazį negyvą ir degantį pragare. 

— O ką jie? — staiga susidomėjo Šonas. 

— O jie atsakė, cituoju: „Jeigu jūs nekenčiate Lukos Brazio, 
jums reikia pradėti dirbti sau mumis.“ 

— Ką, po velnių, tai reiškia? —- pirmą kartą prašneko Korkas. 

Visi vyrai sužiuro į jį, tarsi visai užmiršę, kad jis čia. 

— Luka dabar išvien su Korleonių Šeima. Jei stosi prieš Luką, 
stosi ir prieš Korleones, taigi grįžom prie to, nuo ko pradėjom. 
Kaip sakė Rikas, karas su Korleonėmis neabejotinai būtų ne kas 
kita, kaip savižudybė. 

— Jeigu kils karas, — svarstė balsu Koras Gibsonas, — Rikas ir 
jaunasis Bobis teisūs: mes nė iš tolo neprilygstam Korleonėms. 
O jeigu peštynėse dalyvauja Maripozos vyrai, kam jiems tada 
reikia mūsų? Jie turi užtektinai smogikų ir gali įvykdyti šią už- 
duotį patys, be niekieno pagalbos. 

— Ponai, — tarė Pitas ir nusijuokė, tarsi baisiausiai prajuokin- 
tas ir podraug nusivylęs. — Ponai, — pakartojo jis ir pakėlė bokalą 
lyg siūlydamas tostą. — Aš nežinau, kaip veikia broliai Rozatai, 
Šoklys Džo Maripoza ar kokie kiti italpalaikiai. Atėjau čia pasa- 
kyti, koks siūlymas buvo man pateiktas: jei mes pradedam dirbti 
su jais, atgaunam savo teritorijas. Be kita ko, viskas turi vykti 
patyliukais. Jei jiems ko nors iš mūsų reikės, duos mums žinią. 
Štai koks sandoris. Galim sutikti, galim atsisakyri. 

Jis baigė gerti alų ir trinktelėjo bokalą į stalą. 

— Jiems tikrai kažko iš mūsų reikia, - Koras kalbėjo tarsi pats 
su savimi, bet jo akys lakstė nuo vieno veido prie kito. Jis krei- 
pėsi į Pitą: - Mano nuomonė tokia: jeigu viskas baigsis tuo, kad 
Luka Brazis užvers kanopas, o mes karaliausim savo teritorijose, 
tokio sandorio atmesti negalim. 

— Sutinku, — tarstelėjo Pitas. — Galim dirbti su tais šunsnu- 
kiais italiūkščiais, net jeigu jie mums ir nepatinka. 

— Jeigu paleisti kulką į Luką Brazį bus patikėta man, priside- 
du prie jūsų, — nepakeldamas akių nuo bokalo tarė Šonas. 

— Varge... — atsiduso Korkas. — Kad ir kaip žiūrėsi, kalbam 
apie priešpriešą su Korleonėmis. 

— Tau tai nepatinka? — paklausė Pitas Meris. 

— Nepatinka, — prisipažino Korkas. — Pažįstu Sonį ir jo šei- 
mą nuo vystyklų. 

Stivis Dvajeris palinko virš baro į Korko pusę. 

— Gal tu ir pats esi italpalaikis, Korkoranai! — sušuko jis, o 
kitiems pridūrė: — Aš jums sakiau: jis ne mūsiškis. Jis čiulpia 
Soniui Korleonei jau... 

Paskutinių žodžių Dvajeris nespėjo ištarti, nes Korko alaus 
bokalas, paleistas iš kitos baro pusės, pataikė jam tiesiai į kaktą 
ir skilo pusiau per stiklo siūlę. Smūgio jėga bloškė jį nuo kėdės, 
jis ir pats atšoko atatupstas ir griebėsi ranka už kaktos — joje iš 
plačios, gilios žaizdos pliūptelėjo kraujas. Jam nespėjus atgauti 
pusiausvyros, Korkas prišoko ir apibėrė kumščio smūgiais; vie- 
nas, iš apačios kliudęs smakrą, buvo toks stiprus, kad Stivis pra- 
rado sąmonę. Jam pakirto kojas ir jis sėdomis susmuko nugara į 
baro sieną; galva bejėgiškai nusviro ant krūtinės, kraujas ištiško 
ant klešnių. 

Stojo tyla. Korkas atatupstas pasitraukė nuo Stivio; apsidai- 
ręs pamatė, kad niekas nepasijudino iš savo vietos. 

— Mes, airiai, esam beviltiški, — tarė Koras Gibsonas. 

— Kažkas anksčiau ar vėliau turėjo perskelti tam silpnapro- 
čiui galvą, — stodamasis nuo kėdės tarė. Pitas. 

Jis priėjo prie Bobio, uždėjo ranką jam ant peties ir išsivedė 
iš baro. 

Gatvėje, saulės atokaitoje, priešais žaliomis užuolaidomis 
užtrauktus „Padžio baro“ langus, Pitas išsitraukė cigaretę iš 
„Camel“ pakelio. Kurį laiką žiūrėjo į kupranugario dykumoje 
paveiksliuką, paskui įsmeigė akis į Bobį ir užsidegė cigaretę. Pa- 
traukė dūmo, iškvėpė ir nuleido ranką prie šono. 

— Ar galim tavim tikėti, Bobi? Tikrai laikysi liežuvį už dantų? 

— Žinoma, — patikino Korkas ir pažiūrėjo į krumplius — stai- 
ga juos velnioniškai suskaudo. Pamatė, kad jie kruvini ir išti- 
nę. — Čia ne mano reikalas. 

Jis išsitraukė iš kišenės nosinę ir apvyniojo ja dešinės rankos 
krumplius. 

— Mudu su Soniu pasukom skirtingais keliais, bet aš neprisi- 
dėsiu kariaujant su juo ir jo Šeima. 

— Gerai. — Pitas uždėjo didžiules letenas Korkui ant sprando 
ir draugiškai jį papurtė. — Tada eik iš čia ir susirask kokį būdą 
pragyventi, kuris neturėtų nieko bendra su mūsų verslu. Nestok 
mums skersai kelio, nesikišk į mūsų reikalus, ir mes tavęs nelie- 
sim. Supranti mane, Bobi? 

— Be abejo, — atsakė Korkas ir ištiesė Pitui Meriui ranką. — 
Suprantu, — pridūrė, kai jie spaudė vienas kitam ranką. 

Pitas nusišypsojo tartum patenkintas Bobiu. 

— O dabar einu susitarsiu su tais avigalviais, — tarė jis ir grįžo 
į barą. 


19. 


VITAS LAUKĖ ant užpakalinės „Essexo“ sėdynės, sulanks- 
tytą lietpaltį su skrybėle ant viršaus pasidėjęs ant kelių, rankas 
sunėręs ant krūtinės. Luka Brazis šalia spoksojo Soniui virš pe- 
ties pro priekinį stiklą į Šeštąjį aveniu. Ten dvi jaunos moterys 
skubėjo pliaupiant lietui, abi laikė po vaiką ant vienos rankos, 
o kitoje skėtį. Šie buvo skaisčiai raudoni ir sudarė ryškų kon- 
trastą apniukusiai, lietingai dienai. Vyrai automobilyje tylėjo — 
Sonis ant priekinės sėdynės, užsimaukšlinęs fetrinę skrybėlę 
ant akių, Luka ant užpakalinės, bejausme mina persikreipusia- 
me veide. Vitas išsiuntė vairuotoją Ričį Gatą pasivaikščioti po 
apylinkes. Norėdamas nuraminti nervus Dženkas nusprendė 
prie jo prisidėti. Automobilis stovėjo vadinamajame apdarų 
rajone, Šeštojo aveniu ir Trisdešimtosios garvės kampe. Pastato 
už spaudos kiosko uždarytomis langinėmis siena buvo paversta 
didžiule afiša, vaizduojančia du aklus vaikus, pakėlusius akis į 
užrašą: „Jūsų pinigai padeda bejėgiams akliesiems padėti sau.“ 
Už neregių vaikų, virš aplinkinių stogų, Šv. Pranciškaus baž- 
nyčios smailė su skaisčiu kryžiumi viršūnėje kilo į pažemiui 
slenkančius debesis. 

Sonis žvilgtelėjo į savo laikrodį, atsmaukė nuo kaktos skry- 
bėlę ir kiek pasisuko, tarsi norėdamas pasakyti tėvui kažką apie 
laiką, ber vėl atsilošė ir nusileido skrybėlę ant akių. 

— Į tokį renginį verta šiek tiek vėluoti, — tarė Vitas. 

Kaip tik tuo metu iš už Septintojo aveniu kampo pasirodė 
Ričis Gatas su Dženku ir pasuko link automobilio. Ričis nuo 
lietaus gynėsi žemai užsmaukta skrybėle ir pastatyta lietpalčio 
apykakle, Dženkas — juodu skėčiu. Abiejų vyrų akys lakstė nuo 
vieno pastato prie kito, naršė po laiptines ir akligatvius. Šalia 
augaloto Ričio Gato Dženkas atrodė liesas kaip skiedra. 

— Nerimauti nėra ko, — tarė Ričis sėsdamasis ant vairuotojo 
sėdynės ir paleisdamas variklį. 

— Klemenca ir Tesijas? — paklausė Vitas. 

— Savo vietose, — atsakė Dženkas ir atsisėdo ant užpakalinės sė- 
dynės, o Vitas pasislinko arčiau Lukos. — Jei kils kokia maišatis... 

Dženkas pakreipė galvą leisdamas suprasti, kad Klemenca su 
Tesiju maišatį gal ir pastebės, bet jis abejoja, ar juodu galės kuo 
nors padėti. 

— Jie atsivedė savo vyrus, — priminė Ričis, lyg norėtų pasa- 
kyti, kad Dženkas nerimauja be pagrindo. — Jeigu pakliūsim į 
bėdą, turim kuo pasikliauti. 

— Į jokią bėdą mes nepakliūsim, — pareiškė Vitas. - Mes tik 
ėmėmės atsargumo priemonių. 

Jis žvilgtelėjo į šalimais sėdintį Luką; šis ir toliau buvo užsi- 
daręs savyje, paskendęs varganose savo mintyse. Sonis ant prie- 
kinės sėdynės pasitaisė kaklaraištį; jo veide galėjai įžvelgti kažką 
tarp pykčio ir susierzinimo. Per visą rytą jis neištarė nė poros 
žodžių. 

— Soni, eik paskui Dženką ir žiūrėk akis išpūtęs, — paliepė 
Vitas. — Per šį susitikimą visi stengsis suprasti, ko verti kiti. Svar- 
bu viskas: ką sakom, kaip elgiamės, kaip atrodom, supranti? 

— Žinoma, — atsakė Sonis. — Nori, kad laikyčiau liežuvį už 
dantų, tėti. Supratau. 

Luka Brazis vis tuo pačiu bejausmiu veidu pridūrė: 

— Liežuvį už dantų... akis išpūtęs. 

Sonis per petį žvilgtelėjo į Luką. Gatvėje priešais užsidegus 
raudonam šviesoforo signalui automobiliai ir sunkvežimiai su- 
stojo eile. Lietus per tą laiką virto į ūkaną panašia dulksna. Už- 

sidegė žalias, visas transportas pajudėjo. Ričis sulaukė tarpo vir- 
tinėje ir išvažiavo į Šeštąjį aveniu. Po kurio laiko gatvėje priešais 
Šv. Pranciškaus bažnyčios kiemą jis sustojo už juodo biuiko. Prie 
jo vairo iškišęs alkūnę pro langelį sėdėjo aukštas storas vyras, 
įsispraudęs į skaisčiai mėlyną kostiumą su liemene. 

Bažnyčios kieme Karminas Rozatas ir Etorė Barzinis šneku- 
čiavosi su pora patruliuojančių policininkų. Vienas iš farų kažką 
pasakė ir kiti trys vyrai nusijuokė. Tada Karminas išlydėjo poli- 
cininkus iš kiemo, eidamas tarp jų ir laikydamas juos už paran- 
kės. Ričis apėjo „Essexą“ atidaryti užpakalinių durelių Dženkui; 
jis pasisveikino su Karminu jam pamodamas ir sušukdamas jo 
vardą. Farai stabtelėjo, pažiūrėjo, kaip Dženkas su Vitu išlipa iš 
automobilio ant šaligatvio, ir nuėjo, bet staiga vėl sustojo, mat 
pamatė iš „Essexo“ išsiropščiantį Luką Brazį. Paskui Karminą 
per kiemą einantis Etorė pliaukštelėjo vienam farui per petį ir 
abu nusivedė. Karminas priėjo prie stovinčių ant šaligatvio Ri- 
čio, Dženko ir Vito. Pora Emilio Barzinio vyrų kieme prisiarti- 
no prie vartų. Jie matė, kaip Luka su Soniu prisideda prie pul- 
kelio vyrų, susispietusių prie „Essexo“. Barzinio vyrai susižvalgė 
ir taku pasuko į bažnyčią. 

Karminas priėjo arčiau Ričio. 

— Vesitės Luką Brazį į vidų? — paklausė, tarsi Luka nebūtų 
stovėjęs čia pat. | 

— Taip, — išsišiepdamas iki ausų atsakė Ričis. — Ko, manai, 
jis čia? 

— V//ancul'! - Karminas pliaukštelėjo sau per kaktą ir nulei- 
do akis į šaligatvį. 

Sonis piktai žengtelėjo į priekį jau norėdamas kažką rėžti 
Karminui, bet susigriebė ir pasitraukė į šalį. Pasitaisė skrybėlę 
ant galvos, palygino kraštus. 

— Permirksim, — tarstelėjo Vitas. 

Dženkas bemat išskleidė skėųį ir iškėlė Vitui virš galvos. 

Karminas Rozatas pasisuko į Vitą ir paklausė: 

— Į bažnyčią? 

Suprask: Luka Brazis netyri teisės būti maldos namuose. 

Vitas pasuko į kiemą. Išgirdo už nugaros Karminą sakant: 

— Riči, mi' amico*, ten Tomazinas. Jis išeis iš proto! 

Šalia Vito einančio Lukos veidas nė kiek nepasikeitė, liko 
toks pat bejausmis ir rūškanas kaip dangus. 

Kieme Vitas pasigrožėjo puošybos elementais abipus betoni- 
nio tako, vedančio į bažnyčią. Jis stabtelėjo prie keturių pakopų 
fontano, trykštančio už trijų metrų nuo Mergelės Marijos statulos. 
Dievo motina buvo pavaizduota tradicine poza: ištiesusi rankas, 
tarsi sveikintų visus, besikreipiančius į ją, ramiomis, sielvarto ku- 
pinomis akimis, kuriose galėjai įžvelgti meilę. Prisivijus Dženkui, 
Vitas nuėjo su juo į bažnyčią, Luka su Soniu jiems iš paskos. 

Už stiklinių lauko durų, nedideliame vestibiulyje, Emilis 
Barzinis laukė susidėjęs rankas ant pilvo. Jis paspaudė ranką Vi- 
tui ir Dženkui, o Lukos ir Sonio apsimetė nepastebintis. 

— Prašom čia, — tarė vesdamasis pro antras stiklines duris į 
platų koridorių. — Čia vieta šventajam Antanui pagerbti, — aiš- 
kino jis lyg gidas, vadovaujantis ekskursijai po bažnyčią. Vitas ir 
jo palydovai pažvelgė pro centrinį įėjimą į ilgą patalpą žemomis 
lubomis; prie marmurinio altoriaus vedė plytelėmis klotas tar- 
pueilis, iš abiejų pusių nustatytas žvilgančių klauptų eilėmis. Vi- 
tas ir visi kiti persižegnojo eidami pro altorių, tada paskui Emilį 
pasuko į tyloje skendintį koridorių. 

— Jūsų jau laukia, — tarė Emilis, pasitraukė į šalį ir atidarė 
sunkias medines duris. 

Už jų prie ilgo pasitarimų stalo sėdėjo penki vyrai. Vitas iš- 
kart visus pažino. Krikštasuolėje, ant puošnios kėdės, ištaigingu 
raudonu aksomu traukta atkalte ir minkštomis parankėmis juo- 
kingai panašios į sostą, sėdėjo Džuzepė Maripoza, įsmeigęs akis 
tiesiai prieš save, į nieką — šitaip jis rodė susierzinęs, kad Vitas 
pavėlavo į pasitarimą. Apsirengęs buvo nepriekaištingai: pagal 
užsakymą siūtu kostiumu, gražiai gulinčiu ant vis dar atletiško 

kūno. Balti plaukai tvarkingai perskirti per vidurį. Priešais Vitą 
tolimoje stalo pusėje sėdėjo Antonis Stračis iš Staten Ailando ir 
visą šiaurinę Niujorko valstijos dalį valdantis Otilijas Kunejas. 
Artimoje stalo pusėje tarp Džuzepės ir tuščios kėdės, aiškiai skir- 
tos Vitui, sėdėjo Maikas Dimejas, kūningas, plinkantis Naujojo 
Džersio Šeimos bosas. Jis nenustygo ant kėdės ir vis gręžiojosi 
čia į vieną, čia į kitą pusę, tartum negalėdamas patogiai įsitaisyti. 
Priešais Džuzepę, kitame stalo gale, Filipas Tatalja kratė cigare- 
tės pelenus žiūrėdamas į Vitą ir Dženką. Prie sienų, kiekvienam 
iš šių vyrų už nugaros, stovėjo po asmens sargybinį. Išraudęs 
Džuzepės apsaugininkas Tomazinas Činkvemanis šnopuodamas 
stovėjo šonu į stalą, atsukęs nugarą Vitui. 

— Atsiprašau, — tarė Vitas ir dar kartą apsidairė po kambarį, 
tarsi norėdamas įsitikinti, kad mato gerai. 

Sienas puošė šventųjų ir dvasininkų paveikslai, po jais buvo su- 
statytos penkios tuščios kėdės. Kambario gale buvo antros durys. 

— Aš supratau, kad šiame pasitarime dalyvaus mūsų consiglie- 
ri, — tarė jis. 

— Tikriausiai supratai klaidingai, — tarė Džuzepė pagaliau at- 
sigręždamas į jį. Jis pažiūrėjo į laikrodį. — Laiką irgi supainiojai. 

— Vitai, —- sušnabždėjo Dženkas. 

Jis prisikišo prie jo ir ėmė paskubomis itališkai aiškinti, kad 
jokios klaidos jie nepadarė. Mat jis pastebėjo penkias tuščias kė- 
des ir spėjo, kad Maripoza, užuot leidęs kambaryje likti Džen- 
kui ir Lukai, liepė išeiti kitiems consiglieri. 

— Luka Brazi! — suriko Džuzepė, ir ta pavardė jo lūpose nu- 
skambėjo kaip keiksmas. — Palydėk Dženką į galinį kambarį. 

Jis parodė ranka į antras duris. 

— Galite ten palaukti mūsų kartu su kitais. 

Tiesiai už Vito stovintis Luka niekuo neišsidavė girdėjęs, 
ką sakė Džuzepė. Jis laukė kuo ramiausiai, nuleidęs rankas prie 
šonų, akis įsmeigęs į vaisių dubenį ilgo stalo viduryje. 

Į Luką atsigręžė Džuzepei už nugaros stovintis Tomazinas. 
Jam po akimi buvo matyti nelygūs raudoni randai, likę nuo Lu- 


318 +» ED FALCO 


kos smūgio pistoleto rankena. Jie ryškiai skyrėsi nuo vėjo nugai- 
rintos rusvos odos aplinkui. 

Luka atitraukė akis nuo vaisių dubens, sutiko Tomazino 
žvilgsnį ir pirmą kartą jo veidui šiek tiek gyvybės įkvėpė vos 
pastebima šypsenėlė. 

Vitas palietė alkūnę Lukai ir Dženkui. 

— Andate*, — paragino jis pakuždomis, bet visi kambaryje iš- 
girdo. —- Su manim bus Santinas. 

Iki tol nugara į duris stovėjęs Sonis priėjo arčiau tėvo. Jo 
veidas buvo išraudęs, bet šiaip atrodė abejingas. 

Vitas atsisėdo šalia Maiko Dimejo. 

Kai Dženkui su Luka išėjus durys užsidarė, Džuzepė patem- 
pė marškinių rankoves, pasukiojo rankogalių segtukus, patraukė 
kėdę atgal ir atsistojo. 

— Ponai, — prabilo jis. — Paprašiau jūsų ateiti čia šiandien 
tam, kad ateityje galėtume išvengti nemalonumų. 

Žodžiai nuskambėjo šaltai, galėjai justi, kad jie surepetuoti. 
Jis kostelėjo, paskui prašneko kiek natūraliau: 

— Klausykit, galima uždirbti krūvą pinigų, jei tik visi nepa- 
mesime galvos ir bendradarbiausime vieni su kitais kaip vers- 
lininkai. O ne kaip gyvuliai, — pridūrė jis ir pažiūrėjo į duris 
kambario gale, pro kurias ką tik išėjo Luka. — Visi turite savo te- 
ritorijas, visi esate bosai. Mes kartu valdome Niujorką ir Naująjį 
Džersį — jeigu neminėsime kelių žydų ir airių grupelių, pulkelio 
prakeiktų bepročių, panašių į pasiutusius šunis, kurie mano ga- 
lintys daryti, ką nori, ir lįsti, kur tik geidžia. 

Jis palinko į savo auditorijos pusę. 

— Bet mes nusodinsime juos vėliau. 

Nė vienas donas nei asmens sargybinis neišleido nė garso. 
Rodės, nuobodulys pjauna visus, išskyrus Filipą Tatalją — šis, re- 
gis, gaudė kiekvieną Džuzepės žodį. 

— Iki šiol, — dėstė šis toliau, — būta per daug žudynių. Kai 
kurios jų buvo neišvengiamos, bet ne visos. — Šiuos žodžius jis 
palydėjo žvilgsniu į Vitą. — Tas vaikiščias Nikis Kri Centriniame 
parke... — Jis liūdnai palingavo galvą. - Jos pykdo farus ir politi- 
kus, o dėl to mes visi patiriame nemalonumų. Kaip sakiau, visi 
esate savo Šeimų bosai. Sprendimus darote jūs. Bet, mano galva, 
kai vienam iš savų paskelbiamas mirties nuosprendis, tokį daly- 
ką turi patvirtinti bosų teismas. Tai viena iš priežasčių, dėl kurių 
sukviečiau jus čionai. Sužinoti, ar visi tam pritartumėte. 

Džuzepė atsitraukė nuo stalo ir susidėjo rankas ant krūtinės, 
parodydamas laukiąs. Niekas iškart neatsakė — vyrai prie stalo ir 
toliau spoksojo į jį abejingais veidais. Tada jis pažvelgė pirma į 
šalia stovintį Tomaziną, paskui vėl į bosus. 

— Žinot ką? — tarė. — Pasakysiu jums tiesą. Iš tikrųjų aš net 
neklausiu. Planuoju, kad šis pasitarimas bus labai trumpas, o 
paskui pasivaišinsime gerais valgiais, kurie laukia jūsų gretima- 
me kambaryje. — Nušvitusiu veidu jis pridūrė: - Jei tik jūsų con- 
siglieri visko nesušveis, kol mes ten ateisime! 

Taralja nusikvatojo, Stračis su Kuneju vangiai šyptelėjo. 

— Gerai, — tarė Džuzepė. — Taigi sakau: nuo šiol bus šitaip. 
Prieš ką nors nukepant, visi bosai turės tam pritarti. Bet jeigu 
nors vienas nesutinkate ir norite išsakyti priešingą nuomonę, 
prašom kalbėti dabar. 

Jis vėl atsisėdo ir prisitraukė kėdę arčiau stalo, bet buvo beveik 
negirdėti, kaip kėdės kojos brūžina plytelėmis klotas grindis. 

Augalotasis Maikas Dimejas, vis negalintis patogiai įsitaisyti 
ant kėdės, perbraukė pirštais retas, tik pačiame viršugalvyje liku- 
sias plaukų sruogas. Prabilo švelniu ir subtiliu balsu — matyda- 
mas tokį stambų kūną tikėjaisi visai kitokio. 

— Done Maripoza, — atsistodamas nuo kėdės tarė jis, — ger- 
biu jus dėl didžiulės galios Niujorke, ypač dabar, kai Lakončio 
Šeimos verslai įsiliejo į jūsiškius. Bet Niujorkas, — pridūrė jis 


žiūrėdamas Džuzepei tiesiai į akis, - Niujorkas, aišku, ne Nauja- 

sis Džersis. Vis dėlto aš palaikau viską, kas neleistų mums žudyti 
vienam kito, lyg būtume bepročių pulkas. 

Jis nutilo ir du kartus bilstelėjo pirštais per stalą. 

— O jeigu aš tai palaikau, galite neabejoti, kad tai palaiko ir 
visas Naujasis Džersis. 

Dimejas atsisėdo ir jam mandagiai paplojo visi bosai, išsky- 
rus Vitą. Vis dėlto ir šis atrodė patenkintas Naujojo Džersio 
dono kalba. 

— Vadinasi, sutarta, — tarė Džuzepė, tartum plojimai atstotų 
oficialų balsavimą ir sprendimas šiuo klausimu jau būtų priim- 
tas. — Ką gi, turiu dar vieną bėdą, o jau tada galėsime eiti valgyti. 

Jis atsilošė ant kėdės. 

— Atšaukus sausąjį įstatymą aš praradau daug pajamų, - aiški- 
no jis. - Mano Šeima neteko daug pinigų — ir vyrai skundžiasi. 

Jis nužvelgė sėdinčius prie stalo. 

— Kalbėsiu atvirai ir sakysiu tiesą. Mano vyrai nori karo. Jie 
nori mūsų verslus perkelti ir į jūsų teritorijas, visų jūsų. Vyrai 
man sako, girdi, mes taip išaugome, kad tokį karą lengvai laimė- 
tume. Girdi, pergalė būtų tik laiko klausimas, o tada galėtume 
valdyti visą Niujorko valstiją, nuo pietų iki šiaurės, ir, — žiūrė- 
damas į Maiką Dimeją pridūrė jis, - Naująjį Džersį. Šitaip mes 
atgautume pinigus, prarastus atšaukus sausąjį įstatymą. 

Jis vėl nutilo ir prisitraukė kėdę arčiau stalo. 

— Daug mano Šeimos narių už tai pasisako, bet aš sakau 
„ne“. Aš nenoriu šio karo. Sakau, kad mano rankos bus suteptos 
labai jau daug žmonių krauju — draugų, žmonių, kuriuos didžiai 
gerbiu, ir net kai kurių mano mylimų žmonių. Kartoju: neno- 
riu šito karo, bet jūs visi esate bosai ir žinote, kaip būna. Jeigu 
mėginsiuų nepaisyti tiek daug saviškių valios, ilgai bosu nebūsiu. 
"Taigi sukviečiau jus dar ir dėl šitos priežasties. — Jis ištiesė išskės- 
tas rankas virš stalo. — Aš sakau: išvenkime kraujo praliejimo ir 
susitarkime. Visi esate savarankiški bosai, bet žinant mano ga- 


lią — o jos panaudoti aš nenoriu — manau, turėčiau būti pripa- 

žintas visų bosų bosu. Todėl ne kas kitas, o aš nagrinėsiu visus 
jūsų ginčus ir juos spręsiu, jeigu prireiks, ir jėga. 

Jis įsmeigė žvilgsnį į Vitą. 

— Ir už tai man turi būti mokama. Aš imsiu nedidutę dalį 
nuo visų jūsų verslų, — kalbėjo jis taip, tartum jo žodžiai būtų 
skirti vien Vitui. — Tikėsiuosi procentų nuo visų jūsų pajamų. 

"Tai pasakęs jis nukreipė žvilgsnį nuo Vito į kitus. 

— Labai nedidelių procentų, bet iš jūsų visų. Tada mano vy- 
rai bus patenkinti ir mes išvengsime kraujo praliejimo. 

Baigęs kalbėti, Džuzepė atsilošė ant kėdės ir vėl susidėjo 
rankas ant krūtinės. Stojo įtempta tyla. Nė vienas neprasižiojo. 
Tada jis linktelėjo Tataljai. 

— Filipai, gal tu pasisakytum pirmas. 

Tatalja abiem delnais plojo per stalą ir atsistojo kalbėti. 

— Aš sveikinu, kad donas Maripoza ėmėsi mumis rūpin- 
tis, — tarė jis. — Verslo požiūriu tai labai išmintinga. Mes moka- 
me nedidelius procentus ir sutaupome tai, ką išleistume karui. 
Be to, kas galėtų tikėtis geresnio mūsų ginčų teisėjo už doną 
Maripozą? 

Tatalja, pasidabinęs akį rėžiančiu melsvu kostiumu ir 
skaisčiai geltonu kaklaraiščiu, timptelėjo švarko skvernus ir 
juos palygino. 

— Mano nuomone, šis pasiūlymas protingas, — tarė jis ir vėl at- 
sisėdo. — Manau, turime būti dėkingi, kad išvengėme šito karo. Te- 
apsaugo Viešpats, bet jis galėjo kainuoti kai kam iš mūsų gyvybę. 

Visi bosai prie stalo susižvalgė mėgindami suprasti kitų re- 
akciją. Nė vieno veidas nieko neišdavė, nors atrodė, kad Sta- 
ten Ailando bosas Antonis Stračis ne itin patenkintas, o Otilijas 
Kunejas raukėsi, tartum jį kamuotų nedidelis skausmas ar koks 
nepatogumas. 

Maripoza iš krikštasuolės parodė ranka į Vitą. 

— Korleone, ką pasakysi tu? 

— O kokie būtų procentai? — paklausė Vitas. 

— Mano snapas mažas, — atsakė Maripoza. — Prašau suvilgyti 
jį tik truputį. 

— Atleiskite, sinjore Maripoza, — tarė Vitas, — bet aš norėčiau 
šiek tiek daugiau konkretumo. Kiek procentų jūs reikalaujate iš 
visų bosų prie šio stalo? 

— Penkiolikos, — atsakė Džuzepė Vitui, o kitiems pridūrė: — 
Kaip garbingas žmogus ir verslininkas, prašau, kad mokėtumėte 
man penkiolika procentų nuo visų savo verslų. 

Jis vėl atsigręžė į Vitą. 

— Aš gausiu penkiolika procentų nuo tavo lošimų verslo, 
monopolinio alyvuogių aliejaus verslo ir visų susitarimų su pro- 
fesinėmis sąjungomis. O Tatalja, — žiūrėdamas į kitus aiškino 
jis, - sutiko mokėti penkiolika procentų nuo moterų verslo ir 
savo skalbyklų pajamų. 

Tada vėl pasisuko į Vitą. 

— Ar dabar aišku, Korleone? 

— 57, - atsakė Vitas, sunėrė rankas ant stalo ir palinko į Džu- 
zepės pusę. — Taip. Ačiū, done Maripoza. Viskas labai aišku ir, 
manau, labai protinga. 

Jis pažvelgė į kitus. 

— Mes visi išlošime, jeigu nebus karo ir kraujo praliejimo. 
Sutaupyti pinigai ir išsaugotos mūsų vyrų gyvybės, — pridūrė jis 
žiūrėdamas į Džuzepę, — bus verti kur kas daugiau negu penkio- 
lika procentų, kuriuos jums siūlome. 

Kitiems pridūrė: 

— Manau, visi turime tam pritarti ir, manau, turime padėko- 
ti donui Maripozai, kad taip pigiai išsprendė mūsų problemas. 

Vitas išgirdo už nugaros kostelint ir atsikrenkščiant Sonį. 
Vyrai prie stalo nukreipė akis nuo Vito ir susižvalgė. 

— Vadinasi, sutarėm, — tarė Džuzepė. Jo balse galėjai justi 
veikiau nuostabą negu tvirtinimą. Jis iškart pats susigriebė ir su- 
riko reikalavimą kitiems bosams, nors pateikė jį klausimo pavi- 
dalu: — Nebent kas prieštarautų? 

Niekas neatsakė. Tada atsistojo Vitas. 

— Prašau visų atleisti mums, kad neprisidėsime prie jūsų per 
dono Maripozos pažadėtas vaišes. Reikalas tas, — jis pridėjo ran- 
ką prie širdies, — kad vienas iš mano sūnų turi baigti didelį rašinį 
apie mūsų iškilųjį merą neapolietį, žmogų, kuris išvalys Niujor- 
ką ir jame nebeliks nė kvapo nuodėmės ir korupcijos. 

Iš šių žodžių nusijuokė visi, išskyrus Maripozą. 

— Prižadėjau padėti jam parašyti šį darbą, — tarė Vitas, pasisu- 
ko į Sonį ir galva parodė į duris kambario gale. Kai Sonis nuėjo 
jų atidaryti, Vitas prisiartino prie Maripozos ir ištiesė jam ranką. 

Džuzepė įtariai ją nužvelgė, bet paspaudė. 

— Ačiū, done Maripoza, — tarė jis ir pažvelgė į sėdinčius prie 
stalo. — Drauge mes visi praturtėsime. 

Po šių žodžių visi bosai atsistojo ir ėmė spausti rankas Vitui 
ir Maripozai. Vitas pažiūrėjo į Sonį, laikantį duris atidarytas, 
paskui į Dženką, su gera dešimčia kitų vyrų stovintį prie stalo, 
lūžtančio nuo valgių ir gėrimų. Dženkas, rodės, iš Vito žvilgsnio 
kažką suprato; jis pasisuko į Luką ir galvos linktelėjimu parodė, 
kad metas eiti. Juodu priėjo prie Sonio ir sustojo rateliu palei 
duris laukdami, kol Vitas paspaus ranką kitiems bosams ir atsi- 
sveikins su jais viena kita mandagia fraze. 

Tomazinas Činkvemanis stovėjo prie sienos sudėjęs rankas 
ant krūtinės kaip ir visi kiti asmens sargybiniai. Jis spoksojo į 
Luką ir jo veidas ėmė rausti, randai po akimis dar labiau. Tada 
nusisuko, įsmeigė akis į vieną iš šventųjų paveikslų, kuriais buvo 


nukabinėtos sienos, ir šiek tiek aprimo. 


Ričis Gatas vairavo „Essexą“ Manhatano gatvėmis be perstojo 
pilant lietui. Vitas, sėdėdamas ant užpakalinės sėdynės, pasidė- 
jo skrybėlę ant galinės palangės ir atsisegė viršutinę marškinių 
sagą. Visiems tiesiog spengė ausyse nuo tylos, mat Sonis prie- 
kyje šalia Ričio ir Vitas gale šalia Dženko ir Lukos laukė, kas 


prašneks pirmas. Vitas užsimerkęs kasėsi kaklą; atrodė suneri- 

męs. Kai vėl atsimerkė, pasisuko į Luką — šis tą pačią akimirką 
pasisuko į jį. Tarp jų sėdėjo Dženkas, bet tarsi nematomas: du 
vyrai žvelgė vienas į kitą ir atrodė, kad jie kažką skaito vienas 
kito akyse. 

Pirmas neiškentė Sonis — jis pro priekinį stiklą žiūrėjo į lietų. 

— Po perkūnais! — suriko jis išgąsdindamas visus automobily- 
je. Luka vienintelis nekrūptelėjo. — Tėti! 

Sonis pasisuko į užpakalinę sėdynę. 

— Negaliu patikėti, kad mes sutikom su tom Maripozos 
nesąmonėm! Prakeiktas ciuccio*! Mes mokėsim jam penkiolika 
procentų?! 

— Santinai, — tarė Vitas ir sukikeno, tartum Sonio pykčio 
protrūkis būtų išsklaidęs visus apnikusią grėsmingą nuotaiką. — 
Soni, sėdėk ramiai ir tylėk. Tu negali čia kalbėti, kol niekas tavęs 
to neprašo. 

Sonis teatrališku judesiu panarino galvą ir sunėrė rankas ant 
sprando. 

— Tu dar nesupranti tų dalykų, Soni, — tarė Dženkas. 

Sonis nepakeldamas akių linktelėjo. 

— Džo nori penkiolikos procentų? — paklausė Vito Dženkas. 

— Jis ims penkiolika procentų iš kiekvieno visų mūsų vers- 
lo, o už tai prižada mums, kad nebus karo, - paaiškino Džen- 
kui Vitas. 

Dženkas suglaudė delnus. 

— Kokia išraiška buvo jų veiduose, kai Džo jiems pasakė, 
kiek jie turės mokėti? — paklausė jis. 

— Jiems tai nepatinka, — atsakė Vitas, tarsi kitko nė negalėjai 
tikėtis, — bet jie žino, kad tai atsieis pigiau negu karas. 

— Jie bijo, — tarė Luka pasidygėjęs visais tame kambaryje su- 
sirinkusiais bosais. 

— Bet vis tiek jiems tai nepatinka, o mums tai į naudą, — 
dėstė Dženkas. 


* Asilas (7£.). 

Vitas kepštelėjo Soniui per galvą — išsitiesk ir klausykis! So- 
nis pakėlė akis, pasižiūrėjo į užpakalinę sėdynę, susidėjo rankas 
ant krūtinės ir sėdėjo užsičiaupęs, mėgdžiodamas Luką. 

— Maripoza godus, — pranešė visiems Vitas. — Visi bosai tai 
žino. Kai jis susidoros su mumis, aišku, netrukus imsis ir jų. 

— Sutinku. Tai irgi mums naudinga, — atsakė Dženkas. 

— Kol kas mokėsime tuos penkiolika procentų, — žiūrėdamas 
Soniui virš galvos pro priekinį stiklą kalbėjo Vitas. — Per tą laiką to- 
liau ruošimės. Mums praverstų daugiau papirktų politikų ir farų. 

— Mannaggia! — sušuko Dženkas. — Vitai, mes jau ir taip 
mokame per daug žmonių. Vienas valstijos senatorius praėju- 
sią savaitę paprašė manęs trijų gabalų. Atsakiau. Trijų gabalų! 
V'ancul'! 

— Paskambink jam ir pasakyk, kad sutinki, — tarė Vitas tyliai, 
tarsi staiga pasijutęs išvargęs. — Sakyk, Vitas Korleonė užsispyrė 
parodyti savo draugiškumą. 

— Vitai, bet... — prabilo Dženkas, tačiau Vitas iškėlė ranką ir 
jį nutildė. Diskusija šiuo klausimu baigėsi. 

— Kuo daugiau farų ir teisėjų papirksime, tuo stipresni būsi- 
me. Todėl aš noriu pirmas rodyti draugiškumą. 

— Madon' - atsiduso Dženkas, nemėgindamas toliau ginčy- 
tis. — Mes išmokam pusę to, ką uždirbam! 

— Patikėk manim, Dženkai, ilgainiui tai bus didžiausias 
mūsų pranašumas, — tvirtino Vitas. 

Dženkas tik dar kartą atsiduso ir nutilo. Vitas kreipėsi į Sonį. 

— Mes sutikome mokėti tuos penkiolika procentų, — aiškino 
Vitas grįždamas prie pokalbio pradžioje Sonio išsakyto prieštara- 
vimo, — nes tai nesvarbu, Santinai. Maripoza sukvietė šį pasitari- 
mą vildamasis, kad aš pasipriešinsiu. Jis norėjo, kad atsisakyčiau. 
Tada, kai jis būtų ėmęs mus triuškinti, visos kitos Šeimos būtų 
supratusios. — Vitas ėmė inkšti mėgdžiodamas Maripozą: - Man 
neliko kitos išeities! Korleonės atsisakė paklusti! 

Dženkas pritardamas irgi ėmė vaidinti Džuzepę, besikrei- 
piantį į kitus bosus: 

— Mokėkite penkiolika procentų arba sunaikinsime jus kaip 
Korleonių Šeimą! 

— Bet aš nesuprantu, — prisipažino Sonis. — Kodėl nesvarbu, 
sutinkame mes mokėti ar ne? 

— Todėl, kad mokėsime Džo ar ne, jis vis tiek ims mus triuš- 
kinti, — paaiškino Dženkas. — Mūsų Šeima dabar uždirba daug 
pinigų. Svaigalais mes niekados neprekiavome. Žiūrėdamas į 
mus Maripoza mato lengvą grobį, Soni. 

— Vis tiek nesuprantu, — skėstelėjo rankomis Sonis. 

Nežiūrėdamas į jį Luka Brazis tarė: 

— Donas Korleonė... labai protingas žmogus, Santinai. Tau 
reiktų... įdėmiau jo klausyti. 

Sonį suglumino Lukos tonas — jame galėjai justi grėsmingas 
gaideles. Jis mėgino sugauti Brazio žvilgsnį, bet vyras, matyt, vėl 
nugrimzdo į savo mintis. 

— Mes stengiamės laimėti laiko, Santinai, — aiškino Vitas. — 
Mums reikia daugiau laiko pasiruošti. 

— Be to, dabar, kai tavo tėvas sutiko mokėti procentus, — pri- 
dūrė Dženkas, —- kai Maripoza mus puls po pasiekto susitarimo 
su mumis, jis praras pagarbą. Visi matys, kad to žmogaus žodžiu 
negalima tikėti. O tie dalykai yra svarbūs, Soni, — pats įsitikinsi. 

Sonis apsisuko ir susmuko ant sėdynės. 

— Ar galiu užduoti dar vieną klausimą, consig/iere? — paklausė 
jis pro priekinį stiklą žiūrėdamas į lietų. 

Dženkas nieko neatsakė. Tada neslėpdamas nevilties, sumi- 
šusios su susierzinimu, Sonis paklausė: 

— Klausiu dar kartą: kodėl mes įsitikinę, kad Maripoza puls 
mus nepriklausomai nuo to, mokėsime jam duoklę ar ne? 

Sonis nematė, kad Dženkas jam už nugaros pažiūrėjo į Vitą 
ir papurtė galvą. 

— Tebūnie tau pamoka, Soni, — tarė tėvas. — Nerašyk, jeigu 
gali kalbėti, nekalbėk, jeigu gali linktelėti galva, nelinktelėk gal- 


va, jei to nereikia. 

Ant užpakalinės sėdynės Dženkas šypsodamas pažiūrėjo į 
Vitą. 

Ant priekinės sėdynės Sonis patraukė pečiais ir neištarė dau- 
giau nė žodžio. 


Lietinga pavasario diena ėjo vakarop. Korkas gulėjo aukštielnin- 
kas, ant jo išsitiesusi Keitlin miegojo, įsikniaubusi galva jam į 
kaklą, užkėlusi kojas jam ant šlaunų. Bobis laikė vieną ranką 
pasikišęs po pakaušiu, kitą uždėjęs mergaitei ant peties — plekš- 
nojo per jį, kol užmigdė. Prieš tai jis šimtąjį kartą perskaitė jai 
pasakojimą apie Konlą ir fėjų mergaitę — pasaką iš vienos senų 
savo tėvo knygų odiniais viršeliais, lapais auksuotais kraštais. Ta 
pasakų rinktinė dabar gulėjo prie jo ant siauros Keitlin lovelės. 
Korkas atsargiai pasivertė ant šono ir paguldė mergaitę ant pa- 
talų, o galvą su smėlio spalvos plaukų aureole — ant gumbuo- 
tos pagalvės. Jis išgirdo spynoje pasisukant raktą; tuo metu, kai 
traukė Keitlin ant pečių languotą antklodę su naminių gyvulių 
paveiksliukais, atsidarė virtuvės durys. Jis kokią minutę palaukė 
šalia užmigusios dukterėčios tamsėjančiame kambaryje, klausy- 
damasis po virtuvę vaikštančios Eilyn. 

Šiame kambaryje prabėgo paties Korko vaikystė. Bobis buvo 
toks mažas, kai gripas nusinešė tėvus į kapus, kad menkai juos 
teprisiminė. Užtat aiškiai prisiminė, kaip apsidžiaugė su Eilyn 
atsikraustęs į šį butą. Septintą savo gimtadienį jis atšventė vir- 
tuvėje. Eilyn — ji tada tikriausiai buvo panašaus amžiaus kaip 
jis dabar — prikabinėjo palei lubas geltonų krepino vėliavėlių ir 
sukvietė vaikus iš viso kvartalo. Ji ką tik buvo gavusi darbą ke- 
pykloje pas ponią Makonahej — ši Bobiui jau tada atrodė senut 
senutėlė. Jis prisiminė Eilyn šaukiančią: „Svetainė, trys miega- 
mieji ir virtuvė!“, o ir pats tada manė, kad jie keliasi į rūmus. Tas 
butas ir buvo rūmai, palyginti su ankštais kambarėliais, kuriuose 
gyveno pas tolimus giminaičius, keldami bent jau kai kurių iš jų 
nepasitenkinimą, kol Eilyn baigė vidurinę mokyklą. Jis užaugo 

šiame bute ir iš jo išsikėlė tik tada, kai pats baigė vidurinę ir 
ėmėsi visokių reikaliukų su Soniu. Dabar tie dalykai baigėsi, o 
Meris liepė jam laikytis toliau nuo airių. 

Korkas apsidairė po buvusį savo kambarį; pažįstami gatvės 
garsai už lango ir malonus po kambarius vaikštinėjančios Ei- 
lyn šlepsenimas jį veikė raminamai. Jis pakėlė nuo grindų prie 
Keitlin lovos vargšę nušiurusią žirafą Bū ir pakišo mergaitei 
po ranka. 

Eilyn plovė krūvelę lėkščių. 

— Kaip tik prisiminiau senąją ponią Makonahej, — tarė jis 
prisitraukdamas kėdę prie stalo. — Ji vis dar kruta? 

— Ar tebegyva? — atsakė Eilyn, tarsi klausimas būtų ją nuste- 
binęs. 

Šluostydama rankas į šviesiai žalią pašluostę ji atsisuko. 

— Aišku, kad gyva. Kas gi du kartus per metus — Velykoms ir 
Kalėdoms — siunčia man atvirukus? Ta moteris — tikra šventoji, 
dievaži. 

— Ji būdavo juokinga, — prisiminė Korkas. — Visuomet už- 
mindavo man kokią mįslę. 

Jis nutilo galvodamas apie senutę, paskui paklausė: 

— Ar negalėčiau gauti puodelio kavos kaip atlygio už suteik- 
tas vaiko priežiūros paslaugas? 

— Galėtum, — atsakė sesuo ir ėmė kaisti kavą. 

— Atsimenu didelį pobūvį, kurį jai čia ištaisėme, — Korkas 
grįžo prie ponios Makonahej temos. 

— Kamuoja anų laikų ilgesys? — neatsisukdama į jį paklausė 
Eilyn. —- Neatsimenu, kad anksčiau bent kartą būtum paminėjęs 
ponią Makonahej. 

— Ko gero, kamuoja, - prisipažino Korkas. — Bent jau šiek 
tiek. 

Jis nužvelgė virtuvės lubas prisimindamas ryškias krepino vė- 
liavas per savo septintą gimtadienį. Pobūvis poniai Makonahej 
buvo iškeltas, kai ji išėjo į pensiją ir nusprendė grįžti į gimtąją 
Airiją. Eilyn su Džimiu ką tik buvo nusipirkę iš jos kepyklą. 


KORLEONIŲ ŠEIMA +» 329 


— Pagalvojau: taip dažnai prižiūriu Keitlin, kad atrodo, tarsi 
vėl čia gyvenčiau. 

— Nori pasakyti, kad čia negyveni? — atsakė Eilyn ir įsispren- 
dusi atsigręžė į jį. - Kaip čia tada yra, kad kas rytą ir vakarą, kai 
tik pasisuku, pamatau tave? Aišku, tik ne tada, kai esu krautu- 
vėje ir dirbu kaip juodas jautis, kad galėčiau padėti ant stalo 
valgyti. Tada vienas Dievas težino, kur tu esi ir ką veiki. 

— Veikti nelabai ką turiu, — prisipažino Korkas. — Jau kuris 
laikas. 

Jis nusuko akis nuo Eilyn ir nudelbė jas į savo ranką, padėtą 
ant stalo. 

— Bobi, kažkas atsitiko? — paklausė sesuo, prisitraukė kėdę, 
atsisėdo ir uždėjo delną jam ant rankos. 

Kurį laiką buvo girdėti vien kaip ant lėtos ugnies verda kava. 
Tada Korkas prašneko: 

— Pagalvojau: o jeigu vėl čia įsikelčiau ir pradėčiau dirbti su 
tavim kepykloje? 

Bobas žinojo, kad Eilyn to be galo trokšta — jinai pradėjo 
ji spausti jam nė nebaigus vidurinės, bet paklausė taip, tarsi ta 
mintis būtų nauja, ką tik atėjusi jam į galvą. 

— Tu rimtai? — paklausė Eilyn staiga atitraukdama ranką, tar- 
si jo klausimas kažkodėl būtų ją išgąsdinęs. 

— Rimtai. Turiu susitaupęs šiek tiek pinigų. Galėčiau jus pa- 
remti. 

Eilyn atsistojo pasirūpinti, kad neišbėgtų ką tik užvirusi 
kava. 

— Tu rimtai... — tarstelėjo, tarsi jai būtų sunku tuo patikėti. — 
Kokia priežastis? 

Užuot atsakęs, Korkas priėjo ir atsistojo jai už nugaros. 

— Vadinasi, neprieštarauji? — paklausė. — Galėčiau atsivežti 
daiktus rytoj ir apsigyventi galiniame kambaryje. Mantos turiu 
nedaug. 

— O tuos kitus reikaliukus užraukei? — jos klausime galėjai 
justi ir reikalavimą. 

— Užraukiau. Tai ar galiu atsikraustyti? 

— Žinoma, — neatsigręždama į brolį atsakė Eilyn, vis dar pa- 
linkusi virš kavinuko. 

Ji perbraukė delnu sau per akis ir tarė: 

— Viešpatie! —- Mat ji verkė ir nebemėgino to slėpti. 

— Liaukis, — tarė Korkas uždėdamas rankas jai ant pečių. 

— Pars liaukis. 

Ji atsisuko, apsikabino brolį ir prisispaudė veidu jam prie 
krūtinės. | 

— Nagi, liaukis, - pakartojo Bobis, bet švelniai. 

Jis laikė Eilyn glėbyje ir leido jai verkti. 


20. 


SONIS ĖJO šalia Sandros pro Arturo aveniu duonos ir ku- 
linarijos parduotuves. Automobiliai ir sunkvežimiai švilpė pro 
šalį apvažiuodami gatvės prekiautojų vežimėlius, berniūkščiai 
plačiomis prie kelių susegamomis kelnėmis ir trumparankoviais 
marškiniais be baimės lakstė tarp mašinų; šilta pavasario diena 
išviliojo į lauką ir vaikus, ir suaugusiuosius. Sonis paliko au- 
tomobilį priešais Sandros daugiabutį ir nuėjo su ja į Kolučio 
mėsinę. Dabar juodu ėjo atgal ir Sonis nešė už virvelės virtinę 
dešrelių, suvyniotų į storą baltą popierių. Sandra buvo užsidė- 
jusi baltu kaspinu perjuostą žalią skrybėlę nulėpusiais kraštais; 
tamsūs plaukai siekė jai pečius. Skrybėlė buvo nauja ir per puoš- 
ni prie kuklios baltos jos suknelės, bet Sonis jau pasakė jai gerą 
dešimtį komplimentų per trumpą kelionę į mėsinę pirkti dešre- 
lių jos senelei. 

— Žinai, į ką tu panaši? — paklausė Sonis. Jis užbėgo pirma 
jos ir dabar išsišiepęs iki ausų ėjo atatupstas. — Į Kei Fransis fil- 
me „Nemalonumai rojuje“. 

— Nepanaši, — atsakė Sandra suduodama delnu per petį, kad 
pastumtų į šalį. 

— Tik kur kas gražesnė, - pridūrė Sonis. - Kei Fransis tau nė 
iš tolo neprilygsta. 

Sandra susidėjo rankas ant krūtinės ir pakreipusi galvą įverti- 
no Sonio išvaizdą. Jis mūvėjo pilkas šviesesniais dryželiais kelnes, 

vilkėjo tamsius marškinius ir buvo pasirišęs kaklaraištį juodais ir 
pilkais dryžiais. 

— O tau neprilygsta niekas, — tarė ji ir rausdama pridūrė: — 
Tu išvaizdesnis už visus tuos kino aktorius. 

Sonis atlošė galvą ir nusijuokė, paskui apsisuko ir nužings- 
niavo šalia jos. Prie kampo ruošėsi groti rylininkas ir jį jau buvo 
apspitę pulkas vaikų. Atrodė, kad vyras vešliais ūsais — žemas, 
kresnas, pasirišęs skaisčiai raudoną kaklaskarę, ant galvos užsi- 
dėjęs katiliuką, iš po kurio it sparnai plaikstėsi žili plaukai, — ką 
tik atplaukė į Ameriką. Jo vargonėliai buvo seni, išklerę ir laikėsi 
viename daikte tik todėl, kad buvo apraišioti apsitrynusiais dir- 
žais. Instrumentas buvo užklotas standžiu mėlynu audeklu ir ant 
jo striksėjo beždžionėlė, aprengta kelnėmis ir odiniu švarkeliu, 
su žvilgančia plona grandinėle, apvyniota jai aplink kaklą ir pri- 
rišta rylininkui prie riešo. 

— Nori truputį pasiklausyti? — paklausė Sonis. 

Sandra papurtė galvą ir nudelbė akis. 

— Bijai senelės, — tarė Sonis. — Klausyk... — pradėjo jis ir nu- 
tilo, nes didžiulis pulkas žvirblių pralėkė pažemiui, pakilo ant 
namų stogų ir galiausiai nuskrido tolyn. - Klausyk, — pakartojo 
jis ir staiga lyg nervinantis jam ėmė trūkčioti balsas. — Šįvakar 
Džonis su Ninu koncertuoja prašmatniame klube. Norėčiau nu- 
sivesti tave ten pavakarieniauti, paskui galėtume nueiti į šokius. 
Gal man pavyktų prikalbinti senelę tave išleisti? 

— Juk žinai, kad nepavyks. 

— O jeigu aš ją įtikinčiau? 

— Gali nė nesvajoti, — atsakė Sandra. — Šiaip ar taip, neturiu 
tinkamų drabužių. Tu manęs gėdytumeisi. 

— Nieku gyvu, — nenorėjo sutikti Sonis. — Be to, aš jau apie 
tai pagalvojau. 

— Apie ką tu pagalvojai? — paklausė Sandra. Jie išsuko iš Ar- 
turo aveniu į jos kvartalą. 

— Kad tau reikės prašmatnių drabužių. 

Sandra suglumusi į jį pažiūrėjo. 

— Tik pažiūrėk! — šūktelėjo Sonis ir pro merginą nuskubėjo 
prie gatvėje stovinčio skaisčiai mėlyno „Cord“ kabrioleto ilgu 
priekiu ir padangomis baltais šonais, jau sutraukusio didžiulę 
minią. 

— Prašmatnus automobilis, — prieidama prie jo tarė Sandra. 

— Jo priekis varomas, — paaiškino Sonis. 

— Štai kaip... —- numykė Sandra, aiškiai nesuprantanti, apie 
ką kalba Sonis. 

— Norėtum turėti tokį automobilį? — paklausė Sonis. 

— Šiandien tu daug juokauji, — atsakė Sandra ir nusitempė jį 
už rankos atgal ant šaligatvio. 

— Aš kalbu rimtai, Sandra. 

Juodu buvo jau netoli jos namų, prie jo „Packardo“. 

— Manau, šįvakar mudviem reiktų pavakarieniauti ten, kur 
koncertuoja Džonis su Ninu, o paskui nueiti į šokius. 

— Ei, kur taip ilgai užtrukai! — išlindusi pro langą sušuko 
Sandrai ponia Kolambo. 

Sonis jai pamojo, padavė dešreles Sandrai ir pro pravirą ke- 
leivio pusės langelį ištraukė nemažą ryšulį, susuktą į vyniojamąjį 
popierių ir perrištą balta virvele. 

— Kas čia? — paklausė Sandra. 

— Elegantiška suknelė, bateliai ir kitkas tau. — Jis atkišo jai 
ryšulį. 

Sandra pažiūrėjo į senelę: ji spoksojo į juodu su Soniu susi- 
ėmusi skruostus delnais. 

— Arplėšk, — paragino Sonis. 

Sandra atsisėdo ant prieangio laiptelio, pasidėjo ryšulį ant 
kelių, atrišo virvutę ir praplėšė popieriaus kraštelį. Pamačiusi 
žvilgantį sidabrinį vakarinės suknelės audeklą, bemat uždengė 
popierių ir pakėlė akis į senelę. 

— Sandra! —- sunerimusi šaukė ši. — Tučtuojau lipk į viršų! 

— Ateinam! — šūktelėjo jai mergina, o Soniui sukuždėjo: — 
Gal su protu susipykai, Santinai?! 

Ji atsistojo ir grąžino jam ryšulį. 

— Ji atrodo labai brangi. Senelė nualps ją pamačiusi. 


334 + ED FALCO 


— Nemanau, - atsakė Sonis. 

— Nemanai? 

— Eime. 

Sonis uždėjo delną jai ant nugaros ir nusivedė laiptais. Prie 
durų Sandra sunerimusi pakartojo: 

— Ji atrodo labai brangi, Soni. 

— Dabar aš gaunu gerą atlyginimą. 

— Taisydamas automobilius? — Ji atidarė duris ir laukė jo at- 
sakymo prieš įžengdama į blausią laiptinę. 

— Aš nebetaisau automobilių. Dabar dirbu pas savo tėvą. Rū- 
pinuosi pardavimu. Einu pas visų parduotuvių savininkus ir įtiki- 
nu, kad jie turi prekiauti vien „Dženko tyru alyvuogių aliejum“. 

— Kaip tau tai pavyksta? — Sandra įėjo į pastatą ir palaikė 
duris atdaras Soniui. 

— Aš pateikiu pasiūlymų, kurių negalėtų atsisakyti joks pro- 
tingas žmogus, — atsakė Sonis, įėjo į vidų ir uždarė duris. 

— Ir dabar uždirbi tiek pinigų, kad įperki tokią suknelę? — 
tylioje laiptinėje pašnibždomis paklausė Sandra. 

— Eime, — teatsakė Sonis pasukdamas link laiptų. — Parody- 
sių tau, koks puikus pardavėjas esu. Aš įtikinsiu tavo senelę leisti 
man šįvakar nusivesti tave į šokius. 

Sandra iš pradžių apstulbo, paskui nusijuokė. 

— Gerai, bet tau pavyks tik jeigu esi geriausias pardavėjas pa- 
saulyje. 

Prie laiptų Sonis stabtelėjo. 

— Ar myli mane, Sandra? 

— Taip, myliu, — nė kiek nedvejodama atsakė Sandra. 

Sonis prisitraukė ją ir pabučiavo. 

Nuo laiptų viršaus atgriaudėjo ponios Kolambo balsas: 

— Kiek laiko tau reikia užlipti kelis aukštus? Ar girdi, Sandra?! 

— Ateinam, senele! — sušuko Sandra ir susikibusi rankomis 


su Soniu pradėjo lipti laiptais. 

Džuzepė Maripoza žvelgė pro lenktą langą iš buto viršutiniame 
Dvidešimt penktosios gatvės namo Manhatane aukšte. Pavaka- 
rės šviesoje jis matė savo paties atspindį, o už jo, Brodvėjaus 
ir Penktojo aveniu sankryžoje, vadinamąjį Lygintuvo* pastatą, 
iškilusį gerokai aukščiau aplinkinių. Tamsaus dangaus fone vir- 
šutiniai balto kalkakmenio Lygintuvo aukštai priminė strėlę, 
šaunančią aukštyn virš automobilių ir tramvajų bei dviaukščių 
autobusų, bildančių Madisono aikšte Penktajame aveniu. 

Oras dieną vis kaitaliojosi: per miestą prašniokšdavo trum- 
pa audra, paskui vėl skaisčiai nušvisdavo saulė, savo spinduliais 
nužerdama šlapias gatves. Dabar vėl apsiniaukė, įsielektrinę de- 
besys grasė dar viena audra su perkūnija. 

Erdvus šešių kambarių butas Džuzepei už nugaros buvo tuš- 
čias — tikras labirintas iš kambarių šviesiomis kietmedžio grindi- 
mis ir neseniai baltai išdažytomis sienomis. Po butą vaikštinėjo 
ir viską apžiūrinėjo Rozatai, Barziniai ir Frankis Pentandželis bei 
keli jų vyrukai. Koridoriais ir neapstatytais kambariais aidėjo jų 
kalbos ir batų gurgždesys. 

Pamatęs Erankio atspindį lango stikle, Džuzepė atsisuko. 

— Franki, kur, po velnių, baldai?! Jeigu teks čia lindėti, butas 
tam visai netinkamas. Ką tu sau galvoji?! 

Frankis prisimerkęs pažiūrėjo į Džuzepę, tarsi neaiškiai jį 
matydamas. 

— Nesupratau? — tarė jis. 

Tarpduryje pasirodė Emilis Barzinis su savo pagalbinin- 
ku Didžiapapiu. Šis vos dvidešimtmetis vaikinas buvo išvaiz- 
dus, bet apkūnus, dideliu apskritu veidu ir glebia krūtine, dėl 
kurios ir gavo savo pravardę. Jis dėvėjo tokius pat trijų dalių 
kostiumus kaip ir Emilis, kuriam tarnavo vienokiu ar kitokiu 
parankiniu nuo dvylikos. Tačiau tie patys kostiumai, kurie ant 
Emilio atrodė šiugždūs ir elegantiški, ant Didžiapapio kabojo 


* 1902 m. pastatytas dangoraižis, šitaip pramintas dėl trikampės formos ir tapęs 
vienu iš Niujorko simbolių (vert. past.). 


336 + ED FALCO 


kaip susiglamžę maišai. Nors vaikinas iš pažiūros darė prastą 
įspūdį, buvo rimtas ir protingas, todėl Emilis visada laikydavo 
jį prie savęs. 

— Džuzepe, tu sakei: „Rask butą viršutiniame aukšte ir iš- 
sinuomok“, — priminė Frankis, Maripozai tik spoksant į jį ir 
tylint. — Taip ir padariau. 

— Kam, tavo manymu, aš nuomočiausi tokį butą, Franki? 

— Iš kur aš galiu žinoti, Džo?! Tu neužsiminei, kad čia lindė- 
sime. Nori pasakyti, kad bus karas? 

— Ar aš sakiau, kad bus karas? 

— Žinai ką, Džo... — ryžtingai nusiteikęs Frankis susikišo 
nykščius už diržo. - Nelaikyk manęs kokiu s:70n2.. 

Džuzepei nespėjus nieko atsakyti, į kambarį įėjo Emilis. 

— Franki, — tarė jis, — nėra čia ko įsižeisti. 

Emilis atsistojo tarp Frankio ir Džuzepės, kurie jau gniaužė 
kumščius pasisukę veidu vienas į kitą. 

— Kartais kuo mažiau žmonių kai ką žino, tuo geriau. Nieko 
čia baisaus nėra. Tiesa, Džo? 

Maripoza pritariamai linktelėjo. 

— Ką gi... — tarė Frankis ir kreipėsi į Emilį: — Aš ir nenoriu 
visko žinoti. 

Tada pasisuko į Džuzepę. 

— Nori, kad įrengčiau butą taip, lyg ruoštumės karui: parū- 
pinčiau maisto, baldų, atvežčiau čiužinių ir visa kita? Tik pa- 
sakyk man, ir aš liepsiu savo vyrams viskuo pasirūpinti. — Jis 
patylėjo, paskui pridūrė: — Tik elkis išmintingai — negali visko 
nuo manęs slėpti. Aš juk nemoku skaityti minčių. 

Džuzepė pirma pažvelgė į Didžiapapį su Emiliu, paskui į 
Frankį. Kituose kambariuose stojo tyla, ir jis suprato, kad Roza- 
tas su kitais vyrais jų klausosi. 

— Liepk savo vyrams įrengti butą taip, lyg netrukus galėtų 
kilti karas, — pasisukęs į Frankį tarė Maripoza. 

— Aišku, — atsakė Frankis nejučiomis pakeldamas balsą. — 


Tuoj pat to imsiuosi. 

— Gerai, — atsakė Džuzepė. — Padaryk viską šiandien. Man rei- 
kia, kad iki vakaro čia būtų bent jau čiužiniai ir šiek tiek maisto. 

Jis vėl atsigręžė į kampinį langą; dangus už jo patamsėjo, 
ir stiklas dabar veikiau panėšėjo į veidrodį. Jame jis matė, kaip 
Frankis išeidamas iš kambario šaltai linkteli Emiliui ir kaip Di- 
džiapapis nusuka akis, tartum bijodamas sutikti Frankio žvilgs- 
nį. Vyrai kituose kambariuose vėl prašneko; paskui Emilis su 
Didžiapapiu išėjo koridoriumi ir Džuzepė liko vienas. Baltos 
Lygintuvo dangoraižio strėlės skrodžiamas pilkas dangus pra- 
pliupo lietumi. 


Ponia Kolambo gurkšnojo juodą kavą ir nepatikliai stebėjo 
Sonį. Šis sužiaumojo dar vieną cukrumi apibarstytą tešlainį ne- 
paliaudamas tarškėti apie tuodu vaikinus iš jų rajono, Džonį 
Fonteiną ir Niną Valentį. Jis kaip užsuktas tikino, kaip puikiai 
dainuoja Džonis ir kaip nuostabiai groja mandolina Ninas — 
tiesiog lyg angelas. Retkarčiais senoji linktelėdavo ar pritariamai 
sumurmėdavo, bet šiaip atrodė čia pjaunama nuobodulio, čia 
įtarumo. Ji vis gurkšnojo kavą ir žiūrėjo pro lietaus merkiamą 
virtuvės langą. Jie buvo mažyčiame, saldaus kepamų tešlainių 
kvapo prisigėrusiame jos bute. Sandra sėdėjo prie virtuvinio 
stalo priešais Sonį, abiem rankomis laikydama vandens stiklinę. 
Per pastarąjį pusvalandį ji neištarė nė dešimties žodžių, o Sonis 
šnekėjosi su jos senele — toji retkarčiais vis dėlto įterpdavo ke- 
letą sakinių. 

— Ponia Kolambo, - pasakė Sonis ir nutilo. Jis pastatė puo- 
delį ant stalo ir susidėjo rankas ant krūtinės parodydamas, kad 
tuoj pasakys kažką svarbaus. — Kodėl jūs nepasitikite tokiu geru 
vaikinu italu kaip aš? 

— Ką? — netikėtai pakeista pokalbio tema, rodės, suglumino 
ponią Kolambo. Ji žvilgtelėjo į dubenį su tešlainiais stalo vidury- 
je, tarsi tokį klausimą Soniui galėjo sukelti jos kepiniai. 

— Norėčiau šįvakar nusivesti jūsų vaikaitę pavakarieniauti 
ten, kur koncertuoja Džonis su Ninu. Sandra mano, kad apie tai 

negali būti nė kalbos, kad jūs nieku gyvu neleisite man nusivesti 
jos pavakarieniauti. Todėl aš su derama pagarba klausiu: kodėl 
jūs nepasitikite tokiu geru vaikinu italu kaip aš, nors pažįstate 
mano artimuosius ir laikote juos savo draugais? 

— A! — ponia Kolambo taip trinktelėjo puodelį į stalą, kad 
kava šliūkštelėjo per kraštą ir išsiliejo ant stalo. Atrodė, ji tiesiog 
trokšta šio pokalbio su Soniu. 

— Klausi, kodėl nepasitikiu tokiu geru vaikinu italu kaip 
tu? — Ji pagrūmojo ištiestu smiliumi jam prieš nosį. — Todėl, kad 
vyrus pažįstu kaip nuluptus, Santinai Korleone! Žinau, ko nori 
vyrai, — ji spjaute išspjovė šiuos žodžius palinkdama virš stalo, — 
ypač jauni. Ir ne vien — jūs visi! Jūs visi vienodi, o mudvi su 
Sandra neturime gero šeimos vyro, kuris mus apgintų! 

— Ponia Kolambo... — Sonis pakreipė galvą parodydamas 
supratęs, ką ji nori pasakyti ir dėl ko nerimauja. Jis paėmė dar 
vieną gardų auksinį tešlainį nuo stalo vidurio. — Aš tik no- 
riu, — kalbėjo nutaisęs didžiai išmintingą balsą, padėjęs kepinį 
ant lėkštutės prie kavos puodelio, — nusivesti Sandrą į naktinį 
klubą, kad ji galėtų pasiklausyti Džonio ir Nino. Jie vietiniai 
vaikinai, jūs juos pažįstate! O tas klubas labai prašmatnus, po- 
nia Kolambo. 

— Kodėl tu nori eiti vakarieniauti kažkur kitur? — paklausė 
senelė. - Mūsų namai tau per prasti? Čia gauni geriau pavalgyti 
negu kokiame prašmatniame restorane — ir nereikia leisti savo 
sunkiai uždirbtų pinigų! 

— Dėl to nesiginčysiu, — atsakė Sonis. — Joks restoranas ne- 
prilygsta jums savo valgiais. 

— Na? — Ponia Kolambo pasisukusi pirmą kartą pažvelgė į 
Sandrą, tarsi tik dabar prisiminusi, kad vaikaitė irgi sėdi prie sta- 
lo, ir nutarusi dabar prašyti jos pagalbos. — Kodėl jis nori leisti 
pinigus kažkokiame restorane? 

Sandra pažiūrėjo į Sonį. 

— Klausykite, ponia Kolambo... 

Sonis ėmė blykšri. Jis įsikišo ranką į kelnių kišenę ir išsitraukė 
kažkokį daikčiuką, bet jo nerodė — laikė sugniaužęs kumštyje. 

— Čia jūsų Sandrai, — tarė jis atgniauždamas pirštus. Delne 
gulėjo juoda dėželė. — Ketinau ją nustebinti juo šiandien per 
vakarienę, bet kadangi negalime eiti kartu vakarieniauti, kol ne- 
gavome jūsų pritarimo... 

Jis atkišo dėžutę arčiau senelės nežiūrėdamas į merginą — ši 
užsidengė burną abiem delnais. 

— Kas čia per kvailystės?! - Ponia Kolambo stvėrė dėželę So- 
niui iš rankos ir ją atidarė. Viduje gulėjo žiedas su deimanto 
akute. 

— Čia mūsų sužadėtuvių žiedas. — Sonis pažvelgė į kitapus 
stalo sėdinčią Sandrą. — Mudu su Sandra tuoksimės. 

Sandra džiugiai sulinksėjo žiūrėdama į jo pusę. Sonio veide 
pražydo šypsena. 

— Bet tik jeigu leisite mane nusivesti ją pasiklausyti Džonio 
ir Nino, kur aš galėsiu jai deramai pasipiršti! - teatrališkai pridū- 
tė jis žiūrėdamas į senelę. 

— Jeigu čia kokia suktybė, — vėl pagrūmojo pirštu ponia Ko- 
lambo, — paskųsiu tave tėvui! 

Sonis pridėjo ranką prie širdies. 

— Kai vesiu jūsų Sandrinelą, — tarė jis stodamasis nuo sta- 
lo, — turėsite šeimoje vyrą, kuris jus gins. 

Jis suėmė ponią Kolambo už pečių ir pabučiavo į skruostą. 

Senelė stvėrė Soniui už smakro ir pažiūrėjo jam į akis. 

— Et! — tarstelėjo lyg supykusi. — Ją turėtum bučiuoti, ne 
mane! 

Ji pasuko jo galvą į Sandrą. 

— Žiūrėk, kad parvestum ją iki dešimtos, — tarė ji išeidama iš 
virtuvės, — antraip paskųsiu tave tėvui! 

Prieš dingdama už durų ji pasisuko ir iškėlė smilių, tarsi no- 
rėdama dar kažką pridurti, bet tik linktelėjo galva ir paliko Sonį 


su Sandra vienus. 


Džuzepė apžiūrinėjo stogą. Etorė Barzinis ėjo iš paskos laikyda- 
mas jam virš galvos skėtį, Emilį nuo lietaus saugojo Didžiapapis. 

Kiti vyrai vis dar buvo tuščiame bute: ten kažkas atnešė sumuš- 
tinių ir dėžę kokakolos. Džuzepė priėjo prie stogo krašto ir pa- 
žiūrėjo į gatvę apačioje. Gatve skubėjo minios praeivių, pasi- 
slėpusių po margaspalviais skėčių apskritimais. Lijo nesmarkiai, 
bet be perstojo; retkarčiais tolumoje tarp debesų tvykstelėdavo 
žaibas ir netrukus nugriaudėdavo perkūnija. 

Džuzepė parodė į riestus gaisrinių kopėčių viršaus galus ir 
tarė Emiliui: 

— Liepk savo vyrams atlaisvinti varžtus, kad niekas negalėtų 
užlipti iš gatvės. 

— Bus padaryta, - atsakė Emilis. 

Vėjo gūsis pašiaušė jam plaukus; jis delnu nusibraukė užkri- 
tusias ant kaktos sruogas. 

— Pasakysiu atvirai, Džo, — tarė jis. — Jeigu šįvakar sutvar- 
kysime Klemencą ir Dženką, manau, Vitas rytoj ateis pas mus 
pabrukęs uodegą. 

Džuzepė standžiau susisupo švarku ir atsuko nugarą vė- 
jui. Kiekviename stogo kampe į miesto gatves spoksojo po 
susikūprinusią chimerą. Maripoza kurį laiką susimąstęs tylėjo, 
paskui tarė: 

— Norėčiau pamatyti, kaip Vitas Korleonė ateina pas mane 
pabrukęs uodegą. Žinai, ką padaryčiau? — pažvalėdamas paklau- 
sė jis. — Vis tiek jį nudėčiau, tik pirma leisčiau jam papostrin- 
gauti. 

Jis nusišypsojo, akys sublizgo. 

— Ką tu sakai? - neva kalbėdamas su Vitu paklausė jis. — 7ž- 
krai? Įdomu, Vitai. 

Jis iškėlė ranką, tarsi laikytų joje Emiliui į galvą nutaikytą 
pistoletą. 

— Pykšt! Ištaškyčiau jam smegenis po visą sieną. Pasakyčiau: 
Štai kaip aš kalbu, Vitai. Kaip tau patinka? 

Jis pažvelgė į Didžiapapį ir Etorę, tarsi tik dabar prisiminęs, 
kad jie šalia, ir norėdamas išgirsti jų reakciją. Abu jaunuoliai 
nusišypsojo, tarsi ši scena jiems būtų be galo patikusi. 

Emilis nesišypsojo. 

— Vitas Korleonė — protingas vyras, — tarė jis. — Man jis irgi 
nepatinka, Džo, bet jis moka ne vien kalbėti. Noriu pasakyti, 
kad mums susidorojus su Klemenca ir Dženku jis bus kaip be 
rankų ir pirmas tai supras. 

Jis nutilo ir trūktelėjo Didžiapapio ranką su skėčiu arčiau 
savęs. 

— Jis pirmas supras esąs kaip be rankų, — pakartojo Emilis, — 
ir tada, manau, atiduos tai, ko mums reikia. Vienintelė kita išei- 
tis jam būtų karas. Jis žino jį pralaimėsiąs. Jis ne karštakošis ir 
ne pamišėlis. Galim lažintis, kad jis darys tai, kas geriausia jam 
ir jo Šeimai. 

"Tamsius debesis akimirką nušvietė tvykstelėjęs žaibas, ryš- 
kesnis už ankstesnius. Džuzepė laukė griausmo ir jis po kelių 
sekundžių prislopęs ataidėjo iš kažkur toli. 

— Nori pasakyti, kad man nereiktų nudėti jo tuoj pat? 

— Nemanau, kad jis duos tau galimybę. — Emilis apkabino 
Džuzepę per pečius ir nusivedė jį atgal prie stogo durų, nes ėmė 
lyti smarkiau. — Vitas ne kvailys, bet gana greitai... 

Jis skėstelėjo rankomis tartum rodydamas Maripozai, kas 
laukia ateityje. 

— Mes pasistengsime, kad jis vis labiau silptų, o tada... Tada 
jį ir sutvarkysime. 

— Man tik neramu dėl Lukos Brazio, — prisipažino Džuze- 
pė. — Man tai nepatinka. 

Didžiapapis atidarė stogo duris ir pasitraukė į šalį. 

— Man tai irgi nepatinka, — laukdamas šalia Didžiapapio tarė 
Emilis, — bet nieko kito nelieka. Jei reikia sutvarkyti Luką, taip 
ir padarysime. 

— Tomis nori išplėšti Lukai širdį, - pasakė Džuzepė iš lie- 
taus įžengdamas į gerai apšviestą viršutinę laiptų aikštelę. — O 
kaip dėl Vito sūnaus Sonio? — paklausė jis Emilio. — Ar dėl jo 
turėsim vargo: 

— Dėl Sonio? Jis tik 5ambino. Bet kai prisigausime iki Vito, 
tikriausiai turėsime sutvarkyti ir jį. 

— Šitam versle per daug sūnų, — galvodamas apie Lakončius 
pareiškė Džo. Prie pirmo laiptelio jis stabtelėjo pažiūrėti, kaip 
Didžiapapis uždaro stogo duris ir užrakina Emilio duotu rak- 
tu. — Pasirūpinai, kad būtų žurnalistų? — paklausė jis Emilio. 

— Jie bus klube kartu su fotografais. 

— Gerai. Alibi visada pravartu turėti. 

Džuzepė pradėjo lipti žemyn, bet tuoj pat vėl sustojo. 

— Užsakei mums staliuką prie scenos? 

— Džo, viskuo pasirūpinta. —- Emilis prisivijo Džuzepę, uždė- 
jo ranką jam ant peties ir nusivedė laiptais žemyn. — O Frankis? 
Jam reikėtų būti ten su. mumis. 


Džuzepė papurtė galvą. 

— Nepasitikiu juo. Nenoriu, kad jis žinotų daugiau, negu 
jam būtina. 

— Klausyk, Džo, tai Frankis mūsiškis ar ne? 

— Nežinau, — atsakė Džuzepė. — Pažiūrėkim, kaip viskas 
klostysis. 


Laiptų apačioje laukė Karminas Rozatas. 

— Pasitiki tais vyrais — dviem Antoniais? — Emilio paklausė 
Džuzepė. 

— Jie geri, — atsakė šis. — Jau anksčiau esu juos naudojęs. 

— Nežinau... — Džuzepė stabtelėjo laiptų apačioje prie Roza- 
to. — Tie Klivlando vyrai, Forlenca ir visi kiti, — tikri juokdariai. 

— Jie jau yra man sutvarkę tokių reikaliukų, — atsakė Emi- 
lis. — Geri vyrai. 

— O Klemenca ir Dženkas tikrai ten bus? — paklausė Džo. — 
Pirmą kartą girdžiu apie tą „Andželo užkandinę“. 

Emilis mostelėjo galva į Karmino pusę. 

— Tai užkampi nedidelė šeimos užeiga Manhatane, — paaiš- 
kino Karminas. — Ten dirba toks vaikis, vieno iš mūsų vyrukų 
sūnus. Taip jau sutapo, kad Klemenca ir Abandandas nuolat ten 
valgo. Jie užsako staliuką išgalvotais vardais, bet tas Andželas gir- 
di, kaip jie kreipiasi vienas į kitą tikraisiais. Taigi kai jie užsisako 
valgyti, jis sako tam vaikiui: „Paruošk staliuką Pitui ir Dženkui.“ 

Vaikiui nušvinta galvoje: ė — taigi Pitas Klemenca ir Dženkas 
Abandandas! Jis pasako savo tėvui... 

— Sėkmė, — pertarė jį Emilis. - Mums nuskilo. 

Maripoza nusišypsojo pagalvojęs, kad fortūna jo pusėje. 

— Pasirūpink, kad tie Klivlando banditai turėtų viską, ko 
jiems reikia. — Tada kreipėsi į Didžiapapį: - Žinai, kur apsistojo 
tie vyrukai? 

Didžiapapis atsakė žinąs. Maripoza išsitraukė iš kišenės 
pluoštą į ritinėlį susuktų banknotų ir ištraukė dvidešimtinę. 

— Eik nupirk jiems porą šviežių gvazdikų. Sakyk jiems, no- 
riu, kad šauniai atrodytų, kai tvarkys tuos du šiknius. 

— Supratau, — imdamas banknotą atsakė Didžiapapis. — 
Kada? Dabar pat? 

— Ne, vakar, — pajuokavo Džuzepė, žaismingai pliaukštelėjo 
vaikinui per ausį, nusijuokė ir stumtelėjo jį link laiptų. — Taip, 
eik ir padaryk, ką liepiau. 

— Imk mano automobilį, - Emilis padavė Didžiapapiui rak- 
telius. — Tik bemat grįžk. 

— Supratau. 

Didžiapapis žvilgrelėjo į Emilį, nuskubėjo laiptais žemyn ir 
išgirdo, kaip jam dingus iš akių jie tęsia pokalbį. 

Išėjęs iš pastato Didžiapapis apsidairė į gatvėje paliktus au- 
tomobilius. Pamatė ir Emilio, nuėjo jo link, bet nesustojo, o 
pasuko už Dvidešimt ketvirtosios gatvės kampo — ten vėl ap- 
sidairė. Kvartalo viduryje pastebėjo juodą Frankio „DeSoto“ ir 
nerūpestingai priėjo prie jo, vis apsižvalgydamas per petį, tada 
pasilenkė prie atdaro keleivio pusės langelio. 

— Lipk į vidų, — paragino Frankis. — Stebėjau gatvę — viskas 
gerai. 

Vaikinas įsėdo ir taip susigūžė, kad keliais įsirėmė į prietaisų 
skydą, o galvą paslėpė po sėdynės atlošu. Frankis Pentandželis 
pažiūrėjo į jį ir nusijuokė. 

— Juk sakiau, kad aplink nieko nėra. 

— Nenoriu, kad tektų kam nors aiškinti, ką veikiu tavo au- 
tomobilyje. 

— O ką tu veiki mano automobilyje? — Frankį vis dar ėmė 
juokas žiūrint į kamuoliukan susirietusį Didžiapapį. — Ką 
man turi? 

— Šįvakar, — atsakė Didžiapapis. - Emilis pakvietė iš Klivlan- 
do tuos du Antonius. 

— Antonį Bokatelį ir Antonį Firencą, — balsu svarstė Frankis. 
Visi juokai jam bemat išgaravo. — Tu įsitikinęs, kad tik tuos du 
ir nieko daugiau? 

— Dar bus tik Fijas Inzana. Vairuotojas. Visi kiti stengsis pa- 
kliūti į kadrą fotografams „Gandro klube“*. 

— Visi, išskyrus mane, — tarė Frankis, išsitraukė iš švarko ki- 
šenės voką ir atkišo Didžiapapiui. 

Šis atstūmė ranką su voku. 

— Pinigų man nereikia. Jei paimčiau, jausčiausi kaip Judas. 

— Vaiki... — Frankio intonacija leido suprasti, kad pinigus jis 
turėtų paimti. 

— Nepamiršk manęs, ir tiek, jei kažkaip paimsi viršų visoj 
šitoj velniavoj. — Didžiapapis pakėlė akis į Frankį. — Nekenčiu 
Šoklio, to bastardo! 

— Ne tu vienas — visi kiti taip pat, — kišdamasis voką atgal 
į kišenę atsakė Frankis. — Aš nepamiršiu, — pridūrė. — O tu kol 
kas laikyk liežuvį už dantų, tad jeigu viršus bus ne mano, tau 
nieko nenutiks, supranti? Niekam nė žodžio! 

— Aišku, bet jeigu manęs prireiks, pasakyk. 

Didžiapapis iškišo galvą virš atlošo ir apsidairė. 

— Ką gi, Franki, — tarė išlipdamas iš automobilio. — Lik sveikas. 

Frankis žiūrėjo, kaip Didžiapapis eina Brodvėjaus link, pasu- 
ka už kampo ir dingsta. Tada paleido variklį. 


— Vancul'! - suniurnėjo panosėje ir pradėjo važiuoti. 


Scenoje — ją atstojo pakyla ilgo, siauro, į vagoną panašaus kam- 
bario gale — Džonis, palinkęs prie mikrofono, kurį laikė kairėje 


* Srork Club - 1929-1965 m. Niujorke veikęs tarp turtuolių ir garsenybių popu- 
liarus naktinis klubas (vert. past. ). 

rankoje, itin liūdnai dainavo „Žvalgausi po pakrantę“. Dešinę 
ranką jis laikė juosmens lygyje, delną atkišęs publikai, tarsi mal- 
daudamas jos klausytis. Didžioji nuolatinių lankytojų dauguma 
nekreipdami į jį dėmesio valgė prie taip sugrūstų ankštoje patal- 
poje staliukų, kad padavėjams teko šonu bruktis pro jų labirintą 
su aukštai virš galvų iškeltais padėklais. Tačiau kai kurios mo- 
terys žiūrėjo į sceną ir klausėsi; visos jos atrodė vienodai įniku- 
sios į reginį ir liūdnai susimąsčiusios. Pasisukusios ant kėdžių, 
jos neatitraukė akių nuo varlytę pasirišusio lieso dainininko, o 
jų kavalieriai ir vyrai be perstojo kimšo valgius ir gėrė vyną ar 
ką stipresnio. Šokti nebuvo kur. Net kelionė į tualetą priminė 
subtilų baletą, nes turėjai nuolat sukiotis ir kraipytis. Vis dėlto 
klubas, kaip ir tikino Džonis, buvo prašmatnus. Moterys vilkėjo 
vakarines suknias, buvo apsikarsčiusios perlais ir žvilgančiais pa- 
puošalais su deimantais; panašūs į bankininkus ir politikus vyrai 
buvo apsirengę pagal užsakymą siūtais kostiumais, avėjo lakuotos 
odos batais, kurie atspindėjo šviesą jiems einant per kambarį. 

— Jis gražiai dainuoja, tiesa? — paklausė Sandra. 

Dešinėje rankoje ji laikė už kojelės vyno taurę, o kairę be- 
maž laisvai buvo pasidėjusi ant kelio. Vilkėjo Sonio jai nupirktą 
suknelę — ilgą šviesiai violetinę, aptemptą per liemenį ir šlaunis, 
bet klostėmis krintančią ties blauzdomis ir šluojančią grindis 
jai einant. 

— Niekas grožiu šįvakar neprilygsta tau, — tarė Sonis ir nusi- 
šypsojo pamatęs, kad po jo žodžių ji vėl išraudo. Begurkšnojant 
viskį jo žvilgsnis nuslydo į Sandros krūtis — iškirprė buvo labai 
kukli ir jas visas dengė, bet prigludęs šilkinis audeklas rodė jas 
kuo aiškiausiai. 

— Į ką žiūri? — paklausė mergina ir tada jau susigėdęs išraudo 
Sonis, bet iškart susigriebė ir nusijuokė iš jos drąsos. 

— Tu pilna netikėtumų. Nežinojau, kad turi šią savybę. 

— Tai juk gerai, ar ne? Mergina turi retkarčiais nustebinti 
savo vaikiną. 

Sonis alkūnėmis pasirėmė į stalą, suėmė galvą delnais ir šyp- 
sodamas vertinamai įsižiūrėjo į Sandrą. 

— Pardavėja, kuri padėjo man išrinkti tau suknelę, išmano 
savo darbą. 

Sandra pastatė taurę ir per stalą suėmė Soniui ranką. 

— Aš nepaprastai laiminga, Santinai, — tarė žiūrėdama jam 
į akis. 

Kai tyla tapo kiek nejauki, Sonis pažiūrėjo į sceną. 

— Tas Džonis keistuolis, — tarė jis. — Mano tėvas gavo jam 
gerą kniedytojo darbą laivų statykloje, o jis nori būti daininin- 
ku. — Sonio grimasa parodė, kad nesupranta Džonio. — Ber balsą 
turi puikų, ką? 

Sandra tik linktelėjo. 

— Jo motina — rakštis subinėj, — pridūrė jis. - Madon"! 

— Nenugirdau: kas ten nutiko jo motinai? — paklausė San- 
dra. Ji priglaudė taurę prie lūpų ir smagiai gurkštelėjo. 

— Nieko, - atsakė Sonis. — Ji truputį trenkta, ir tiek. Manau, 
Džonis nusidavė į ją. Jo tėvas — ugniagesių viršininkas. Geras 
mūsų šeimos draugas. 

Sandra klausėsi, kol Džonis akompanuojant Ninui baigė 
dainą. 

— Man jie atrodo geri vaikinai, — tarė jinai. 

— Puikūs. Papasakok man apie Siciliją, — paprašė jis. —- Kaip 
jauteisi ten augdama? 

— Daug mano giminių žuvo ten per žemės drebėjimą. 

— Nežinojau, — atsakė Sonis. — Užjaučiu. 

— Tada aš dar nebuvau gimusi, — tarė ji tarsi nenorėdama, 
kad Sonis nekaip dėl jos jaustųsi. — Visi gyvi likę mano giminai- 
čiai išvyko iš Mesinos ir atplaukė į Ameriką. Vėliau kai kurie jų 
grįžo į Mesiną ir pradėjo gyvenimą iš naujo. Taigi aš iš tikro sici- 
lietė, bet augdama nuolatos girdėjau apie nuostabiąją Ameriką, 
apie tai, kokia tai puiki šalis. 

— Tai kodėl jie grįžo į Siciliją? 

— Nežinau, — atsakė Sandra. — Sicilija graži, — kiek pagal- 
vojusi apie tai pridūrė. — Aš pasiilgstu jos paplūdimių ir kalnų, 
ypač Lipario salos. Mes ten atostogaudavome. 

— Kodėl niekada negirdžiu tavęs kalbant itališkai? — paklausė 
Sonis. — Net su senele. 

— Kai augau, tėvai su manim kalbėjo angliškai, giminaičiai 
taip pat. Net leido mane į mokyklą, kad geriau išmokčiau anglų 
kalbą... Angliškai kalbu geriau negu itališkai! 

Sonis nusijuokė iš jos žodžių ir lyg aidas atsirito garsus juo- 
kas nuo staliukų aplink sceną, kur Džonis šmaikštavo su Ninu. 

— Valgiai... — sukuždėjo Sandra, tartum įspėdama Sonį, kad 
artinasi padavėjas. Prie staliuko priėjo aukštas gražus pusamžis 
vyras, kalbantis su prancūzišku akcentu. Jis padėjo prieš juos dvi 
uždengtas lėkštes ir nuimdamas sidabruotus dangčius dramatiš- 
ku balsu pranešė patiekalų pavadinimus. 

— Vištiena cordon bleu*, — tarė jis Sandrai. — Ir puskepis bif- 
šteksas ponui. 

Soniui pasigirdo, kad jis sako „puskepis bitseksas“. 

Padavėjas luktelėjo, galbūt tikėjosi, kad svečiai pageidaus dar 
ko nors. Abu tylėjo. Tada jis žemai nusilenkė ir nuėjo. 

— Gal jis manė, kad mes užmiršom, ką užsisakėm? — paklau- 
sė Sonis ir mėgdžiodamas padavėjo akcentą pridūrė: — Puskepis 
bifseksas! 

— Žiūrėk! — tarė Sandra pasisukdama į kambario galą: Džo- 
nis ką tik nulipo nuo scenos, sulaukė kuklių plojimų ir pasuko 
prie jų staliuko. 

Sonis atsistojo jo pasitikti. Juodu apsikabino, paplekšnojo 
vienas kitam per nugarą. 

— Oi! — šūktelėjo Džonis dirstelėjęs į bifšteksą su krauju So- 
nio lėkštėje. — Tu įsitikinęs, kad tas padaras negyvas? 

— Džoni, noriu, kad susipažintum su mano būsima žmo- 
na, — nekreipdamas dėmesio į jo juokelį atsakė Sonis ir parodė 
į Sandrą. 

Džonis žengė žingsnį atatupstas ir pasižiūrėjo į Sonį, tarsi 
tikėdamasis, kad šis prisipažins juokaująs. 


* Įdaryta kumpiu ir sūriu, pavoliota džiūvėsėliuose ir pakepta (pranc., vert. past. ). 

— Rimtai? — paklausė jis ir pažiūrėjo į stalą, nes Sandra pa- 
dėjo ranką ant stalo šalia savo lėkštės parodydama žiedą su dei- 
mantu ant piršto. — Jūs tik pažiūrėkit! — tarė jis ir paspaudė So- 
niui ranką. — Sveikinu, Santinai. 

Jis ištiesė ranką Sandrai. Ji drovėdamasi ją suėmė nesistoda- 
ma nuo kėdės. Tada jis pasilenkė prie merginos, kilstelėjo ranką 
ir pabučiavo. 

— Dabar mes giminaičiai, — tarė jis. — Sonio tėvas mano 
krikštatėvis. Tikiuosi, laikysi mane brolių. 

— Brolių — kurgi ne, — atsakė Sonis kumštelėdamas Džo- 
niui. — Turi saugotis šio vyruko, — pridūrė jis Sandrai. 

— Ir aš, be abejo, dainuosiu per jūsų vestuves, — tarė jis San- 
drai, o Soniui prižadėjo: — Ir net ne itin daug užsiprašysiu. 

— Kur Ninas? — paklausė Sonis. 

— Ai, jis vėl ant manęs įsiuto. 

— Ką iškrėtei? 

— Nieko)! Jis amžinai dėl ko nors ant manęs siunta, - Džonis 
patraukė pečiais parodydamas, kad Nino neįmanoma suprasti. — 
Turiu grįžti į darbą. — Jis nuleido balsą. — Čia susirinkę vieni 
mulkiai. Vienas kvailys vis prašo manęs sudainuoti „Inka dinka 
dū“. Ar aš jums panašus į Džimį Durantę? Atsakyti nereikia! — 
pridūrė jis, kol Sonis nespėjo pašmaikštauti. 

— "Tu gražiai dainuoji, Džoni, - pagyrė Sandra, kai šis buvo 
benueinąs. 

Išgirdus komplimentą Džonio išraiška pakito — tapo nerū- 
pestinga ir beveik nekalta. Rodės, jis nesumoja, ką atsakyti. 

— Ačiū, — galop išspaudė ir grįžo ant scenos, kur jo jau laukė 
Ninas. 

— Ponios ir ponai, — į lankytojus kreipėsi Džonis, — norėčiau 
paskirti kitą dainą savo brangiam draugui Santinui — Soniui Kor- 
leonei ir gražiai merginai šviesiai violetine suknele. — Jis parodė į 
kitą kambario galą, o Sonis parodė į Sandrą. — Ji akivaizdžiai per 
graži tokiam stuobriui kaip Sonis, bet dėl priežasčių, nesuvokia- 
mų paprastiems mirtingiesiems, matyt, ką tik sutiko už jo tekėti. 

Lankytojai mandagiai paplojo. Ninas vos neišmetė mandoli- 
nos iš rankų, tada atsistojo ir išskėtė rankas, tarsi apkabindamas 
Sonį ir Sandrą. 

— Mes atliksime naują Haroldo Arleno kūrinį, — pranešė 
Džonis, — ir aš esu linkęs manyti, kad būtent tai dabar jaučia 
mano draugas Sonis. 

Jis pasisuko, sukuždėjo kažką Ninui, palinko prie mikrofono 
ir uždainavo „Pasaulis kabo man ant piršto“. 

Priešais Sonį sėdinti Sandra nekreipė dėmesio į valgį — ji įdė- 
miai stebėjo sceną. Sonis pasilenkė virš stalo, suėmė jai ranką ir 
abu tylėdami kartu su visais kitais klube klausėsi dainuojančio 
Džonio. 


„Andželo užkandinėje“ padavėjas ką tik atnešė uždengtą lėkštę 
ant staliuko, prie kurio nerūpestingai šnekučiavosi Klemenca ir 
Dženkas; ant raudonos staltiesės stovėjo žemas, šiaudais apipin- 
tas butelis kiančio. Dženkas alkūnėmis rėmėsi abipus lėkštės, 
delnus laikė suglaudęs prieš veidą, o nykščiais maigė nosies ga- 
liuką. Jis retkarčiais linktelėdavo klausydamasis Klemencos - šis 
kalbėjo beveik vienas. Abu atrodė įnikę į pašnekesį ir nė vieno, 
rodės, nedomina ką tik atnešta didelė lėkštė. Užkandinė buvo 
mažytė, vos šešių stalų, ir visi stovėjo netoli vienas nuo kito. 
Klemenca sėdėjo nugara į virtuvę prie oda trauktų stumdomų 
durų su panašiais į iliuminatorius langeliais; pro juos Dženkas 
matė Andželą prie viryklės šalia ruošos stalo nerūdijančio plie- 
no viršumi. Kiti keturi lankytojai sėdėjo prie šoninių staliukų 
veidu vienas į kitą, todėl susidarė nedidelis trikampis: po du 
vyrus apatiniuose kampuose, Klemenca ir Dženkas viršutinia- 
me. Užeigoje buvo tylu, girdėjosi tik prislopinti besišnekančių 
šešių vyrų balsai ir retkarčiais iš virtuvės atsklindantis puodų ir 
prikaistuvių bildesys. 

Kad iš gatvės patektų į užkandinę, dviem Antoniams teko 
nulipti tris laiptelius ir pastumti sunkias duris su užeigos pa- 
vadinimu bronzinėje iškaboje po stačiakampiu langeliu. Iškaba 

buvo. vienintelis ženklas, rodantis, kad šioje patalpoje esama 
užkandinės, nes šiaip ji panėšėjo į butą rūsyje: be langų į ga- 
tvę, vien raudonų plytų siena ir tie trys laipteliai, vedantys prie 
sunkių medinių durų. Antonis Firenza per petį žvilgtelėjo į 
juodą keturių durų kraislerį, pastatytą gatvėje priešais užkan- 
dinę. Prie automobilio vairo sėdėjo Fijas Inzanas, vaikiščias su 
pūkeliais ant veido. Iš pažiūros vaikinui buvo ne daugiau kaip 
šešiolika. Firenzai nepatiko, kad jo vairuotojas bambino, ir jis 
dėl to nervinosi. Drauge prie durų nulipęs Bokatelis, antras 
Antonis, mėgino pažvelgti į užeigos vidų pro aprasojusį durų 
stiklą. Bokatelis buvo stambesnis iš dviejų Antonių, nors am- 
žiumi ir ūgiu jie beveik nesiskyrė: netoli penkiasdešimties, apie 
metro aštuoniasdešimties centimetrų. Juodu pažinojo vienas 
kitą nuo vaikystės, nes augo tame pačiame kvartale Klivland 
Haitse, Ohajuje. Paauglystėje juodu vienu metu ėmė veltis į 
nemalonumus, o kai įkopė į trečią dešimtį, visi juos vadino 
dviem Antoniais. 

Bokatelis gūžtelėjo pečiais ir tarė: 

— Mažai ką matau. Tu pasiruošęs? 

Firenza pažiūrėjo pro langelį, bet matė tik neryškias stalelių 
apybrėžas. 

— Atrodo, ten vos keli žmonės, — tarė jis. - Turėtume nesun- 
kiai juos atskirti. 

— Bet tu juk juos pažįsti? — paklausė Bokatelis. 

— Pitą pažįstu, bet praėjo jau ne vieni metai, kai mačiau. Tu 
pasiruošęs? 

Abu Antoniai vilkėjo juodus kariško kirpimo neperšlampa- 
mus lietpalčius ant kostiumų su liemenėmis, marškinius balto- 
mis apykaklėmis, susegtomis aukso spalvos sąsagomis, į atlapus 
buvo įsisegę skaisčiai baltus gvazdikus. Firenza po lietpalčiu dė- 
kle, pakabintame ant juosmens, buvo įsikišęs nupjautavamzdį 
šautuvą. Bokatelis, palyginti su juo, buvo apsiginklavęs kukliai — 
kišenėje turėjo tik 45-o kalibro koltą. 

— Pitas man beveik patinka, — tarė Firenza. — Jis juokingas 
vyrukas. 

— Atsiųsime jam gražų vainiką, — pašmaikštavo Bokatelis. — 
Jo artimieji bus dėkingi. 

Firenza žengė žingsnį atgal ir Bokatelis atidarė jam duris. 

Klemenca bemat pažino Firenzą, o šis apsimetė, kad nustebo 
jį pamatęs. 

— Sveikas, Pitai, — tarė jis ir pradėjo sagstytis lietpaltį; Bokate- 
lis priėjo prie jo ir jie prisiartino prie Klemencos staliuko. Džen- 
kas pasisuko ant kėdės, ir Bokatelis tuo pat metu įsikišo ranką į 
kišenę. Tada atsidarė virtuvės durys ir pro jas įžengė ne žmogus, 
o tikras pabaisa nukarusiomis šonuose rankomis, groteskiškai 
perkreiptu veidu. Vyras buvo toks aukštas, kad tarpduryje jam 
teko pasilenkti. Jis žengė keletą žingsnių į kambarį ir atsistojo už 
Klemencos poza „laisvai“. Firenza jau įkišo ranką po lietpalčiu 
ir traukė savo nupjautavamzdį, o šalia stovintis Bokatelis laikė 
ranką lietpalčio kišenėje, bet abu vyrai sustingo išvydę tą bestia 
įžengiant pro virtuvės duris. Luka spoksojo į du Antonius, o šie į 
jį virš galvų Pitui ir Dženkui; nė vienas nekrustelėjo, kol šią sceną 
pertraukė gatvėje pasigirdę du pistoleto šūviai. Bokatelis šiek tiek 
pakreipė galvą, tarsi svarstydamas pažiūrėti per petį, kas ten šau- 
do, tačiau krūptelėjo ir pakartojo šalia stovinčio Firenzos judesį: 
Bokatelis išsitraukė iš kišenės koltą, Firenza — nupjautavamzdį. 
Rodės, juos trumpam suglumino tas stambus beginklis vyras prie 
staliuko Klemencai už nugaros, bet tada juodu susigriebė, kas 
vyksta, ir bandė išsitraukti ginklus — tik šaukštai jau buvo po 
pietų. Keturi vyrai kiek prieky jų prie šoninių stalelių ginklus 
jau laikė rankose. Jie išsitraukė juos iš po raudonų medžiaginių 
servetėlių ir, regis, visi vienu metu paleido gerą dešimtį šūvių. 

Klemenca pakėlė prie lūpų vyno stiklą. Pasibaigus šaudymui 
du jo vyrai atėjo iš virtuvės, vienas nešinas plastikinėmis paklo- 
dėmis, kitas — kibiru vandens ir plaušine šluota. Dar po minutės 
du Antoniai buvo išnešti pro duris ir iš akių. Liko tik šlapios dė- 
mės, kur buvo išvalytas jų kraujas. Kai Luka Brazis netardamas 
nė žodžio nusekė kitiems pavymui ir išėjo pro virtuvę laukan, 
Ričis Gatas ir Edis Veltris, du iš šaudžiusiųjų ketverto, priėjo 
prie Klemencos. 

— Kiškite lavonus į automobilį su vairuotoju ir vežkite prie 
upės, — paliepė Klemenca. 

Ričis pasižiūrėjo pro apskritus virtuvės durų langelius, tarsi 
norėdamas įsitikinti, kad niekas nesiklauso. 

— Tas Brazis — kietų kiaušių, — tarė jis Klemencai. — Be pis- 
toleto, be jokio ginklo. Stovėjo, ir tiek. 

— Ar matei: Antoniai sustojo kaip įbesti, vos tik jis įėjo pro 
duris? — paklausė Dženkas Klemencos. 

Šis apsimetė, kad jam tai nepadarė jokio įspūdžio. 

— Andate! - paliepė jis Ričiui ir Edžiui. Kai jie buvo beišeiną, 
jis pasisuko ant kėdės ir sušuko į virtuvę: — Franki, ką tu ten 
veiki?! 

Frankis Pentandželis pasirodė iš virtuvės, kai durys vis dar 
sukiojosi išėjus Ričiui ir Edžiui. 

— Eikš čia! — sušuko Klemenca — staiga jis pralinksmėjo. Jis 
ištraukė kėdę iš po stalo. — Tu tik pažiūrėk! | 

Jis nukėlė dangtį nuo sidabrinės lėkštės staliuko viduryje. 
Lėkštėje gulėjo pusiau perkirsta kepta ėriuko galva neišimtais 
balsvais akių obuoliais. 

— Capozzell*, - varė Dženkas. — Andželas kepa ją skaniausiai. 

— Capozzell' d'angell, — gargždžiu balsu tarsi juokais kalbė- 
damas su savimi patvirtino Frankis. —- Mano brolis Katanijoje 
gamina šį patiekalą. Jam labai patinka smegenys. 

— Man irgi patinka smegenys! — tarė Klemenca. — Sėskis! 

Jis pliaukštelėjo per stalą. 

— Mangia! 

— Mielai, - neprieštaravo Frankis. Jis pasisveikindamas spus- 
telėjo Dženkui petį ir atsisėdo. 

— Andželai! — sušuko į virtuvę Klemenca. — Atnešk dar vieną 
lėkštę! 

— Reiktų pasikalbėti apie reikalus, — tarė Frankis, kai Džen- 


kas paėmė taurę nuo kito staliuko ir įpylė jam kiančio. 


* Taip pat capozzell"' dangell' — pusiau perkirsta ėriuko galva (7t.). 

— Ne dabar, — atsakė Klemenca. — Tu gerai padirbėjai. Pasi- 
kalbėsim vėliau, dalyvaujant Vitui. O dabar valgysim, — pridūrė 
spausdamas Frankiui riešą. 


— Jeigu prisimerkiu, atrodo, kad skrendame, — tarė Sandra. 

Ji atsirėmė į dureles ir pro automobilio langelį pažiūrėjo į vir- 
šutinius pro šalį lekiančių daugiabučių aukštus. Dauguma langų 
buvo ryškiai apšviesti; kartais juose sušmėžuodavo žmonės, užsi- 
imantys savais reikalais ir nepastebintys transporto apačioje. 

Sonis pasirinko Vest Saido greitkelį grįžti į Arturo aveniu ir 
Bronksą. Dabar kaip tik suko iš jo. 

— Anksčiau, kol kelias nebuvo pakeltas, šią magistralę žmo- 
nės vadino Mirties aveniu, — pasakojo jis. — Kai visas eismas 
vyko apačioje, traukiniai nuolat susidurdavo su automobiliais. 

Sandra, rodės, jo.negirdi, bet galop prašneko: 

— Šį vakarą nenoriu galvoti apie avarijas, Soni. Šis vakaras 
lyg sapnas. 

Ji prisimerkė ir pro langelį pažvelgė į pastatus bei jų kontūrus 
horizonte. Kai Sonis nuvažiavo nuo estakados, Sandra atsisėdo 
tiesiau, pasislinko ant sėdynės ir padėjo galvą jam ant peties. 

— Myliu tave, Santinai. Aš labai laiminga. 

Sonis įjungė antrą pavarą ir apkabino merginą. Ši prisiglau- 
dė arčiau. Tada jis sustabdė „Packardą“ prie šaligatvio, išjungė 
variklį, apkabino ją, ėmė bučiuoti ir pirmą kartą leido savo ran- 
koms tirti jos kūną. Jis suėmė jos krūtis; ji nesipriešino, tik iš- 
leido garsą, panašų į katės murkimą, ir pirštais perbraukė jam 
plaukus. Jis atšlijo nuo jos ir paleido variklį. 

— Kas nutiko? — paklausė Sandra. — Soni... 

Šis nieko neatsakė, tik nutaisė išraišką, rodančią, kad jam 
sunku rasti žodžių, pasuko į Tremonto aveniu ir vos nesitrenkė į 
arkliu kinkyto furgono galą. 

— Padariau ką nors ne taip? — paklausė Sandra, susidėjusi 
rankas ant kelių ir įsmeigusi akis pro priekinį stiklą, tarsi bijotų 
pažvelgti į Sonį, bijotų, ką jis gali pasakyri. 

— Tu čia niekuo dėta, - atsakė Sonis. — Tu graži, — pridūrė jis 
sumažindamas greitį ir važiuodamas paskui šiukšlių furgoną. — 
Noriu su tavim daryti viską tinkamai. 

Jis pasisuko į ją. 

— Kad viskas būtų nepaprasta, kaip ir dera. 

— A... — atsakė Sandra ir tas vienintelis garsas buvo kupinas 
nusivylimo. 

— Kai susituoksime, — kalbėjo jis, — galėsime išvažiuoti me- 
daus mėnesio. Pavyzdžiui, prie Niagaros krioklių. 

Jis vėl pasisuko į ją. 

— Mes padarysim viską tinkamai, kaip ir dera elgtis susi- 
tuokus. 

Jis kurį laiką tylėjo, paskui nusijuokė. 

— Ko juokiesi? 

— Iš savęs, — atsakė Sonis. — Man atrodo, kad kraustausi iš 
proto. 

Sandra vėl prisislinko prie jo ir užsikabino jam už parankės. 

— Ar jau pranešei savo artimiesiems? 

— Dar ne. 

Jis pakštelėjo jai į lūpas. 

— Norėjau būti tikras, kad sutiksi už manęs tekėti. 

— Tu juk žinojai, kad sutiksiu. Aš einu iš proto dėl tavęs. 

— Kas čia dabar? 

Sonis ką tik įsuko į Sandros gatvę ir pirmiausia priešais jos 
namus pamatė didžiulį tėvo „Essexą“. 

— Kur? 

Sandra pažiūrėjo į savo daugiabutį, paskui pakėlė akis į se- 
nelės langą. 

— Čia mano tėvo automobilis, — tarė Sonis. 

Jis sustojo prie šaligatvio priešais „Essexą“ ir iššoko. Tuo pat 
metu ant šaligatvio išlipo Klemenca, jam iš paskos Tesijas. Ričis 
Gatas ant vairuotojo sėdynės atitraukė rankas nuo vairo ir pasi- 
sveikindamas pamojo Soniui. Šalia jo sėdėjo Skrybėliuotis Alas, 
susidėjęs rankas ant krūtinės, su juoda skrybėle ant galvos. 

— Kas čia darosi? — visas išraudęs paklausė Sonis. 

— Raminkis, — tarė Klemenca uždėdamas leteną jam ant rankos. 

— Viskas gerai, Soni, — ramino šalia Klemencos stovintis Te- 
sijas. 

— Tai ką jūs čia veikiate? 

— Tu tikriausiai Sandra? — Klemenca apėjo Sonį ir ištiesė 
merginai ranką. 

Sandra dvejodama pažvelgė į Sonį ir, šiam linktelėjus, pa- 
spaudė capo ranką. 

— Mes pavogsime Sonį iš tavęs, — tarė Klemenca. — Jis viską 
tau paaiškins rytoj. 

— Che cazzo! - Sonis pasuko Klemencai iš paskos, bet jį stai- 
giai sustabdė Tesijas, uždėdamas ranką ant peties ir pritraukda- 
mas prie savęs. 

— Viskas gerai, širdele, — tarė jis Sandrai. Jo balsas kaip visada 
buvo niūrus, lyg c270 gedėtų. 

— Santinai... — išsigandusi Sandra ištarė jo vardą kaip klausimą. 

Sonis išsivadavo iš Iesijo. 

— Palydėsiu ją iki durų, — tarė jis Klemencai. 

Vesdamasis Sandrą prie durų, tarė: 

— Jie — artimi šeimos draugai. Tikriausiai ištiko kokia nors 
bėda. Papasakosiu tau, vos tik sužinosiu. 

— Tačiau ar viskas gerai, Soni? — prie durų paklausė San- 
dra; šie žodžiai nuskambėjo veikiau kaip maldavimas negu 
klausimas. 

— Taip, žinoma! — Sonis pabučiavo jai į skruostą. — Kažkas 
nutiko su šeimos verslu. 

Jis atidarė jai duris. 

— Nerimauti nėra pagrindo. 

— Tu įsitikinęs? — Sandra žiūrėjo ne į jį, o į Klemencą ir Tesi- 
ją, lyg sargybinius stovinčius abipus didžiulio „Essexo“. 

— Žinoma, įsitikinęs, — atsakė Sonis ir stumtelėjo ją pro du- 
ris. — Pasikalbėsim rytoj, pažadu. 

Jis pakštelėjo jai į lūpas, uždarė duris ir nupėdino laiptais. 

Kai atsisėdo ant užpakalinės sėdynės tarp Klemencos ir Tesi- 
jo, nužvelgė vieną ir kitą, paskui ramiai paklausė: 

— Kas čia darosi? 

Ričis paleido variklį. Alas atkišo Soniui delną. 

— Duok jam savo automobilio raktelius, — paliepė Tesijas. — 
Tu važiuosi su mumis. 

Sonis pažiūrėjo į Tesiją taip, tarsi ketintų vožti jam kumščiu, 
bet raktelius Alui padavė. 

— Pasimatysim raštinėje, — tarė Skrybėliuotis ir išlipo. 

m Šįvakar Maripoza mėgino nudėti mane ir Dženką, — paaiš- 
kino Klemenca. 

— Kaip Dženkas? — paklausė Sonis. Staiga jo balsas iš nerimo 
tapo kimus. 

— Dženkas gyvas ir sveikas, - atsakė Klemenca ir uždėjo ran- 
ką Soniui ant peties tarsi jį ramindamas. 

— Kaip tai atsitiko? 

Ričis atsargiai apsuko automobilį ir nuvažiavo atgal į Hjuzo 
aveniu; Alas su „Packardu“ sekė jam iš paskos. 

— Maripoza išsikvietė porą žudikų iš Klivlando nukepti ma- 
nęs ir Dženko, — paaiškino Klemenca ir gūžtelėjo pečiais. - Mes 
laiku apie tai sužinojome. Šiuo metu jie upėje bando palei du- 
gną parplaukti atgal į Klivlandą. 

— O mūsų laukia karas, — pridūrė Tesijas. 

— Dabar nudėsime tą šunsnukį? — žiūrėdamas į Klemencą 
paklausė Sonis. 

— Tu važiuoji su mumis į raštinę, kur susitinkame su tavo 
tėvu, — kalbėjo Tesijas. — Jeigu esi protingas, laikysi liežuvį už 
dantų, klausysies ir darysi tai, kas tau bus liepta. 

— Ak tas šunsnukis! — tarė Sonis galvodamas apie Maripo- 
zą. — Reiktų ištaškyti jam smegenis, tada viskas gana greitai su- 
sitvarkytų. 

Klemenca atsiduso. 

— Tau reikėtų paklausyti Tesijo patarimo, Soni, ir laikyti lie- 
žuvį už dantų. 

— V" fancul'! - nežinia ant ko nusikeikė Sonis. — O aš ką tik 
pasipiršau Sandrai. 

Po šio pranešimo automobilyje stojo tyla; Klemenca ir Tesi- 
jas įsmeigė akis į Sonį, net prie vairo sėdintis Ričis atsigręžė ir 
greitai žvilgtelėjo į jį. 

— Ar tavo tėvas apie tai žino? — paklausė Klemenca. 

— Ne, dar nežino. 

— Ir tu praneši mums pirmiems?! — užriko Klemenca ir 
pliaukštelėjo Soniui per pakaušį. - Mammaluce! Tokius dalykus 
pirmiausia turi pasakyti tėvui. Nagi eikš. 

Jis palinko prie Sonio, apglėbė ir priglaudė prie savęs. 

— Sveikinu, — tarė. — Gal dabar suaugsi. 

Klemencai jį paleidus, Tesijas irgi apkabino ir pabučiavo į 
skruostą. 

— Tau aštuoniolika, tiesa? Aš buvau tokio amžiaus, kai ve- 
džiau Liusilę. Išmintingiausias žingsnis mano gyvenime. 

— Šiandien — ypatinga diena, — tarė Klemenca. — Meilė ir 
karas. 

Ričis prie vairo tarė: 

— Sveikinu, Soni. Ji gražuolė. 

— O varge, karas... — tarė Sonis, tarsi tik dabar suvokęs to, ką 
išgirdo, prasmę. 

Hester gatvėje Ričis Gatas sustabdė automobilį už sandėlio, 
kur abipus akligatvio stovėjo po vieną Tesijo vyrą. Oras atšalo, 
persisunkė drėgme, ir akligatvyje pučiantis vėjas plaikstė virtine 
išrikiuotų sunkvežimių brezentą. Prie užpakalinių sandėlio durų 
prietemoje stovėjo dvi žmogystos. Jiems prie kojų sukniaukė 
katė ir atsistojo ant užpakalinių kojų; viena iš žmogystų pasilen- 
kė, paėmė ją ant rankų ir nutildė pakasydama kaklą. Danguje 
pro debesų properšą švietė mėnulio pjautuvas. 

Sonis nuskubėjo akligatviu. Prisiartinęs prie užpakalinių 
durų, pro kurias ką tik į sandėlį įėjo Klemenca su Tesiju, pama- 
tė, kad žmogystos prie jų — dvyniai Romerai. Abu vilkėjo kariš- 
ko kirpimo lietpalčiais, po jais Sonis matė pūpsant automatus. 

— Vyručiai, atrodo, pagaliau bus kažkiek veiksmo, — tarė So- 
nis sustodamas pasisveikinti su dvyniais; Ričis Gatas laukė jam 
už nugaros. 

— Iš čia to nematyti. — Vinis metė katę, kurią laikė rankose, 
ant vieno iš sunkvežimių krovinių dėžės. Katė tuoj pat nuo jos 
nušoko ir dingo prietemoje. 

— Čia viskas kuo ramiausia, — pakartojo brolio mintį An- 
dželas ir pasitaisė rudą kariliuką su raudona ir balta plunksna, 
užkišta už kaspino. 

Sonis pagriebė katiliuką Andželui nuo galvos, apžiūrėjo ir 
šypsodamas galva linktelėjo į fetrinę Vinio skrybėlę. 

— Jums liepta nešioti skirtingas skrybėles, kad galėtų jus at- 
skirti, tiesa? — paklausė jis. 

Vinis mostelėjo į dvynį. 

— Jis turi nešioti tą daiktą su gražia plunksnele. 

— Mannaggia la miseria*, — sudejavo Andželas. — Atrodau 
kaip koks mikas. 

— Atleiskit, vyručiai, — paliesdamas Soniui ranką tarė Ričis, — 
mes turim reikalų. 

— Pasikalbėsim vėliau, — Sonis buvo betiesiąs ranką į duris, 
bet Andželas žengtelėjo priešais jį ir pats jas atidarė. — Ar gerai 
uždirbat? — viena koja tarpduryje, kita gatvėje paklausė Sonis. 

Dvyniai sulinksėjo, Vinis patapšnojo Soniui per petį ir šis 
įėjo į sandėlį. 

— Kol kas gal ir nevyksta nieko, — tarė dvyniams Ričis, — bet 
po penkių minučių viskas gali pasikeisti. Suprantat, ką turiu 
omeny? 

— Taip, žinoma, — atsakė dvyniai. 

— Sutelkit visą dėmesį į darbą, — pridūrė Ričis. 

Atidaręs duris į tėvo rašrinę, Sonis pertraukė Frankį Pentan- 
dželį vidury sakinio. Frankis užsičiaupė, visi kambaryje nutilo ir 
sužiuro į Sonį, paskui ir į tarpduryje pasirodžiusį Ričį Gatą. 

Vitas sėdėjo prie savo rašomojo stalo, atsilošęs krėsle. Iesijas 
ir Dženkas buvo įsitaisę priešais stalą, Klemenca — ant didelės 
dokumentų spintelės, o Luka Brazis stovėjo nugara į sieną, su- 
sidėjęs rankas ant krūtinės, tuščiu žvilgsniu, įsmeigtu tik į erdvę 


* Man siaubingai nepasisekė (7r.). 

jam prieš nosį. Frankis, apsižergęs sulankstomą kėdę šalia Tesijo 
ir Dženko, rankas laikė sudėjęs ant atkaltės. Vitas pamojo So- 
niui ir Ričiui užeiti. 

— Pažįsti mano sūnų Santiną, — tarė jis Erankiui. 

— Žinoma, — atsakė šis ir nusišypsojo Vitui. — Kaip greitai 
jie užauga! 

Vitas gūžtelėjo pečiais, tartum nebūtų visiškai tuo įsitikinęs. 

— Prašom pasakoti toliau, — paragino jis. 

Ričis ir Sonis susirado po sulankstomą kėdę kambario gale. 
Ričis savąją išlankstė ir atsisėdo šalia Klemencos, Sonis nusinešė 
prie stalo ir atsisėdo šalia tėvo. 

Frankis stebėjo Santiną, tarsi šiek tiek nustebęs, kad vaikinas 
įsitaisė taip arti dono. 

— Per favore, — Vitas dar kartą paragino Erankį kalbėti. 

— Taigi kaip sakiau, — tarė šis, — Maripoza eina iš proto. Jis 
sako norintis, kad jo vyrai rastų ir pargabentų Antonių lavo- 
nus — vien tam, kad galėtų ant jų nusimyžti. 

— Labai gaila, nes jam tai niekaip nepavyks, — atsakė Kle- 
menca. 

— Buljone“, -— tarstelėjo Dženkas turėdamas galvoje Džuzepę. 

— Bet jis turi draugų, — aiškino Frankis. — Sužinojau, kad jis 
kreipėsi į Kaponę ir šis siunčia du savo žudikus sutvarkyti jūsų, 
Vitai. Dar nežinau, kas jie, bet tie Čikagos gaujos vyrai — tikri 
ŽvėLYS. 

— Ką siunčia tas kiaulė Kaponė? — suriko Sonis palinkdamas 
ant kėdės prie Frankio. — Tas storas pasipūtėlis! — Sonis dūrė 
pirštu į Frankį tarsi kaltindamas jį. — Iš kur tai sužinojai? — pik- 
tai paklausė. — Kas tau pasakė? 

— Soni, eik pastovėk už durų. Žiūrėk, kad niekas neįeitų, — 
paliepė Vitas nespėjus Frankiui atsakyti. 

— Tėti... 

Sonį pertarė Klemenca — visas išraudęs, jis pašoko nuo do- 
kumentų spintelės. 


* Klounas (7r.). 

— Soni, užsičiaupk ir eik stokis už durų, kad tave kur velniai, 
kaip ką tik liepė tavo donas, nes, prisiekiu Dievu, pasigailėsi! 

Iškėlęs kumštį jis žengė link stalo. 

— Cazzo! - Klemencos pykčio protrūkis, matyt, nustebino 
Sonį. 

Vis dar atsilošęs krėsle, Vitas pakartojo: 

— Soni, eik pastovėk už durų. Žiūrėk, kad niekas nejeitų. 

— Tėti, ten nieko nėra, — susitvardęs paprieštaravo Sonis. 

Vitas nieko nesakydamas įsmeigė į jį akis. Sonis bejėgiškai 
skėstelėjo rankomis ir išėjo iš kambario, trinktelėjęs durimis. 

Garsiai, kad išgirstų Sonis, Vitas tarė: 

— Franki Pentandželi, prašyčiau atleisti mano bukagalviam 
sūnui. Jis geros širdies, deja, kvailas ir nepaklusnus. Vis dėlto 
jis mano sūnus, todėl stengiuosi jį išmokyti. Dar kartą prašau 
jam dovanoti. Esu tikras, jis atsiprašys, kad taip įžūliai su tavim 
kalbėjo. 

— Et, — Frankis vieninteliu skiemeniu parodė, kad nesijau- 
dina dėl Sonio elgesio ir jam atleidžia. — Jis jaunas ir nerimauja 
dėl tėvo. 

Žodžiu, šis įvykis jam nė motais. 

Vitas vos pastebimai linktelėjo Frankiui, šitaip padėkoda- 
mas — nebyliai, bet kuo aiškiausiai. 

— Ar Maripoza žino, kad tu mus perspėjai? —- donas Korleonė 
grįžo prie reikalo. 

— Kol kas jis nieko konkrečiai nežino, — atsakė Frankis ir 
įsikišo ranką į kišenę cigaro. — Jis težino, kad Antoniai negyvi, o 
Abandandas ir Klemenca gyvi. 

— Bet ar jis įtaria tave? 

— Jis manim nepasitiki, — laikydamas neuždegtą cigarą prie- 
šais save atsakė Frankis. — Jis žino, kad mūsų šeimos bendrauja 
nuo seno. 

Vitas pažiūrėjo į Klemencą, paskui į Tesiją tartum tikėda- 
masis, kad jie kažką patvirtins, ir atrodė, kad trejetas trum- 
pai be žodžių pasikalbėjo. Dar akimirką pagalvojęs Vitas tarė 
Frankiui: 

— Nenoriu, kad grįžtum pas Maripozą - per daug pavojinga. 
Toks amimale kaip Džuzepė nužudys tave vien dėl to, kad jam 
kilo įtarimas. 

— Vitai, bet mums reikia žmogaus Džo organizacijoje, — mal- 
daute maldavo Dženkas. — Jis mums pernelyg vertingas. 

— Turiu artimą Džo žmogų, kuriuo galiu pasitikėti, — atsakė 
Frankis. — Tas žmogus nekenčia jo beveik taip pat kaip aš. — 
Tada kreipėsi į Vitą: - Man nusibodo dirbti tam klounui. Aš 
noriu tapti jūsų Šeimos nariu, done Korleone. 

— Bet turėdami Frankį tarp Maripozos vyrų galėtume prisi- 
gauti iki jo, jeigu to reikės, jeigu mums teks tai padaryti, — savo 
argumentą Vitui pateikė Dženkas. 

— Ne, — atkirto Vitas pakeldamas ranką į consigliere pusę ir 
taip baigdamas diskusiją. — Frankis Pentandželis yra brangus 
mums žmogus. Neleisime jam rizikuoti gyvybe daugiau, negu 
jis jau rizikavo. 

— Ačiū, done Korleone, — tarė Frankis ir pridūrė Dženkui: — 
Neapgaudinėkite savęs sakydami „jeigu to reikės“. Dabar jūs įsi- 
vėlėte į karą ir jis nesibaigs, kol Džuzepė Maripoza bus gyvas. 

Luka Brazis, kuris dėl to tuščio žvilgsnio atrodė nematomas, 
prakalbo ir taip didžiai nustebino visus, tik iš pažiūros ne Vitą — 
šis ramiai į jį pasisuko, tarsi būtų beveik tikėjęsis jį prabilsiant. 

— Donai Korleone... — tarė jis; jo balsas ir kalbėsena atrodė 
itin bukaprotiški, — ar galiu paprašyti jūsų... leisti 7227 nudėti 
Džuzepę Maripozą... Tik leiskite man... ir aš duodu jums žodį, 
kad... Džuzepė Maripoza... labai greitai... bus lavonas. 

Visi vyrai kambaryje žiūrėjo į Luką, kol jis kalbėjo, o paskui 
pasisuko į Vitą, laukdami jo atsakymo. 

— Luka, — tarė šis, — dabar esi man per daug vertingas, kad 
leisčiau tau rizikuoti gyvybe, o aš žinau, kad taip ir būtų, jeigu 
bandytum nužudyti Džuzepę. Nė kiek neabejoju: arba jį nu- 
žudytum, arba žūtum pats mėgindamas tai padaryti. Mat dar 
gali ateiti laikas, kai aš neturėsiu kitos išeities, kaip prašyti tavęs 
tokios paslaugos. 

Vitas išsitraukė cigarą iš viršutinio stalčiaus. 

— Kol kas geriausiai gali man pasitarnauti sutvarkydamas 
tuodu žudikus, kuriuos Kaponė siunčia susidoroti su manim. 

— Mielai tai padarysiu... dėl jūsų, done Korleone, — atsakė 
Luka. 

Jis vėl atsišliejo į sieną ir netrukus jo žvilgsnis pasidarė toks 
pat tuščias. 

— Franki, ar tas tavo žmogus galės mums padėti išspręsti šį 
Kaponės klausimą? — paklausė Vitas. 

Frankis linktelėjo. 

— Tačiau jeigu jam pradės svilti padai, turėsime jį priimti pas 
save. Jis geras vyrukas, Vitai. Nenorėčiau, kad jam kas nors nu- 
tiktų. 

— Be abejo, — atsakė Vitas. — Galėsi priimti jį į savo Šeimą su 
mūsų palaiminimu, kai to prireiks. 

— Gerai. Vos tik jis ką nors sužinos, praneš man. 

Frankis rado švarko kišenėje degtukų ir užsidegė cigarą, kurį 
sukiojo rankoje. 

— Dėl to, kas šiandien įvyko „Andželo užkandinėje“, 
Maripoza prastai atrodys kitų Šeimų akyse, — balsu svarstė 
Dženkas. — Puldamas mus taip greitai po pasitarimo Švento- 
jo Pranciškaus bažnyčioje jis parodė joms, kad jo žodis nieko 
nevertas. 

— Be to, mes pergudravome Džo, — kaip visada liūdnai pri- 
dūrė Tesijas, — o tai irgi pakenks jo reputacijai. 

— Nors turiu nedaug vyrų, kitos Šeimos supras, kad jie jūsų 
pusėje, — su cigaru burnoje kalbėjo Frankis. 

— Visa tai gerai, — tarė Dženkas pakeldamas ranką delnu į 
priekį, tarsi ragintų neskubėti. — Mes laimėjome pirmą mūšį, 
bet Maripoza tebėra kur kas stipresnis už mus. 

— Vis dėlto mes turime savų pranašumų, — priminė Vitas. 
Jis pažiūrėjo į cigarą rankoje ir padėjo jį ant stalo. - Džuzepė 
kvailas... 


— Bet jo capo regime nekvaili, — pertarė jį Klemenca. 

— Si, - atsakė Vitas. — Bet įsakinėja Džuzepė. 

Donas parideno cigarą ant stalo, tarsi parodydamas, kad 
Klemencos kontrargumentas mažai ko vertas. 

— Turėdami atsargoje Tesijo būrį, esame stipresni, negu Džu- 
zepė mano, - aiškino Vitas. — Be to, turime daugiau farų, teisėjų 
ir politikų savo kišenėje, negu jis gali svajoti. 

Jis palietė ant stalo stovinčio tuščio stiklo viršų, paskui dusyk 
per jį barkštelėjo, tarsi prašydamas visų dėmesio. 

— Svarbiausia, mus gerbia visos kitos Šeimos — to nepasakysi 
apie Džuzepę. 

Vitas nužvelgė vyrus. 

— Šeimos žino galinčios turėti su mumis reikalų, — jis dar 
kartą pabarbeno į stiklą, — nes mes laikomės žodžio. Atminkite, 
ką sakau: jeigu šiame kare parodysime esą pakankamai stiprūs, 
kitos Šeimos pereis į mūsų pusę. 

— Pritariu Vitui, — tarė Dženkas žiūrėdamas į Vitą, bet kalbė- 
damas kitiems. - Manau, mes galime laimėti. 

Vitas tylėjo — laukė, ar nepaprieštaraus Tesijas ar Klemen- 
ca. Nė vienas iš jų neprasižiojo, tad atrodė, lyg buvo nubalsuo- 
ta už sprendimą imtis agresyvių karo veiksmų prieš Džuzepę 
Maripozą. 

— Luka bus mano asmens sargybinis, — Vitas perėjo prie 
smulkmenų. — Kai jis turės kitų užduočių, jo pareigas perims 
Santinas. Tave, Dženkai, — mostelėdamas į savo consigliere kal- 
bėjo jis, —- saugos Klemencos vyrai. Franki, — įsakmiai tarė jis, — 
noriu, kad su savo vyrais suduotum smūgį Maripozos lošimų ir 
profesinių sąjungų verslui. Mes jį visiškai išstumsime iš profesi- 
nių sąjungų. Reikia, kad jis netektų kai kurių pagrindinių savo 
žmonių, bet ne brolių Rozatų ir brolių Barzinių — kai laimėsime 
šį karą, mums jų prireiks. 

— Džo lošimų verslą žinau, — atsakė Frankis, — taigi šį reikalą 
galiu sutvarkyti. Bet norint nutraukti jo ryšius su profesinėmis 
sąjungomis man reikės pagalbos. 

— Pasakysiu viską, ką tau reikia žinoti, — tarė Tesijas. 

— Dėl Džuzepės lošimų verslo... — Frankis pakreipė galvą, 
tarsi jau galvotų apie smulkmenas. — Kai kurie mūsų draugai 
gali prieštarauti. 

— To ir reikia tikėtis, — atsakė Vitas. — Tu žinai Džuzepės 
verslus geriausiai, tad žinai, kokius jo žmones sunaikinus užsi- 
trauktume didžiausią pyktį. Derink viską su Dženku, bet šiuo 
klausimu esu linkęs pasikliauti tavo nuovoka. 

Dženkas patapšnojo Frankiui per ranką, tarsi patikindamas, 
kad jam padės ir patars. 

— Tesijau, tau teks išsiaiškinti padėtį Tataljos Šeimoje — ar 
ten nesama kokių silpnų grandžių, — kalbėjo toliau Vitas. - Džo 
įsigyja priešų kiekviename žingsnyje. Dar patikrink Karminą 
Rozatą. Per pasitarimą Šventojo Pranciškaus bažnyčioje jis pa- 
spaudė man ranką kiek per šiltai, turint galvoje, kad yra Džuze- 
pės Šeimos narys. 

Vitas vėl nutilo, tarsi prisimindamas tą pasitarimą. 

— Bala nematė, - jis metė tuos prisiminimus iš galvos. — Visi 
pagalvokime, kaip galime kuo greičiau baigti šį karą, kad galėtu- 
me vėl imtis savo verslų ir rūpintis šeimomis. 

— Visų pirma, — tarė Dženkas. Jis paslinko savo kėdę arčiau 
stalo ir apsuko, kad sėdėtų veidu į visus. — Visų pirma mes turi- 
me sutvarkyti Kaponės žudikus. Visų antra, — prieš kalbėdamas 
jis palietė nosies galiuką, tartum galutinai dėl kažko apsispręsda- 
mas, — Frankis teisus dėl Maripozos: mes turime jį sutvarkyti. 

Jis gūžtelėjo pečiais, tartum nukepti Maripozą būtų sudėtin- 
ga, bet būtina. 

— Jeigu mums pavyktų įvykdyti tuos du dalykus labai greitai, 
gal kitos Šeimos pereitų į mūsų pusę. 

— Joms nepatiks, kad Maripoza kreipėsi į Kaponę, — tarė 
Klemenca pasimuistydamas ant dokumentų spintelės. — Kad 
pasikvietė neapolietį susidoroti su siciliečiu... — Jis pagrūmojo 
pirštu. — Joms tai tikrai nepatiks. 

— Luka, paliekame tau susitvarkyti su Kaponės vyrais. Fren- 
ki, papasakosi Lukai viską, ką žinai, — kalbėjo Dženkas. Jis su- 


sidėjo rankas ant krūtinės ir atsilošė. — Leiskite man pakartoti: 

nors mūsų vyrų mažiau, manau, turime daug galimybių laimėti. 
"Tačiau kurį laiką, kol padėtis stabilizuosis, pabūkime nemato- 
mi. Mano nurodymu vyrai jau įrengė kambarių Long Ailando 
komplekse. Namai ir siena dar nebaigti, bet trūksta visai ne- 
daug. Kol kas mes su visais svarbiausiais savo vyrais gyvensime 
komplekse. 

Ričis Gatas, kuriam paprastai užtekdavo proto per tokius 
pasitarimus nekišti liežuvio, neištvėrė: 

— Jau dabar? Mano žmonai reikia... 

Rodės, jis tuoj ims aiškinti, kaip sunku tuoj pat keltis į kom- 
pleksą, bet susigriebė. 

— Riči! - pyktelėjo Klemenca. - Tavo žmonai mažiausiai rei- 
kia tapti našle, ar ne taip? 

Vitas atsistojo nuo savo krėslo prie stalo ir priėjo prie Ričio. 

— Aš besąlygiškai pasitikiu Dženku Abandandu, — pareiškė 
jis visiems. — Jis sicilietis, o kas geriau už sicilietį tinka būti co2- 
sigliere karo metu? 

Vitas uždėjo ranką Ričiui ant peties. 

— Tavo žmona ir vaikais bus pasirūpinta, — tarė jis, draugiš- 
kai jį apkabino ir nusivedė prie durų. — Mes pasirūpinsime tavo 
Ursula ir tavo sūnumi Poliu, lyg jų gyslomis tekėtų mūsų pačių 
kraujas. Duodame tau žodį, Riči. 

— Ačiū, done Korleone. 

Ričis žvilgtelėjo į Klemencą. 

— Eik surink kitus vyrus, — paliepė Ričiui Klemenca, paskui 
atsistojo ir su Luka bei kitais išėjo iš raštinės. Prie durų Klemen- 
ca apkabino Vitą — prieš tai tą patį padarė Tesijas ir Frankis. 

Dženkas sulaukė, kol Klemenca uždarė duris, ir paklausė: 

— Vitai, ką darysime su eitynėmis? 

— A... — Vitas piršto galiuku pastukseno sau į kaktą, tarsi 
stengdamasis prisiminti eitynių smulkmenas. — Miesto tarybos 
narys Fišeris. 

— Si, — atsakė Dženkas. — Dalyvaus meras ir visi miesto pez- 
zonovante. 


366 + ED FALCO 


Vitas pasikasė kaklą ir įsmeigė akis į lubas rąžydamasis ir 
galvodamas. 

— Per tokį renginį, kuriame dalyvaus net storulis mūsų meras 
neapolietis, be to, Kongreso nariai, policininkai, teisėjai, žur- 
nalistai... Ne, Maripoza neiškrės šunybės per tokį renginį. Jis 
rizikuotų nuteikti prieš save visos šalies Šeimas. Farai uždarytų 
visus jo verslus ir net jo teisėjai neįstengtų jam padėti. Jis kvailas, 
bet ne tiek. Taigi eitynėse galime dalyvauti. 

— Sutinku, — atsakė Dženkas. — Tačiau dėl visa pikta turėsi- 
me išstatyti savo vyrus ant šaligatvių eitynių maršrutu. 

Vitas pritariamai linktelėjo. Dženkas jį apkabino ir išėjo iš 
raštinės. 

Dženkui dingus tarp dėžių sandėlio prietemoje, Sonis įėjo į 
raštinę ir uždarė duris. 

— Tėti, man reikia su tavim šnektelėti. 

Vitas vėl susmuko krėsle ir pakėlė akis į Sonį. 

— Kas tau pasidarė? — paklausė jis. - Su tokiu garbingų žmo- 
gumi kaip Pentandželis kalbi taip, tartum jis būtų tuščia vieta! 
Keli balsą prieš tokį žmogų ir rodai į jį pirštu! 

— Atleisk, tėti. Pasikarščiavau. 

— Pasikarščiavai, — pakartojo Vitas, atsiduso ir nusigręžė nuo 
Sonio. Apsidairė po raštinę — apžvelgė tuščias sulankstomas kė- 
des ir plikas sienas. Kažkur lauke pradundėjo sunkvežimis; jo 
variklio riaumojimas nustelbė viso eismo gausmą. Sandėlyje šen 
bei ten atsidarė ir užsidarė durys, ore sklandė trumpai besikal- 
bančių žmonių balsai, prislopinti, paslaptingi. 

Vitas paėmė už kaklaraiščio mazgo, paskui truputį jį atlais- 
vino. 

— Norėjai dalyvauti tėvo versle? — vėl atsisukęs į sūnų paklau- 
sė. — Ką gi, dabar jame dalyvauji. 

Jis iškėlė pirštą duodamas ženklą įdėmiai klausytis. 

— Tu neištarsi nė vieno žodžio per mūsų pasitarimus, jeigu aš 
neliepsiu tau priešingai ar nepaprašysiu pasisakyti. Supranti? 

— Dėl Dievo meilės, tėti... 

Vitas pašoko nuo krėslo ir sugriebė Sonį už marškinių apy- 
kaklės. 

— Nesiginčyk su manim! Aš tavęs prašiau — gal nesupranti?! 

— Varge, žinoma, suprantu. 

Sonis žengtelėjo atatupstas, kad išsivaduotų iš.tėvo gniaužtų, 
ir pasitaisė marškinius. 

— Eik! — paliepė Vitas ir parodė į duris. — Eik iš čia! 

Sonis sudvejojo, bet priėjo prie durų ir suėmė rankeną. Tada 
atsigręžė ir pamatė, kad tėvas žaibuoja į jį akimis. 

— Tėti, — tarė, tartum nieko nebūtų įvykę ir per kelias se- 
kundes nuo tada, kai nusisuko nuo tėvo ir vėl į jį atsigręžė, 
būtų pamiršęs jo pyktį. - Norėjau tau pasakyti, kad pasipiršau 
Sandrai. 

Po šio Sonio pranešimo stojo ilga tyla. Vitas ir toliau į jį 
spoksojo, tik pyktis jo akyse pamažu išsisklaidė — jį pakeitė 
smalsumas. 

— Vadinasi, dabar turėsi rūpintis žmona, o netrukus ir vai- 
kais, — galop tarė. Nors žodžiai buvo skirti Soniui, atrodė, kad 
Vitas kalbasi su savimi. —- Gal žmona išmokys tave klausytis. Gal 
vaikai išmokys tave kantrybės. 

— Ką gali žinoti? — atsakė Sonis ir nusijuokė. — Manau, vis- 
kas yra įmanoma. 

Vitas nužvelgė sūnų. 

— Prieik, — tarė ir praskėtė rankas. 

Sonis apglėbė tėvą ir žengtelėjo atatupstas. 

— Aš dar jaunas, — pasiteisino jis dėl visko, kuo užrūstino 
tėvą, — bet aš išmoksiu, tėti. Galiu mokytis iš tavęs. Dabar, kai 
susituoksiu... turėsiu savo šeimą... 

Vitas suėmė sūnų už pakaušio — sugriebė saują tankių plaukų. 

— Norėjau apsaugoti jus nuo tokio karo kaip šis... 

Jis žiūrėjo sūnui į akis, paskui prisitraukė jį prie savęs ir pa- 
bučiavo į kaktą. 

— Bet nesugebėjau to padaryti ir turiu tai pripažinti. 


Jis paleido Sonio plaukus ir švelniai pliaukštelėjo per skruostą. 

— Žinodamas šią gerą naujieną bent jau turėsiu pasakyti mo- 
tinai kai ką, kas šiek tiek numaldys karo grėsmės baimę. 

— Ar mamai būtina žinoti apie karą? — paklausė Sonis. 

Jis priėjo prie kabyklos ir atnešė Vitui paltą, šaliką ir skry- 
bėlę. 

Vitas atsiduso: toks beviltiškai kvailas jam pasirodė Sonio 
klausimas. 

— Mes apsigyvensime Long Ailande su visais vyrais, — tarė 
jis. - Dabar parvežk mane namo, susikrausime daiktus. 

— Tėti, tu vis dar nori, kad per pasitarimus laikyčiau liežuvį 
už dantų? — padėjęs tėvui apsivilkti paltą ir atidaręs jam duris 
paklausė Sonis. 

— Nenoriu girdėti nė vieno tavo žodžio, — atsakė Vitas ir pa- 
kartojo savo įsakymą, — jeigu aš neliepsiu tau priešingai ar nepa- 
prašysiu pasisakyti. 

— Gerai, tėti. 

Sonis skėstelėjo rankomis parodydamas sutinkąs su tėvo iš- 
kelta sąlyga. 

— Jei tu to nori — ką gi. 

Vitas dvejodamas žiūrėjo į Sonį, tarsi mėgindamas pamatyti 
jį kitomis akimis. 

— Eime, — tarė jis, apsikabino sūnų ir išsivedė pro duris. 


21. 


— PAŽĮSTU MAZŽYLĮ Karminą nuo mažų dienų, — tarė Be- 
nis Amatas. 

Jis kalbėjosi su Džoju Danielu, vienu iš Franko Ničio vyru- 
kų. Buvo devynios ryto ir juodu ką tik išlipo iš Čikagos trauki- 
nio. Nešini lagaminais, abu, kaip ir kokia dešimtis keleivių už 
jų, ėjo peronu į pagrindinę Didžiosios centrinės stoties salę. 

— Tu įsitikinęs, kad jį pažinsi? — paklausė Džojis. Tą klausimą 
jis uždavė Beniui mažiausiai dešimtą kartą. 

Džojis buvo liesas vyras, tikras kaulų maišas. Juodu su Beniu 
buvo apsivilkę kaip paprasti darbininkai: laisvomis rusvai žals- 
vomis kelnėmis, palaikėmis vėjo neperpučiamomis striukėmis ir 
pigiais marškiniais po jomis. Abu buvo užsimaukšlinę megztas 
kepures. 

— Aišku, pažinsiu. Juk sakiau, kad pažįstu jį nuo mažumės. 

Benis nusitraukė kepurę, perbraukė pirštais plaukus ir vėl ją 
užsimaukšlino. Jis irgi buvo liesas, bet raumeningas ir stiprus. 
O tai Džojis, rodės, nuskris kaip plunksnelė, jei kas stipriau jam 
užvoš. 

— Ar kas nors yra tau sakęs, kad per daug nerimauji, Džoji? — 
mėgino pašmaikštauti Benis, tačiau Džojis nenusijuokė. 

— Du Antoniai turėjo nerimauti kaip aš, — atsakė Džojis. 

— Tie vyrukai iš Klivlando? Jie ten visi mėgėjai. Po velnių — 
ko norėti iš to Klivlando?! 

Vyrai priėjo arkinį įėjimą, už kurio atsivėrė panaši į urvą pa- 
grindinė stoties salė; ten platūs saulės spindulių pluoštai krito 
ant grindų pro milžiniškus langus. Dešimtys keleivių ėjo prie bi- 
lietų ir informacijos langelių ar į gatvę, bet toje didžiulėje erdvė- 
je jų beveik nebuvo matyti. Šviesos lopo palei salės vidurį centre 
pora storų moterų su kibirais ir plaušinėmis šluotomis pylė mui- 
luotą vandenį ant grindų toje vietoje, kur privėmė maža mergai- 
tė. Jauna moteris laikė mergytę ant rankų, o storulės darbavosi 
šluotomis. Džojis su Beniu eidami pro šalį ko nesusivėmė nuo 
kilusio gaižaus dvoko. 

— Turi vaikų? — paklausė Benis. 

— Vaikai — vienas vargas, — atsakė Džojis. 

— Hm, o man jie patinka, — suniurnėjo Benis žingsniuoda- 
mas šalia Džojo link išėjimo į Keturiasdešimt antrąją gatvę. Po- 
kalbių aplink juodu nuotrupos, atsimušusios nuo sienų, kilo į 
neįtikimai aukštas lubas, išmargintas žvaigždynų vaizdais. 

— Nesu nusistatęs prieš vaikus, — teisinosi Džojis. — Tiesiog 
per juos vieni vargai. 

Jis pasikasė sprandą, tarsi ką tik ten būtų kas įgėlęs. 

— Sakai, jis pasitiks mus lauke? Tu įsitikinęs, kad vis dar jį 
pažinsi? 

— Taip, — atsakė Benis. — Pažįstu jį nuo mažų dienų. 

— Jis — vienas iš Maripozos vyrų? Prisipažinsiu: man nepa- 
tinka, kad tas vyrukas išsikvietė mus iš tokios tolybės — iš Čika- 
gos — tvarkyti jo reikalų. Prakeikti siciliečiai. Krūva kaimiečių. 

— Ar sakei tai Ničiui? 

— Ką? Kad siciliečiai - krūva kaimiečių? 

— Ne. Kad tau nepatinka, jog mes turim atsibelsti iš Čikagos 
tvarkyti niujorkiečių reikalų. 

— Ne, - atsakė Džojis. — O tu sakei Alui? 

— Su Alu šiuo metu neįmanoma susisiekti. 

— Užduotis turėtų būti nesunki, - kalbėjo Benis. — Girdėjau, 
tas Korleonė sugeba tik malti liežuviu, o galios neturi visai. 

— Antoniai tikriausiai irgi tai girdėjo, — tarė Džojis ir vėl 
puolė įnirtingai kasytis sprandą, lyg mėgindamas sutraiškyti 
kažkokį gyvį. 

Ant šaligatvio priešais išėjimą iš geležinkelio stoties į Ketu- 
riasdešimt antrąją gatvę Karminas Lovieras numetė cigaretę ant 
žemės ir užgesino batu. 

— Ei, čionai! — sušuko jis Beniui. 

Benis buvo bekeliąs dešinę ranką pasižiūrėti į laikrodį, bet 
išgirdo Karminą jam šaukiant ir sustingo. Jis metė akį į stambią 
žmogystą šviesiai mėlynu kostiumu, akivaizdžiai sumišęs ją nu- 
žvelgė ir tik tada priėjo. 

— Mažylis Karminas! - galop išstenėjo. Jis padėjo lagaminą ir 
apkabino Lovierą. - Madre di Dio! Nepažinau tavęs. Tikriausiai 
priaugai dešimt kilogramų! 

— Veikiau dvidešimt nuo tada, kai matėmės paskutinį kar- 
tą, — atsakė Karminas. — Varge, kiek man tada buvo metų - pen- 
kiolika? 

— Taip, tikriausiai. Vadinasi, praėjo dešimt. 

Benis žvilgtelėjo Karminui per petį į vyruką, stovintį ant ša- 
ligatvio kairiau jam už nugaros. 

— Kas jis? — paklausė. 

— Mano bičiulis Džodžo Didžordžijas. Judu nesat pažįstami? 

— Ne, - atsakė Džodžo. — Neturėjau tokios garbės. 

Jis ištiesė Beniui ranką. 

Džojis Danielas neskubėjo prisistatyti ir stebėjo trijulę nuo 
įėjimo į stotį. Jis stovėjo atsišliejęs į stoties pastato sieną, užkėlęs 
koją ant savo lagamino, dešinę ranką susikišęs į kišenę, kaire 
trindamas kaktą. Galėjai pamanyti, kad jam skauda galvą. 

Benis paspaudė ranką Džodžo, paskui pasisuko ir pamojo 
Džojui prie jų prisidėti. 

— Niežulys Džojis, — tarė jis negarsiai, kad išgirstų tik Kar- 
minas. — Iš pažiūros - menkutis, bet, dėl Dievo meilės, nesugal- 
vok jo supykdyti! Jis pamišėlis. 

Kai Džojis prie jų priėjo, vis dar neištrraukdamas rankos iš 
kišenės, Benis tarė: 

— Čia Mažylis Karminas, apie kurį tau pasakojau, o čia — 
Džodžo Didžordžijas. 

Džojis linktelėjo abiem vyriškiams. 

— Tai ką darysime — dalysimės prisiminimais ar tvarkysime 
reikalą? — paklausė jis. 

— Imsimės reikalo, — atsakė Džodžo, o Karmino paprašė: — 
Būk geras, paimk jų lagaminus. 

Karminas pažiūrėjo į jį lyg nesuprasdamas, ko iš jo norima, 
paskui pasisuko į atvykėlius ir tarė: 

— Taigi. Leiskit man paimti jūsų lagaminus. 

Kai abu lagaminai buvo Karmino rankose, Džodžo žengte- 
lėjo į gatvę ir pamojo ranka, tarsi stabdydamas taksi. Mojo kaire 
ranka, dešinę laikė prie švarko kišenės, akių krašteliu stebėdamas 
Karminą su lagaminais rankose. 

— Štai, — tarė Džodžo, kai prie šaligatvio sustojo juodas biuikas. 

— Kur važiuojam? — paklausė Danielas. 

— Maripoza nori jus matyti, — tarė Džodžo atidarydamas už- 
pakalines duris čikagiečiams. 

Kai tuodu įsitaisė ant tuščios sėdynės, jis liepė Karminui 
padėti lagaminus į bagažinę. Karminas nuėjo prie automobilio 
galo atidaryti bagažinės; tą akimirką atsidarė užpakalinės du- 
relės iš gatvės pusės ir Luka Brazis, apsigaubęs juodu kariško 
kirpimo lietpalčiu, įsigavo į vidų su trisdešimt aštunto kalibro 
„Super“ ir įrėmė jį Beniui į pilvą. Vinis Vakarelis pasisuko ant 
vairuotojo sėdynės, įrėmė pistoletą Džojui į veidą ir paskubo- 
mis apieškojo. Jis ištraukė vieną revolverį Džojui iš kišenės, kitą 
iš dėklo prie kulkšnies. Luka ištraukė didžiulį keturiasdešimt 
penkto kalibro koltą Beniui iš po striukės ir numetė ant prieki- 
nės sėdynės šalia Džojo ginklų. Kitą akimirką Džodžo atsidūrė 
ant keleivio sėdynės šalia Vinio ir automobilis nuvingiavo mies- 
to centro gatvėmis. 

— Ei, kur tavo. gerasis bičiulis Mažylis Karminas? Maryt, bus 
pasiklydęs, — nusišaipė iš Benio Džojis Danielas. 

Benį mušė prakaitas. Drebančiu balsu jis paklausė Lukos, ar 
gali išsitraukti iš kišenės nosinę nusišluostyti kaktai; Luka link- 
telėjo. 

Džojis šypsojosi — galėjai pamanyti, kad jam smagu. 

— Ei, Džodžo, — tarė jis pasilenkdamas arčiau priekinės sėdy- 
nės, — kiek jūs, vyrukai, sumokėjote gerajam Benio draugužiui 
Mažyliui Karminui už tai, kad mus pakišo? Degu smalsumu. 

— Nieko jam nemokėjom, — atsakė Džodžo. Jis nusiėmė 
skrybėlę ir užmetė ją ant ginklų, gulinčių tarp jo ir Vinio. - Mes 
jį įtikinom, kad jam bus į sveikatą daryti tai, ką mes liepiam. 

— A... — atsakė Džojis, vėl atsilošė ant sėdynės, įsmeigė akis 
į Luką ir tarė Beniui: — Tavo bičiulis bent jau tavęs nepardavė. 
Vis šis tas. 

Benis buvo išbalęs ir sunkiai gaudė kvapą. 

— Nusiramink, — tarė jam Luka. — Mes nesiruošiame... nieko 
žudyti. 

Džojis Danielas nusijuokė — karčiai, negarsiai, bet nenusuko 
žvilgsnio nuo Lukos. 

— Karminas šiuo metu grįžta pas Šoklį Džo, — žiūrėdamas į 
užpakalinio vaizdo veidrodėlį tarė Vinis. — Gal jie atsiųs kavale- 
riją jūsų gelbėti. 

Džojis parodė pirštu į Luką. 

— Žinai, į ką tu panašus? Dievaži, trauk tave velniai, tu pa- 
našus į Frankenšteiną, kurį Borisas Karlovas vaidina tame filme. 
Matei jį? - Džo palietė savo antakius. — Jo kakta irgi tokia - kaip 
žmogbeždžionės. Ar žinai? 

Luka nieko neatsakė. Džojis varė toliau: 

— Kas atsitiko tavo veidui? Tave ištiko insultas ar koks vel- 
nias? Šitaip atrodė mano senelė po insulto. 

Džodžo nutaikė pistoletą į Danielą ir paklausė Lukos: 

— Nori, kad čia pat suvaryčiau kulką jam į galvą, bose? 

— Slėpk tą daikčiuką, — atsakė Brazis. | 

— Jis nenori, kad nušautum mane automobilyje, — tarė Džo- 
jis. - Kuriems galams jį teršti? 

Jis vėl pažiūrėjo į Luką ir tarė: 

— Tikriausiai išrinkote mums kokią malonią vietelę. 

— Raminkis, — atšovė jam Luka. - Juk sakiau, kad mes... nie- 
ko nežudysim. 

Džojis vis taip pat karčiai nusijuokė ir papurtė galvą, tarsi 
pasidygėjęs tuo, kad Luka jam meluoja. Tada pažiūrėjo pro lan- 
gą savo pusėje. 

— Visi tie žmonės gatvėje... — atrodė, jis kalba su savimi. — Jie 
visi turi ką veikti. Visi kažkur eina. 

Džodžo žvilgtelėjo į Luką susiraukęs, tarsi Danielas jam at- 
rodytų šiek tiek trenktas. 

— Jeigu nesiruošiate mūsų žudyti, tai ką su mumis darysi- 
te? — paklausė Benis. 

Džodžo prieš atsakydamas vėl pažvelgė į Luką. 

— Jūs parvešite žinutę Kaponei ir Čikagos gaujai. Tik tiek. 
Šiandien mes siuntinėjame pranešimus - kaip „Western Union“*. 
Mažylis Karminas neša žinutę Maripozai, judu parnešite žinutę 
atgal į gaują. | 

— Tikrai? — išsišiepė Džojis. — Ką gi, duokite mums tą žinutę 
ir galite prie kampo išleisti. Pasigausime taksi. 

Niekas nieko neatsakė. 

— Žinutę. Kurgi ne, — pridūrė jis. 

Už Vakarų Hausteno ir Merserio gatvių sankryžos Vinis su- 
stabdė automobilį negrįstame akligatvyje tarp sandėlių ir gamy- 
klų virtinės. Rytas buvo saulėtas, gatvėje, kurią jie ką tik prava- 
žiavo, vaikščiojo vyrai lengvais švarkais ir moterys vasariškomis 
suknelėmis. Saulė prasiskverbė vos porą žingsnių į akligatvį ir 
nuliejo suodiną plytų sieną; visa kita skendėjo prieblandoje. Ne- 
buvo matyti nė gyvos dvasios, bet takas tarp namų žmonių pėdų 
buvo sutryptas į dulkes. 

— Vadinasi, šičia, — tarė Danielas, tartum atpažinęs tą vietą. 

Luka ištempė Benį iš automobilio ir jie visi nuėjo apytam- 
siu akligatviu, kol priėjo antrą, platesnį, susikertantį su juo T 
formos sankryža. Čia prie belangės plytų sienos buvo prišlieta 
virtinė lūšnų, sukurptų iš medžio ir visokio šlamšto, iš jų stogų 
kyšojo metaliniai dūmtraukiai. Ant žemės priešais lūšną brezen- 
tu dengta durų anga tysojo katė, šalia stovėjo vaikiškas vežimėlis 


* Jungtinių Valstijų finansinių paslaugų ir ryšių bendrovė (vert. past. ). 

ir pajuodusi nuo suodžių metalinė šiukšliadėžė su grotelėmis ant 
viršaus, kad būtų galima virti maistą. Akligatvyje šį ryto metą 
žmonių nebuvo matyti — visi išėję ieškoti darbo“. 

— Šičia, — patvirtino Vinis ir nusivedė būrelį prie užrakintų 
durų tarp dviejų lūšnų. 

Jis išsitraukė iš kišenės raktą, valandėlę pasikrapštė su spyna, 
tada stumtelėjo duris pečiu. Prieš vyrus atsivėrė drėgna, tuščia 
patalpa. Tikriausiai kadaise čia būta kažkokios gamyklos, bet da- 
bar teliko aidus kiautas, kuriame ant aukštai iškirstų langų tupė- 
jo balandžiai, nukloję grindis išmatomis. Trenkė pelėsiais ir dul- 
kėmis; Benis užsidengė nosį kepure, bet tuomet Vinis pastūmė 
jį prie stačiakampės angos grindyse. Ten buvo matyti vienintelis 
gabalas vamzdžio — visa, kas liko iš kadaise buvusių turėklų. 

— Čionai, — tarė Vinis rodydamas pro angą į tamsoje dings- 
tančius išklerusius laiptus. 

— Aš nieko ten nematau, — pasiskundė Benis. 

— Gerai, — tarė Džodžo, apėjo Benį ir ėmė lipti žemyn su sida- 
bro spalvos žiebtuvėliu rankoje. Laiptų apačioje, kur buvo tamsu 
nors į akį durk, jis uždegė žiebtuvėlį ir raudona blykčiojanti lieps- 
na nušvietė kažkokį koridorių. Jame kas keli žingsniai buvo angos 
į kambarėlius plūktinėmis grindimis ir plikomis plytų sienomis. 
Jos buvo drėgnos ir šaltos, nuo žemų lubų lašėjo vanduo. 

— Puiku, — tarstelėjo Danielas. — Velniai rautų, tikrų tikriau- 
sios kačių kombos. 

— Kas kas? — nesuprato Vinis. 

— Šičia, — tarė Džodžo ir įsivedė kitus į vieną iš kambarėlių. 

— Tikrai? Kuo ypatingas šitas? — paklausė Danielas. 

— Štai kuo, — atsakė Džodžo nuleisdamas žiebtuvėlį ir pa- 
dėdamas jį ant plytos, statmenai pastatytos šalia virvės ritinio ir 
juodo plastiko atraižos. 

Danielas garsiai nusijuokė. 

— Klausyk, Borisai, — kreipėsi jis į Luką, — maniau, kad mūsų 
nežudysi? 


* Knygos veiksmas vyksta Didžiosios depresijos metais (7e7£. past. ). 

Luka uždėjo ranką Džojui ant peties ir tarė: 

— Aš jūsų nežudysiu... pone Danielai. 

Jis davė ženklą Viniui ir Džodžo. Juodu mirgančioje raudo- 
noje žiebtuvėlio šviesoje ėmė rišti Beniui ir Džojui rankas ir kojas 
virve — Luka kapojo ją mačete, kurią išsitraukė iš po lietpalčio. 

— Mačetė? — pamatęs įrankį ilgais ašmenimis Džojis, rodės, 
pirmą kartą supyko. — Kas jūs, po velnių, esat - laukiniai?! 

Kai čikagiečiai buvo surišti, Luka pakėlė pirma Benį, paskui 
Džojį nuo grindų ir perkišo jų surištas rankas per pajuodusius 
kablius priešingose sienose; vyrai liko kaboti per pusę sprindžio 
nuo grindų. Kai Luka vėl paėmė į ranką mačetę, kurią buvo 
atrėmęs į sieną, Benis graudžiai suvaitojo: 

— Mannaggia la miseria! 

— Klausyk, Beni, kiek žmonių esi nužudęs? — paklausė Da- 
nielas. 

— Ne vieną, - garsiai atsakė Benis stengdamasis sutramdyti 
raudą. 

— Tada užsičiaupk, kad tave kur velnias! — užriko Džojis ir 
šūktelėjo Lukai: — Klausyk, Borisai! 

Kai Luka pasisuko į jį, jis sušuko mėgdžiodamas Boriso Kar- 
lovo balsą „Frankenšteine“: 

- Jis gyvas! Žiūrėkit, jis gyvas! 

Tada Džojis nusijuokė lyg paklaikęs ir mėgino pakartoti tuos 
žodžius, bet paspringo juoku. 

— Po perkūnais, Danielai! Tu tikrai pamišęs šunsnukis! — nu- 
sistebėjo Vinis. 

Luka susisagstė lietpaltį, pasistatė apykaklę ir davė ženklą 
savo bendrams pasitraukti į durų angą. Jis įnirtingai užsimojo 
mačete ir nukirto Beniui kojas per vidurį blauzdų. Kraujai ištiš- 
ko po kambarį, pasipylė ant grindų. 

Luka pasitraukė atatupstas pasižiūrėti į savo darbą; matyt, 
Benio klyksmai ir staugsmai jį suerzino. Jis išsitraukė iš kišenės 
nosinę ir sukišo vaikinui į gerklę. 

— Tai kas? — ramiai paklausė Džojis prislopus Benio riks- 
mams. — Tikrai mūsų nežudysi? Tik suluošinsi? Tokia tavo žinia? 

— Ne, - atsakė Luka. — Aš nužudysiu... Benį. Jis man... ne- 
patinka. 

Jis vėl užsimojo mačete ir nukirto vyrukui rankas ties riešais. 
Kai Benis susmuko ant grindų ir mėgino šliaužti ant strampų, 
Luka užmynė jam ant blauzdos ir prispaudė. 

— Atrodo, mūsų žinią... gaujai teks... perduoti tau, — tarė jis 
Džojui. 

Primintas vyrukas išspjovė nosinę ir ėmė šauktis pagalbos, 
tarsi būtų buvusi bent menkiausia galimybė, kad apleistos ga- 
myklos rūsyje, akligatvyje, kuriame nesutiksi nė gyvos dvasios, 
kas nors jį išgirs ir ateis jo gelbėti. Luka pasilenkė prie čikagiečio 
ir laikydamas mačetę abiem rankomis per nugarą suvarė į širdį. 
Kai ištraukė geležtę, krauju buvo aptaškyta viskas aplink: sienos, 
plūktinės grindys, Lukos lietpaltis, vis dar ant sienos kabantis 
Džojis Danielas — ir jo drabužiai, ir veidas. Luka nuspyrė Benio 
lavoną į kampą, įsikišo ranką į kišenę ir ištraukė popieriaus lape- 
lį. Kruvinos jo rankos tuoj būtų padariusios ranka rašytą tekstą 
neįskaitomą, todėl jis perdavė lapelį Džodžo. 

— Perskaityk šitą... ponui Danielui. — Tada tarė Džojui: — Čia 
žinia... kurią turi perduoti... Ji nuo dono Korleonės... ir skirta 
tavo bosams... Čikagoje ir... Kaponei Atlantoje. 

Luka galva davė ženklą Džodžo. 

Šis nusinešė raštelį į kirą kambarėlio pusę ir pasilenkė prie 
pat žiebtuvėlio. 

— „Brangus pone Kapone, — skaitė raštelį Džodžo, — dabar 
jūs žinote, kaip elgiuosi su savo priešais.“ 

Džodžo atsikrenkštė. 

— „Kurių galų neapoliečiui kištis į dviejų siciliečių vaidą? — 
stabtelėdamas prieš kiekvieną žodį skaitė toliau Džodžo. — Jei 
norite, kad laikyčiau jus savo draugu, būsiu skolingas paslaugą 
ir padarysiu ją jums, vos tik pareikalausite.“ 

Jis prisikišo popierių arčiau akių, stengdamasis įskaityti krau- 
jo dėmės suteptą žodį. 

— „Toks žmogus kaip jūs negali nežinoti, kad kur kas nau- 
dingiau turėti draugą, kuris, užuot kreipęsis pagalbos į tave, 

rūpinasi savo reikalais ir nuolat būna pasiruošęs padėti tau, jei 
ateityje kiltų kokių bėdų.“ 

Džodžo padarė pauzę ir pamėgino nušluostyti kraujo dėmę 
nuo paskutinio sakinio. 

— „Jeigu jums nereikia mano draugystės — ką gi.-Bet tuomet 
turiu jums pasakyti, kad šio miesto klimatas yra drėgnas, nesvei- 
kas neapoliečiams, ir jums patariama niekada čia nesilankyti.“ 

Baigęs skaityti jis išsitiesė ir grąžino raštelį Lukai. Šis jį su- 
lankstė ir įkišo Džojui Danielui į lietpalčio kišenę. 

— Tik tiek? — paklausė Džojis. — Perduoti šį raštelį, ir viskas? 

— Ar galiu pasitikėti tavim... tikrai jį perduosi? — paklausė Luka. 

— Žinoma, — atsakė Danielas. — Galiu perduoti laišką. Be 
jokios abejonės. 

— Nair gerai, — tarė Luka, paėmė mačetę ir pasuko prie durų 
angos. — Žinai ką? — paklausė stabtelėjęs joje. — Žinai ką? — pa- 
kartojo artindamasis prie Džojo. — Aš nesu įsitikinęs... kad galiu 
tavim pasitikėti. 

— Ne, gali manim pasitikėti, - Džojis paskubomis bėrė žo- 
džius. —- Kodėl aš turėčiau neperduoti tavo boso žinutės? Tu gali 
manim pasitikėti, dievaži. 

Luka, rodės, apie tai susimąstė. 

— Žinai, tas pabaisa... Erankenšteinas... apie kurį čia tauš- 
kei... Tą filmą aš mačiau. — Jis sučiaupė lūpas tarsi sakydamas 
nesuprantąs, ko čia iš musės daryti dramblį. —- Jei nori žinoti... 
mano nuomonę... ta pabaisa visai nebaisi. 

— Kokius niekus čia paistai?! — paklausė Džojis. 

Luka nusigręžė nuo Danielo, žengtelėjo link durų, bet tada 
apsisuko ir mačete kaip Melas Otas* lazda nukirto čikagiečiui 
galvą trim staigiais kirčiais. Džojo galva trykšdama kraujais nu- 
sirito grindimis ir trenkėsi į sieną. 

Išeidamas iš kambario Luka tarė Džodžo: 

— Tegul nukraujuoja... tada lavonus suvyniokit... ir jų atsi- 


kratykit. 


* Melas Ottas (1909-1958) — garsus JAV beisbolininkas (vert. past. ). 

Jis grįžo, ištraukė dono Korleonės raštelį iš Danielo kišenės 
ir padavė Viniui. 

— Padėk jį... į lagaminą... su to vaikio rankomis... Pasirū- 
pink... kad viskas būtų... perduota... Erankui Ničiui. 

Jis metė mačetę ant raudonų nuo kraujo grindų ir išėjo į 
tamsų koridorių. 


Žila 


VIENAS Iš Tonio Rozato vyrų bute Dvidešimt penktojoje 
gatvėje palinkęs virš plautuvės, pilnos muilino vandens, trynė 
savo marškinius į skalbimo lentą. Žemas ir storas dvidešimt ke- 
lerių metų vyras į išsidraikiusią šluotą panašiais tankiais plaukais 
vilkėjo baltus berankovius apatinius marškinėlius ir susiglam- 
žiusias kelnes. Džuzepė atsikėlė jau prieš valandą. Sprendžiant 
iš saulės, šviečiančios pro virtuvės langus, buvo jau po dešimtos 
ryto. Vyrukas įnikęs brūžino marškinius į skalbimo lentą — mati- 
nio banguoto stiklo lakštą mediniuose rėmuose, taškydamas pa- 
muiles per keraminės plautuvės kraštus ant linoleumo. Džuzepė 
apsidairė po koridorių priešais virtuvę: niekas nejuda. Pradžia 
vienuoliktos, o visi jam dirbantys mulkiai tebemiega, išskyrus 
šitą įdiota, skalbiantį savo marškinius virtuvės plautuvėje. 

Džuzepė žvilgtelėjo į pirmą New York Times puslapį — lai- 
kraštį ką tik paėmė nuo lauko durų, kur aptiko du iš Tomazino 
vyrukų, miegančius ant kėdžių. Jis pakėlė laikraštį, uždarė duris, 
koridoriumi atėjo iki virtuvės ir nepatraukė niekieno dėmesio, 
net šito nevispročio, skalbiančio savo marškinius plautuvėje. Su- 
galvok tu man tokią nesąmonę — skalbti savo marškinius virtu- 
vėje, kur visi žmonės valgo! 

Pirmame New York Times puslapyje buvo Albertas Einšteinas, 
panašus į kokį ciuccio: su geru kostiumu, prabangiais marškiniais 
ir šilkiniu kaklaraiščiu, bet, velniai rautų, nesusišukavęs plaukų. 

— Ei, stupido! — šūktelėjo Džuzepė. 

Vyrukas prie plautuvės pašoko ir ištaškė vandenį ant grindų. 

— Done Maripoza! 

Jis žvilgrelėjo į Džuzepę, pamatė jo išraišką ir ištraukęs iš 
plautuvės parodė marškinius. 

— Aplaisčiau vynu savo geruosius marškinius, — paaiškino. — 
Vaikinai iki paryčių nėjo miegoti, lošė... 

— Mezzofinocch"* — užriko Džuzepė. — Dar kartą sugausiu 
skalbiantį savo drapanas ten, kur mes valgome, paleisiu kulką 
tau į šikną, aišku?! 

— Aišku, — atsakė vyrukas kaip koks mulkis — toks iš tikro ir 
buvo. Jis įkišo ranką į muiliną vandenį ir ištraukė guminį kamš- 
tį. - Daugiau to nebus, done Maripoza. 

Vanduo, siurbiamas susidariusio verpeto, sparčiai bėgo iš 
plautuvės. 

— Lipu ant stogo. Rask Emilį ir pasakyk jam, kad noriu jį 
matyti. Tegul atsiveda Didžiapapį. 

— Aišku, — atsakė vyrukas. 

— Paskui sutvarkyk virtuvę, užkaisk kavos ir versk visus kitus 
iš lovos. Manai, įstengsi visa tai padaryti? 

— Aišku, — atsakė vyras atsiremdamas į plautuvę ir susišlapin- 
damas kelnių sėdynę. 

Džuzepė dėbtelėjo jo pusėn ir nuėjo į didįjį miegamąjį, kur 
jo lovos patalai, sujaukti į netvarkingą krūvą, gulėjo kojūgaly- 
je. Dažniausiai naktimis jis vartydavosi negalėdamas užmigti ir 
patalai jį tik erzindavo. Be to, jis dejuodavo, kartais taip garsiai, 
kad girdėdavo kaimynai. Veidrodis virš praustuvo priešais pravi- 
ras vonios duris vis dar buvo aprasojęs nuo dušo garų: Džuzepė 
visada maudydavosi vos išlipęs iš lovos. Ne taip kaip tas stronz' 
jo tėvas — ačiū Dievui, jau seniai miręs, ar jo motina — abu labu 
tokiu, niekam tikę girtuokliai. Tegul sau smilksta pragare su visa 
savo mylima sušikta Sicilija! Juodu beveik visą laiką taip dvok- 
davo, kad galėjai susivemti. Pats Džuzepė nuo jaunų dienų at- 


* Čia: pydare! (žr) 

sibudęs pirmiausia palįsdavo po dušu ir tik tada apsirengdavo. 
Visuomet vilkėjo kostiumu. Net tada, kai kišenėje švilpaudavo 
vėjai, jis sugebėdavo įsigyti gerą kostiumą. Išlipi iš lovos, išsi- 
maudai, apsirengi ir kimbi į darbą. Štai kodėl jis tas, kas yra, o 
visi tie menkystos tarnauja jam. 

Džo nužvelgė miegamąjį, visus naujutėlius baldus: raudon- 
medžio lovą masyviais galais, naktinius stalelius ir priderintą 
tualetinį staliuką su veidrodžiu. Butas jam patiko ir jis manė 
galbūt paliksiąs jį kuriai iš savo merginų, kai baigsis visos tos 
nesąmonės su Korleone. 

Jo švarkas kabojo ant miegamojo durų, po juo — dėklas pis- 
toletui nešiotis po pažastimi. Džuzepė apsivilko švarką, dėklą 
paliko kaboti. Jis ištraukė tualetinio staliuko stalčių ir iš netvar- 
kingai suverstų ginklų išsirinko trumpavamzdį didelio kalibro 
pistoletą. Įsikišo jį į švarko kišenę ir užlipo ant stogo; praeida- 
mas pro kiekvieną miegantį sargybinį, pliaukštelėjo per galvą ir 
šitaip pažadinęs ėjo toliau netardamas nė žodžio. 

Ant stogo buvo neapsakomai gera: saulė įkaitino tolį, su- 
šildė akmeninę atbrailą. Jis spėjo, kad šį saulėtą pavasario, bet 
ne ką tesiskiriančio nuo vasaros, rytą temperatūra bus peršokusi 
per dvidešimt laipsnių. Džuzepei patikdavo būti lauke, gryname 
ore — jausdavosi švarus. Jis priėjo prie stogo krašto, uždėjo delną 
ant chimeros pakaušio ir pažvelgė į miestą — čia ant šaligatvių 
jau šurmuliavo praeiviai ir burzgė gatves užtvindęs transportas. 
Netoliese saulėje švytėjo balta Lygintuvo pastato strėlė. Dar ne- 
pasiekęs dabartinių aukštumų, jis kurį laiką dirbo Bilo Dvajerio* 
parankiniu Čikagoje. Ten ir susipažino su Alu Kapone. Kai tik 
Bilas paprašydavo jį ką nors padaryti, ar jis nešokdavo vykdyti 
jo prašymo? Dar ir kaip šokdavo, todėl jį ir praminė Šokliu Džo. 
Jis baisiausiai apsimetinėdavo, neva jam tai nepatinka, bet iš ti- 
krųjų jam buvo nė motais. Velniai rautų, jis tikrai šokdavo! Visą 
gyvenimą. Jei tik reikėdavo ką nors nuveikti, jis šokte šokdavo 


to daryti. Štai kodėl taip iškilo. 


* Williamas Vincentas Dwyeris (1883-1946), pravarde Didysis Bilas, — sausojo 
įstatymo laikų gangsteris ir svaigalų kontrabandininkas (vert. past. ). 

Kai už nugaros atsidarė stogo durys, Džuzepė nenoromis 
nusuko veidą nuo šildančios saulutės ir žvilgrelėjo į Emilį. Šis 
buvo apsirengęs nerūpestingai: juodomis laisvomis kelnėmis, 
netvarkingais gelsvais marškiniais; pora sagų po kaklu buvo 
neužsegtos, kad būtų matyti auksinė grandinėlė. Šiaip Emilis 
rengdavosi elegantiškai ir tai buvo vienas iš dalykų, dėl kurių 
jis patiko Džuzepei. Užtat jam nepatikdavo, kai jis atrodydavo 
šitaip nevalyvai — neprofesionalu. 

— Džo, norėjai su manim pasikalbėti? — prieidamas prie jo 
paklausė Emilis. 

— Šįryt atsikeliu, — pasisukdamas į Emilį veidu ėmė pasakoti 
Džuzepė, — ir randu du tavo vyrukus, miegančius prie lauko 
durų. Visi viduje taip pat parpia, išskyrus vieną iš Tonio vyru- 
kų — kažkokį bukaprotį, skalbiantį savo drabužius virtuvės plau- 
tuvėje. | 

Maripoza skėstelėjo rankomis, klausdamas Emilio, kaip su- 
prasti tokias nesąmones. 

— Jie tik kuriasi, — atsakė Emilis. — Vaikinai iki paryčių lošė 
pokerį ir gėrė. 

— Na ir kas? Tai būtų labai padėję, jei Klemenca būtų atsiun- 
tęs čia savo vyrus? Jie nebūtų ištaškę mums smegenų todėl, kad 
vaikinai iki paryčių lošė pokerį? 

Emilis iškėlė rankas pripažindamas savo kaltę. 

— Daugiau tai nepasikartos, Džo. Duodu žodį. 

— Gerai, — atsakė Džuzepė. Jis atsisėdo ant akmeninės at- 
brailos, uždėjo ranką ant chimeros ir mostu pakvietė Emilį sėstis 
šalia. — Sakyk dar kartą: ar mes esame visiškai įsitikinę, kad ten 
buvo Frankio Pentandželio vyrukai? 

— Taip. 

Emilis įsitaisė šalia Džuzepės ir iškrapštė iš pakelio cigaretę. 

— Ten buvo Karminas Rozatas. Pasak jo, įsiveržė Faustas, 
Storulis Laris ir pora jam nepažįstamų vyrų. Jie paleido šimtus 
šūvių. Praradom ne mažiau kaip dešimt gabalų. 

— O profesinių sąjungų būstinės? 

Džuzepė rankos mostu paprašė cigaretės. 

— Tikriausiai Frankio darbas. Mes įvelti į karą, Džo. Frankis 
išvien su Korleonėmis. 

Džuzepė paėmė Emilio atkištą cigaretę ir pabilsnojo ja į 
akmeninę atbrailą. Emilis padavė jam žiebtuvėlį. 

— O mes? — paklausė Džuzepė. — Ir toliau tik kasomės kiau- 
šius ir žiūrime? 

— Jie iškėlė kitur ar uždarė savo skolinimo kontoras ir daugu- 
mą azartinių žaidimų skylių, todėl patiria nuostolius. Tai viena. 
Antra: visi jų svarbiausi vyrai dabar tame komplekse Long Ai- 
lande. O jis kaip tvirtovė. Vien norėdamas žvilgtelėti rizikuotum 
gyvybe. O kad pakliūtum į vidų, turėtum surengti apgultį kaip 
viduramžių laikais. 

— Kokiais laikais? — grąžindamas Emiliui žiebtuvėlį paklausė 
Džuzepė. 

— Pilių laikais. Kai statydavo pilis, apjuosdavo jas gynybi- 
niais grioviais ir panašiai. 

— A... — teištarė Džuzepė, nutilo ir įsmeigė akis į giedrą mė- 
lyną dangų. — Taigi dabar mums nebeliko jokių abejonių, — kal- 
bėjo nežiūrėdamas į Emilį: — informaciją apie Antonius jie gavo 
iš Frankio. 

Jis niūriai pažvelgė į Emilį. 

— Žinai, niekados nepasitikėjau Frankiu. Jis manęs nemėgo. 
Šypsodavosi, sakydavo, ką reikia, — bet aš vis tiek jutau. Jis nie- 
kados manęs nemėgo. Gailiuosi tik viena: kad nesuvariau į jį 
kulkos, o reikėjo. 

Jis užgesino cigaretę ir švystelėjo nuo stogo. 

— "Tu jį užsistodavai, Emili. Sakydavai, neskubėk jo nukepti, 
palauk, jis geras vyras. 

— Klausyk, Džo, iš kur aš galėjau žinoti? — teisinosi Emilis. 

Džo pirštu pabadė sau į širdį. 

— Nuojauta, — tarė. — Aš nežinojau, bet įtariau. Turėjau pa- 
klausyti vidinio balso ir jį nudėti. 

Kai atsidarė stogo durys ir iš prieblandos pasirodė Etorė Bar- 
zinis, o jam iš paskos — Didžiapapis, Džuzepė dar spėjo tarti 
keletą paskutinių žodžių Emiliui, kol tuodu priėjo: 

— Žiūrėk, kad tas reikalas su airiais išdegtų, Emili, — girdi 
mane? 

— Viską supratau, Džo. 

Prisiartinus Etorei su Didžiapapiu, Džuzepė ir Emilis atsi- 
stojo. 

— Mudu su Emiliu ką tik kalbėjomės apie tą išdaviką, tą šū- 
džių Frankį Pentandželį, - pranešė Džuzepė. 

— Šunsnukis! — pareiškė Etorė. Jis vilkėjo pilkšvą kostiumą ir 
juodus marškinius, bet jie buvo prasegti, kaklaraiščio irgi nery- 
šėjo. — Tiesiog negaliu tuo patikėti, Džo. 

— Ber mane glumina, — žiūrėdamas į Didžiapapį kalbėjo 
Džuzepė, — mane labiausiai glumina tai, kad mes nieko nesa- 
kėme Frankiui apie Antonius. Ir Frankis nežinojo apie Kaponės 
vyrus. Tai kaip jis sužinojo? — Kalbėdamas jis nenuleido akių 
nuo Didžiapapio. — Iš kur jis sužinojo apie „Andželo užkandi- 
nę“? Kaip jis sužinojo apie Čikagos gaujos atsiųstus vyrus? Kaž- 
kas turėjo jam pranešti. Didžiapapi, ar ką nors numanai? 

— Done Maripoza, — atsakė jaunuolis. Jo veidas putliais žan- 
dais ir niekados nepranykstančia šypsena, dėl kurių jis panėšėjo 
į vaiką, kaip niekada surūstėjo, jame galėjai įžvelgti net pyk- 
tį, — kaip aš galėjau pranešti Frankiui? Nesu vienas iš jo vyrų. 
Apskritai neturiu su juo reikalų. Kada aš galėjau jį pamatyti ir 
pranešti? Prašau patikėti, done Maripoza, aš su tuo neturiu nie- 
ko bendra. 

— Džo, aš laiduoju už Didžiapapį, — įsiterpė Etorė. — Ku- 
riems galams jam pranešti Erankiui? Kokia jam iš to nauda? 

— Užsičiaupk, Etore! — nutildė jį Džo žiūrėdamas į Emilį. — 
Tu irgi laiduoji už jį? 

— Žinoma, - atsakė Emilis. — Vyrukas dirba man nuo vaikys- 
tės. Jis man neiškrėstų šunybės. Ieškok kito kaltininko. 

— Aišku, kad jis neiškrėstų tau šunybės — tu jam nelyginant 
tėvas. Jis tavęs neišduos. — Džuzepė papurtė galvą, pasidygėjęs 
visu šiuo reikalu. 

Jis pasuko prie stogo durų ir davė ženklą kitiems sekti iš 


paskos. 

— Ar suprantate, kaip aš dabar atrodysiu kitų Šeimų akyse?! 
Savo draugo Alo Kaponės akyse?! Gaujos vyrų akyse?! Ar su- 
prantate, kaip į mane bus žiūrima po šio įvykio?! 

Didžiapapis užbėgo prieš kitus ir atidarė stogo duris Džuzepei. 

— Aš tau nelabai patinku, tiesa? — paklausė jo Džuzepė. 

— Jūs man patinkate, done Maripoza. 

— „Done Maripoza, done Maripoza...“ — pamėgdžiojo jį 
Emiliui Džuzepė, įžengdamas į prieškambarį primenančią laiptų 
aikštelę. — Staiga tavo vyrukas ima rodyti didžiausią pagarbą. 

Didžiapapis uždarė duris ir keturi vyrai sustojo nedideliu ra- 
teliu laiptų viršuje. 

Džuzepė vėl papurtė galvą, tarsi nesutikdamas su argumen- 
tu, kurio kiti negalėjo girdėti. 

— Žinai ką? — tarė jis Didžiapapiui. — Nežinau, ar tu davei 
informaciją Erankiui, Korleonėms ar dar kokiems šūdžiams. Bet 
tu vienintelis, be mano cap0, žinojai visas smulkmenas, todėl... 

— Netiesa, done! — suriko jaunuolis. — Mes visi viską žinom. 

— Aš nieko neslepiu nuo savo vyrų, — žengtelėdamas arčiau 
Džuzepės įsiterpė Emilis. — Turiu jais pasitikėti, o jie visi žinojo, 
kad nuo Frankio daug kas slepiama. Nė vienas mano vyras jam 
nė velnio nesakydavo. 

Džuzepė pažvelgė Emiliui į akis, tada vėl pasisuko į jaunuolį. 

— Vis tiek aš tavim nepasitikiu, Didžiapapi. Esi šūdžius, keli 
man įtarimų, todėl... — jis greitai žengė prie vaikino, kaire ranka 
sugriebė už sprando, dešine įrėmė pistoletą tiesiai į širdį ir iššo- 
vė. Paskui atsitraukė atatupstas ir žiūrėjo, kaip vaikinas susmun- 
ka ant grindų. 

Etorė nusigręžė, kad nematytų. Emilis nekrustelėdamas, ne- 
prasižiodamas pažiūrėjo į Džuzepę. 

— Niekados daugiau neabejok manim, — tarė jam Džuzepė. — 
Jei nebūčiau tavęs klausęs, Erankis jau gulėtų po žeme, ir viso to 
nebūtų atsitikę. Viską būtume sparčiai survarkę. O dabar, vel- 
niai rautų, man reikia sukti galvą dėl tikrų tikriausio karo. 

Emilis, rodės, visai negirdi jo žodžių: buvo įsmeigęs akis į 


Didžiapapį. Iš po lavono jau tekėjo kraujo upeliukas. 

— Jis buvo geras vaikis, — tarė Emilis. 

— Ką gi, dabar jis — negyvas vaikis, — atsakė Džuzepė ir pra- 
dėjo lipti laiptais. — Atsikratykite lavono. 

Laiptų apačioje jis apsisuko ir pažiūrėjo į viršų. 

— Kas nors pasikalbėkite su airiais, — liepė. — Tik žiūrėkite, 
kad jie laikytų liežuvį už dantų. 

Ir vėl ėmė lipti. 

Nutilus Džuzepės žingsniams, kai Etorė neabejojo, kad jo 
nenugirs, tarė broliui: 

— Vis dėlto tas šunsnukis veikiausiai buvo teisus. Frankiui 
informaciją turbūt išties teikė Didžiapapis. Jis nekentė Džo. 

— Mes to nežinome, - atsakė Emilis ir pasuko laiptais žemyn, 
brolis jam įkandin. — Tegul pora vyrų nuveža jį į tuos laidojimo 
namus Grinpointe, netoli jo šeimos namų. 

— Manai, Džo... 


— Eina šikt tas Džo. Daryk, kaip sakau. 


Žr 


KORKAS IKI pusės užtraukė žalias duonos krautuvėlės užuo- 
laidas, kad ne taip spigintų rytmečio saulė. Eilyn ką tik atnešė 
padėklą garuojančių medaus bandelių, ir krautuvėlė perkvipo 
cinamonais ir ką tik iškepta tešla. Rytinis pirkėjų antplūdis bai- 
gėsi, dabar Eilyn užsidarė antrame aukšte su Keitlin, o jam liepė 
sutvarkyti vitrinas ir apkuopti krautuvėlę. 

Korkas dirbo krautuvėlėje nesiožiuodamas. Jam net ėmė pa- 
tikti, tik mielai būtų apsiėjęs be baltos prijuostės ir kepuraitės, 
kurias jį nešioti vertė Eilyn. Jam patiko plepėti su pirkėjais, tiks- 
liau, pirkėjomis, nes dauguma jų buvo moterys. Jis mėgdavo 
pasakoti visokius atsitikimus ištekėjusioms moterims ir flirtuoti 
su netekėjusiomis. Eilyn prisiekinėjo, esą verslo reikalai pasitaisė 
nuo tos dienos, kai jis stojo už prekystalio. 

Vos tik jis kiek nuleido užuolaidas, lango apačioje pasirodė 
ilga juoda suknia, suskambo varpelis ir į krautuvėlę įžengė po- 
nia O'Rurkė, nešina vyniojamojo popieriaus maišu. Liesutė kaip 
smilga moteris žilstančiais plaukais buvo tokio rūškano veido, kad 
atrodydavo nepatenkinta net būdama kuo geriausiai nusiteikusi. 

— Laba diena, ponia O'Rurke, — su užuojautos gaidelėmis 
balse pasisveikino Korkas. 

— Labas, Bobi Korkoranai, — atsakė moteris. 

Juodai ji vilkėjo dėl gedulo; su ja į krautuvėlę plūstelėjo alaus 
ir cigarečių kvapas. Ji perbraukė laisvos rankos pirštais retėjan- 
čius plaukus, tarsi pasitempdama vyro akivaizdoje. 

— Atėjau čia ieškodama tavęs, — tarė jinai. — Girdėjau, kad 
dirbi pardavėju. 

— Tiesa, — prisipažino Korkas. 

Jis pradėjo reikšti užuojautą, bet vos tik paminėjo Kelės var- 
dą, senutė jį pertraukė. 

— Aš niekad neturėjau dukters, — pareiškė ji. - Mano duktė 
nebūtų sanguliavusi su tokiu žmogžudžiu kaip Luka Brazis, su 
tuo šlykščiu italpalaikiu! 

— Suprantu, kaip turite jaustis, ponia O'Rurke. 

— Tikrai? — paklausė ji ir jos veidas persikreipė iš pasidygė- 
jimo. Senutė prisispaudė popierinį maišą prie krūtinės ir svir- 
duliuodama žengė porą žingsnių prekystalio link. — Šonas man 
sakė, kad rimtai susivaidijai su savo draugu Soniu Korleone. Tai 
tiesa? 

— Taip, — atsakė Korkas ir norėdamas paslėpti savo pasišlykš- 
tėjimą tuo, kad senė prie jo artinasi, palinko virš vitrinos ir jai 
šyptelėjo. - Mes nebesutariame. 

— Tai gerai. — Ponia O'Rurkė prisispaudė popierinį maišą 
arčiau krūtinės. Rodės, ją drasko abejonės — kalbėti ar prikąsti 
liežuvį. 

— Ar galėčiau kuo nors jums šį rytą padėti? — paklausė Korkas. 

— Tai gerai, — pakartojo senė, nuleidusi Bobio žodžius ne- 
girdomis. Ji žengė dar vieną žingsnį prie vitrinos ir palinko į 
vaikino pusę. Nors juodu vis dar skyrė geras metras, jam atrodė, 
kad ji veidu prisikišo prie jo. 

— Tas Sonis gaus, ko nusipelnė, — nuleidusi balsą tarė jinai. — 
Jis ir Luka Brazis, ir visi tie niekingi italpalaikiai. 

Patenkinta savimi, ji nusibraukė plaukus atgal. 

— Jų laukia malonus airiškas netikėtumas. 

— Apie ką čia šnekate, ponia O'Rurke? — Korkas palydėjo 
savo klausimą kikenimu. — Aš jūsų nesuprantu. 

— Suprasi, — patikino senoji ir pati sukikeno. 

Prie durų, prieš išeidama į saulės nutviekstą gatvę, ji atsigrę- 
žė į Korką ir tarė: 

— Dievas be galo mėgsta eitynes. 

Ji vėl nusijuokė, šįsyk karčiai, dingo gatvėje ir durys užsidarė. 

Korkas spoksojo į duris, tarsi senės žodžių reikšmė staiga ga- 
lėtų pasirodyti saulės spinduliuose, krintančiuose pro vėduoklės 
formos langelį virš jų. Jis buvo skaitęs apie kažkokias eitynes 
rytiniame laikraštyje. 

Korkas nuėjo į galinį kambarėlį, susirado ties komiksais at- 
verstą New York American ir ėmė jį sklaidyti, kol aptiko žinu- 
tę — trečiame puslapyje jai buvo skirta vos viena skiltis. Eitynės 
turėjo vykti po pietų Manhatane, Brodvėjumi, ir buvo kažkaip 
susijusios su pilietine atsakomybe. Korkui tai pasirodė kažkokia 
politinė nesąmonė - jis negalėjo įsivaizduoti, kaip tokiame ren- 
ginyje galėtų dalyvauti Sonis ir jo šeima. Vaikinas šveitė laikraštį 
ant grindų ir grįžo tvarkyti vitrinų, bet jam iš galvos neišėjo po- 
nios O'Rurkės žodžiai: „Dievas be galo mėgsta eitynes“ ir „Sonis 
gaus, ko nusipelnė“. Taigi jis dar porą minučių pasikrapštė su 
pyragaičiais, pervertė ženklą užrašu „Uždaryta“ į gatvę, užrakino 
duris ir nuskubėjo laiptais į viršų. 

Eilyn rado svetainėje išsitiesusią ant sofos, iškėlusią virš gal- 
vos kikenančią Keitlin. Mergaitė laikė išskėtusi rankas kaip spar- 
nus ir vaidino skrendanti. 

— Kas prižiūri krautuvę? — jį pamačiusi paklausė Eilyn. 

— Dėde Bobi! — sucypė mažoji. — Žiūrėk, aš skrendu kaip 
paukštis! 

Bobis paėmė dukterėčią, persimetė per petį, kartą apsuko, 
pastatė ant kojų ir kepštelėjo per užpakalį. 

— Eik minutę pažaisk su savo žaislais, širdele, — tarė. —- Man 
reikia pasikalbėti su tavo mama apie suaugusiųjų reikalus. 

Keitlin pažiūrėjo į mamą, toji parodė į duris. Mergaitė iš- 
raiškingai papūtė lūpas, paskui įsisprendė ir nužingsniavo į savo 
kambarį apsimesdama pasipiktinusi. 

— Ar bent jau užrakinai duris? — paklausė Eilyn sėsdamasi 
ant sofos. 

— Ir užkabinau ženklą „Uždaryta“, — atsakė Bobis. — Šiaip ar 
taip, iki pietų pirkėjų beveik nebus. 

Jis atsisėdo ant sofos šalia sesers ir papasakojo apie ką tik 
įvykusi pašnekesį su ponia O'Rurke. 

— Tikriausiai ji buvo girta ir kliedėjo kaip beprotė, — tarė 
Eilyn. — Kada turi prasidėti eitynės? 

Korkas pasižiūrėjo į laikrodį. 

— Maždaug po valandos. 

— Ką gi, — atsakė Eilyn. Ji dar kiek pagalvojo. — Eik susirask 
Sonį ir papasakok jam, kas nutiko. Jis tikriausiai nebus nieko 
girdėjęs apie tas eitynes, ir tuo viskas baigsis. 

— O aš atsidursiu kvailio vietoje. 

— Judu ir taip esat du kvailiai, — nusišaipė Eilyn. 

Ji prisitraukė brolį ir pabučiavo į smilkinį. 

— Eik susirask Sonį ir pasikalbėk su juo. Metas judviem su- 
sitaikyti. 

— O Keitlin? Tu įstengsi dirbti krautuvėlėje? 

Eilyn pavartė akis. 

— Staiga pasidarei nepakeičiamas, ar ne? 

Ji spustelėjo jam kelį ir atsistojo. 

— Tik labai ilgai neužtruk, — eidama į miegamąjį paprašė. 
Tarpduryje atsigręžė ir mostu paragino jį eiti į virtuvę. — Nagi 
šiaušk, — tarė ir nuėjo pasiimti Keitlin. 


Vitas padavė Fredui nosinę. Jie buvo Šeštajame aveniu, tarp 
Trisdešimt antrosios ir Trisdešimt trečiosios gatvių — su šimtais 
kitų laukė eitynių pradžios. Fredą atsikėlus užpuolė kosulys, bet 
jis užsispyrė su visa šeima eiti į eitynes. Dabar Karmela stovėjo 
jam už nugaros, spaudė delną jam prie kaktos ir žiūrėdama į 
Vitą purtė galvą. 

Dieną čia išlįsdavo saulė, čia vėl apsiniaukdavo; oras žadėjo 
atšilti, bet kol kas priešais „Gimbels“ universalinę parduotuvę, 
kur nepasiekė saulė, buvo vėsu, ir Fredą purtė drebulys. Laiky- 
damas už rankos Konę Vitas žiūrėjo į Eredą. Už Karmelos San- 
tinas ir Tomas juokais boksavosi su Maiklu; šis nekantraudamas 
pamatyti eitynes atsakė taip pat žaismingai: keletą kartų sudavė 
Soniui į krūtinę po iškeltomis rankomis, o į Tomą rėžėsi pečiu. 

Kitame gatvės gale miesto tarybos narys Fišeris stovėjo ap- 
suptas geros dešimties šulų; tarp jų buvo ir išsičiustijęs policijos 

viršininkas: su iškrakmolyta uniforma, padabinta kaspinais ir 
prie krūtinės prisegtais medaliais. Kai Vitas su šeima praėjo pro 
tą pulkelį, Fišeris net nelinktelėjo galva. 

— Tu sergi, — tarė Fredui tėvas. — Tave purto drebulys. 

— Nesergu, — atsakė Fredas ir nuplėšė nuo kaktos motinos 
delną. — Aš tik šiek tiek peršalau. Tikrai, tėti. 

Vitas pagrūmojo Fredui pirštu ir pasišaukė Skrybėliuotį Alą — 
šis žvalgėsi po minią su Ričiu Gatu ir dvyniais Romerais. Kitame 
kvartalo gale Luka Brazis su savo vyrais sukiojosi minioje. Kai 
Alas prisiartino prie Vito su cigarete dantyse ir užsimaukšlinęs 
ant akių skrybėlę, donas tvojo per cigaretę, užgesino batu, kai ji 
nukrito ant grindinio, ir atsmaukė skrybėlę. 

— Vesk Fredą namo, - paliepė. - Jis karščiuoja. 

Alas atsiprašė Vito, kad vaikštinėja su cigarete dantyse — pats 
suprato, kad atrodo kaip gangsterio karikatūra. Pasitaisė kakla- 
raištį — tamsiai pilką ir visai netinkantį prie kaštoninių marški- 
nių, tada tarė Fredui: 

— Eime, vaiki. Užsuksime į ledainę ir aš nupirksiu tau pieno 
kokteilį. 

— Tikrai? — žiūrėdamas į motiną paklausė Fredas. 

— Žinoma, — patikino Karmela. — Palengvins tau karščiavimą. 

— Vyručiai, — sušuko broliams Eredas, — turiu eiti, nes sergu! 

Broliai baigė kvailioti ir prisidėjo prie Fredo ir tėvų. Aplink 
sukiojosi daugybė žmonių, daugiausia italų, bet taip pat lenkų 
ir airių, net būrelis žydų chasidų juodais apdarais ir juodomis 
skrybėlėmis. 

— Gaila, kad turi grįžti, — tarė Fredui Maiklas. — Gal nori, 
kad paimčiau tau mero autografą, jei mes jį pamatysim? 

— Kodėl turėčiau norėti to storo šikniaus autografo? — atšovė 
Fredas ir uždrožė Maiklui. 

— Liaukitės! — subarė juodu Sonis ir sugriebė Maiklą už apy- 
kaklės, kol šis neatsilygino tuo pačiu broliui. 

Vitas atsiduso žiūrėdamas į savo sūnus, davė ženklą Skrybė- 
liuočiui, šis paėmė Fredą už rankos ir nusivedė. 

— Atleisk, tėti, — tarė Maiklas, bet tuoj pat pridūrė: - Manai, 
susitiksime su meru? Manai, man pavyks gauti jo autografą? 

Vitas paėmė Konę ant rankų ir timptelėjo mėlynos jos suk- 
nelės padurkus žemiau kelių. 

— Jūsų sesuo elgiasi kaip angelas, — tarė jis Maiklui. 

— Labai atsiprašau, tėti, — atsakė šis. — Man nederėjo peštis 
su Fredu. | 

Vitas rūsčiai dėbtelėjo į sūnų, paskui uždėjo ranką jam ant 
peties ir prisitraukė prie savęs. 

— Jei tau reikia mero autografo, pasirūpinsiu, kad jį gautum. 

— Tikrai, tėti? - nudžiugo Maiklas. - Gali tai padaryti? 

- Klausyk, Maiklai, — įsiterpė Tomas, — tėtis tau gali gauti 
kokį tik nori autografą. 

— Tau reikėtų prašyti tėčio autografo, — pridūrė Sonis ir žais- 
mingai pliaukštelėjo per kaktą. 

— Soni! Tu amžinai toks šiurkštus! — subarė jį Karmela ir 
perbraukė delnu Maiklui per kaktą, tarsi nuo to galėtų praeiti 
Sonio pliaukštelėjimo poveikis. 

Kažkur visai netoli, kur — jie negalėjo matyti, šiurkščiai atsi- 
raugėjo tūba, paskui pasipylė nedarni virtinė cypsmų ir kauks- 
mų — pučiamųjų orkestro muzikantai ėmė derinti instrumentus. 

— Prasideda, — tarė Vitas, suvadindamas šeimą aplink save. 

Netrukus pasirodė eitynių ceremonimeistras, pradėjo raginti 
žmonių būrius rinktis gatvėje ir šūkauti nurodymus. Kitoje Šeš- 
tojo aveniu pusėje Luka Brazis stovėjo nejudėdamas lyg statula 
ir neatitraukė akių nuo Vito. 

Šis jam linktelėjo ir nusivedė šeimą į gatvę. 


Pamatęs prie Sonio namo laiptų prieinantį Skrybėliuotį — jis ve- 
dėsi Fredą, uždėjęs ranką jam ant peties, - Korkas sustabdė savo 
„Nashą“ ant šaligatvio. Storulis Bobis ir Džonis Lasala, einantys 
sargybą prie Sonio durų, tuoj pat pasileido laiptais žemyn, vie- 
nas ir kitas įsikišęs ranką į švarko kišenę. Korkas pasislinko ant 
keleivio sėdynės ir iškišo galvą pro langą. 

— Korkai! — džiaugsmingai sušuko Fredas bėgdamas prie au- 
tomobilio. 

— Sveikas, Fredai, — pasisveikino Korkas ir linktelėjo Skrybė- 
liuočiui. Du sargybiniai grįžo į savo vietas prieangyje. 

— Ieškau .Sonio, — paaiškino Eredui Korkas. — Namie nera- 
dau. Pamaniau, kad jis su jumis, vyručiai. 

— Ne, jis eitynėse, — atsakė Fredas. — Ką tik buvau su juo, bet 
aš sergu, todėl turiu grįžti namo. 

— Labai gaila. Jis eitynėse? Sonis?! 

— Taip, visi tenai. Tik dabar išskyrus mane. 

— Eitynėse?! — vis dar negalėjo patikėti Korkas. 

— Kas pasidarė, Korkai? — įsiterpė Skrybėliuotis. - Nebepri- 
girdi? 

— Ten visi miesto šulai, — paaiškino Fredas. — Net meras. 

— Tu rimtai? — Korkas nusitraukė kepurę ir pasikasė pakaušį, 
tarsi vis dar negalėdamas patikėti, kad Sonis kažkokiose eitynė- 
se. — Tai kur vyksta tos eitynės? — paklausė jis Fredo. 

Skrybėliuotis patraukė Eredą nuo automobilio ir paklausė: 

— Kurių galų tiek daug klausinėji? 

— Nes ieškau Sonio, — atsakė Korkas. 

— Ieškok jo kitą kartą, — patarė Skrybėliuotis. — Šiandien jis 
užsiėmęs. 

— Jie prie „Gimbels“ universalinės parduotuvės centre, — pa- 
aiškino Fredas. — Visa šeima ten: Sonis, Tomas, visi. 

Skrybėliuotis taip pažvelgė į vaiką, kad jeigu žvilgsnis galėtų 
nužudyti, Fredas būtų bemat kritęs negyvas. 

— Jis geriausias Sonio draugas! — teisindamasis suspigo Fredas. 

— Sėkmės tau, vaiki, — tarė Fredui Korkas. — Nė mirktelėti 
nespėsi, kaip pasveiksi. 

Jis linktelėjo Skrybėliuočiui ir vėl perslinko ant vairuotojo 
sėdynės. 

Manhatane policija užtvėrė Heraldo aikštę geltonomis už- 
tvaromis, nors negali sakyti, kad į eitynes būtų sugužėjusios 
minios. Praeivių atrodė vos kiek daugiau negu kurią kitą savai- 
tės dieną. Korkas apvažiavo užtvaras ir sustojo „Empire State“ 
pastato papėdėje. Prieš išlipdamas iš automobilio išsitraukė iš 
dėtuvės „Smith 8 Wesson“ ir įsikišo į švarko kišenę. 


KORLEONIŲ ŠEIMA + 395 


Gatvėje jis rado įėjimą į metro ir iš saulėtos gatvės nusku- 
bėjo į vėsius tunelius, kur dundėjo traukiniai. Jis jau ne kartą 
buvo „Gimbels“ universalinėje parduotuvėje kartu su Eilyn ir 
Keitlin, tad tikėjosi nepasiklysti tuneliuose, vedančiuose tiesiai į 
ją. Taip ir nutiko. Laikydamasis ženklų ir sekdamas paskui mi- 
nią jis lengvai rado kelią į tos didžiulės parduotuvės rūsius, kur 
pardavėjos dirbo atpigintų prekių vitrinų ir prekystalių labirin- 
te. Ženklai parodė jam kelią iš parduotuvės į Šeštąjį aveniu, iš 
ten — į Brodvėjų. Ten į vieną gretą sustojusios šokėjos baltomis 
uniformomis sukiojo ir mėtė į orą savo lazdas grojant pučiamų- 
jų orkestrui. 

Eitynių stebėti susirinkę žiopliai stovėjo vos keliomis eilė- 
mis, tad ant šaligatvio liko užtektinai vietos praeiviams. Į gatvę 
prasibrovęs Korkas spėjo pamatyti merą Lagvardiją, mojantį mi- 
niai nuo lėtai slenkančio sunkvežimio nuimtais kraštais. Merą 
supo policininkai, išsipuošę nelyginant generolai, ir pulkas kos- 
tiumuotų ir uniformuotų pareigūnų, bet jo negalėjai supainio- 
ti su niekuo kitu dėl išdidžios laikysenos ir to, kaip energingai 
mojavo miniai skrybėle. Mero ir jo palydos sunkvežimį supo 
būrys paprastų farų, o eisena nusidriekė Brodvėjumi, kiek tik 
užmatė Korko akys. Paskui sunkvežimį it lėtai judantys ribo- 
ženkliai sekė du raiti policininkai, skiriantys miesto valdžią nuo 
šokėjų ir pučiamųjų orkestro, kurtinamai grojančio „Žvaigždes 
ir dryžius per amžius“*. 

Korkas pasuko šaligatviu pro žygiuojantį orkestrą priešinga 
eitynėms kryptimi dairydamasis Sonio. Virš pastatų vienas pas- 
kui kitą ėmė slinkti pilki debesys; jie uždengė saulę ir sudarė 
šviesos ir šešėlių skiautinį, rodos, judantį gatve paskui eitynių 
dalyvius. Praėjus orkestrui, iš eisenos dalyvių teliko būreliai 
žmonių, einančių grindinio viduriu. Vienas tokių — gal dešimt 
vyrų, moterų ir vaikų, — nešėsi plakatą su užrašu „Valterio rašti- 


nės reikmenys, Vakarų Brodvėjus Nr. 1355“. Jam iš paskos ėjo 


* Patriotinis kompozitoriaus Johno Philipo Sousa maršas, JAV Kongreso pripažin- 
tas nacionaliniu (vert. past.). 

susikibusi rankomis gerai apsirengusi pora ir mojavo miniai. Į ją 
žiūrėdamas Korkas kitapus gatvės pastebėjo Luką Brazį, ir tą pat 
akimirką jam kažkas pastojo kelią. Korkas žengtelėjo atatupstas, 
bet tada pažino besišypsantį jam draugą — Andželą Romerą. 

— Ką čia, po velnių, darai, Korkai? — Andželas suėmė jį už 
pečių ir papurtė. 

— Kas čia vyksta, Andželai? — paklausė Korkas. 

Andželas žvilgtelėjo į gatvę, paskui vėl į Korką. 

— Eitynės, — atsakė. — O kaip atrodo tau? 

— Ačiū. — Korkas čiupo Andželui nuo galvos katiliuką ir pa- 
tapšnojo per raudoną ir baltą plunksną. — Vienas mano dėdė iš 
Airijos nešioja tokį. 

Andželas stvėrė katiliuką jam iš rankos. 

— Tai ką čia darai? — pakartojo jis savo klausimą. 

— Buvau apsipirkti „Gimbels“ universalinėje parduotuvėje, — 
atsakė Korkas. — Eilyn pasiuntė. Ką tu čia veiki? — Jis mostelėjo 
į kitą gatvės pusę. — Ir Luka? 

— Korleonės dalyvauja eitynėse. Mes juos saugome - dėl visa 
pikta. 

— Kur jie? — apsidairydamas po gatvę paklausė Korkas. — Ne- 
matau jų. 

— Jie už poros kvartalų, — atsakė Andželas. — Nori eiti su 
mumis? 

— Ne, - atsakė Korkas. Jis pastebėjo minioje du Lukos vy- 
rus — Tonį Kolį ir Polį Atardį. Tonis šlubavo — nuo tada, kai jam 
koją peršovė Vilis O'Rurkė. — Čia visa Lukos gauja? 

— Taip, - atsakė Andželas. - Luka ir jo vyrai, mudu su Viniu 
ir Ričis Gatas. 

— O kur Nikas? - paklausė Korkas. — Ar graikai neprileidžiami? 

— Negirdėjai apie Niką? Korleonės įtaisė jį į darbą uoste. 

— A, taip. Buvau užmiršęs. Italus turi supti vien tėvynai- 
niai, — nusišaipė Korkas. 

— Ne, jie ne tokie, — paprieštaravo Andželas, bet paskui, ma- 
tyt, susimąstė. — Na, gal ne visai. Tomas Heigenas ne italas. 

— Mane tai visuomet stebino. Kažkaip galai nesueina. 

— Bala nematė, — atsakė Andželas. — Eime su manim. Sonis 
apsidžiaugs tave pamatęs. Juk žinai: jam niekada nepatiko, kaip 
viskas susiklostė. 

— Ne, - žengrelėdamas atatupstas tarė Korkas. — Turiu baigti 
vykdyti Eilyn pavedimus. Dabar esu juodadarbis. Be to, neat- 
rodo, kad jums reikėtų daugiau vyrų. — Jis mostelėjo į Lukos 
pusę. — Varge, jis dar šlykštesnis negu anksčiau! 

— Taip, — pritarė Andželas. — Ir kvepia ne per skaniausiai. 

Korkas dar kartą apsidairė po Brodvėjų. Pamatė vien eitynes 
stebinčius žioplius ir Luką su savo vyrais, spoksančius į minią. 

— Ką gi, — tarė jis kumštelėdamas Andželui, — perduok So- 
niui, kad labai greitai su juo pasimatysiu. 

— Džiugu, — atsakė Andželas. — Perduosiu. Beje, Vinis irgi 
siunčia linkėjimus. Sako, turėtum vėl prisidėti prie jų draugijos. 
Man atrodo, kvailelis tavęs pasiilgo. 

Jis atkišo Korkui ranką, bet atrodė, kad jaučiasi nesmagiai. 

Korkas ją paspaudė, patapšnojo Andželui per petį ir pasu- 
ko atgal į „Gimbels“ parduotuvę. Jo dėmesį patraukė kažkieno 
numestas ant šaligatvio „Daily News“ vėjo vartomais puslapiais. 
Lenkdamasis jo pakelti Korkas pakėlė akis į debesis, ir jam ding- 
telėjo, kad staiga gali pradėti lyti. Jis vėl pažiūrėjo į laikraštį ir 
dešimtmetės Glorijos Vanderbilt nuotrauką po antrašte: „Vargšė 
mažoji Glorija“*. Pamatęs šiukšliadėžę Trisdešimt antrosios gatvės 
kampe, Korkas pasuko link jos, bet staiga stabtelėjo, nes pastebėjo 
Pitą Merį prie juodo kraislerio vairo, Riką Donelį šalia jo ir Bilį 
Donelį ant užpakalinės sėdynės. Automobilis stovėjo prie šaliga- 
tvio kvartalo viduryje. Užuot išmetęs laikraštį, Korkas jį išskleidė 
ir laikydamas priešais veidą atatupstas įėjo į kažkokios žaislų par- 
duotuvės prieangį. Meris ir Doneliai vilkėjo kariško kirpimo liet- 
palčiais, ir vos tik juos pamatęs Korkas taip aiškiai prisiminė seno- 
sios ponios O'Rurkės grasinimus Soniui ir jo šeimai, lyg kas būtų 
sušukęs jam į ausį: „Jų laukia malonus airiškas netikėtumas!“ 


* "Tuo metu teismas sprendė, ar atimti būsimą garsią dailininkę, aktorę ir rašytoją 
Gloriją iš motinos ir atiduoti globoti tetai (vert. past.). 

Korkas stebėjo automobilį iš parduotuvės prieangio. Vyrai 
išlipo lauk, visi įsikišę vieną ranką į užantį. Korkas pasuko už 
Trisdešimt antrosios gatvės kampo ir, kai kraisleris dingo iš akių, 
pasileido tekinas. 

Už dviejų kvartalų pamatė Sonį su šeima gatvės vidury. Vitas 
Korleonė žygiavo su Kone ant rankų tarp žmonos ir Maiklo, 
jiems iš paskos — Sonis ir Tomas. Juodu šnekučiavosi, tarsi nie- 
kas aplink jiems neegzistuotų. Juos pamatęs Korkas bėgte pasi- 
leido į gatvę, bet vos po kelių žingsnių trenkėsi į Luką Brazį ir 
atšoko nuo jo lyg nuo sienos. 

Luka pažvelgė Korkui į akis ir beveik tą pačią akimirką staiga 
nusuko galvą, nes Šonas O'Rurkė šaukdamas jį vardu šoko per 
geltoną užtvarą. 

— Luka Brazi! — Šonas šlykščiai perkreiptu veidu lyg koks 
barjerininkas peršoko kliūtį arkišęs rankoje juodą pistoletą dy- 
džio sulig mažyte patranka, krito ant žemės ir ėmė pyškinti kur 
pakliūva. Žmonės aplinkui išsilakstė. Moterys čiupo vaikus ir 
klykdamos pasileido bėgti. Lukos vyrai pritūpė ir išsitraukė iš 
po švarkų pistoletus; Šonas staiga gatvės viduryje pašoko ant 
kojų ir rūpestingai nusitaikė į Luką. Juodu skyrė ne daugiau 
kaip pora metrų, bet Šonas vis tiek tvirtai stovėdamas suėmė 
ginklą abiem rankomis, paskui įkvėpė ir iki pusės iškvėpė, tary- 
tum vykdydamas per šaudymo pamokas gautus instruktoriaus 
nurodymus. Kai paleido šūvį, kulka pataikė Lukai tiesiai į krū- 
tinę, virš širdies, milžiniškas Lukos kūnas nulėkė atgal ir krito 
kaip nupjautas medis. Galva trenkėsi į užtvaros vidurį, ją nuver- 
tė, tada vožėsi į šaligatvio kraštą. Lukos kūnas susipurtė ir liko 
tysoti nejudėdamas. 

Matydamas Luką krintant Šonas ėmė artintis prie jo su 
pistoletu rankoje, tarsi būtų vienudu kambaryje su Braziu, o 
ne eitynių šurmulyje. Kai pirma kulka pataikė jam į krūtinę, 
jis nustebęs apsisuko. Atrodė, kad bunda iš sapno. Tada antra 
kulka kliudė jam galvą, ir sapnas baigėsi. O'Rurkė susmuko 
ant grindinio, juodas šiurpą keliantis pistoletas iškrito jam iš 
rankos. 

Kai Šonas parkrito, Korkas tebebuvo gatvėje, prie šaligatvio; 
tuomet pasipylė kulkų lietus ir grindinį nuklojo lavonai. Po- 
jūtis buvo toks, lyg būtų netikėtai užklupusi poškančių šūvių, 
isteriškų riksmų ir lyg lietaus lašai krintančių ant gatvės kūnų 
liūtis — judesio ir triukšmo audra. Eitynes stebėję žiopliai klyk- 
dami lakstė į visas puses, kai kurie ropojo visomis keturiomis ar 
rangėsi žeme lyg gyvatės; visi stengėsi pasislėpti tarpduriuose ar 
parduotuvių prieangiuose. 

Korkas irgi nuskuodė ieškoti priedangos, bet vos tik įpuo- 
lė per kažkokias duris, veidrodinis jų stiklas subyrėjo į šipulius 
nuo šūvių papliūpos, atlėkusios iš visų pusių ir nė kiek nenu- 
sileidžiančios Nepriklausomybės dienos fejerverkams. Šonas 
O'Rurkė negyvas tysojo gatvėje, kulka nunešė jam pusę galvos. 
Šalia jo pritūpę Lukos vyrai išsitraukę pistoletus šaudė. Vitas 
Korleonė kūnu buvo uždengęs žmoną, o ši spaudė prie savęs 
Konę ir Maiklą. Vitas virš jų gulėdamas kažką šaukė iškėlęs galvą 
it vėžlys. Matyt, šaukė Soniui; šis laikė Tomą Heigeną už spran- 
do prispaudęs prie žemės viena ranka, o laisvąja į kažką šaudė iš 
pistoleto. Korkas pažiūrėjo, į kurią pusę Sonis šaudo, ir pamatė 
duris išdaužtais stiklais; staiga pro jas iššoko Koras Gibsonas, 
abiejose rankose laikydamas po pistoletą. Balta ugnimi besi- 
spjaudantys ginklai trūkčiojo po kiekvieno šūvio. Tonis Kolis 
spėjo paleisti į Gibsoną porą šūvių, bet tada krito kniūbsčias ir 
jo pistoletas nusirito grindiniu. 

Akimirką aplink buvo beveik tylu: šūviai nutilo, buvo gir- 
dėti tik vienas kitam šaukiančių vyrų riksmai. Gatvėje pasirodė 
Ričis Gatas su pistoletais abiejose rankose. Vieną metė Vitui. Tą 
pačią akimirką, kai šis jį sugavo, ramybė baigėsi ir vėl prasidėjo 
šaudymas. Korkas pažiūrėjo į tą pusę, iš kur pasipylė nauji šū- 
viai, ir pamatė Donelius ir Pitą Merį, atlekiančius viena greta: 
Pitas Meris — gatvės viduriu su automatu, Doneliai jam iš kraštų 
su pistoletais. Jie pritūpę artinosi prisidengdami ugnies kruša, ir 
priešais Vitą susmuko Ričis Gatas. Vitas sugriebė jį į glėbį, tad 
Ričio kūnas uždengė Vitą ir už jo besiglaudžiančius artimuosius. 
Vitas kruopščiai nusitaikė, paleido šūvį ir Pitas Meris krito. Au- 

tomatas iš raumeningų jo rankų išlėkė į orą ir kulkos pasipylė į 
langus. Vitas suklupo priešais žmoną ir šaudė toliau, leisdamas 
po vieną šūvį, tad atrodė, kad jis vienintelis veikia atidžiai ir 
tiksliai, aplink siaučiant tikrų tikriausiai maišačiai. 

Sonis nutempė Tomą prie Karmelos; jai pavyko išvaduoti 
ranką ir prisitraukti jį prie savęs. Tomas apglėbė ją ir Maiklą, 
tarp jų kūkčiojo Konė. Sonis paėmė Gato pistoletą ir atsistojęs 
priešais tėvą ėmė šaudyti, tik ne rūpestingai kaip Vitas, o pyš- 
kinti kaip patrakęs. 


Visa tai truko vos kelias akimirkas, o tada į įvykio vietą sulėkė 
visa policininkų armija; žali ir balti jų patruliniai automobiliai 
su kaukiančiomis sirenomis pasirodė iš šalutinių gatvių. Tačiau 
Doneliai tebešaudė, kaip ir Koras Gibsonas iš tarpdurio priedan- 
gos. Į Gibsoną ir Donelius šaudė Lukos gauja — Džodžo, Polis ir 
Vinis. Korleonių apsaugininkai — broliai Romerai, kniūbsti išsi- 
tiesę šalia vienas kito prie šaligatvio, — taip pat šaudė į Donelius, 
skyrium susiradusius priedangą parduotuvių prieangiuose. 

Pasislėpę už savo automobilių ėmė šaukti farai. Luka Brazis 
sukrutėjo, atsisėdo ir ėmė trintis pakaušį, tarsi jam baisiai skau- 
dėtų galvą. Korkui dingtelėjo, kad šaudymas tuoj pat turi liautis: 
tebekaukė sirenos ir dar daugiau policijos automobilių sulėkę už- 
tvėrė gatves. Atrodė, kad Sonis ir jo artimieji nenukentėjo, bet tą 
pačią akimirką, kai ta mintis atėjo Korkui į galvą, pamatė Stivį 
Dvajerį išeinantį iš tarpdurio Soniui ir Vitui už nugaros. Visų 
dėmesys buvo nukreiptas į Donelius ir Gibsoną, tad Stivis su pis- 
toletu rankoje kuo ramiausiai išėjo į gatvę ir pasuko link Vito. 

Korkas iššoko ant šaligatvio ir suriko Soniui, tačiau užuot 
sušukęs: „Apsisuk!“ ar „Už tavęs Stivis!“, jis sušuko tik Sonio 
vardą. 

Sonis pasisuko ir pamatė Korką; tą pačią akimirką Stivis pa- 
kėlė savo ginklą ir nusitaikė į Vitą. 

Korkas puikiai suvokė, koks pažeidžiamas yra dabar, stovė- 
damas visiškai atviroje vietoje netylant šaunamųjų ginklų tra- 

tėjimui. Jis pritūpė, tarsi kiek susitraukę raumenys ir žemesnė 
stovėsena kažkaip galėtų jį apsaugoti. Kažkokia galinga nuojauta 
ragino jį bėgti ir slėptis, bet Stivis Dvajeris stovėjo mažiau negu 
dešimt metrų Vitui už nugaros, pakėlęs ir nutaikęs savo pisto- 
letą — dar akimirka, ir jis šaus į Sonio tėvą. Taigi Korkas griebė 
revolverį iš kišenės, kiek galėdamas nusitaikė ir šovė į Stivį aki- 
mirkos dalimi anksčiau negu šis į Vitą. 

Korko kulka pataikė ne į Stivį, o Vitui į petį. Kai Korkas su- 
vokė, kas nutiko, ginklas iškrito jam iš rankos ir jis susvirduliavo 
atatupstas, lyg pats būtų sužeistas. 

Vitas krito ant grindinio ir Stivio kulka jo visai nekliudė. 

Korkas paknopstomis įbėgo į parduotuvės prieangį. 

Iš mirusiųjų prisikėlęs Luka Brazis paleido šūvį į Stivį ir pa- 
taikė jam į galvą. Tada vėl užvirė ta baisi maišatis, iš visų pusių 
pasipylė kulkos. Korkas tik spaudėsi prie plytų sienos, o aplink 
visi - Doneliai su Koru Gibsonu ir policininkai — šaudė į visus. 

Per visą tą maišalynę Korko galvoje sukosi vienintelė min- 
tis — reikia paaiškinti Soniui, kas ką tik nutiko: jis taikėsi į Stivį, 
bet netyčia pataikė į Vitą. Tačiau Sonio jis net negalėjo įžiūrėti 
toje spūstyje žmonių, prišokusių padėti Vitui. 

Tada Korkas nusprendė kviestis į pagalbą Vinį su Andželu. 
Jis iškišo galvą ir pamojo jiems prieiti. Dvyniai nusigręžė nuo 
Donelių ir ėmė žvilgčioti į jo pusę. Matyt, juodu susiginčijo. 
Tada Vinis pašoko ketindamas bėgti šaligatvio link, bet vos tik 
išsitiesė kaip ilgas, pasipylė šūviai. Viena kulka kliudė jam kaklą, 
kita galvą, ir jos gabalai ištiško į rausvą ūkaną. Bemaž be galvos 
likęs kūnas susvirduliavo ir staiga susmuko vietoje. Korkas dabar 
pažvelgė į Andželą - šis apstulbęs žiūrėjo į brolį. Gatvėje Andže- 
lui už nugaros Luka Brazis pakėlė Vitą ir ėmė nešti jį į saugią 
vietą, bet donas tiesė rankas į artimuosius, vis dar sugriuvusius 
ant grindinio. Tada visi tarsi vienu metu suvokė, kad Doneliai ir 
Gibsonas nebešaudo ir kad jų nebėra parduotuvių prieangiuose, 
kur buvo susiradę priedangą. Supratę, jog jie mėgina pasprukti, 
Džodžo, Vinis Vakarelis ir Polis ėmė vaikytis juos pastatuose; 
tyla vėl įsiviešpatavo gatvėje, kur negyvi gulėjo Ričis Gatas, To- 

nis Kolis ir Vinis Romeras, kaip ir Pitas Meris su Stiviu Dvajeriu 
ir Šonu O'Rurke. Žvelgdamas į lavonus, Korkas pamatė, kad 
negyvėlių yra daugiau. Tikriausiai tai buvo Žmonės, atėję pažiū- 
rėti eitynių; jie atsitraukė — paskutinį kartą, nors patys to neži- 
nojo, — nuo savo darbų ar pirkinių. Tarp jų Korkas pastebėjo ir 
lavoną tamsiaplaukio berniuko, pažiūrėti Keitlin amžiaus. 

Susidarė įspūdis, kad visų dėmesys tą pačią akimirką nu- 
krypo į berniuką. Korkui pasirodė, kad visi žiūri į tą menkutį 
kūnelį, tysantį ant šaligatvio, su viena rankyte, nusvirusia virš 
jo krašto. Vis dar aidėjo riksmai, daugiausia farų — jie būriais 
lakstė visur, — bet Korkui pasirodė, kad staiga gatvėje stojo tyla. 
Stovėdamas tarpduryje jis pažiūrėjo per petį. Matyt, parduotuvė 
buvo moteriškų drabužių. Gera dešimtis žmonių, kurie iki tol 
gūžėsi kampuose ar slėpėsi už durų ar prekystalių, dabar stojosi 
ir ėjo prie išdaužtos vitrinos norėdami pasižiūrėti į susišaudymo 
padarinius. Korkas vėl pasisuko į gatvę. 

Būriai uniformuotų farų šaukė nurodymus ir suiminėjo vi- 
sus, ką tik pamatydavo. Sonis surakintomis už nugaros ranko- 
mis spoksojo į Korką, kaip ir dviejų raumeningų farų tempia- 
mas Andželas. Kai dar pora uniformuotų pareigūnų pasuko link 
parduotuvės, Korkas nėrė pro žmones viduje į parduotuvės galą, 
kur rado išėjimą į skersgatvį. Kurį laiką stovėjo tarp šiukšliadė- 
žių ir visokio šlamšto krūvų. Kai nebesumojo, ką daryti, pasuko 
link „Gimbels“ universalinės parduotuvės ir tunelių — jais nusi- 
gaus iki palikto automobilio. 


24. 


VITAS PRO kabineto langą žiūrėjo, kaip paskutiniai žurnalis- 
tai — du storuliai, užsikišę už skrybėlių kaspinų kredencialus, — 
sėda į seną biuiką ir iš lėto važiuoja Hjuzo aveniu. Dar liko tre- 
jetas detektyvų. Jie draugiškai juokavo su Habelu ir Micneriu, 
Vito samdomais advokatais, baigusiais prestižinius universitetus. 
Ištisas valandas jo namuose knibždėjo farų ir advokatų, o lauke 
pulkas laikraščių ir radijo reporterių apipuldavo visus, kas tik 
prisiartindavo prie namo, net kaimynus. Dabar, vienas kabinete 
užgesintomis šviesomis, vakarui artinantis nematomas stovėda- 
mas sutvarstyta ranka prie lango, Vitas laukė, kol išeis paskuti- 
niai svetimi žmonės. 

Pirmame aukšte to paties laukė jo vyrai. Jie buvo virtuvėje su 
Klemenca. Šis visiems išvirė spagečių su mėsos kukuliais, o Kar- 
mela ėjo iš vieno vaikų miegamojo į kitą ir juos ramino. Vitas 
sveikąja ranka be perstojo braukė sau per plaukus, žiūrėdamas 
tai į gatvę, tai į savo paties atspindį tamsiame lango stikle. Jo 
mintys vis grįždavo į eitynes, policiją ir ligoninę; į savo vaikus, 
tysančius ant grindinio aplinkui švilpiant kulkoms, į šalimais 
šaudantį Santiną ir — jau nežinia kelintą kartą — į negyvą berniu- 
ką ant šaligatvio; jo kraujas tvenkėsi į balą ant grindinio. 

Vaikui jis niekuo negalėjo padėti. Jis ras būdą, kaip pa- 
gelbėti jo šeimai, bet žinojo, kad tai niekai — prasminga būtų 
tik grąžinti berniukui gyvybę. O tai neįmanoma, tad Vitas 

suvokė turėsiąs mesti vaiką iš galvos, bet kol kas nesistengė 
atsikratyti to vaizdo mintyse: ant šaligatvio guli negyvas vai- 
kas, o jo kraujas teka ant grindinio. Nesistengė atsikratyti ir 
kito prisiminimo: Ričio Gato, krintančio jam į glėbį. Kaip ir 
pažeminimų, patirtų iš policininkų, kurie surakino jį antran- 
kiais ir išsivežė furgonu grotuotais langais, nors jį reikėjo vežti 
tiesiai į ligoninę — jam juk buvo peršautas petys. Jo vyrai sakė, 
kad jį sužeidė tas vaikinukas, Santino draugas Bobis Kor- 
koranas, bet jis pats nematė, kaip tai nutiko. Užtat jis matė 
žvilgsnius policininkų, kurie nusitempė jį į šalį. Matė, kaip jie 
dygėjosi į jį žiūrėdami, tarsi būtų susidūrę su laukiniu. Pasakė 
vienam iš tų farų: „Aš žygiavau eisenoje su savo šeima“, — tarsi 
teisindamasis, o paskui paraudo iš gėdos: jis teisinasi kažko- 
kiam buffėne Taigi jis daugiau nepratarė nė žodžio ir kentė 
skausmą, kol pasirodė Micneris ir pasirūpino, kad jį nuvežtų 
į Kolumbijos presbiterijonų ligoninę. Ten jam ištraukė kulką, 
sutvarstė žaizdą, parišo ranką ir išsiuntė namo. Lauke jį api- 
puolė ir ėmė kamantinėti reporteriai, kol jam pavyko pabėgti 
į namus ir savo kabineto tylą. 

Lango stikle jis pamatė baisiausiai sušiaušęs plaukus ir nusi- 
stebėjo keistu į jį žvelgiančiu atspindžiu: pusamžis vyras neuž- 
segtais marškiniais, aptvarstyta krūtine, į visas puses styrančiais 
plaukais, parišta kaire ranka. Kiek galėdamas palygino plaukus, 
užsisagstė marškinius. Ką teko išgyventi mano paties vaikams, 
pamanė, mano paties vaikams, tysantiems ant grindinio aplin- 
kui verdant tikrų tikriausiam mūšiui! Ir žmonai, besistengiančiai 
apsaugoti vaikus nuo vyrų su pistoletais. 

— Infamitd, - sukuždėjo jis ir atrodė, kad šis vienintelis žodis 
užpildė visą kabinetą. —- Infamitd, — pakartojo. 

Tik tada, kai širdis ėmė pašėlusiai daužytis ir į veidą plūsti 
kraujas, jis užsimerkė ir metė iš galvos visus dienos prisimini- 
mus, kol vėl pajuto grįžtant pažįstamą ramybę. Jis nepasakė to 
nei balsu, nei mintyse, apie tai net negalvojo, bet žinojo visa 
savo esybe: jis padarys tai, ką padaryti būtina, padarys, kiek tik 
leis jo sugebėjimai. Ir tikėsis Dievą suprasiant, kokius dalykus 

priversti daryti žmonės savo pačių ir artimųjų labui pasaulyje, 
kurį Jis sukūrė. 

Kai Klemenca dusyk pabeldė prieš atidarydamas kabineto 
duris, Vitas buvo visiškai atgavęs savitvardą. Jis uždegė šviesą ir 
atsisėdo prie savo rašomojo stalo, o tuo metu Klemencai įkan- 
din įėjo Sonis, Tesijas bei Dženkas ir atsisėdo pasistatę kėdės 
aplinkui. Vitui užteko vieno žvilgsnio suprasti, kad Dženkas ir 
Tesijas sukrėsti. Po skerdynių, pasibaigusių vaiko ir trijų jų pačių 
vyrų žūtimi, Klemenca atrodė visai taip pat kaip sekmadienį po 
vakarienės su draugais. Tačiau Tesijo ir Dženko veiduose Vitas 
pamatė rūstybę, sielvartą ir dar šį tą — jų bruožai tapo kažkaip 
subtiliai gilesni. O štai Santino rimties ir pykčio derinys jam pa- 
sirodė neperprantamas ir Vitui dingtelėjo, ar jis nebus nusidavęs 
daugiau į Klemencą negu į savo tėvą. 

— Visi išėjo? — paklausė Vitas. — Detektyvai, žurnalistai? 

— Šakalų ruja, visi iki vieno, — atsakė Klemenca. Jis pamėgi- 
no valyti raudoną padažo dėmę ant kaklaraiščio, paskui atlaisvi- 
no mazgą. — Visų jų vieta pragare. 

— Tai sensacingiausias įvykis po Lindbergo pagrobimo*. Tas 
negyvas berniukas... — Dženkas sudėjo delnus tarsi prieš mal- 
dą. — Apie jį rašo visi laikraščiai, praneša visos radijo stotys. Gir- 
dėjau, penktadienį apie jį bus kalbama laidoje „Laiko žygis“**. 
Madre di Dio, - užbaigė jis, lyg išties melsdamasis. 

Vitas atsistojo, uždėjo delną Dženkui ant nugaros, paskui 
patapšnojo per petį ir, perėjęs per kambarį, atsisėdo po langu. 

— Kiek žmonių žuvo, be mūsiškių ir airių? — paklausė jis 
Dženko. 

— Keturi, tarp jų tas berniukas, — už Dženką atsakė Sonis, — 
dar tuzinas sužeistų. Taip rašo Mirror. Negyvo berniuko nuo- 
trauka įdėta pirmame puslapyje. 


* Garsaus lakūno Charleso Lindbergho (1902-1974), 1927 m. vieno perskridusio 
Atlantą, pusantrų metų sūnus 1932 m. kovą buvo pagrobtas, o po dviejų mėne- 
sių nužudytas (vert. past.). 

** The March of Time - CBS radijo laida, transliuojama ir kino teatruose (vert. 


past.). 

— Lagvardija per radiją vėl tauzijo nesąmones apie tai, kad 
reikia vyti valkatas lauk. — Klemenca dar kartą perbraukė per 
padažo dėmę, tada, tartum labiau supykdytas jos negu mero 
kalbų, atrišo mazgą, nusitraukė kaklaraištį ir įsigrūdo į švarko 
kišenę. 

— Pasinaudosime turimais ryšiais ir rasime būdą, kaip paty- 
liukais suteikti berniuko šeimai piniginę paramą, - tarė Dženkui 
Vitas. — Kitų žuvusiųjų šeimoms taip pat. 

— Si, — atsakė consigliere. — Girdėjau, kad jau įsteigti labda- 
ros fondai šeimoms paremti. Mes galime anonimiškai paaukoti 
apvalias sumas. 

— Gerai, — pritarė Vitas. — O dėl visa kita... 

Jį pertraukė tylus beldimas į duris. 

— Kas čia?! — suriko į durų pusę Sonis. 

Vitas nusigręžė į langą. 

Į kabinetą įėjo ir tarsi pritrūkęs žodžių sustojo Džimis Man- 
činis — stambus, raumeningų rankų vyras. Nors nebuvo nė ketu- 
riasdešimties, atrodė vyresnis — gal todėl, kad jo oda net vidur- 
žiemį buvo ruda tarsi įdegusi. 

— Emilis Barzinis, - galop pralemeno. 

— Ką Emilis Barzinis? — užriko Klemenca. Mančinis buvo jo 
būrio vyras ir jam nepatiko šitoks neryžtingumas. 

— Jis čia, —- atsakė Džimis. — Prie lauko durų. 

— Barzinis? — Tesijas palietė sau krūtinę ties širdimi, tartum 
ten kažką skaudėtų. 

— Mums reikėtų čia pat nudėti tą šunsnukį! — sukuždėjo tė- 
vui Sonis. 

— Jis vienas, — tarė Džimis. — Gerai apieškojau. Švarus, tik 
su skrybėle rankoje. Jis sako: „Perduok donui Korleonei, kad aš 
pagarbiai prašau jo audiencijos.“ 

Vyrai kambaryje sužiuro į Vitą. Šis mąsliai palietė sau sma- 
krą ir linktelėjo Džimiui. 

— Vesk jį čionai. Elkis pagarbiai. 

— V/ancul! — Sonis kilstelėjo nuo kėdės ir pasilenkė prie 
tėvo. — Jis mėgino nužudyti Dženką ir Klemencą! 

— Toks verslas, — paaiškino Soniui Tesijas. — Sėdėk ir klausykis! 

Džimiui išėjus ir uždarius duris, Sonis tarė: 

— Leisk man apieškoti jį dar kartą, tėti. Jis mūsų namuose. 

— Štai kodėl tau nereikia jo apieškoti, — atsakė Vitas ir vėl 
persėdo prie stalo. 

Klemenca baigė aiškinti tai, ką pradėjo Vitas. 

— Mūsų versle yra savaime suprantamų dalykų, Soni. Toks 
žmogus kaip Emilis neateitų į mūsų namus turėdamas kėslų ką 
nors nužudyti. 

Išgirdęs Klemencos žodžius Vitas išleido kažkokį garsą — nei 
atsiduso, nei suurzgė. Šis garsas jam buvo toks nebūdingas, kad 
visų žvilgsniai nukrypo į jį. 

Tačiau nieko suprantamo Vitas nepasakė. Tylą nutraukė Te- 
sijas. Jis pakartojo Klemencai seną siciliečių patarlę: 

— Pasitikėti — gerai, nepasitikėti — dar geriau. 

Klemenca nusišypsojo. 

— Na, gerai, — tarė. — Tarkim, aš tikiu, kad Džimis jį apieškojo. 

Kai Mančinis kartą pabeldė ir atidarė duris, visi vyrai kam- 
baryje sėdėjo. Nė vienas neatsistojo į kabinetą įėjus Emiliui. Vie- 
noje rankoje jis laikė skrybėlę, kita karojo jam prie šono. Tamsūs 
jo plaukai buvo rūpestingai sušukuoti, kad ant kaktos nekristų 
nė vienas plaukelis. Jam pasirodžius kabinete pakvipo vos ne 
gėlių aromato odekolonu. 

— Done Korleone, — tarė jis ir pasuko link Vito rašomojo sta- 
lo. Vyrai pasimuistė ant kėdžių; jie susėdo po du Vitui iš šonų, 
tad sudarė lyg ir nedidelę žiūrovų salę. Taigi dabar Emilis, galima 
sakyti, kalbėjo iš tarpueilio Vitui scenos priekyje. — Atėjau pa- 
sikalbėti apie reikalus, bet pirma noriu pareikšti užuojautą dėl 
vyrų, kurių netekote šiandien, ypač dėl Ričio Gato. Žinau, kad 
jis buvo jums artimas. Aš irgi pažinojau ir gerbiau jį daug metų. 

— Reiški užuojautą? — įsiterpė Sonis. — Manai, mes dabar 
esame silpni?! 

Sonis, ko gero, būtų pasakęs dar ką nors, bet Klemenca už- 
dėjo sunkią ranką jam ant peties ir paspaudė. 

Emilis nė nežvilgtelėjo į Sonį. 

— Galiu lažintis, donas Korleonė supranta, ko čia atėjau, — 
žiūrėdamas į Vitą tarė jis. 

Vitas spoksojo į jį iš savo vietos prie stalo, kol pamatė Emi- 
liui panosėje pasirodant prakaitą, tada suspaudė kėdės parankę, 
atsilošė ir tarė: 

— Atėjai čia todėl, kad šias skerdynes surengė Džuzepė Ma- 
ripoza. O dabar, kai jis ir vėl paryrė nesėkmę, tu matai, į kurią 
pusę pakryps šis karas, tad nori išgelbėti save ir savo Šeimą. 

Emilis iš lėto linktelėjo galvą — vienintelį kartą, vos pastebimai. 

— Žinojau, kad jūs suprasite. 

— Tam nereikia būti genijumi, — atsakė Vitas. — Airiai nie- 
kuomet nebūtų mėginę nieko panašaus, jeigu jų nebūtų palaikęs 
Maripoza. 

Rausvi Sonio skruostai skaisčiai išraudo. Atrodė, jis tuoj kibs 
Emiliui į gerklę. 

— Santinai, — nusprendė sutramdyti jį tėvas, — mes pasikvie- 
tėme sinjorą Barzinį į savo namus, tad dabar jį išklausysime. 

Sonis kažką suniurnėjo panosėje ir atsilošė. Vitas vėl pasisu- 
ko į Emilį. 

Šis pasidairė po kabinetą, kol jo žvilgsnis užkliuvo už su- 
lankstomos kėdės prie sienos. Niekas nesureagavo į šį akivaizdų 
prašymą leisti jam atsisėsti, taigi jis liko stovėti. 

— Aš buvau prieš tai nusistatęs, done Korleone, — tarė jis. — 
Maldauju jūsų tuo patikėti. Aš tam prieštaravau, broliai Rozatai 
taip pat — bet jūs pažįstate Džuzepę. Kai jis įsikala sau ką nors į 
galvą, niekas jo neperkalbės. 

— Bet tu buvai nusistatęs prieš tai, kad šiam šlykščiam dar- 
bui, šitoms skerdynėms būtų nusamdyti airiai. 

— Džo dabar įtakingas žmogus. — Emilis išsidavė besinervi- 
nąs tik tuo, kad retkarčiais skrybėle plekštelėdavo sau per šlau- 
nį. - Mes negalėjome jo sulaikyti, visai kaip joks jūsų c270 negali 
nepaisyti jūsų nurodymo. 

— Bet tu tam prieštaravai, — pakartojo Vitas. 

— Mes įtikinėjome jį to nedaryti, — skrybėlės kraštas susi- 
glamžė jo kumšryje, — bet veltui. O dabar dėl šių skerdynių farai 

užgrius ant mūsų kaip dar niekada iki šiol. Jie jau uždarinėja 
mūsų skolinimo kontoras, ėmėsi ir Tataljos merginų. 

— Mūsų skolinimo kontoros, - kiek garsiau negu pašnibždo- 
mis pakartojo Vitas, — Tataljos merginos... 

Jis nutilo ir įsmeigė skvarbų žvilgsnį į Emilį. 

— Štai kas tave liūdina, o ne nužudytas nekaltas vaikas, ne 
mano artimieji, — tardamas žodį „artimieji“ jis pakėlė balsą, — iš 
baimės susigūžę gatvėje. Mano žmona, mano šešiametė dukra, 
mano sūnūs gatvėje — ne dėl jų tu esi čia, mano namuose. 

— Done Korleone, — jausmingu balsu tarė Emilis, nulenkęs 
galvą. — Done Korleone, atleiskite man, kad neužkirtau tam ke- 
lio. Mi dispiace davvero. Mi vergogno.* Man reikėjo ateiti pas 
jus, kad tam būtų sukliudyta. Man reikėjo rizikuoti gyvybe ir 
turtais. Maldauju man dovanoti. 

— Sž, — atsakė Vitas ir tylomis toliau nenumaldomai varstė 
jį žvilgsniu. — Ką pasakyti čia atėjai, Emili? — galop paklausė. — 
Kaip siūlai išpirkti kaltę? 

— Norint nusiplauti tokią baisią gėdą, mums reikia išmintin- 
gos vadovybės, — atsakė Emilis. - Džuzepė stiprus ir negailestin- 
gas, bet niekas nebūtų pavadinęs jo išmintingu. 

— Na tai kas? 

— Mano brolis Etorė, broliai Rozatai, visi mūsų vyrai, net To- 
mazinas — mes visi manome, kad tokiu metu kaip dabar mums 
reikia išmintingo vadovo, turinčio politinių ryšių. 

Emilis sudvejojo ir patapšnojo skrybėle sau per šlaunį — at- 
rodė, kad jis ieško tinkamų žodžių. 

— Mes manome, kad mūsų vadovu turėtumėte būti jūs, done 
Korleone. Po šios baisios eitynių klaidos, po šios katastrofos, jo 
dainelė sudainuota. 

— 57, — pakartojo Vitas ir pagaliau nusuko akis nuo svečio. 

Jis nužvelgė saviškius. Klemencos ir Tesijo veidai buvo šal- 
ti kaip ledas; Dženkas atrodė susidomėjęs ir susimąstęs, Sonis, 


kaip ir galėjai tikėtis, įpykęs. 


* Nuoširdžiai atsiprašau. Man gėda (7r.). 

— Ir tam pritaria visi Džo capo regime? — paklausė Vitas. 

— Taip, — patvirtino Emilis, — ir jeigu nustūmus į šalį Džo 
kils kokių bėdų — dėl jo verslų, dėl Tataljos ar net Alo Kaponės 
ir Franko Ničio, — duodu jums žodį, kad mes visi kausimės jūsų 
pusėje: Barziniai, Rozatai ir Tomazinas Činkvemanis. 

— O ko jūs norite mainais už tai? — paklausė Vitas. 

— Kad Džo verslai būtų sąžiningai padalyti tarp jūsų Šeimos 
ir mūsų Šeimų. 

Vitas iš karto nieko neatsakė, tada Emilis kalbėjo toliau: 

— Tai, kas įvyko šiandien, buvo siaubingas dalykas. Disgra- 
zia. Mes turime nusiplauti šios gėdos dėmę ir vėl veikti taikiai, 
be jokio kraujo praliejimo. 

— Šiuo klausimu mes sutariame, bet dėl Džuzepės verslų pa- 
sidalijimo dar turėsime pasikalbėti, — atsakė Vitas. 

— Taip, be abejo. — Emilis akivaizdžiai pajuto palengvėji- 
mą. — Visi jus pažįsta kaip žmogų, kuris visuomet elgiasi sąži- 
ningai, done Korleone. Aš esu pasirengęs dėl to susitarti tuojau 
pat — savo, Rozatų ir Tomazino Čikvemanio vardu. 

Jis priėjo arčiau stalo ir ištiesė Vitui ranką. 

Donas atsistojo ir ją paspaudė. 

— Dženkas netrukus su tavim pasimatys ir dėl visko susitars. 

Jis apėjo stalą, apkabino Emilį per pečius ir buvo beišsivedąs 
iš kabineto, bet tą akimirką atsidarė durys ir įėjo Luka Brazis. 
Jis vilkėjo naujus marškinius ir buvo pasirišęs kaklaraištį, bet 
tą patį kostiumą kaip per eitynes. Apie susišaudymą liudijo tik 
nežymiai įplėštos kelnės. 

Emilis išbalo ir pažvelgė į Vitą, paskui vėl į Luką. 

— Man sakė, kad tu žuvai. 

Emilis atrodė labiau supykęs negu priblokštas. 

— Manęs neįmanoma... nužudyti, — atsakė Luka. Jis žvilgtelė- 
jo į Barzinį ir nuėjo toliau, tarsi tas žmogus jam būtų nė kiek ne- 
įdomus. Galiausiai atsirėmė į sieną prie lango. Pamatęs, kad visi 
ir toliau spokso į jį, pridūrė: — Aš sudariau... sandėrį su velniu. 

Jis nusišypsojo, bet kreivai, nes kairė veido pusė bemaž ne- 
krustelėjo. 

Vitas nusivedė Barzinį prie durų, paskui davė ženklą išeiti ir 
visiems kitiems. 

— Per piacere* leisti man pabūti vienudu su savo asmens sar- 
gybiniu. 

Paskutiniams vyrams išėjus iš kabineto, Vitas priėjo prie Lu- 
kos ir atsistojo šalia. 

— Kaip čia yra: į žmogų iš poros žingsnių pataiko patranka, 
o jis dabar stovi mano kabinete? 

Luka nusišypsojo savo kreiva šypsena. 

— Netiki, kad aš... sudariau sandėrį su velniu? 

Vitas palietė Lukai krūtinę ir po marškiniais užčiuopė neper- 
šaunamą liemenę. 

— Nemaniau; kad tokios sulaiko stambaus kalibro kulką. 

— Dauguma jų... nesulaiko. — Luka atsisagstė marškinius ir 
parodė storą odinę liemenę. — Dažniausiai jos... tik krūva va- 
tos. — Jis paėmė Vito delną ir prispaudė jį prie odos. — Jauti? 

— Kas ten? — paklausė Vitas, pajutęs po oda kažkokios kietos 
medžiagos sluoksnius. 

— Man ją pagamino... pagal specialų užsakymą... Į odą pri- 
dėta... vaton įvyniotų... plieninių žvynelių... Vos galima... at- 
kelti nuo žemės... bet aš panešu... Jos nepramuštų net... rankinė 
granata. 

Vitas delnu palietė Lukai kairį skruostą. 

— Ką apie jį sako gydytojai? Tau jo neskauda? 

— Ne, - atsakė Luka. - Jie sako... ilgainiui pasitaisys. 

Vitui atitraukus delną, palietė pats. 

— Man netrukdo. 

— Kodėl? — paklausė Vitas. 

Luka tik patraukė pečiais. Donas patapšnojo jam per ranką 
ir parodė į kabineto duris. 

— Liepk kitiems krautis daiktus. Noriu, kad visi tuoj pat 
grįžtų į Long Bičą. Vėliau pasikalbėsim daugiau. 

Luka klusniai linktelėjo ir išėjo iš kambario. 


* Prašyčiau (7t.). 

Likęs vienas kabinete Vitas užgesino šviesą ir pažiūrėjo pro 
langą. Tamsios gatvės ištuštėjo. Išgirdo atsidarant ir užsidarant 
miegamojo duris, paskui Konę verkiant ir Karmelą ją raminant. 
Jis užsimerkė, o kai vėl atsimerkė, pamatė tamsių miesto gatvių 
ir juodo dangaus vaizdą, susiliejantį su jo atspindžiu lange. Ko- 
nei baigus verkti, jis perbraukė pirštais plaukus, išėjo iš kabineto 
ir pasuko į savo miegamąjį. Ten pamatė, kad Karmela jau sukro- 
vė lagaminą ir paliko ant lovos. 


Apačioje, siaurame kambarėlyje už kepyklos priešais akligatvį, 
Korkas laukė, kol Eilyn viršuje užmigdys dukrelę. Jis čia išsi- 
tiesdavo ant lovelės, čia vėl atsikeldavo. Kurį laiką pavaikščiojo 
pirmyn atgal po kambarėlį, paskui atsisėdo ant lovelės ir ėmė 
sukioti ant naktinio staliuko stovinčio radijo imtuvo rankenėlę. 
Sugavo boksininkų dvikovą ir kelias minutes klausėsi, paskui vėl 
pasuko rankenėlę ir žiūrėjo, kaip juoda juostelė slenka skaičių 
virtine, kol sugavo „Gajaus Lombardo šou“*. Minutę pasiklau- 
sęs, kaip Greisė** pliauškia apie dingusį brolį, imtuvą išjungė ir 
priėjo prie vienos iš dviejų senutėlių knygų spintų, išsitraukė 
knygą, bet neįstengė suvokti iki galo nė vieno sakinio. Pagaliau 
vėl atsisėdo ant lovelės ir susiėmė galvą delnais. 

Eilyn prisispyrė, kad jis liktų kambarėlyje už kepyklos, kol 
ji ras Sonį ir su juo pasikalbės. Ji buvo teisi. Geriau išties nieko 
nesugalvosi. Bobis nenorėjo, kad per jį jodviem su Keitlin kil- 
tų pavojus. Ko gero, jam reikėtų slėptis kažkur visai kitur, bet 
jis nežinojo, kur dėtis. Jis vis perkratė, permąstė faktus. Sužeidė 
Vitą Korleonę. Dėl to nebuvo jokių abejonių. Bet jis taikėsi į 
Dvajerį — stengėsi išgelbėti Vitą, kad jam nekliūtų kulka į pa- 
kaušį. Ner jeigu neryčia pataikė į Vitą, tikriausiai išgelbėjo jam 
gyvybę, nes Dvajerio kulka pralėkė pro šalį, o taip turbūt ne- 
būtų nutikę, jeigu jis, Bobis, nebūtų Vito sužeidęs ir šis nebūtų 


* CBS korporacijos radijo laida (vert. past.). 
** Gracie Allen, kito garsaus amerikiečių komiko George'o Burnso partnerė (vert. 


past.). 

parkritęs ant grindinio: tada Dvajeris veikiausiai būtų pataikęs 
ir Vitą nukovęs. Taigi, kad ir kaip neįtikimai tai atrodytų, Bobis 
sužeisdamas Vitą tikriausiai išgelbėjo jam gyvybę. 

Vargu ar kas nors kitas pasaulyje tuo patikės, bet Korkas 
jautė, kad Sonis patikės. Sonis per daug gerai jį pažįsta. Juodu 
buvo be galo artimi draugai, beveik giminės. Sonis negali ne- 
suprasti, kad jis, Bobis Korkoranas, niekados nešautų į Vitą. 
Jis turi tai suprasti. Korkui tereikia viską paaiškinti: kaip jis 
atėjo į eitynes po pokalbio su ponia O Rurke, atėjo, nes ne- 
rimavo dėl jo, Sonio, ir jo artimųjų; kaip pamatė Dvajerį, 
sėlinantį Vitui už nugaros, ir pamėgino apsaugoti Doną. Tie 
faktai, sudėti į daiktą, atrodė visai logiški, ir jis žinojo, kad 
Sonis pamatys visą vaizdą. Paskui tereikės tikėtis, kad Soniui 
pavyks įtikinti kitus šeimos narius. O jau tada viskas bus ge- 
rai. Jis galės toliau sau gyventi su Eilyn ir dukterėčia ir dirbti 
krautuvėlėje. Galės net tikėtis kokios nors padėkos iš Korle- 
onių už tai, ką mėgino padaryti, kaip mėgino padėti. Niekas 
juk niekada nesakė, kad jis taiklus šaulys. Dieve brangus - jis 
tik mėgino padėti, ir tiek! 

Bobis išgirdo viršuje atsidarant ir užsidarant duris, paskui 
Eilyn žingsnius laiptais. Netrukus ji atidarė duris ir pamatė jį 
sėdintį ant lovelės krašto, susiėmusį galvą rankomis. 

— Nagi! — tarė ji ir įsisprendusi atsistojo tarpduryje. — Kaip 
tu atrodai?! Visas susišiaušęs, susikūprinęs, lyg prislėgtas nepa- 
keliamos naštos. 

Korkas palygino plaukus. 

— Sėdžiu čia ir galvoju: Bobi Korkoranai, tu iš tikrųjų pašo- 
vei Vitą Korleonę? O atsakymas ateina vis tas pats: taip, pone 
Korkoranai, tu įvarei kulką jam į petį matant dešimtims žmo- 
nių, tarp jų ir Soniui. 

Eilyn atsisėdo prie brolio ir uždėjo delną jam ant kelio. 

— Ak, Bobi... — tarė ji, nutilo ir akimis perbėgo nugarėles 
knygų, sugrūstų į dvi spintas priešais. Ji delnais palygino sukne- 
lės padurkus virš kelių ir pakišusi ranką po plaukais nykščiu ir 
smiliumi suspaudė ausies lezgelį. 

— Ką „ak, Bobi'“? — paklausė Korkas. Jis atitraukė delnus nuo 
veido ir pažvelgė į seserį. —- Ką nori man pasakyti, Eilyn? 

— Ar žinai, kad per susišaudymą žuvo berniukas? Visai ma- 
žas, Keitlin amžiaus? 

- Žinau, — atsakė Bobas. — Mačiau jį gulintį gatvėje. Tik jį 
nušoviau ne aš. 

— Aš ir nenorėjau pasakyti, kad tą vaiką nušovei tu, — atsakė 
Eilyn su priekaišto gaidele balse. 

— Dėl Dievo meilės, Eilyn! Aš ėjau ten padėti Soniui! Pati 
liepei eiti! 

— Neliepiau tau imti pistoleto. Neliepiau eiti ten ginkluotam. 

— Švenčiausioji Mergele Marija! — Bobis vėl susiėmė galvą 
delnais. — Eilyn, jei man nepavyks paaiškinti Soniui, kas nutiko, 
aš lavonas, — neatitraukdamas delnų kalbėjo jis. — Aš pašoviau 
Vitą Korleonę. Nenorėjau to, bet vis dėlto jį sužeidžiau. 

— Sonis supras logišką aiškinimą, — atsakė Eilyn ir ištiesusi 
ranką drąsinamai spustelėjo jam sprandą. — Mes palauksim porą 
dienų, kol šita velniava aprims, ir jeigu Sonis neateis čia tavęs 
ieškoti, pati pas jį nueisiu. Mums reikia pasikalbėti — vienaip ar 
kitaip. Kai Sonis išgirs viską, kaip buvo, jis supras tiesą. 

— Tuomet jam teks įtikinti kitus šeimos narius, — iš Bobio 
balso galėjai suprasti, kad tai bus nelengva. 

— Taip, dėl to gali kilti keblumų, — ji pabučiavo Bobiui į 
petį. — Pripažink: Sonis moka įtikinėti. Jis palenks kitus į savo 
pusę, galiu lažintis. 

Bobis nieko neatsakė — tik sulinksėjo vis dar užsidengęs vei- 
dus delnais ir pirštų galiukais pasitrynė akis. Sesuo pabučiavo jį 
į smilkinį ir patarė numigti. 

— Numigti... Gera mintis, — atsakė Bobis. 

Jis griuvo ant lovelės ir užsidengė galvą pagalve. 

— Pažadink mane, kai pasaulis bus toks saugus, kad galėsiu 
jame vaikščioti, — tarė jis neatitraukdamas pagalvės. 

— Na, tuomet tau teks miegoti amžinai, — atsakė Eilyn išei- 
dama iš kambario, bet tuos žodžius ištarė taip tyliai, kad brolis 
jų tikrai neturėjo išgirsti. 

Klemenca sugriebė Sonį už atlapo ir prisitraukė prie pat savęs. 

— Penkios minutės, — tarė, — capisc? Užtruksi bent kiek il- 
giau, ateisiu ir pats parsivesiu. 

Juodu sėdėjo ant užpakalinės Klemencos biuiko sėdynės, 
Džimis Mančinis ir Skrybėliuotis Alas ant priekinės. Vairavo 
Džimis. Jie ką tik privažiavo prie Sandros namo. Mergina laukė 
stovėdama prie lango. Vos tik Džimis sustabdė didžiulį automo- 
bilį prie šaligatvio, Sandra dingo nuo lango. 

— Penkios minutės, - pakartojo Klemenca. 

Sonis suniurnėjo supratęs ir atidarė savo dureles. 

— Nagi, —- Klemenca patapšnojo per petį Džimiui. 

Džimis išjungė variklį ir prisidėjo prie Skrybėliuočio — šis 
jau išlipo iš automobilio ir Soniui įkandin ėjo prie Sandros 
prieangio. 

— Che cazzo! - Sonis apsisuko ir iškėlė rankas. — Laukit auto- 
mobily! Aš tetruksiu dvi minutes! 

— Nė neprašyk, — atsakė Džimis ir mostelėjo galva į laiptų 
viršų. Ten tarpduryje pasirodė Sandra, pridėjusi ranką prie šir- 
dies ir žiūrėdama į Sonį, tarsi šiam grėstų rimtas pavojus. — Mes 
lauksim čia, — pridūrė Džimis. 

Juodu su Alu atsuko nugarą į duris ir užėmė padėtį laiptų 
apačioje vienas šalia kito. 

Sonis kartą žvilgtelėjo į Klemencą — šis dėbsojo į jį nuo už- 
pakalinės sėdynės, susidėjęs rankas ant pilvo, — nusikeikė pano- 
sėje ir nuskubėjo laiptais aukštyn. 

Sandra taip smarkiai apsivijo jam aplink kaklą ir priglaudė 
prie savęs, kad vos nepargriovė. 

— Mažule, turiu skubėti, - tarė Sonis atrplėšdamas rankas nuo 
kaklo. — Norėjau tau pasakyti, — pridūrė žengtelėdamas atatups- 
tas ir suimdamas ją už pečių, — kad man gali nepavykti su tavim 
pasimatyti, kol nurims tas triukšmas dėl eitynių. 

Jis be jokios aistros pakštelėjo jai į lūpas. 

— Ber aš gyvas ir sveikas, — tarė jis. — Viskas bus gerai. 

— Soni... — pradėjo ir bemat nutilo Sandra. Rodės, dar vienas 
žodis, ir ją nuneš ašarų tvanas. 

— Mažule, patikėk manimi: viskas gana greitai nurims. 

— Kaip greitai? — sugebėjo išspausti Sandra ir nusišluostė aša- 
ras. — Kas čia vyksta, Soni? 

— Vieni niekai, — atsakė Sonis, bet iškart pasitaisė: — Įvyko 
skerdynės, bet farai viską išsiaiškins. Jie sučiups dėl jų kaltus 
šunsnukius ir viskas grįš į įprastas vėžes. 

— Nesuprantu, — atsakė ji, tarsi neįtikinta Sonio aiškinimo. — 
Laikraščiai rašo siaubingus dalykus apie tavo šeimą. 

— Tu juk netiki tomis nesąmonėmis, tiesa? — paklausė So- 
nis. — Mes italai, todėl jie gali rašyti apie mus tokius niekus ir 
likti nenubausti. 

Sandra pažvelgė į laiptų apačią, kur lyg sargybiniai savo pos- 
te stovėjo Džimis ir Alas; įsikišę vieną ranką į kišenę, jie dairėsi 
po gatvę. Jiems už nugaros prie šaligatvio laukė juodas biuikas, 
ant užpakalinės jo sėdynės drybsojo kažkoks storulis. Jos aky- 
se šmėstelėjo suvokimas, sumišęs su nuostaba, tartum staiga ji 
būtų viską supratusi, bet jai būtų sunku tuo patikėti. 

— Mes esam verslininkai, bet kartais mūsų versle nutinka la- 
bai nemalonių dalykų, — aiškino Sonis. — Šiaip ar taip, kažkas 
turės sumokėti už tai, kas neseniai nutiko. 

Sandra tylomis linktelėjo. 

— Neturiu laiko viską paaiškinti, — nekantriai, vos ne piktai 
tarė Sonis, paskui jau švelniau, bet vis dar irzlokai pridūrė: — Ar 
myli mane? 

— Taip. Aš myliu tave, Santinai, — nė kiek nedvejodama at- 
sakė Sandra. 

— Tada tikėk manim: nieko bloga neatsitiks. 

Jis priėjo prie pat jos ir vėl pabučiavo, šįsyk švelniau. 

— Aš tau pažadu, girdi? Nieko bloga neatsitiks. 

Ji linktelėjo ir vėl nusišluostė ašaras; Sonis dar kartą ją pabu- 
čiavo ir nubraukė nuo skruostų ašarų pėdsakus. 

— Man jau metas. — Jis per petį žvilgtelėjo į biuiką ir jam 
pasirodė, kad kiaurai stogą mato Klemencą, susidėjusį rankas 

ant pilvo ir laukiantį. - Būsiu Long Ailande, šeimos valdoje, kol 
visas šis reikalas išsispręs. 

Jis suėmė jos delnus ir žengtelėjo atatupstas. 

— Neskaityk laikraščių, — įspėjo. — Juose vien melas. 

Sonis palaukė, kol pamatė jos veide vėl šmėstelint šypseną, 
tada priėjęs paskutinį kartą paskubomis pabučiavo ir nulėkė 
laiptais žemyn. 

Sandra stovėjo tarpduryje ir žiūrėjo, kaip vyrai laiptų apačio- 
je paskui Sonį įsėda į automobilį. Žiūrėjo, kaip biuikas pajuda iš 
vietos ir nuvažiuoja Arturo aveniu. Ji ir toliau iš tarpdurio spok- 
sojo į tamsią gatvę; galvoje buvo tuščia — vien į tamsą išvažiuo- 
jančio Sonio vaizdas. Negalėjo prisiversti uždaryti duris ir grįžti 
į savo butą pas miegančią senelę, kol gerą dešimtį kartų mintyse 
nepakartojo Sonio žodžių: „Nieko bloga neatsitiks.“ Tik tada ji 
galiausiai uždarė duris ir grįžo į savo kambarį. Ten jai neliko 


nieko kita, kaip tik laukti. 

SONIS STUMTELĖJO duris ir įkišo galvą į tamsų kambarį. 
Jis buvo Long Ailande, namuose, kuriuose jie netrukus apsigy- 
vens, siena aptvertame komplekse. Net dabar, vėlų vakarą, čia 
virė gyvenimas, mat automobiliai ir vyrai sukinėjosi tarp namų. 
Visa teritorija lyg Rokfelerio centras buvo apšviesta automobilių 
žibintų, šviesų, degančių kiekviename visų namų kambaryje, ir 
prožektorių kiemuose. Klemenca sakė Soniui, kad tėvas nori jį 
pamatyti, ir Sonis ėjo iš vieno tėvo namo kambario į kitą, kol 
galiausiai atsidūrė prie durų, kaip jis spėjo, vienintelėje tamsioje 
komplekso patalpoje. 

— Tėti, tu čia? — paklausė jis ir nedrąsiai įžengė į prieblandoje 
skendintį kambarį. Priešais langą, išeinantį į kiemą, išvydo tėvo 
siluetą. — Uždegti šviesą? 

Siluetas papurtė galvą ir atsitraukė nuo lango. 

— Uždaryk duris. 

Atrodė, kad balsas sklinda iš kažkur labai toli. 

— Klemenca sakė, kad nori mane matyti. 

Sonis uždarė duris ir prietemoje pasuko link tėvo. Šis svei- 
kąja ranka pritraukė dvi kėdes; parišta kairė ranka bejėgiškai ka- 
rojo prie krūtinės. 

Vitas atsisėdo pats ir mostelėjo į kėdę priešais. 

— Sėskis. Noriu trumpai pasikalbėti su tavim akis į akį. 


— Klausau, tėti. 

Sonis atsisėdo, susidėjo rankas ant kelių ir ėmė laukti. 

— Netrukus prie mūsų prisidės Klemenca, — beveik pašnibž- 
domis kalbėjo Vitas, — bet norėjau pirma šnektelėti su tavim. 

Jis palinko į priekį, panarino galvą, dešinės rankos pirštais 
perbraukė plaukus, paskui suėmė skruostus delnais. 

Sonis dar niekada nebuvo matęs tėvo tokio, ir jam staiga kilo 
noras jį paliesti: uždėti delną tėvui ant kelio ir šitaip jį nuramin- 
ti. Jis nepasidavė šitam norui, bet ateityje dažnai prisimins, kaip 
būnant su tėvu dar neapstatytame jo kabinete jam kilo noras 
ištiesti ranką ir jį nuraminti. 

— Santinai, — atsisėsdamas tiesiau tarė tėvas, — užduosiu tau 
klausimą ir noriu, kad prieš atsakydamas pagalvotum. Kodėl, 
tavo manymu, Emilis pas mus atėjo? Kodėl jis išduoda Džuzepę 
Maripozą? 

Tėvo akyse Sonis įžvelgė vilties kibirkštėlę — tartum Vitas 
būtų karštai troškęs išgirsti iš jo teisingą atsakymą. Taigi Sonis 
stengėsi galvoti apie tėvo klausimą, bet nieko neišprotavo. Gal- 
voje buvo tuščia, smegenys atsisakė mąstyti. | 

— Nežinau, tėti, — prisipažino. — Ko gero, tikiu jo žodžiu, 
tuo, ką jis sakė. Jam atrodo, kad tu būsi geresnis vadovas negu 
Maripoza. 

Vitas papurtė galvą, vilties kibirkštėlė akyse užgeso, užtat jos 
sužibo gerumu. 

— Ne, — tarstelėjo jis ir uždėjo sveikąją ranką Soniui ant ke- 
lio, kaip vos prieš kelias akimirkas norėjo pasielgti sūnus. — Nie- 
kada negalima tikėti tokio žmogaus kaip Emilis Barzinis žodžiu. 
Kad suprastum tiesą, — tėvas smarkiau sugniaužė jam kelį, — turi 
įvertinti ir žmogų, ir aplinkybes. Reikia pasikliauti ne vien galva, 
bet ir širdimi. Taip jau yra pasaulyje, kur žmogui meluoti taip 
pat įprasta kaip kvėpuoti — o kitokio pasaulio, Santinai, nėra, 
bent jau šioje žemėje. 

— Tai kodėl tada? — paklausė Sonis ir jo balse galėjai justi 
nevilties gaidelę. — Jei ne dėl to, ką jis sakė, tai kodėl? 

— Todėl, kad šaudymą per eitynes sumanė ne kas kitas kaip 
Emilis, - atsakė Vitas. Jis nutilo žiūrėdamas į Sonį. Dabar Vi- 

tas atrodė tas, kas iš tikrųjų ir buvo: tėvas, kai ką aiškinantis 
sūnui. — Jis padarė klaidą, nes nemanė, kad viskas pavirs to- 
kiomis skerdynėmis, bet gali neabejoti, jog sumanymas buvo 
Emilio. Maripozai niekada nebūtų užtekę proto sugalvoti tokį 
dalyką. Jeigu viskas būtų pavykę, jeigu jie būtų nudėję mane 
kartu su Luka Braziu — ir tavimi, Soni, nes nužudyti tave taip 
pat buvo plano dalis, — ir jeigu būtų pavykę visą kaltę suversti 
pamišėliams airiams, nes visi žino, kad italai niekados nestatys 
į pavojų moterų ir vaikų, nekaltų kito vyro artimųjų, mat tai 
draudžia mūsų garbės kodeksas, ir nesvarbu, kad tie artimieji 
būtų įtarę airius, taigi tokiu atveju karas būtų pasibaigęs ir 
Džo netrukus būtų vienas viską valdęs, o Emilis tapęs jo de- 
šiniąja ranka. 

Vitas atsistojo, priėjo prie lango ir pažiūrėjo į sambrūzdį 
kieme. Dešine ranka permetė per galvą kilpą, ant kurios buvo 
parišta kairioji, šveitė ją į šalį ir kiek raukydamasis sugniaužė ir 
atgniaužė kairės rankos kumštį. 

— Mes jau matome, — pasisukdamas į Sonį kalbėjo jis, — kad 
laikraščiai vadina tai, kas nutiko, airių vendeta, o jos vykdyto- 
jus — pulku pasiutusių kaip šunys airių. Šitas pasakėles skleidžia 
žurnalistai, sėdintys Maripozos kišenėje. Tačiau dabar, kai viskas 
susiklostė taip nesėkmingai, Emilis išsigando. — Vitas vėl atsisė- 
do priešais Sonį ir palinko prie pat jo. — Jis žinojo: jeigu liksiu 
gyvas, suprasiu, kad skerdynes turėjo surengti Maripozos Šeima. 
Dabar Emilis bijo, kad visos Šeimos stos prieš jį ir Džuzepę. 
Kaponės žmonėms nepavykus nužudyti Klemencos ir Dženko 
„Andželo užkandinėje“, taip pat ir manęs, o dar dabar, po šito 
įvykio — praėjus tiek nedaug laiko nuo tada, kai mes sutarėme 
mokėti jam duoklę, - Džuzepė parodė, kad jo žodis nieko vertas 
ir kad jis yra įveikiamas. Geriausia išeitis Emiliui dabar yra jo 
pasiūlytas sandėris. Štai kodėl jis rizikavo gyvybe ateidamas pas 
mus su šiuo siūlymu. O svarbiausia, Soni, štai kodėl 42627 juo 
galima pasitikėti. 

— Jeigu jis ketino mus visus nužudyti, nesuprantu, kodėl mes 
leidom jam išeiti gyvam. 

Sonis žinojo, kad turėtų tramdyti pyktį, stengtis būti toks 
pat logiškas kaip tėvas, bet nieko negalėjo sau padaryti. Jis su- 
liepsnojo įniršiu pagalvojęs, kaip Emilis ketino nužudyti jį ir 
artimuosius, ir vienintelė mintis — jei ją galėjai pavadinti minti- 
mi — buvo troškimas atsiteisti. 

— Prašau tavęs, galvok, Soni, — tarė Vitas. — Krutink smegenis! 

Jis suėmė Sonį už žandų, papurtė ir paleido. 

— Ką mes laimėsime nužudę Emilį Barzinį? Tada mums tek- 
tų kovoti su Etore Barziniu, broliais Rozatais — ir Maripoza. 

Sonis nieko neatsakė, tada Vitas dėstė toliau: 

— Jei Emilis bus gyvas, o Maripoza kris, kai baigsime da- 
lytis Maripozos teritorijas, bus penkios Šeimos, ir mūsiškė bus 
stipriausia iš to penketo. Toks mūsų tikslas. Štai apie ką turime 
galvoti — o ne apie tai, kaip nužudyti Emilį. 

— Atleisk man, tėti, bet jeigu susidorotume su jomis visomis, 
galėtume būti vienintelė Šeima. 

— Kartoju: galvok. Net jei laimėtume tokį karą, kas būtų to- 
liau? Laikraščiai vaizduotų mus pabaisomis. Giminaičiai vyrų, 
kuriuos mes nužudytume, taptų nuožmiais mūsų priešais. 

Vitas palinko prie sūnaus ir uždėjo rankas jam ant pečių. 

— Soni, siciliečiai niekada neužmiršta ir niekada neatleidžia. 
Tą tiesą visada reikia turėti galvoje. Noriu laimėti šį karą, kad 
paskui ilgai galėtume gyventi taikiai ir mirti savo lovose, apsupti 
artimųjų. Noriu, kad Maiklas, Fredas ir Tomas imtųsi legalių 
verslų ir galėtų praturtėti ir klestėti. Kad jiems — ne taip kaip 
dabar mudviem su tavim — nereikėtų amžinai nerimauti dėl to, 
kas kitas mėgins juos nužudyti. Ar supranti, Soni? Ar supranti, 
ko aš noriu šitai šeimai? 

— Taip, tėti, suprantu. 

— Gerai, — atsakė Vitas ir švelniai nubraukė plaukus sūnui 
nuo kaktos. 

Jiems už nugaros atsidarė durys. Vitas palietė Soniui petį ir 
parodė elektros jungiklį prie durų. Sonis uždegė šviesas ir į kam- 
barį įėjo Klemenca. 

— Artimiausiu metu laukia labai daug darbo, — tarė Soniui 
Vitas dar kartą paliesdamas jam ranką. — Mes turime saugotis 
išdavystės. 

Vitas sudvejojo; rodės, akimirką jis prarado ryžtą. 

— Dabar aš išeinu, — tarė jis, žvilgtelėjo į Sonio pusę ir bemat 
nusuko akis, tarsi bijotų sutikti jo žvilgsnį. — Išdavystės, — pa- 
kartojo jis tyliai, įspėdamas pats save, iškėlė pirštą ir linktelėjo 
abiem vyrams, tartum pabrėždamas šį įspėjimą. — Klausyk Kle- 
mencos, — liepė jis Soniui ir išėjo iš kambario. 

— Kas čia darosi? — paklausė Sonis. 

— Aspert*, — atsakė Klemenca ir atsargiai uždarė duris, tarsi 
stengdamasis nesukelti daug triukšmo. — Sėskis. 

Jis parodė į vieną iš dviejų priešpriešiais pastatytų kėdžių, 
ant kurių vos prieš kelias minutes sėdėjo Sonis su tėvu. 

— Gerai, — atsakė Sonis, atsisėdo ir patogiai užsidėjo koją ant 
kojos. — Kas čia bus? 

Klemenca kaip visada vilkėjo dukslų susiglamžiusį kostiu- 
mą ir ryšėjo tokį šiugždų ir švarų skaisčiai geltoną kaklaraištį, 
kad jis turėjo būti naujutėlis. Jis susmuko ant kėdės, sustenėjo iš 
pasitenkinimo, kad gavo progą pailsinti kojas, ir iš vienos švar- 
ko kišenės išsitraukė juodą pistoletą, iš kitos — sidabru žvilgantį 
duslintuvą. 

— Žinai, kas čia? — iškėlęs rankoje duslintuvą paklausė. 

Sonis išraiškingai žvilgtelėjo į capo = aišku, jis žino, kad čia 
duslintuvas. 

— Kas čia bus? — paklausė jis dar kartą. 

— Man pačiam duslintuvai nepatinka, — nuleido jo klausimą 
negirdomis Klemenca ir kalbėdamas ėmė tvirtinti sunkų metali- 
nį cilindrą prie pistoleto vamzdžio. — Man labiau prie širdies di- 
delis, triukšmingas ginklas — labiau tinka įvaryti baimės žmogui, 
kuriam į galvą šauna kokia kvailystė. Garsus pokšr, visi išsilaksto, 
tu lyg niekur nieko nueini į šalį. 


* Palauk (7t.). 

Sonis nusijuokė, susidėjo rankas ant sprando ir atsilošęs lau- 
kė, kol Klemenca prieis prie reikalo. 

Capo krapštėsi su duslintuvu — jam nesisekė jį pritvirtinti. 

— Kalbėsimės apie Bobį Korkoraną, — galop tarė jis. 

— A... — tarė Sonis pažvelgdamas pro langą, tarsi dairytųsi 
kažko, ką tik dabar prisiminė pametęs. — Negaliu suprasti, — vėl 
atsigręždamas į Klemencą pridūrė lyg klausdamas. 

— Ir ką gi čia reikia suprasti? — atsakė Klemenca. 

— Po velnių, tiesiog nežinau, ką galvoti, dėde Pitai, — prisipa- 
žino Sonis ir bemat susigėdo kreipęsis į Klemencą kaip vaikystė- 
je. Kad capo to nepastebėtų, skubėjo kalbėti toliau: — Žinau, kad 
Bobis pašovė tėtį. Mačiau tai kaip ir visi kiti, bet... 

— Bet negali tuo patikėti, — tarsi skaitydamas Sonio mintis 
užbaigė storulis. 

— Taip. Tiesiog... — Sonis vėl nusuko akis nežinodamas, ką 
dar pridurti. 

— Klausyk, Soni, — atsakė Klemenca ir vėl ėmė krapštytis su 
ginklu: atleido ir vėl užveržė duslintuvą tikrindamas, ar gerai 
pritvirtintas prie vamzdžio. —- Suprantu: tu augai kartu su tuo 
Bobiu, pažinojai jį visą gyvenimą... 

Klemenca nutilo ir linktelėjo galva, tartum ką tik įtikinamai 
išaiškinęs kai ką sau pačiam. 

— Bet Bobio Korkorano turi nelikti, — tarė jis. — Jis šovė į 
tavo tėvą. 

Capo paskutinį kartą pasuko duslintuvą ir jis prigludo prie 
pat vamzdžio. Klemenca padavė ginklą Soniui. 

Šis paėmė pistoletą ir pasidėjo jį ant kelių, lyg jis būtų degi- 
nęs jam ranką. | 

— Abu Bobio tėvai mirė gripu, kai jis dar buvo kūdikis, — 
tarė jis. 

Klemenca linktelėjo, bet nieko nesakė. 

— Jis turi vien seserį ir jos dukrą, o jiedvi turi tik Bobį. 

Klemenca ir vėl nieko nesakė. 

— Bobio sesers vyrą Džimį Gibsoną nužudė vienas iš Ma- 
ripozos smogikų per riaušes, kilusias streiko metu, — pasakojo 
toliau Sonis. 

— Kas jį nužudė? — paklausė Klemenca. 

— Vienas iš Maripozos smogikų. 

— Tu taip girdėjai? 

— Aha, aš taip girdėjau. 

— Mat kai kas norėjo, kad tai išgirstum. 

— O buvo kitaip? Tu žinai? 

— Mes žinom viską, kas susiję su profesinėmis sąjungomis, — 
atsakė Klemenca, atsiduso ir pažiūrėjo į lubas — ant jų iš už lan- 
go sklindančios šviesos rėžis lėtai slinko iš dešinės į kairę. - Dži- 
mį Gibsoną nužudė Pitas Meris — trenkė per makaulę vamzdžio 
gabalu. Juodu kažko riejosi - užmiršau smulkmenas, bet Pitas 
nenorėjo, kad visi sužinotų, jog nudėjo saviškį, todėl sudarė san- 
dėrį su Maripoza. Nuo to laiko Pitas Meris tarnauja Maripozai. 
Per jį Džuzepė ir palaiko ryšius su airiais. 

— O varge! — atsiduso Sonis ir pažiūrėjo į pistoletą su dus- 
lintuvu. 

— Klausyk, Soni, — tarė capo ir kaip ką tik Vitas uždėjo del- 
ną Soniui ant kelio. — Šis verslas bjaurus. Imkim policiją ar ar- 
miją... — pradėjo jis ir nutilo, tarsi pritrūkęs žodžių. — Apren- 
gi Žmogų uniforma, pasakai jam, kad jis turi žudyti kitą, nes 
tas blogiukas — tada kiekvienas įstengs nuspausti gaiduką. Bet 
mūsų versle kartais tenka žudyti žmones, kurie galbūt yra net 
tavo draugai. 

Jis nutilo ir patraukė pečiais — tartum jam reikėtų šiek tiek 
laiko pačiam apie tai pagalvoti. 

— Taip jau yra šitame versle. Kartais tuos žmones galbūt net 
myli, bet vis tiek turi tai padaryti. Taip jau yra šitame versle, — 
pakartojo. 

Jis pakėlė ginklą Soniui nuo kelių ir atkišo jam. 

— Laikas tau tapti tikru Šeimos nariu, — tarė Klemenca. — 
Bobio Korkorano turi nelikti, ir tuo pasirūpinti privalai tu. Jis 
šovė į tavo tėvą, Santinai, — tuo viskas pasakyta. Jo turi nelikti, 
ir tai padaryti privalai tu. 

Sonis vėl metė ginklą ant kelių ir pažiūrėjo į jį lyg į ko- 
kią paslaptį. Kai galiausiai ryžosi vėl paimti į ranką, jis pasirodė 

sunkus, o nuo duslintuvo dar sunkesnis. Sonis tebespoksojo į 
jį, kai išgirdo užsidarant duris ir suprato, kad Klemenca išėjo 
iš kambario. Sonis papurtė galvą, tartum negalėtų patikėti tuo, 
kas vyksta, nors ginklas buvo jo rankoje — grėsmingas, sunkus. 
Staiga vienas likęs tyloje jis sugniaužė pistoleto rankeną. Tada 
palinko į priekį, panarino galvą, laisvos rankos pirštais perbrau- 
kė plaukus ir suėmė skruostus delnais — ta judesių virtinė šiur- 
piai priminė tuos, kuriuos vos prieš kelias minutes darė tėvas. 
Smilkiniu jausdamas pistoleto rankenos šaltį uždėjo pirštą ant 
gaiduko ir nejudėdamas sėdėjo tyloje. 


Fredas atsibudo tamsoje, susirietęs į kamuoliuką, pakišęs galvą 
po pagalvėmis. Iš pradžių nesigaudė, kur esąs, bet paskui grį- 
žo prabėgusios dienos jaudulys ir jis suprato gulįs savo lovoje. 
Prisiminė eitynes ir kad tėvas sužeistas, bet išgis. Tėvą jis matė. 
Mama leido jam su Maiklu į jį žvilgtelėti prieš išsitempdama vėl 
ir liepdama lipti į savo kambarį viršuje, toliau nuo visus namus 
apėmusio sambrūzdžio. 

Tėvo ranka buvo parišta, bet šiaip jis atrodė sveikas. Tačiau 
niekas Fredui daugiau nepasakojo apie tai, kas atsitiko. Jis mė- 
gino nugirsti atsistojęs prie durų, bet mama buvo kambaryje 
su jais. Ji liepė jiedviem su Maiklu ruošti namų darbus ir per 
ją jiems nepavyko nieko išgirsti. Ji net neleido įsijungti radi- 
jo ir draudė Maiklui apie tai kalbėti, o paskui jis užmigo. Vis 
dėlto Fredas žinojo, kad per eitynes kilo susišaudymas ir kad 
tėtis buvo sužeistas į petį. Gulėdamas lovoje ir perkratydamas 
dienos įvykius, Fredas vėl supyko, nes jam nepasisekė: jis viską 
pražiopsojo. Jeigu būtų ten buvęs, gal būtų apsaugojęs tėvą. Gal 
tada tėvas būtų išvengęs kulkos: Fredas galėjo pridengti jį savo 
kūnu ar patraukti į šalį. Žodžiu, Fredas gailėjosi ten nebuvęs. 
Gailėjosi praleidęs progą parodyti tėvui ir visiems kitiems, kad 
jis ne koks vaikigalis. Jeigu jis būtų gavęs galimybę apsaugoti 
tėvą nuo kulkos, visi būtų pamatę: jam jau penkiolika. Jis nebe 
koks piemuo. 

"Kai Fredas pagaliau persivertė ir ištraukė galvą iš po pagal- 
vių, vis dar jautėsi apdujęs nuo miego. Kitoje kambario pu- 
sėje Maiklas buvo užsidengęs patalais, pro jų kraštus sunkėsi 
šviesa. | 

— Maiklai, ką darai? Skaitai? — sušnabždėjo Fredas. 

— Taip, — pasigirdo prislopintas patalų brolio balsas. Tada 
Maiklas nusiplėšė apklotus ir iškišo galvą. — Apačioje nemačio- 
mis pasigriebiau laikraštį, — tarė jis rodydamas Fredui New York 
Daily Mirror. 

Pirmame puslapyje buvo įdėta nuotrauka — ant šaligatvio 
guli berniukas virš grindinio nukarusia ranka. Didžiulė antraštė 
viršuje skelbė: „Gaujų skerdynės!“ 

— Dievuliau! — šūktelėjo Fredas, nušokdamas nuo savo lovos 
ant Maiklo. — Kas ten rašoma? 

Jis stvėrė iš brolio laikraštį ir žibintuvėlį. 

— Ten rašoma, kad tėtis gangsteris, kad jis mafijos vadeiva. 

Eredas atvertė kitą puslapį ir pamatė nuotrauką, kurioje jo 
tėvą stumia į policijos furgoną. 

— Tėtis sako, kad jokios mafijos nėra, — tarė jis. Tada pamatė 
Ričio Gato nuotrauką. Jis persikreipusiomis rankomis ir kojo- 
mis kniūbsčias gulėjo gatvėje, kraujo klane. 

— Čia Ričis, — tarė jis tyliai. 

— Taip, — atsakė Maiklas. — Ričis negyvas. 

— Ričis negyvas? Matei, kaip jį nušovė? — paklausė Fredas ir 
metė laikraštį, nes atsidarė miegamojo durys. 

— Ką judu darote? — piktai paklausė Karmela. Ji įėjo į kam- 
barį užsimetusi ant baltų naktinių mėlyną chalatą; palaidi plau- 
kai krito ant pečių. - Kur jį gavote? 

Ji pakėlė laikraštį nuo lovos, sulenkė pusiau ir prisiglaudė 
prie krūtinės, tarsi mėgindama jį paslėpti. 

— Maiklas nudžiovė jį apačioje, - atsakė Fredas. 

Jaunėlis dėbtelėjo į brolį, paskui pasisuko į motiną ir prisi- 
pažindamas linktelėjo. 

— Skaitėte? — paklausė jinai. 

— Maiklas skaitė, — atsakė Fredas. — Ričis iš tikro negyvas? 

Karmela persižegnojo. Nors nieko neatsakė, jos išraiška ir 
akyse pasirodžiusios ašaros buvo pakankamai iškalbingos. 

— Ber tėtis sveikas, ar ne? — paklausė Fredas. 

— Argi pats nematei? 

Karmela susikišo sulankstytą laikraštį į chalato kišenę, paė- 
mė Fredą už rankos ir nuvedė atgal į lovą. 

— Negalima tikėti tuo, ką skaitai laikraščiuose, — tarė ji Maiklui. 

— Ten parašyta, kad tėtis - mafijos vadeiva. Tai tiesa? — pa- 
klausė šis. 

— Matija... — standžiau susisiausdama chalatu atsakė Karme- 
la. — Kaskart, kai kalbama apie italus, tik ir tegirdi „mafija, ma- 
fija“. Ar mafiozai pažinotų Kongreso narius, kaip pažįsta jūsų 
tėvas? 

Maiklas nusibraukė nuo kaktos plaukus ir, rodės, apie tai 
susimąstė. 

— Aš nerašysiu darbo apie Kongresą, — tarė. — Apsigalvojau. 

— Ką čia šneki, Maiklai?! Šitiek darbo įdėjai! 

— Sugalvosiu kitą temą, — atsakė Maiklas įsitaisydamas lovoje 
ir užsitraukdamas antklodę. 

Karmela žengtelėjo atatupsta ir papurtė galvą žiūrėdama į 
Maiklą, tarsi juo nusivylusi. Ji nusišluostė ištryškusias ašaras. 

— Jeigu išgirsiu čia dar bent vieną garsą, pasakysiu tėvui, — ne 
itin piktai įspėjo ji Eredą. 

Paskui kurį laiką žiūrėjo į sūnus, dvejodama, ar dar ką nors 
pasakyti. 

Kai išėjo iš kambario ir uždarė duris, pamatė laiptų viršuje 
laukiantį Tomą. 

— Madon'! — atsiduso prieidama prie jo. — Nejaugi šiąnakt 
niekas nemiega? 

Tomas atsisėdo ant viršutinio laipto, Karmela prisėdo šalia. 

— Berniukai nusiminę? — paklausė jis. 

— Jie žino, kad Ričis negyvas, — atsakė ji, ištraukė iš kišenės 
New York Daily Mirror ir pažiūrėjo į negyvo berniuko nuotrauką 
pirmame puslapyje. 

Tomas paėmė iš jos laikraštį. 

— Turėčiau būti Long Ailande su kitais vyrais. — Jis susuko 
laikraštį į standų ritinėlį ir paplekšnojo juo per viršutinę pako- 
pą. - O mane paliko čia su vaikais. 

— Per caritdF - šūktelėjo Karmela. — Nieku gyvu nenorėčiau, 
kad būtum ten. 

— Sonis ten, — priminė Tomas. Karmela nusisuko. — Sonis 
neleido man kautis, — kalbėjo jis toliau jau beveik pašnibždo- 
mis, — galėjai pamanyti, kad kalbasi pats su savimi. — Jis laikė 
mane prispaudęs it kokį mažvaikį. 

— Sonis tave saugojo, — paprieštaravo Karmela žvelgdama 
kažkur į tolį. — Sonis visuomet tave saugojo. 

— Žinau, — atsakė Tomas. — Dabar, kai esu suaugęs, norėčiau 
už tai atsidėkoti. Soniui pačiam būtų neprošal, jei kas kitas jį 
pasaugotų. 

Karmela abiem rankomis suėmė Tomui plaštaką. Jos akys vėl 
pritvinko ašarų. 

— Mama, - tarė Tomas, — noriu būti ten, kad galėčiau padė- 
ti. Noriu padėti šeimai. 

Karmela sugniaužė jam ranką. 

— Melskis už juos, — paprašė. — Melskis už Vitą ir Sonį. Vis- 
kas Dievo rankose. Visai viskas. 


* Dėl Dievo meilės! (7£.) 

LUKA PALIKO automobilį Dešimtojoje gatvėje prie upės ir 
nuėjo pro virtinę lūšnų, ant kurių stogų, sukurptų iš visokių 
atliekų, buvo priversta medienos ir visokio šlamšto. Naktis buvo 
vėsi, iš lenkto skardinio dūmtraukio, kyšančio iš paskutinės vir- 
tinės lūšnos, vinguriavo skystas dūmų debesėlis. Buvo jau po 
dviejų nakties, tad Luka gatvelėje vaikštinėjo vienas. Vienoje pu- 
sėje niūksojo lūšnelės, kitoje tekėjo upė. Jis standžiau susisiautė 
švarku ir nuėjo tolyn; tylą, be upės paviršių šiaušiančio vėjo, 
drumstė tik jo žingsniai. | 

Pasukęs už kampo pamatė prie išlaužtų durų laukiančius 
Džodžo ir Polį. Juodu šliejosi į plytų sieną. Džodžo dantyse sty- 
rojo cigaretė, Polis kratė storo cigaro pelenus. 

— Jūs įsitikinę... kad jie ten? — priėjęs prie vyrukų paklausė 
Luka. 

— Jie jau paleido į mus kelis šūvius, — atsakė Polis ir įsikišo 
cigarą į burną. 

— Viduj mes lengvas taikinys, — pridūrė Džodžo. — Pažiūrėk 
pats, — jis ranka parodė į duris. 

— Koks čia... pastatas? 

— Skerdykla. 

Luka niekinamai suprunkštė. 

— Ko dar gali laukti iš tų mikų?.. Kaunasi... skerdykloje. Jie 
tik dviese? 

— Taip, broliai Doneliai, - neišsitraukdamas iš burnos cigaro 
atsakė Polis. | 

— Atsivijom juos čia, — pridūrė Džodžo. 

— Jie mano, kad tereikia prasilaikyti dar porą valandų, — 
žiaumodamas cigarą pridūrė Polis. 

— Tada pradės rinktis darbininkai, — užbaigė Polio mintį 
Džodžo. 

Luka dirstelėjo į skerdyklą. Grindys beveik tuščios, virš kon- 
vejerių — kablių raizgalynė. Palei pastato sienų vidurį — daugybė 
siaurų klojinių. 

— Kur jie? — paklausė Luka. 

— Kažkur viršuje, — atsakė Džodžo. — Jei įkiši nosį į vidų, 
pradeda šaudyti. 

— Nenumanor... kur? 

— Jie nuolat keičia vietą, — atsakė Polis. - Būdami viršuje turi 
pranašumą. 

Luka dar kartą žvilgtelėjo į skerdyklą ir prie artimosios sie- 
nos pamatė kopėčias, vedančias ant klojinių. 

— Pro kur nors kitur... patekti galima? 

— Iš kitos pastato pusės, — atsakė Džodžo. - Ten Vinis. 

Luka išsitraukė iš dėklo po pažastimi trisdešimt aštunto ka- 
libro revolverį. 

— Eikit pas Vinį... Kai būsit pasiruošę... įsiveržkit ir šaudy- 
kit... Taikytis nereikia į nieką... į nieką nereikia pataikyti... 

Luka patikrino savo ginklą. 

— Tik žiūrėkit... šaudykit į viršų... ne į kitą pusę... kad nenu- 
piltumėt manęs. 

— Nori, kad mes atitrauktume jų dėmesį, — suprato sumany- 
mą Džodžo, - kai pats įeisi iš šitos pusės? | 

Luka čiupo cigarą Poliui iš burnos ir užgesino į sieną. 

— Eikit, — paragino abu. — Paskubėkit. Aš jau... pradedu 
jausti nuovargį. 

Kai sėbrai nuėjo, Luka išsitraukė iš švarko kišenės antrą gin- 
klą — ilgavamzdį 357-o kalibro „Magnum“ su juodu būgnu. 
Išėmė vieną kulką, įdėjo atgal ir dar kartą žvilgtelėjo į skerdy- 

klą. Pastato vidų blausiai apšvietė virtinė palei lubas pakabin- 
tų lempų. Jos metė mįslingus šešėlius ant sienų ir grindų. Jam 
bežiūrint, kitoje pastato pusėje staiga atsidarė durys ir tamsoje 
užsiplieskė iš pistoletų vamzdžių išlėkusių ugnelių fejerverkai. 
Viršuje, ant klojinių kitoje pastato pusėje, Luka pastebėjo žyb- 
sint daugiau ugnelių, ir puolė prie kopėčių. Jis jau buvo užlipęs 
ant klojinio ir įveikęs pusę atstumo, skiriančio jį nuo medinių 
dėžių krūvos, už kurios buvo užsibarikadavęs vienas iš brolių 
Donelių, kai iš kitos pastato pusės sušuko Rikas, įspėdamas Bilį, 
kad artinasi Luka. Biliui pavyko paleisti du šūvius; antras patai- 
kė Lukai į krūtinę virš širdies ir vos neatėmė jam kvapo. Įspūdis 
buvo toks, lyg koks žaliūkas būtų iš visų jėgų vožęs, bet Luka vis 
tiek sugebėjo išsilaikyti ant kojų ir kitą akimirką užgriuvo ant 
Bilio. Išmušęs pistoletą jam iš rankos, Luka taip apglėbė Biliui 
kaklą, kad šis nebegalėjo nei kalbėti, nei išleisti kokį suprantamą 
garsą, tik paniškai gargaliuoti. Luka ir pats minutę atsikvėpė, 
prisidengęs Biliu kaip skydu. 

— Bili! — sušuko Rikas iš kitos pastato pusės. 

Džodžo su draugužiais išlindo į gatvelę. Skerdykloje tvyrojo 
tyla; ją trikdė nežinia iš kur sklindantis nuolatinis tylus dūzgi- 
mas ir nelygus Bilio alsavimas. 

— Tavo brolis... gyvas ir sveikas! - suriko Luka. Laisvąja ran- 
ka jis nuvertė dėžes į šoną ir kai kurios nugarmėjo šešis metrus 
ant grindų. — Išeik, Rikai! 

Dabar, kai dėžės nebetrukdė, jis stūmė Bilį priešais save link 
klojinio krašto, kol įrėmė į turėklą. Viena ranka jis laikė Bilį už 
kaklo, kita su revolveriu karojo prie šono. Rikas nepasirodė. 

— Šoklys Džo nori... jus pamatyti, — tarė Luka. — Jis nori 
pasikalbėti... su tavim ir Biliu. 

— Netikiu tavim, šūdžiau, išsigimėli tu prakeiktas, — atšovė 
Rikas. Jis kalbėjo taip, tarsi Luka sėdėtų prie to paties stalo kaip 
ir jis. Galėjai pamanyti, kad šaiposi, jei ne aiškiai juntamos ne- 
rimo gaidelės. 

Luka pristūmė Bilį prie turėklų ir kilstelėjo į viršų. Bilis per 
tą laiką kiek atitoko ir Luka kiek atlaisvino gerklę veržiančius 
gniaužtus, tad vaikinas galėjo lengviau kvėpuoti. 

— Nagi išeik... — paliepė Rikui Luka. — Neprašyk suvaryti... 
kulkos tavo mažajam broliukui... Džuzepė tik nori... su jumis 
pasikalbėti. 

— Meluoji! — vis dar pasislėpęs už dėžių krūvos atšovė Ri- 
kas. —- Dabar tu dirbi Korleonėms ir visi tai žino. 

— Aš dirbu sau... Jums, airiams... derėtų tai žinoti. 

Bilis ėmė muistytis Lukos gniaužtuose šaukdamas: 

— Jis meluoja, Rikai! Nušauk tą šunsnukį! 

— Gerai, Bili, — sukuždėjo jam į ausį Luka, pakėlė vaikiną, 
perkėlė per turėklą ir laikė klykiantį ir besispardantį. 

— Tark „sudiev“... savo broliukui! - šūktelėjo Luka Rikui. Šis 
bemat numetė porą dėžių ant žemės ir pasirodė iškeltomis ran- 
komis į Luką atsuktais delnais. 

— Šaunuolis, — pagyrė Luka. Jis paleido Bilį, iškėlė revolverį 
ir ištuštino būgną Rikui į krūtinę ir pilvą. Kulkos bloškė Riką 
atgal, paskui į priekį ir galiausiai jis persirito per turėklą ir nu- 
krito ant konvejerio juostos. 

Ant grindų po Luka mėgindamas stotis dejavo Bilis, bet jo 
koja buvo lūžusi ir kaulas kyšojo iš šlaunies. Jis susivėmė ir pra- 
rado sąmonę. 

— Užmaukit jiems... betoninius batus, — tarė Luka, kai į 
skerdyklą įėjo Džodžo, o jam iš paskos Polis ir Vinis. — Paskui 
įmeskit į upę, - pridūrė pasukdamas link kopėčių. Jautėsi išvar- 
gęs ir nekantravo kuo greičiau gerai išsimiegoti. 


Romerų namo prieangyje penki ar šeši vyrai pigiais tamsiais kos- 
tiumais kalbėjosi su pora merginų laidotuvėms netinkančiomis 
skrybėlėmis ir glaudžiai aptemptomis suknelėmis. Sonis nuspren- 
dė, kad jokių puošnesnių drabužių merginos tiesiog neturi. 
Automobilį jis pastatė už kampo ir pusvalandį stebėjo kvar- 
talą, kol nusprendė, kad pasirodyti Vinio šermenyse saugu. Kor- 
leonių šeima atsiuntė į šarvojimo salę vainiką, o Sonis turėjo 
storą voką su penkiais tūkstančiais dolerių švarko kišenėje. No- 
rėjo įteikti jį pats, nors jam buvo įsakyta nesirodyti laidotuvėse, 

ypač Vinio. Pasak Dženko, Maripozai nebūtų per žema pagrobti 
jį per šermenis. Sonis giliai įkvėpė ir pajuto raminantį dėklą po 
pažastimi. 

Nepriėjus iki prieangio, tos dvi merginos jį pastebėjo ir nu- 
skubėjo atgal į namą. Kai Sonis užlipo prieangio laiptais ir ėmė 
kilti į antrą aukštą, kur buvo Romerų butas, laiptinėje jau lau- 
kė Andželas Romeras ir Nikas Angelopulas. Blausioje šviesoje 
Andželo veidas atrodė susenęs mažiausiai dešimčia metų. Pasru- 
vusios krauju akys, aplinkui — į mėlynes panašūs ratilai, vokai 
paraudę. Andželas atrodė nemiegojęs nuo pat eitynių. Laiptinėje 
dusliai skambėjo pašnibždomis kalbančių žmonių balsai. 

— Andželai... — pradėjo Sonis ir pats nustebo: kažkoks gniu- 
žulas gerklėje neleido išspausti daugiau nė žodžio. 

Iki šiol jis tiesiog neleido sau galvoti apie Vinį. Jo mirtis jam 
buvo nelyginant varnelė prie kokio sąrašo punkto. Vinis negy- 
vas, varnelė. Bet nieko daugiau — jis ničnieko nejuto, apie nieką 
daugiau neleido sau galvoti. Tačiau dabar, vos tik ištarė Andželo 
vardą, kažkas viduje plūstelėjo, įstrigo gerklėje ir jis nebegalėjo 
pasakyti nieko daugiau. 

— Tau nereikėtų čia būti, - Andželas pasitrynė akis taip smar- 
kiai, kad atrodė, jog nori ne pasiguosti, o jas sumaigyti. — Aš pa- 
vargau, — tarė ir pridūrė tai, kas ir taip buvo akivaizdu: —- Mažai 
miegojau. 

— Jį kamuoja košmarai, — paaiškino Nikas uždėdamas ranką 
Andželui ant peties. - Košmarai neleidžia jam miegoti. 

— Užjaučiu, Andželai, - vargais negalais išspaudė Sonis. 

— Taip, bet tau nederėtų čia būti, — atsakė Romeras. 

Sonis sunkiai nurijo seiles ir pažiūrėjo pro durų laiptų apa- 
čioje stiklą į gatvę. Diena buvo apsiniaukusi, niūri. Galvoti apie 
reikalus, apie smulkmenas buvo lengviau negu apie Vinį. 

— Aš įsitikinau, ar saugu, prieš čia ateidamas, — tarė jis. — Nie- 
kas nestebi namo, nesitrainioja aplink. Nieko man neatsitiks. 

— Ne tą norėjau pasakyti, — atsakė Andželas. — Turėjau galvo- 
je, mano šeima, mano tėvai nenori, kad tu čia būtum. Tu negali 
ateiti į šermenis. Jie to nepakęs. 

Sonis ne iš karto suprato jo žodžių prasmę. 

— Atnešiau štai ką. — Jis išsitraukė voką iš švarko kišenės. — 
Vis šis tas. 

Jis atkišo voką Andželui. 

Andželas nekreipdamas dėmesio į siūlomus pinigus susidėjo 
rankas ant krūtinės. 

— Aš negrįšiu dirbti tavo Šeimai, — tarė. — Ar dėl to turėsiu 
nemalonumų? 

— Ne, - atsakė Sonis atitraukdamas ir nuleisdamas ranką su 
voku. — Kodėl taip manai? Mano tėvas supras. 

— Tai gerai, — atsakė Andželas ir žengtelėjo arčiau Sonio. Jau 
atrodė, kad jį apkabins, bet susilaikė. - Ką mes sau galvojome? — 
paklausė jis, ir tie žodžiai nuskambėjo lyg maldavimas. — Kad 
esame komiksų veikėjai, kad iš tikrųjų nieko bloga mums negali 
nutikti? 

Jis laukė, tarsi išties tikėtų Sonį galint žinoti atsakymą. Jo 
nesulaukęs kalbėjo toliau: 

— Tikriausiai aš sapnavau — taip dabar atrodo, mes visi ti- 
kriausiai sapnavom, kad iš tikro mums negali nutikti nieko blo- 
ga. Kad iš tikro mes negalim žūti, bet... 

Andželas nutilo ir atsiduso, ir tas pratisas atodūsis bemaž 
nesiskyrė nuo dejonės; jau tuo garsu, rodės, jis pripažįsta Vinio 
mirtį ir su ja susitaiko. Andželas nuėjo į šalį, link laiptų, vis dar 
įsmeigęs akis į Sonį. 

— Prakeikiu tą dieną, kai susipažinau su tavim, — tarė, — su 
tavim ir tavo šeima. 

"Tuos žodžius jis ištarė ramiai, be jokios pagiežos ar pykčio. 
Tada užlipo laiptais ir dingo. 

— Jis taip nemano, — tuomet prašneko Nikas. — Iš sielvarto 
baigia išprotėti. Juk žinai, Soni, kokie artimi juodu buvo. Lyg 
vienas kito šešėlis. Rupūs miltai, Soni! 

— Žinau, — Sonis padavė voką Nikui. — Perduok jam, kad 
viską suprantu. Ir pasakyk, kad mano Šeima parūpins viską, ko 
tik gali reikėti jam ar jo artimiesiems dabar ar ateityje. Supratai, 


Nikai? 

— Jis tai žino, — atsakė Nikas įsikišdamas voką į kišenę. — Pa- 
sirūpinsiu, kad jie juos gautų. 

Sonis atsisveikindamas patapšnojo Nikui per petį ir pasuko 
laiptais žemyn. 

— Palydėsiu tave iki automobilio, — sekdamas paskui jį tarė 
Nikas. 

Jiedviem išėjus į gatvę jis paklausė: 

— Kas dabar bus Bobiui? Girdėjau, jis slapstosi. 

— Nežinau, — atsakė Sonis. Iš jo balso aiškiai galėjai justi jį 
nenorint kalbėti apie Bobį. 

— Klausyk, norėjau tau kai ką pasakyti, - Nikas suėmė Sonį 
už rankos ir sustabdė. - Mudu kalbėjomės su Andželu. Jis mano, 
kad Bobis tikriausiai šovė į Stivį Dvajerį, o ne į tavo tėvą. Šauti 
į tavo tėvą — jokios logikos, pats žinai. 

— Į Stivį Dvajerį? 

— Taip mano Andželas. Vinis irgi taip manė. Juodu spėjo pa- 
sikalbėti prieš Viniui žūstant. 

Sonis pasikasė pakaušį ir pažiūrėjo į gatvę, tartum kaip nors 
galėtų pamatyti, kas nutiko eitynėse. 

— Sakai, į Stivį Dvajerį? — paklausė vėl. 

— Taip sako Andželas. Jie to nematė, bet Andželas sako, kad 
Stivis buvo už tavo tėvo, o po Bobio šūvio Luka nukepė Stivį. 
Aš ten nebuvau, — susikišdamas rankas į kišenes kalbėjo jis, — 
bet, velniai rautų, Soni, Bobis myli tave ir tavo šeimą, o Stivio 
nekentė. Taigi būtų logiška, ar ne? 

Sonis mėgino prisiminti eitynes. Prisiminė matęs Bobį šau- 
nant į jo tėvą, šį parkrintant — ir viskas. Šūviai poškėjo iš visų 
pusių. Stivis Dvajeris galiausiai krito negyvas. Kad ir kaip Sonis 
stengėsi prisiminti, viskas, kas nutiko per eitynes ir tuoj po jų, 
susijaukė jo galvoje. Jis krumpliais pasitrynė smakrą. 

— Nežinau, — tarstelėjo. — Po šimts velnių, nežinau, kas nu- 
tiko. Man reikia pasikalbėti su Bobiu. Man nepatinka, kad jis 
slapstosi. 

— Taip, bet tu juk žinai... — atsakė Nikas. Juodu jau artinosi 
prie Sonio automobilio. — Juk žinai, kad Bobis nešautų į tavo 
tėvą. Būtų visai nelogiška, ir tu tai žinai, Soni. 

— Aš nebežinau, ką žinau. — Sonis nulipo nuo šaligatvio ant 
gatvės grindinio ir pasuko prie savo automobilio. — Kaip tu lai- 
kaisi? — pakeitė jis temą. — Kaip patinka darbas? 

— Darbas kaip darbas. — Nikas nusiėmė skrybėlę ir, kol Sonis 
sėdosi į automobilį, pataisė jos viršų. — Sunku dirbti uoste. 

— Tiek esu girdėjęs. - Sonis uždarė dureles ir atsilošė ant sė- 
dynės. — Bet sąjungos nariams mokama padoriai, tiesa? 

— Na, taip. Prašmatnių drabužių ir panašių dalykų nebeįper- 
ku, bet nesiskundžiu. Ar girdėjai, kad susiradau merginą? 

— Ne. Kas ji? 

— Tu jos nepažįsti, — atsakė Nikas. — Jos vardas Anastasija. 

— Anastasija, - pakartojo Sonis. — Susiradai sau gerą merginą 
graikę. 

— Taigi. Mudu jau kalbame apie vedybas ir vaikus. Manau, 
dabar, kai turiu padorų darbą, galiu užtikrinti jiems gerą ateitį. 

Nikas nusišypsojo ir bemat paraudo, tarsi šitoks prisipažini- 
mas būtų kuo nors gėdingas. 

— Padėkok nuo manęs tėvui, Soni. Perduok — esu jam dėkin- 
gas, kad rado man šį darbą, gerai? 

Sonis paleido variklį ir pro langelį paspaudė Nikui ranką. 

— Sėkmės. 

— Tau irgi, — atsakė Nikas ir padvejojo prie durelių žiūrė- 
damas į Sonį, tartum norėtų dar kažką jam pasakyti. Taip pa- 
stovėjo kelias akimirkas, kol pasidarė nesmagu, - lyg neišsakyti 
žodžiai jį stumtų į priekį. Galop nebeišlaikė, droviai nusijuokė 


ir nuėjo į šalį. 


Džimis Mančinis prasibrovė pro siauras duris ir įsitempė Korą 
Gibsoną į belangį kambarį. Čia prie ilgo stalo. nerūdijančio 
plieno viršumi jau stovėjo Klemenca, kilodamas žvilgantį mė- 
sininko peilį, tartum norėdamas nustatyti, ar sunkus ir gerai 
subalansuotas. Skrybėliuotis Alas įėjo į patalpą Džimiui iš pas- 
kos, nešinas Koro kuoka. 


KORLEONIŲ ŠEIMA * 437 


— Kur, po velnių, aš esu?! — paklausė Koras, kai Džimis pa- 
statė jį ant kojų. 

Iš balso airis atrodė girtas. Jis išties beveik visą naktį gėrė, 
kol Džimis su Alu rado jį miegantį lovoje ir sumušė tiek, kad jis 
prarado sąmonę. Tarpais, kai ją atgaudavo, vis klausinėjo, kur 
esąs ir kas čia darosi, tartum iki galo taip ir neatsitokėjęs. 

— Pitai, — tarė jis primerkęs užtinusias akis, - Klemenca? Kur 
aš esu) 

Klemenca pamatė netoliese kabančią prijuostę ir ja apsijuosė. 

— Nežinai, kur esi, Korai? — Jis susirišo prijuostę už nuga- 
ros. — Čia garsi krautuvė. „Marijo mėsinė“ Mažojoje Italijoje*. 
Visi ją žino. Meras Lagvardija čia perka dešrą. 

Klemenca grįžo prie stalo ir palietė mėsininko peilio ašmenis. 

— Marijas moka rūpintis savo įrankiais, — pagyrė. — Jo peiliai 
aštrūs. 

— Nejaugi? — paklausė Koras ir trūktelėjęs išvadavo ranką iš 
Džimio gniaužtų. 

Gibsonui pavyko stovėti neprilaikomam, nors ir svirduliavo. 
Jis pažiūrėjo į stalą nerūdijančio plieno stalviršiu, į mėsininko 
peilį Klemencos rankoje ir nusijuokė. 

— Ak, jūs, sušikti italpalaikiai! Jūs barbarai, visi iki vieno! 

Klemenca toliau lyg niekur nieko pliauškė apie „Marijo mė- 
sinę“: 

— Aišku, siciliečiai čia neateina. Čia prekiaujama neapolie- 
tiškomis dešromis. Mums jos nepatinka. Neapoliečiai nemoka 
tinkamai jų gaminti, nors turi šitiek prabangių įrankių. 

Jis apžvelgė tvarkingai išdėliotus peilius, žvilgančius puodus, 
prikaistuvius ir įvairią kulinarijos įrangą, be kita ko, ir juostinį 
pjūklą tolimajame stalo gale. 

— Kur mano kuoka? — paklausė Koras. 

Pamatęs, kad Alas pasirėmęs ja prieš save kaip Fredas Aste- 
ras**, ilgesingai tarė: 


* Manhatano dalis, kurioje kadaise didelę gyventojų dalį sudarė italai (vert. past.). 
** Fredas Astaire'as (1899-1987) - garsus filmų ir Brodvėjaus teatrų šokėjas, daini- 
ninkas ir aktorius (vert. past.). 

— Ak, kaip norėčiau gauti paskutinę progą suknežinti ja tau 
galvą, Pitai! 

— Tikiu, tik jos negausi, - atsakė Klemenca duodamas ženklą 
Džimiui. — Pasirūpink juo šaldymo kameroje. Ten ramu. 

Koras išėjo nesipriešindamas. 

— Pasimatysim po kelių minučių, Korai! — jam pavymui su- 
šuko Klemenca. 

Jo vyrukams su airiu išėjus, Klemenca sustojo priešais tvar- 
kingai sukabintą ant sienos įvairaus dydžio, formų ir stilių peilių 
bei pjūklų rinkinį. 

— Tik pažiūrėkit, kokia gausybė! — tarė jis ir vertinamai švilp- 
telėjo. 


Tesijas su Emiliu Barziniu priekyje ir Filipu Tatalja iš paskos 
laviravo po labirintą staliukų, prie kurių vakarieniaudami šne- 
kėjosi ir juokėsi penkiasdešimt ar daugiau lankytojų vakariniais 
apdarais. Klubas, ne toks madingas kaip „Gandro“, bet šiaip 
mažai nuo jo besiskiriantis, buvo viešbutyje miesto centre. Kas 
vakarą čia susirinkdavo daugybė įžymybių, bet nė vienos Šeimos 
nariai jame dažnai nesilankydavo. 

Eidamas į salės galą Tesijas dairėsi po staliukus. Jam pasiro- 
dė, kad prie vieno pamatė Džoaną Blondel*, sėdinčią priešais 
stilingą vyrą, kurio jis nepažino. Vienoje salės pusėje, kur nedi- 
delis orkestras buvo įsitaisęs ant sceną atstojančios ilgos baltos 
pakylos, frakuotas dirigentas priėjo prie plataus mikrofono, pa- 
statyto šalia balto fortepijono, tris kartus sudavė per jį batuta ir 
orkestras žvaliai užgrojo „Mano mėlynąjį dangų“. 

— Šita moteriškaitė turi angelišką balsą, — tarė Tatalja, kai 
prie mikrofono priėjo ir uždainavo mergina drumstomis akimis 
ir ilgais juodais plaukais. 

— Taip, — atsakė Tesijas ir tas vienintelis skiemuo nuskambė- 
jo kaip sielvartingas atodūsis. 


* Rose Joan Blondell (1906-1979), garsi amerikiečių kino, vėliau ir televizijos ak- 
torė (vert. past. ). 

Salės gale priešais dvivėres stiklines duris stovėjo Mažylis 
Karminas, vienas iš Tomazino vyrukų, ir įsirėmęs rankomis į šo- 
nus žiūrėjo į dainininkę. Duris dengė reto audeklo užuolaida, ir 
pro ją Tesijas matė, kad prie stalo sėdi du vyrai. Emiliui priėjus 
prie durų, Mažylis Karminas jas atidarė; Tesijas su Tatalja Emi- 
liui įkandin įėjo į kambarėlį, kuriame vienintelis baldas buvo 
apskritas stalas, padengtas vos penkiems, nors prie jo būtų išsi- 
tekęs visas tuzinas lankytojų. Padavėjas su vyno buteliu rankoje 
stovėjo prie stalo šalia Maripozos. Šis vilkėjo pilką kostiumą su 
liemene, buvo pasirišęs skaisčiai mėlyną kaklaraištį ir įsisegęs į 
atlapą baltą gvazdiką. Šalia jo sėdėjo Tomazinas Činkvemanis 
suglamžytu švarku, prasegta viršutine marškinių saga ir kiek at- 
laisvintu kaklaraiščiu. 

— Salvatore! — Tesijui įėjus į kambarį sušuko Maripoza. — 
Malonu matyti tave, senas drauge! 

Jis atsistojo ir atkišo ranką, Tesijas ją paspaudė. 

— Man irgi malonu jus matyti, Džo. 

Tesijas vos pastebimai linktelėjo Tomazinui — šis neatsistojo, 
bet, rodės, džiaugiasi jį matydamas. 

— Sėsk! — Maripoza mostu parodė į kėdę šalia savęs ir nukrei- 
pė dėmesį į padavėją. Barzinis su Tatalja, kaip ir Tesijas, atsisėdo 
prie stalo. 

— Savo draugams noriu visa, kas geriausia, — tarė padavėjui 
Džuzepė. — Žiūrėk, kad užkandžiai būtų švieži, — mokė jis. — 
Prie makaronų - gardus, juodas kalmarų padažas. Prie raviolių — 
šviežių pomidorų, tik kad česnakų būtų tiek, kiek reikia — nepa- 
dauginkit vien todėl, kad mes italai! 

Jis nusijuokė, nužvelgė svečius ir kreipėsi į Tesiją: 

— Užsakiau mums tikrą puotą — tau patiks. 

— Džo gurmanas, — paaiškino kitiems Tatalja, o Tesijui pri- 
dūrė: — Leisti jam užsakyti — didžiulė garbė. 

— Basta, — tarė Tataljai Džo, nors šis aiškiai paglostė jam sa- 
vimeilę. Tada baigė duoti nurodymus padavėjui: — Žiūrėk, kad 
eriena būtų jauniausio, kokį tik turit, gyvulio, o skrudintos bul- 
vytės, — jis patrynė smilių į nykštį, — traškios. Capisc? 


440 + "ED FALCO 


— Žinoma, — atsakė padavėjas ir išėjo iš kambario. Jam prisi- 
artinus prie durų, Mažylis Karminas atidarė jas iš kitos pusės. 

Padavėjui išėjus, Barzinis palinko virš stalo prie Tesijo; iš jo 
išraiškos buvo matyti, kad jis juokaus. 

— Džo visada reikalauja, kad valgiai jam būtų gaminami su 
pirmo spaudimo alyvuogių aliejumi, — tada jis pakėlė pirštą ir 
pridūrė: — bet nieku gyvu ne su „Dženko tyruoju“. 

Maripoza nusijuokė kartu su kitais, nors neatrodė, kad jam 
labai juokinga. Kai visi nutilo, jis patogiau įsitaisė ant kėdės, su- 
sidėjo rankas prieš save ir kreipėsi į Tesiją. Uždarytos durys kiek 
prislopino muziką iš klubo ir lankytojų klegesį, bet Džo vis tiek 
teko kiek pakelti balsą. 

— Salvatore, nežinai, kaip malonu tave matyti! Man garbė, 
kad ateinančiais metais mes būsime tikri draugai. 

— Visada norėjau jūsų draugystės, done Maripoza, — atsakė 
Tesijas. - Jūsų išmintis — ir jūsų stiprybė — mane žavi nuo senų 
laikų. 

Tesijui kalbant kaip visada atrodė, kad jis šlovina velionį, bet 
Maripoza visas švytėjo. 

— Ak, Salvatore, — tarė jis staiga nepaprastai surimtėdamas 
ir pridėjo ranką prie širdies. — Tu tikrai supranti, Salvatore: mes 
niekada nenorėjome to, kas nutiko per eitynes, bet tie Korleo- 
nės užsibarikadavo Long Biče! Madon! Ten iki jų nebūtų prisi- 
gavusi nė visa armija! Barziniui teko rangytis kaip gyvatei vien 
tam, kad galėtų perduoti žodį tau. — Maripoza atrodė be galo 
užpykęs, įniršęs ant Korleonių. — Jie privertė mus griebtis tų 
veiksmų per eitynes ir matai, kuo viskas baigėsi?! — Jis vožė per 
stalą. — Kažkas pasibaisėtina! 

— S7, — rimtu veidu pritarė Tesijas. — Kažkas pasibaisėtina. 

— O dabar mes priversime juos mokėti, — palinkdamas virš 
stalo kalbėjo Maripoza. —- Sakyk man, Salvatore... 

Jis pripylė Tesijui stiklą iš „Montepulčiano“ butelio, stovin- 
čio stalo viduryje. 

— Ką galiu tau padaryti mainais už paslaugą, kurią man siūlai? 

Tesijas apsidairė aplink stalą nustebęs, kad taip greitai prieita 
prie reikalo. Emilis jam linktelėjo ragindamas kalbėti. 

— Noriu gyventi taikiai, - tarė Maripozai Tesijas. - Noriu la- 
žybų kontoros Brukline ir sklypo Koni Ailande — nieko daugiau 
man nereikia. 

Maripoza atsilošė ant kėdės. 

— Toks gyvenimas labai geras ir taikus. — Jis nutilo, tarsi apie tai 
mąstydamas, galop tarė: - Duodu žodį, kad gausi viena ir kita. 

— Vadinasi, mudu supratome vienas kitą, — atsakė Tesijas. — 
Ačiū, done Maripoza. 

Jis atsistojo ir per stalą padavė jam ranką. 

— Splendido*, — tarė Emilis Maripozai ir Tesijui spaudžiant 
vienas kitam ranką. Jis kartu su Tatalja mandagiai paplojo, pas- 
kui pažiūrėjo į laikrodį. 

— Dabar, kai judu susitarėte, — tarė jis Džuzepei, —- mums su 
Tatalja reikia duoti keletą nurodymų savo vaikinams. 

Jis atsistojo, Tatalja pasekė jo pavyzdžiu. 

— Mes po kelių minučių grįšim. 

— Bet kur jūs išeinat? — paprieštaravo Džuzepė. Jis atrodė 
nustebęs. — Turit išeiti kaip tik dabar? 

— Reikia pradėti keletą dalykėlių, — paaiškino Tatalja. 

— Užtruksim mažiau kaip penkias minutes, - pridūrė Emilis, 
uždėjo ranką Tataljai ant peties ir nusivedė prie durų. Šios vėl 
stebuklingai jam atsidarė. 

Džuzepė žvilgtelėjo į Tomaziną, tarsi laukdamas jo patikini- 
mo, paskui tarė Tesijui: 

— Reikalai. — Jis susiraukė. — Jie tuoj grįš. 

Tataljai su Barziniu išėjus iš kambario, Tomazinas pasisuko 
ant kėdės, raumeninga ranka apglėbė Džuzepę per krūtinę, pri- 
spausdamas prie atkaltės; tą pačią akimirką Tesijas atsistojo ir 
"sukišo audeklo servetėlę jam į burną. 

Džuzepė atlošė ir pasuko kaklą stengdamasis pamatyti žmo- 
gų už nugaros, taip tvirtai prispaudusį jį prie kėdės. 


* Puiku (t.). 

— Tomazinai! — iškošė jis pro servetėlę. 

— Čia tik verslas, Džo, — atsakė Tomazinas. 

Tuo metu Tesijas išsitraukė iš švarko kišenės ploną fortepijo- 
no stygą ir trūktelėjo ją Džuzepei prieš nosį. 

— Paprastai nešvarių darbų nebedirbu, — kalbėjo Tesijas sto- 
damasis Maripozai už nugaros, paskui sukuždėjo jam į ausį: — 
bet šis atvejis ypatingas. Vien dėl tavęs pareikalavau, kad leistų 
atlikti jį man. 

Jis apvyniojo garotą Maripozai aplink kaklą, iš pradžių ne- 
smarkiai, duodamas jam laiko pajusti oda metalo šaltį. Tada To- 
mazinas paleido Maripozą, nes Tesijas smarkiai suveržė vielą ir 
tuo pat metu įsispyrė keliu į Džuzepės kėdės atkaltę, kad turėtų 
tvirtesnę atramą. Džuzepė priešinosi; jam pavyko spirti į stalo 
koją. Stalas susverdėjo, lėkštė su įrankiais nukrito ant grindų, 
bet tada viela prapjovė jungo veną, ir kraujo čiurkšlė aplaistė 
baltą staltiesę. Kitą akimirką Džuzepės kūnas suglebo ir Tesijas 
stumtelėjo jį į priekį. Maripoza liko sėdėti sukniubęs virš stalo ir 
iš kaklo trykštantis kraujas greitai ėmė kauptis lėkštėje. Ji netru- 
kus prisipildė ir atrodė lyg sklidina raudonos sriubos. 

— Jis buvo ne toks blogas žmogus, kokį visi piešė, — tarė To- 
mazinas. Jis pasitaisė švarką, pasilygino plaukus. — Tikiuosi, do- 
nas Korleonė mano bendradarbiavimą sprendžiant šį klausimą 
priims kaip mano ištikimybės jam įrodymą. 

— Įsitikinsi, kad Vitui dirbti gera, — atsakė Tesijas, parodė į 
duris ir Tomazinas išėjo iš kambario. 

Capo pašlakstė servetėlę vandeniu ir pamėgino nuvalyti krau- 
jo dėmę ant rankogalio, bet tik dar labiau jį išterliojo; tada už- 
raitojo rankogalį, kad jo nebūtų matyti po švarko rankove. Prie 
durų paskutinį kartą žvilgtelėjo į Maripozos lavoną, kraujas iš jo 
tekėjo ant stalo. Nežinia iš kur atsiradusio pykčio apimtas tarė: 

— Pažiūrėsim, kaip dabar šokinėsi dėl manęs, Džo! 

Jis nusispjovė ant grindų ir išėjo iš kambario. Edis Veltris 
ir Kenas Kvizimanas jau laukė jo užėmę gerai apgalvotą padėtį: 
abiejose durų pusėse, kad klubo svečiai negalėtų pamatyti, kas 
už jų vyksta. Orkestras grojo „Dūmai apakina“. 

— Man patinka ši daina, — tarė Kenui Tesijas. Jis pliaukštelė- 
jo Edžiui per petį ir paragino: — Andiamo“. 

"Trijulei sukiojantis staliukų labirintu, Tesijas niūniavo pritar- 
damas jaunajai dainininkei. Kai jis sudainavo balsu žodžius: „To 
jausmo neišsiginsi“, Edis patapšnojo jam per nugarą ir tarė: 

— Sali, paguldyčiau dėl tavęs galvą ir tu tai žinai, bet, dėl 
Dievo meilės, tik nedainuok! 

Tesijas pašnairavo į Edį, paskui iki ausų išsišiepė, o galiausiai 
nusikvatojo ir juokdamasis išėjo iš klubo į praeivių knibždančias 
Manhatano gatves. 


Donis O'Rurkė pritildė radiją. Visą vakarą tėvai riejosi greti- 
mame kambaryje, abu girti; nesiliovė dar ir dabar, nors metas 
buvo vėlus: pasak radijo pranešėjo, jau po vidurnakčio. Sumaži- 
nęs garsą Donis pasisuko link praviro lango prie savo lovos, kur 
girdėjo vėjelį plaikstant užuolaidas. Jis sėdėjo ant supamosios 
kėdės, veidu į savo lovą ir langą, susidėjęs rankas ant kelių, užsi- 
metęs ant kojų pledą. Paskubomis patiesino plaukus ir pasitaisė 
ant nosies nusmukusius akinius nuo saulės. Palygino marškinius 
virš pečių ir užsisagstė iki kaklo. Šitaip kiek įmanoma apsitvar- 
kęs atsisėdo tiesiai. 

Jis vėl prarado laiko nuovoką, nenumanė, kokia diena, tik 
žinojo, kad dar pavasaris, bet jau artinasi vasara. Jis tai užuodė. 
Pastaruoju metu užuosdavo viską. Katras įėjo į virtuvę — motina 
ar tėvas — suprasdavo akimirksniu, iš jų keliamų garsų ir dvoko. 
Smarvė buvo vienoda — viskio ir alaus, bet šiek tiek skirtinga, ir 
jis bemat pažindavo, kieno ji, nors ir negalėjo apibūdinti to jų 
dvoko skirtumo žodžiais. 

Dabar jis žinojo, kad gaisrinėmis kopėčiomis atlipa Luka 
Brazis, nė kiek tuo neabejojo. Išgirdęs jį įlipant į kambarį pro 
atdarą langą nusišypsojo ir tyliai ištarė: 

— Labas, Luka Brazi. 


* Eime (7). 

— Iš kur žinai... kad čia aš? —- Luka kalbėjo tyliai, kiek garsiau 
negu pašnibždomis. 

— Nėra ko baimintis dėl mano tėvų, — pasakė Donis. — Jie 
per daug girti, kad tau sukliudytų. 

— Aš dėl jų... nesibaiminu, — atsakė Luka, perėjo per kamba- 
rį ir atsistojo priešais supamąją kėdę. 

— Iš kur žinai, kad... čia aš, Doni? — vėl paklausė. 

— Aš tave užuodžiu, — atsakė Donis, nusijuokė ir pridūrė: — 
Dieve, kaip bjauriai tu dvoki, Luka — kaip kanalizacijos šulinys. 

— Aš nesimaudau taip dažnai... kaip reikėtų, — paaiškino 
Luka. - Man nepatinka... sušlapti. Vanduo... mane erzina. 

Jis kurį laiką parylėjo, paskui paklausė: 

— Tau baisu? 

— Baisu? Dėl Dievo meilės, Luka, — aš tavęs laukiau! 

— Ką gi, dabar aš čia, Doni. 

Ir Brazis suėmė rankomis Doniui kaklą. Šis atsilošė ant kė- 
dės, atsisegė viršutinę marškinių sagą ir atsuko veidą į lubas. 

— Nagi, — paragino pakuždomis. — Daryk, ką reikia. 

Luka staiga žvėriškai suveržė savo gniaužtus, ir Doniui be- 
mat akyse aptemo, ausyse stojo kurtinanti tyla, pranyko viskas, 
net gaižus alaus ir viskio dvokas iš virtuvės, net saldus pavasario 
ir besiartinančios vasaros kvapas. 

NUO JUODŲ gaisrinių kopėčių, išraizgiusių pastatų sienas 
akligatvyje už Eilyn kepyklos, lašėjo dulksna, veikiau, tiršta ūka- 
na. Keitlin tokį vėlų metą jau turėjo miegoti, tad Sonis nuste- 
bo, kai Eilyn sustojo prie svetainės lango ir užtraukė užuolaidas 
laikydama Keitlin ant rankų. Gražu buvo pažiūrėti į tą porelę: 
Eilyn su plonais suktukais šviesiuose plaukuose, Keitlin — su 
krintančiomis ant pečių plonytėmis baltomis garbanomis. 

Sonis nusiėmė skrybėlę ir nubraukė nuo kraštų susikaupusią 
drėgmę. Jis jau seniai laukė akligarvyje. Vakarop paliko automo- 
bilį už kelių kvartalų, palaukė, kol sutemo, atidarė neužrakintus 
smailių virbų vartelius ir įsitaisė akligatvyje, iš kurio galėjo ste- 
bėti galinius Eilyn buto langus. Jam norėjosi, kad Bobio nebūtų 
ten, su Eilyn ir Keitlin; kita vertus, jis neįsivaizdavo, kur dar jis 
galėjo prisiglausti. Praėjus gal porai sekundžių, kai Eilyn užtrau- 
kė užuolaidą, Sonis suprato, kad Bobis pas ją: per tą daugybę 
kartų, kai lankėsi Eilyn bute, jis nėsyk nematė, kad užuolai- 
dos būtų užtrauktos. Langas buvo priešais belangę sieną vartais 
uždaromame akligatvyje, į kurį užeidavo tik šiukšlininkai. Po 
minutės stiklo blokelių sieną kambarėlyje už kepyklos nušvietė 
blausi oranžinė šviesa, ir Sonis suprato, kad Bobis ten. Jis beveik 
matė jį įsitaisantį ant tos siauros lovelės ir įjungiantį stalinę lem- 
pą prie knygų šūsnies. 


446 + ED FALCO 


Atsuktuvas, kurį Sonis atsinešė žinodamas, kad prireikus ga- 
lės juo išlaužti galines duris į kepyklą, gulėjo kelnių kišenėje; 
Sonis suėmė medinę jo rankeną su grioveliais. Kurį laiką ste- 
bėjo duris. Rodės, jis negali prisiversti nusiraminti ar pajudėti 
iš vietos. Mušė prakaitas, atrodė, kad tuoj supykins. Sonis ke- 
letą kartų giliai įkvėpė, paskui išsitraukė iš kišenės duslintuvą 
ir apžiūrėjo: sunkus, sidabru žvilgantis cilindras su grioveliais į 
vamzdį įsukamame gale. Tvirtai suėmęs pistoletą už vamzdžio, 
pritvirtino duslintuvą. Įsimetė ginklą į švarko kišenę, bet ir tada 
nepasijudino iš vietos — tik laukė toje tirštoje ūkanoje stebėda- 
mas duris, tarsi bet kurią akimirką jos galėtų atsidaryti, jose pa- 
sirodytų Bobis ir juokdamasis pakviestų užeiti į vidų. 

Sonis pasitrynė akis. Išgirdęs Eilyn piktai rėkiančią ant Kei- 
tlin — matyt, motinos kantrybė trūko, — nė pats nepajuto, kaip 
perėjo į kitą akligatvio pusę ir įkišo atsuktuvą į plyšį tarp staktos 
ir užrakto. 

Kepyklos durys lengvai atsidarė ir jis įėjo į tyloje ir tamsoje 
skendinčią patalpą, persigėrusią cinamono kvapo. Pro plyšelį po 
Bobio kambario durimis skverbėsi šviesa. Iš laiptų viršaus tiesiai 
virš savęs Sonis išgirdo Keitlin nušlepsint į vonią, paskui iš jos. 
Jis išsitraukė iš kišenės pistoletą ir vėl įsikišo atgal, galop išsitrau- 
kė dar kartą. Pastūmęs siauras duris pamatė Bobį, kaip ir spėjo, 
išsitiesusį ant lovelės su knyga rankoje; šalia stovėjo lempa su 
nauju skaisčiai oranžiniu gaubtu. 

Bobis išsigando, metė knygą ant grindų ir sustingo. Buvo 
besikeliąs iš lovos, bet apsigalvojo: pakėlė knygą ir krito aukš- 
tielninkas, susidėjęs rankas už galvos. Jis neatitraukė akių nuo 
ginklo Sonio rankoje. 

— Kaip patekai į vidų? — paklausė. 

Iki tol Sonis laikė pistoletą nukreiptą į Bobį. Dabar nuleido jį 
prie šono ir nugara atsišliejo į sieną. Laisvąja ranka pasitrynė akis. 

— Dieve brangus, — tarė. — Bobi... 

Bobis prisimerkė ir pakreipė galvą. 

— Ką čia veiki, Soni? 

— Ką, tavo manymu, aš čia veikiu, Bobi? Tu pašovei mano 
tėvą. 

— Netyčia. — Korkas žiūrėjo į atsišliejusį sienos Sonį. — Kle- 
menca tau nesakė, tiesa? 

— Ko nesakė? 

— Eilyn pasikalbėjo su Klemenca. Jis turėjo tau pasakyti. Jis 
žino, kas atsitiko per eitynes, Soni. 

— Aš pats žinau, kas atsitiko per eitynes. Buvau ten, gal pa- 
miršai? 

Bobis nusimetė plaukus nuo kaktos ir pasikasė pakaušį. Jis 
mūvėjo rusvai žalsvomis kelnėmis, mėlynus darbinius marški- 
nius buvo prasisagstęs iki pat juosmens. Jis vėl pažiūrėjo į Sonio 
rankoje nukarusį pistoletą. 

— Duslintuvas, — tarė ir nusijuokė. — Soni, aš per klaidą pa- 
taikiau į Vitą. Pamačiau, kaip prie Vito iš už nugaros sėlina tas 
nevisprotis Dvajeris, šoviau į jį, bet netyčia pataikiau į Vitą. Štai 
kas nutiko, Soni. Pagalvok apie tai. Tu juk nemanai, kad šaučiau 
į tavo tėvą, tiesa? 

— Mačiau, kaip šovei į mano tėvą. 

— Taip, bet taikiausi į Dvajerį. 

— Turiu pripažinti, niekad labai taikliai nešaudei, — vėl pasi- 
trindamas akis atsakė Sonis. 

— Buvau išsigandęs, — Bobis tarsi teisinosi, kodėl netaikliai 
šaudė. — Aplink lakstė kulkos. Ačiū Dievui, sužeidžiau tik į petį. 

Jis vėl žvilgtelėjo į ginklą Sonio rankoje. 

— Atėjai čia manęs nužudyti. Rupūs miltai, Soni! 

Sonis pasikasė viršunosę; pakėlė akis į lubas, tartum žodžiai, 
kurių ieško, galėtų būti parašyti ten. 

— Turiu nudėti tave, Bobi, net jei sakai tiesą. Niekas tuo ne- 
patikės, o jeigu aš sakysiu, kad tavim tikiu, atrodysiu silpnas. 
Atrodysiu kaip kvailys. 

— Atrodysi kaip kvailys? Šitaip ką tik sakei? Nori mane nužu- 
dyti, kad neatrodytum kaip kvailys? Aš gerai supratau? 

— Kitiems atrodyčiau silpnas ir kvailas. Man nebebūtų kas 
veikti mūsų Šeimoje. 

— Todėl mane nužudysi? — Bobis apsimetė neapsakomai ap- 
stulbęs. — Po perkūnais, Soni! Tu negali manęs nužudyti, net 
jeigu manai turintis tai padaryti. Beje, taip galvoti, velniai rautų, 
absurdiška. 

— Nė kiek ne absurdiška. 

— Dar ir kaip absurdiška, — Bobio balse staiga prasiveržė pyk- 
čio gaidelės, nors jis ir toliau aukštielninkas gulėjo ant lovelės, 
susidėjęs rankas po galva. — Negali manęs nužudyti, Soni. Mes 
pažįstami nuo tada, kai buvome mažesni net už Keitlin. Ką tu 
mėgini apgauti? Negali manęs žudyti vien dėl to, kaip atrodysi 
Šeimos akyse. 

Bobis iš Sonio išraiškos ir žvilgsnio mėgino spėti, ką jis 
galvoja. 

— Tu manęs nenušausi, nes jausies lyg šaudamas pats į save. 
Negali to padaryti. 

Sonis pakėlė pistoletą, nutaikė į Bobį ir pamatė, kad tas sakė 
tiesą: jis negalėjo nuspausti gaiduko. Žinojo niekada negalėsiąs 
jo nuspausti. Bobis, rodės, irgi tai žino. 

— Apvylei mane, — tarė Bobis. — Man plyšta širdis, kad tu 
manei galintis šitaip padaryti. 

Jis įsmeigė į Sonį nuožmų žvilgsnį ir pridūrė: 

— Nejaugi galėtum šitaip, Soni? Nejaugi išties pamanei, kad 
galėtum tai padaryti? 

Sonis laikė ginklą nutaikęs Bobiui į širdį. 

— Turiu tai padaryti, Korkai. Nėra kitos išeities. 

— Neapgaudinėk savęs šitais paistalais! Aišku, kad yra. 

— Ne. | 

Bobis užsidengė akis delnais ir atsiduso tarsi praradęs viltį. 

— Negali to padaryti, — tarė nežiūrėdamas į Sonį. - Net jeigu 
esi toks kvailas, kad manai turintis taip pasielgti. 

Sonis nuleido pistoletą prie šono. 

— Jūs, mikai, visi mokat pakalbėti. 

— Aš tik sakau tau tiesą, — tarė Bobis. — Tiesa yra tiesa, net 
jeigu esi per daug kvailas, kad ją suprastum. 

— Manai, esu kvailas? 

— Pats taip sakai, Soni. 

Sonis jautėsi taip, lyg mėgintų įminti neišsprendžiamą gal- 
vosūkį. Pažiūrėjo į karantį rankoje pistoletą, paskui į Korką ki- 
toje kambarėlio pusėje; nors akys judėjo, kūnas lyg suakmenė- 
jęs negalėjo nė krustelėti iš vietos. Kuo toliau, tuo labiau niuko 
jo veidas. 

— Gal aš ir kvailas, Bobi, užtat mano sesuo bent jau ne kek- 
šė, — galop tarė. 

Korkas pakėlė akis į Sonį ir nusijuokė. 

— Apie ką čia kalbi? 

— Apie Eilyn, — atsakė Sonis. — Bičiuli, aš dulkinu Eilyn jau 
ne pirmi metai. 

— Koks bizas tau užėjo? — sėsdamasis lovelėje paklausė Kor- 
kas. — Kodėl man tai sakai? 

— Todėl, kad tai tiesa, kvailas mike. Tvarkydavau Eilyn tris 
kartus per savaitę nuo... | 

— Užsičiaupk, melagi prakeiktas! —- Korkas pažiūrėjo į lubas, 
pro kurias buvo girdėti į vonią leidžiamo vandens garsas, tarsi 
baimindamasis, kad Eilyn ar Keitlin išgirs, kas kalbama. - Jeigu 
manai, kad tai juokinga, — klysti. Eilyn nesipurvins su tokiais 
kaip tu, ir mes abu tai žinom. 

— Pats klysti, — atsakė Sonis atsiplėšdamas nuo sienos — paga- 
liau kojos ėmė jo klausyti. Jis žengė žingsnį link Korko. — Eilyn 
baisiai patinka. Jai velnioniškai patinka čiulpti man... 

Korkas pašoko nuo lovelės ir būtų užgriuvęs ant Sonio, bet 
nespėjo: jis pakėlė pistoletą, nusitaikė Bobiui į širdį ir nuspaudė 
gaiduką. Pistoletas garsiai dunkstelėjo — tokį garsą sukelia smū- 
gis plaktuku į tinką. Stiklo blokelių sienos gabalas sutrupėjo, 
šukės trenkėsi į oranžinį gaubtą ir lempa nulėkė ant grindų. 

Sonis paleido ginklą iš rankos ir sugriebė Bobį. Pamatė nejį- 
tikimai plačią ir vis labiau sklindančią į šalis kraujo dėmę Korko 
marškinių nugaroje ir jam neliko jokių abejonių, kad jis negy- 
vas: kulka pervėrė širdį, išėjo pro nugarą ir įstrigo stiklo blokelių 
sienoje. Sonis neskubėdamas pakėlė Korką, paguldė ant lovelės, 
uždengė vis plintančią virš širdies kraujo dėmę atversta knyga, 

tarsi slėpdamas žaizdą nuo Eilyn — ši jau skubėjo laiptais žemyn, 
šaukdama Bobį vardu, klausdama, ar jam nieko neatsitiko. 

Sonis jau buvo išėjęs pro akligatvio vartelius, kai išgirdo ją 
klykiant. Ji suriko vos kartą — garsiai, pratisai, - paskui nutilo. 

Įsėdęs į automobilį Sonis paleido variklį, bet iškart atidarė 
dureles, pasilenkė pro jas ir išsivėmė ant grindinio. Jis piktai nu- 
sivalė burną delnu ir nuvažiavo. Galvoje girdėjo kažkokį keistą, 
garsų dūzgesį, Eilyn klyksmą ir iššovusio pistoleto dunkstelėjimą 
į ranką — tą garsą jis ne tik girdėjo galvoje, bet ir juto kaulais, 
tarsi kulka būtų pervėrusi ne vien Bobį, bet ir jį. Žvilgtelėjo 
sau į širdį, nes persmelkė beprotiška mintis, kad peršovė ir save. 
Pamačius, kad marškiniai visi kruvini, apėmė panika, bet tada 
susivokė, jog kraujas Bobio, ne jo. Vis tiek pakišo ranką po 
marškiniais ir apčiupinėjo odą virš širdies. Jam tiesiog bepro- 
tiškai reikėjo įsitikinti, kad jis nesužeistas, kad jam nieko neat- 
sitiko ir viskas bus gerai. Tuomet susigriebė važiuojąs ne atgal į 
savo butą, kaip ketino, bet uosto ir upės link. Jis nežinojo, ko- 
dėl pasuko prie upės, bet tam nesipriešino. Atrodė, tarsi kažkas 
trauktų jį ten, ir jis nemėgino suimti save į rankas, priversti širdį 
plakti lėčiau ir mąstyti aiškiai, kol pamatė vandenį ir sustojo 
prie pat kranto, o paskui laukė automobilio tamsoje žiūrėdamas 
virš vandens į miesto žiburius, kol ėmė nykti tie garsai galvoje — 
dūzgesys, Eilyn riksmas, dunkstelėjimas, kurį ne tik išgirdo, bet 
tebejuto kaulais ir širdimi. | 


28. 


VITAS ATSILOŠĖ ant svetainės sofos, per juosmenį laikyda- 
mas jam ant kelių sėdinčią mieguistą Konę. Prisiglaudusi prie 
tėvo mergaitė žiūrėjo į kambarį ir, rodės, nuoširdžiai susidomė- 
jusi klausėsi, kaip Džimis Mančinis ir Skrybėliuotis Alas ginči- 
jasi apie beisbolą. Džimio duktė Liusė sėdėjo šalia jų ir uoliai 
spalvino paveiksliukus vaikiškoje knygelėje. Retkarčiais ji pakel- 
davo akis į Konę, tarsi norėdama įsitikinti, kad draugė niekur 
nedingo, kol ji pati buvo įnikusi į knygelę. 

Jie buvo Vito kambaryje Hjuzo aveniu sekmadienio popietę. 
Diena pasitaikė puiki: dangus skaisčiai mėlynas, laikėsi per dvi- 
dešimties laipsnių temperatūra. Tesijui įėjus į kambarį, Alas su 
Džimiu nustojo ginčytis. Daugiausia jie nesutarė dėl „Milžinų“ 
galimybių šįmet vėl laimėti šalies pirmenybes. 

— Sali, manai, „Dodžersai“ turi galimybių tapti čempio- 
nais? — paklausė Alas juokais, nes ši Bruklino komanda kapstėsi 
turnyrinės lentelės apačioje. 

Tesijas, užkietėjęs „Dodžersų“ gerbėjas, nekreipdamas į 
juos dėmesio atsisėdo šalia Liusės ir susidomėjo jos spalvinimo 
knygele. 

Iš virtuvės pasigirdo garsus juokas. Bemat iš jos išbėgo išrau- 
dusi Sandra ir pasileido laiptais, tikriausiai į vonią. Vitas negir- 
dėjo, apie ką kalbėjosi moterys, bet jam nereikėjo net klausti: 
kuri nors pasakė kažką vulgaraus apie intymius Sandros ir Sonio 

santykius. Jos traukė merginą per dantį nuo tada, kai buvo pa- 
skelbta apie jos sužadėtuves su Soniu, ir trauks iki pat vestuvių, 
medaus mėnesio ir net paskiau. Vitas neidavo į virtuvę, kai mo- 
terys ten virdavo valgyti ir plepėdavo. 

Lipdama į viršų Sandra susidūrė su lipančiu žemyn Tomu. Šis 
ją apkabino, pabučiavo į skruostą ir juodu ėmė kalbėtis. Maryr, 
pokalbis buvo ganėtinai įdomus, nes galop abu atsisėdo ant laip- 
tų, tarškėdami vienas per kitą. Vitas žinojo, kad juodu kalbasi apie 
Santiną: šis jau daugiau kaip savaitė nekišo nosies iš savo buto ir 
Sandra norėjo, kad jis eitų pas gydytoją — Karmela taip pat. Jis, 
aišku, nėjo. Užsispyręs kaip vyras, — prieš kelias valandas Vitas nu- 
girdo Karmelą sakant Sandrai. Dabar Tomas laikė suėmęs Sandros 
rankas ir ją ramino. Soniui viskas bus gerai, — nors Vitas negirdėjo, 
bet žinojo, ką sako Tomas. — Nesijaudink dėl jo. Karmela spaudė 
Vitą prikalbinti Sonį kreiptis į gydytoją, bet Vitas atsisakė. Viskas 
jam bus gerai, — atsakė jai. - Duokit jam laiko. 

Virtuvėje kažkas, tikriausiai Maiklas, įjungė radiją ir pro 
atmosferos trukdžius pasigirdo mero Lagvardijos balsas. Jis be- 
mat suerzino Vitą. Visas miestas ir šalis sparčiai buvo beužmirštą 
eitynių skerdynes — kaltė už jas buvo suversta kuoktelėjusiems 
airiams, nekenčiantiems italų už tai, kad atėmė iš jų darbą (tokią 
versiją bruko saujelė žurnalistų, kuriems buvo dosniai už ją su- 
mokėta), bet Lagvardija nerimo. Jo pasiklausęs galėjai pamanyti, 
kad šaudė į jį. Laikraščiuose ir per radiją jis be perstojo varė 
apie „valkatas“. Vitui tai jau buvo įgrisę, taigi išgirdęs merą vėl 
pradedant savo dainelę apie „pasipūtimą“ ir vėl vartojant žodį 
„valkatos“, pasodino Kong šalia Liusės, nuėjo į virtuvę ir išjungė 
radiją. Jis nustebo pamatęs, kad jį įjungė Fredas, bet nenuste- 
bo, kad jis visai nesiklauso. Kai Vitas nuspaudė jungiklį ištiesęs 
ranką už nugaros Fredui, sėdinčiam prie stalo tarp Dženko ir 
Džimio žmonų, niekas, rodės, to nė nepastebėjo. 

— Kur Maiklas? — paklausė Vitas Karmelos, triūsiančios prie 
viryklės su ponia Kolambo. Karmela kimšo bracioli, o ponia Ko- 
lambo delnais apiplekšnojusi tuos mėsos kukulius mėtė į keptu- 
vę — jie bemat pradėdavo šnypšti. 

— Viršuj, savo kambary! — piktokai atsakė Karmela. — Sukišęs 
galvą į knygą, kaip visada! 

Kai Vitas pasuko link laiptų, Karmela sušuko jam pavymui: 

— Liepk jam ateiti čia! Tai nesveika! 

Vitas rado Maiklą kniūbsčią gulintį lovoje su atversta knyga 
ant pagalvės. Vitui įėjus į kambarį, sūnus pasuko galvą. 

— Tėti, ko siunta mama? Ar aš kuo nors prasikaltau? 

Vitas atsisėdo šalia Maiklo ir patapšnojo jam per koją paro- 
dydamas, kad nereikia nerimauti, niekas ant jo nepyksta. 

— K skaitai? — paklausė jis. 

Maiklas apsivertė ant nugaros ir pasidėjo knygą ant krū- 
tinės. 

— Naujojo Orleano istoriją. 

— Naujojo Orleano? Kodėl skaitai apie Naująjį Orleaną? 

— Todėl, kad tame mieste įvyko didžiausias linčo teismas per 
visą Jungtinių Valstijų istoriją, — sudėdamas rankas ant knygos 
atsakė Maiklas. 

— Šiurpūs dalykai. Kodėl skaitai apie juos? 

— Gal rašysiu apie juos savo darbą. 

— Maniau, rašysi darbą apie Kongresą. 

— Apsigalvojau. — Maiklas padėjo knygą, atsisėdo ir atsirėmė 
nugara į galvūgalio lentą. - Nebenoriu apie jį rašyti. 

— Kodėl? — Vitas uždėjo ranką sūnui ant kojos, stebėdamas 
jo išraišką. 

Maiklas tik gūžtelėjo ir nieko neatsakė. 

— Vadinasi, dabar rašysi darbą apie tai, kaip Pietuose buvo 
linčiuojami juodaodžiai? 

Mėgindamas prajuokinti Maiklą Vitas pasmaukė kaklaraiš- 
čio mazgą aukštyn mėgdžiodamas kilpą ir iškišo liežuvį. 

— Ten buvo ne juodaodžiai, tėti, - atsakė Maiklas. — Jie buvo 
italai. 

— Italai?! — Vitas atsilošė ir nepatikliai pažiūrėjo į sūnų. 

— Naujojo Orleano uoste viešpatavo airiai, — pasakojo Mai- 
klas, — kol pasirodė italai ir siciliečiai ir atėmė iš jų didžiąją dalį 


darbų. 

— Siciliečiai užsidirbo duoną jūroje ištisus tūkstantmečius, — 
paaiškino Vitas. 

— Viskas buvo gerai, — pasakojo toliau Maiklas, — kol pasiro- 
dė italų gangsteriai, galimas daiktas, mafija... 

— Mafija? — pertarė jį tėvas. - Kokia dar mafija? Taip rašoma 
tavo knygoje? Jokios mafijos nėra, bent jau čia, Amerikoje. 

— Na, tada gangsteriai, tėti, — atsakė Maiklas aiškiai leisda- 
mas suprasti, kad nori baigti pasakojimą. — Gangsteriai nušovė 
policijos viršininką, paskui jie buvo išteisinti... 

— Išteisinti, — Vitas bemat pasičiupo šį žodį. — Vadinasi, jie 
to nepadarė, tiesa? 

— Kai kurie jų buvo išteisinti, — paaiškino Maiklas, — bet 
veikiausiai tai buvo tų gangsterių darbas. Taigi piliečių minia 
ėmė siautėti, įsiveržė į kalėjimą ir nulinčiavo visus italus, kuriuos 
tik rado. Tą kartą buvo nulinčiuota vienuolika italų, dauguma 
jų — nekalti. 

— Dauguma? — pasitikslino Vitas. 

— Taip. 

Maiklas sutiko Vito žvilgsnį ir, rodės, jį atlaikė. 

— Ko gero, dėl viso to buvo kalta saujelė gangsterių. 

— A, supratau, — tarė Vitas. Jis tol žiūrėjo Maiklui į akis, kol 
berniukas pagaliau jas nusuko į šalį. — Apie tai ir nori parašyti 
savo darbą. 

— Galbūt, — atsakė Maiklas vėl pažiūrėdamas į tėvą. Jo balse 
galėjai justi ryžto gaideles. — O gal apie italus, Pirmojo pasauli- 
nio karo veteranus. Ši tema man irgi atrodo įdomi. Per tą karą 
daug italų kovėsi kaip didvyriai. 

— Nė kiek tuo neabejoju, — atsakė Vitas. — Maiklai... — lyg 
ir norėjo kažką aiškinti, bet tik tylomis žvelgė į sūnų, paskui 
švelniai patapšnojo per skruostą. — Kiekvienam žmogui skirtas 
savo likimas. 

Vitas suėmė sūnaus veidą delnais, prisitraukė ir pabučiavo. 

Maiklą, rodės, kamuoja abejonės. Galiausiai jis pasilenkė į 


priekį ir apkabino tėvą. 

— Baigęs skaityti lipk į apačią ir prisidėk prie šeimos. — Vitas 
atsikėlė nuo lovos. — Tavo motina verda braciolį... 

Jis pabučiavo pirštų galiukus rodydamas, kaip bus gardu. 

— Beje, — pridūrė tarsi tik dabar prisiminęs. — Turiu tau 
štai ką. 

Jis ištraukė iš kišenės mero Lagvardijos pasirašytą vizitinę 
kortelę su rašteliu, raginančiu Maiklą mokytis. Vitas padavė ją 
sūnui, pašiaušė jam plaukus ir išėjo iš kambario. 


29: 


VOS TIK Sonis pripylė stiklinę vandens iš krištolinio grafino, 
kresnas gražiai apsirengęs vyras panašia į snapą nosimi palietė 
jam petį. 

— Sveikas, Soni, — tarė jis. — Ar dar ilgai jie ten bus? 

— Mudu pažįstami? — paklausė Sonis. 

Klemenca su Tesiju šnekėjosi netoliese. Juos supo pulkelis 
vyrų — tai buvo šešių donų, susirinkusių gretimame pasitarimų 
kambaryje, draugai ir bendrininkai. Penki donai buvo iš Niujor- 
ko, šeštas, Dimejas, iš Naujojo Džersio. 

— Virdžilijus Solocas, — prisistatė vyras ir ištiesė ranką Soniui. 

Šis ją paspaudė. 

— Kaip tik šiuo metu baigia. - Jis pakėlė stiklinę su vandeniu. — 
Mano tėvas tiek daug kalba, kad prireikė praskalauti gerklę. 

— Kas nors ne taip, Soni? — paklausė Klemenca. Juodu su 
Tesiju priėjo Solocui už nugaros ir atsistojo abipus jo. Klemenca 
laikė rankose sidabrinį padėklą su didžiule krūva vytinto kum- 
pio, šaltų mėsos užkandžių, saliamio, ančiuvių ir skrebučių, 
įtrintų česnaku ir aliejumi. 

— Viskas gerai, — atsakė Sonis ir žvilgtelėjo į lūžtantį nuo val- 
gių ir gėrimų ilgą stalą bei vyrus virėjų uniformomis su samčiais 
ir mentelėmis rankose, aptarnaujančius visą tą šutvę. — Tėtis pra- 
noko pats save. Tai bent vaišes ištaisė! 

— Čia tėvui? — rodydamas į stiklinę su vandeniu Sonio ran- 
koje paklausė Tesijas. 

— Taip. Burna perdžiūvo. 

— Ei! - šūktelėjo Klemenca padėklu rodydamas į pasitarimų 
kambarį. —- Avanti! 

— Einu! - atsiliepė Sonis. - Madon"! 

Šventojo Pranciškaus bažnyčios pasitarimų kambaryje, po 
sienas puošiančių šventųjų portretais, krikštasuolėje ant pa- 
prastos kėdės sėdėjo Vitas ir vis dar kalbėjo. Sosto, ant kurio 
anąsyk buvo įsitaisęs Maripoza, nesimatė. Vienoje stalo pusėje 
sėdėjo Stračis ir Kunejas, kitoje — Tatalja ir Dimejas, priešais — 
Barzinis. 

Vitas pamojo Soniui atnešti jam vandenį. Sonis pastatė sti- 
klinę priešais tėvą ir atsistojo prie sienos šalia kitų asmens sar- 
gybinių. 

Vitas gurkštelėjo vandens ir pasidėjo rankas ant stalo. 

— Ponai, manau, šiandien čia pasiekėme svarbių dalykų. Prieš 
baigdamas mūsų pasitarimą, norėčiau dar kartą kai ką pasaky- 
ti, prisiekdamas savo šeimos garbe ir duodamas žodį — mano 
draugai, jūs žinote, kad jeigu duodu žodį, vadinasi, šventa. Taigi 
duodu žodį, kad vaidai baigti. Neturiu jokio noro vienaip ar 
kitaip kištis į kurio nors iš čia esančiųjų verslą. 

Vitas nutilo ir paeiliui nužvelgė visus, sėdinčius prie stalo. 

— Kaip susitarėme, rinksimės kartą ar du per metus aptarti 
visokių sunkumų, galinčių kilti tarp mūsų vyrų. Nustatėme tam 
tikras taisykles, pasiekėme susitarimų ir, tikiuosi, jų laikysimės, 
o iškilus problemoms galėsime susitikti ir spręsti jas kaip dori 
verslininkai. 

Paskutinį žodį Vitas pabrėžė pirštu pabarbendamas į stalą. 

— Šiuo metu Niujorke yra penkios Šeimos. Kitų yra Detroi- 
te, Klivlande, San Fransiske ir visoje šalyje. Ilgainiui visos šios 
Šeimos - visos, kurios laikysis mūsų taisyklių ir susitarimų — tu- 
rės būti atstovaujamos taryboje. Svarbiausias jos tikslas bus pa- 
laikyti taiką. 


Vitas nutilo ir vėl nužvelgė visus donus. 

— Visi žinome: jeigu sulauksime daugiau skerdynių kaip 
tos, kurios neseniai aptemdė eitynes, ar kaip šiuo metu Čika- 
goje vykstantys žiaurumai, neturime jokios ateities. Tačiau jeigu 
įstengsime taikiai užsiimti savo verslais, visi klestėsime. 

Vitas nutilo norėdamas atsigerti vandens. Tada Emilis Barzinis 
atitraukė savo kėdę, atsistojo ir pasirėmė rankomis į stalą. Pirštai 
ant žvilgančio paviršiaus atrodė lyg ant fortepijono klavišų. 

— Visų prie šio stalo susirinkusių didžių vyrų akivaizdoje no- 
riu pasakyti, kad palaikau doną Korleonę, prisiekiu laikytis šian- 
dien čia priimtų susitarimų ir tikiuosi, kad jūs visi prisidėsite 
prie manęs ir prisieksite tą patį. 

Kiti donai pritariamai sulinksėjo ir suniurnėjo. Jau atrodė, 
kad atsistos ir prisieks Filipas Tatalja, bet jam už akių užbėgo 
Vitas. 

— Dabar dar prisiekime, — įsmeigęs akis į Barzinį tarė jis, — 
kad jeigu kada nors kas nors vėl prisidės prie tokios infamitd 
kaip tos eitynių skerdynės, nusikaltimo, per kurį žuvo nekalti 
žmonės, tarp jų ir mažas vaikas, taigi, jeigu kada nors kuris nors 
iš mūsų vėl sukels grėsmę nekaltiems žmonėms ar mūsų šeimos 
nariams griebdamasis tokių žvėriškų veiksmų, jis negalės tikėtis 
pasigailėjimo ir atleidimo. 

Visi vyrai paplojo Vitui — per visą ilgą pasitarimą taip ais- 
tringai jis dar nekalbėjo. Paplojo net Barzinis, tik sekunde vėliau 
už kitus. Po plojimų ir kai kiekvienas iš vyrų pasisakė ir prisiekė 
laikytis pasitarime priimtų susitarimų, Vitas sudėjo delnus tarsi 
maldai, sunėrė pirštus ir tarė: 

— Didžiausias mano troškimas — kad žiūrėtumėte į mane 
kaip į krikštatėvį, žmogų, kurio pareiga padaryti bet kokią pa- 
slaugą savo draugams, padėti bičiuliams, kad ir į kokią bėdą jie 
pakliūtų — savo patarimais, pinigais, savo vyrų jėga ir turima 
įtaka. Visiems prie šio stalo sakau: jūsų priešai yra mano priešai, 
jūsų draugai — mano draugai. Tegul šis pasitarimas užtikrina tai- 
ką tarp mūsų visų. 

Vyrai prie stalo atsistojo ir ėmė ploti, Vitui dar nespėjus 


baigti. Jis iškėlė ranką prašydamas tylos. 


KORLEONIŲ ŠEIMA + 459 


— Tesėkime duotą žodį, — iš jo tono galėjai justi, kad prieš 
baigdamas jis turi pasakyti dar keletą dalykų. — Užsidirbkime 
duoną neliedami vieni kitų kraujo. Mes žinome, kad pasaulis 
ritasi karo link, bet tegul mūsų pasaulyje vyrauja taika. 

Jis iškėlė stiklą su vandeniu tarsi sakydamas tostą ir nugėrė 
didelį gurkšnį. Vyrai prie stalo dar kartą jam paplojo, paskui 
kiekvienas priėjo paspausti rankos ir paskutinį kartą persimesti 
keliais žodžiais. 

Sonis iš savo posto prie sienos stebėjo, kaip tėvas paspaudžia 
kiekvienam donui ranką ir-jį apkabina. Kai atėjo eilė Barziniui, 
Vitas apkabino jį kaip daugybę metų nematytą brolį. Vitui pa- 
leidus jį iš savo glėbio, Barzinis pabučiavo jį į skruostą. 

— Galima pamanyti, kad juodu geriausi draugai, — Sonis tarė 
Tomazinui. Šis priėjęs prie jo irgi stebėjo Vitą su Emiliu. 

— Tokie ir yra, — atsakė Tomazinas patapšnodamas Soniui 
per petį. - Viskas jau baigta. Dabar visi turim elgtis gražiai. 

Jis pamerkė Soniui akį. 

— Einu išgersiu su savo naujuoju draugeliu Luka. 

Tomazinas pasikasė randą po akimi, nusijuokė ir pasuko pro 
duris prie vaišių stalo. 

Sonis dar kartą žvilgtelėjo į Barzinį ir Taralją, kalbančius su 
jo tėvu, ir išėjo pro duris paskui Tomaziną. 


Kai paskutiniai donai išėjo iš Šventojo Pranciškaus bažnyčios, 
saulė jau slėpėsi už stogų. Pro porą langų srūvanti žara nušvietė 
lėkštes su užkandžių likučiais ir padėklus su mėsomis ir makaro- 
nais. Liko vien Korleonių Šeimos nariai, bet jie irgi ruošėsi eiti. 
Vitas sėdėjo prie stalo vidurio, Dženkas su Tesiju — jam iš kairės, 
Sonis su Klemenca - iš dešinės. Džimis Mančinis ir Skrybėliuo- 
tis Alas su kitais išėjo į lauką atvaryti automobilių, tad kurį laiką 
kambaryje buvo tylu — nepasiekė net miesto eismo garsai. 

— Jūs tik pažiūrėkit! — pertraukė tylą Klemenca, ištraukęs 
iš dėžės po stalu neatkimštą butelį šampano. — Vieną jie pra- 
žiopsojo! 

Visiems žiūrint jis apvyniojo audeklo servetėle kamštį ir ėmė 
jį laisvinti. Kai kamštis iššovė, Tesijas išdėliojo ant padėklo pen- 
kias švarias taures, vieną pasiėmė sau, kitas pastūmė prie Vito. 

— Diena buvo gera. — Vitas paėmė stiklą ir atkišo Klemencai, 
kad pripiltų. — Dabar esame stipriausia Niujorko Šeima, — Kle- 
mencai pilstant šampaną į kitas taures kalbėjo jis. - Po dešimties 
metų būsime stipriausia Šeima Amerikoje. 

— Šventa tiesa! — pritarė Tesijas. 

Visi vyrai pakėlė taures ir išgėrė. 

Kai kambaryje vėl stojo tyla, Klemenca atsistojo, tarsi kažko 
dvejodamas pažvelgė į Vitą ir nepaprastai rimtai tarė: 

— Vitai! 

Visi sužiuro — rimtumas Klemencai buvo nebūdingas. 

— Vitai, — pakartojo jis, — visi žinom, kad ne to norėjai So- 
niui. Svajojai apie kitką, — jis linktelėjo atiduodamas pagarbą 
savo donui. — Bet dabar, kai viskas susiklostė šitaip, manau, visi 
galime didžiuotis Santinu, visai neseniai tapusiu tikru Šeimos 
nariu, įrodžiusiu meilę savo tėvui, taigi ir prisidėjusiu prie mūsų 
šiame pasaulyje, šiame versle. Dabar esi vienas iš mūsų, Soni, — 
pasakė Klemenca tiesiai jam. Jis pakėlė taurę ir pasiūlė tradicinį 
tostą: — Centanni* | 

Kiti, tarp jų ir Vitas, pakartojo šį palinkėjimą ir ištuštino 
savo taures. 

— Ačiū, — tarė Sonis nežinodamas, ką reikia atsakyti. Visi, 
išskyrus tėvą, garsiai nusijuokė. Sonis išraudo, pažiūrėjo į savo 
taurę ir išmaukė iki dugno. Matydamas, kaip susigėdo sūnus, 
Vitas smarkiai suėmė jo veidą delnais ir pabučiavo į kaktą. 

Visi ėmė ploti, paskui tapšnoti Soniui per nugarą ir glėbes- 
čiuoti. Sonis su dėkingumu atsilygino tuo pačiu. 


* Kad gyventum šimtą metų! (žt.) 

30. 


STOVĖDAMA VIRTUVĖJE prie plautuvės ir šveisdama du- 
gną prikaistuvio, kurį išvakarėse prisvilino, Eilyn negalėjo pasa- 
kyti, kas labiau ją erzina: prasta buto ventiliacija, dėl kurios jis 
virsdavo sauna, kai tik temperatūra persirisdavo per trisdešimt 
laipsnių kaip šią saulėtą birželio vidurio popietę, ant stalo jai už 
nugaros bildantis drebantis pigus ventiliatorius, rodės, sugeban- 
tis tik kiek pajudinti karštą orą, lyg kokia bala telkšantį virtuvė- 
je, ar Keitlin, visą dieną inkščianti dėl šio, to ar ano. Dabar dėl 
karščio jos albume nelipo lipdukai. 

— Keitlin, — neatitraukdama akių nuo prikaistuvio įspėjo Ei- 
lyn, — dar truputis, ir gerai išpersiu tau kailį, jei nenustosi inkšti. 

Ji norėjo, kad grasinime būtų justi šiek tiek meilės, bet jis 
nuskambėjo visai kitaip — bjauriai, piktai. 

— Aš neinkščiu! — atkirto dukra. — Mano lipdukai nelimpa, 
todėl aš negaliu žaisti! 

Eilyn prileido karšto muilino vandens į prikaistuvį ir paliko 
jį mirkti. Luktelėjo, kol aprimo ją apėmęs pyktis, tada pasisuko 
į dukrą. 

— Keitlin, — kiek įmanydama lipšniau tarė, — gal eik į lauką 
pažaisti su draugėmis? 

— Aš neturiu draugių, — atkirto dukra. 

Apatinė jos lūpa virpėjo, akys buvo pilnos ašarų. Geltona 
vasariška suknelė, kurią apsirengė vos prieš valandą, jau buvo 


permirkusi prakaitu. 

— Tikrai turi, - nenusileido Eilyn. Ji nusišluostė rankas į rau- 
doną pašluostę ir nusišypsojo Keitlin. 

— Ne, neturiu, — drebančiu balsu pralemeno Keitlin. Tada 
ašaros, kurias stengėsi suvaldyti, pasipylė skruostais ir ji visa tir- 
tėdama ėmė raudoti. Nebeištverdama baisios širdgėlos, užsiden- 
gė veidą delnais. 

Eilyn žiūrėjo į verkiančią dukrą ir nusistebėjo: jokios užuo- 
jautos jai nejautė. Žinojo, kad turėtų prie jos prieiti ir paguosti, 
bet paliko verkiančią prie stalo ir nuėjo į miegamąjį. Ten krito 
aukštielninka ant nepaklotos lovos, išskėtė rankas ir įsmeigė akis 
į tuščias lubas. Miegamajame buvo karščiau negu virtuvėje, bet 
čia Keitlin verksmą bent jau slopino sienos. 

Ji ilgai gulėjo šitaip savotiškai apdujusi; jos akys klajojo nuo 
lubų prie sienų, prie tualetinio stalelio, kur Bobio nuotrauka 
paremta stovėjo šalia Džimio; juos abu ji matydavo kas vakarą 
prieš užmigdama ir kas rytą pabudusi. 

Galiausiai į miegamąjį atėjo Keitlin. Ji nebeverkė ir jos ran- 
koje tabalavo Bū. Ji nusiminusi įsitaisė šalia motinos. 

Eilyn paglostė dukrai plaukus ir švelniai pabučiavo į viršu- 
galvį. Keitlin įsikniaubė į ją, uždėjo ranką jai ant pilvo. Mieguis- 
tos nuo vasaros karščio, jiedvi gulėjo šitaip ant neklotos Eilyn 
lovos tyloje skendinčiame savo bute. 


Kiemo viduryje, tarp didingų akmeninių kompleksą juosian- 
čių sienų, gal dvidešimt vyrų ir moterų, abiejų lyčių kaimynų 
ir draugų, susikibę rankomis rateliu šoko, trypė Džoniui Fon- 
teinui ant medinės scenos dainuojant „Luna mezzo mare *, jam 
mandolina pritarė Ninas Valentis ir nedidelis baltais smokingais 
pasipuošusių muzikantų orkestras. 

Vitas stebėjo šokančiuosius nuo pakylos, įrengtos ant kalve- 
lės kiemo pakraštyje, prie akmeninės tvoros. Toje vietoje buvo 


* „Mėnulis jūros vidury“ - humoristinė siciliečių daina (vert. past.). 

plynė, nes čia jis nesėkmingai mėgino išauginti figmedžius ir 
dabar ketino pavasarį įveisti sodą. Vitas atėjo čia nuo jauno- 
sios stalo, pastatyto prie pat scenos, — norėjo pabėgti nuo tran- 
kios muzikos ir nuo aukštumėlės geriau matyti linksmybes. Be 
to, bent kiek pabūti vienas su savo mintimis. Tačiau Tesijas su 
Dženku bemaž tuoj pat jį susirado ir vėl ėmė plepėti. Dabar 
abu, net Tesijas, išsišiepę iki ausų plojo ir trypė į muzikos taktą. 
Ant pakylos buvo sudėtos išsinuomotos kėdės ir kitkas, reika- 
linga vestuvėms. Vitas rado į sieną atremtą kėdę ir atsisėdo žiū- 
rėti į vestuvių dalyvius. 

Buvo karšta, per trisdešimt laipsnių, tad visi prakaitavo, Vi- 
tas taip pat, todėl atsisegė viršutinę marškinių sagą, atlaisvino 
kaklaraištį. Į vestuves jis sukvietė visus savo verslo partnerius, 
visus bent kiek svarbius žmones. Jie sėdėjo kieme tarp jo artimų- 
jų, draugų ir kaimynų. Dauguma jau prieš kelias valandas paliko 
jiems nurodytas vietas, tad dabar Emilis ir Etorė Barziniai sėdėjo 
prie vieno stalo su broliais Rozatais ir jų moterimis. Šalimais du 
Tesijo vyrai, Edis Veltris ir Kenas Kvizimanas, buvo įsitaisę greta 
Tomazino Činkvemanio ir Džodžo Didžordžijo, vieno iš Lukos 
vyrukų. Atvažiavo net svečių iš Naujojo Džersio — drimba Mai- 
kis Dimejas su žmona ir vaikais. Visi juokėsi ir plojo į muzikos 
taktą nepaliaudami plepėti ar drąsinamai šūkaudami kitiems. 
Šokėjų ratelyje Otilijas Kunejas viena ranka buvo susikibęs su 
dukra, kita su žmona. Prie pat ratelio Filipas Tatalja ir Antonis 
Stračis stovėjo su žmonomis ir pora droviai mindžikuojančių ša- 
lia vaikų. Tuokėsi vyriausias Vito sūnus, tad jis džiaugėsi, kad 
atėjo visi, kurie buvo kviesti, o dar labiau — kad dovanos, svei- 
kinimai ir palaiminimai buvo nuoširdūs. Mat dabar visi krovėsi 
turtus. Visų nuotaika buvo šventiška. 

Dainai pasibaigus, kai pasigirdo audringi plojimai ir šauks- 
mai, Dženkas priėjo prie Vito ir kitų ant pakylos su mediniu 
dubeniu apelsinų rankose. 

— Ė! — šūktelėjo Klemenca, išsitraukė iš susiglamžiusio švar- 
ko kišenės drėgną nosinę ir nusišluostė kaktą. — Kam čia tiek 
apelsinų? Kur tik pasižiūriu, visur jų dubenys. 

— Klausk Salio, — atsakė Dženkas paduodamas dubenį Tesi- 
jui. — Jis atvažiavo šįryt su dėžėmis apelsinų. 

Tesijas paėmė iš dubens vaisių ir laikydamas delne svėrė, 
čiuopė nė nemanydamas atsakyti į Klemencos klausimą. 

Dženkas apkabino Vitą per pečius ir tarė: 

— Gražios, Vitai. Tiesiog nuostabios. 

Pagyrimas buvo skirtas vestuvėms. 

— Ačiū, mano drauge, — atsakė Vitas. 

— Netrukus tuoksis dar kai kas, — sukuždėjo jam į ausį 
Dženkas. 

— Kas? 

Dženkas pasivedėjo Vitą į šalį, kad nenugirstų Klemenca ir 
Tesijas. 

— Šįryt gavome žinią apie Luidžį Batalją. 

— Apie ką? 

— Apie Kablį. Lukos vyruką, kuris įdavė jį farams ir paspru- 
ko su jo pinigais. 

— A... Na ir ką? 

— Paaiškėjo, kad jis atidarė restoraną kažkokiame Vakarų 
Virdžinijos užkampyje. Ketina vesti kažkokią vietinę kaimietę. — 
Dženkas susiraukė parodydamas, koks beprotiškas jam atrodo 
šis poelgis. — Taip mes jį ir radom. Jo pavardė pasirodė vedybų 
skelbime. Tas žmbecille“ parašė savo tikrą pavardę. 

— Luka žino? — paklausė Vitas. 

— Ne. 

— Gerai. Žiūrėkit, kad taip ir liktų. Lukai nereikia to žinoti. 

— Vitai, jis pavogė krūvą pinigų iš Lukos, — priminė Dženkas. 

Vitas pagrūmojo savo consigliere pirštu. 

— Luka neturi to sužinoti. Nieku gyvu. Ničnieko. 

Nespėjus Dženkui atsakyti, priėjo Ursula Gato, vedina de- 
šimtmečių sūnumi Poliu, jiedviem iš paskos — Frankis Pentan- 
dželis. Kol Frankis apsikabino su Tesiju, paskui su Klemenca, 
Ursula atvedė sūnų prie Vito. Berniukas atsistojo priešais doną 


* Silpnaprotis (žr. ). 

ir pakartojo žodžius, kuriuos motina neabejotinai privertė jį iš- 
mokti atmintinai: 

— Ačiū, pone Korleone, kad pakvietėte mane į Santino ir 
Sandros vestuves. 

— Labai prašom, - atsakė Vitas, pašiaušė berniukui plaukus 
ir išskėtė rankas kviesdamas Ursulą. Ši puolė jam į glėbį; jos 
akys jau ašarojo. Vitas patapšnojo jai per nugarą ir pabučiavo 
į kaktą. 

— Jūs esate dalis mūsų šeimos, — šluostydamas jai ašaras 
tarė. — La nostra famiglia* 

— Si, - atsakė Ursula. — Grazie. 

Norėjo dar kažką pridurti, bet apsipylė ašaromis. Tada pač- 
mė Polį už rankos, dar kartą pabučiavo Vitą į skruostą ir pasisu- 
ko eiti. Tuo metu prisiartino Tomas Heigenas. 

Kitoje kiemo pusėje, tiesiai prieš juos, Luka Brazis arkėbli- 
no prie akmeninės sienos ir atsigręžė pasižiūrėti į linksmybes. 
Jo žvilgsnis buvo tuščias, bet kas ten žino - gal jis žiūrėjo tiesiai 
į Vitą. 

— Vitai, ar pastaruoju metu kalbėjaisi su Luka? — pastebėjęs 
ji paklausė Dženkas. - Jis kasdien vis labiau kvailėja. 

— Proto jam nereikia, — atsakė Vitas. 

Priėjo ir Vitą apkabino Tomas Heigenas. Jam iš paskos pasi- 
rodė Tesijas, Klemenca ir Frankis Pentandželis — visi staiga pa- 
noro prisidėti prie pašnekesio. Tomas nugirdo paskutinę Džen- 
ko pastabą apie Luką. 

— Jis slampinėja it koks zombis, — sakė jis Dženkui. — Niekas 
su juo nesikalba. 

— Jis bjauriai dvokia! —- sušuko Klemenca. — Smarvė tiesiog 
nosį riečia. Jam reikėtų išsimaudyti. 

Visi sužiuro į Vitą laukdami jo atsakymo. Šis gūžtelėjo pe- 
čiais ir tarė: 

— Kas išdrįs jam pasakyti? 

Vyrai akimirką susimąstė, paskui pratrūko kvatoti. 


* Mūsų šeima! (7£.) 

— Kas išdrįs jam pasakyti? — pakartojo sąmojį Tesijas ir toliau 
lupo savo apelsiną. 


Karmela atsiklaupė prie Sandros suknios padurkų atsargiai 
laikydama tarp lūpų adatą su siūlu. Atsilaisvino viena iš dau- 
gybės virtinių karoliukų, kuriais buvo puošta Sandros balto 
atlaso suknia, ir Karmela ką tik prisiuvo ją iš naujo. Ji palygi- 
no apdarą ir pažvelgė į gražų jaunamartės veidą, apsuptą tiulio 
ir nėrinių šydo. 

— Bella! — pareiškė ji ir pasisuko į Santiną. Šis įsikišęs rankas 
į kišenes žiūrėjo, kaip penkios ar šešios moterys ruošia Sandrą 
vestuvinėms nuotraukoms. 

Konė su drauge Liuse sėdėjo ant grindų netoli Sandros ir 
žaidė su pagalvėle, ant kurios per vestuvių apeigas buvo padėti 
jaunųjų žiedai. Moterys užėmė naująjį Vito kabinetą. Jo rašo- 
masis stalas graikinio riešutmedžio viršumi buvo nukrautas pa- 
dėklais su kosmetika, ant prašmatnaus kilimo pūpsojo dėžės su 
dovanomis. Ant vienos tupėjo Dolčė ir letena krapštė skaisčiai 
geltoną kaspiną. 

— Soni, eik atsivesk tėvą! — paliepė Karmela. 

— Kam? 

— Kam? — pakartojo motina. Kaip paprastai iš balso atrodė 
pikta, nors ji nė kiek nepyko. — Fotografuotis, štai kam! 

— Madon' - atsiduso Sonis, tarsi nenoromis užsikraudamas 
naštą surasti tėvą. 

Sonis jau kelias savaites klusniai laikėsi visų vedybų apeigų: 
kelis kartus ėjo pas kunigą, skelbė užsakus, paskui repetavo, va- 
karieniavo ir darė visa kita, ko reikėjo. Dabar jis nekantriai lau- 
kė, kada viskas baigsis. 

Tarp kabineto ir lauko durų jį tris kartus sustabdė pasveikin- 
ti menkai pažįstami žmonės. Taigi kai pagaliau ištrūko lauk ir 
pamatė esąs vienas, kiek palaukė giliai kvėpuodamas ir džiaug- 
damasis tuo, kad nereikia su niekuo kalbėtis. Stovėdamas po 

portiku prie įėjimo į namą jis gerai matė sceną. Džonis prikaus- 
tė visų dėmesį dainuodamas kažkokią baladę; kai kurie svečiai 
šoko laisvame plote tarp stalų eilių ir scenos. 

— Cazzo! — balsu nusikeikė Sonis pamatęs miesto tarybos 
narį Fišerį, besikalbantį su aukšto rango tėvo advokatais Habe- 
lų ir Micneriu bei dviem Klemencos vyrais: Skrybėliuočiu Alu 
ir Džimiu Mančiniu. Jie šnekučiavosi ir juokėsi, lyg būtų buvę 
draugai visą gyvenimą. 

Kitoje kiemo pusėje, prie akmeninės sienos, netoli Sonio 
naujojo namo, kuriame jis gyvens su Sandra jiedviem grįžus iš 
povestuvinės kelionės, pamatė ant pakylos stovintį tėvą. Susi- 
dėjęs prieš save rankas jis žiūrėjo į svečių pulką. Atrodė be galo 
rimtas. Priešais pakylą, kitoje kiemo pusėje, Luka Brazis prisi- 
merkęs žiūrėjo į svečius, tarsi ieškodamas kokio pamesto daik- 
to ar žmogaus, su kuriuo netikėtai išsiskyrė. Soniui bežiūrint, 
juodu vienu metu prisikišo prie lūpų apelsiną. Vitas atsikando 
gabaliuką nuo skiltelės ir nosine nusišluostė lūpas; Luka sulei- 
do dantis į neluptą vaisių ir, rodės, nejaučia, kaip sultys varva 
smakru. 

Ant pakylos užšoko Maiklas. Jis bėgo nuo Fredo - šis nedaug 
atsilikęs vijosi jį mojuodamas kažkokia lazda. Sonis nusijuokė, 
kai Maiklas trenkėsi į tėvą ir vos jo nepargriovė. Vitas atėmė 
lazdą iš Fredo ir žaismingai sukirto jam per sėdynę. Sonis vėl 
nusijuokė, kaip ir Frankis Pentandželis su Tesiju, stovintys Vitui 
iš šonų, bei mažasis Polis Gatas — jis vijosi Eredą su Maiklu ir 
užšoko ant pakylos jiems pavymui. 

Sonis netrikdomas kurį laiką stebėjo smagybes ir, žiūrint 
į miesto tarybos narį, advokatus, teisėjus, farus ir detektyvus, 
draugiškai bendraujančius su Šeimų galvomis ir jų vyrais, jam 
dingrelėjo, kad jo Šeima — stipriausia iš visų ir niekas dabar 
nedrįs stotis jai skersai kelio. Jie turi viską ir niekas jiems ne- 
kliudo — niekas nekliudo jam, nes jis vyriausias sūnus, taigi ir 
būsimas visos šitos karalystės paveldėtojas. „Viską“, — pamanė 
jis, ir nors nebūtų galėjęs pasakyti, ką reiškia šis žodis, jautė tai 

visa savo esybe, iki pat kaulų, kaip užplūdusį karštį. Jam norėjosi 
užversti galvą ir užriaumoti. 

Kai Klemenca pamojo Soniui prisidėti prie jo ant pakylos, 
Sonis išskėtė rankas tartum apkabindamas jį su visais kitais ves- 
tuvių svečiais ir išėjo į kiemą prisidėti prie savo Šeimos. 


PADĖKA 


DĖKOJU NEILUI Olsonui, suteikusiam man galimybę para- 
šyti šį romaną. Kuo nuodugniau tyriau Mario Puzo veikėjus ir 
temas, tuo labiau jie kaustė mano dėmesį ir tuo sunkiau buvo 
nuo jų atsiplėšti. Ačiū Tony Puzo ir Puzo artimiesiems už tai, 
kad pritarė Neilo pasirinkimui, bet labiausiai dėkoju pačiam 
Mario Puzo — nuoširdžiai viliuosi, kad „Korleonių šeima“ jam 
būtų patikusi. „Krikštatėvio“ saga dar Mario gyvam esant užėmė 
vietą tarp legendinių Amerikos kūrinių. Man garbė, kad turėjau 
galimybę dirbti su tokia turtinga medžiaga. 

Taip pat dėkoju Mitchui Hoftmanui už įžvalgų redagavimą, 
padrąsinimą ir gerą humoro jausmą, kuris niekados neapvilia; 
Jamie Raabui, Jennifer Romanello, Lindsey Rose, Leagh Traco- 
sas ir visiems talentingiems Grand Central Publishing leidybos 
grupės darbuotojams. Ypač dėkoju Clorindai Gibson, kuri per- 
žiūrėjo mano pavartotą italų kalbą, tad turėjo dirbti su žodžiais 
ir posakiais, kuriuos jai buvo draudžiama ištarti augant padorio- 
je italų šeimoje. 

Kaip visada, esu nepaprastai dėkingas savo draugams ir ar- 
timiesiems bei daugybei rašytojų ir menininkų, su kuriais man 
pasisekė susipažinti ir daugybę metų bendradarbiauti. Ačiū jums 
visiems. 

Aš pateiksiu jam pasiūlymą, kurio jis negalės atsisakyti. 


Donas Korleonė 


Niujorkas, 1933-ieji. Miestas ir visa šalis nugrimzdę į Didžiąją depre- 
siją. Tuo metu suklesti nusikalstamos šio didmiesčio gaujos (Šeimos), 
bet artinantis sauso įstatymo pabaigai nenumaldomai artėja ir mūšis, 
nulemsiantis, kurios iš jų iškils, o kurių laukia žiaurus galas. 

Vitui Korleonei nieko nėra svarbiau už šeimos ateitį. Mažiausi jo 
vaikai Maiklas, Fredas ir Konė lanko mokyklą ir nežino, kuo iš tikro 
verčiasi tėvas, o įsūnis Tomas Heigenas studijuoja universitete. Dau- 
giausia nerimo Vitui kelia Sonis, jo vyriausias vaikas. Donas Korleo- 
nė spaudžia Sonį tapti verslininku, bet nekantrus, nutrūktgalviškas 
septyniolikmetis nori kitko - žengti tėvo pėdomis ir imtis tikrojo 
Šeimos verslo. 

„Korleonių šeima“ - jaudinantis, subtilus romanas apie tradicijas 
ir smurtą, ištikimybę ir išdavystę patiks gausiems „Krikštatėvio“ ger- 
bėjams, kurie visada troško dar daugiau, ir supažindins su šia knyga 


visą naują kartą. 


Jaudinančioje ne vienos literatūrinės premijos laureato knygoje nusi- 

